
Cuvînt înainte 


Cartea de faţă reprezintă un comentariu la dialogul platonician 
Republica. Ea e o primă tentativă - în context filosofic românesc - de a 
oferi o analiză paragraf cu paragraf a acestei opere clasice. Comentarii 
sinoptice, din zborul păsării, în bună măsură impresioniste, mai posedă 
cultura noastră filosofică. Ceea ce nu posedă ea deloc sînt interpretările 
microscopice, analitice, detaliate, atente, care se apleacă asupra fiecărui 
rînd al operei analizate. 

Un comentariu nu reprezintă, desigur, un substitut pentru lectura textului 
original sau pentru efortul personal de a-1 înţelege. Dimpotrivă, el presupune 
lectura repetată a textului de bază şi explorarea personală: mai întîi, o lectură 
superficială globală, de la început la sfîrşit, e indispensabilă pentru a ne 
face o idee despre ansamblul textului, chiar dacă majoritatea lucrurilor vor 
rămîne neînţelese; abia apoi pot urma aprofundările locale succesive. Rostul 
comentariului e de a sprijini efortul de înţelegere detaliată din această a 
doua fază, prin evidenţierea articulaţiilor fine ale dialogului, ca şi a sensului 
său esenţial, orientînd lectura spre anumite ipoteze interpretative care, e 
bine să avertizăm, nu sînt singurele posibile. Menirea sa este de a lumina 
ceva mai bine textul lui Platon. 

Comentariul nostru reprezintă un model posibil de lectură detaliată a 
Republicii, pe fondul unei reconstrucţii raţionale proprii a unor teme centrale 
ale acestei cărţi scrise cu mai bine de 2000 de ani în uniră. E recomandat 
tuturor acelora care vor să întreprindă, cu răbdare, o cercetare profesională 
a acestei importante opere a culturii occidentale. 

Oricîl ar părea de curios, Republica lui Platon e, astăzi, una dintre cele 
mai citite şi mai comentate cărţi. Pe unii îi va mira acest lucru, dată fiind 
vechimea ei; pe Platon nu l-ar fi mirat, probabil, deoarece el credea că 
adevărurile filosofice sînt adevăruri eterne, nealterate de conjuncturile 

istoriei. Cei mai mulţi sînt tentaţi să citească acest dialog în cheie politică, 
racordîndu-1 la pasionalele dispute politice şi politologice contemporane. 
Comentarii influente (e.g. K. Popper) l-au plasat pe Platon printre 
precursorii totalitarismului sovietic şi i-au adresat critici devastatoare; altele 
(e.g. L. Strauss) au privit acest dialog drept un avertisment la orice fel de 
totalitarism. Tipul acesta de lectură nu a fost întîmplător asociat cu 
conflictele ideologice ale Războiului Rece, aerul propagandistic pe care-1 
degajă fiind greu de camuflat. Nu e deci de mirare că unii comentatori 
recenţi susţin că, o dată cu prăbuşirea Uniunii Sovietice, „ideile lui Platon 
ar trebui reevaluate, abstracţie făcînd de constrîngerile impuse de 
antagonismele Războiului Rece" 1 . Iată-ne, aşadar, ajunşi şi aici: să-l citim 
pe Platon după situaţia politică din URSS! După cum se vede, lecturile 
ideologizante nu au lipsit în nici una din taberele politice ale lumii bipolare. 

Ceea ce vom urmări aici este evitarea unor asemenea ancorări în politic 
şi evidenţierea temelor filosofice profunde ale operei. Aceste teme (de pildă, 
natura dreptăţii sociale) au rămas eterne, fiind rafinate neîncetat de generaţii 
succesive de gînditori. 

Interpretarea de faţă a Republicii e rodul cîtorva ani de predare la 
Facultatea de Filosofie a Universităţii Bucureşti. Sînt recunoscător studenţilor 
mei, care, prin nedumeririle lor, au contribuit la clarificarea propriilor 
mele gînduri. Recunoştinţă datorez şi profesorilor Christopher Kirwan şi 
Roger Crisp de la Universitatea Oxford pentru observaţiile lor critice. 
Colegilor mei, profesorii Sorin Vieru, Adrian Miroiu şi Mircea Dumitru, 
le mulţumesc pentru lectura unor fragmente ale cărţii şi pentru sugestiile 
lor judicioase. D-nei Stella Petecel îi sînt îndatorat pentru unele lămuriri 
cu privire la traducere. 


1 S. Sayers, Plato's Republic. An Introduction, Edinburgh University Press, 
1999, p.viii. 

1. Politeia 

Politeia e, în limba lui Platon, titlul dialogului pe care-1 voi comenta aici. 
Politeia e un derivat al cuvîntului polis (cetate, stat) şi înseamnă, în funcţie 
de context, constituţie, regim politic, orînduire politică (sistemul instituţiilor 
polis- ului şi modul lor de funcţionare), viaţa politică a unei comunităţi, dar 
şi drept de cetate, cetăţenie, adică prerogativele politice ale unei persoane 
respectabile. Cînd se spunea „pot participa la politeia cutare persoane" 
se avea în vedere primul sens, participarea la viaţa publică ţi politică a 
unei comunităţi. în schimb, cînd se spunea „ politeia e rezervată posesorilor 
de pămînt", se viza mai degrabă al doilea sens: prerogativele politice ţi 
juridice asociate cetăţeniei sînt rezervate numai posesorilor de pămînt. Cele 
două înţelesuri nu sînt, după cum se vede uşor, independente. 

Latinii au tradus bine termenul, căci Res publica înseamnă tocmai 
„treburile publice". în schimb, transliteraţia modernă, Republica, induce 
în eroare printr-o asociere cu ideile modeme de republică şi republicanism, 
opuse monarhismului, care nu au nici o legătură cu înţelesul antic al 
cuvîntului 1 . La Platon, forma ideală de politeia este chiar una monarhică. 

Alteori, titlul dialogului nostru, Republica, e tradus prin Statul - o traducere 
inadecvată, deoarece polis e mai degrabă echivalentul grecesc al acestui din 
urmă cuvînt. Platon se ocupă în acest dialog de felul în care trebuie organizat 
statul pentru a asigura cetăţenilor săi o viaţă fericită; prin urmare, el caută 
aranjamentul social sănătos, armonios, virtuos sau drept care asigură cel mai 


1 Republica e un sistem de guvernâmînt bazat pe reprezentare, şi ea trebuie 
prezentată aşa cum a luat naştere, prin opoziţie cu monarhia (R.F. Hassing, 
A.M. Hassing, Problemele republicanismului democratic. Biblioteca Apostrof, 
Cluj, 1994, p. 16). 

bun mod de viaţă. De altfel, subtitlul dialogului, adăugat mai tîrziu, peri dikaiou, 
„despre drept" sau „despre dreptate", sugerează exact tema centrală a lucrării: 
natura dreptăţii ( dikaiosyne ) în sensul larg al cuvîntului, ca atribut al politeiei 
(sens politic), dar şi al sufletului uman (sens etic) 2 3 . 

Voi folosi în continuare traducerea „Republica" din motive de tradiţie, 
dar cititorul e rugat să-şi reamintească mereu că politeia se referă la viaţa 
politică a unei cetăţi greceşti, iar discuţiile asupra politeiei erau discuţii 
cu privire la optimizarea acestui mod de viaţă. Atunci cînd se spunea 
„politeia în totalitatea ei va fi acordată atenienilor celor mai capabili să pună 
la dispoziţia cetăţii persoana şi bunurile lor, în număr de cel puţin 5 000", se 
înţelegea: „prerogativelepolitice în totalitatea lor vor fi acordate atenienilor". 
Care erau aceste prerogative politice vom vedea mai jos 2 . 

Cred că lectura Republicii ar trebui făcută avînd în minte reprezentarea 
cadrului fizic şi socio-politic în care îşi plasează Platon acţiunea dialogului: 
polis- ul grecesc, în particular, cetatea Atenei. 

Cetatea din vremea lui Platon nu era o simplă comunitate urbană închisă 
între ziduri de apărare; nici un bastion înălţat pe o colină; ea era un ansamblu 
social şi geografic vast, format dintr-o aşezare centrală, fortificată sau nu, care 
era sediul religios şi politic al cetăţii ( astu ), respectiv dintr-un teritoriu ( chora ), 
o zonă rurală, formată din cîmpuri cultivabile, păduri, mine, alte aşezări, forturi 
militare, şi care, uneori, era foarte vastă. Attica, bunăoară - teritoriul oraşului 
Atena -, avea circa 40 de km de la vest la est în părţile mai largi şi peste 60 de 
km de la nord la sud, fiind împărţită în 4 regiuni şi presărată cu numeroase 
localităţi. Toate acestea formează împreună spaţiul civic al cetăţii Atena 4 . 

Din punct de vedere politic, cetatea grecească e o entitate independentă 
şi suverană. Cu alte cuvinte, îşi poate alege singură regimul politic (politeia ), 


2 Politeia e, cum observă Proclos, un titlu suficient de sugestiv: „Vom spune 
că titlul acestei opere se potriveşte cu tema dreptăţii, pentru că acest titlu spune 
chiar ceea ce e dreptatea, anume orînduirea ( politeia - la constitution, cum 
traduce A.J. Festugiere) unui suflet care trăieşte conform raţiunii drepte. 
Dreptatea trebuie să fie, după Platon, orînduirea sufletului, şi cea mai bună 
constituţie va fi dreptatea cetăţii" (Produs, Commentaire sur la Republique, 
Vrin/CNRS, 1970, voi. I, 14,5; 12,1). 

3 Pentru aceasta poate fi consultat şi Aristotel, Statul atenian, Editura 
Agora S.R.L.,Iaşi, 1992. 

4 Pentru detalii, vezi, de pildă, R. Lonis, La cite dans le monde grec , 
Nathan, 1994. 

are legi proprii şi instituţii specifice pentru aplicarea dreptăţii, bate monedă, 
e suverană asupra integrităţii sale teritoriale etc. Apariţia cetăţilor a fost un 
proces lung ce a avut loc în feluri diferite. Primele cetăţi au rezultat din 
reunirea, în jurul unui altar comun, a unor comunităţi arhaice (familii, triburi), 
proces care s-a împlinit abia în secolul al Vl-lea. Aşa se întîmplă că aceste 
cetăţi erau, de fapt, confederaţii de comunităţi umane, cu istorii, religii, tradiţii 
diverse, ceea ce explică politeismul lor şi independenţa relativă a diferitelor 
triburi şi familii. Iată cum descrie Fustei de Coulanges formarea cetăţii Atena: 

„La origine, spune Plutarh, Attica era împărţită pe familii. Cîteva dintre 
aceste familii din epoca primitivă, precum cea a Eumolpizilor, Cecropizilor, 
Gephyreenilor, Phytalizilor, Lakyazilor, s-au perpetuat pînă în vremurile 
ce-au urmat. Pe atunci cetatea ateniană nu exista; dar fiecare familie, 
înconjurată de ramurile sale tinere şi de clienţii săi, ocupa un cătun şi trăia 
aici într-o independenţă absolută. Fiecare îşi avea religia proprie: 
Eumolpizii, fixaţi la Eleusis, o adorau pe Demeter; Cecropizii, ce locuiau 
pe stînca unde avea să fie mai tîrziu Atena, aveau drept divinităţi protectoare 
pe Poseidon şi pe Atena. Alături, pe mica înălţime a Areopagului, zeul 
protector era Ares; la Marathon era un Hercule, la Prasies un Apollo, un alt 
Apollo la Phlyes, Dioscurii la Cephale, şi astfel în toate celelalte cătune. 
Fiecare familie, aşa cum îşi avea zeul şi altarul său propriu, tot aşa îşi avea 
şi şeful ei. Cînd Pausanias a vizitat Attica, a găsit în micile orăşele antice 
tradiţii care se perpetuaseră o dată cu cultul; or, aceste tradiţii i-au arătat că 
fiecare orăşel îşi avusese regele său înainte de vremea cînd Cecrops domnea 
la Atena. Nu era oare aceasta amintirea unei epoci îndepărtate în care 
marile familii patriarhale, asemănătoare cu clanurile celtice, îşi aveau 
fiecare şeful ei ereditar, ce era totodată preot şi judecător? Vreo sută de 
mici societăţi trăiau deci izolate prin ţinut, fără să existe între ele nici un 
fel de legătură religioasă şi politică, avîndu-şi fiecare teritoriul său, 
războindu-se adeseori, fiind, în sfîrşit, atît de despărţite unele de altele, 
încît căsătoria dintre membrii lor nu era întotdeauna îngăduită. 

Dar nevoile sau sentimentele le apropiau unele de altele. Pe nesimţite ele 
s-au unit în grupuri mici, de patru, de şase. Astfel găsim în vechi tradiţii că 
cele patru orăşele din cîmpia Marathonului s-au asociat pentru a-1 adora 
împreună pe Apollo Delphicul; oamenii din Pireu, din Phaleros şi din cele 
două cătune învecinate s-au unit la rîndul lor şi au clădit împreună un 
templu lui Hercule. Cu timpul, măruntele state, cam o sută la număr, s-au 
redus la douăsprezece confederaţii. Această schimbare, prin care populaţia 

din Attica trecu de la starea de familie patriarhală la o societate puţin mai 
extinsă, era atribuită prin legendă strădaniei lui Cecrops. Stînca Cecropizilor, 
unde se dezvoltase treptat cultul zeiţei Atena şi care sfîrşise prin a adopta 
numele divinităţii sale principale, dobîndi supremaţia asupra celorlalte 
unsprezece state. Atunci a apărut Tezeu, moştenitorul Cecropizilor. Toate 
tradiţiile spun că el a reunit cele douăsprezece grupuri într-o cetate. El a 
reuşit, într-adevăr, să facă să se adopte, în întreaga Attică, cultul Athenei 
Polias, aşa că, de aici încolo, întregul ţinut a celebrat în comun sacrificiul 
Panatheneelor. înaintea sa, fiecare tîrguşor îşi avea focul său sacru şi pritaneul 
lui: el a hotârît ca pritaneul Atenei să fie centrul religios la Atticei întregi. 
Din acest moment, unitatea ateniană a fost întemeiată; din punct de vedere 
religios, fiecare cătun şi-a păstrat vechiul său cult, dar toate adoptară şi un 
cult comun; din punct de vedere politic, fiecare şi-a păstrat şefii şi judecătorii 
săi, precum şi dreptul de a se aduna, dar deasupra acestor guvernăminte 
locale a existat conducerea centrală a cetăţii" 5 . 

Centrul urban e format din case private şi edificii publice, dispuse în 
cartiere, uneori într-o desăvîrşită ordine geometrică. Pe litoral, un cartier 
portuar era indispensabil, şi acesta a fost Pireul, adăugat ulterior oraşului 
vechi şi legat de acesta printr-un lung (cca 7 km) şi îngust drum flancat de 
ziduri. Dintre edificiile publice, cele înălţate pe Acropole constituiau centrul 
religios şi, în anumite epoci, chiar politic. Agora era locul de amplasare a 
edificiilor politice şi juridice, unde aveau loc ceremoniile şi procesiunile. 
De regulă, aglomerarea urbană era înconjurată de ziduri, dincolo de porţile 
cărora se situau terenurile celor din oraş, vilele familiilor bogate, templele 
exterioare, unele edificii culturale, în fine, mai la distanţă, celelalte localităţi 
ale cetăţii. Academia lui Platon se afla în nord-vestul oraşului, la aproape 
2 km în afara zidurilor, pe o blîndă colină împădurită, de unde se putea 
admira priveliştea Acropolei. Din agora se mergea prin cartierul comunităţii 
olarilor, Kerameikos, şi se ajungea repede la cea mai mare poartă a cetăţii, 
„Poarta dublă". Un drum larg (39 de metri), făcut anume pentru 
ceremonialurile serbărilor Panateneene, o lua spre Academie, pe lîngă 
cimitirul din afara zidurilor, unde erauânmormîntaţi Pericle şi Clisthene. 
La fîntîna de la Poarta dublă, care se vede şi azi, au zăbovit adesea, poate, 
Platon şi Aristotel. 


5 F. de Coulanges, Cetatea antică, Editura Meridiane, Bucureşti, 1984, voi. 1, 
pp. 184-186. 

Chora este un teritoriu mai mult sau mai puţin vast, în afara zidurilor 
aşezării centrale, populat cu sate şi fortăreţe. El se întinde pînă la frontiere 
(eschatiai - părţile îndepărtate), zone mai sălbatice şi mai păduroase, 
marcate de întărituri protectoare şi păzite de garnizoane. Intr-un sens 
general, cuplul oraş-teritoriu formează spaţiul cetăţii, şi tot acesta e spaţiul 
civic, locuitorii chorei participînd şi ei, dacă sînt cetăţeni, la treburile 
politice şi juridice ale cetăţii. 

Cetăţeanul ( polites ) e personajul principal al po/is-ului. Doar o 
minoritate din populaţia cetăţii sînt cetăţeni. Aceştia sînt persoanele cu 
depline drepturi politice, juridice, religioase, cu avantaje sociale ce decurg 
de aici, dar şi cu obligaţii de participare la treburile politice, fiscale şi 
militare. Prerogativele politice ale cetăţeanului se referă la dreptul său de a 
participa la gestiunea treburilor publice, în corpurile deliberative, executive 
şi judiciare ale cetăţii (e.g. de a face parte din adunarea poporului ( Ecclesia) 
sau din consilii {Boule), de a ocupa diferite funcţii de stat, de a împărţi 
dreptatea în tribunale). Una dintre cele mai caracteristice prerogative juridice, 
care deosebesc pe cetăţean de non-cetăţean, e dreptul de proprietate, anume 
dreptul de a avea o proprietate funciară pe teritoriul cetăţii şi un cămin 
într-o localitate (dreptul de a poseda pămînt şi casă). Atimia - excluderea 
din comunitatea civică, degradarea civică - se făcea înainte de toate prin 
luarea acestui drept. Atît de important era pentru atenieni dreptul de 
proprietate asupra pămîntului, încît jurămîntul heliaştilor (membrii aleşi ai 
tribunalului popular) includea, în secolul al IV-lea, următoarea formulă: 
„Nu voi vota nici abolirea datoriilor private, nici împărţirea terenurilor sau 
a caselor cetăţenilor' 1 . Realitatea cetăţii era departe de „comunizarea 11 
bunurilor imaginată în „cetatea ideală 11 din Republica. 

Cine nu erau cetăţeni: 

în primul rînd tinerii sub vîrsta maturităţii (sau a efebiei, adică 18 ani); 
accesul tînărului la statutul de cetăţean se făcea cu condiţia să aibă părinţi 
cetăţeni (ai Atenei, bunăoară, deşi aceste restricţii au fost aplicate întotdeauna 
cu aproximaţie); era apoi o perioadă de doi ani de serviciu efebic, tinerii 
petrecîndu-şi primul an într-un serviciu militar în portul Atenei, dublat de 
exerciţii fizice şi militare, sub supravegherea unor instructori anume aleşi; 
în a! doilea an, patrulau în teritoriu, în ţinuturile îndepărtate, dar totodată 
vizitau sanctuarele cetăţii, cele din oraş şi cele din afara acestuia (de pildă, 
sanctuarul lui Demeter din Eleusis). O ceremonie de preluare a armelor 
proprii şi o depunere de jurămînt încheie aceşti ani de încercări şi îl 
propulsează pe tînăr în viaţa publică. 

In al doilea rînd, nu erau cetăţeni străinii rezidenţi în cetate ( metecii, 
cum erau numiţi la Atena, periecii - la Sparta). Aceştia sînt oameni liberi, 
dar lipsiţi de prerogativele politice şi juridice ale cetăţeanului. Şi în cazul 
lor sînt valabile excepţiile, mulţi străini procurîndu-şi, în felurite moduri, 
inclusiv prin cumpărare, cetăţenia. 

în al treilea rină, femeile, datorită statutului lor biologic considerat 
mai „slab“, sînt lipsite de statutul juridic de cetăţean. Ele sînt, însă, 
„stăpînele" caselor şi, uneori, ale soţilor lor. Din punct de vedere legal, 
ele nu iau parte la dezbaterea publică şi la luarea deciziilor în cetate. Ele 
nu participă la nici una din adunări, nici în tribunale. Căsătoria lor e, de 
regulă, o afacere a capilor de familie. Adulterul era privit ca o gravă 
greşeală atît din punct de vedere moral, cît şi juridic, copiii nelegitimi 
neavînd drept de cetate (într-un asemenea mediu, „comunizarea" femeilor 
din Republica e, evident, o ipoteză contrafactuală, ad-hoc, a lui Platon). 
Teoretic vorbind, femeile nu iau parte la apărarea cetăţii; aceasta e una 
din prerogativele fundamentale ale cetăţeanului. Dacă non-cetăţenii care 
sînt meteci sau sclavi pot fi uneori înrolaţi, aceasta nu e valabil pentru 
femei. Amazoanele sau femeile din Republica (educate precum bărbaţii 
şi participînd la apărarea cetăţii) sînt cazuri „neconforme cu normele" 
(R. Lonis). Mai prezentă e femeia în viaţa religioasă a cetăţii, unde poate 
deţine funcţii sacerdotale, de unde ideea că ea beneficia, totuşi, de o 
anumită „cetăţenie culturală". 

In fine, non-cetăţeni sînt sclavii. Aceştia nu sînt consideraţi fiinţe umane 
depline, ci instrumente vii, putînd fi comercializaţi ca orice marfă. Ei aparţin, 
de regulă, particularilor şi sînt consideraţi un „bun" sau un „corp", „un fel 
de bun dotat cu suflet", cum zicea Aristotel. Ei nu există din punct de 
vedere juridic decît prin intermediul stăpînului, care răspunde de faptele 
lor, dar care are şi drepturi depline asupra lor (îi numeşte după voie, le dă 
orice lucrări, îi poate împrumuta, vinde, chiar brutaliza sau omorî, deşi 
legislaţia în aceste ultime cazuri a devenit tot mai restrictivă). Sclavii nu 
sînt autorizaţi legal să întemeieze familii, deşi practica era, şi în acest ultim 
caz, departe de lege. Teoretic, sclavii sînt excluşi şi din domeniul militar. 

„Intîi de toate, sclavii efectuau esenţialul treburilor casnice în fiecare 
gospodărie, unde un minimum de personal servil trebuia să existe; doar 
un calic (sau, cu începere din secolul al IV-lea, un filosof cinic) nu avea 
nici un sclav. în afara îndeletnicirilor domestice, tot sclavii asigurau 
funcţionarea întreprinderilor artizanale, căci de industrie nu se poate vorbi 

decît în cîteva cazuri foarte rare. Drept exemplu de excepţie este citat 
atelierul de arme pe care-1 aveau la Atena, la sfîrşitul veacului V, oratorul 
Lisias şi fratele acestuia Polemarhos. In momentul în care, sub Cei treizeci 
de tirani, averea celor doi fraţi a fost confiscată, ei aveau, după spusele lui 
Lisias însuşi (împotriva lui Eratostene, 19), 120 de sclavi şi 700 de scuturi 
în stoc. Chiar tatăl acestora, siracuzanul Cephalos, trecea drept unul dintre 
oamenii cei mai bogaţi din Atena, aşa cum ne informează Plafon, care-1 
aduce în scenă la începutul Statului. In schimb, pentru majoritatea 
meşteşugarilor şi negustorilor, cîţiva sclavi erau de ajuns." 6 

Prin anul 432, la începutul războiului peloponeziac, deci în preajma 
naşterii luiPlaton (427-348 î. Hr.), cetatea Atenei avea o populaţie enormă, 
cca 300 000 de locuitori, dintre care o elită minoritară de cetăţeni 
(cca 40 000), cam 15 000 de meteci şi peste 100 000 de sclavi. Atenianul 
trebuie să se fi simţit ca locuitor al unei mari şi impunătoare metropole şi 
ca aparţinînd unei „lumi“ de valori, interese şi idealuri comune care 
acopereau întreaga Attică, idealul unităţii panhelenice devenind, în curînd, 
un curent dominant. 

Cum observă Jean-Pierre Vemant 7 , apariţia poZ/s-ului aduce cu sine 
două noutăţi majore: caracterul pe deplin public al deciziei politice 
(democratizarea şi transparenţa) şi, în al doilea rînd, o extraordinară 
preeminenţă a puterii cuvîntului (prin arta oratoriei) asupra tuturor celorlalte 
instrumente ale puterii. Cunoştinţele, valorile, tehnicile puterii nu mai sînt 
ţinute în secret de cîteva vechi familii conducătoare, ci fac acum obiectul 
unor analize, interpretări diverse, aprinse dezbateri publice. „De acum 
înainte, discuţia, argumentarea şi polemica devin regulile jocului intelectual, 
ca şi ale celui politic." 

Una dintre preocupările elitei cetăţeneşti din epocă era perfecţionarea 
regimului politic pentru a asigura prosperitatea comunităţii. Dezbaterea 
asupra formei de politeia a antrenat istorici, retori, poeţi şi filosofi. Structura 
politeiei era dependentă de două elemente fundamentale: rezolvarea optimă 
a problemei autorităţii şi rezolvarea optimă a problemei participării. Iar 
soluţia primă găsită pentru a garanta autoritatea şi a justifica participarea 
(ca obligaţie cetăţenească) a fost bazarea pe legi garantate de divinitate. 


6 F. Chamoux, Civilizaţia greacă, Editura Meridiane, Bucureşti, 1985, 
voi. 1, p. 287. 

7 J.-P. Vemant, Originile gîndirii greceşti, Editura Symposion, 1995, cap. IV. 

Plutarh spunea că reformele lui Solon se originează la oracolul din Delphi, 
iar cele ale lui Clisthene au fost dictate legislatorului chiar de Pithia. 

Două au fost marile tipuri de regimuri politice (politeia) cunoscute de 
Grecia clasică: oligarhia (al cărei exemplu paradigmatic era Sparta) şi 
democraţia (reprezentată strălucit de Atena). Dar gama regimurilor politice 
încercate de cetăţile greceşti a fost mult mai vastă: tirania, monarhia, 
aristocraţia etc. Acest exerciţiu practic a f ost însoţit întotdeauna de o reflecţie 
teoretică anexă, uneori vizînd idealul. Mulţi au scris tratate sau, pur şi 
simplu, au emis reflecţii pasagere despre regimurile politice ( Peripoliteias): 
Epimenide din Creta, Heraclit din Efes, Pithagora din Samos 
(în sec. VI î.Hr.), Protagoras, Critias, Hippodamos (în sec. V î.Hr.), 
Xenofon, Thales, Platon, Aristotel (sec. IV î.Hr.) etc. 

Herodot, bunăoară, în Istorii (III, 80-82) pune trei personaje să discute 
despre constituţia cea mai bună. Sînt discutate avantajele şi dezavantajele 
aristocraţiei, democraţiei şi monarhiei, preferinţele înclinînd spre cea din urmă. 

„După ce s-a potolit învălmăşeala şi au trecut cinci zile, ţinură sfat cei ce 
se ridicară împotriva magilor, chibzuind treburile cîrmuirii (textul se referă 
la circumstanţele uciderii monarhului uzurpator Gaumata, membru al castei 
preoţeşti a magilor, care preluase prin asasinat tronul Persiei - V.M.). Şi s-au 
rostit atunci cuvîntâri ce par de necrezut unora dintre greci; oricum ar fi 
însă, ele au fost rostite. Otanes îndemna să fie dată cîrmuirea obştei, alcătuită 
din toţi perşii. Iar cuvîntarea lui sunase astfel: «După socotinţa mea, nici 
unul dintre noi nu se cade să domnească singur; căci monarhia nu aduce 
nici un lucru bun şi nu este deloc plăcută. Aţi văzut doar cît de mult s-a 
semeţit trufia lui Cambise şi aţi avut parte aşijderi şi de trufia magului. Ce 
fel de bună rînduială ar fi deci monarhia cînd ea îngăduieşte unui singur 
om să-şi facă vrerea fără să dea socoteală? Chiar de-am pune în scaunul ei 
pe cel mai bun dintre toţi bărbaţii, monarhia îl va scoate din făgaşul 
gîndurilor lui obişnuite. Căci ea iscă trufia, din tot belşugul ce se răsfaţă la 
picioarele sale, iar pizma e sădită în sufletul omului dintotdeauna. Multe 
ticăloşii va face - ori din prea multă trufie, ori mînat de firea lui 
pizmuitoare. Şi s-ar cuveni totuşi să nu fie deloc pizmuitor tiranul. Şi apoi, 
este omul cel mai nestatornic; dacă te mărgineşti sâ-1 admiri cu măsură, se 
simte jignit, căci nu i se dă mare cinste; iar dacă te pleci linguşitor, se 
fereşte ciudos de lauda-ţi prefăcută. în sfîrşit, cel mai rău lucru de-abia 
acum vi-1 spun: tiranul duce de rîpă obiceiurile părinteşti: siluieşte femeile 
şi trimite oamenii la moarte fără să-i judece. Pe cîtâ vreme cîrmuirea celor 

mulţi, întîi de toate poartă numele cel mai frumos: «rînduiala dreaptă 
pentru toţi» ( isonomia). Jn al doilea rînd, nimica nu sâvîrşeşte din cele ce 
făcea monarhul: dregătorii sînt traşi la sorţi şi răspund fiecare pentru faptele 
lor; iar hotărîrile toate sînt aduse în faţa obştei. Aşadar, eu vă dau acest 
sfat: să lăsăm deoparte monarhia şi să ridicăm norodul la putere; doar în 
mulţime se află toate». Otanes şi-a spus deci părerea în felul acesta. 
Megabizos, dimpotrivă, i-a îndemnat să dea cîrmuirea pe mîna oligarhiei, 
rostind această cuvîntare: «Cînd Otanes v-a spus să curmaţi tirania, socotiţi 
că şi eu am grăit la fel. Dar atunci cînd v-a îndemnat să treceţi puterea în 
seama norodului, el s-a rătăcit din calea dreptei cugetări; căci nimic nu 
este mai nechibzuit şi mai ticălos decît mulţimea cea nevolnică. Căci 
despotul, dacă sâvîrşeşte vreo faptă, o face cu ştiinţă; norodul însă nu este 
în stare să-şi dea seama. De unde să fi căpătat el vreo cunoştinţă dacă n-a 
primit învăţătură şi n-a văzut nimic bun, fiind lăsat în voia lui? S-a deprins 
doar să tulbure fără minte treburile ţârii, asemenea unui şuvoi. Cei care vor 
numai rău perşilor, aceia să aibă parte de cîrmuirea norodului! Noi dară, 
după ce vom fi ales o seamă de oameni foarte buni, să le încredinţăm lor 
puterea. Desigur, printre ei vom fi şi noi înşine; ca atare, hotărîrile oamenilor 
celor mai buni vor fi şi cele mai bune». Astfel şi-a spus părerea Megabizos. 
Vorbind al treilea, s-a rostit apoi Darius: «Cu multă dreptate, a vorbit, 
pare-mi-se, Megabizos despre gloate. Cît despre oligarhie, nu are dreptate. 
Aşa cum ne stau în faţă acestea trei, de-ar fi toate cît se poate de bune - atît 
puterea norodului, cît şi oligarhia, la fel ca şi monarhia - cu toate astea, 
monarhul, zic eu, este cu mult mai presus. Nici nu se poate afla altceva mai 
bun decît stăpînirea unui singur bărbat: a celui mai vrednic. Bizuindu-se 
pe mintea lui cea destoinică, el va stăpîni mulţimea, fără să-i dea prilej de 
a cîrti; iar măsurile ce se iau împotriva răilor va şti cel mai bine să le 
tăinuiască. Pe cîtă vreme sub oligarhie, mulţi îşi călesc, ce-i drept, sufletul 
cu virtute, pentru a-şi sluji obştea. Totuşi, ei iscă duşmănii grozave. ... 
Vrajbele nasc răzvrătirile, şi de acolo se ajunge la vărsare de sînge, iar 
dintr-o vărsare de sînge tot monarhia va ieşi biruitoare."* 

Acest gen de pledoarie, ce ni-1 aminteşte oarecum pe Platon din 
Republica VIII, nu este singurul. Oratorul Isocrate scrie o apologie despre 
regimul politic pe care-1 consideră bun, Aristotel scrie un tratat ( Politica ) 


* Herodot, Istorii, III, 80-82, în Proza istorică greacă (ed. D.M. Pippidi), 
Editura Univers, Bucureşti, 1970. 

şi face o culegere de constituţii, istoricul Polibiu pledează pentru un regim 
mixt, împrumutînd elemente de regalitate, aristocraţie şi democraţie, Platon 
consacră două lucrări politeiei ideale: Republica şi Legile. Aceste două 
lucrări sînt diferite ca metodă, deşi au acelaşi obiect, politeia: în timp ce 
Legile adoptă maniera de argumentare pragmatică a politicianului 
(propunerea de noi legi plecînd de la situaţia nesatisfăcătoare existentă), 
Republica e produsul tipic al filosofului (elaborarea unei metodologii 
dialectice pentru developarea Formei ( eidos ) dreptăţii, a esenţei metafizice 
a politeiei bune). în fine, ar mai trebui enumerate variatele utopii, cum sînt 
cele mitice ale „vîrstei de aur“ etc. 

Revenind la Platon, o altă diferenţă şocantă între Republica şi Legile 
este accentul pus, în cel din urmă dialog, pe revizuirea extraordinar de 
complicatei trame juridice a cetăţii, plecînd de la legislaţiile şi obiceiurile 
existente în diferite cetăţi greceşti sau barbare; în Republica , acest aspect 
juridic este foarte diluat, accentul căzînd pe reforma educaţională. Această 
diferenţă trebuie explicată: în fond, reforma educaţională vizează, în ultimă 
instanţă, reforma politică a po/w-ului. 

Educaţia ( paideia ) nu se făcea la fel în toate cetăţile greceşti, 
în general, primii 7 ani erau petrecuţi în familie, sub supravegherea mamei. 
După 7 ani începe educaţia propriu-zisă. La Atena, bunăoară, aceasta era 
o chestiune privată a familiilor şi depindea de averea lor. Sistemul 
tradiţional era cel tutorial, cu un preceptor plătit de familie. După secolul 
al Vl-lea î.Hr. apare sistemul învăţămîntului primar colectiv, în gimnazii, 
cu dascăli plătiţi de familiile copiilor. Nimic, cu excepţia celor doi ani de 
efebie, nu e însă obligatoriu, iar statul nu a intervenit prea mult în educaţie 
(spre deosebire de Sparta), cu excepţia unor legi protective. Idealul 
educaţional era kalokagathia'. un om frumos ( kalos) şi bun ( agathos ), iar 
cele trei mari discipline erau educaţia fizică, cultivarea Muzelor ( mousike) 
şi educaţia literară. Călirea corpului ţinea seama de nevoia cetăţii de a 
avea cetăţeni apţi să lupte, aşa încît în palestre accentul se punea pe 
sporturile războinice, de pildă, pe lupte (pale). Educaţia mousikală 
presupunea deprinderea artei unui instrument muzical, a cîntului vocal, a 
poeziei şi a dansului. Totul trebuia să conveargă în edificarea unui suflet 
armonios, stăpîn pe sine, sănătos. Pentru predarea cititului şi a scrisului, 
dascălii foloseau poeţii epici şi lirici, pe Homer în primul rînd. Se învăţa, 
de asemenea, cîte ceva despre cifre şi calculul aritmetic elementar, ca şi 
rudimente de geometrie. Totuşi, în toată această perioadă, civilizaţia 
ateniană rămîne una esenţialmente orală. 

Din secolul al V-leaî.Hr., apare un nou sistem educativ, adăugat precarei 
educaţii elementare asigurate de gimnazii: educaţia post-elementară a 
sofiştilor şi a filosofilor. Sofiştii erau dascăli itineranţi şi predau pe bani, 
mai cu seamă arta oratoriei, esenţială pentru cetăţeanul bogat care visa la 
succes politic. Isocrate, de pildă, în şcoala lui, adăuga studiilor elementare 
doi ani de studii preparatorii pentru a avea acces la deprinderea artei oratoriei, 
în aceşti ani se învăţau poeţii (mai ales Homer şi Hesiod), arta discuţiei 
(dialectica), istoria (Herodot şi Tucidide), şi chiar matematica. Învăţămîntul 
„superior 11 consta apoi în predarea şi exersarea de tehnici de realizare a 
discursurilor, politica şi retorica fiind intrinsec legate. Şcoala de retorică a 
lui Isocrate era situată în afara oraşului Atena, costul unui ciclu de studii 
fiind de 1 000 de drahme (relativ ieftin), iar tradiţia ne spune că elevii erau 
în număr de cca 100. Printre ei, viitori oameni politici, oratori, poeţi, 
istorici. Isocrate corespondează şi consiliază regii vremii, care vedeau în 
acest aşezâmînt un model de acţiune politică. Dar dacă sofiştii au fost „primii 
profesori de învăţămînt superior, într-o vreme cînd Grecia nu cunoscuse 
încă decît antrenori sportivi, maiştri de atelier şi, pe plan şcolar, umili 
dascăli de şcoală" (H.-A. Marrou), trebuie precizat că şcoala retorică a lui 
Isocrate (436-338 î. Hr.) a reprezentat numai una din direcţiile educaţiei 
post-elementare din Atena: educaţia superioară pragmatică, cu dominantă 
literară şi juridică, vizînd formarea imediată a unei elite de conducători. 
Învăţămîntul superior era consacrat de Isocrate deprinderii artei oratorice, 
stăpînirii cuvîntului. Filosofia era exilată, în curriculum-ul şcolii, în ciclul 
secundar. Pentru Isocrate - şi aici el intră în conflict cu şcoala lui Platon - 
singura ambiţie tangibilă a omului este opinia ( doxa ) corectă. A avea simţul 
acesteia este cea mai înaltă artă şi înţelepciune. 

Cealaltă direcţie, concurentă, a educaţiei superioare din Atena era cea 
de orientar e filosofică, reprezentată de „Academia" lui Platon. Pentru acesta 
adevăratul orator (ca şi adevăratul medic, om politic sau înţelept) este 
numai cel ce are acces la Adevărul de dincolo de opinia comună, iar acest 
Adevăr nu poate fi sesizat decît prin cunoaştere raţională, „epistemică", în 
urma unei pregătiri intelectuale complexe şi epuizante, care durează pînă la 
vîrsta de 50 de ani. Acestei pregătiri îi sînt dedicate programele Academiei. 

Platon şi-a întemeiat această şcoală filosofică în anul 387 î.Hr. Era o 
şcoală privată, localizată într-un gimnaziu izolat de oraş, într-o pădure unde se 
venera eroul Akademos. Se ştiu puţine despre organizarea ei internă, dar se 
pare că avea forma legală a unei asociaţii religioase consacrate cultului Muzelor, 
o confrerie de cîteva zeci de persoane, legate nu numai prin pasiunea pentru 



20 


Introducere 


Adevăr, ci şi printr-o strînsă prietenie, uneori cu accente pasionale. Acolo se 
studiau în comun, într-o atmosferă interdisciplinară, materii de la ştiinţa politică 
la metafizică, matematică şi astronomie. Şi dacă şcoala lui Isocrate era una 
orientată literar, în Academie matematicile erau ştiinţele focale, elementul 
esenţial al educaţiei preparatorii 9 . Probabil că ceva din spiritul închiderii în 
sine a şcolii pithagoreice a fost preluat şi de membrii Academiei. După unii 
istorici, o listă impresionantă de oameni politici, strategi, legislatori, filosofi, 
consilieri regali, tirani au fost elevii acestei şcoli 10 . Cel mai renumit, pe planul 
cercetării, avea să devină, desigur, Aristotel, care a petrecut 20 de ani în şcoală, 
printre texte absconse şi tabele murale ilustrând clasificarea fiinţelor, în sala de 
gimnastică ori la sacrificiile şi „beţiile comune". „Uneori se poate întrezări 
unitatea misterioasă care-i lega între ei pe elevii Academiei, constituind un fel 
de fraternitate de tehnicieni politici, a căror acţiune concertată putea juca, în 
acel moment, şi a jucat, de fapt, un rol efectiv în istorie." 11 Pentru tinerii 
Atenei din acea vreme, opţiunea maturităţii era clară: sau îmbrăţişează o meserie 
(ceea cefăceau cei mai mulţi), sau se dedică unei cariere „intelectuale", studiind 
retorica ori filosofia la Isocrate ori la Platon. 

La Sparta, sistemul educativ - atît de apreciat de Platon şi reflectat, 
într-un fel, îh straniile „legi" ale cetăţii sale ideale - era diferit. Acesta 
reprezenta educaţia centrată pe valorile arhaice ale războinicului, controlată 
în întregime de stat. La cîteva zile după naştere, copilul era prezentat 
Consiliului bătrînilor tribului, care decidea - după constituţia sa fizică - 
dacă merită să fie lăsat în viaţă sau nu. Această practică eugenică era dictată, 
probabil, de viziunea Spartei cu privire la menirea esenţialmente războinică 
a cetăţenilor săi. într-o cetate ce sta sub dominaţia virtuţilor militare, numai 
cei dotaţi fizic puteau fi cetăţeni, adică puteau contribui la apărarea şi 
împlinirea cetăţii. Virtutea ( arete ) şi respectabilitatea publică sînt definite 
în funcţie de valoarea militară a bărbatului. 


9 „Toate dovezile duc fără tăgadă la aceeaşi concluzie: Academia nu era o 
şcoală în care se preda o doctrină metafizică unică sau o asociaţie ai cărei 
membri trebuiau să subscrie la teoria Ideilor... Teoriile metafizice ale şefului 
şcolii nu erau în nici un sens «oficiale», iar instrucţia formală în Academie era 
restrînsă la studiul matematicii" (H. Chemiss, apud D. Fowler, The Mathematics 
ofPlato’s Academy, Clarendon Press, Oxford, 1999, p. 103). 

10 Vezi H.-A. Marrou, Istoria educaţiei în antichitate , Editura Meridiane, 
Bucureşti, 1997, voi. 1, p. 114. 

11 H.-A. Marrou, op. cit., p. 114. 

„Organizată în întregime în funcţie de nevoile statului, educaţia se află 
în întregime în mîinile acestuia. A primi agoge (educaţia, la Sparta - V.M.), 
a fi educat după reguli, este o condiţie cel puţin necesară, dacă nu suficientă 
pentru exercitarea drepturilor publice." 12 Primii 7 ani sînt petrecuţi în 
familie. La 8 ani, copilul părăseşte familia pentru a trăi împreună cu cei 
de vîrsta lui, intrînd pe mîinile statului, căruia-i va aparţine pînă la moarte. 
Pînă la vîrsta de 12 ani el se poate întoarce seara pentru a dormi acasă. 
Dar, după această vîrstă, el va dormi împreună cu tovarăşii săi în cazarme. 
Tînărul e smuls, aşadar, din familia sa şi „comunizat", el neavînd dreptul 
să doarmă acasă, nici măcar căsătorit fiind, pînă la vîrsta de 30 de ani. Va 
duce în tot acest răstimp o viaţă plină de privaţiuni materiale şi de solicitări 
fizice (cu părul ras, mărşăluind gol şi primind o singură tunică pe an, el 
nu se spală decît în mod excepţional, hrana îi este insuficientă, ceea ce-1 
obligă să fure; tehnici de punere artificială în competiţie şi de agresare 
reciprocă, aplicate de comandanţii formaţiilor militare în care e cuprins, 
îl face dur şi neînfricat, indiferent la durere şi gata să sugrume oricînd nu 
numai un animal, ci şi un sclav; evident, în tot acest timp, precum 
„paznicii" lui Platon, el e lipsit de orice fel de drept de proprietate). 
Acest ciclu de pregătire durează pînă la 20 de ani (după care urmează 10 
ani în categoria maturilor) şi are un scop precis: formarea de hopliţi 
(infanterişti bine înarmaţi, baza şi mîndria armatei profesioniste a Spartei), 
dar, totodată, şi de cetăţeni. Viaţa lor se desfăşoară în palestre, iar educaţia 
intelectuală, deşi prezentă, e marginală (Sparta „rămîne o cetate de 
semiinculţi" - H.-A. Marrou). Artele frumoase sînt practicate nu pentru 
virtuţile lor intelectuale sau estetice, ci pentru conţinutul lor moral şi 
utilitatea lor militară („Era un spectacol maiestuos şi totodată înfricoşător 
să vezi armata spartană mergînd la atac în sunet de flaut" - Plutarh). 
Totul, inclusiv arta sunetelor, era amănunţit reglementat în Sparta, iar 
abaterile erau aspru pedepsite; se spune că Phrynis ar fi fost condamnat 
de tribunal pentru vina de a fi adăugat corzi la lira regulamentară. De aici 
şi pînă la aparent aberantele reglementări muzicale ale lui Platon din 
Republica, nu este decît un pas. Şi după vîrsta de 30 de ani statul controlează 
viaţa privată a cetăţenilor săi, educaţi în spiritul unei supuneri totale faţă 
de cetate. Educaţia femeilor se face cot la cot cu bărbaţii, în acelaşi spirit 
al vigorii fizice, ele devenind, pînă la urmă, nişte „băieţi rataţi", pregătiţi 
pentru procreare. 


12 


H.-A. Marrou, op. cit., p. 49. 

Modelul spartan de educaţie şi-a avut apologeţii lui, în epocă şi peste 
secole (e.g. ideologii totalitarismului nazist sau comunist). Platon însuşi, 
legat de cercurile aristocratice ale Atenei, va tînji după un model similar, 
ceea ce transpare din construcţiile sale politice idealizate. Nu putem să nu 
observăm, însă, că poate tocmai pentru că atenienii nu au încercat nici să-şi 
îndoctrineze, nici să-şi înregimenteze tinerii, Atena, şi nu Sparta, a rămas 
peste veacuri reperul luminos al culturii occidentale. 

Aceste preliminarii istorice cu privire la politeia şi paideia au vrut să 
familiarizeze cititorul cu unele aspecte ale contextului factual în care a fost 
scris dialogul Republica, un context reflectat, într-un mod sui-generis, în 
paginile acestei lucrări. Aflînd cîte ceva despre specificul unei lumi de 
mult apuse, cel ce vrea să se dedice studiului atent al Republicii va fi, cu 
siguranţă, mai puţin surprins de unele străluciri - aparent stranii - ale 
acestei celebre opere. 


2 . Filosofie şi filosofie morală 

înainte de a trece la comentarea propriu-zisă a dialogului Republica, 
voi face o tentativă de a fixa cîţiva termeni generali, ce ţin mai degrabă de 
cadrul discursului ce va urma, dar care mi se par importanţi pentru înţelegerea 
textului. Cu atît mai mult cu cît voi pleda implicit pentru o lectură a 
dialogului platonician care să rezoneze cu prezentul, care să nu rămînă, 
aşadar, exilată în timpul în care această operă majoră a fost redactată. 
Republica lui Platon trebuie să ne spună ceva. 

Nu voi încerca să decelez aici sensul platonician al filosofiei; ar fi o 
întreprindere prea lungă şi prea riscantă. Voi preciza, totuşi, oarecum 
dogmatic, ceea ce cred eu a fi un sens suficient de larg al filosofiei, aplicabil 
şi lui Platon. într-o asemenea optică, filosofia e cercetarea critică, raţională, 
argumentativă, a presupoziţiilor tacite 13 care fac inteligibile diferite 


13 Explicitînd, caracteristicile acestor „presupoziţii tacite" ar putea fi 
următoarele: 

1 Caracterul extern, i.e. ele nu aparţin teoriilor ştiinţifice, conceptualizărilor 
simţului comun, doctrinelor teologice, limbajului artei etc., ci unui „alt nivel", 
subiacent acestora şi mai întemeietor. E.g. principiul cauzalităţii nu e 
un principiu fizic, ci unul „meta-fizic", subiacent teoriilor fizice şi 
condiţionîndu-le. Formele platoniciene ale Unului sau Dreptăţii nu ţin de 

experienţe umane: de la experienţa estetică la cea ştiinţifică, şi de la cea 
religioasă la cea politică. 

Mulţi autori contemporani sugerează o asemenea viziune, chiar dacă 
limbajul utilizat diferă uneori. îl voi cita aici doar pe I. Berlin: „Sarcina 
filo sofiei, o sarcină adesea dificilă şi dureroasă, este de a degaja şi aduce 
la lumină categoriile şi modelele ascunse în termenii cărora gîndesc fiinţele 


limbajul matematicii sau dezbaterii politice curente, ci de un „dincolo" 
metafizic, mai fundamental şi întemeietor. Atunci cînd personajele dialogurilor 
se întreabă „Ce este pietatea'?", „Ce este virtutea?", „Ce este dreptatea?", ele 
caută să scoată din ascuns presupoziţiile filosofice ale moralităţii şi politicii. 
Caracterul tacit, i.e. latent, ascuns, ele funcţionînd ca „obişnuinţe de gîndire" 
de care oamenii nu sînt de cele mai multe ori conştienţi, ca „prejudecăţi", 
„credinţe", marcînd limitele raţionalităţii unui discurs şi funcţionînd adesea 
ca factori euristici (e.g. „Nu sînt niciodată mulţumit atîta timp cît nu îmi pot 
face despre un anumit lucru un model mecanic (supoziţia esenţialismului 
ontologic - V.M.). Abia atunci îl înţeleg. Dacă nu-1 pot exprima în întregime 
în concepte mecanice, nu-1 înţeleg; de aceea eu nu înţeleg teoria 
electromagnetică" - W. Thomson). Prima sarcină a filosofului e săexpliciteze 
aceste latenţe; în timp ce ne-filosofii le subînţeleg, filosofii lucrează pe ele. 
Sarcina filosofului - crede Plafon - e să treacă dincolo de „aparenţe". 
Caracterul fundamental, prim, nederivat deductiv sau inductiv - ceea ce 
şi explică statutul lor de „credinţe". Ele circumscriu limitele de posibilitate 
ale altor adevăruri, de la alt nivel — nu în sensul că le „demonstrează", ci 
în sensul că arată cum sînt posibile. 

Au o rezonanţă globală, iradiază în toate domeniile culturii, dînd unitate 
unui anume Weltanschauung, unui „spirit al epocii", unui „pattem global 
de raţionalitate" (vezi iradierea presupoziţiilor „mecanicismului" în toate 
sferele culturii, de la fizică la chimie, psihologie (asociaţionismul), teorie 
socială (reducţionalismul individualist) etc.). 

Sînt raţionale, i.e. pot fi aduse la lumină, criticate sau apărate cu mijloace 
raţionale diverse (în măsura în care presupoziţia „Dumnezeu există" e 
sustrasă acestei exigenţe şi e considerată un act pur de credinţă, ea nu e 
o presupoziţie filosofică, ci una teologică, o „dogmă". Faptul că unii 
filosofi consideră că această problemă nu e filosofică, iar alţii o includ 
în filosofie, se datorează, poate, acestei ambiguităţi). (Pentru dezvoltarea 
acestui subiect, vezi V. Mureşan (ed.), De la Wittgenstein la Heidegger, 
Editura Alternative, Bucureşti, 1999.) 

umane (adică felul în care folosesc cuvintele, imaginile şi alte simboluri), 
să releve ceea ce e obscur şi contradictoriu în ele, să discearnă conflictele 
dintre ele, conflicte care împiedică găsirea unor căi mai adecvate de 
organizare, descriere şi explicare a experienţei (căci orice descriere, ca şi 
orice explicaţie, presupun un anume model în termenii căruia ele sînt 
făcute); şi apoi, la un nivel „superior" să examineze chiar natura acestei 
activităţi (epistemologie, logică filosofică, analiză lingvistică) şi să aducă 
la lumină modelele ascunse care operează în chiar această activitate de 
ordinul doi, filosofică" 14 . 

Filosofia morală, prin analogie, va trebui să fie o cercetare critică, 
raţională, argumentativă a presupoziţiilor morale tacite care subdetermină 
varii experienţe umane, de la experienţa naşterii (moralitatea avortului) la 
cea a tranzacţiilor comerciale (etica afacerilor), de la relaţiile familiale la 
viaţa politică etc. 

Evident, marea problemă e, aici: ce înseamnă „presupoziţii morale “? 
Un răspuns plauzibil ar putea fi: acele presupoziţii care fac posibilă 
înţelegerea şi căutarea unui răspuns la întrebări de tipul: 

- Cum s-ar cuveni să trăim? (Socrate); 

- Ce caracter ar fi bine să avem (pentru a trăi fericiţi)? (Aristotel); 

- Ce datorii avem şi trebuie să respectăm? (Kant); 

- Ce acţiuni e moralmente corect să facem? (Mill). 

Experienţa morală a umanităţii pare să fie, prin urmare, diversă. Ea 
include strădania de a trăi fericit; formarea unui caracter virtuos; respectarea 
unor reguli consimţite de comunitate şi care sînt considerate a fi bune prin 
tradiţie, ori pentru că sînt date de Dumnezeu, ori pentru că sînt, pur şi 
simplu, socialmente utile; în fine, efortul de sporire a bunăstării unui cît 
mai mare număr de oameni. Această „experienţă morală“ poate fi abordată, 
şi a fost abordată, cu mijloacele ştiinţei (e.g. cercetările sociologice, 
psihologice, antropologice etc.). Abordarea filosofică e deosebită: ea constă 
nu în investigaţii de teren asupra mentalităţilor morale şi valorilor focale 
ale unor comunităţi, ci în evidenţierea şi critica raţională a supoziţiilor 
ontologice, gnoseologice, metodologice şi axiologice ale acestei „experienţe 
morale". O asemenea abordare a luat forme diverse: fie forma teoriilor 
etice (etica de ordinul I), care articulează raţional o viziune morală; fie 
forma cercetărilor meta-etice (etica de ordinul II), care cercetează limbajul 


14 Isaiah Berlin, „The Purpose of Philosophy", în Concepts and Categories, 
Oxford University Press, 1980. 

moralei în supoziţiile sale semantice, sintactice, epistemologice etc.; 
fie forma eticii aplicate, care aplică teoriile la cazuri paradigmatice. 

Totuşi, trebuie să observăm varietatea descurajantă de păreri ale 
filosofilor ajunşi să delimiteze sfera eticului. Voi enumera cîteva: 

a) Autori contemporani influenţi consideră că domeniul eticului e 
delimitat de întrebarea socratică, şi anume „Cum s-ar cuveni să trăim?" 15 . 
Eticile de acest tip par a fi centrate pe problema fericirii (vieţii fericite), 
predeterminată de tema lor centrală, aceea a perfecţiunilor caracterului 
(virtuţilor etice): cum trebuie să fim pentru a trăi fericiţi 16 . Eticile de acest 
tip, centrate pe persoane (caractere) şi vieţi, intră în categoria mai largă a 
eticilor virtuţii şi au partizani contemporani notorii: P. Foot, B. Williams, 
A. Maclntyre, A. Comte-Sponville etc. 

b) La alţi autori, conceptul esenţial al moralităţii e cel de datorie 
(sau de obligaţie) morală obiectivă, transsubiectivă, valabilă pentru orice 
fiinţă umană, chiar pentru orice fiinţă raţională. A fi moral, în această 
accepţie, înseamnă a acţiona din datorie, ignorind propriile înclinaţii, dorinţe 
etc. Iar această datorie morală îşi are originea într-o voinţă morală bună, 
raţională, ce face parte din natura oricărei fiinţe raţionale. 

De exemplu, a ajuta un om aflat la ananghie e un act moral numai dacă 
e făcut din datorie (din principiul raţional: „Trebuie să ajuţi pe cei nevoiaşi"), 
adică din pura voinţă bună a omului; el nu e moral dacă e făcut pentru că 
ţi-e rudă sau pentru că vrei să atragi acea persoană de partea ta (dintr-un 
interes egoist, de pildă, pentru a te alege în viitoarea campanie electorală). 
Un asemenea act e bun indiferent de consecinţele sale: de pildă, el rămîne 
bun chiar dacă nu l-ai scos pe respectivul om din dificultate sau l-ai introdus 
în alta mai mare, sau l-ai jignit etc. Ceea ce contează aici e intenţia bună. 
Morala aceasta e o morală a intenţiei. 


15 B. Williams, Ethics and the Limits of Philosophy, Fontana, 1985. 

1(1 „Socrate ne apare mai întîi ca purtător de cuvînt al vechii tradiţii 
aristocratice; judecat din punct de vedere politic, el pare să fie un fel de «centru 
al unei hetarii antidemocratice» (a se vedea anturajul său: Alcibiade, Kritias, 
Charmides). Dacă se opune sofiştilor, prea exclusiv preocupaţi de acea virtu 
politică, de acţiune, de eficacitate, şi prin asta ameninţaţi să alunece spre un 
amoralism cinic, poziţia tradiţională este cea în numele căreia el pune pe prim 
plan, în educaţie, elementul etic, «virtutea» în sensul strict moral pe care l-a 
căpătat azi acest cuvînt (sub influenţa chiar a predicii socraticilor)", 
H.-A. Marrou, Istoria educaţiei în antichitate, p. 105. 

Teoriile etice de acest tip poartă numele generic de deontologism: o 
acţiune e relevantă etic dacă respectă o obligaţie. Există multe varietăţi de 
teorii deontologiste, asupra cărora nu mă voi opri aici. Voi aminti doar 
patriarhul modem al acestui curent: I. Kant. Dintre contemporani, J. Rawls 
e, poate, cel mai cunoscut. 

c) După alţi filosofi, o acţiune e moralmente corectă dacă ea are consecinţe 
bune, le. dacă maximizează plăcerea pentru un număr cît mai mare de oameni. 
Aici nu contează intenţia bună, nici regula, ci doar consecinţele acţiunilor. 
Asemenea teorii formează clasa doctrinelor etice consecinţioniste, una din speciile 
căreia e utilitarismul. J.S. Mill e unul dintre părinţii utilitarismului modem, iar 
filosofia morală anglo-saxonă a acestui secol e preponderent utilitaristă. 

In concluzie, există teorii etice care regăsesc specificul eticului în sensul 
vieţii, altele - în virtuţile caracterului, altele - în datorie, altele - în 
consecinţele acţiunilor. Unele sînt centrate pe viaţa omului, altele pe persoana 
morală, pe nomie sau pe acţiuni. Faţă de toată această diversitate, au fost 
luate îndeobşte două atitudini: una reducţionistă (e.g. a fi un militarist 
încrîncenat, cu respingerea ca nevalidă a oricărei variante alternative), 
respectiv una pluralistă (trăim în societăţi cu tradiţii etice diferite, în care 
s-au împletit curente şi valori diferite, prin urmare trebuie să adoptăm 
standarde diferite pentru circumstanţe diferite). 

în ce categorie intră „teoria etică" găzduită în Republicai J. Annas, 
comentînd intervenţia lui Glaucon din Cartea a Il-a, se întreabă dacă acea 
tratare a „dreptăţii" e una „deontologistă" sau una „consecinţionistă" sau 
una sui-generis 17 . Iată o întrebare la care mă voi strădui şi eu să răspund la 
sfîrşitul acestui comentariu. 


3 . Rădăcinile presocratice ale termenilor etici 

Dacă privim atenţi formularea „problemei fundamentale a filosofiei 
morale" în versiunea ei socratică, vom descoperi termenii tehnici centrali 
ai dialogului Republica, ai filosofiei morale greceşti: 

Viaţa bună sau fericită (eudaimonia) constă în buna exercitare de către om 
a funcţiei proprii ( ergon ), iar aceasta nu se poate realiza decît prin posedarea 


17 J. Annas, An Introduction to Plato's Republic, Oxford University Press, 
1981, p. 60. 

virtuţilor etice (de caracter = ethos ) sau intelectuale corespunzătoare 
(între care, la Platon, cel puţin, dreptatea ocupă un loc central). 

Aceşti termeni sînt: arete = virtute; eudaimonia = fericire; 
dikaiosyne = dreptate, justiţie; agathos = bun. 

A existat o istorie prefilosofică a acestor termeni, atît în limbajul comun, 
cît şi în cel juridic şi politic. Cunoaşterea acestor sensuri e importantă pentru 
a înţelege semnificaţia lor în context platonician. 

Să ne aplecăm puţin asupra termenului arete (tradus, de regulă, prin 
„virtute 11 ). El a suferit schimbări de sens semnificative o dată cu modificările 
de paradigmă culturală din istoria Greciei. în epoca lui Homer, de exemplu, 
omul demn de respect era cel plin de calităţi războinice, cultul eroilor fiind 
acela celebrat de odele triumfale ale aezilor. 

In prima parte a secolului al V-lea î.Hr., însă, o dată cu trecerea de la o 
cultură aristocratică de războinici la una tot mai pregnant intelectuală şi 
populară (democratică), locul eroului e luat de atlet, de campionul olimpic- 
şi el asemenea zeilor -, celebrat de astă dată în odele lui Pindar. Credinţa în 
exemplaritatea virtuţii sportive e paralelă acum cu sporirea în proporţii de 
masă a gustului pentru sport şi a idealului educaţional centrat pe cultul corpului. 

In a doua parte a secolului al V-lea î.Hr., în epoca sofistică, educaţia 
ateniană cunoaşte un moment de răspîntie: apar primele şcoli „superioare 11 , 
avînd ca scop formarea omului politic. în noua lume, „valoarea" omului 
decurgînd din performanţele sale sportive şi mondene începe să pălească, locul 
flindu-i luat de idealul unei arete politice: modelul uman cel mai respectabil şi 
lăudabil e acela de a te forma pentru a deveni un conducător înţelept şi eficient. 

Secolul al IV-lea î.Hr., prin Socrate şi Platon, mai ales, deplasează şi 
mai mult accentul dinspre virtuţile eficacităţii politice spre sensul moral al 
lui arete, iar, în cazul lui Platon, spre un sens spiritual al acesteia: a-ţi 
forma nobilii învăţăcei întru arete însemna a-i forma întru desăvîrşirea 
spirituală. Acest ideal e glorificat şi de Aristotel în Etica sa. 

Dar termenul central al Republicii e dikaiosyne, tradus în engleză prin 
justice, în franceză prin justice, iar la noi prin dreptate 18 (uneori, şi prin 
justiţie' 9 ). Aproape că nu există comentator care să nu-şi prevină cititorii 


18 Platon, Republica, în Platon, Opere V, Editura ştiinţifică şi enciclopedică, 
Bucureşti, 1986 (trad. de Andrei Cornea). Voi folosi, în general, această traducere. 

19 De exemplu, în I. Banu (ed.), Filosof ia greacă pînă la Platon, II, 2, Editura 
ştiinţifică şi enciclopedică, Bucureşti, 1984, p. 419. 

asupra inadecvării acestei traduceri în limbile modeme: aroma lui originară, 
„o combinaţie de imparţialitate în raporturile cu alţii şi de integritate 
personală" (Maclntyre), e pierdută azi, termenii actuali fiind încărcaţi prea 
mult de nuanţe semantice juridice. Nu e de mirare că unii autori de limbă 
engleză preferă alte traduceri, mai rafinate: e.g. righteousness (Maclntyre), 
sau chiar morality (Waterfield). 

Observaţia lui Maclntyre nu mi se pare, totuşi, pe de-a-ntregul 
convingătoare. Orice termen, atunci şi acum, a fost şi este utilizat într-o 
manieră plurifuncţională, în jocuri de limbaj diferite (juridic, familial, 
educaţional, epistemic, religios etc.), de la care capătă nuanţe de sens diferite. 
Dikaiosyne nu face excepţie. 

Aşa cum observă K. Dover 20 , în limbaj natural, în contextul schimburilor 
economice curente, dikaios a însemnat „dintotdeauna" o persoană care nu 
îşi însuşea un bun ce nu-i aparţinea, pe cînd adikos semnifica persoanele ce 
aveau asemenea metehne. 

în contexte juridice, însă, cuplul dikos l adikos însemna legal / ilegal, 
în toată generalitatea acestor temieni. Judecătorii care intrau în tribunal 
depuneau acest jurămînt: „Voi vota în conformitate cu legile şi cu decretele 
care emană de la Adunarea poporului, ca şi de la Boule (sfatul care guverna 
cetatea şi lua deciziile între adunări - V.M. ). în cazurile pe care nu le-a 
prevăzut legislaţia, voi adopta soluţia cea mai dreaptă, fără a mă lăsa condus 
de părtinire (dreptatea e opusul părtinirii - V.M.) sau de duşmănie". Această 
utilizare a termenului nu mi se pare îndepărtată de sensul actual, practicat 
în contexte similare. 

Dar există şi contexte epistemice în care apărea termenul: de pildă, Aristofan 
spune că „logos-ul este dikaios “, în sensul gîndirii juste, adecvate obiectului. 

Iată de ce cunoaşterea cîtorva utilizări prefîlosofice şi extrafilosofice ale 
acestor termeni s-ar putea dovedi utilă pentru sesizarea mai adecvată a sensului 
lor platonician. Altfel, riscăm să rămînem perplecşi atunci cînd vom auzi unul 
din personajele dialogului, sofistul Thrasymachos, spunînd: „dreptatea e folosul 
celui mai tare". Ce poate să însemne această formulă stranie? Numai cunoscînd 
contextul în care erau utilizaţi aceşti termeni vom putea înţelege adecvat 
semnificaţia lor. A pune în context termenii despre care vorbim aici înseamnă 
a urmări evoluţia lor în limbă şi a ţine seamă de disputele vremii în jurul 
diferitelor teorii ale dreptului (de pildă, de disputa nomos / physis). 


20 K. Dover, Greek Popular Morality in the Time of Plato and Aristotle, 
Hackett, 1974, 1994. 

Dikaiosyne însemna, în perioada homerică 21 (sec. al VlII-lea î.Hr.), 
un fel de a fi al persoanei alese (al conducătorului militar): el e 
transmiţătorul legii divine; el nu poate greşi în sfaturile sale. Dike e rezultatul 
a două virtuţi: puterea lumească şi sfatul divin (ordinea morală era privită 
ca parte a ordinii cosmice, instituită de divinitate). 

La poetul elegiac Theognis din Megan a (sec. al Vl-lea î.Hr.), termenul 
nostru semnifica o calitate a caracterului şi comportamentului uman, 
caracterizată prin măsură şi cumpătare (altfel spus, era un echilibru sau o 
armonie interioară) 22 - reverberaţia acestui sens poate fi sesizată la Platon. 
Dike şi hybris (exces, dizarmonie) devin termeni corelativi, iar dreptatea 
devine regula coabitării civile armonioase, a moderaţiei ( sophrosyne ), nu a 
forţei. Omul bun (agathos) este omul nobil, ales, respectabil prin ceea ce 
este el însuşi. „Orice om este agathos dacă este dikaiosyne" - spune 
Theognis. Acest sens al lui dikaiosyne, de „armonie" a cetăţii şi a sufletului, 
va fi esenţial la Platon şi diferă de arhaicul său sens din dreptul de 
proprietate, acela de echilibru între a da şi a lua. Tot Theognis subliniază 
centralitatea acestei virtuţi în societatea greacă a timpului: „întregul arete 
(virtute) al omului constă în dikaiosyne (Şi Socrate vaMinnain Republica 
o idee asemănătoare, anume aceea că dreptatea e singura virtute a omului; 
şi, parcă pentru a arăta că nu sîntem atît de departe de greci, J. Rawls 
afirmă azi caracterul singular al „dreptăţii" printre virtuţile sistemului social.) 

Această schimbare semantică e legată de trecerea de la epoca arhaică a 
regalităţii la regimurile aristocratice, încareputereaeramaidistribuită, şi asigurarea 
armonizării intereselor diferitelor grupuri sociale devenise un obiectiv politic 23 . 

în secolul al V-lea î.Hr., sofiştii transferă termenul în domeniul 
juridicului, dîndu-i o multitudine de sensuri particulare, pliate pe prescripţiile 
juridice în vigoare (Cartea I a Republicii ilustrează această ipostază istorică 
a termenului nostru). Sofistul Gorgias, bunăoară, va vorbi despre dreptate 
în sensul „convingerii tribunalelor şi a celorlalte adunări" ( Gorgias , 454b). 


21 Vezi A. Maclntyre, A Short History of Ethics, Routledge, 1967, 1993. 

22 O comportare dreaptă e una „cu măsură", „potrivită" (Theognis din Megara, 
Fragm. 3, 7); cea nedreaptă se caracterizează prin exces, prin încălcarea măsurii 
(hybris) (Fragm. 6). 

23 „Conceptele morale sînt încorporate în mediul social ca părţi constitutive 
ale formelor sociale de viaţă. O modalitate-cheie în care putem identifica o formă 
de viaţă socială ca distinctă de o alta este chiar prin identificarea diferenţelor 
prezente în conţinutul conceptelor lor morale" (Maclntyre, op. cit., p. 1). 



30 


Introducere 


Antiphon din Atena, contemporan cu Socrate, spunea: „Dreptatea înseamnă 
a nu încălca legile în cetatea în care eşti cetăţean* 1 sau „Dreptatea înseamnă 
a nu vătăma pe nimeni atîta vreme cît nu eşti vătămat**. Subzistă aici, tacit, 
vechiul principiu al reciprocităţii: să nu iei ceea ce nu-ţi aparţine şi să ceri 
compensaţii echivalente dacă eşti vătămat. 

Mai mult, călătoriile au facilitat observarea faptului că legislaţia varia 
de la o cetate la alta. Şi întrebarea firească a apărut: este oare dreptatea în 
Atena alta decît în Sparta, sau există o singură dreptate? Doctrina sofiştilor 
a fost aceea că dreptatea (legislaţia) e o convenţie umană , ceva relativ şi 
variabil. Motivaţia adoptării unei asemenea doctrine e bogată. Eteocles, de 
pildă, susţinea oarecum naiv că neînţelegerile şi certurile cu privire la ce e 
drept, cinstit, bun, frumos etc., şi care erau de notorietate, reprezintă o 
dovadă convingătoare că acestea nu sînt prin natura lor aceleaşi la toţi 
oamenii. Protagoras susţinea că termenii valorici sînt relativi la obiectul la 
care se aplică şi la circumstanţele aplicării: ce e bun pentru A poate fi rău 
pentru B (uleiul de măsline e bun pentru om, dar rău pentru plante) şi ce e 
bun pentru A în circumstanţele C poate fi rău pentru A în circumstanţele D 
(e.g. uleiul de măsline e bun pentru om cînd e bolnav, dar e rău pentru om 
cînd e sănătos). Această coprezenţă a opuşilor în judecăţile de valoare va fi 
prezentă şi în Republica I, acolo unde sofiştii îşi vor susţine doctrina. Cauza 
acestei relativităţi, după sofistul Protagora, e caracterul subiectiv al valorilor: 
„nu există ceva bun sau rău, ci gîndirea le face astfel**; de pildă, incestul e 
abominabil în ochii grecilor, dar firesc la egipteni. Valorile sînt oarecum 
proiectate în lucruri, iar moralitatea nu e descoperită, ci făcută (cum va 
susţine, în deceniul opt al secolului nostru, „proiectivistul** J. Mackie). 

Acest „pozitivism** (Guthrie), „legalism** (Annas) sau convenţionalism 
juridic şi valoric (doctrina nomos-ului) a fost şi el o reacţie la predominarea - 
încă din epoca arhaică - a viziunii bazate pe physis, i.e. pe prioritatea 
„legilor nescrise**, universal valabile, de sorginte divină sau ţinînd de natura 
umană eternă (dreptul natural), accesibile doar cîtorva iniţiaţi (preoţi, 
conducători politici), cărora le garantau o putere discreţionară. Pentru 
Homer, de exemplu, „Zeus a lăsat o lege pentru toţi oamenii**. După 
Antiphon sofistul (Fragm. A), plăcerea est e scopul natural al omului, iar 
legislaţia trebuie să respecte, dacă nu vrea să fie „contra naturii**, 
acest principiu. 

Această mentalitate e exprimată şi de Tucidide, care citează discuţia 
dintre solii atenieni şi cetăţenii micii insule Melos, pe care Atena voia s-o 
forţeze să intre în confederaţia sa. Solii celui puternic zic: „Credinţa noastră 

în zei şi, desigur, anumite cunoştinţe despre om ne spun că în mod universal, 
prinlr-o necesitate naturală, cel ce e superior conduce. Nu noi am făcut 
această lege ( nomos ). Noi doar o folosim şi o vom lăsa să existe veşnic. Voi 
aţi face la fel în situaţia noastră. Spartanii nu vă vor ajuta. Mai mult ca 
alţii, ei pun semnul egalităţii între plăcut şi bine, între interes şi dreptate". 

E evident aici că interesul celui puternic dictează ce e drept şi ce e 
lege. Totuşi, această convingere, esenţialmente convenţionalistă, e mascată 
abil într-o haină naturalistă (legea vine de la zei, „nu noi am făcut-o“ etc.). 
Un alt caz, clasic, al acestui punct de vedere este cel exemplificat de sofistul 
Thrasymachos în Cartea I a Republicii: dreptatea e folosul celui mai tare. 
Pusă într-un asemenea context istoric, formula absconsă a sofistului începe 
să-şi dezvăluie sensul. 

Aceasta era starea discuţiei în momentul în care intervine Platon. Teoria 
sa etică trebuie pusă în contextul polemicii cu „pozitivismul" sofiştilor; 
ceea ce va propune el va fi o doctrină absolutist-esenţialistă a valorii 
(opusă relativismului sofistic), combinată cu un cognitivism inconsecvent 
(e posibilă o cunoaştere raţională, „ştiinţifică", a valorilor). 


4. Tipuri de interpretare a Republicii 

Tema metodelor de interpretare a textelor lui Platon e un subiect 
aparte. Nu voi discuta aici un asemenea subiect amplu, ce se întinde de 
la interpretările alegorice, simbolic-mistice ale eleniştilor şi 
neoplatonicilor, pînă la cele reconstrucţionist-logice sau deconstructiviste 
contemporane 24 . Totuşi, voi aminti că, în România, poate cea mai prizată 
formă de interpretare se revendică tacit de la tradiţia alegorică şi literară 
a neoplatonicilor 25 : textele lui Platon sînt aluzive, plurisemantice, 
existînd un înţeles ascuns în spatele suprafeţei limbajului, înţeles pe 
care interpretul e chemat să-l descopere; dialogurile sînt „piese de 


24 Pentru aceasta, vezi J. Howland, The Republic. The Odyssey of Philosophy, 
Twayne Publishers, N.Y., 1993, cap. 4. 

25 „Interpreţii elenişti şi neoplatonici ai lui Platon au subliniat caracterul 
alegoric al textelor platoniciene. Ei au accentuat, de asemenea, dimensiunile 
dramatică şi dialogală ale scrierilor lui Platon şi au abordat, în genere, corpusul 
platonician ca pe un cosmos literar" (J. Howland, Methods of Interpreting 
Plato, Conferinţă susţinută la Universitatea Bucureşti, mai 1997). 

teatru filosofice 11 în care esenţial e dialogul, conversaţia uzuală, nu 
argumentarea 26 . 

In Cuvîntul prevenitor la traducerea românească a Republicii, 
traducătorul, A. Comea, susţine surprinzător că nici un cuvînt din dialog nu 
e întîmplător, că fiecare conţine o „intenţie ascunsă 11 , o „profeţie 11 , „un traseu 
iniţiatic 11 . Celebrul început al Republicii sună aşa: 

„Am coborît ieri în Pireu, împreună cu Glaucon, fiul lui Ariston, spre a mă 

ruga zeiţei... 11 

Apărătorul interpretării alegorice se întreabă acum: ce a vrut oare să 
spună Platon cu „am coborît 11 ( kateben)! Şi răspunde: e simbolizată aici 
înstrăinarea de sine a lui Socrate (după Proclos, gestul rămînerii în Atena 
ar fi simbolizat autenticitatea, Atena fiind locul contemplării pure şi al 
adevărului; plecarea din Atena în jos simbolizează o decădere într-o condiţie 
„străină 11 , „amestecată 11 , cum amestecată e şi populaţia Pireului). 

De ce s-a înstrăinat Socrate? De condiţia sa anterioară de gînditor 
sceptic, care refuză soluţiile definitive, de „negativitatea sa tulburătoare şi 
deconcertantă 11 , spre a decădea la statutul unui „raţionalist extremist şi 
impenitent 11 . E un Socrate „înjumătăţit 11 , crede comentatorul; din „posedatul 
de daimon 11 şi „închinătorul iubirii sacre 11 , el rămîne „doar un dialectician 11 . 

Această decriptare simbolică propusă de A. Comea se poate regăsi şi 
la alţi autori. 

Iată, de pildă, cum înţelege textul N. Pappas 27 : „I went down 11 ( kateben ) 
i se pare americanului o încifrare a următorului gînd: „Socrate coboară din 
planul existenţei sale intelectuale pentru a-şi explica opiniile 11 . Dar gîndul lui 
Pappas zboară imediat la alegoria peşterii din Cartea a Vil-a: după ce omul a 
ieşit în plină lumină devenind filosof, el se întoarce, coboară din nou în 
peşteră, în condiţia ignoranţei, pentru a conduce. Faptul că Platon foloseşte 
în acest pasaj acelaşi verb, kateben (a coborî), i se pare lui Pappas plin de 
semnificaţii adînci (de ce nu ar fi o banală întîmplare, rezultată din utilizarea 
spontană a limbii?). Toţi atenienii spun „cobor în port 11 , pentru că, pur şi 
simplu, drumul coboară dacă mergi dinspre centrul Atenei spre Pireu. 


26 „Republica e o explozie zănatică a spiritului scăpat de sub control, este 
copilul teribil al adaimoniei 11 (A. Cornea, Cuvînt prevenitor la traducerea 
românească a Republicii). 

27 N. Pappas, Plato and the Republic, Routledge, 1995, p. 18. 

Interogaţiile nu se sfîrşesc aici: de ce coboară el în Pireu, şi nu în alt 
oraş? Comea crede că aceasta se întîmplă deoarece Pireul e alt oraş, dar nu 
chiar diferit de Atena (e un amestec, „un «altceva» diluat totuşi printr-un 
«acelaşi»"). Pappas crede altfel: pentru că Pireul a fost fondat de 
Hippodamos, cel ce, după Aristotel, a fost primul ce a reflectat la problema 
cetăţii ideale. Platon se aşază, prin acest misterios cuvînt iniţial, în seria 
reformatorilor politici. 

In general, aşa-zisele interpretări „dialogal-dramatice" 28 fac apel la o 
asemenea raportare iniţiatică la text, la presupoziţia că fiecare cuvînt a fost 
ales, conştient, cu minuţie, de Platon (?), la lectura simbolică - în tradiţia 
analizelor literare sau teologice. J. Howland 29 , un reprezentant al acestei 
tradiţii interpretative, e şi el încîntat de „sugestiile" primelor pasaje ale 
dialogului: că Socrate şi Glaucon s-au rugat şi „au privit" festivalul religios 
din Pireu e un fapt plin de mistere; „a privi" traduce pe theorein, adică a 
privi mai ales cu mintea, a contempla. De aici ni s-ar sugera că Republica 
începe, precum filosofia, cu mirarea. 

Sigur, trebuie să acordăm respectul cuvenit tuturor modalităţilor de 
interpretare a textelor platoniciene. Nu mă pot însă arăta satisfăcut de 
arbitrariul senin cu care coabitează metoda alegorică. Ea satisface gusturile 
celor ce, contrar dorinţei exprese a lui Platon (în Academie, disciplina 
propedeutică principală era matematica, nu literatura, nici mitologia), vor 
să-l citească pe acesta în cheie literar-mistică; ori, mai rău, ale intelectualilor 
subtili care vor să aibă la orice lectură un anume fel de revelaţie spirituală. 
Nici nu mai trebuie să amintesc dificultăţile tehnice ale unei asemenea 
lecturi, ce ar trebui să dea naştere, dacă e urmată consecvent, unui comentariu 
aproape infinit. 

J. Howland enumeră patru modalităţi contemporane de interpretare a 
lui Platon: modalitatea tradiţionalistă (care adună pe cei mai mulţi 
comentatori, mai ales din spaţiul cultural anglo-saxon, cel mai bogat, de 
altfel, în comentarii ale operelor clasice); deconstructivismul (la modă mai 
ales în spaţiul francez, numele-reper fiind J. Derrida); neotradiţionalismul 
(e.g. M. Nussbaum); abordarea dialogal-dramatică (originată la Heidegger, 


2lf Pentru o mai amplă prezentare şi un comentariu critic la acest tip de 
interpretare, vezi ANEXA 1. 

29 J. Howland, The Republic. The Odyssey of Philosophy, Twayne Publishers, 
New York, 1993, p. 33. 

continuată de Gadamer, Jacob Klein, Leo Strauss, Allan Bloom, Seth 
Benardete etc.). A. Comea, cu al său Platou. Filosofie şi cenzură 30 , se 
înscrie şi el în această din urmă tradiţie. 

Ca şi tradiţionalismul, dar spre deosebire de deconstructivism, acest din 
urmă curent ia în serios teza căutării adevărului în textele platoniciene. Ca şi 
deconstructivismul, dar spre deosebire de tradiţionalism, el e sensibil la 
momentele de ambiguitate, paradox, ironie care „ascund deliberat 11 tezele 
reale ale autorului 11 . „Pentru a înţelege ceea ce se prezintă într-un dialog 
platonician, trebuie să abordezi textul ca pe altceva decît un tratat sau un eseu 
filosofic. Cei ce practică interpretarea dialogal-dramatică sîntde acord că, în 
anumite privinţe esenţiale, obişnuinţele de lectură presupuse de dialoguri sînt 
cele literare, aşa cum tot acestea sînt potrivite Vechiului Testament sau pieselor 
lui Euripide ori Shakespeare." 12 Presupusa dimensiune ezoterică a operei lui 
Platon e cultivată cu fervoare: aceste texte vor deliberat să ascundă un adevăr, 
ce nu poate fi dezvăluit ochilor oricui. 

Cum nu sînt un amator de atitudini excentrice, voi propune în continuare 
o interpretare ce se înscrie mai degrabă în clasa tradiţionalismului. Nu pot să 
neg totuşi că, împreună cu susţinătorii ultimei interpretări (e.g. Leo Strauss, 
Alan Bloom, Seth Benardete, A. Comea), împărtăşesc ideea că e bine să 
acceptăm distincţia dintre ceea ce e spus efectiv în text (said) şi ceea ce e 
indicat sau sugerat de text ( shown ); că trebuie, apoi, să trecem dincolo de ceea 
ce e spus. Spre deosebire însă de aceşti comentatori, nu sînt deloc convins că 
această pătrundere dincolo de spus presupune necesarmente interpretarea 
dialogurilor platoniciene ca altceva decît ca tratate sau eseuri filosofice, anume 
ca opere literare (utilizînd, prin urmare, instrumentele hermeneutice proprii 
lecturii Vechiului Testament, pieselor lui Euripide sau Shakespeare). Nu cred 
că forma literar-dialogală e esenţială la Platon 31 , după cum nu e esenţial nici un 


10 Editura Humanitas, Bucureşti, 1995. 

11 După A. Cornea, tema întregii filosofii platoniciene este aceea a iubirii 
homosexuale a lui Platon pentru Socrate; „In Republica este construită o 
cetate adecvată persoanei iubite, iar în Timaios - un univers întreg" (A. Comea, 
Platon. Filosofie şi cenzură, Humanitas, 1995.,- p. 76). 

12 J. Howland, Methods of Interpreting Plato. 

33 Leon Robin observă că Platon nu a fost singurul care a scris dialoguri 
fdosofice, omagiind prin ele stilul şi metoda lui Socrate ( logos socraticos — 
compoziţia socratică, după spusele lui Aristotel); mai mult, el nu ar fi scris 
numai dialoguri (deşi numai acestea s-au păstrat): aşa-zisele „doctrine nescrise" 

ezoterism la depăşirea căruia nu ne-ar putea ajuta decît un mod de reflecţie 
crilico-literar. Dimpotrivă, cred că argumentarea raţională e esenţială aici - şi 
o cred nu pentru că aşa spun unii comentatori (ceea ce e, pînă la urmă, nerelevant), 
ci pentru că o spune chiar Platon: „Dar tocmai raţionamentele sînt, în cea mai 
mare parte, instrumentele acestui om“ (ale filosofului) - Rep. 582d. 

Convingerea exemplificată în această lucrare e că se poate trece de la 
ceea ce e spus la ceea ce e doar sugerat propunînd o reconstrucţie raţională 
a textului platonician, în alte limbaje, mai sofisticate, mai puţin minate de 
ambiguităţi şi clarobscururi decît limbajul natural al dialogului originar. 
Vom rămîne, desigur, cu acestea mereu în zona ipoteticului, orice operă 
filosofică fiind o operă deschisă. Reconstrucţia raţională pe care o propun 
vrea să arate cum s-a înţeles - probabil - Platon, dar şi cum îl putem 
înţelege mai bine decît s-a înţeles el însuşi. Orice comentariu, de altfel, fie 
că recunoaşte sau nu, e o încercare în acest sens. 

Cred, apoi, împreună cu „tradiţionaliştii" de secol nouăsprezece, că 
dialogurile platoniciene avansează teorii filosofice şi nu sînt doar vehicule 
abil meşteşugite lingvistic pentru răspîndirea unei anumite înţelepciuni de 
viaţă, uneori mascată de un limbaj voit înşelător, introdus din raţiuni politice 
sau, pur şi simplu, din pudibonderie. Dacă nu ar fi aşa, am fi obligaţi să-l 
coborîm prea mult pe acest arhetipic/i/o.s'o/în zona derizoriului cotidian al 
conflictelor din cetate. 

Reconstrucţia intuiţiilor bănuite ale lui Platon într-un limbaj care nu-i 
este propriu (e.g. limbajul logicii modale) nu le ştirbeşte neapărat 
autenticitatea 14 . Dimpotrivă, sînt convins că oameni din epoci diferite pot 
avea aceleaşi intuiţii de f ond atunci cînd se ocupă de rezolvarea unei anumite 
probleme; ei le vor formula, inevitabil, în limbaje diferite, care pot, totuşi, 
comunica. Niciodată forma lingvistică nu va capta tot gîndul; întotdeauna 
va fi loc pentru rafinări ulterioare; şi aceste rafinări s-au produs, de regulă, 
prin utilizarea unor carcase lingvistice considerate mai bune. 


şi discursurile Despre bine (toate pierdute) ar fi fost scrise într-un stil nedialogal, 
„ştiinţific". „Ba chiar se pare că, cel puţin către sfîrşitul carierei sale, el a 
formulat, asupra anumitor aspecte ale doctrinei sale, expuneri didactice 
coerente" (L. Robin, Platon, Editura Teora, 1996, pp. 19, 27). 

34 Proclos, ultimul conducător al Academiei, în secolul al V-lea d.Hr., foloseşte 
şi el silogistica - o achiziţie logică post-platoniciană — pentru a reconstrui 
textul Republicii, inclusiv fragmentele mitice (Produs, Commentaire sur la 
Republique, Vrin/CNRS, 1970, voi. I, e.g. pp. 27-37). 

Lucrarea de faţă se adresează celor ce vor să-l înţeleagă pe Platon din 
dialogul Republica printr-un efort autonom de gîndire, fără a idolatriza 
autorul şi opera sa. Ea nu minimalizează importanţa unor metodologii 
alternative. Dar nici nu îmbrăţişează orice excentricitate hermeneutică. 

în ceea ce priveşte interpretarea conţinutului tematic al dialogului 
Republica, părerile nu sînt mai puţin împărţite”. După unii comentatori, poate 
cei mai mulţi, acesta e, în mod clar, un dialog politic. B. Russell, într-o lucrare 
din 1920 despre practica şi teoria bolşevismului, de pildă, vede paralelisme 
stricte între ceea ce au realizat bolşevicii în URSS şi „statul ideal“ din Republica: 
„Paralela e extraordinar de exactă între Republica lui Platon şi regimul pe care 
cei mai buni bolşevici se străduiesc să-l creeze 11 . Această „interpretare comunistă 11 
a Republicii are însă precursori iluştri: Nietzsche şi Comte. K. Popper lărgeşte 
oarecum perspectiva, în cadrul aceluiaşi pattem interpretativ, totuşi. El crede 
că „cetatea ideală 11 a lui Platon e modelul oricărui totalitarism politic 36 . 

Tot sens politic are interpretarea „cetăţii ideale 11 ca utopie social-politică, 
deschizînd linia marilor utopii ale Renaşterii (Morus, Campanella). 

După G. Vlastos, Republica e „prima teorie filosofică matură asupra 
dreptăţii ( dikaiosyne) din lumea occidentală 1137 , sensul lui dikaiosyne fiind 
aici cel juridic, legat de ideea de „egalitate proporţională 11 ; judecătorii sînt 
cei ce aplică dikaios (433e). Dialogul ar fi, prin urmare, o lucrare de fdosofia 
dreptului sau filosofie politică sau filosofie morală. 

După R. Waterfield 38 , care traduce dikaiosyne cu „moralitate 11 în sensul 
larg al cuvîntului, scopul Republicii e esenţialmente moral : „să ofere un 
anume gen de teorie unificată în care sînt adunate la un loc toate elementele 
care fac ca viaţa să fie una bună, într-o viziune a unităţii eterne, ordinii şi 
stabilităţii 11 . „O mare parte a cărţii e pur şi simplu absurdă dacă e citită în 
mod serios ca filosofie politică. 11 

Nu cred în interpretările politizante şi nici nu cred că e necesar să 
explic de ce. Mai exact, ele nu mă interesează, deoarece eu plec de la 
supoziţia că Platon e un filosof şi vreau să urmăresc în acest dialog filosof ia 
sa, nu utilizările ei politice subsecvente. 


15 Vezi V. Goldsmidt, Platonisme et pensee- contemporaine, Vrin, 1990. 

36 K. Popper, Societatea deschisă şi duşmanii ei, Humanitas, 1993. 

37 G. Vlastos, The Theory of Social Justice in Plato’ s Republic, în H.F. North 
(ed.), Interpretations of Plato, E.J. Brill, The Nedherlands, 1977. 

38 R. Waterfield, Plato. The Republic (A New Translation), Oxford University 
Press, 1993. 

Cred, împreună cu Proclos, că tema dialogului nu trebuie căutată în 
disjuncţia exclusivă dintre dikaiosyne (dreptate) şi politeia (orînduire 
politică); tema dialogului e dreptatea şi orînduirea politică cea mai bună, 
deoarece ele sînt, de fapt, unul şi acelaşi lucru: „scopul (dialogului) vizează 
în acelaşi timp regimul politic şi dreptatea propriu-zisă, şi aceasta nu 
pentru că există două scopuri, ci pentru că acestea două sînt identice unul 
cu celălalt" 39 . 

Pe scurt, interpretarea pe care o propun e aceea că Republica nu este 
esenţialmente un dialog politic, ci unul metafizico-moral. Numai într-un 
sens indirect el poate fi privit ca un dialog politic. Tema sa centrală e tema 
Formei, în particular, a Formei Dreptăţii, iar subiectul cel mai amplu discutat 
e strategia metodologică pe care o voi numi „ascensiune dialectică": adică 
tocmai calea spre devoalarea Formei Dreptăţii. Desigur, în context, Platon 
argumentează că virtutea supremă a omului e dreptatea şi că a trăi drept 
înseamnă a fi fericit. Dar nucleul analizei sale şi mijlocul de a demonstra 
această teză constau în aplicarea dialecticii la căutarea Formei Dreptăţii. 
Aceasta deosebeşte net Republica de Legile. 

Tocmai de aceea voi începe interpretarea dialogului nu cu prima Carte, 
cum se face de regulă, ci cu mijlocul său (Cărţile a V-a, a Vl-a şi a Vil-a), 
care conţine epistemologia metafizică (celebra „teorie a Formelor") şi 
metodologia dialectică ale lui Platon. Aceasta mi se pare ordinea logică şi 
firească a argumentării sale, iar o asemenea „reaşezare" a fragmentelor 
face parte din chiar interpretarea reconstrucţionistă pe care o propun aici. 
O dată lămurit cadrul conceptual de bază al analizei filosofice platoniciene 
prin interpretarea Cărţilor mediane, voi aplica aceste concepte - aşa cum 
cred că a intenţionat şi autorul - la „luminarea adevărului" noţiunii 
moral-politice centrale: dikaiosyne (dreptate). 

O asemenea intervenţie în structura textului nu trebuie să surprindă 
prea mult, atîta vreme cît toţi exegeţii recunosc că structura Republicii 
„este cu totul arbitrară, ea nedatorîndu-se lui Platon, ci editorilor săi" 
(A. Comea). In această situaţie, libertatea pe care mi-am luat-o de a începe 
lectura textului din altă parte decît de la Cartea I mi se pare scuzabilă. 


J9 


Produs, Commentaire sur la Republique, I, 11,9. 

5 . Rezumatul comentariului 

Spre deosebire de o manieră, devenită standard, de interpretare a 
Republicii - conform căreia am avea de-a face cu un dialog ce imaginează 
un aranjament socio-politic ideal avînd ca scop direct critica, în oglindă, a 
realităţilor din Atena timpului 40 -, comentariul de faţă propune o lectură a 
Republicii ca dialog metafizic (dialectic) şi, pe plan secund, etico-politic. 
Scopul lui Platon nu ar fi acela de a lansa o nouă utopie la îndemîna tiranilor 
binevoitori, nici de a critica pieziş democraţia Atenei, ci, pur şi simplu, de 
a aplica filosofia sa (mai precis, achiziţiile sale metodologice, metafizice şi 
epistemologice) la înţelegerea unui concept politico-moral cardinal în 
dezbaterile de şcoală şi publice ale vremii: dikaiosyne (dreptate). Spre 
deosebire de şcoala concurentă a lui Isocrate, satisfăcută de predarea 
„aparenţei" dreptăţii sub semnul utilităţii politice, Platon pretindea că 
trebuie ajuns mai întîi - dacă nu vrem să fim demagogi - la Adevărul 
transfenomenal despre dreptate, iar Republica e o demonstraţie că aşa 
ceva e posibil. 

Comentariul meu propune o rearanjare a Cărţilor Republicii într-o 
ordine care mi se pare mai logică; operaţiunea nu trebuie să revolte atîta 
vreme cît se recunoaşte structurarea „arbitrară" a dialogului de către editori 
ulteriori. Avantajul e, însă, notabil: noi nu ne vom mai izbi, cum face 
Sayers 41 , de pildă, de problema insolubilă: de ce, după ce defineşte 
dreptatea în Cartea a IV-a, Platon sugerează că o elucidare mai precisă a 
acesteia presupune o teorie a Formelor, dar, după ce această teorie e 
formulată în Cartea a Vil-a, el nu mai revine deloc asupra definiţiei 
dreptăţii? Dacă soluţia lui Sayers e corectă („oricît de importantă ar fi 
teoria Formelor în alte privinţe, ea adaugă prea puţin înţelegerii noastre 
cu privire la natura dreptăţii"), atunci întreg conţinutul dialogului e pus 
în cauză, căci amplele pasaje metafizice din Cărţile a Vl-a şi a Vil-a ne 
apar, în mod implauzibil, ca un corp străin. 

Cred, mai degrabă, că o interpretare de acest gen e greşită. 

Pentru a elimina asemenea încurcături, voi începe comentariul cu Cărţile 
V-VII, adică tocmai cu cele ce creionează cadrul metodologic pe care era 


4(1 E.g. „Aşa cum se ştie, Platon era extrem de critic la adresa Atenei timpului 
său; şi avem toate motivele să credem că în aceasta a constat nota distinctivă a 
abordării sale" (din Republica) (S. Sayers, op. cit., p. 64). 

41 Op. cit., p. 56. 

capabil să-l pună în joc Platon pentru înţelegerea dreptăţii c a virtute politică 
(în cetate) şi morală (în om). E vorba, în particular, de ingredientele teoretice 
ale epistemologiei sale metafizice: nivelurile de aletheia şi de cunoaştere, 
în înşiruirea lor ierarhică de la ipostazele cele mai precare pînă la cele mai 
apropiate de adevăr, de ceea-ce-este, de Forme. Cele trei celebre analogii 
(cea a soarelui, cea a liniei divizate şi cea a peşterii), ca şi tema Binelui, sînt 
prezentate aici. Am propus, în acest context, o dezvoltare a interpretării 
predicative a Formelor într-o variantă modală. Cred că în acest fel intuiţiile 
origin are ale lui Platon sînt mai bine p use în evidenţă: episteme e cunoaşterea 
necesarului, doxa - a contingentului, iar agnoia - a imposibilului. 

Sub aspect metodologic, noţiunea centrală a acestei părţi a comentariului 
e cea de „ascensiune dialectică 11 , de trecere („răsucire") a sufletului de la 
cunoaşterea comună cea mai superficială la cunoaşterea supremă, a Binelui. 
Sugestia mea este că această ascensiune captează cele două sensuri ale 
dialecticii platoniciene: sensul socratic sau elenctic (a arăta că o ipoteză nu 
e un adevăr, ci o părere {doxa), deschizînd în acest fel drumul spre adevăr) 
şi sensul noetic („vederea" directă a Adevărului, a Formelor). Cea mai 
bună aproximare („copie") a Formei pe care o poate obţine sufletul încorporat 
este aproximarea dianoetică, a cărei exemplificare standard e oferită de 
cunoaşterea matematică (secţiunea a treia a liniei). 

Capitolul al II-lea al comentariului revine la Cartea I şi aplică 
instrumentele oferite de Teoria Formelor la conceptul de dilcaiosyne. Mai 
precis, Cartea I ne apare ca un „pasaj socratic" (cum se observă, de regulă), 
pentru că Platon pune la lucru aici elenchos- ul, vrînd să arate că definiţiile 
dreptăţii oferite de Cephalos, Polemarchos şi Thrasymachos sînt doar opinii 
şi nu prind natura veritabilă a dreptăţii. El nu respinge aceste puncte de 
vedere tradiţionale, nici nu demonstrează altceva, ci le prelucrează elenctic: 
fiecare dintre ele poate fi susţinut, dar pot fi susţinute şi contrariile lor 
(„coprezenţa opuşilor" e nota distinctivă a opiniei). 

Nu consider a avea vreo relevanţă aici, şi nici în continuare, 
comportamentul personajelor, psihologia lor, fizionomia lor ori calităţile 
literare ale textului; din punct de vedere filosofic, mă interesează în 
exclusivitate problemele ridicate de autor, analiza acestora, calitatea 
argumentelor. Căci îmi place să văd în Republica un dialog (totuşi!) /z/aro/zc, 
iar nu o piesă de teatru ratată, şi nici o naraţiune istorică despre constituţii, 
precum cea a lui Herodot. De aceea am scos în evidenţă ceea ce cred că e 
important în text: nu faptul că Thrasymachos e impulsiv (pe cinernai poate 
interesa aceasta?), ci structura logică a argumentelor şi contraargumentelor 

sale. Căci Cartea I mi se pare o cascadă de argumente şi contraargumente. 
Reconstrucţia lor atentă a fost scopul meu principal. 

Capitolul III al comentariului prezintă felul în care, după finalul 
neconclusiv al Cărţii I, Socrate îşi regîndeşte metodologia şi ajunge la o 
elucidare dianoetică, în măsura puterilor omului, a naturii dreptăţii. Am 
ignorat aproape total ceea ce pentru majoritatea comentatorilor reprezintă 
partea cea mai savuroasă a acestei opere: naraţiunea despre constituirea 
cetăţii ideale şi despre educaţia paznicilor, exilînd-o în ANEXA 2. M-am 
oprit, în schimb, la principiile mascate în spatele acestei naraţiuni şi pe care 
cred că ar trebui să le evidenţieze orice comentariu propriu-zis filosofic. 

Teza centrală e că Platon procedează cu cetatea ideală din Republica 
more geometrico, asemănător felului în care construieşte matematic cosmosul 
fizic în Timaios. Aşa încît, cetatea ideală din Re publica ar trebui numită, mai 
degrabă, nu utopie politică, ci „cetate matematică 11 sau „cetate contrafactuală“, 
căci scopul demersului lui Platon nu e reforma instituţiilor (aşa ceva propune 
el în Legile), ci „vederea 11 Formei Dreptăţii. Am argumentat că întregul 
pasaj despre geneza cetăţii şi educaţia paznicilor poate fi privit, dincolo de 
verbiajul factual-istoric, drept un edificiu ipotetic de postulate contrafactuale 
în cadrul căruia „ţîşneşte 11 , în final, lumina dreptăţii. 

Capitolul IV conchide asupra felului în care Platon a răspuns provocării 
lui Thrasymachos: 

- natura dreptăţii e alta decît îşi imaginase sofistul; ea nu se confundă 
cu sistemul legislativ ori cu supunerea la lege, ci e un anume gen de 
aranjament social sau „armonie 11 socială care asigură fericirea comunităţii 
(Cartea IV). 

- dreptatea e mai folositoare decît nedreptatea, căci e atît un bine 
intrinsec, cît şi unul consecinţional. 

Ceea ce ne face să conchidem că filosofia morală a lui Platon din 
Republica e una a virtuţii, distinctă atît de consecinţionism, cît şi de 
deontologism. 



Comentariu 

I. Ascensiunea dialectică (Cărţile V-VII) 

1. Filosoful-rege 

Voi începe, aşadar, comentarea Republicii de la cărţile a V-a, a Vl-a şi 
a Vil-a, mai exact de la 473b, fragmentul care se referă la firea filosofică 
şi la relaţia dintre politică şi filosofie. Aceasta nu este o temă accidentală lâ 
Platon; ea ţine de biografia sa. Platon a fost o persoană atrasă mereu în 
două direcţii opuse, care lui i se păreau convergente: reflecţia filosofică şi 
ştiinţifică, respectiv viaţa politică. Ca şi în fragmentul autobiografic din 
Scrisoarea a Vil-a, el reia în Republica tema dezamăgirii sale (şi, trebuie 
să presupunem, a multor contemporani) în legătură cu felul cum decurge 
viaţa politică, viaţa publică a cetăţii 1 . „Nici o formă de stat dintre cele 
existente acum“ (497b) nu satisface exigenţele sale. Dar, adept al învăţăturii 
socratice, el nici nu disperă; dimpotrivă, pare a fi mînat de convingerea 
fermă - nezdruncinată nici măcar de experienţa eşuată a Siracuzei - că 
lucrurile se pot schimba dacă „posesorii înţelepciunii 11 (filosofii), consideraţi, 
de regulă, „inutili 11 de către concetăţeni, se vor „ocupa de treburile cetăţii", 
iar cetatea li se va supune (499b). Ieşirea din mizeria politică reală se poate 
face - după părerea unor elitişti ca Socrate şi Platon - numai prin apariţia 
„regelui-filosof". Acestui proiect i-au fost dedicate cele două călătorii 
(cu scopuri reformatoare) în cetatea Siracuzei, acestui proiect (esenţialmente 
politic) i-a fost dedicată, în ultimă instanţă, activitatea „Academiei" 2 , acestui 
proiect îi e dedicat, într-un mod sui-generis, chiar dialogul Republica. 


' Politeia — titlul dialogului - semnifică tocmai viaţa publică a unei 
comunităţi; R. Waterfield îl traduce cu „sistemul politic". 

2 „(Academia) era înainte de toate o şcoală de oameni politici-filosofi care 
trebuia să atragă tineri din alte state... şi să-i educe pentru exercitarea Artei 
Regale" (F. Comford, The Republic of Plato, Oxford University Press, London 
1941, 1945, XXVI). 

Nu putem ignora faptul că dialogul Republica a fost scris pe fondul 
unei serii de experienţe relevante din viaţa lui Platon (n. 427 î.Hr.). Filosoful 
atenian s-a născut în plin război peloponeziac (431-404 î. Hr.), timp în care 
Atena s-a aflat, în cea mai mare parte, sub un regim democratic. Iată cum 
descrie Platon, în Scrisoarea a Vil-a, această perioadă de tinereţe: 

„încă tînăr fiind, am avut şi eu, ca mulţi alţi tineri de vîrsta mea, aceleaşi 
ambiţii. în cazul meu, mă gîndeam că, de îndată ce voi deveni propriul 
meu stâpîn, voi şi păşi în rîndurile acelora care se ocupă cu treburile 
Cetăţii pentru a-mi aduce contribuţia la viaţa publică. Iată însă cam ce 
stare de lucruri a treburilor publice mi-a hărăzit soarta. Constituţia Cetăţii, 
pe atunci în vigoare, fiind respinsă de multă lume, din diferite motive, s-a 
petrecut o schimbare (politică). (E vorba de „revoluţia" din 404, cînd 
Platon avea 23 de ani, în urma căreia „Cei treizeci", partidul aristocratic, 
au preluat puterea prin forţă. Printre liderii mişcării de răsturnare a 
democraţilor de la putere se aflau unchiul lui Platon, Charmides, şi vărul 
său, Critias - V.M.) ...Unii dintre ei s-a întîmplat să-mi fie rude şi prieteni 
foarte apropiaţi. Iată de ce m-au invitat de îndată să particip la guvernare, 
oferindu-mi, după cum credeau ei, sarcini potrivite. Eu, dacă se ţine seama 
de vîrsta mea, am luat propunerea ca pe ceva foarte firesc. în mintea mea 
socoteam că aceştia aveau să guverneze Cetatea în aşa fel încît să aducă 
schimbări fundamentale în bine, în respectul dreptăţii, în locul unui mod 
de viaţă viciat. Prin urmare, le urmăream cu cea mai mare atenţie activitatea, 
ce anume aveau de gînd să realizeze. Mi-am dat însă curînd seama că 
aceşti oameni izbuteau să facă în aşa fel încît orînduirea politică anterioară 
să ne apară ca o „epocă de aur". Printre altele, pe iubitul meu Socrate, mai 
în vîrsta decît mine, pe care eu nu mă sfiesc să-l numesc „cel mai drept" 
dintre oamenii acelor vremuri, l-au silit cu samavolnicie, împreună cu 
alţii, să condamne la moarte un concetăţean, în intenţia de a-1 face părtaş 
la guvernarea lor, de voie sau de nevoie. (S-a încercat atragerea lui Socrate 
drept complice în arestarea şi executarea lui Leon din Salamis; v. Apărarea 
lui Socrate, 32c — V.M.) Socrate însă nu s-a supus, gata mai degrabă să 
înfrunte orice primejdie decît să devină complice la faptele lor nelegiuite. 
Obligat să asist la toate acestea şi la altele de acelaşi fel, fapte deloc lipsite 
de importanţă, m-am supărat grozav şi m-am retras de la orice activitate 
criminală pe atunci la modă. N-a durat mult, şi Cei Treizeci s-au prăbuşit, 
o dată cu odiosul lor regim. (Constituţia a fost schimbată prin revenirea 
democraţilor după un an şi jumătate de exil. Printre fruntaşii lor, Anytos 

va fi acuzatorul principal în procesul lui Socrate, executat în 399 î.Hr. - 
V.M .) Şi din nou, într-adevăr, într-o măsură mai redusă, iată că dorinţa de a 
lucra în domeniul public şi în cel politic a pus iarăşi stăpînire pe mine. Din 
păcate, din pricina tulburărilor interne, multe ticăloşii s-au întîmplat în 
timpul guvernării celor ce au preluat puterea. Şi nu trebuie să ne mirăm 
dacă la fiecare schimbare de regim răzbunarea adversarilor devine tot mai 
cruntă. Pentru cei reîntorşi din exil au fost luate unele măsuri binevenite, 
în scopul de a aduce împăciuirea. între timp, ca o nouă lovitură a sorţii, 
cîteva persoane sus-puse l-au adus pe bunul nostru Socrate pe băncile 
acuzării, copleşindu-1 cu cea mai odioasă învinuire, cea mai puţin potrivită 
din cîte s-ar fi putut născoci împotriva lui: lipsa de credinţă în zei. Unii îl 
învinuiau că este ateu, şi sub această acuzare juriul a votat împotriva lui şi 
l-a condamnat la moarte pe acela care odinioară s-a abţinut să participe la 
nelegiuirea iniţiată împotriva unuia din prietenii lor, trimis în exil, căci şi 
ei pe acea vreme fuseseră nişte pribegi nefericiţi. Văzînd eu toate acestea 
şi observîndu-i pe bărbaţii care conduceau viaţa publică, care formulau 
legi şi vegheau la păstrarea tradiţiei, cu cît mai mult se prelungeau 
deziluziile mele (o dată cu vîrsta cîştigasem şi în maturitate), cu atît mai 
grea mi se părea, aşadar, sarcina de a conduce un stat. ...Statul nostru trecea 
printr-o criză a obiceiurilor şi a rînduielilor strămoşeşti. ...Legile scrise 
odinioară şi cutumele erau în continuă decădere, aşa încît eu, la început 
plin de însufleţire să fac o carieră politică, pînă la sfîrşit stăteam la 
îndoială, pus în faţa unor asemenea stări de lucruri, a unor acţiuni lipsite 
de orice rost. Cu toate acestea, n-am încetat să reflectez în ce fel s-ar fi 
putut aduce îmbunătăţiri acestei situaţii ţi, în particular, organizării de 
ansamblu a statului “ 3 . 

După eşecul de a se integra în viaţa politică a Atenei, după ce a stat în 
preajma lui Socrate un număr de ani şi a scris, se pare, despre el, în jurul 
vîrstei de 40 de ani, la un an după moartea maestrului, Platon face prima 
călătorie la Siracuza, la invitaţia tiranului Dionysios I (398 î.Hr.). Soluţia 
sa la neajunsurile vieţii publice nu era izolarea acesteia într-un tehnocratic 
cerc închis, politico-mi litar, de standarde şi persoane (cum credea Isocrate, 
bunăoară), ci deschiderea ei spre cultură, spre ştiinţă. Comford observă, pe 
bună dreptate: 


1 Platon, Scrisoarea a V!l-a , în Platon, Scrisori, Humanitas, Bucureşti, 1997 
(trad. de A. Piatkowski), 324c-325e. 

„Filosofia socratică, analizată şi formulată în dialogurile timpurii, nu era 
un studiu al naturii, nici logică şi nici metafizică; ea era căutarea 
înţelepciunii , iar a dobîndi înţelepciunea însemna a dobîndi perfecţiune 
umană, împlinire, fericire. Dar aceasta nu însemna «să te îngrijeşti doar de 
sufletul tău» ca individ izolat, salvîndu-te doar pe tine şi lăsînd societatea 
în soarta ei. Perfecţiunea umană, cum au susţinut întotdeauna, după el, 
Platon şi Aristotel, e perfecţiunea unei făpturi esenţialmente sociale, 
cetăţeanul. A înfăptui această perfecţiune şi înflorirea ce decurge de aici - 
iată adevăratul scop al «artei regale», al conducerii politice. Prin urmare, 
viaţa dedicată filosofiei şi viaţa dedicată activităţii politice nu trebuie să 
reprezinte, cum i se părea lui Callicles, două cariere paralele, ci o singură 
viaţă - în care toate capacităţile superioare ale omului să poată ajunge la 
deplina lor exprimare 1 ' 4 . 

Cu asemenea intenţii a plecat Platon în prima sa vizită în Sicilia: 

„Am ajuns la concluzia, în cele din urmă, că toate statele existente sînt 
rău conduse 5 ... Spre cinstea Filosofiei, este de datoria mea să afirm că 
numai cu ajutorul ei pot fi stabilite drepturile politice şi civice; neamurile 
omeneşti nu vor fi scutite de calamităţi mai înainte ca adevăraţii 
filosofi, în toată puterea cuvîntului, să preia puterea de stat, sau ca 
tagma conducătorilor de stat, printr-o minune divină, să devină adepta 
filosofiei. Cu aceste intenţii am păşit eu prima oară pe pâmîntul Italiei şi 
al Siciliei" 6 . 

A-l transforma însă pe Dionysios dintr-un despot fără scrupule într-un 
înţelept s-a dovedit o sarcină peste puterile lui Platon. Expulzat din Sicilia 
şi vîndut ca sclav, acesta avea să constate pe propria piele cît de greu e să 
organizezi un stat în aşa fel încît controlul efectiv să revină oamenilor 
care înţeleg că nu poţi face fericite nici societatea şi nici individul dacă 
rămîi fixat în obsesia bogăţiei sau a puterii. Fericirea trebuie căutată în 
altă parte. 


4 F. Cornford, The Republic of Plato, Oxford University Press, London, 
1941, 1945, XXIV. 

5 Ideea e reluată în Republica: „Nici o formă de stat dintre cele existente 
acum nu e demnă de natura filosofului" (497b). 

6 Scrisoarea a Vll-a, 326a-b. 

473b-475e 


După această divagaţie preliminară, revin la întrebarea lui Platon din 
Republica 473b: „Ce anume este rău în cetăţile noastre, din care pricină nu 
sînt ele întemeiate precum cetatea-model?“ întrebarea e, după cum se vede, 
recurentă; iar răspunsul e aşijderea: „Dacă ori filosofii nu vor domni în 
cetăţi, ori cei ce sînt numiţi acum regi şi stăpîni nu vor filosofa autentic şi 
adecvat şi dacă acestea două - puterea şi filosofia - n-ar ajunge să coincidă 
... atunci nu va încăpea contenirea relelor, dragă Glaucon“ (473d). 

Demonstrarea acestei teze se face „precizînd“ în ce constă această aleasă 
fire filosofică (474b). Ce este, aşadar, un philosophosl 

Explicaţia începe printr-o incursiune de inspiraţie etimologică. Filosoful 
este un membru al clasei „doritorilor de ceva“ (philos) (475b), precum sînt 
doritorii de vin sau de glorie. Diferenţa specifică a filosofului e că este un 
„iubitor de înţelepciune" ( sophia ) (475b). 

Dar ce se înţelege prin sophia ? Prin sophia (înţelepciune) se înţelege de 
cele mai multe ori „orice cunoştinţă" (475c), „înţelepciunea în întregul ei" 
(475b), de la capacitatea de receptare a spectacolelor teatrale la capacitatea 
de a ţine discursuri sau de a participa la dezbaterile sofistice din pieţe, şi pînă 
la cultivarea diverselor arte (475d). Dar sînt oare toţi aceşti oameni de cultură 
filosofii Acest intelectual encicloped e oare filosoful pe care-1 caută Platon? 

Răspunsul său e negativ: acesta e doar „asemănător filosofului" (475e). 
Un artist de geniu sau un amator de artă poate reprezenta specia 
intelectualilor rafinaţi, dar ei nu exemplifică ceea ce Platon înţelege prin 
„iubitorul de înţelepciune". „Adevăraţii filosofi" sînt „cei ce iubesc să 
privească adevărul" (475e). în ce sens? - se miră aici interlocutorul. 


476a-d; 497d-501c 


Adevărul ( aletheia ) are, în acest context, un sens ontologizat, ca 
atunci cînd spunem „un cuţit adevărat", pentru a-1 distinge de un simulacru 
de cuţit 7 . La fel vom vorbi despre frumuseţea adevărată sau veritabilă, 


7 Atît în greaca veche, cît şi în română sau engleză (vezi G. Vlastos, Degrees 
of Reality in Plato , în R. Bambrough (ed.), New Essays in Plato and Aristotle, 
Routledge, 1965, p. 2), există atît un sens epistemic, cît şi unul ontologic al 

spre deosebire de frumuseţea aparentă sau simulacrul de frumuseţe; tot aşa 
despre dreptatea adevărată etc. (476a). Or, „iubitorii de spectacole 11 şi 
„amatorii de artă 11 (476b), aceste persoane „asemănătoare filosofilor 11 , au 
acces doar la aparenţa frumosului ori a dreptăţii (i.e. chipuri frumoase, 
tablouri frumoase, cetăţi drepte etc.), şi nu la „frumosul însuşi 11 sau la 
„dreptatea însăşi 11 , care e, pentru Platon, Ideea unică (sau Forma - eidos) 
ce stă în spatele multiplicităţii aparenţelor care doar „participă 11 la ea 
(476a-d), altfel spus, o aproximează. Conceptul metafizic de Formă e 
introdus brusc la 476a pentru a indica obiectul specific spre care tinde 
strădania filosofului, distingîndu-1 de lucrurile sau faptele comune, care 
doar imită vag Forma, sînt o copie sau imagine a ei, cu alte cuvinte, 
„participă 11 la ea (476d). Filosoful e cel ce vede, dincolo de aparenţe, 
acele adevăruri care întemeiază aparenţele; el e cel ce ştie de ce aparenţele 
sînt aşa cum sînt. Cu alte cuvinte, filosoful adevărat e distins printr-o 
capacitate intelectuală specială: el e omul apt de „ştiinţă 11 , nu doar de „opinie 11 
(476d). Altfel spus, cunoaşterea lucrurilor aşa cum sînt „în sine 11 , în 
trăsăturile lor stabile, neschimbătoare de la un context la altul, esenţiale, 
necesare, se cheamă „ştiinţă 11 {gnome la 476d, dar de cele mai multe ori se 
foloseşte cuvîntul episteme). Dimpotrivă, cunoaşterea lucrurilor în 
ipostazele lor schimbătoare, contingente, superficiale, aparente, se cheamă 
„opinie 11 {doxa) şi e accesibilă omului de rînd sau omului de cultură 
obişnuit. Distincţia aceasta e accesibilă oricărui spirit bine cultivat: cînd 
spun „pătratul are laturile egale 11 , eu nu mă refer la acest pătrat desenat, 
care poate fi mai mare sau mai mic, scrijelit pe lemn sau pe piatră; eu mă 
refer la o unică entitate ideală, perfectă, care se află în spatele tuturor 
acestor pătrate materiale şi pe care acestea doar o aproximează. Laturile 
nici unui pătrat desenat nu sînt riguros egale; numai în definiţia sa toate 
laturile pătratului sînt egale într-un sens absolut. Or, „iubitorii de 
spectacole 11 , „amatorii de artă 11 , poeţii sau „oamenii practici 11 de care 
vorbeşte Platon sînt cu toţii filodocşi, „iubitori de opinie 11 , nu iubitori de 
ştiinţă, de cunoaştere, de adevăr, deci nu „filosofi 11 (480a). Politicienii 
obişnuiţi, legiuitorii şi retorii - cei ce populează agora sau Şcoala lui 
Isocrate din cealaltă parte a Atenei - fac parte tot din categoria filodocşilor. 


adevărului. Sensul ontologic se regăseşte în expresii de tipul: „prieten 
adevărat 11 , „aur adevărat 11 , deosebit de aurul „aparent 11 sau „simulacrul de aur 11 . 
Platon foloseşte atît sensul ontologic, cît şi cel epistemic (e.g. „opinie adevărată 11 
- aletheia doxa). 

Filosoful-rege e acel conducător politic ideal care e apt să cunoască 
adevărul, care poartă în sufletul său „modelul luminos" al dreptăţii, binelui, 
frumuseţii etc. (484c-d) şi e ghidat de el în organizarea şi conducerea practică 
a cetăţii. Pedagogia şi etica platoniciene sînt unele de tip intelectualist : nu 
poţi fi un om virtuos fără a şti ce este virtutea; şi devii virtuos numai dacă 
ai avut acces la esenţa sau Forma (Ideea) virtuţii. 

întrebarea firească este acum; cum se poate forma un asemenea om? 
Răspunsul pe care-1 voi sugera este: printr-o anume înălţare sau ascensiune 
dialectică a sufletului. 

Dar de ce oare, se întreabă Platon, „punîndîn joc filosofia", o cetate 
are şansa să devină mai puternică? (497d). De ce filosofii-regi trebuie să 
fie „mîntuitorii orînduirii politice"? (502d). Din mai multe motive: 

1) Un om politic-filosof ar trebui să fie un bărbat desăvîrşit, „egal cu 
virtutea" (498e), atît sub aspectul virtuţilor etice, cît şi al celor intelectuale; 
el va fi un om asemănător zeilor (500d). 

2) Aflat într-o asemenea ipostază, el e singurul apt să depăşească 
„aparenţa" în care se cantonează disputele publice (sofistice) ale retorilor 
(499a) şi să acceadă la „adevăr", la „cele-ce-sînt cu adevărat" (500b), la 
„firea lucrurilor", faţă de care realizările omeneşti curente sînt numai o 
„copie" imperfectă (501b). Prin urmare, doar filosofii sînt cei ce pot face 
„cît mai asemănătoare" cu originalul (501c) aceste copii lumeşti ale dreptăţii, 
frumuseţii, cinstei etc. 

3) în consecinţă, dacă toate acestea sînt corecte, trebuie să existe o 
„orînduire politică cea mai bună", i.e. o copie cît mai fidelă, în cetate, a 
Formei Dreptăţii. Faţă de această Formă, prin imitaţie („privind în ambele 
direcţii" - 501b -, adică atît spre Formă, cît şi spre realităţile sociale de 
fapt), filosoful ar trebui să conceapă constituţiile reale. In acest sens, filosofii 
sînt „pictorii «cei mai competenţi» ai constituţiilor" (501c). Filosoful e 
acel membru al cetăţii care „posedă o idee neschimbătoare despre stat" 
(i.e. Forma statului drept), şi pe ea o are în minte atunci cînd orînduieşte 
legile (497d-e). Forma sau Ideea statului drept e esenţa sa neschimbătoare, 
„egală cu sine", „divină" etc. (501b-d). Ţelul cel mai înalt al cunoaşterii 
filosofice e chiar accesul cognitiv la Forma lucrurilor, la ceea ce ele sînt 
realmente. Prin introducerea în acest fel a distincţiei dintre ştiinţă, opinie 
şi ignoranţă (respectiv, dintre obiectele lor specifice -476d-485b), Platon 
deschide paginile celebrei sale epistemologii metafizice, în centrul căreia 
stă conceptul de Formă (vezi I, 2). 

Iată de ce- zice Platon - ar fi mai bine ca mulţimea să nu duşmănească 
filosofii şi filosofia, cum se întîmplă de regulă, ci să caute să educe un 
număr cit mai mare de firi filosofice întru prosperitatea propriei cetăţi 8 . 


485b-497b 


Un paragraf anterior (485b-497b) punea problema caracterizării 
„sufletului filosofic" în contrast cu cel nefilosofic, de data aceasta 
insistîndu-se pe trăsăturile psihice ale filosofului şi pe strategiile educaţionale 
demne de a fi urmate. Un suflet filosofic e cumpătat, drept, viteaz, măsurat, 
inteligent şi are o bună memorie (485c-487b). Spre deosebire de el, „firile 
care imită firea filosofică" (491a) poartă doar aparenţa înţelepciunii. Cel 
mai bun exemplu în acest sens e reprezentat de învăţătorii ambulanţi (sofiştii, 
desigur), care „nu-i învaţă pe tineri altceva decît opiniile mulţimii" (493a), 
cu pretenţia, însă, de a le propovădui adevărul. Dar semnul distinctiv al 
adevăratului filosof e capacitatea sa de „a-şi croi drum către ceea-ce-este 
şi de a nu putea rămîne acolo unde lucrurile apar, din perspectiva opiniei, 
multiple, fiecare în parte" (490b). 

Şi dacă mai e nevoie să se demonstreze că cetăţile nu vor scăpa de rele 
atîta vreme cît nu vor fi conduse de filosofi, Socratele lui Platon mai adaugă 
„parabola corăbiei" (487e-490a). De regulă, spune el, corăbiile nu sînt conduse 
de „adevăraţii cînnaci", ci comanda e încredinţată de proprietar unor vulgari 
marinari fără nici o pregătire, dar care-1 conving, prin forţă sau prin băutură, 
să le-o cedeze. Pe adevăratul cîrmaci, un om pe drept cuvînt înţelept în 
meseria lui, un om care studiază cerul, stelele, anotimpurile şi vînturile, ei îl 
ignoră şi-l dispreţuiesc ca pe un personaj straniu, „cu capul în nori", în cel 
mai bun caz „inutil". Tot astfel sîntpriviţi filosofii de către cîrmuitorii cetăţilor 
şi de către popor; de aceea ei nu prea „au parte de cinste prin cetăţi" (489b). 
însă cel mai mult strică prestigiului filosofiei aceia care pretind să o facă, dar 
nu o fac. Şi din nou săgeţile sînt adresate sofiştilor. Ei au compromis această 
îndeletnicire, oferind „dibăcii verbale" în loc de „cugetări adevărate" (496a) 
şi făcînd ca ea să apară în ochii multora ca o activitate „detestabilă" (489d). 


8 Pentru unele rafinări şi dificultăţi ale acestei teme - e.g. ce legături există 
între activitatea contemplativă şi cea practică; de ce ar trebui să se întoarcă 
filosoful cu faţa spre treburile cetăţii etc. - vezi J. Annas, An Introduction to 
Plato's Republic, Clarendon Press, Oxford, 1981, pp. 260-271. 

Cu toate acestea, filosofia nu e mai puţin necesară vieţii politice. 
Şi iată de ce: 


497b-502c 


Deşi pleacă de la observaţia că nici una din orînduirile politice reale 
nu e demnă de natura filosofului (497b), Platon acreditează ideea că există 
totuşi o „orînduire politică cea mai bună", care e pe măsura neamului 
atenienilor, un neam „divin". Iar aceasta este „cetatea ideală" schiţată în 
paginile anterioare ale Republicii (497c). Ea este cea mai asemănătoare 
copie, accesibilă muritorilor, a Formei Cetăţii Drepte („în măsura în care 
aceasta e posibil pentru un om" - 500c). Dar pentru ca ea să fie posibilă 
e nevoie să existe filosoful-rege, cel care „să posede o idee neschimbătoare 
despre stat (i.e. Forma Dreptăţii - V.M .), aceea pe care tu şi legiuitorul 
ai avut-o în vedere cînd ai orînduit legile" (479d). Fără un asemenea 
bărbat, „egal cu virtutea" şi asemănător zeilor, nu va exista nici cetate şi 
nici suflet cu desăvîrşire drept (499b). El va fi în permanenţă cu un ochi 
pe „cele-ce-sînt“ (500b), pe „realităţile care sînt aşezate să rămînă egale 
cu sine" (500c), pe „ceea ce este divin şi supus ordinii", aflat „dincolo" 
de ceea ce vulgul crede că e realitatea veritabilă (500d), şi cu altul pe 
realităţile cotidiene care trebuie modelate „pe cît posibil" după arhetipul 
divin (501b). Numai cel care vede Formele va putea „schiţa" un model 
real de cetate dreaptă cît mai aproape de ceea ce aceasta este realmente 
(500e-501d). In acest sens „un astfel de om [divin] este pictorul 
constituţiilor" (501c), realizatorul unei „imagini" sau copii „pe cît posibil 
asemănătoare cu zeii" (501c). 

Platon schiţează aici ceea ce va deveni în paginile următoare metoda 
sa „dialectică" de ascensiune spre adevăr (Forme). El vorbeşte alegoric 
despre două faze în opera de ridicare a filosofului spre modelul divin: mai 
întîi el va trebui să „cureţe" de aluviunile aparenţei realitatea cotidiană, 
confundată adesea de cetăţeni cu veritabila realitate; apoi, „privind în ambele 
direcţii", spre „firea lucrurilor" (Forme) şi spre cetăţile reale, va „colora" 
o „imagine" a cetăţii care „seamănă, într-adevăr", cu Forma Dreptăţii 
(aşijderea pentru omul drept) (501a-b) 9 . 


9 „Preluînd filosofii cetatea şi caracterele oamenilor ca pe o pînză, mai întîi 
ei le vor curăţa, ceea ce nu este deloc lesne. Insă să ştii că tocmai prin aceasta ei 

Scopul ultim al adevăratului filosof e mai mult decît cunoaşterea Formei 
Dreptăţii, frumosului sau cumpătării; e cunoaşterea Binelui ( Agathon), 
prin care toate celelalte Forme devin „utile şi de folos“ (505a). Aceasta e, 
de fapt, „cunoaşterea supremă 11 , ţinta ultimă a filosofiei. Şi întrebarea revine: 
în cefei pot fi formate asemenea suflete desăvîrşite? (502d), asemenea 
iubitori a „ceea-ce-este şi ai adevărului 11 ? (50ld). 

Voi încerca un răspuns la această întrebare după ce voi zăbovi asupra 
fragmentului ce se referă, într-o primă abordare, la tipul de cunoaştere 
specifică filosofului şi la obiectul ei specific (476d-485b). 


476d-485b 


2. Ştiinţă, opinie, ignoranţă 

Acest pasaj are o importanţă specială deoarece el introduce, în termeni 
deosebit de clari, complicata problematică a „epistemologiei metafizice 11 
platoniciene (N. White), ce gravitează în jurul conceptului de Formă 
(sau Idee) ( idea sau eidos). Desfăşurarea celebrei părţi metafizice a 
Republicii are loc în mai multe etape, destul de sugestiv ordonate: 

a) Introducerea distincţiei dintre ştiinţă (cunoaştere), opinie şi necunoaştere 
(ignoranţă) (de regulă, comentatorii consideră ca importanţi numai primii 
doi termeni; voi arăta de ce e relevant să fie consideraţi toţi trei); postulînd 
obiecte diferite pentru fiecare dintre aceste capacităţi cognitive, Platon 
ajunge să introducă noţiunea de Formă (ca obiect al ştiinţei) (476d-485b). 

b) Caracterizarea, din perspectiva psihologiei morale, a ceea ce el numeşte 
„sufletul filosofic 11 (485b-497b). c) Repunerea temei „cetăţii drepte 11 din 
perspectiva căutării Formei Dreptăţii de către filosoful-rege, singurul apt 


s-ar deosebi de alţii, prin aceea că nu ar voi să se atingă de un particular sau de 
o cetate, ori să le prescrie legi, înainte ca, fie să-i preia curaţi, fie ca ei înşişi să-i 
cureţe." „După aceasta... punînd «culoare#», filosofii vor trebui să privească 
des în ambele direcţii, atît la dreptatea, frumosul şi cumpătarea aflate în firea 
lucrurilor, cît şi la imaginea pe care ar obţine-o în oameni, realizînd prin amestec 
şi îmbinări de ocupaţii ceva care seamănă, într-adevăr, cu un adevărat bărbat" 
... „şi vor şterge unele aspecte, pe altele le vor picta iarăşi, pînă ce ar obţine 
caractere umane pe cît posibil asemănătoare cu zeii" (501b). 

să vadă „dincolo 11 de aparenţele vieţii publice sau ale caracterelor 
oamenilor. Aşa cum observă J. Annas, nu trebuie să pierdem din vedere, 
pe parcursul acestei lungi incursiuni metafizice, că tema centrală a 
dialogului nu e Forma pur şi simplu, ci cum se poate ajunge la cunoaşterea 
a ceea ce e realmente drept în privinţa oamenilor şi cetăţilor (ştiinţa 
dreptăţii) (479b-502c). d) Repunerea temei „ştiinţei 11 sub forma rafinată 
a problemei „cunoaşterii supreme 11 , accesibilă doar filosofului, i.e. 
cunoaşterea Binelui ( Agathon) (502d-506d). e) Introducerea celor trei 
analogii: Soarele, Linia divizată şi Peştera, pentru a sugera că accesul 
cognitiv la Bine nu e unul direct, ci doar unul sugestiv, analogic. Această 
porţiune, de la îngemănarea cărţilor a Vl-a şi a Vil-a, reprezintă celebrele 
pagini de metafizică platoniciană care au făcut epocă (506e-518d). f) 
Răspunsul platonician la întrebarea cum poateoirca sufletul spre Forme 
şi, în ultimă instanţă, spre Bine (i.e. tema metodologică a ascensiunii 
dialectice) încheie cartea a Vil-a (518d-541a). 

Să revenim acum la pasajul pe care mi-am propus să-l discut în 
această secţiune (476d-485b). Platon pleacă de la evidenţa că atît ştiinţa, 
cît şi opinia sînt „capacităţi 11 (477b-d). Termenul grecesc este dynamis, 
tradus aici prin „capacitate 11 a sufletului, alteori prin „facultate 11 sau 
„abilitate 11 . în termeni moderni, am spune că ştiinţa şi opinia sînt 
proprietăţi dispoziţionale ale sufletului, la fel ca vederea şi auzul (477c): 
vederea e dispoziţia sufletului de a vedea, ştiinţa e dispoziţia (capacitatea) 
sufletului de a cunoaşte, doxa e capacitatea sufletului de a avea o opinie. 
Ele nu sînt proprietăţi precum culoarea sau forma spaţială (477c), ci 
moduri de manifestare ale sufletului la contactul cu anumite obiecte. 
Acestea (de fapt, toate trei) se deosebesc între ele prin „ceea ce produc 11 
şi prin „obiect 11 (477d). Două capacităţi sînt identice atunci cînd au acelaşi 
produs şi acelaşi obiect; altfel, sînt diferite (477d). Teza lui Platon - 
considerată, din nou, ca „evidentă 11 (478a) - e că ştiinţa, opinia şi 
necunoaşterea sînt capacităţi diferite. 

Ştiinţa ( episteme) produce „cunoaşterea infailibilă 11 (477e); opinia 
{doxa) produce cunoaşterea „supusă erorii 11 (477e); necunoaşterea ( agnoia) 
produce opinia imposibilă (ceea ce „e cu totul de necunoscut 11 - 477a). 

Obiectul ştiinţei e „ceea-ce-este“ ţepi to onti) (478a), „ceea-ce-este 
întru totul 11 (478d), „ceea cerămîne la fel, egal cu sine 11 (484b), adică ceea 
ce, avînd anumite proprietăţi, „nu poate avea 11 proprietăţile contrare (479a); 
mai „metafizic 11 vorbind, obiectul ştiinţei e „acea esenţă permanentă şi 

neschimbătoare prin naştere ori pieire“ (485b), „desăvîrşita existenţă" 
(sau „existenţa pură") (479d). 

Obiectul necunoaşterii (ignoranţei) e opusul obiectului ştiinţei: „ceea 
ce nu este în chip necesar" (478c) 10 , „ceea ce nu este deloc" (478d). 

Obiectul opiniei se află între cele două (478d): „undeva, în intervalul 
situat între ceea-ce-nu-este şi desăvîrşita existenţă" (479d), „ceea ce 
deopotrivă ar fi şi n-ar fi" (478d)“. 

Dar ce înseamnă aceasta? Exemplificarea aleasă de Platon e relevantă: 
lucrurile individuale (e.g. un om, un peisaj etc.) au cu necesitate proprietăţi 
polare: ele sînt frumoase dintr-un punct de vedere, dar şi urîte din alt 
punct de vedere. La fel, un individual (sau „multiplu" - cum se exprimă 
Platon) e mare sub un aspect şi mic sub altul, greu într-un context şi uşor 
în altul etc. (479a-b). Individualele, multiplele sau sensibilele (luaţi aceste 
expresii ca echivalente) sînt, aşadar, „ambivalenţe" (479c). Ce înseamnă 
această „ambivalenţă"? Ceea ce spune Platon clar în acest pasaj a fost 
ignorat, de regulă, de comentatori: anume că această „coprezenţă a 
opuşilor" (T. Irwin) nu înseamnă o descriere a lucrului printr-un enunţ 
logic contradictoriu ( Fx & ~Fx), adică prezenţa şi absenţa simultană a 
unei proprietăţi: „Lucrurile acestea sînt ambivalenţe şi nu e posibil să 
gîndeşti, cu constanţă, nici că ele sînt, nici că nu sînt, nici ambele ipoteze 
laolaltă nu merg (adică atribuirea contradictorie de predicate - V.M .), 
darnici nu poţi renunţa la ambele" (479c). Dar el nu explică suficient de 
transparent ce înseamnă o asemenea polaritate, în afara unei vagi imagini 


10 Traducerea lui A. Comea e greşită aici, la nivelul nuanţei esenţiale: „în mod 
necesar" nu e un atribut al lui „ceea ce nu este". Redarea corectă este: 
„Necunoaşterea, deci, o vom raporta în chip necesar la ceea-ce-nu-este“ (îi sînt 
îndatorat d-nei Stella Petecel pentru această corijare, iar ea e consistentă cu toate 
traducerile Republicii consultate de mine). E drept că acest „ceea-ce-nu-este“ e 
eliptic aici: el vrea să desemneze un obiect sui-generis pe care Platon îl numeşte 
„ceea ce nu este deloc (medamei )“ (477a); „ce qui n’existe en aucune fagon “ 
(E. Chambry); „that which in no way is“ (P. Shorey); „something utterly urneai" 
(R. Waterfield); „what in no wayis" (G. Grube); „ce qui n'est nullement"(P. Pachet). 

11 Mai exact: „Dacă ceva apare ca (fiind) în acelaşi timp fiinţă şi nefiinţă, un 
astfel de lucru se situează între fiinţa pură şi nefiinţa absolută, şi nici ştiinţa, 
nici ignoranţa nu se vor referi la acest ceva (nu-1 vor avea ca obiect), ci ceea ce 
este situat pe o poziţie intermediară între ştiinţă şi ignoranţă" (pentru această 
traducere sînt îndatorat d-nei Stella Petecel). 

despre obiectul opiniei ca neputînd să fie mai „întunecat 11 decît 
ceea-ce-nu-este şi mai „limpede 11 decît ceea-ce-este (479c). Această 
metaforă a luminii va însoţi permanent discursul metafizic al lui Platon 
cu privire la gradele de realitate sau de aletheia pe care trebuie să le 
străpungă mintea filosofului. De aici şi traducerea heideggeriană a 
termenului cu „neascunsul 11 , cuvînt ce are grade de comparaţie: obiectul 
opiniei e mai neascuns decît obiectul ignoranţei, dar mai ascuns decît 
acela al ştiinţei. Nu voi urma această terminologie. 

Voi rezuma discuţia de mai sus în următorul tabel: 


Capacităţi 
(facultăţi cognitive) 

Produsul 

Obiectul 

Ştiinţa ( episteme) 

Cunoaşterea infailibilă 

Ceea-ce-este întru totul 

Opinia (doxa) 

Cunoaşterea supusă erorii 

Ceea ce pare să fie şi să nu fie 

Necunoaşterea 
(i agnoia ) 

Cunoaşterea imposibilă 

Ceea ce nu este deloc 


„Iubitorii de înţelepciune 11 se deosebesc de „iubitorii de opinie 11 prin 
tipul de capacitate cognitivă posedată. Numai primii au acces la lumea a 
ceea-ce-este, lumea Formelor, ceilalţi numai opinează despre lucrurile 
trecătoare, dar nu ştiu nimic despre obiectul opiniilor lor (479e-480a). 
Cetatea „divină 11 are nevoie de înţelepţii-politicieni tocmai pentru că ei sînt 
singurii capabili de „ştiinţa 11 dreptăţii (484d). 

lată acum alte cîteva interpretări ale acestui celebru loc 
platonician. Le-am rezumat aici pentru a sublinia două lucruri: că opera 
platoniciană (ca orice operă filosofică) e o operă deschisă, pretîndu-se la 
o multitudine de interpretări diverse; şi, apoi, că orice om care vrea să se 
iniţieze în, şi apoi să comenteze textul platonician, trebuie să se situeze 
pe o poziţie detaşată, de independenţă epistemică faţă de acest „zeu 11 al 
filosofiei. Prosternarea în faţa coloşilor trecutului e cea mai sigură metodă 
de pierdere a lor. Nu există o unică, „adevărată 11 interpretare a lui Platon 
decît în frazeologia superficială a spiritelor necritice sau a fanaticilor 
culturali. 

Interpretarea lui Cross şi Woozley 12 . Cei doi autori consideră că 
pasajul 476d-480 este dedicat trasării distincţiei dintre filosof şi non-filosof 
pentru publicul larg, pe cînd pasajul anterior (475e-476d) argumentează 
acelaşi subiect pentru cel ce acceptă deja teoria Formelor. 

„Platon începe cu teza că, atunci cînd un om cunoaşte, posedă ştiinţă, 
cunoaşterea (ştiinţa) sa trebuie să fie despre ceva, şi anume despre ceva ce 
există. Nu putem avea cunoaştere despre non-existent, despre nereal. Aşadar, 
cunoaşterea (ştiinţa) este despre real sau existent El pune în contrast cu 
aceasta extrema opusă a cunoaşterii: ignoranţa, al cărei obiect ar fi 
non-existentul total. «Ignoranţa» e introdusă ca un fel de imaginară limită 
ideală sau extremă, în contrast cu cunoaşterea - ea reprezintă zeroul pe o 
scară a conştiinţei, pe cînd cunoaşterea reprezintă maximul 11 (p. 145). 
Obiectul ignoranţei mai e caracterizat ca „nimicul total 11 sau „non-existentul 11 , 
„nimicul, ceea ce nu există 11 (pp. 146, 147) sau ceea ce e „complet nereal 
sau non-existent 11 . Obiectul cunoaşterii e „ceea ce există 11 , „realul 11 (p. 147) 
sau „ceea ce e complet real ori existent 11 (p. 151). 

„Acum, dacă are sens să vorbim de ceva care atît există, cît şi nu 
există, atunci pentru corespondentul acestui gen intermediar de lucru care e 
parţial real, parţial nereal, va trebui să căutăm o stare intermediară a minţii, 
care se aflăîntre cunoaştere (ştiinţă), ce are ca obiect realul, şi ignoranţă, al 
cărei obiect e nerealitatea totală 11 (p. 146). Obiectul opiniei - opinie care e 
un produs failibil al „capacităţii 11 mintale doxa - este „ceea ce atît este 
(există), cît şi nu este (nu există) 11 (p. 151). Ce înseamnă, mai exact, aceasta? 

Există două teme recurente în opera lui Platon, care par a da seama de 
sensul pe care l-ar putea avea paradoxalul obiect al doxei. Una este celebra 
teorie a fluxului, o teză ontologică de inspiraţie heraclitiană. Ea afirmă că 
toate lucrurile sensibile se află într-o continuă schimbare, sînt instabile, 
apar şi dispar, prin urmare, aşa zicînd, nu au o existenţă autentică. Modul 
în care îi place lui Platon să numească această lume a schimbării („lumea 
devenirii 11 - cum o va numi în Timaios) este lumea „aparenţelor 11 


12 R.C. Cross, A.D. Woozley, Plato's Republic. A Philosophical Commentary, 
Macmillan, 1964, cap. 7, 8. 

n Cross şi Woozley folosesc termenii „există 11 şi „este real 11 ca sinonimi, pe 
motiv că Platon nu a distins între ei, verbul einai avînd atît sensul „a exista 11 , 
cît şi pe acela de „a fi real 11 . Ei vorbesc apoi de grade de existenţă sau realitate 
(p. 145), o utilizare a termenilor pe care, după cum vom vedea, alţi autori 
(e.g. J. Annas) o contestă. 

{phainomenă) sau a lucrurilor care devin, sau a „devenirii". Din această 
perspectivă, obiectul doxei e lumea devenirii sau aparenţei, schimbătoare 
de la un moment la altul, de la un context la altul etc. 

Cross şi Woozley sînt de părere, însă, că nu teza fluxului e cea care 
stă la baza argumentului din pasajul comentat aici. Dimpotrivă, o teză 
epistemologică, invocată în context, ar fi fost în mintea lui Platon: şi 
anume teza că acest aspect paradoxal sau „contradictoriu" al cunoaşterii e 
chiar nota distinctivă a cunoaşterii perceptive şi a formelor de cunoaştere 
bazate pe ea 14 . E intuitiv evident pentru Platon, ca şi pentru mulţi moderni 
şi chiar contemporani, că întreaga cunoaştere a sufletului încorporat (deci 
a omului viu) provine din sau e dependentă, într-un fel sau altul, de 
simţurile trupului; chiar şi cunoaşterea matematică e bazată pe vizualizarea 
unor figuri fizice, şi deci are o componentă empirică. Altfel spus, pentru 
Platon, omul viu nu poate avea acces efectiv la o cunoaştere a priori. 
întreaga cunoaştere umană e a posteriori, avînd însă grade diferite de 
„adevăr". Această teorie relativistă a cunoaşterii senzoriale, tot de inspiraţie 
heraclitiană, e dezvoltată pe larg în Theaitetos : conform ei, culorile şi 
alte calităţi sînt complet relative la observator şi nu există în lucrul însuşi. 
Atît conceptele relaţionale, cît şi predicatele monadice sînt tratate de 
Platon, în ultimă instanţă, relaţional. Un deget e mic (relativ la alt deget, 
mai mare) şi mare (relativ la degetul mic). Un om e frumos (la tinereţe) şi 
urît (la bătrîneţe). în Cartea I, Cephalos susţine că dreptatea înseamnă a 
spune adevărul şi a înapoia datoriile; Socrate răspunde că asemenea acţiuni 
vor fi uneori drepte, alteori nedrepte - nedrepte, de pildă, în cazul în 
care am împrumutat o armă unui prieten care a devenit între timp nebun 
(331c). Prin urmare, în cazul unor acţiuni particulare, observate în mod 
curent de orice om, proprietatea dreptăţii aparţine, în unele contexte, 
acţiunii respective, dar în alte contexte ea nu aparţine acesteia. O asemenea 
situaţie paradoxală nu înseamnă - atrag atenţia autorii - că această 
cunoaştere a particularilor e auto-contradictorie, căci predicatele polare 
sînt atribuite aceluiaşi subiect în contexte diferite. Dar această atribuire 
şocantă împinge spre întrebarea: ce este, totuşi, dreptatea însăşi, dincolo 
de aparenţa ei schimbătoare? Asemenea situaţii paradoxale îl determină 
pe Platon să creeze teoria Formelor, pentru a explica trecerea de la 
„opinie" la „ştiinţă". 


14 „Percepţia furnizează impresii contradictorii, arătînd la fel de clar două 
calităţi diferite" (523c) (trad. de Cross şi Woozley). 

Teza ontologică şi teza gnoseologică se completează în explicarea 
motivului pentru care obiectul opiniei - o formă inferioară de cunoaştere 15 
- e „ceea ce ar fi şi totodată n-ar fi“ (p. 160). Pe scurt, am putea zice că, în 
viziunea lui Platon, obiectul doxei e reprezentat de obiectele din lumea 
devenirii (teza ontologică a fluxului), iar „produsul" ei nu e o cunoaştere 
certă, ci failibilă (teza relativismului gnoseologic, atît de în vogă la sofişti). 
Pentru a depăşi acest relativism onto-gnoseologic şi a ajunge la o explicaţie 
prin cauze stabile, Platon introduce teoria Formelor. 

„El ar părea să spună astfel: deoarece particularii sînt într-o continuă 
schimbare şi se află departe de perfecţiunea Formelor, (a) ei nu posedă un 
atribut mai mult decît opusul său, e.g. un act particular nu e mai degrabă 
drept decît nedrept, şi (b) lor trebuie să li se atribuie un statut intermediar 
între fiinţă şi nefiinţă." In acest caz, „(a) şi (b) sînt două propoziţii care 
derivă ambele din consideraţii generale despre schimbare şi imperfecţiune 
(relativ la Forme)" (p. 164). Pasajul e, totuşi, nesatisfăcător, el pretîndu-se 
la interpretări diverse - conchid cei doi comentatori. 

Trecînd la rafinarea distincţiei dintre ştiinţă şi opinie, autorii revin la 
caracterizarea „produsului" celor două „capacităţi" cognitive în termeni 
de cunoaştere infailibilă!failibilă prin invocarea altor pasaje şi lucrări. 
Bunăoară, în Timaios 51 d, Platon distinge „raţiunea" sau „ştiinţa" de 
„opinia adevărată" prin patru caracteristici: 1) ştiinţa apare în noi prin 
„învăţătură" 16 , opinia prin persuasiune; 2) prima e însoţită mereu de 
temeiurile adevărului său {de ce avem un adevăr?), a doua e 
„indemonstrabilă"; 3) prima nu poate fi modificată prin persuasiune, a 
doua poate fi astfel modificată; 4) ştiinţa e accesibilă doar zeilor şi puţinor 
oameni, opinia adevărată e accesibilă omenirii întregi. 

în Republica 506c se subliniază caracteristica de la punctul (2): opinia 
e „lipsită de ştiinţă" sau înţelegere, şi de aceea e întotdeauna rea. Menon 
98a precizează la ce s-ar putea referi această „întemeiere" care distinge 
ştiinţa (cunoaşterea) de opinie: opinia adevărată e fluctuantă, e o părere 
schimbătoare în sufletul omului de rînd, pe cînd ştiinţa e stabilă, pentru că 
e întemeiată cauzal', ştiinţa e cunoaşterea cauzală în sensul specific platonici an 
al termenului: temeiul cauzal e oferit de modelele originare sau Forme, iar 


15 Doxa e un cuvînt legat de verbul dokein , „a apărea", „a părea", care adesea 
e folosit în expresii de tipul „mi se pare că", „părerea mea e ca" etc. (p. 143). 

16 Aceasta e traducerea românească a lui C. Partenie: Platon, Opere VII, 
Editura Ştiinţifică, Bucureşti, 1993. Cross şi Woozley traduc prin „instructiori". 

mecanismul întemeierii nu e nici demonstraţia şi nici experimentul, 
c i anamneza, reamintirea Formelor cu care sufletul a intrat direct în contact 
în perioada în care, nemuritor fiind, era complet desprins de trup, aşteptînd 
o nouă întrupare 17 . Sînt prezente aici, într-o formă tacită, mai multe 
presupuneri metafizice caracteristice gîndirii lui Platon, asupra cărora vom 
mai zăbovi în continuare (supoziţia pithagoreică a nemuririi sufletului şi 
reîntrupării lui, teza anamnezei, supoziţia existenţei unui domeniu divin al 
Formelor pure, independente de sufletele individuale şi de lumea reală „a 
devenirii"). „Ceea ce pare să spună Platon - comentează Cross şi Woozley 
- este că atîta timp cît nu înţelegi de ce o propoziţie p este adevărată, nu ai 
o cunoaştere (ştiinţă) a lui p, ci doar o opinie adevărată" (p. 169). Pentru 
aceeaşi distincţie vezi, şi Theaitetos 201. 

Cross şi Woozley refrazează întreaga discuţie în termeni logici, mai 
degrabă decît psihologici, cum o formulase Platon. „Dacă spun «Ştiu că p» 
(unde p este orice propoziţie), atunci enunţul «Ştiu că p» antrenează logic «p 
este adevărat». A se nota că nu rezultă de aici că p e în fapt adevărat. Se poate 
întîmpla ca eu să fi greşit susţinînd că ştiu că p şi angajîndu-mă, prin aceasta, 
în a susţine că p este adevărat; p poate fi de fapt fals. Totuşi, e în continuare 
adevărat că, în ceea ce mă priveşte, utilizînd cuvîntul „ştiu", m-am angajat în 
a susţine adevărul lui p. Dacă se dovedeşte că p e de fapt fals, atunci pretenţia 
mea de a cunoaşte a fost greşită... Utilizînd cuvîntul „cred" nu mă angajez în 
susţinerea că nu pot greşi (în privinţa lui p). Am anumite dovezi în favoarea 
lui... Dar sînt pregătit să admit că poate am greşit, că p poate fi fals. E de 
notat, de asemenea, că tăria opiniilor mele poate varia.... (Uneori) am dovezi 
bune pentru opinia mea şi o susţin cu tărie, alteori dovezi mai puţin bune, şi 
o susţin cu mai puţină tărie. ... în cazul ştiinţei, ori ştii, ori nu ştii. E o 
chestiune de «da» sau «nu», care nu suportă gradaţia" (pp. 167-168). 

Comentatorii descoperă şi o diferenţă gramaticală în funcţionarea lui 
„ştiu" şi „cred". Despre „ştiu" sau „cunosc" are sens să formăm expresii în 
care verbul e urmat direct de un substantiv sau un pronume care e obiectul 
său direct din punct de vedere gramatical. E.g. „îl cunosc pe Ion", „Cunosc 


17 „Presupunerile adevărate, cîtă vreme rămîn pe loc, sînt o treabă bună şi 
aduc numai foloase. De obicei însă, ele nu vor să rămînă mult timp pe loc, ci o 
iau la fugă din sufletul omului, aşa încît nu au cine ştie ce valoare pînă nu sînt 
legate printr-o cîntărire a cauzelor. Şi tocmai asta este, prietene Menon, 
reamintirea" (Menon 98a, Platon, Opere II, Editura ştiinţifică şi enciclopedică, 
Bucureşti, 1976, trad. de Liana Lupaş şi Petru Creţia). 

iahtul lui Onasis 11 . Aici, sensul lui „cunosc 11 e de a fi avut un contact cognitiv 
direct cu Ion sau cu iahtul lui Onasis. Acest gen de cunoaştere nemijlocită 
a unui obiect, în care trebuie să existe un contact direct între subiectul 
cunoscător şi obiectul cunoscut, e numit în literatura exegetică „cunoaştere 
prin contact direct 11 (knowledge by acquaintance). 

Prin contrast cu aceasta, „ştiu 11 din „Ştiu că Rusia e o ţară mare 11 nu se 
referă la acelaşi gen de cunoaştere directă: eu pot să nu fi fost niciodată în 
Rusia, dar să ştiu că e o ţară mare din cărţile de geografie. „Ştiu 11 urmat de 
clauza că e semnul distinctiv a ceea ce se numeşte „cunoaştere prin descripţie 11 , 
„în acest caz, ceea ce ştiu nu e un lucru sau un obiect în orice sens obişnuit al 
cuvîntului; mai degrabă, ceea ce ştiu e că un lucru e aşa şi aşa 11 (p. 171). 

Observaţia importantă făcută de autori e că, în timp ce „ştiu 11 poate fi 
utilizat în sensul „cunoaşterii prin contact direct 11 , verbul „cred 11 nu poate 
fi astfel utilizat: nu are sens să spui „Cred Ion 11 sau „Cred iahtul lui Onasis 11 . 
„Nu există utilizare a verbului «a crede» care să corespundă utilizării lui 
«ştiu» în sensul discutat. Cînd credem, ceea ce credem e exprimat printr-o 
clauză «că» 11 (p. 172). 

Cunoaşterea (ştiinţa) lui Platon ar sugera deci o cunoaştere specială, 
prin contact direct; obiectele ei sînt însă sui-generis: Formele. Opinia e o 
cunoaştere prin descripţie şi e failibilă. 

Concluziile autorilor sună astfel: „Dacă ne referim acum la cunoaşterea 
prin contact direct, e plauzibil să spunem că sîntem în contact direct cu 
ceva, că trebuie să existe un ceva real pentru mine, în contact cu care să mă 
aflu... Situaţia e total diferită în cazul cunoaşterii prin descripţie şi al opiniei, 
în acest din urmă caz, ceea ce ştim sau credem este: cutare şi cutare e aşa şi 
aşa. «Obiectul», aşadar, pe care-1 cunoaştem sau în legătură cu care opinăm, 
apare în acest caz sub forma unei clauze «că». Dar, în acest caz, ce se alege 
din teza lui Platon că «obiectul» trebuie să aibă un anume gen de realitate, 
pentru că altfel noi nu am cunoaşte sau opina deloc? Să presupunem că eu 
cred că există o masă în camera alăturată. Urmînd linia de argumentare a 
lui Platon, clauza «că» va fi obiectul opinării mele. Pare clar că e o greşeală 
să pui întrebări despre realitatea acestui gen de obiect aşa cum punem 
întrebări în legătură cu realitatea obiectelor familiare, mese sau scaune. 
A întreba dacă e real, nereal sau semireal «că există o masă în camera 
alăturată», înseamnă a pune o întrebare lipsită de aplicare. Opinia mea 
rămîne aceeaşi, fie că există o masă în camera alăturată, fie că nu. Din acest 
ultim motiv, este clar că nu e posibil să susţii că «obiectul» unei opinii, 
înţelegînd prin acesta clauza «că», trebuie să aibă un anume gen de realitate 

în sensul că ceea ce eu cred că are loc trebuie, într-un sens, să aibă loc. ... 
Concluzia noastră, rezultată din toate acestea, trebuie să fie că, în timp cee 
acceptabil să vorbeşti de obiecte şi de realitatea obiectelor în cazul cunoaşterii 
prin contact direct, în cazul cunoaşterii prin descripţie sau ăl opiniei această 
exprimare e greşită sau, în orice caz, foarte înşelătoare. Mai mult, în cazul 
discutat aici, concluzia aceasta are consecinţa foarte importantă că Platon o 
utilizează pentru a construi o viziune metafizică foarte largă, care distinge 
între două clase de obiecte, Formele, pe de o parte, şi particularii sensibili, 
pe de alta, şi două niveluri de realitate sau existenţă, cel al Formelor, care 
sînt complet reale sau existente, şi cel al particularilor sensibili, care sînt 
semi-reali, parţial existenţi şi parţial non-existenţi“ (pp. 174-175). 

Nu voi încerca aici o critică sistematică a acestei lecturi a pasajului din 
Republica pe care îl comentăm aici. Voi menţiona doar cîteva remarci critice, 
formulate „la prima vedere 11 . 

în primul rînd, convingerea că s-ar putea construi un argument despre 
comportamentul gramatical al lui doxa, plecînd de la comportamentul 
gramatical al lui be//e/(opinie), pentru a susţine distincţiile epistemologice 
menţionate, mi se pare riscantă. Chiar autorii remarcă undeva că, în timp 
ce englezescul „to believe 11 (a crede) e urmat, de regulă, de o clauză „că“, 
substantivul doxa pare a fi utilizat de Platon pentru a desemna, totuşi, o 
stare mintală care e aptă de o aprehendare imediată a unor obiecte particulare: 
sunete, culori etc., o stare mintală care e pur şi simplu conştiinţa a ceva 
(e.g. un sunet), şi nu conştiinţa că ceva sau altceva „e aşa sau aşa 11 
(pp. 143-144). 

în al doilea rînd, ontologia obiectelor celor trei facultăţi de cunoaştere 
rămîne vagă, deşi ea reprezintă principalul punct de interes al pasajului. 
Platon e aluziv-metaforic aici, ca în multe alte locuri; ceea ce nu înseamnă 
că interpreţii trebuie să fie la fel. Ei trebuie să lumineze textul, mai ales în 
părţile lui obscure. Or, Cross şi Woozley nu depăşesc, în acest caz, nivelul 
unor caracterizări de tipul: „complet real“, „nimicul 11 etc., adică cele utilizate 
de Platon însuşi. 

în al treilea rînd, neomogenitatea la care se ajunge prin această 
interpretare în ceea ce priveşte obiectul ştiinţei, respectiv al opiniei (primul e 
un obiect extern (fizic sau supranatural), al doilea e „o clauză «că»“, adică un 
obiect conceptual-lingvistic), mi se pare o îndepărtare totală de textul original. 
Nicăieri Platon nu sugerează o asemenea alunecare; dimpotrivă, identitatea 
de statut ontologic al celortrei obiecte (ultimul, obiectul agnoiei, e cvasiignorat 
de cei doi autori) mi se pare a reieşi foarte clar din lectura originalului. 

în fine, voi mai spune că nu e clar, în această interpretare, de ce 
introduce Platon aici aceste sofisticate, stranii şi discutabile distincţii 
onto-gnoseologice. Semnificaţia prezenţei acestei subteme în economia 
ansamblului dialogului (tema lipseşte total în Legile) a fost omisă de cei 
doi comentatori. Or, omiţînd-o, ei ne îngreunează tocmai sesizarea 
esenţialului: sensul ansamblului! 

Alte critici vor fi introduse o dată cu evocarea comentariului lui J. Annas. 

Interpretarea lui Julia Annas 18 . J. Annas pleacă de la aserţiunea lui 
Platon că ştiinţa este despre ceva ce este ( esti)\ ea nu poate fi despre ceva ce 
nu este (476e). Autoarea se întreabă acum ce sens al lui eşti foloseşte Platon 
în acest context, ştiut fiind că verbul grecesc avea, indistinct, atît un sens 
existenţial (x este — x există), cît şi unul epistemic (x este = x este adevărat) 
şi unul predicativ (x este = x este F, pentru un anume predicat F). Se 
procedează apoi prin eliminare: 

a) Sensul existenţial nu e plauzibil deoarece: 

- ar fi greu de susţinut că doar ceea ce există poate fi cunoscut; grecii 
cunoşteau multe despre zei, care nu existau. 

- „a exista întru totul “ şi „a nu exista deloc“ implică acceptarea unor 
grade ale existenţei. Or, aceasta i se pare fără sens comentatoarei americane 
(chiar dacă ea acceptă să se vorbească despre grade ale fiinţei). 

- aserţiunea că „un lucru există şi nu există 11 e un nonsens. 

„Aceasta nu înseamnă - conchide subtil Annas - că Platon exclude 

utilizarea existenţială a lui «este»; deoarece el nu avea la dispoziţie un 
cuvînt distinct pentru «există», e foarte probabil ca el să considere concluziile 
sale despre «fiinţa» Formelor ca avînd o legătură cu ceea ce noi am numit 
existenţa lor. Ceea ce e important să spunem clar e că noţiunea de existenţă 
nu joacă nici un rol în argumentare. E important să subliniem aceasta, 
deoarece unele traduceri ale acestui pasaj favorizează interpretarea existenţială 
a acestui argument, traducînd pe «este» cu «există» 19 . Acest lucru este greşit; 


18 J. Annas, An Introduction to Plato's Republic, Clarendon Press, Oxford, 
1981, cap. 8. 

19 E şi cazul traducerii româneşti realizate de A. Comea (Platon, Republica, 
Editura ştiinţifică şi enciclopedică, Bucureşti, 1986), de exemplu la 479c-d: 
„între existenţă şi inexistenţă 11 ; „desăvîrşita existenţă 11 . R. Waterfield (Plato, 
Republic, Oxford University Press, 1993) traduce acest loc astfel: „between 
real being and unreality 11 şi „perfect reality 11 . F. Comford ( The Republic of Plato, 

noi vom traduce cu un «este» neutru peste tot, înainte de a face vreo 
interpretare 11 (p. 197). 

b) Sensul epistemic e în termeni de valori de adevăr. „Atunci cînd 
spune că ştiinţa este despre ceea ce este, pe cînd opinia este despre ceea ce 
este şi nu este, Platon vrea să spună că ştiinţa ne pune în contact numai cu 
adevăruri, în timp ce opinia ne poate pune în relaţie atît cu falsul, cît şi cu 
adevărul; aceasta pare adevărat şi totodată inteligibil 11 (p. 197). Totuşi, şi 
interpretarea epistemică e concediată de comentatoare din mai multe motive: 

- dacă obiectul ignoranţei e „ceea ce nu este 11 , aceasta nu poate însemna 
„ceea ce nu e adevărat 11 , căci şi opinia poate avea ca obiect ceea ce nu e 
adevărat, falsul (cf. 479d); în acest caz, două capacităţi diferite ar avea 
acelaşi obiect, ceea ce e exclus de Platon prin chiar definiţia „capacităţii 11 . 

- expresia „ceea ce este întru totul “ ar sugera acceptarea unor grade 
de adevăr, „dar noţiunea de grad de adevăr nu are mai mult sens decît cea 
de grad de existenţă. Nimic nu poate fi întru totul adevărat; deci nu aceasta 
e calea corectă de interpretare a lui Platon 11 (p. 198), cu toate că ideea 
„gradelor de adevăr 11 figurează în unele teorii epistemologice contemporane. 

Şi, din nou, se introduce o nuanţă: „Iarăşi, toate acestea nu înseamnă 
că noţiunea de adevăr e irelevantă pentru această argumentare; tezele lui 
Platon despre fiinţă ( being) pot fi uneori reformulate fără pierderi în termeni 
de a fi adevărat (being true). Dar nu vom putea interpreta adecvat punctele 
cruciale ale argumentării doar cu ajutorul sensului epistemic ( veridical ) al 
\mafr (p. 198). 

c) Cea mai bună soluţie e - din punctul de vedere al lui Annas - 
o interpretare predicativă: „ceea ce este 11 (x este) va fi citit ca o formulă 
eliptică a lui „x este F“, unde F e un predicat oarecare. Ceva este dacă este 
F (înalt, verde, lung de doi metri etc.). 

„Primul său truism pare acceptabil: ştiinţa este despre ceea ce este. Cu 
alte cuvinte, eu nu pot cunoaşte (ceea ce nu e totuna cu nu pot avea o opinie 
despre - V.M.) ceva ce nu are loc: dacă eu cred că ceva este F, atunci eu am 
cunoaşterea sau ştiinţa acelui lucru numai dacă lucrul este F. Aceasta pare 
a fi o intuiţie de bază cu privire la cunoaştere. Dar al doilea truism e mai 


Oxford University Press, 1941, 1945) traduce cu „between reality and unreality 11 
şi „pure reality 11 . G.M.A. Grube şi C.D.C. Reeve traduc prin: „intermediate 
between being and not being 11 şi „what purely is“. Iar A. Bloom (The Republic 
of Plato, Basic Books, 1968) - cu „between being and not to be“ şi „being 
purely and simply 11 . Uneori, detaliile sînt importante! 

puţin evident: ceea ce este întru totul e întru totul cognoscibil, pe cînd ceea 
ce nu e deloc, e pur şi simplu incognoscibil. Gradele de cunoaştere variază 
o dată cu gradele fiinţării. Aşadar, eu ştiu întru totul, fără alte precizări 
(without qualification), că ceva este F - de pildă că o acţiune particulară e 
dreaptă - numai dacă ea este întru totul F - cu alte cuvinte, complet şi 
întru totul dreaptă, dreaptă fără alte precizări" (p. 199). 

„Căci numai ceva ce are o proprietate fără alte precizări (sau pur şi 
simplu, unqualifiedly) o are într-un fel care exclude posibilitatea de a ne 
înşela asupra ei. Dacă ceva are o proprietate, dar numai în anumite 
circumstanţe sau din anumite puncte de vedere, sau într-un alt mod precizat 
similar, atunci noi putem greşi în predicarea acelei calităţi către acel lucru; 
deci noi nu vom putea avea o cunoaştere a sa fără alte precizări. Căci dacă 
cunoaşterea e «infailibilă», ea exclude nu numai eroarea reală, ci chiar 
posibilitatea erorii; aşadar, cunoaşterea fără alte precizări ( unqualified 
knowledge) nu poate avea ca obiect ceva care ar putea lăsa în aer, cum s-ar 
spune, pe cel ce aspiră să cunoască - acest obiect trebuie să posede calitatea 
predicată despre el într-un mod „complet" şi fără alte precizări. 

Platon consideră acest lucru un truism; faptul acesta e crucial pentru 
structura argumentului său. Nouă ni se pare departe de a fi adevărat - mai 
mult, chiar neadevărat. De ce nu aş putea şti, întru totul şi fără nici o precizare, 
că un lucru particular este F, chiar şi atunci cînd el nu este întru totul F, ci e 
numai parţial şi deficitar F? Platon crede că eu pot şti fără alte precizări că o 
acţiune, să spunem, e dreaptă, numai dacă acţiunea e dreaptă fără alte precizări. 
Dar de ce nu aş putea recunoaşte şi lua în consideraţie defectele şi calităţile 
pe care dreptatea oricărei acţiuni trebuie să le aibă, şi astfel să ştiu că ea e 
dreaptă cu anumite precizări? Platon exclude acest lucru: eu nu pot şti 
(în sensul lui episteme - V.M.) că o acţiune e dreaptă dintr-un punct de 
vedere şi nedreaptă dintr-un alt punct de vedere. Pot şti, într-un sens propriu 
şi fără alte precizări, numai ceea ce e drept fără alte precizări. Dar de ce ar 
presupune asemenea lucruri explicaţia cunoaşterii (ştiinţei) 20 '? 

Vedem aici încă o dată cît de îndepărtate sînt exigenţele pe care le impune 
Platon cunoaşterii în raport cu exigenţele postcarteziene cu care sîntem obişnuiţi 
noi. El găseşte firesc să gîndească cunoaşterea ca avansînd gradual, aceste grade 
variind în raport cu inteligibililatea obiectului ei; şi aceasta pentru că el nu 
concepe cunoaşterea ca rezultat al excluderii îndoielilor sceptice. în cazul în 


20 Annas traduce episteme cu knowledye, nu cu Science. Voi folosi pentru 
episteme atît „ştiinţă", cît şi „cunoaştere". 

care cunoaşterea (ştiinţa) e gînditâ c a o stare incorigibilă, n u mai pare să existe 
nici un temei pentru ca obiectul ei să fie limitat la acele lucruri care au calitatea 
corespunzătoare întru totul sau fără alte precizări; ceea ce contează mai degrabă 
e relaţia dintre subiectul cunoscător şi obiectul cunoscut, care garantează o 
anumită scutire de eroare în cazul dat. Dar Platon nu e interesat de faptul dacă 
eu am sau nu dreptate în a fi sigur în acest caz; pentru el avansul spre cunoaştere 
(ştiinţă) e o progresare spre o înţelegere sporită, şi aceasta se întîmplă nu printr-o 
centrare tot mai sceptică pe temeiurile pe care le ai pentru o anume opinie, ci 
prin punerea opiniei în contextul mai larg al altor opinii şi al relaţiilor lor 
explicative reciproce. Tocmai pentru că ştiinţa (cunoaşterea) e atinsă printr-o 
explicaţie şi o înţelegere sporite, Platon găseşte firesc să o considere ca pe o 
chestiune de grad, mai degrabă decît ca pe o chestiune de totul sau nimic în 
privinţa unei certitudini împărtăşite. Şi tocmai de aceea vom găsi mai puţin 
surprinzătoare supoziţia sa că vom cădea cu toţii de acord, fără alte explicaţii, 
că tot ce este întru totul cognoscibil este întru totul" (pp. 199-200). 

„Aşadar, cunoaşterea (ştiinţa) este a ceea ce este realmente în felul în care 
este. Cunoaşterea fără alte precizări este a ceea ce este în felul în care este fără 
alte precizări. Starea opusă, ignoranţa, este despre ceea ce nu este deloc - 
altfel spus: ceva ce nu are în nici un fel trăsătura ce-i e atribuită. Ceva este 
obiectul ignoranţei dacă lui îi lipseşte complet calitatea pe care eu o predic 
despre el, tot aşa cum el e obiectul ştiinţei mele dacă el are acea calitate într-un 
fel care exclude orice eroare despre ea. Ştiinţa şi ignoranţa sînt considerate 
intuitiv clare; problema e de a da o explicaţie coerentă opiniei ( belief) ca ceva 
«între» cele două, avînd ca obiect ceva care e atît F, cît şi non-F. (...) 

Deci opinia este despre ceea ce este şi nu este - i.e. ceea ce este F şi, de 
asemenea, nu este F. Obiectul opiniei este ceea ce are o calitate şi, de asemenea, 
opusul ei. Platon nu vrea să spună că un obiect al opiniei (e.g. o acţiune 
particulară) este în sensul de a fi, de pildă, dreaptă, şi nu este în sensul de a nu 
fi, de pildă, generoasă, amabilă etc. Căci faptul de a nu fi generoasă nu antrenează 
faptul de a fi dreaptă; ea ar putea să nu fie generoasă şi totuşi să fie dreaptă fără 
alte precizări - dar în acest caz dreptatea ei va fi obiect al ştiinţei, şi nu al 
opiniei. Un obiect al opiniei „este şi nu este" în sensul de a fi F şi non-F ; deci, 
el trebuie să fie purtătorul unor predicate opuse “ (pp. 201-202). 

Această interpretare predicativă este foarte răspîndită printre exegeţii 
contemporani ai lui Platon (G.E.L. Owen, G. Vlastos, N. White, F.C. White, 
N. Pappas etc.). O voi relua în paginile următoare pentru a o preciza, a-i 
arăta neajunsurile şi a propune o variantă îmbunătăţită (modală). 

Interpretarea lui Terence Irwin 21 . Cunoscutul comentator american 
al lui Platon de la Universitatea Corneli susţine teza că Atenianul glisează 
aici între o interpretare epistemică şi una predicativă a lui „este" 22 . 

„Iubitorii de imagini presupun că avem un răspuns satisfăcător la 
întrebarea socratică dacă spunem că, de pildă, dreptatea, în cazul acestor 
acţiuni, constă în a da înapoi ceea ce ai împrumutat, iar dreptatea, în cazul 
altor acţiuni, constă în a nu da înapoi ceea ce ai împrumutat (cf. 331c). 
...Pentru a arăta că iubitorii de imagini greşesc, Platon începe prin a distinge 
cunoaşterea (ştiinţa) de opinie.... Principalii paşi în argumentare sînt aceştia: 

1. Cunoaşterea este despre ceea ce e adevărat, ignoranţa - despre ceea 
ce nu e adevărat, opinia - despre ceea ce este şi nu este adevărat. 

2. Multiplii F (lucrurile frumoase, drepte etc.) sînt atît F, cît şi non-F. 

3. Concepţiile iubitorilor de imagini cu privire la frumos, drept etc. le 
situează între a fi adevărate şi a nu fi adevărate; nici complet adevărate, 
nici complet false. 

4. Prin urmare, concepţiile lor nu reprezintă cunoaştere, ci opinie" 
(pp. 265,266). 

Irwin nu e surprins de faptul că Platon nu menţionează în acest pasaj 
caracteristica distinctivă a ştiinţei pe care o menţionase în Menon şi Gorgias, 
anume aceea de a oferi un temei (to give an account ) opiniei adevărate. 
Totuşi, în Cartea a Vil-a această trăsătură e menţionată (53le). Absenţa ei 
din Cartea a V-a s-ar explica, după Irwin (şi găsesc supoziţia sa foarte firească), 
prin aceea că Platon subînţelege aici o teză asupra căreia se căzuse de acord: 
că ştiinţa presupune o întemeiere a adevărului. Dar nici iubitorii de imagini 
nu resping, într-un anume sens, această teză: ei cred că oferă o întemeiere 
corectă atunci cînd menţionează multiplele proprietăţi sensibile (e.g. claritate, 
proporţie etc.) care, în opinia lor, constituie frumosul. Teza lui Platon e că nu 
orice întemeiere a adevărului duce la ştiinţă. Ştiinţa presupune o întemeiere 
tocmai pentru a distinge între întemeierile acceptabile şi cele inacceptabile. 

Aşa ajunge Platon să se concentreze pe o altă caracteristică menită a 
deosebi ştiinţa de opinie: legătura necesară dintre ştiinţă şi adevăr. „Această 
explicaţie a lui «este» şi «este şi nu este» etc. ne va îndruma bine atunci cînd 
«este şi nu este» e aplicat la conţinutul opiniei. Teza conform căreia conţinutul 
opiniei «este şi nu este» este uşor inteligibilă dacă ea înseamnă că aceste 


21 T. Irwin, Plato's Ethics, Oxford University Press, 1995, cap. 16. 

22 Comford pare a fi, de asemenea, partizanul unei interpretări pluraliste a lui 
„este": „pare" poate însemna atît „pare a fi“, cît şi „pare a fi adevărat “, cît şi „pare 
a fi drept “ etc. Esenţa doctrinei lui Platon e un absolutism esenţialist cu privire la 
valori, opus relativismului sofistic (Comford, The Republic of Plato, pp. 180-181). 

opinii sînt şi nu sînt adevărate, astfel încît opinia include atît opinii false, cît 
şi opinii adevărate. Teza că opinia este adevărată şi falsă, pe cînd ştiinţa e 
întotdeauna adevărată, e echivalentă cu teza lui Platon că ştiinţa e infailibilă, 
iar opinia e failibilă (477e). Trebuie să presupunem că «este şi nu este» se 
aplică la întreaga mulţime de propoziţii care intră în sfera opiniei; putem, de 
asemenea, spune că ceea ce e crezut e uneori (sau în unele cazuri) adevărat şi 
uneori fals, pe cînd ceea ce e ştiut e întotdeauna adevărat. A spune că ignoranţa 
e despre «ceea ce nu este» nu înseamnă a spune că orice opinie falsă intră în 
sfera ignoranţei mai degrabă decît în cea a opiniei, ci înseamnă a spune că, în 
timp ce opinia include atît opinii false, cît şi opinii adevărate, ignoranţa nu 
include opinii adevărate" (pp. 267-268). Aceasta e interpretarea epistemică a 
lui „este", aşa cum e sugerată de (1) de mai sus. 

Aserţiunea lui Platon că obiectul opiniei se află undeva între a fi şi a 
nu fi e interpretată de Irwin în sens predicativ: „între a fi F şi a nu fi F“ 
(p. 268). Sensul lui „a fi" oscilează între (1) şi (2). 

în concluzie, „am putea presupune că, dacă Platon ar fi fost complet 
conştient de faptul că utilizează expresia «este şi nu este» în sensuri diferite, 
el nu ar fi spus exact ceea ce a spus. Am putea conchide pe bună dreptate că 
el nu avea o idee complet clară despre ceea ce spune şi despre concluzia pe 
care avea nevoie şi intenţiona să o tragă. Cu toate acestea, nu trebuie neapărat 
să descoperim vreun echivoc periculos în argumentarea sa; concluzia sa poate 
fi foarte bine extrasă din prezentarea pe care el o dă iubitorilor de imagini şi 
atitudinilor lor faţă de proprietăţile pe care încearcă să le definească" (p. 269). 

Dar concluzia lui Irwin cu privire la atitudinea lui Platon faţă de iubitorii 
de imagini e şi mai interesantă dacă observăm că ea aruncă o lumină asupra 
liniei de argumentare principale din Republica. Iubitorii de imagini „nu posedă 
temeiurile raţionale care să permită o critică a punctelor de vedere convenţionale 
(cu privire la dreptate, de pildă; trimiterea e la Cartea I - V.M.). Cu toate că ei 
încearcă să dea o întemeiere (explicaţie) dreptăţii, ei identifică pur şi simplu 
dreptatea cu trăsăturile recunoscute în mod obişnuit ale acţiunilor drepte 
(oamenilor drepţi, legilor drepte). Platon încearcă să arate că aceasta e o 
reacţie superficială la defectele regulilor convenţionale ale dreptăţii; şi, 
astfel, el sugerează că refuzul de a recunoaşte Formele nonsensibile ne 
cantonează în regulile convenţionale, împiedicîndu-ne să înţelegem 
inadecvarea lor şi, la fel de important, măsura în care ele sînt justificabile 
(493e-494a). Acest aspect al atitudinii iubitorilor de imagini e discutat 
suplimentar în imaginea Peşterii" (pp. 270-271). 

Interpretarea pe care o voi oferi în continuare e o interpretare 
predicativă revizuită. Teza sa centrală ar putea fi formulată astfel: în pasajul 

menţionat (476d-485b), întregul efort al lui Platon e concentrat pe găsirea 
formei lingvistice adecvate unor intuiţii epistemologice pe care şi azi le 
avem şi care au fost articulate în decursul timpului în carcase lingvistice 
diferite. Una dintre acestea, foarte apropiată de formulările stranii ale lui 
Platon, e aceea a conceptelor modale, aşa cum sînt acestea discutate azi în 
spaţiul semanticii lumilor posibile. Voi schiţa aici această soluţie 
interpretativă, urmînd să o dezvolt în capitolul dedicat Formelor (I, 7). 

Să ne reamintim care este, după Platon, obiectul lui episteme: „episteme 
are ca obiect ceea-ce-este“ (478a), „existenţa pură“ sau Fiinţa (477a), 
„ceea-ce-este întru totul “ (478d), „ceea ce este adevărat 11 (510a) sau „ceea 
ce rămîne la fel, egal cu sine“ (484b), adică imuabilul. Sau: ceea ce nu 
poate fi altfel (Frumosul în sine e ceea ce „nu poate apărea urît“ - 479a). 
Expresiile lui Platon, mai ales ultima, surprind mai aluziv sau mai direct 
ceea ce noi numim azi: necesarul . 23 în simbolurile uzuale ale logicii modale 
aceeaşi intuiţie ia următoarea formă: 

□p = ~ 0 ~ p (Dp = pe necesarmente adevărat; Op = p este posibil să fie 
adevărat - unde p e o propoziţie oarecare). în traducere: propoziţia p este 
necesarmente adevărată dacă şi numai dacă nu este posibil ca p să nu fie 
adevărată. Aceasta e o ipostază epistemică a necesarului. Mai colocvial şi 
mai ontologizanl: necesarul e ceea ce nu se poate să nu fie. 

într-un alt loc, Platon exprimă aceeaşi idee în termeni temporali: 
obiectul lui episteme este „acea esenţă permanentă şi neschimbătoare prin 
naştere ori pieire 11 (485b). Aceasta e o foarte clară formulare a ideii de 
necesitate ca omnitemporalitate 24 : 

□p = Hp & p & Gp (Hp = întotdeauna în trecut e adevărat p; 
Gp = întotdeauna în viitor e adevărat p; p = p e adevărat în prezent). 

îmi place deci să cred că Platon a avut o idee mai profundă cînd a 
gîndit obiectul ştiinţei în comparaţie cu cel al opiniei; obiectul ştiinţei e 


Dar nu numai noi: elevul lui Platon, Aristotel, defineşte la fel ideea de 
„necesitate": „tot ce nu e posibil să fie altfel" (Met. V (D), 5). 

24 Profesorul C. Kirwan mi-a atras atenţia că această imuabilitate („este 
întotdeauna F“) nu e tomna cu necesitatea („este cu necesitate F“). Cred. totuşi, 
alături de practicienii logicilor temporale, că imuabilitatea în sensul omnitemporalităţii 
e unul din sensurile necesităţii, un sens mai slab decît cel de „necesitate absolută": 
necesitatea are tării diferite, şi deci sensuri parţial diferite. Sînt însă de acord că nu 
acesta e sensul necesităţii ataşabil Fonnelor, căci acestea sînt atemporale. 

necesarul clin firea lucrurilor. Ştiinţa post-galileană va căuta acelaşi necesar 
şi îl va identifica în legile naturii. Platon nu vorbeşte aici de legi ca 
regularităţi naturale; în schimb, Galilei s-a considerat un platonician. 

Să trecem la cloxa. Doxa are ca obiect ceea ce „apare ca (fiind) în 
acelaşi timp fiinţă şi nefiinţă" (478d), e.g. cele drepte, care pot apărea şi 
nedrepte (479a). Aceste expresii „contradictorii", care au apărut multora 
drept „stranii", îşi capătă toată naturaleţea şi locul lor firesc în ansamblul 
fragmentului dacă le interpretăm modal. Mi se pare aproape evident că aici 
e intuită tacit ideea de contingenţă 25 : 

Qp = Op & 0 ~p (Qp = p e contingent adevărat). 

Aşadar, ceva e contingent (întîmplâtor) dacă el e posibil să fie şi e 
totodată posibil să nu fie; contingenţa e o posibilitate bilaterală, în timp ce 
necesitatea e o posibilitate unilaterală. 

Mai stranie poate apărea, în contextul discuţiei, necunoaşterea sau 
ignoranţa ( agnoia ). Unii autori nici nu o iau în seamă atunci cînd comentează 
fragmentul. Dacă adoptăm însă interpretarea modală, vom vedea că abia 
agnoia rotunjeşte tabloul modalităţilor (felurilor de a fi ale lumii şi, deci, 
formelor de cunoaştere corespunzătoare). Care este obiectul „necunoaşterii"'/ 
Necunoaşterea are ca obiect „ceea ce nu este deloc “ (477a). Nu e greu de 
observat că acesta e imposibilul: 

Ip = ~ Op = □ ~p (Ip = e imposibil să fie adevărat p). 

Colocvial vorbind, imposibilul este ceea ce nu este posibil să fie sau 
ceea ce e necesar să nu fie. 16 


25 Idee contemporană cu Academia: „Putem afirma că acelaşi lucru e o Fiinţă şi o 
ne-Fiinţă în acelaşi timp, dar nu sub acelaşi raport. Căci numai în domeniul posibilităţii 
un lucru poate să fie totodată şi el, şi opusul său" (Aristotel, Met. IV, 1009a). 

2 ‘’ „Imposibil este lucrul al cărui contrariu este, în chip necesar, adevărat" (Aristotel, 
Met. V, 1019b), adică tp = ~p. 

„De pildă, este imposibil ca diagonala pătratului să fie comensurabilă cu latura lui ... 
căci contrariu! ei este o propoziţie nu numai adevărată, dar şi necesară." Teza 
comensurabililâţii e „necesar falsă" (Ibidem). 

Prin aceste trimiteri la Aristotel vreau să sugerez că interpretarea modală 
pe care o propun aici nu e neapărat o „modernizare" a lui Platon, ci, mai 
degrabă, o regăsire a sensului filosofic profund al acestei problematici, aşa cum 
era el deja vehiculat în Academie. Aristotel a reuşit să formuleze mai bine 
intuiţiile platoniciene din Republica. 

Acest tablou al „obiectelor 11 celor trei „capacităţi 11 cognitive (obiecte ce 
reprezintă moduri de a fi ale lucrurilor naturale sau supranaturale) se suprapune 
perfect cu tabloul modalităţilor; în cadrul lui, obiectul opiniei se află, 
într-adevăr, „i între existenţă şi inexistenţă 11 (479c) (vezi figura de mai jos). 

Şi alţi comentatori, pe căi diferite, au ajuns la închegarea unei lecturi 
similare. M-a surprins, pentru similarităţile ei „vizuale" cu interpretarea pe 
care o propun, descrierea pe care o dă W.J. Oates 27 celor trei tărîmuri 
platoniciene: „Pe de o parte, există tărîmul Fiinţei, în care nici o mişcare 
nu-şi poate afla locul, un tărîm al permanenţei în care tot ceea ce stăruie 
neschimbat există etern. Opusul e tărîmul Non-fiinţei, şi între ele e lumea 
noastră, tărîmul «imaginilor şi sunetelor», al fluxului şi schimbării, în care 
Fiinţa şi Non-fiinţa se amestecă una cu alta". Neajunsul major al textului 
lui Oates e că se menţine în zona clarobscură a metaforelor aproximative. 

Dincolo de limbajul mitic sau poetic al lui Platon, dincolo de 
comentariile în acelaşi registru ale unor autori ca Oates, ontologia 
platoniciană a fragmentului analizat (şi a fragmentelor care vor urma) 
se prezintă schematic astfel: 

Op 


FIINŢA 

LUMEA DEVENIRII 

NON-FIINŢA 

□P 

Qp 

IP 

□p =~o~p 

Qp = Op & 0~p 

lp=~Op = []~p 

episteme 

doxa 

agnoia 

(cunoaşterea „infailibilă", 
„certă"— 477e) 

(opinia „supusă erorii" 
-477e) 

(necunoaşterea, ignoranţa, 
opinia imposibilă) 


Are ca obiect „ceea-ce-este 
întru totul" (478a), 
„cognoscibilul" (478d), 
„ceea ce este în l'elul în 
care este" (478a). 


Are ca obiect ceea ce este 
„în acelaşi timp fiinţă şi 
nefiinţă" (478d), 
„opinabilul" (478a). 


Are ca obiect „ceea ce nu 
este deloc" (478c), 
i.e. imposibilul. 


27 W.J. Oates, Aristotle and the Problem ofValue, Princeton University Press, 
1963, p. 21. 

Râmîne să vedem, în paragrafele ulterioare, dacă această interpretare 
rezistă (vezi I, 7). 


502d-507b 


3. Cunoaşterea supremă 

Debutul acestui fragment marchează clar începutul discuţiei despre 
felul în care trebuie gîndită educaţia filosofului-rege. 

„Trebuie acum înfăţişate cele ce au rămas, anume în ce fel şi pornind de la ce 
fel de cunoştinţe şi ocupaţii vor apărea mîntuitorii (apărătorii — V.M.) orînduirii 
politice şi la ce vîrstă se vor ocupa ei cu fiecare disciplină în parte" (502d). 

Asemenea oameni rari vor trebui formaţi cu toată grija de către cetate, cel 
puţin de către cetatea ideală pe care ne-o putem imagina. Ei trebuie aleşi dintre 
tinerii apţi să reziste unor teste severe: eforturi ce verifică rezistenţa fizică, spaime 
ce pun la încercare rezistenţa psihică, stăpînirea în faţa tentaţiei plăcerilor uşoare, 
care corup individul comun etc. Desigur, ei vor trebui să fie buni patrioţi („iubitori 
de cetate") şi ageri la minte, cel puţin în sensul de a învăţa uşor şi a avea o 
memorie prodigioasă. Dar cum, de obicei, „firile ferme" (oamenii de caracter, 
curajoşi, cu o ţinută măreaţă) nu se dovedesc şi firile cele mai „isteţe" (şi reciproc), 
un test suplimentar se impune: candidatul la conducerea cetăţii ar trebui să se 
dovedească apt de „cunoaşterea supremă" (503e), pentru a se deosebi de oamenii 
inteligenţi şi virtuoşi în sensul cotidian al cuvîntului, şi de care, trebuie să 
presupunem, cetăţile greceşti nu duceau lipsă. Numai cei ce pot urca pînă la 
„cunoaşterea supremă" ar merita, în condiţii ideale, să devină cîrmuitori. 

Acestea fiind zise, întrebarea care se impune e: ce este „cunoaşterea 
supremă" invocată în dialog de Socrate? (504a). 

Există două căi pentru a ajunge la ea, sugerează Socrate. Prima e mai 
scurtă şi mai lesnicioasă şi constă în încercarea de a oferi o definiţie a 
virtuţilor cardinale ale sufletului şi ale cetăţii (dreptatea, cumpătarea, vitejia, 
înţelepciunea). Această cale nu e, totuşi, calea desăvîrşită, rezultatul obţinut 
nefiind decît o „schiţă a acestor virtuţi" (504d). „Zugrăvirea lor completă" 
ar presupune „o altă cale" (504d), mai lungă, dar care ar putea duce la „a 
vedea virtuţile în cel mai bun chip" (504b). Aceasta e „cunoaşterea supremă"! 

Printr-o mişcare surprinzătoare, Platon introduce brusc în discuţie 
caracteristica distinctivă a cunoaşterii supreme: aceea de a fi o cunoaştere a 

Formei Binelui (505a); căci din ea îşi trag folosul şi utilitatea toate celelalte 
virtuţi. A poseda cunoaşterea tuturor lucrurilorîn absenţa cunoaşterii Binelui 
e un fapt fără nici un folos; cunoaşterea Binelui e o condiţie a cunoaşterii 
virtuţilor (506a). „Deoarece dreptatea şi celelalte virtuţi sînt esenţialmente 
bune şi folositoare (505a), cunoaşterea acestor virtuţi presupune cunoaşterea 
Binelui." 28 Intr-adevăr, curioasă entitate e acest Bine, şi nu e de mirare că 
interlocutorii lui Socrate insistă pentru precizări. 

Precizările vin prin eliminarea opiniilor comune. Vulgul identifică 
Binele cu plăcerea; unii înţelepţi (Anaxagora, bunăoară) consideră - deşi 
în mod vag - că el e „gînd“ ( nous ). Ambele păreri sînt respinse, prima 
arătînd că există şi plăceri rele (ceea ce îi conduce la contradicţie pe hedonişti: 
binele e răul), a doua pentru circularitatea tacit conţinută (Binele e gîndirea, 
dar gîndirea se dovedeşte a fi gîndirea Binelui) (505b-d). 

Presat să-şi formuleze propria părere despre Bine, Socrate ezită, negînd 
că acest subiect poate fi explicat la fel cum e elucidată dreptatea în dezbaterile 
obişnuite ale istoricilor sau legiuitorilor; Binele nu poate fi descris direct în 
cuvinte. El nu poate fi decît întrezărit indirect, printr-o sugestie analogică 
(„odrasla Binelui" - 506e). în acest scop sînt introduse în continuare cele 
trei celebre analogii înrudite: a soarelui, a liniei divizate şi a peşterii. 


507b-518d 


4. Analogiile soarelui, liniei divizate şi peşterii 

Analogia soarelui (507b-509d) 

Pasajul începe prin reinvocarea tezei esenţialiste, tipic platoniciene, a 
„celor două lumi", lumea multiplului, a „multitudinii de lucruri bune", 
frumoase etc., lumea a „ceea ce se naşte şi piere", respectiv lumea unului, 
a Fonnelor (Ideilor) unice, ale căror copii palide sînt lucrurile concrete. 

Acestor două lumi de naturi complet diferite le corespund două fonne 
de cunoaştere: cunoaşterea perceptiyă înşelătoare, „opinia", respectiv 
veritabila cunoaştere, „ştiinţa". La nivelul acestei ultime distincţii începe 
construcţia analogiei. 

Socrate pleacă de la adevăruri banale, acceptate de toţi, pentru a ajunge 
la o concluzie nebanalâ. Ochiul are „puterea de a vedea" (capacitatea de a 


28 T. Irwin, Plato ’s Etilics, p. 271. 

vedea, proprietatea dispoziţională de a vedea); aceasta, ca dispoziţie, e o 
proprietate latentă, nemanifestă; ea se activează numai în anumite 
circumstanţe: de exemplu, „solubilitatea“ zahărului e o proprietate 
dispoziţională latentă a bucăţii de zahăr de pe biroul meu; dar ea nu se 
manifestă, de regulă; ea devine manifestă numai în anumite circumstanţe, 
e.g. atunci cînd pun zahărul în cafea. Capacitatea vederii nu e activă în 
ochi, ci latentă: în întuneric deplin ochiul nu vede, e „orb“ (în întuneric 
„vedereanu va vedea nimic, iar culorile vor rămîne nevăzute" - 507e; 508c). 
Circumstanţa necesară activării acestei proprietăţi dispoziţionale e lumina. 
La lumină „capacitatea de a vedea" se transformă în „senzaţia văzului". 
Dar pentru a avea lumină trebuie să existe o sursă a luminii: aceasta e „zeul 
Soare". Soarele nu e, cu evidenţă, identic nici cu procesul vederii, nici cu 
ochiul care vede. El „oferă lucrului vizibil putinţa de a fi văzut" (509b), 
vizibilitatea, şi actualizează - prin intermediul luminii emanate, care 
pătruncţe sub forma unui flux de imagini în ochi - capacitatea de a vedea. 
In plus, el oferă lucrurilor vizibile („multiplelor"), pe lîngă vizibilitate, şi 
„devenirea, creşterea şi hrana, fără ca el să fie devenire" (509b). Soarele 
„cîrmuieşte totul în lumea vizibilă, fiind cumva răspunzător şi pentru toate 
imaginile acelea, văzute de ei" (516b). 

Tot aşa (prin analogie) noi avem un „ochi al sufletului" ( nous , 
intelect pur) care are capacitatea de a „cunoaşte" ( gnosis ), exprimată adesea 
de Platon tot în termeni de „vedere", dar o vedere cu ochiul minţii. Obiectul 
acestei vederi intelectuale e tărîmul a „ceea-ce-este“, al Formelor 
non-naturale (508d), al „inteligibilelor" (508c), care au şi ele o proprietate 
dispoziţională analoagă vizibilităţii: autenticitatea sau adevărul 29 . Şi în acest 


29 De la Homer la Aristotel, aletheia (tradusă, de regulă, prin „adevăr") are şi 
sensul ontologic de realitate autentică sau autenticitate, de „nesimulare", 
„necontrafacere", în opoziţie cu simpla aparenţă (e.g. o „sabie adevărată") 
(A. Dumitriu). In aceste pasaje „adevărul" e realitatea din spate, autentică. Alte 
traduceri: „scoaterea-din-ascundere“, „neascunsul" (Heidegger), „fărâ-uitare" 
(A. Dumitriu). „Fiecare lucru are atîta adevăr cîtă existenţă are", zice, în acest 
sens, Heidegger. Există grade ale neascunsului: treapta cea mai de jos a 
neascunsului (adevărului) e aparenţa perceptualâ; treapta cea mai înaltă e Binele. 
„Acel ceva, deci, care acordă lucrului cunoscut starea-de-neascundere, dar care 
totodată îi conferă celui ce cunoaşte putinţa de a cunoaşte, acela să spui că este 
Ideea Binelui" (Heidegger). Adevărul, în aceste contexte, vizează, aşadar, 
devoalarea, aducerea în deschis, scoaterea la lumină; simbolul umbrei. 

caz e nevoie de circumstanţe care să actualizeze proprietatea dispoziţională 
de a cunoaşte - corespondentul luminii din cazul vederii; acestea sînt 
exemplificate, în acest caz, de „Forma binelui 11 : „Această entitate ce oferă 
adevărul obiectelor de cunoscut şi putinţa de a cunoaşte pentru cunoscător 
e Ideea binelui" (508e). 

Va trebui, în aceste condiţii, să existe şi o cauză a Formei binelui - 
analoagă Soarelui - şi neidentică cu nous- ul, nici cu Formele şi nici cu 
aletheia. Acesta e Binele ( Agathon) („eu îl numesc pe soare odrasla 
Binelui" - 508b). Statutul Binelui nu e, după cum se vede, dintre cele mai 
clare. El nu conferă Formelor doar capacitatea de a fi cunoscute, ci „şi 
fiinţa lor". Formele „purced de la el". Deci „Binele nu e o Formă 30 , ci o 
depăşeşte pe aceasta prin viaţă, rang şi putere" (509b). „Binele lui Platon, 
pe care el refuză să-l clarifice aici, devine o întruchipare a obscurităţii." 31 
Annas interpretează teza platoniciană că Binele face lucrurile cognoscibile 
ca însemnînd că „binele e fundamental în orice explicaţie. Căci Platon 
consideră nu numai că faptele şi valorile nu sînt genuri radical diferite de 
lucruri, cunoscute în moduri diferite, ci şi că valorile sînt fundamentale în 
explicarea faptelor. El susţine, de asemenea, teza că valorile pot fi cunoscute 
mai bine decît faptele, că ele sînt mai fundamentale pentru înţelegerea 
noastră". Ideea că Binele nu numai că face posibil ca lucrurile să fie 
cunoscute, ci le şi face să fie ceea ce sînt, e interpretată de Annas astfel: 
„dacă binele e fundamental în înţelegerea pe care o avem asupra naturii 
lucrurilor, atunci el trebuie să fie fundamental pentru natura lucrurilor, 
altfel înţelegerea noastră nu ar reflecta lumea aşa cum e ea". 


dimpotrivă, e simbolul a „ceea ce naşte şi piere", a unui grad inferior de adevăr. 
Festugiere îl traduce prin Realitate , „natura fiinţei fiinţînd realmente", Forma, 
Inteligibilul, care e o fiinţă reală (adevărată), spre deosebire de sensibile, care 
sînt fiinţări non-reale. 

10 Deşi, la 508d, Platon vorbeşte de Forma Binelui. 

11 J. Annas, An Introduction to Plato’s Republic, p. 246. 

Rezumat al analogiei soarelui (506d-509d): 

In analogia soarelui, pentru domeniul „vizibilului 11 , Platon vorbeşte 
de două proprietăţi dispoziţionale: capacitatea de a vedea sau vederea (care 
aparţine ochiului) şi capacitatea de a fi văzut sau vizibilitatea (care aparţine 
obiectelor lumii sensibile). 

Activarea acestor proprietăţi dispoziţionale se face intr-o circumstanţă 
specifică: existenţa luminii. „Lumina este cauza faptului căvedem în mod 
optim şi că lucrurile vizibile sînt văzute 11 (508a). 

Vederea (ca şi ochiul) şi vizibilitatea nu sînt, evident, totuna cu 
soarele (508b). Soarele e cauza vederii (508b). Nici lumina nu e identică 
cu soarele (508e); ea e cauzată de soare. 

Aşadar, cauza (ultimă) a acestei cauze (circumstanţe) - lumina -, 
care activează vederea şi vizibilitatea, e soarele, un zeu ceresc (508a). 

Mai mult, soarele nu este doar cauza vizibilităţii lucrurilor sensibile, 
ci şi cauza fiinţării şi creşterii lor (509b). 

In domeniul „inteligibilului 11 , va trebui să avem tot două proprietăţi 
dispoziţionale: „capacitatea de a cunoaşte 11 (508e) (care aparţine „sufletului 11 
uman) şi autenticitatea sau Realitatea sau „adevărul 11 ( aletheia ) (care aparţine 
domeniului „lucrurilor cunoscute 11 sau „lucrurilor inteligibile 11 - 508b; e). 

Activarea acestor proprietăţi dispoziţionale se face, şi aici, într-o 
circumstanţă specifică: existenţa „Formei binelui 11 (508e). „(Forma binelui) 
este cauza cunoaşterii şi adevărului 11 (508e). 

Cauza ultimă a acestei cauze sau „circumstanţe 11 (i.e. a Formei binelui) 
e Binele însuşi (Agathon ). 

Cunoaşterea (ca şi sufletul şi adevărul) nu este totuna cu Binele (509a). 
Prin analogie, trebuie să deducem că nici „Forma binelui 11 nu e identică 
cu Binele: aserţiunea lui Platon de la 509b („Binele nu este fiinţă, ci e 
superior fiinţei în rang şi putere 11 ) vrea să spună tocmai acest lucru. 

Mai mult, „obiectele cunoaşterii 11 sau „lucrurile inteligibile 11 
(i.e. Formele) datoresc Binelui nu numai cognoscibilitatea lor, ci şi fiinţa 
lor (509b). „Fiinţa 11 lucrurilor e totuna cu „Forma 11 lor (507b). 

Şi aşa cum lumina e nu numai condiţia vederii şi vizibilităţii, ci e şi 
vizibilă, tot astfel Forma binelui e nu numai „cauza cunoaşterii şi 
adevărului, ci şi obiect de cunoaştere 11 (508e). Ea e „ultimul obiect care 
poate fi văzut 11 (cu ochii minţii) (517c). Forma binelui e cauza a ceea ce e 

drept şi frumos în orice lucru', ea e, în plus, cauza producătoare a luminii, 
a soarelui etc., etc. (517b-c). 

în concluzie, pasajul 506d-509d ne spune că: 

- trebuie să distingem între „Binele însuşi 11 (analogul soarelui) şi 
„Forma binelui" (analogul luminii); 

- Formele, „obiectele inteligibile", sînt produse ale Binelui însuşi 
(ceea ce concordă cu Timaios ); 

- Binele însuşi se află „deasupra" domeniului inteligibilelor, ca făurar 
al lor; 

- dacă „Forma binelui" e „ultimul lucru ce poate fi văzut, deşi 
numai cu dificultate" (517b), atunci Binele însuşi nu poate fi cunoscut, 
ceea ce confirmă pasajul 506d, unde Socrate se arată sceptic cu privire la 
capacitatea sa de a vorbi despre Bine. 


Se creionează, aşadar, patru momente ale ascensiunii spre cunoaşterea 
Formei binelui: 

Lj - privirea (cu ochiul trupului) a lucrurilor multiple în „lumina 
amestecată cu întunericul" (508d), în „lucirile nopţii", cînd ochiul 
e ,<aproape orb" (508c); e prezentă aici metafora cunoaşterii celei 
mai precare, a opiniei despre „ceea ce naşte şi piere". 

L, - privirea (cu ochiul trupului) a lucrurilor multiple în plină lumină 
solară, cînd ochiul „vede plin de siguranţă", şi în el „apare 
existînd vederea cea adevărată" (508d). 

L 3 - privirea (cu ochiul sufletului) a întregii străluciri a „ceea-ce-este“, 
a Fiinţei sau Formelor; aceasta e „cunoaşterea" (508d). 

L 4 - „cunoaşterea supremă" a Formei binelui. 

Nu e foarte clar dacă acestea sînt cele patru momente intenţionate de 
Platon; nu e clară nici corespondenţa dintre ele şi momentele similare 
sugerate de celelalte două analogii. In ambele chestiuni, comentatorii oferă 
păreri divergente. Nu voi intra, în acest context, în amănuntele acestei 
problematici; o enormă literatură exegetică stă la îndemîna celui interesat. 
Voi urmări cu precădere degajarea sensului principal al argumentării lui 
Platon şi oferirea unei reconstrucţii raţionale a ei, pentru a lumina, cît de 
cît, textul, recunoscut ca obscur. 

Ce este, de fapt, această analogie (a soarelui)? Unii vor fi înclinaţi să 
vadă în ea o alunecare a autorului spre poezie. Asemenea fragmente, 
interpretate în termeni de „mituri 11 şi „metafore 11 , au favorizat interpretarea 
filosofiei platoniciene ca gen literar, contrar spiritului raţionalist („ştiinţific 11 ) 
ce domina în Academie. Sigur că acest pasaj e obscur şi, prin urmare, se 
pretează la orice interpretare. Dar nu e greu de observat că, în spatele 
analogiei, Platon argumentează 32 . 

Discursul său aproximativ despre „odrasla Binelui 11 nu poate ascunde 
utilizarea, implicită, începînd cu 506e, a ceea ce logicienii vor numi mai 
tîrziu argumentul prin analogie. E vorba de un argument logic nedeductiv, 
inductiv şi, deci, probabil. Schema sa generală e aceasta: 

Dacă A şi B au proprietăţile p,q,r şi 

Dacă A are proprietatea s 


E probabil ca B să aibă proprietatea s. 

în exemplul nostru: dacă vederea şi cunoaşterea au anumite proprietăţi 
comune (analoage) (e.g. vederea e exercitată de ochiul corpului/cunoaşterea 
e exercitată de ochiul sufletului; vederea e actualizată de lumină/ 
cunoaşterea e actualizată de Forma binelui) şi dacă ultima cauză a vederii 
este Soarele, atunci e probabil ca şi cauza ultimă a cunoaşterii să fie un 
analog al Soarelui, Binele însuşi. „Eu îl numesc pe soare odrasla Binelui. 
... Căci ceea ce Binele este în locul inteligibil, în raport atît cu inteligenţa, 
cît şi cu inteligibilele, acelaşi lucru este soarele faţă de vedere şi de lucrurile 
vizibile 11 (508c). 

Desigur, recunoaşte chiar Platon, formulările sale sînt încă pline de 
neajunsuri şi neclarităţi; ele reprezintă doar o „opinie despre Bine 11 (509c). 
Tocmai de aceea e util să fie completate cu o nouă tentativă, analogică, de 
elucidare. Analogia liniei divizate va fi mai puţin metaforică, deşi plină de 
noi obscurităţi. 


32 „Dar tocmai raţionamentele sînt, în cea mai mare măsură, instrumentele 
acestui om“ (ale filosofului) (582d). De altfel, opoziţia netă trasată de autor 
între „iubitorul de imagini 11 (poet, dramaturg sau iubitor de artă) şi „iubitorul 
de adevăr 11 (filosoful) ar trebui să închidă disputa pe tema caracterului literar 
sau neliterar al filosofiei practicate de Platon. 

509d-513e 


Analogia liniei divizate 

Platon introduce aici o distincţie terminologică pe care o voi folosi în 
continuare: el numeşte cele două „lumi“ de care a fost vorba pînă acum 
„domeniul vizibilului" şi, respectiv, „domeniul inteligibilului" (509d). 

Să' ne imaginăm acum o linie divizată în două, segmentele rezultate 
simbolizînd cele două domenii (fiecare diviziune e divizată, la rîndu-i, în 
două, aşa încît vom avea în total patru segmente: L, - L 4 ). 

Domeniul vizibilului e divizat în cele două segmente pe criteriul 
„clarităţii şi al neclarităţii" obiectului, i.e. al gradelor de aletheia sau de 
neascundere (de „adevăr"): 

L ( - „imaginile", e.g. umbre, imagini ale obiectelor în apă sau în 
oglindă etc. (510a), simbolizînd cunoaşterea cea mai precară a 
adevărului celui mai ascuns. Ea e copia unor originale care se 
află la al doilea nivel ontologic. 

L, - nivelul „obiectelor" multiple, e.g. plante, animale etc. Entităţile 
din L : „seamănă" cu cele din L„ sînt imagini neautentice ale 
acestora, uneori complet distorsionate, ca în cazul iluziilor 
perceptive. Trecînd la L, trecem la un nivel mai neascuns al 
neascunsului, aflăm într-un grad mai mare ce sînt lucrurile în 
autenticitatea sau „adevărul" lor. Dar e clar că ele nu sînt realmente 
aşa cum ne apar aici (acesta e încă domeniul opiniei). „Criteriul 
pentru distingerea acestor segmente ale liniei a fost adevărul şi 
lipsa de adevăr; iar imaginea stă faţă de original precum domeniul 
opiniei faţă de cel al cunoaşterii" (510a, trad. de R. Waterfield). 

Domeniul inteligibilului se subdivide, la rîndu-i, în două segmente: 

L 3 - obiectele matematice, e.g. dreptunghi, cerc, număr etc. Cunoaşterea 
acestor obiecte (dianoia) - cunoaşterea matematică - e o cunoaştere 
raţională, nu perceptivă, din ipoteze, adică ea se bazează pe 
„postularea" unor concepte (definiţii) şi enunţuri prime (ipoteze 
de existenţă a obiectelor matematice primitive), neîntemeiate pe 
altceva, evidente. Din ele se deduce cunoaşterea matematică şi 
dincolo de ele nu se trece (matematicianul „nu se îndreaptă spre 
principii, ci spre capăt" (spre concluzii) - 510b). Această cunoaştere 
e mai sigură şi mai apropiată de ce sînt lucrurile dincolo de ceea ce 

vedem (e mai autentică sau mai „adevărată"), dar neajunsurile ei 
constau în faptul că încearcă să bazeze cunoscutul pe necunoscut 
(corpul cunoaşterii pe „postulate" doar presupuse, nu justificate) 
şi, pe de altă parte, nu se desprinde complet de cunoaşterea 
perceptivă: căci matematicianul raţionează, totuşi, folosindu-se de 
contrapartea fizică a constructelor matematice (figuri desenate, 
numere desenate, mulţimi de obiecte etc.) (511 a) 33 . 

In fine, ultima subdiviziune a domeniului inteligibilului, căzînd sub arta 
„dialecticii", încearcă să depăşească postulatele, atingînd zona unei cunoaşteri 
nepostulaţionale pe deplin justificată în sfera arhetipurilor pure, a „principiului 
tuturor" (511b), i.e. Formele (Circularitatea ca atare, Unul, Doiul etc.). 

L 4 - Formele, i.e. Forma Circularităţii, Dreptăţii etc. 

Această formă de cunoaştere, care ajunge la cel mai neascuns neascuns, 
la cel mai adevărat adevăr, la forma cea mai autentică a lucrurilor, la 
Modelele lorontologic-originare, e o „coborîre pînă la capăt", fără nici un 
apel la analogi sensibili. 

Acestorpatru domenii de adevăr le corespund patru „reflectăriîn suflet" 
sau stări cognitive: „reprezentarea" ( eikasia ) (L ), „credinţa" (pistis) (L,), 

33 „E important să remarc faptul că alegerea ipotezelor iniţiale nu e liberă. 
Matematicile sînt, pentru greci, cum o şi indică semantica termenului, 
«cunoştinţe» legate într-un anume fel de problema realităţii lucrurilor. Platon 
împărtăşeşte pe de-a-ntregul această viziune. In principiile pe care matematicile 
le adoptă ca puncte de plecare, filosoful vede ipotezele proprii acestor ştiinţe, 
dar ele nu-şi conservă acest statut decît în măsura în care nu li se asigură o 
fondare ontologică. Ar fi, prin urmare, o mare greşeală să credem că Platon a 
împărtăşit ceea ce noi, modernii, numim concepţia ipotetico-deductivă asupra 
matematicii, pentru care alegerea ipotezelor este liberă. 

Afirmarea existenţei obiectelor matematice lasă într-adevăr deschisă 
întrebarea «de unde şi cum ştiţi că există asemenea entităţi cum sînt planul fără 
grosime, linia fără lăţime etc.?». Această problemă de fundamente e una 
meta-matematică. Or, în a doua regiune a inteligibilului, raţionamentul nu mai 
face apel la figuri, atingînd realităţi inteligibile de un alt ordin" (M. Caveing, 
Platon et Ies mathematiques, în E. Barlin, M. Caveing, Les philosophes et Ies 
mathematiques, Ellipses, Paris, 1999, p. 12). 

„inteligenţa analitică 11 ( dianoia ) (L 3 ) şi „intelecţia pură“ ( noesis) (L 4 ). Nu 
trebuie confundate aici „capacităţile" mintale, ca proprietăţi dispoziţionale 
ale minţii, e.g. nous (tradus cu „intelect pur“), cu „produsele" sau 
actualizările lor, care sînt procese mintale, tipuri de cunoaştere, e.g. noesis 
(care, pentru a evita asemenea coilfuzii, ar trebui tradus prin „intelecţie 
pură", nu prin „intelect pur"). Fragmentul (51 ld-e) nu e prea clar din acest 
punct de vedere. 

O ultimă teză semnificativă apare la 51 le: aceea că, în limbajul lui 
Platon, gradul de autenticitate al unui lucru pe scara ontologică schiţată 
de analogii se numeşte grad de „participare la adevăr" a acelui lucru. 
Un cuţit desenat „participă" la (e o copie a) unui cuţit real, acesta din 
urmă avînd un grad de autenticitate (sau „adevăr") mai mare. Dar cel 
mai mare grad de adevăr îl are Forma cuţitului. Paralel cu aceste grade 
diferite de participare la adevăr (aspectul ontologic), vom avea grade 
diferite de „certitudine" 14 ale formelor de cunoaştere asociate fiecărui 
nivel ontologic. 


514a-518d 


Analogia peşterii 

în analogia peşterii componenta narativă e mult mai prezentă. Tocmai 
de aceea interpretarea sensului profund al acestor pasaje ar trebui făcută 
luînd în considerare toate cele trei analogii, deşi paralelismele nu sînt 
întotdeauna perfecte. E ceea ce voi face în paragrafele următoare. 

Să asemănăm acum, ne îndeamnă Platon, firea noastră în privinţa 
educaţiei, cu următoarea întîmplare. Mai mulţi oameni imaginari, care niciodată 
nu au trăit altundeva şi nu au văzut altceva, vieţuiesc în fundul unei peşteri, 
legaţi de stînci pentru a nu putea privi decît înainte. Şi înainte se află un 
perete al peşterii pe care ei văd variate umbre: umbre ce, pentru noi, ar putea 
părea umbre de oameni, de animale, de plante. Pentru ei, în limitele orizontului 
lor cognitiv, în care nu au auzit de oameni, de animale sau de plante, umbrele 
pur şi simplu (umbre a nimic!) sînt toata realitatea. Umbrele pe care le, văd 
sînt considerate şi numite de ei „realitate" sau „adevăr" (515b-c). 


14 Grade de „claritate" (Bloom, Waterfield); grade de „claritate şi certitudine" 
(Cornford). Sensul termenului „certitudine" din traducerea românească nu 
trebuie prea mult modernizat. 

Ce se întîmplă însă de fapt: de fapt, aceste umbre nu sînt decît proiecţia, 
cu ajutorul luminii unui foc palid aflat în spate, a contururilor unor statui, 
păpuşi etc., care sînt, la rîndu-le, simulacre (copii imperfecte) ale obiectelor 
reale. Vocile păpuşarilor, reflectate de pereţii peşterii, par să le dea viaţă. 
Dar oamenii noştri nu ştiu acest lucru. 

Acum, dacă aceşti oameni arfi dezlegaţi din lanţuri şi întorşi cu faţa către 
foc, ei ar avea revelaţia descoperirii că ceea ce considerau că este „realitatea", 
„adevărul" nu era decît o înşelătoare aparenţă (ei vedeau umbrele unor obiecte, 
nu obiectele însele). Ei vor realiza faptul că, privind acum spre statui şi păpuşi 
înţeleg mai bine (mai clar) despre ce este vorba, văd cum stau lucrurile în 
realitate. In termenii epistemologiei metafizice a lui Platon, „acum ei se află 
mai aproape de ceea-ce-este şi, întorşi către ceea-ce-este în mai mare măsură, 
văd mai conform cu adevărul" (515d). (Reacţia psihologică a subiecţilor, care, 
datorită obişnuinţei, ar putea accepta cu greu noua situaţie, incomodă din punct 
.de vedere cognitiv (vezi 515d-e), e redundantă în argumentare.) 

Şi dacă, în plus, aceşti oameni ar ieşi afară din peşteră, în plină lumină 
solară, le-ar trebui un timp pentru a se obişnui; la început, ei ar vedea mai 
comod în întunericul nopţii, ori privind la umbrele lucrurilor ori la reflecţiile 
lor în apă, căci în cazul acestora există o îngemănare de lumină şi umbră. Doar 
apoi ar putea privi direct la „lucrurile ele însele" (516a). La urmă vor privi 
soarele însuşi, „cel ce cîrmuieşte totul în lumea vizibilă" şi care e, într-un fel, 
„răspunzător şi pentru imaginile acelea, văzute de ei în peşteră" (516b). 

Analogia e foarte transparentă şi e decodificată de Platon însuşi (517b 
- 518d). Lumea din peşteră şi cea din afara peşterii corespund primelor 
două mari diviziuni ale liniei: domeniul vizibilului şi, respectiv, domeniul 
inteligibilului. între ele există o relaţie de „asemănare" sau de participare 
la adevăr. Lumea din peşteră e „asemănătoare" cu lumea din afară, focul 
din interior e analogul soarelui etc. (5 l'7b). Iar întregul suiş din întunecimea 
iluzorie a peşterii spre strălucirea solară simbolizează „suişul sufletului 
către locul inteligibilului" (517b), progresul cunoaşterii spre adevărul cel 
mai adevărat (ceea ce eu voi numi ascensiunea dialectică). 

Reluînd schema anterioară: 

L ( - umbrele simulacrelor pe peretele peşterii; adevărul cel mai 
neadevărat, neascunsul cel mai ascuns, cunoaşterea cea mai 
iluzorie, incertă, neclară. 

L,- simulacrele şi focul (simulacru al soarelui) care le luminează 
palid; ele sînt originalele umbrelor, pe care acestea din urmă le 

„imită". La rîndul lor, simulacrele din peşteră sînt copii ale 
„lucrurilor reale" din exteriorul peşterii; a le cunoaşte („vedea") 
pe acestea din urmă înseamnă, evident, a vedea mai adevărat. 

L, - imaginile lucrurilor reale din exteriorul peşterii (reflexii în apă, 
imaginile nocturne etc.); ele sînt o imagine vagă a realităţilor 
autentice ale căror copii le văzuserăm în peşteră. Dar încă nu 
sînt chiar realitatea, ceea-ce-este. 

L 4 - obiectele însele din afara peşterii, simbolul a ceea-ce-este, al 
Formelor. Ele sînt esenţa a ceea ce există, esenţă la care se ajunge 
prin pătrunderea diferitelor straturi (grade) de adevăr (autenticitate). 

In acest spaţiu al inteligibilului (afară din peşteră), Binele ocupă un 
loc aparte. El e „mai presus de toate", e ultimul lucru care poate fi văzut, 
după toate celelalte Forme. Căci aici, din nou, Binele e considerat o Formă 
(517c) care pare a avea însă un statut special: ea e nu numai cauza lucrurilor 
vizibile, ci şi a celorlalte Forme („fiind pricina pentru tot ce e drept şi 
frumos" 31 ’; „producînd adevăr 36 şi intelect" - 517c). Asupra statutului 
Binelui voi reveni într-un paragraf special. 

Aici se încheie pasajele analogiilor. Care a fost rostul introducerii 
lor? în esenţă, sensul prezenţei lor aici e acela de a indica viziunea lui 
Platon cu privire la „cea de-a doua cale" pe care sufletul trebuie s-o 
urmeze pentru a ajunge la cunoaşterea supremă. Regele-filosof trebuie 
educat în acest spirit, iar sufletul lui trebuie „răsucit" dinspre domeniul 
„devenirii" înspre domeniul a „ceea-ce-este". Problema următoare - şi 
cu aceasta atingem tema metodologică a dialecticii platoniciene - e: în ce 
constă această „artă a «răsucirii»" (518d) şi care e legătura ei cu nivelurile 
de realitate sau adevăr? 


15 „El e responsabil de tot ce e drept şi frumos, indiferent de circumstanţe “ - 
trad. de R. Waterfield; felul cum Waterfield înţelege pasajul ne duce cu gîndul la 
Forma Binelui ca fiind cauza tuturor celorlalte Forme (a se corobora şi cu 509b: 
„acestea (i.e. fiinţa lucrurilor, capacitatea lor de a fi, nu doar de a fi cunoscute) 
purced tot de la el “ (de la Bine)). Traducerea lui Grube nu pare să sugereze 
aceeaşi interpretare: „El e cauza a tot ce e corect şi frumos în orice lucru 
(in anything)". Originalul nu pare univoc în această privinţă. 

36 Termenul „adevăr" e folosit ambiguu de Platon; el desemnează în anumite 
contexte „autenticul", care are grade (deci ipostaza lui e plurală), în altele e singular 
şi sinonim cu cel mai înalt grad de adevăr, cu Formele, e.g. 478a; 50ld; 585c. 

518d-541b 


5. Ascensiunea dialectică 

Scopul ultim al educării regelui-filosof nu e de a-1 învăţa cît mai multe, 
ci de a-i forma, printr-un exerciţiu adecvat, anumite capacităţi intelectuale şi 
morale care să favorizeze „răsucirea sufletului 1 * spre târîmul Formelor: cu 
alte cuvinte, a-i forma capacitatea de a „vedea" Formele şi, pînă la urmă, 
divinul Bine. Numai în felul acesta va putea el să fie un conducător autentic, 
să „întărească coeziunea cetăţii" şi să o dureze conform adevărului 
(518d-521b). 

Expresia ascensiune dialectică e sugerată chiar de Platon, atunci cînd 
descrie (518a-541 a) acest drum spre Forme: drumul e „o ascensiune ...către 
ceea-ce-este. Aceasta afirmăm că este filosofia cea adevărată" (521c). El e 
- în limbajul alegoriei peşterii - „călătoria" sufletului în afara întunecimilor 
pămîntului (532c). 

Această ascensiune dialectică (filosofică) 37 pare a consta din mai multe 
etape de întărire a sufletului, din mai multe faze ale educaţiei filosofice. 

E vorba, mai întîi, de parcurgerea unor discipline sau arte propedeutice 
(acesta e „preludiul" procesului - 531d), menite să confere învăţăcelului o 
„armonie interioară", chiar dacă nu încă o „ştiinţă" (522a): gimnastica (arta 
armoniei trupeşti), muzica (arta ritmului ce se imprimă în suflet) şi diversele 
meserii. Toate acestea cad însă în afara filosofiei sau dialecticii şi marchează 
zona aparentului, a „vizibilului". Ele rafinează doar abilităţile omului cotidian 
şi fac parte, de fapt, din programa şcolilor publice elementare. 

Al doilea stadiu e unul intermediar între „dialectică", în sensul ei tare 
(ca artă a accesului la Forme) şi aceste îndeletniciri care „nu oferă o ştiinţă". 
E vorba de studiul (la care nu are acces, de regulă, omul cotidian) unor 
ştiinţe a căror menire directă constă în mai mult decît o pregătire a sufletului; 
menirea lor e să deschidă sufletul pentru vederea Formelor. Sînt menţionate 
în acest sens aritmetica, geometria plană, geometria în spaţiu, astronomia 
matematică şi teoria matematică a muzicii™. Statutul lor intermediar e 


37 „Nu cred că vei atribui capacitatea dialectică decît celui ce practică o 
dreaptă şi cinstită filosofare" (Sof. 253e). 

38 Pentru o discuţie detaliată a naturii acestor ştiinţe în Academie, vezi 
D. Fowler, The Mathematics of Plato ’s Academy, Clarendon, 1999, cap. 4. 





82 


Comentariu 


sugerat de faptul că Platon le consideră, pe de o parte, propedeutice (ele ne 
apropie, ne „conduc spre“ ceea-ce-este - 53 le), iar pe de alta ca parte 
iniţială a metodei dialectice (căci sînt o condiţie necesară a exerciţiului 
acesteia - 531 e) 3 ' 1 . „Călătoria dialectică 11 - aşa cum ne-o sugerează analogia 
peşterii - pleacă de la reflecţia critică asupra datelor senzoriale şi parcurge 
„toată această practică a artelor 11 pe care le-am menţionat, avînd astfel puterea 
„de a înălţa partea cea mai bună a sufletului către contemplarea supremului 
bine din cele-ce-sînt“ (532c). 

Se poate vorbi oare aici de două sensuri ale dialecticii 
platoniciene ? Spre un răspuns afirmativ sîntem împinşi de chiar afirmaţiile 
lui Platon: la 539c el vorbeşte de un sens inferior al dialecticii (un sens „mai 
puţin vrednic de cinste 11 ); se are în vedere sensul său vechi, socratic, legat de 
„discuţiile în contradictoriu 11 (539b) 40 . Acest sens preliminar („arta de a discuta 
în contradictoriu 11 ) nu trebuie confundat cu un al doilea sens, cel de cunoaştere 
supremă, aflată „deasupra învăţăturilor, precum un acoperiş 11 (534e). Căci 
cei ce practică dialectica în sens socratic se menţin încă la suprafaţa lucrurilor, 
la nivelul aparenţelor, fără a avea acces la Forme (454a) 41 . 


19 în legătură cu aceasta, G. Ryle vorbeşte de „valoarea gimnastică 
(de exerciţiu) a dialecticii", Platon admiţînd „valoarea gimnastică (i.e. de exerciţiu, 
antrenament - V.M.) a astronomiei, geometriei şi eristicii" ( Plato’s Progress, 
Cambridge University Press, 1966, pp. 57-58). 

40 La acelaşi sens se referă în Cratylos 390c: „Iar pe omul care ştie cum să 
pună şi să răspundă la întrebări îl vei numi dialectician “. Acest sens poate fi 
considerat „inferior", pentru că el nu duce la concluzii pozitive, la adevăr, ci 
doar la respingerea poziţiei preopinentului. El respinge ceea ce era considerat 
pe nedrept adevărat, deschizînd astfel drumul spre adevăr. Dar avînd acest 
caracter negativ, dialectica socratică pare adesea „un joc de dragul jocului şi 
contrazicerii", periculos pentru formarea convingerilor tinerilor (Rep. 539c). 

41 Profesorul Christopher Kirwan nu vede motivele pentru care eu am distins, 
în continuare, două sensuri ale dialecticii platoniciene. El consideră că singurul 
sens propriu al dialecticii, cel puţin în Republica II-X, este cel pe care eu l-am 
numit „dialectica noetică": „Discuţia, dialegein, cu privire la ce este fiecare 
lucru, în maniera socratică, poate spera să ducă în cele din urmă dincolo de 
concluziile aporetice ale lui Socrate însuşi (concluzii cu privire la care 
Republica I e un splendid exemplu), anume la cunoaşterea veritabilă a Formelor; 
iar matematicienii trebuie să insereze această procedură, ca un «pas în sus», în 

De altfel, din literatura de interpretare rezultă destul de clar că dialectica 
platoniciană a fost înţeleasă în felurile cele mai diferite, şi aceasta cu atît mai 
mult cu cît chiar gîndirea lui Platon a suferit o evoluţie în această privinţă. O 
opinie destul de răspîndită printre comentatori e că textele platoniciene ne 
oferă două 42 concepţii complet diferite cu privire la methodos dialektike, 
concepţii asociate scrierilor de tinereţe, respectiv celor de maturitate. Platon 
ar fi trecut de la o înţelegere socratică a dialecticii ca „examinare a propoziţiilor 
denumite «ipoteze» prin tragerea consecinţelor din ele“ ( elenchos ), schema 
logică generală fiind cea a lui ModusTollens n , la o metodă „complet diferită* 1 , 
al cărei scop este stabilirea unui „principiu prim cu ajutorul unei anume 


cadrul «pasului în jos» al deducţiilor lor, pentru ca teoremele pe care ei le 
deduc să nu fie doar deduse ( sumpeplektai , 533c), ci cunoscute. (Aici el pare a 
fi devenit conştient de diferenţa dintre cunoaşterea conceptuală, i.e. a cunoaşte 
o Formă, şi cunoaşterea propoziţională, i.e. a cunoaşte un adevăr, e.g. o teoremă. 
Aceasta e ceea ce Mureşan numeşte dialectică noetică, i.e. dialectică ducînd 
spre noesis. Eu nu cred că Platon admite vreun alt sens în Republica II-X.)“ 
Părerea mea e că nu putem separa Cărţile I şi II-X ale Republicii. Trebuie să 
le găsim raţiunea de a fi împreună între copertele aceleiaşi lucrări. După cum 
sugerează destul de transparent Platon, dialectica nu e un moment (o metodă 
unică), ci o „călătorie** cu momente diverse (532b-c). Şi chiar dacă am pune 
momentan Cartea I între paranteze, în Cartea VI (539a) găsim una din referirile 
lui Platon la „discuţiile dialectice**, i.e. „discuţiile în contradictoriu**, adică 
tocmai cele ilustrate strălucit în Cartea I. 

42 M. Frede consideră că există „un spectru de forme ale dialecticii" 
platoniciene, de la „dialectica didactică" (ce conduce interlocutorul spre 
adevăr), prin „dialectica elenctică" (ce duce la respingerea „autorităţii" tezei 
iniţiale ca punct de vedere competent), pînă la „dialectica gimnastică" (un 
exerciţiu liber de argumentare/respingere a două teze opuse) (Plato ’s Arguments 
and the Dialogue Form, Oxford Studies in Ancient Philosophy, 1992). G. Ryle 
(Dialectic in the Academy, în R. Bambrough (ed.), New Essays on Plato and 
Aristotle, Routledge, 1965, 1967) leagă strîns dialectica de elenchos („Dialectica 
este utilizarea adecvată a metodei care conduce într-un elenchos pe cel ce 
răspunde, graţie unei secvenţe de întrebări strategic aranjate", p. 57), distingînd 
mai multe ipostaze ale ei: peirastică sau probatorie, gimnastică, cathartică, 
filosofică. Aceasta din urmă vizează „aducerea la lumina zilei a relaţiilor dintre 
semnificaţie şi adevăr “ - p. 42. 

43 W. şi M. Kneale, Dezvoltarea logicii, Editura Dacia, Cluj, 1974, Voi. I, p. 16. 

intuiţii fulgerătoare, aproape mistice" 44 . în faţa acestei diversităţi, procedura 
cea mai rezonabilă ar fi să restrângem, pe cât putem, aria analizei la o perioadă 
îngustă sau, mai bine, la o singură lucrare. în acest fel voi proceda în 
continuare referindu-mă esenţialmente la Republica. Cred, în plus, că ceea 
ce Platon discută aici e mai propriu să fie numit ascensiune dialectică, adică 
un ansamblu de metode - avînd o legătură cu sensurile diferite ale dialecticii 
amintite mai sus - menit să poarte sufletul spre Fonne. 

Ce este, atunci, mai exact, dialectica socratică ? Ea este 
activitatea sufletului care „trezeşte intelectul" (523e), i.e. îl provoacă spre 
a persevera în căutarea răspunsului la întrebarea: Ce este X? 

Cum are loc această „provocare": 

Senzaţia ca atare nu atrage intelectul spre cercetare, căci ea redă direct 
un anume aspect separat al lucrului, de pildă faptul că acum văd degetul 
meu arătător. 

Dacă însă reflectez la o proprietate a degetului (pe care o percep), e.g. 
mărimea lui, atunci pot spune: degetul meu arătător e mare în comparaţie 
cu degetul mic, dar e mic în comparaţie cu creionul meu. Deci degetul meu 
arătător e mare şi mic în acelaşi timp, posedă două proprietăţi polare, ceea 
ce „pune sufletul în încurcătură", căci aceasta i se pare sufletului „absurd" 
(523b-524b). De aici nevoia unei cercetări ulterioare. 

în genere, intelectul sesizează asemenea „contradicţii", încurcături 
(aporiai) atunci cînd reflectează asupra datelor furnizate de simţuri (asupra 
„domeniului vizibilului"). Tocmai evidenţierea consecinţelor paradoxale 
ce rezultă din cunoaşterea senzorială nereflectată, din cunoaşterea aparentului, 
e specialitatea dialecticianului socratic 4 ''. Cartea I din Republica e un asemenea 
pasaj socratic: plecînd de la „faptul" empiric al diferitelor definiţii ale dreptăţii 


44 Vezi J. Lucas, Cuvînt înainte la V. Mureşan (ed.), Valorile şi adevărul 
moral , Alternative, Bucureşti, 1995, p. 6. Dimpotrivă, W. şi M. Kneale cred că 
avem de-a face aici cu metoda, perfect logică, a căutării definiţiilor prin 
„diviziune şi reunire" (op. cit., p. 18), iar E Boutroux - cu o metodă a priori 
şi „transcendentă" de „definire" sau de „elaborare a conceptelor", adică de 
„reducere a lumii sensibile guvernate de legea devenirii la o lume inteligibilă 
guvernată de legea fiinţei, adică de legea permanenţei simplului şi a reunirii 
asemănătorilor, ca şi a separării contrariilor" (Leţons sur Platon, Editions 
Universitaires, Paris, 1990). 

45 „Avea dibăcia de a scoate argumente din fapte" (D. Laertios). 

vehiculate în epocă (în vorbirea comună, în viaţa politică, în practica 
tribunalelor), Platon evidenţiază concluziile „contradictorii" ce decurg din 
acceptarea lor necritică. Un anume gen 1,6 de contradicţie (a fi P şi a fi ~ P, în 
raport, însă, cu referenţiale diferite) e marca aparentului, a iluzoriului, a 
cunoaşterii fenomenale 47 în care se cantonează omul obişnuit 48 . 

Instrumentul intelectual inventat pentru a scoate asemenea aporii din 
fapte e elenchos -ul (respingerea prin interogatoriu încrucişat). După unii 
comentatori, dialectica platoniciană se reduce la practica elenchos- ului 49 . 
După alţii, dialecticaelenctică nu înseamnă încă filosofie, ci pregătire pentru 
filosofie 50 . Ceea ce e îndeobşte acceptat e că dialogurile timpurii ale lui 
Platon fac uz prin excelenţă de această metodă de analiză: „Principala metodă 
a dialogurilor timpurii ale lui Platon e elenchos-ul socratic. «Elenchos» în 
sensul larg înseamnă a examina o persoană cu privire la un enunţ pe care 
aceasta l-a făcut, punîndu-i întrebări care să antreneze alte enunţuri, în 
speranţa că acestea vor clarifica înţelesul şi valoarea de adevăr ale enunţului 
iniţial. Cel mai des, valoarea de adevăr aşteptată e falsul; şi astfel 
«elenchos»-ul în sens îngust e o formă de interogatoriu încrucişat sau de 
respingere. în acest sens, el e aspectul cel mai izbitor al comportamentului 
lui Socrate în dialogurile timpurii ale lui Platon" 51 . 


4(1 „Liniştea se află între cele două afecte (plăcerea şi suferinţa), iar acum ea 
apare ca fiind ambele - atît neplăcere, cît şi plăcere." Dar „liniştea nu este ceva 
plăcut în raport cu suferinţa, ci pare a fr, ea pare a fi supărătoare, pe de altă 
parte, în raport cu plăcutul, fără să fie, ea însăşi, ceva plăcut. Nimic nu-i sănătos 
în aceste fantasme, raportate la plăcerea adevărată, ci e aici doar un fel de 
amăgire" (583e; 584a). Irwin o numeşte „coprezenţă a opuşilor". 

47 „Nu este atunci necesar ca ei să aibă de-a face cu plăceri amestecate cu 
neplăceri , fantome şi umbre ale adevăratei plăceri...7“ (586b). 

48 „...disputele subtile care nu duc altundeva decît spre aparenţă, sfadă, atît 
în tribunale, cît şi în cazul unor întruniri private" (499a). 

47 Pentru Platon, „dialectica este arta de a vorbi prin care combatem sau susţinem 
o temă cu ajutorul întrebărilor şi răspunsurilor celor care discuţii" (D. Laertios, 
Despre doctrinele şi vieţile filosofilor. Editura Academiei, 1963, p. 216). 

50 „Dialectica socratică reflectă exerciţiile zilnice cu care se antrenau Socrate 
şi asociaţii săi" (G. Ryle, Plato's Progress. Cambridge University Press, 1966, 
p. 216). Platon ar fi ajuns la filosofie tocmai pentru că a abandonat dezbaterea 
de inspiraţie sofistică pe bază de întrebări şi răspunsuri. 

51 R. Robinson, Plato’s Earlier Dialectic, Oxford, Clarendon, 1962, p. 7. 

Sensul e/enchos-ului a fost îndelung controversat. Pentru a nu 
lungi discuţia, voi spune că nu cred că există un singur sens „veritabil 11 . 
Iată de ce voi analiza acum trei fragmente exemplare, care furnizează trei 
nuanţe de sens complementare care se combină în înţelesul acestui concept. 

Mai întîi, Menon 84a-c: elenchos-ul e un raţionament, de cele mai multe 
ori complex (nu pur şi simplu deductiv, ci şi inductiv, analogic etc.), care nu 
respinge, nici nu demonstrează o teză, cum de regulă e interpretat, ci duce la 
răspunsul nu ştiu al preopinentului, preopinent care plecase de la convingerea 
dogmatică după care el ştie cum stau lucrurile, cum se construieşte, de pildă, 
un pătrat cu suprafaţa dublă faţă de a unui pătrat dat. Elenchos-u\ transformă 
atitudinea dogmatică a ignorantului, care e convins că ştie răspunsul la 
problemă, într-una dubitativă (el „nu mai crede că ştie"), „făcîndu-1 să se 
simtă în încurcătură". Acesta e un prim pas înainte pe calea adevărului („acum 
este într-o situaţie mai bună faţă de lucrul pe care nu-1 ştie"), căci acum „va 
căuta bucuros să afle" ceea ce mai înainte „i se părea că ştie". Rezultatul 
elenchos- ului e, în acest caz, indicarea faptului că opinia iniţială a omului 
obişnuit, acceptată dogmatic drept adevăr, era doar o părere (doxa ). Drumul 
pînă la adevărul cel mai adevărat rămîne, pentru el, la fel de lung. 

Sofistul, 230a-e: acest fragment completează concluzia anterioară; 
elenchos-ul (tradus în ediţia română prin „examen critic") ne apare ca un 
mijloc de purificare intelectuală ( catharsis) în vederea avansării spre adevăr; 
căci nu poate avansa spre adevăr cel ce crede că ştie deja adevărul. Procedura 
constă, ca şi în cazul precedent, în a pune faţă în faţă opiniile preopinenţilor 
şi a arăta că ele se „contrazic" sau antrenează dificultăţi. Efectul e o stare 
de iritare iniţială, urmată de adoptarea unei atitudini mai flexibile, mai 
modeste şi de... punerea la lucru. Analogia medicală se impune şi aici: aşa 
cum organismul trebuie să se purifice pentru a putea să se dezvolte, mintea 
trebuie să se debaraseze de opiniile false sau contingente pentru a avea 
acces la adevărul necesar. 

In fine, al treilea fragment e din Apărarea lui Socrate, 29e-30b: el relevă 
dimensiunea morală a elenchos- ului: pentru ca un om să devină virtuos (e.g. 
drept) el trebuie să ştie ce e virtutea (dreptatea). In morala intelectualistă a lui 
Platon, practicarea virtuţii e bazată pe cunoaşterea virtuţii, iar cunoaşterea 
presupune înlăturarea opiniilor superficiale (scop servit de elenchos). 

Dacă e corectă această interpretare a elenchos-ului (raţionament menit 
să evidenţieze coprezenţa opuşilor - care e marca aparenţei - în încercarea 
de a defini ceva), atunci Cartea l a Republicii reprezintă partea elenctică, 
preliminară, a ascensiunii dialectice spre Forma Dreptăţii. Ea nu e o 

interpolare accidentală, comisă de editori ulteriori, în textul de bază, ci un 
fragment cosubstanţial, menit să arate că părerile curente despre dreptate 
(ale lui Cephalos, Polemarchos, Thrasymachos etc.) nu sînt neapărat false 
(ele nu sînt respinse stricto sensu, după cum nici nu se demonstrează un alt 
punct de vedere), ci duc la concluzii (sau conţin presupoziţii) care se 
„contrazic" reciproc. Or, acesta este semnul aparenţei, al opiniei ( doxa ), 
opuse adevăratei cunoaşteri (524a-e). 

Poate că punctul de vedere cel mai răspîndit e că elenchos-ul e un „test“ 
al valorii tezei susţinute de interlocutor prin derivarea tezei contrare, deci 
prin evidenţierea caracterului „contradictoriu" al punctului de vedere susţinut 
de interlocutor 52 . Interpretarea pe care o susţin aici e că procedura nu e logic 
deductivă; mai degrabă interlocutorul e făcut, prin întrebări abil puse, să 
ajungă la o opinie, pentru ca apoi tot el, prin alte întrebări, să ajungă la o 
opinie diferită. Rezultatul e o aporie, o încurcătură, e atribuirea unui predicat 
către un subiect şi apoi atribuirea predicatului contrar către acelaşi subiect 
(dar nu neapărat în raport cu aceleaşi circumstanţe). Iată un exemplu clar din 
Cartea I - intervenţia lui Polemarchos; acesta, urmîndu-1 pe Simonides, dă 
un anumit răspuns la întrebarea „Ce este dreptatea?", şi anume: 

(DS) „Drept e actul de a da fiecăruia ceea ce îi datorezi, adică 
prietenului bine şi duşmanului rău." 

Urmează patru argumente elenctice ale lui Socrate şi cred că efectul lor e 
cel menţionat mai sus: evidenţierea statutului de doxa al lui (DS). Iată 
reconstrucţia celui de-al doilea argument (333e-334b): 

(1) (DS). 

Socrate procedează la generalizarea unei teze despre arte din constatări 
empirice, despre cazuri particulare de arte: medicina e arta vindecării corpului 


52 H. Benson, Defmition and the Socratic Elenchus, Oxford Studies in Ancient 
Philosophy, VIII, 1990, p. 57; la fel, Ryle. op. cit., p. 50. L. Strauss, S. Sayers, 
G. Vlastos etc. interpretează elenchos-u\ ca respingere, prin reducere la absurd, 
a tezei preopinentului. Răspunsul fals p e eliminat pentru că e contrazis de q, 
iar q e recunoscut de preopinent ca adevărat. Elenchos-u\ îl convinge pe 
preopinent că s-a înşelat. Şi eu cred că el conchide asta, dar nu o face 
demonstrînd, ci arâtînd că p este un adevăr contingent {doxa). 

(în mîna medicului cinstit), dar acelaşi set de cunoştinţe şi abilităţi ( know 
how) poate folosi la îmbolnăvirea corpului (de către medicul necinstit); 
paznicul e totodată cel mai destoinic să fure; cel ce ştie să păzească banii 
ştie cel mai bine şi să-i fure. Teza generală e: 

(2) Orice artă (sau meşteşug) de a face X include totodată cunoştinţele 
şi abilităţile necesare pentru a face non-X. 

Polemarchos acceptă această generalizare. 

In plus, el acceptă teza că bancherul adevărat (omul care ştie să păzească 
banii) e şi drept (căci el, ca bancher veritabil, nu ia ceea ce nu i se cuvine). 
Deci, prin instanţializare: 

(3) Dreptatea (bancară) e arta de a păzi banii. 

Din (2) şi (3) rezultă: 

(4) Dreptatea (bancară) e arta de a păzi banii şi totodată arta de a 
fura banii. 

Concluzia formulată explicit de Socrate e eliptică şi poate induce în eroare: 
„Dreptatea e un fel de artă a hoţiei, doar că e folositoare prietenilor şi 
vătămătoare duşmanilor" (334b); de fapt, concluzia e o aporia, un impas, 
o dificultate: că dreptatea e arta de a păzi şi de a fura înseamnă, într-o 
formă explicită, că dreptatea (bancară) e arta de a păzi banii (de către 
bancherul cinstit) şi arta de a fura banii (de către bancherul necinstit). 
Aceasta nu e o contradicţie logică, ci o „coprezenţă a opuşilor": 

(5) Dreptatea (bancară) are proprietatea F (în privinţa A) şi 
proprietatea ~ F (în privinţa B). 

Aceasta nu înseamnă, deci, nici că (1) e falsă, nici că mulţimea 
«(1), (2), (3)» e „contradictorie"; ci doar că, dacă plecăm de la premisa că 
(DS) e adevărată şi acceptăm şi alte premise, atunci ajungem la concluzia 
că adevărul lui (DS) e unul de tip contingent: 


0(DS) & 0~(DS). 

Acest preambul elenctic al Republicii e parte a ascensiunii dialectice, 
pentru că „cei ce nu sînt în stare să obiecteze şi să răspundă obiecţiilor (nu) 
vor şti vreodată ceva din cele despre care afirmăm că trebuie să ştie“ (53 le). 


511b-e; 531-534 


Care e, acum, cel de-a/ doilea sens al dialecticii 
platoniciene ? El e mult mai obscur şi mai problematic decît primul. 
Pasajele relevante din Republica mi se par 511b-e şi 531-534. Aici se 
face o distincţie între noesis (intelect pur, contemplare), ce are ca obiect 
Formele, şi dianoia (inteligenţă analitică), ce are ca obiect entităţile 
matematice. Ambele sînt o depăşire a doxei, a cunoaşterii empirice, ele 
asigurînd, în modalităţi diferite, un acces la lumea inteligibilului 
(cunoaşterea matematică fiind, totuşi, doar o fază intermediară, o apropiere 
de Forme, pentru că ea rămîne, prin apelul la figuri geometrice desenate 
şi la mulţimi de obiecte, ancorată parţial în sensibil). 

Dialectica noetică (cum am putea numi acest al doilea sens, în contrast 
cu dialectica elenctică) e capacitatea de a „percepe raţiunea esenţei fiecărui 
lucru" (534b). Ea apare ca o prelungire şi împlinire a dialecticii elenctice: 
„cel care nu ar putea distinge (Binele) cu ajutorul raţiunii, extrăgîndu-i 
Ideea din toate celelalte, şi care nu ar trece, parcă luptînd, prin toate 
obiecţiile, silindu-se să obiecteze la rîndu-i conform cu esenţa, şi nu cu 
opinia (aici avem o referire evidentă la dialectica elenctică - V.M.), acela 
nu va putea fi numit cunoscător al Binelui însuşi" (534b). 

în concluzie, „ascensiunea dialectică" e o expresie care vrea să surprindă 
sensul larg al dialecticii platoniciene, sensul unei „metode" care aspiră să 
îmbrăţişeze întreaga realitate; ea pleacă de la artele şi îndeletnicirile oamenilor 
ca de la un „preludiu" ce ne menţine la nivelul opiniei, pentru a ajunge la 
ştiinţele dianoetice (aritmetica, geometria, astronomia) - care rămîn şi ele la 
nivelul opiniei, dar totodată „prind ceva din ceea-ce-este“ (533b), constituind 
un pas intermediar între opinia bazată pe simţuri şi cunoaşterea necesară a 
Formelor. Neajunsul cunoaşterii dianoetice e că se bazează pe „postulate", pe 
aserţiuni iniţiale presupuse ca adevărate, dar pentru care nu există nici o 
întemeiere ontologică (ia ca punct de plecare „ceea ce nu se cunoaşte"). 
Dialectica noetică trebuie să depăşească acest impas epistemic; ea trebuie să 
„suprime postulatele" şi să origineze cunoaşterea în ceea-ce-este neipotetic, 
în adevărul pur. Cum are loc acest salt în neipotetic, în spaţiul Formelor 

pure, iată un lucru pe care Platon nu îl explică nicăieri. Acesta e unul din cele 
mai obscure puncte ale gnoseologiei platoniciene 53 . S-ar putea ca accesul 
intelectului unui om viu la Forme să fie imposibil dacă acceptăm teza 
platoniciană că Formele sînt realităţi transcendente, „create de zeu“ sau necreate, 
eterne, iar accesul la ele e doar unul mistic, printr-un contact al sufletului 
desprins de trup, după moarte. In aceste condiţii, „ananmeza" (reamintirea) 
Formelor de către sufletul încorporat în contact cu lucrurile tranziente nu e 
niciodată perfectă ( Phaidon, 67b; 73a-76a). 

Ipoteza mea e că nici nu avem nevoie de accesul direct la Forme, de 
pildă la Forma Dreptăţii, pentru a înţelege demersul din Republica. Pentru 
un cercetător, pentru un filosof, ascensiunea dialectică poate avea loc doar 
pînă în apropierea Formelor (a căror cunoaştere rămîne un ideal asimptotic), 
adică pînă la un stadiu analog cunoaşterii entităţilormatematice, care „prinde 
ceva din Forme". Voi argumenta că modelul „cetăţii ideale" e o construcţie 
raţională contrafactuală (un model teoretic ideal al statului drept şi al 
omului drept) - similar ca funcţionalitate modelului geometric al spaţiului 
fizic (e.g. cerului) din astronomia matematică - în cadrul căreia Platon 
încearcă să „şlefuiască" noţiunea de „dreptate" pentru a regăsi ceva din 
strălucirile Formei Dreptăţii. în aceasta rezidă esenţa acestui dialog: el aplică 
dialectica la elucidarea unui concept - dikaiosyne. El e un dialog dialectic, 
nu propriu-zis politic. 

în Scrisoarea a Vil-a 54 Platon pune destul de clar problema accesului 
la Forme: el spune că există cinci „elemente" ale cunoaşterii „oricărui lucru 
existent": numele lucrului, definiţia, imaginea, ştiinţa şi Forma lucrului. 
Cunoaşterea Formelor are drept condiţie necesară cunoaşterea celorlalte 
patru elemente auxiliare: „dacă cineva nu izbuteşte într-un chip oarecare să 
prindă cele patru elemente ale fiecăruia dintre aceste lucruri, nu poate să 
ajungă la ştiinţa completă a acelui al cincilea 1 ucru (în sine)" (342). Această 
„cunoaştere prepoziţională" (R. Hare), această cunoaştere discursiv-raţională 
presupune „frecarea" reciprocă a acestor elemente, utilizînd metoda 
dialecticii elenctice (344), pînăcînd„ţîşneşte... luminanoesis-ului" (p. 344). 
Dar contactul noetic cu Formele nu e o cunoaştere propoziţională („cuvintele 
sînt un aşa de imperfect mijloc de exprimare" - 343), ci una prin contact 
direct, prin „vedere" sau revelare (Rep. 518c; Parm. 134-135). 


55 Pentru diverse ipoteze interpretative, vezi Robinson, op. cit., cap. X. 

54 Platon, Scrisorile, Dialoguri suspecte. Dialoguri apocrife. Editura IRI, 
Bucureşti, 1996 (trad. de Şt. Bezdechi). 

Definiţiile sînt copii imperfecte ale Formelor. însă prin definiţii ne 
putem apropia (asimptotic) de Forme şi putem comunica cunoaşterea astfel 
obţinută (cunoaşterea noetică e incomunicabilă - tocmai de aceea Republica 
nu poate depăşi nivelul cunoaşterii propoziţionale, pre-noetice). Platon şi 
Aristotel au inventat definiţiile reale sau esenţiale 55 tocmai pentru a răspunde 
la întrebarea: „Ce înseamnă pentru un anumit lucru să fieT\ Ce înseamnă 
pentru un cerc să fie cerci După R. Hare, menirea dialecticianului ca om 
care utilizează limbajul e să stabilească definiţiile reale şi, astfel, rafinîndu-le 
treptat, să se apropie cît mai mult de Forme. 

A da o definiţie reală înseamnă a răspunde la întrebarea: „Ce este 
X?“, ceea ce e totuna cu a întreba „Care e esenţa sau natura lui X?“ şi, 
la limită, „Care e Forma lui X?“. Dar Forma nu poate fi prinsă niciodată 
în limbaj ( Scrisoarea VII, 344; Parm. 134; Tim. 29d; 5 le). Ea e o entitate 
ne-spaţio-temporală. 

Ar mai trebui, poate, menţionat că definiţiile reale se pot obţine nu 
numai prin metoda diviziunii, căutînd genul proxim, ci, sub influenţa gîndirii 
matematice, şi prin indicarea genezei obiectului definit: cosmosul din 
Timaios este mai aproape de adevăr, ceea ce rezultă din construcţia geometrică 
propusă în acest dialog. Mi se pare că, sub aspect metodologic, şi definiţia 
dreptăţii din Republica e o definiţie genetică. 

Voi încheia acest paragraf făcînd o analogie contemporană care să 
sugereze deplasarea metodologică făcută de Platon prin trecerea de la 
dialectica elenctică din Republica I la dialectica noetică din restul dialogului. 
Mi se pare că aceasta seamănă cu trecerea, în spaţiul filosofiei analitice, de 
la sensul curativ al filosofiei (Wittgenstein) la acela constructiv (Ramsey). 
Wittgenstein spunea în cursurile sale de la Cambridge că „ceea ce facem noi, 
făcînd filosofie, e să punem în ordine noţiunile noastre, să clarificăm ceea ce 
poate fi spus despre lume. Sîntem prinşi într-o încurcătură ( aporia - V.M) 


55 „Socrate... se consacră problemelor etice în care căuta noţiunile generale, 
îndreptîndu-şi cel dintîi atenţia asupra studiului definiţiilor... Platon, impresionat 
de acest procedeu, ajunse la concluzia că el se poate aplica la altfel de obiecte 
decît cele sensibile. Astfel de noţiuni generale ale celor ce există le numi el 
Forme" (Aristotel, Metafizica 987b,1-5). 

„Epictet presupune că Socrate a încercat să facă în etică ceea ce Hipocrat 
a făcut în medicină, căutînd un mod de abordare a realităţii care să stea la baza 
opiniilor simţului comun cu privire la virtute" (T. Irwin, Plato’s Ethics, Oxford 
University Press, 1995, pp. 26-27). 

cu privire la ceea ce poate fi spus şi încercăm să ieşim din această încurcătură. 
Această activitate de clarificare e filosofia" 56 . 

Surprinzător, filosoful austriac prinde aici o trăsătură specifică şi dialecticii 
socratice: anume aceea că filosofia nu e o arhitectură de adevăruri, ea nu 
constă în producerea de rezultate pozitive, ci, dimpotrivă, ea nu duce la nici 
un rezultat. Filosofia e o activitate (curativă), un catharxix 51 . Desigur, 
exerciţiul elenctic, eminamente negativ, nu eprin aceasta şi inutil. El lămureşte 
atenienilor - cum observa G. Ryle - datoriile lor morale ( Apărarea , 29d; 
31b; 36c; 39d); le dezvăluie noi aspecte cu privire la noţiunile noastre 
fundamentale (curaj, dreptate, frumuseţe etc.) şi respinge unele teze inadecvate 
sau preţiozităţile intelectuale. Dar filosofia nu e o construcţie teoretică. 

în schimb, pentru Ramsey, acest sens dat activităţii filosofice nu e 
satisfăcător. Filosoful trebuie să articuleze tezele sale în teorii, iar elucidarea 
conceptuală e privită ca o activitate ce are loc în cadrul teoriilor. „Preocupările 
filosofului în legătură cu înţelesul nu sînt o simplă chestiune de lexicografie. 
în cazul acestora definiţiile sînt legate de teorii şi tocmai puterea teoriilor e 
cea care explică funcţionarea conceptelor la fiecare nivel." 58 De exemplu, e 
de părere Ayer, prin elucidarea conceptului de simultaneitate în cadrul teoriei 
relativităţii, A. Einstein a elaborat, „în parte, o teorie filosofică". 

Dialectica noetică presupune şi ea elaborarea unui cadru teoretic 
contrafactual, i.e. un model ideal al cetăţii şi al omului, în spaţiul căruia să 
se elucideze articulaţiile interne şi funcţionarea conceptului de „dreptate". 
Majoritatea comentatorilor au observat această remarcabilă cotitură 
metodologică: „în restul Republicii se trece la un alt stil de argumentare. 
Nu mai găsim aici mici argumente vioaie bazate pe premise discutabile. în 
locul acestora asistăm la o lărgire a discuţiei, pledoaria lui Platon în favoarea 
dreptăţii e edificată pe fundalul unei teorii de fond ample şi bogate cu 
privire la natura persoanei şi societăţii" 59 . 

Cred că atît Platon, cît şi aceşti autori au avut intuiţii de fond similare; 
le-au exprimat însă în forme diferite. 


* Desmond Lee (ed.), Wittgenstein’x Lectures. Cambridge 1930-1932, 
Blackwell, 1980. 

57 „Eu nu sînt în măsură să ştiu nimic, dar sînt gata să cercetez împreună cu 
tine..." {Cruţ. 391a). 

51 A. Ayer, Ce este filosofia analitică?. Conferinţă la Congresul Mondial de 
Filosofie, Diisseldorf, 1978. 

” J. Annas, op. cit., p. 57. 

506e-517d 


6. Nivelurile de realitate şi de cunoaştere 

Ce legătură există între „ascensiunea dialectică" şi nivelurile de cunoaştere 
( eikasia, pistis, dianoia, noesis ) şi de realitate (adevăr) sugerate de analogiile 
din Republica VIU Ascensiunea dialectică e o înălţare prin aceste niveluri de 
cunoaştere. Voi încerca să elucidez suplimentar, în acest paragraf, sensul acestor 
niveluri de cunoaştere şi al obiectelor lor, urmărind să explic raţiunile teoretice 
pentru care a fost introdus modelul „cetăţii ideale". 

Pentru a ne reaminti concluziile comentariului la cele trei analogii, 
voi rezuma conţinutul analogiei liniei divizate şi al analogiei peşterii în 
următorul desen: 


Peştera Linia divizată 



Soarele 

Binele 




Afară din 

Lucrurile reale 

Forme 


Circularitatea 

noesis 

peşteră 


_ 

_ 

ca atare 

(intelect pur) 

(Domeniul 

1 Reflexiile şi 

Abstracţii 


Cercul 

dianoia 

inteligibilului) 

umbrele 

matematice 

L t 

geometric 

(inteligenţă 


' lucrurilor reale 

- 

- 


analitică) 


. Simulacre, 

Obiecte fizice 

L 

Cercul desenat 

pistis 

In peşteră 

focul 



pe nisip 

(convingere) 

(Domeniul 

Umbrele 

Imagini, umbre, 


Imaginea 

eikasia 

vizibilului) 

simulacrelor pe 

tablouri 

L . 

cercului în 

(reprezentare) 


peretele peşterii 



oglindă 



epistenie 

(ştiinţă) 


cloxa 

(opinie) 


Voi mai reaminti aici că „adevărul" ( aletheia) are un sens ontologic 
(autenticitate, real - Vlastos). Că un lucru e „adevărat" înseamnă aici că el 
(prietenul adevărat, aurul adevărat) posedă acele proprietăţi care permit 
identificarea lui ca fiind ceea ce este (i.e. identificarea lui ca prieten sau ca 
aur); asemenea proprietăţi ar mai putea fi numite esenţiale sau necesare: 
fără ele prietenul nu e prieten. Nu întîmplător, aşadar, observă Heidegger 
că „Platon concepe ousia (esenţa) drept idea (Formă)" 60 . In ochii subtili ai 


60 M. Heidegger, Doctrina lui Platon despre adevăr , în M. Heidegger, Repere 
pe drumul gîndirii , Editura politică, Bucureşti, 1988, p. 198. 

filosofului german, Platon identifică, mai mult, to on (Fiinţa, ceea-ce-este) 
cu ousia (esenţa) şi cu idea (Idee, Formă). 

în legătură cu gradele de adevăr sau realitate sugerate de desenul de 
mai sus şi de comentariul meu anterior, trebuie spus că Platon nu foloseşte 
expresis verbis această formulă. El vorbeşte de ceva ce „este întru totul" şi 
de ceva ce „nu este deloc" (477a), de ceva ce e „întru totul real" şi de ceva 
ce „nu este realul" (597a); apoi, în analogia peşterii, el spune că vederea 
simulacrelor din peşteră înseamnă a te afla „mai aproape de ceea ce este" şi 
a vedea „mai conform cu adevărul" (515d); în fine, el vorbeşte de lucruri 
care cad „între existenţa pură (purely real - Vlastos) şi inexistenţa absolută", 
fiind ceva ce „pare să fie şi totodată să nu fie" (477a). 

Rezultă deci suficient de clar că Platon avea în vedere grade de adevăr 
sau de autenticitate. Care e semnificaţia lor vom vedea mai clar după ce 
vom discuta, în continuare, diferitele interpretări date capacităţilor cognitive 
umane care corespund riguros acestor „niveluri" de realitate. Din acest 
punct de vedere, distincţia majoră care subîntinde cele trei analogii e aceea 
dintre opinie ( doxa) şi cunoaştere sau ştiinţă ( episteme ) 61 . Ambele sînt de 
două feluri: opinia inferioară e eikasia, cea superioară (mai „clară") e pistis. 
Ştiinţa inferioară e dianoia, cea superioară e noesis. Să încercăm o 
caracterizare de detaliu a acestora: 

Ce este, aşadar, eikasia („reprezentare") şi ce simbolizează 
umbrele de pe peretele peşterii? în opinia lui V. Karasmanis 62 , obiectele 
eikasiei sînt lucrurile şi acţiunile lumii sensibile, accesibile omului de rînd. 
Voi include aici şi operele de artă (ca imitaţii ale imitaţiilor) ( Republica X), 
dar şi „realitatea" vieţii politice de fiecare zi: „Voi, ca şi noi, veţi dura 
cetatea în stare de trezie, iar nu în vis, aşa cum sînt durate azi majoritatea 
cetăţilor, de cei ce se luptă unii cu alţii pentru nişte umbre şi se sfădesc 
pentru dreptul de a cîrmui" (520c-d). Obiectul eikasiei este, prin urmare, 
complex: de la obiecte fizice, la acţiuni sociale şi obiecte artistice. Mai 


61 E de subliniat că Platon nu utilizează prea atent acest cuplu terminologic: 
uneori el opune noesis (contemplare, „vedere") lui doxa; apoi, noesis şi episteme 
figurează cînd ca opusele lui doxa (deci acoperă jumătatea superioară a liniei), 
cînd ca o formă de cunoaştere a Formelor (deci acoperă doar pătrimea superioară 
a liniei) (508c; 510b; 534a; 517b; 511 d-e). Voi utiliza episteme drept corelativul 
lui doxa, iar pe noesis ca o specie, superioară, de episteme. 
r ' 2 V. Karasmanis, Plato ’s Republic: The Line and the Cave, Apeiron, XXI, 3 (1988). 

mult, obiectul eikasiei e numai un aspect al acestei realităţi exterioare. 
Ce aspect? Acela care e „judecat de către senzaţii 1 ' şi care „nu atrage 
intelectul" (523b), nu-1 provoacă epistemic. Eikasia e, aşadar, facultatea 
cunoaşterii comune a omului de pe stradă, a politicianului, a artistului ghidat 
de propriile trăiri. Educaţia acestei facultăţi se face prin disciplinele 
învăţămîntului public, prin gimnastică, muzică şi meserii (522a-c). 

Ce este pistis („credinţă")? E o treaptă a cunoaşterii care 
marchează un pas înainte pe calea devoalării adevărului, a apropierii de 
„original". Dincolo de metafore, unii comentatori au văzut în pistis 
cunoaşterea sofistică. Alţii - cunoaşterea furnizată de matematica aplicată 63 . 
Pasajul 523a-524d sugerează această a doua interpretare: Karasmanis e de 
părere căPlaton distinge aici două tipuri de percepţie: cea care nu provoacă 
gîndirea să reflecteze (e.g. percepţia acestui deget) şi cea care o provoacă 
(o „trezeşte"). In ce sens o trezeşte? în sensul că evidenţiază în acelaşi 
obiect proprietăţi contrare, e.g. degetul e mare şi mic, liniştea e plăcere şi 
neplăcere etc. Astfel „sufletul ajunge în încurcătură" (aporia), fiind obligat 
să-şi pună întrebarea cum e în realitate degetul sau liniştea (524a). Aşa 
ajunge sufletul să facă apel la matematică (şi intelect), depăşind nivelul 
percepţiei nereflectate M . Karasmanis crede că, în Republica, pistis, ca şi 
dianoia, au de-a face cu cunoaşterea matematică: „obiectelepisris-ului sînt 
diagramele vizibile, cele ale dianoiei sînt inteligibilele (Formele)“(p. 164). 
Chiar şi în cazul cunoaşterii morale, pistis- ul ar însemna „utilizarea 
matematicii aplicate"; în acest caz, omul de „la nivelul eikasiei vede actele 
drepte sau nedrepte aşa cum îi apar; dar la nivelul pistis- ului avem judecătorul 
(sau avocatul) care cunoaşte legile şi care judecă dacă un act e drept sau nu 
conform acelor legi" 65 . 

în acest ultim caz, cred că lucrurile nu stau aşa. Dacă judecătorul ca 
atare e omul pî.vftj-ului, atunci el nu se deosebeşte de omul eikasiei, căci 


6 ' Idem, pp. 162-164. 

64 „Putem spune că omul pistis-ului analizează aparenţele şi ajunge la primele 
elemente ale realităţii. El compară mărimi, caută proporţiile matematice în 
natură, caută figurile geometrice în obiectele sensibile şi mişcările regulate ale 
cerurilor (astronomia), dînd astfel explicaţii fizice / matematice fenomenelor 
naturale" (Karasmanis, op. cit., p. 166). Pentru un Pithagora, bunăoară, lucrurile 
existente „sînt doar o imitaţie a numerelor" (Aristotel, Metafizica 987b). 

65 V. Karasmanis, op. cit., pp. 167-168. 

doar despre retori şi despre judecătorii obişnuiţi spunea Platon că „se ceartă 
pentru nişte umbre“. In plus, referirea exclusivă la matematica aplicată 
(de exemplu, „matematica politică") scapă din vedere elementul distinctiv 
al acestei forme de cunoaştere: contradicţia, aporia, care „trezeşte" intelectul. 
(Matematica nu e o metodă a punerii în evidenţă a aporiilor, dar e o ştiinţă 
care sugerează că realitatea autentică nu e cea vizibilă, ci cea inteligibilă.) 
în fine, pistis nu se referă doar la formele matematizabile de cunoaştere. 
La 517d Platon descrie alegoric revenirea filosofului în „lumea vizibilului" 
în două trepte: călătorul se confruntă mai întîi „pe la tribunal sau pe aiurea" 
cu „umbrele dreptăţii" (în simbolistica sa, aceste umbre sînt obiect al eikasiei) 
şi, mai apoi, cu „statuile de la care provin umbrele" (i.e. originalele, care 
sînt obiect al pistis- ului), în legătură cu care „se iau la întrecere cu alţii" 
(517 d), adică intră într-o dispută elenctică. Prin urmare, pistis pare să se 
refere şi la forme de cunoaştere nematematică aplicabile la probleme sociale, 
morale, politice. 

In concluzie, dacă eikasia e cunoaşterea persoanei care crede că ştie 
ştiind doar ce-i furnizează simţurile, pistis, cunoaşterea raţională critică, e 
cunoaşterea dialectică în sens socratic, cunoaşterea care pune intelectul în 
funcţiune, sesizînd aporiile şi încercînd să le depăşească prin desluşirea a ce 
se ascunde în spatele lor. In acest sens , pistis „conduce către intelectul pur", 
către „firea lucrurilor" (523a), i.e. e un prim pas către domeniul 
inteligibilului, prin evidenţierea faptului că aparenţele sînt înşelătoare. 
Forma-standard de pistis e cunoaşterea sofistică. 

O/ano/a („inteligenţa analitică") reprezintă saltul în „domeniul 
inteligibilului"; ea e cunoaşterea unor entităţi neempirice, inteligibile: entităţile 
matematice (obiecte care „nu pot fi decît gîndite, fiind imposibil să fie cumva 
percepute" - 526a). Nu e vorba deci, aici, de matematica „utilizată în chip 
profan" în scopuri practice de către oştean, meşteşugar, negustor sau arhitect, 
ci de matematica pură, al cărei singur scop e cunoaşterea (525c). 

Dar dianoia e doar prima treaptă pe care sufletul o parcurge în 
„domeniul inteligibilului", cea care-1 deschide spre Forme (525d; 526b), 
care facilitează (nu realizează efectiv) cunoaşterea Formelor (care „... te 
poartă spre a vedea mai uşor Forma Binelui" - 526e). 

O dispută a avut loc pe tema dacă obiectul dianoiei e acelaşi cu obiectul 
noesi j-ului, anume Formele. Karasmanis, ca şi Annas, crede că da 66 . Diferenţa 


66 


„Omul dianoiei gîndeşte în termeni de Forme" (Karasmanis, op. cit., p. 170). 

dintre cele două trepte ale domeniului inteligibilului ar fi una exclusiv 
metodologică, nu ontologică, de obiect; nu există entităţi matematice 
„intermediare 11 . Aş încerca să argumentez contrariul. 

în primul rînd, dianoia nu e vederea Formelor, ci e un mijloc ce 
facilitează şi premerge vederea Formelor: „Ea reprezintă un mijloc de a 
trage sufletul spre adevăr şi de a pregăti inteligenţa filosofului 11 (527b); 
dianoia e „un preludiu 11 al temei centrale: cunoaşterea Formelor prin 
dialectică (53 ld); ea e un „auxiliar 11 pe care se bazează dialectica noetică 
(533d). în programa Academiei, studiul matematicilor, între 20 şi 30 de 
ani, făcea parte din faza preparatorie. 

In al doilearînd,într-un anume sens (introducînd distincţia dintre „obiect 
direct 11 şi „obiect indirect 11 ), se poate spune că eikasia are ca obiect ceea ce 
constituie obiectul pistis- ului: anume în sensul că obiectul direct al pistis- ului 
poate fi privit ca obiect indirect al eikasiei (în sensul că obiectul direct al 
eikasiei e o copie imperfectă a originalului care e obiectul direct al pistis- ului, 
deci acest obiect direct al pistis- ului e obiectul indirect (prin intermediul 
copiei) al eikasiei. La fel stau lucrurile cu relaţia dintre pistis şi dianoia ; se 
poate spune că obiectul indirect al pistis-u\m e abstracţia matematică (cercul 
matematic, numărul ca atare), iar obiectul său direct sînt copiile acestora: 
obiectele circulare, mulţimile de lucruri etc. Dar numai confundînd obiectul 
direct cu cel indirect vom putea spune că pistis- ul are ca obiect entităţile 
matematice. Aşadar, tot numai în acest sens indirect Formele ar putea fi 
obiectul dianoiei. Obiectul ei direct e reprezentat de entităţile matematice 
abstracte, care sînt, în calitatea lor de copii imperfecte ale Formelor, produse 
ale minţii umane ; ele nu sînt creaţii ale zeului şi nici existenţe eterne. Figurile 
geometrice, relaţiile numerice „prind ceva din ceea-ce-este“ sau „parcă 
întrevăd în vis ceea-ce-este“ (533b), dar nu sînt ceea-ce-este. 

In al treilea rînd, rezultă clar din 534a că doxa se raportează la episteme 
tot aşa cum se raportează obiectele lor unul la altul („ceea ce devine 11 la 
,,ceea-ce-este“). Dar, adaugă Platon, în acelaşi mod se raportează noesis la 
pistis şi dianoia la eikasia (deci şi obiectele lor se vor raporta similar: 
obiectele «oem-ului şi pistis-uhii sînt „originalele 11 faţă de care obiectele 
dianoiei, respectiv eikasiei sînt „copii 11 imperfecte (vezi şi 51 le)). 

Faptul că există aici un „intermediar 11 ontologic e sugerat direct şi de 
textul platonician: „Vrei să distingi acea parte a domeniului autentic (real) 
şi inteligibil care stă în faţa ochilor dialecticianului ca fiind unul mai 
clar decît cealaltă parte, care stă în faţa ochilor matematicienilor 11 (511c, 
trad. de R. Waterfield). Distincţia ontologică dintre două sfere ale inte¬ 
ligibilului e, aici, clară. 

Dar, fiind o cunoaştere intermediară, dianoia are ceva atît din pis tis 
(matematicianul utilizează, totuşi, figuri fizice ajutătoare; el pleacă de la 
„postulate 11 pe care le consideră „evidente 11 - 510b-e), cît şi din noesis 
(e o cunoaştere cvasi-certă, i.e. cunoaştere prin demonstraţie, deşi 
„postulatele 11 îi limitează această certitudine; e o cunoaştere despre obiecte 
inteligibile, neempirice, imuabile, care „prind ceva 11 din Forme, căci 
„geometria e ştiinţa a ceea ce veşnic este 11 - 527b). 

In rezumat, dianoia e ste cunoaşterea abstractă, de tip matematic (dar nu 
numai matematic), desfăşurată prin construirea unor modele ideale, fără 
legătură cu faptele empirice (modele contrafactuale), în vederea elucidării 
conceptuale, intelective, a unor noţiuni fundamentale: ce este unul şi 
multiplul, marele şi micul, circularitatea, dreapta, punctul etc. (524c). Ea e o 
activitate a sufletului încă îngrădită de limitările corporale ale fiinţei umane, 
care se ajută în raţionamentele sale de figuri geometrice desenate ori de definiţii 
postulate ale unor asemenea concepte. Aceste modele contrafactuale (ideale) 
sînt „originalul 11 unor „copii 11 imperfecte: mersul anotimpurilor, lunilor şi 
anilor, navigaţiei, agriculturii etc. (527d). Descriereaplatoniciană ne sugerează 
aici o relaţie care nu e alta decît relaţia dintre modelul matematic ideal al 
cerului imaginat în Timaios şi cosmosul fizic real, obiect al observaţiilor 
astronomilor empirici, care „tinde 11 să „aproximeze 11 acest model 67 . 

O întrebare importantă pentru tema noastră e aceea dacă putem vorbi 
de o dianoia nematematică. 

Deşi Platon nu îi afirmă explicit existenţa, am arătat deja că nimic nu 
ne împiedică să apreciem că el a crezut că poate exista o dianoia etică. 
Karasmanis consideră că aceasta ar fi posibilă numai în măsura în care 
într-un asemenea domeniu s-ar putea aplica modele matematice, ceea ce - 
găseşte el - e destul de problematic (p. 169). Eu cred, dimpotrivă, că 
modelul cetăţii ideale e un asemenea exemplu (matematic, dacă îl privim 
din unghi pur metodologic, nematematic sub aspectul conceptelor utilizate) 
de dianoia etică, menit să elucideze conceptul politico-moral de dreptate™. 

Noesis („intelect pur“, „contemplare", „vedere") semnificăo 
modalitate de cunoaştere directă a Formelor (532a). Platon crede că omul are 


67 Vezi G. Vlastos, The Role of Observation in Plato’s Conception of 
Astronomy, în D.W. Graham (ed.), Gregory Vlastos, Socrates, Plato and Their 
Tradition, voi. II, Princeton University Press, 1995. 

6B Pentru o pledoarie detaliată în acest sens, vezi III, 2 şi ANEXA 3. 

o asemenea capacitate, şi exerciţiul ei e exerciţiul dialecticii noetice care 
depăşeşte postulatele, ajungînd la principiile adevărate neipotetice (510-511). 
Platon nu explică nicăieri în ce constă această capacitate supremă 69 . Cea mai 
atractivă interpretare mi se pare cea în termeni de „viziune" sau cunoaştere 
intuitivă prin contact direct. Aceasta susţine că pasul dincolo de „postulate" 
nu e o formă de cunoaştere dianoetică, propoziţională, ci una prin contact 
direct, pe care „o avem tîrziu sau nu o avem deloc pe parcursul unei vieţi" 70 . 
Această iluminare, ce apare după un lung travaliu intelectual preliminar, e 
cea descrisă în Scrisoarea a Vil-a: „Despre acest subiect (vederea Formelor 
- V.M.) eu n-am scris niciodată nici o scriere şi nici nu voi scrie, căci el nu se 
lasă cuprins în cuvinte ca alte învăţături 71 , ci numai după ce te-ai familiarizat 
cu el multă vreme, trăind oarecum cu el laolaltă, adevărul răsare în suflet, 
cum ţîşneşte brusc lumina din focul aprins şi se hrăneşte singură" (341c). 

Pentru un om, „vederea adevărului" nu e niciodată completă. Ea poate 
fi completă numai pentru sufletul descătuşat de limitările corporale, adică 
pentru sufletul eliberat prin moartea trupului; sensul acestui acces la Formă 
e, evident, mitic-metaforic, şi nu operaţional. In acest sens poetic, „filosofia 
e pregătire pentru moarte" 72 . Pentru sufletul încorporat al filosofului, aflat 
în căutarea adevărului cu privire la cetatea dreaptă şi la omul drept, stadiul 
tangibil cel mai înalt al cunoaşterii, al „ascensiunii" spre Forma Dreptăţii, 
e cel al cunoaşterii dianoetice a dreptăţii, care relevă ceva din strălucirea 
Formei corespunzătoare. Aşa se explică faptul că analiza dreptăţii în dialogul 
Republica se opreşte la elucidarea acesteia în spaţiul modelului aseptic al 


69 Pentru patru interpretări tradiţionale, vezi Robinson, op. cit., p. 162 şi urm. 

70 Robinson, op. cit., p. 174. 

71 A se compara cu răspunsul dat de Socrate lui Glaucon în Republica, atunci 
cînd îi cere să descrie „sfîrşitul celălalt": „dragă Glaucon, nu vei mai fi în stare 
să mergi mai departe" ... căci ... „nu vei mai putea privi o imagine a lucrurilor 
despre care vorbim" (533a). 

72 „Avem neîndoielnică dovadă că, dacă e să cunoaştem vreodată un lucru 
în toată puritatea lui, trebuie să ne detaşăm de trup şi să contemplăm, cu sufletul 
în sine, realităţile în sine. Dar asta nu se va petrece cît sîntem încă în viaţă, ci, 
cum reiese din raţionament, doar după ce vom fi murit. ... Atîta cît sîntem în 
viaţă, cea mai mare apropiere de cunoaştere o vom realiza-o ori de cîte ori, 
după măsura puterilor noastre, nu vom avea cu trupul legătură şi amestec cîtă 
vreme ele nu sînt absolut necesare, nelăsîndu-ne astfel molipsiţi de natura lui" 
(Phaidon , 66d-67a). 

„cetăţii ideale 11 , care cred că reprezintă, pe scara nivelurilor cunoaşterii din 
analogia liniei, segmentul dianoetic , al treilea. Întîlnirea directă cu Forma 
nu e accesibilă sufletului încorporat. 

Care sînt acum şi cum trebuie interpretate obiectele acestor forme de 
cunoaştere? 


477-480 


7 . Formele 

Schema celor trei analogii sugerează clar bifurcaţia ontologică şi 
gnoseologică propusă de Platon: între o realitate autentică, aflată în spatele 
aparenţelor înşelătoare, şi chiar aceste aparenţe; între original şi copie, între 
ştiinţa veritabilă şi opinie, între „trezie 11 şi „vis 11 . în termeni actuali, am putea 
zice că e prezentă aici, într-o formă tacită, presupoziţia filosofică a realismului 
gnoseologic , opus fenomenal is mul ui sofiştilor: există o realitate autentică în 
spatele aparenţelor senzoriale înşelătoare; respectiv, realitatea se reduce la 
aparenţa senzorială, lucrurile sînt realmente ceea ce par a fi, totul se află la 
suprafaţă (pentru că susţineau că „omul e măsura tuturor lucrurilor 11 
(Protagoras), „ei - sofiştii - ţineau la mai mare preţ probabilul (aparentul, 
plauzibilul) decît adevărul 11 - Phaidros 267a). Presupoziţia realismului e 
foarte clar formulată în Phaidon (79a): „Atunci, eşti de acord să postulăm 
existenţa a două categorii de realităţi: cele vizibile şi cele inteligibile 11 . 

Obiectul doxei e neproblematic: lucrurile exterioare, ca şi fenomenele 
mintale, naturale sau sociale; cele la care avem acces, în ultimă instanţă, 
prin simţurile corpului. 

Obiectul agnoiei e nediscutat, dar probabil se referă la ceea ce nu 
poate fi, la acele stări de lucruri, fenomene naturale (din lumea devenirii) 
care sînt imposibile. Evident, ele nu pot fi obiectul cunoaşterii (nu pot 
cunoaşte faptul că „Bucureştii se află pe Lună 11 ). 

Cel mai interesant obiect este cei al noem-ului: Formele. Termenul 
eidos şi cel înrudit, idea , nu au fost creaţi de Platon. La Homer, ei se referă 
la „înfăţişarea 11 , „aspectul 11 exterior al unui lucru. La Herodot, Tucidide şi 
Hipocrat, ei sînt folosiţi pentru a semnifica „natura constitutivă 11 a unui 
lucru: „eidos- ul bolii 11 e ceea ce azi am numi natura sau cauza esenţială a 
unei boli. Filosofii, în discuţiile lor ontologice (despre „natura lumii 11 ) au 
preluat acest termen şi i-au conferit o centralitate mai cu seamă în şcolile 

anliatomiste şi antimaterialiste; aceştia erau „prietenii eicle- urilor' 1 , cum le 
spune Platou în Legile 248a. Tradiţia filosofică a acestei idei e veche, 
pilhagoreică; la Platon ea apare mai înlîi în dialogul Phaidon , suferind 
rafinări ulterioare, iară a ajunge însă niciodată la o formă satisfăcătoare. 
Cu toate acestea, terna a rămas cea mai mult comentată în tradiţia 
platoniciană, poate şi datorită obscurităţii sale îmbietoare. 

Iată în continuare o listă cu diferitele caracterizări pe care le-a folosit Platon 
în Republica pentru a contura conceptul de Fonnă şi noţiunile asociate lui: 



Cartea V 

475e-480a 

Cartea VI 

5()7a-b 

Cartea Vil 

523a-524d 

Cartea X 

596a-597d 

1. Termeni 
pentru Forme 

1. Frumos, util. tlrcpt, 
nediepi, bine. rău 

2. Dubiu, jumătate, mare, 
mic. uşor. greu (47(>a, 
479a-b) 

Frumos, bun (507b) 

Mare, mic, subţire, «ros. 
moale, tare (52.3c) 

Fat. masă (596b) 

1 . Trăsături 
.tic obiectelor 
particulare 

1. Multiple (47(»a) 

2. Niciodată nit au 
proprietatea X fără a avea 
şi proprietatea ~X (479a) 

3. Obiecte ale opiniei 
(479d) 

4. Copii ale Formei 
corespunzătoare (476c) 

5. „lolre existentă şi 
inexistenţa" (479c) 

1. Mat multe lucruri cate 
au acelaşi nume (507b) 

2. Văzute, dar nu înţelese 
(507b) 

1. (Relativ la proprietatea X) 
atît X. cît şi noti-X 
(524a-c) 

2 Vizibile, dar nu 
inteligibile (524c) 

1. Multiple cate an un 
singni minte (59(>u) 

2. „Asemănătoare" 
Formei loicspun/ătoarc 
(597a) 

T Trăsături 
ale Formei 
1597b) 

1. Unică (476a) 

2. X însuşi pentru orice 
proprietate X (476b-d) 

3. Lucru care „este întru 
totul" (477a) 

4. Obicei al ştiinţei 
(476d) 

5. „Eixistcnţă pură ' 

(477a) 

6. „Ceea ce este" (478a) 

7. „Limitaţi care răniîn 
mereu la Ici" (479e) 

8. „Acea esenţă 
permanentă şi 
neschimbătoare prin 
naştere ori pieirc" (485b) 

1. Unică (507b) 

2. Ciîmlitâ. dar nu văzută 
(507b) 

Inteligibilă şi tievizibilâ 
(524c) 

1. Unica (596b. 5‘J7c) 

2. Făcută de zeu 

F. Peters 77 e de părere că Platon a preluat de la Socrate această tematică, 
Socrale însuşi fiind interesat în chestiuni legate de definirea virtuţilor etice 
(definiţii reale, prin esenţele lucrurilor) în opoziţie cu relativismul moral 
al sofiştilor. Formele platoniciene au părut multora, inclusiv lui Aristotel, 
elaborări ale acestui tip de cercetare. 

O uriaşă literatură exegetică s-a scris pe această temă, Platon lăsîndu-se 
interpretat în fel şi chip. lată o listă de lecturi diferite, care sugerează această 
diversitate: 

1. Interpretarea metafizică a lui Heidegger (în Doctrina lui 
Platon despre adevăr): Heidegger propune să traducem eidos, idea prin 
„aspect" ( Aussehen) sau „înfăţişare" (adevărata faţă a lucrurilor). Idea 
este acel ceva prin care fiinţarea (lucrurile) se arată în „înfăţişarea" ei, în 
adevărata ei faţă, adică lasă să se „vadă" ce-anume-este fiinţarea. Idea 
este „fiinţa fiinţării" (p. 198). „Platon concepe ousia drept idea" (p. 198). 
To on (Fiinţa) = ousia (Esenţa) = Idea (Forma). 

Metafizica este o cunoaştere a Fiinţei, a nivelurilor de existenţă cele 
mai adînci ale lumii, de care depind şi din care rezultă nivelurile vizibile. 
Or, la Platon există o „Idee a tuturor Ideilor", anume Binele ( agathon ), 
temeiul şi sursa a tot ce există, inclusiv a Ideilor (Formelor), fiind o 
esenţă superioară acestora. Deoarece Binele e identificat cu divinul, 
metafizica lui Platon e o teologie. „Priveliştile pe care le oferă 
ceea-ce-lucrurile-însele-sînt, acele eide (Idei) constituie esenţa în a cărei 
lumină orice fiinţare se arată a fi o fiinţare sau alta" (p. 186). 

2. Interpretarea logică (B. Russell - History of Western 
Philosophy, G. Allen & Unwin Ltd., 1946, 1969): 

Teoria Formelor este prima formulare a ceea ce în istoria filosof iei 
occidentale s-a numit „problema universaliilor", i.e. problema naturii 
conceptelor generale. Această problemă a antrenat în Evul Mediu o celebră 
dispută logico-filosoficâ, „cearta universaliilor", în care unii comentatori 
au determinat 13 poziţii diferite. Logicienii Evului Mediu denumeau 
conceptele generale („genurile", conceptele ce se referă la clase de indivizi) 
universalia. Iată definiţia lui Albertus Magnus: Universalul e 1) „ceea ce 
e capabil să existe în mai mulţi" şi 2) „ceea ce este predicat despre mai 

F. Peters, Termenii filosofici greceşti , Humanitas, Bucureşti, 1993. 

mulţi". De exemplu, „om“ e un concept general ce pare să se refere la o 
natură comună tuturor oamenilor: umanitatea. 

Au existat soluţii diferite cu privire la natura acestor concepte: de 
exemplu, Toma din Aquino dă o soluţie realistă: universalia sînt realia. 
Universalul, faptul-de-a-fi-om, umanitatea, are o triplă existenţă: a) ante 
rem: universalul are o existenţă anterioară în intelectul divin, ca model etern 
al lucrurilor create; aceasta e o reluare a teoriei lui Platon. b) in re: formele 
universale sînt şi în materie , ele constituie structura lucrurilor, dar ele provin 
de la „formele fără materie". Toma zice: „prin aceasta se verifică afirmaţia 
lui Platon că formele separate sînt principiile formelor care sînt în materie", 
c) post rem: universalele au o existenţă doar pe planul gîndirii, ca abstracţii. 

Prin opoziţie, nominalismul neagă existenţa ideilor generale atît în 
lucruri, cît şi separat de ele. Universalia sînt nomina. Nu există decît 
grupuri de indivizi concreţi. Genurile sînt produsul gîndirii. 

3. Interpretarea epistemologică (R. Hare, Essays on 
Philosophical Method, Universily of California Press, 1972). 

Hare propune o interpretare în termeni de alegere între limbaje pentru 
a obţine ştiinţa. Pentru a avea o cunoaştere sigură, trebuie să înlocuim 
„limbajul datelor senzoriale" al sofiştilor (ce conţine termeni desemnînd 
senzaţii singulare) cu „limbajul lucrurilor" (în care se folosesc termeni 
generali). Altfel am rămîne la nivelul empiriei. Prin faptul că Platon propune 
să folosim termeni generali care semnifică Forme (i.e. o realitate ne-vizibilâ, 
inteligibilă doar), el e un precursor al epistemologiei realiste: ştiinţa trebuie 
făcută folosind ipoteze despre inobservabile (e.g. forţă gravitaţională etc.); 
prin contrast, o epistemologie fenomenalistă susţine că ştiinţa trebuie făcută 
numai cu concepte ce se referă la mărimi observabile şi măsurabile. 

4. Interpretarea vedică (E. Urwick, The Platonic Quest, Concord 
Grove Press, 1983): 

Filosofia platoniciană este o religie (o legătură iraţională cu divinul). 
Filosoful nu e un cercetător, ci o combinaţie de înţelept, sfînt şi vizionar. 
Muni e „cel care vede", deşi nu poate spune. Scopul său final e „realitatea 
absolută", Binele, Brahman, i.e. „izvorul întregii fiinţări", inaccesibil 
intelectului, accesibil doar „revelaţiei mistice". 


Pentru mulţi comentatori (E. Zeller, R. Hare, W. şi M. Kneale), 
dialectica platoniciană a fost, în ultimă instanţă, o metodă de căutare a 
definiţiilor reale, i.e. a celor ce surprind esenţa unui lucru. Metodele de 

obţinere a definiţiilor reale erau mai multe: una, comentată mai ales de 
logicieni, e metoda analizei unei noţiuni şi a sintezei definiţiei sale reale 
(Sofistul 218e; Phaidros 266b; Philebos 16c etc.). într-o asemenea 
interpretare a dialecticii, trecerea dincolo de postulate e chiar procesul de 
căutare a speciei infime a unei noţiuni. 

Propun în acest comentariu ipoteza că şi şlefuirea unei definiţii prin 
construcţia unei teorii contrafactuale e tot o metodă de căutare a definiţiilor 
reale; ea e practicată în Republica (voireveni la această problemăîn capitolul III). 

Nu voi încerca să mă detaşez critic de multitudinea de interpretări date 
Formelor. Ar fi un travaliu prea complicat şi, poate, fără ieşire. Fiecare 
interpretare poate să fi surprins ceva din gîndul lui Platon. Voi adopta dogmatic 
aşa-zisa interpretare predicativă, nu numai datorită plauzibilităţii sale, ci şi 
marelui număr de savanţi care, larîndu-le, au îmbrăţişat-o. Voi arăta ce neajunsuri 
cred că are şi cum poate ea primi o înfăţişare mai bună: înfăţişarea modală. 

Interpretarea predicativă. Textul platonician de referinţă pentru 
întreaga discuţie va fi Rep. 477-480, text analizat deja, în primă instanţă, în 
I, 2. Voi prezenta în detaliu interpretarea predicativă a lui F.C. White 74 , 
completată pe alocuri cu interpretările similare ale lui J. Annas 7S şi N. White 76 . 

F.C. White pleacă de la fixarea sensului predicativ al lui „este“: 

i) Ceva este înseamnă a exprima eliptic gîndul că, pentru un predicat 
F, acel ceva „este F“. J. Annas dă o interpretare identică: „«este» are sensul 
predicativ de «x este F»“ (p. 196). 

ii) A spune că obiectul opiniei ( doxa) „pare să fie şi să nu fie“ (477a) 
înseamnă, în această interpretare, a spune că, pentru o anume proprietate F, 
acel ceva „e atît F, cît şi non-F“. Iată şi interpretarea lui Annas: „Un obiect 
al opiniei «este şi nu este» în sensul de a fi F şi non-F; deci el trebuie să fie 
purtătorul unor predicate opuse “ (p. 202). Interpretarea lui N. White nu e 
diferită: lucrurile sensibile îşi poartă predicatele cu anumite precizări (with 
qualification). Ce înseamnă „cu anumite precizări 11 ? Un pasaj din 
Banchetul 211a mi se pare lămuritor: „Frumosul în felul în care poate fi 


74 F.C. White, The Scope of Know ledge in Republic V, în „Australasian Journal 
of Philosophy", 62 (4), 1984. 

75 J. Annas, An Introduction to Plato's Republic, cap. 9. 

76 N. White, A Companion to Plato’s Republic, Hackett, 1979. 

perceput" (cel regăsibil în lucrurile frumoase) este unul relativ, e predicat 
cu anumite precizări: e.g. un obiect X (un corp uman) este: 

- frumos în privinţa p şi urît în privinţa q; 

- frumos în momentul t şi urît în momentul r („cîteodată frumos, 
alteori nu“); 

- frumos pentru persoana a şi urît pentru persoana b; 

- frumos în locul s şi urît în locul m; 

- frumos în raport cu obiectul i şi urît în raport cu obiectul j; etc. 

Pe scurt, în cazul obiectelor sensibile, predicatele se aplică „cu anumite 

precizări", adică urmate de clauza „relativ la...“; (cutare corp nu e absolut 
frumos, ci frumos într-o anumită privinţă şi urît în alta, frumos la tinereţe şi 
urît labătrîneţe etc.). N. White numeşte aceste predicate „predicate incomplete". 
Utilizînd asemenea predicate incomplete construise Platon aporiile despre care 
afirmase apoi că sînt menite să „trezească" intelectul: un deget e mare în raport 
cu obiectul i şi mic în raport cu obiectul j etc. Deci caracteristica distinctivă a 
obiectelor sensibile - în optica lui Platon interpretată de White -e că primesc 
numai predicate incomplete, conjugate cu contrariile lor. 

Precaut, N. White observă: „Problema dacă aceasta a fost sau nu linia 
de gîndire a lui Platon e subiect de dispută, după cum subiect de dispută e 
problema graniţelor precise ale clasei predicatelor incomplete" (p. 23). 

iii) Ceva (i.e. obiectul lui episteme) „este întru totul “ (477a) e totuna 
cu a spune - crede F.C. White - că „pentru o anume proprietate F atribuită 
acelui ceva, el este F şi nu este non-F“ (p. 342). 

Interpretarea lui N. White sună astfel: Noţiunea de Formă din Republica 
476-480 şi 523-526 poate fi explicată cu ajutorul noţiunii de „a poseda un 
predicat fără alte precizări “ (unqualifiedly) sau simpliciter. Forma e acel 
ceva care poartă propriul său predicat simpliciter (fără alte precizări; pur şi 
simplu; în mod absolut). „Formele sînt concepute ca purtătoare ale 
predicatelor corespunzătoare fără alte precizări sau în mod absolut, şi fără 
a fi însoţite de contrariile lor" (p. 33). 

Interpretarea lui Annas face parte din aceeaşi familie: „Numai Forma 
Frumosului este frumoasă fără alte precizări, întotdeauna frumoasă şi 
niciodată urîtă" (p. 203). 

Cred că interpretarea pe care o oferă Gh. Vlăduţescu 77 Formei, care face 
referire la locul menţionat din Banchetul, poate fi considerată de acelaşi tip, 


77 Gh. Vlăduţescu, Filosofia în Grecia veche, Albatros, Bucureşti, 1984, p. 261. 

deşi autorul nu pare inspirat de această literatură: „Forma (universalul în 
sine, altfel spus) nu se naşte şi nu piere, nu se micşorează şi nu sporeşte, nu 
provine din altceva şi nu trece în altceva şi, mereu identică cu sine, constituie 
modelul ontologic al tuturor lucrurilor sensibile, al celor care apar şi dispar, 
care au existenţă determinată şi care îşi capătă fiinţa prin participare 11 . 

în rezumat, Formele par să aibă trei proprietăţi distinctive. După părerea 
lui N. White (p. 38), acestea ar fi: 

1) Formele sînt paradigme, i.e. sînt purtătoare perfecte sau complete 
ale atributelor pe care le au. 

2) Formele sînt imuabile în sensul atemporalităţii (= sînt sustrase 
dimensiunii temporale, căci sînt divine, eterne; timpul, ca şi 
omnitemporalitatea ţin de domeniul „vizibilului 11 ; timpul e doar „imaginea 
eternităţii 11 ; Formele sînt, însă, chiar eterne). 

3) Formele sînt unice, i.e. Forma F nu e o pluralitate de F, ci e unică: 
e.g. nu există o Formă a dreptăţii în suflet şi o Formă a dreptăţii în cetate; 
atît cetatea, cît şi sufletul participă la unica Formă a dreptăţii. Pluralitatea 
apare doar la nivelul sensibilelor. Afirmaţia din Parmenide 132b că Formele 
„subzistă în sînul firii 11 contrazice teza separării Formelor; Platon nu 
clarifică, în final, dacă Formele sînt separate de sensibile, sînt în sensibile 
sau sînt şi separate şi în sensibile, într-un mod sui-generis. în Republica, 
Formele sînt separate de sensibile. 

în opinia lui N. Pappas 78 , caracteristicile definitorii ale Formelor sînt trei: 

1) Unicitatea: Forma lui X este singura de genul ei; 

2) Auto-predicaţia: Forma lui X este exemplificarea pură a proprietăţii X; 

3) Non-id entitate a : lucrurile individuale de tipul X (acţiuni, corpuri, 
artefacte) participă la Forma lui X, dar nici unul din ele nu este Forma 
unică a lui X. 

iv) A spune că obiectul ignoranţei ( agnoia) „nu este deloc 11 (478d) 
înseamnă - după F.C. White - a spune că el „este non-F“ (p. 342). Interpretarea 
lui Annas e aceeaşi: „îi lipseşte complet trăsătura atribuită 11 (p. 201) 79 . 

Nu mi se pare că o asemenea interpretare rezistă prea bine analizei critice. 


,l! N. Pappas, Plato and the Republic, Routledge, 1995, p. 123. 

79 Interpretarea lui T. Irwin (Plato’s Ethics, Oxford University Press, 1995) e 
asemănătoare: „Multiplii F (lucrurile frumoase, drepte etc.) sînt atît F, cît şi non-F" 
(p. 266). „Teza conform căreia conţinutul opiniilor «este şi nu este» devine pe 
deplin inteligibilă dacă ea înseamnă că acest conţinut este şi nu este adevărat, aşa 
încît opinia include atît opinii adevărate, cît şi false." „Ştiinţa este întotdeauna 

Critica interpretării predicative. Iată cîteva motive pentru care 
interpretarea predicativă propusă de autorii menţionaţi mi se pare inadecvată: 

în primul rînd, dacă, în conformitate cu interpretarea predicativă, 
(a) „a este“înseamnă Fa şi (b) „a este întru totul" înseamnă Fa & — Fa 
(„a este F şi a nu este non-F“), atunci (b) revine la (a), căci 
Fa & —Fa = Fa & Fa = Fa. Prin urmare, în această interpretare, dispare 
distincţia esenţială dintre a fi întru totul şi a fi pur şi simplu, ceea ce 
subminează întreaga interpretare. 

în al doilea rînd, interpretarea predicativă a obiectului opiniei („este şi 
nu este“ = Fa & ~Fa) exprimă o contradicţie logică; or, exemplele lui 
Platon nu indică o contradicţie logică; deoarece el relativizează F şi ~ F la 
referenţiale diferite. în plus, aşa cum observă Vlastos 80 , „e clar că Platon 
nu a gîndit un lucru atît de extrem". Şi nici nu putea s-o facă din moment 
ce el afirmă în Rep. 436e: „Acelaşi lucru nu poate acţiona sau să fie afectat 
în moduri contrare sau să aibă proprietăţi contrare în acelaşi timp, în aceeaşi 
privinţă şi în raport cu acelaşi lucru" (trad. de G. Vlastos). Aceasta e o 
formulare in nuce a principiului non-contradicţiei; formularea F & ~ F de 
mai sus e o încălcare a acestui principiu. Ceea ce spune Platon în Banchetul 
211a (vezi exemplele anterioare) nu e Fx & ~ Fx, ci x este F în raport cu y 
şi ~ F în raport cu z. Aceasta nu e o contradicţie logică, ci o „coprezenţă a 
opuşilor", o „aporie" specifică finalului argumentelor elenctice. O 
contradicţie logică ar descrie o situaţie imposibilă, care ar fi, în mod firesc, 
obiectul agnoiei. 

în al treilea rînd, dacă „a nu este deloc" se traduce prin ~ Fa, atunci 
se pierde nuanţa esenţială: deloc. în interpretarea predicativă, „a nu este 
deloc “ apare ca negaţia lui „ a este", şi nu a lui „a este întru totul ", cum 
cere Platon (479). 

In al patrulea rînd, s-a obiectat că interpretarea predicativă standard 
nu evită dificultăţile antrenate de „argumentul celui de-al treilea om" 


adevărată" (p. 267). Iar faptul că ignoranţa are ca obiect „ceea ce nu este" e 
interpretat ca însemnînd că „ignoranţa nu include opinii adevărate" (p. 268). 
De pildă, „dacă ceva din ceea ce spunem despre natura frumosului este adevărat 
şi ceva este fals, atunci înseamnă că noi avem numai o opinie despre frumos; 
dacă ceea ce spunem e complet fals, atunci sîntem ignoranţi cu privire la frumos. 
Dacă avem ştiinţa frumosului, atunci abordarea pe care o dăm frumosului trebuie 
să fie adevărată, fără vreun element de falsitate" (p. 268). 

110 G. Vlastos, Degrees of Reality in Plato, pp. 14-15. 

(.Parm . 132a-b), adică încălcarea principiului unicităţii Formelor. Căci, dacă 
admitem că Formele sînt ontologic separate de obiectele sensibile (principiul 
non-identităţii), că „participarea" înseamnă predicaţie (principiul predicaţiei) 
şi că Formele au proprietatea autopredicaţiei, atunci, dacă despre un obiect 
sensibil şi despre Forma sa se spune că sînt ambele frumoase, trebuie să 
existe o a doua Fonnă de frumos, în virtutea căreia obiectele sensibile şi 
Forma Frumosului sînt frumoase, ş.a.m.d. la infinit. 

latănumai cîteva motive pentru care interpretarea predicativă standard 
trebuie corectată. O voi nuanţa oferind mai jos o variantă modală a ei. 

Interpretarea modală. Voi pleca de la observaţia preliminară - 
subliniată, de altfel, de mulţi exegeţi - că atribuirea platoniciană de predicate 
„contrare" unui obiect concret nu poate fi interpretată adecvat sub forma 
contradicţiei logice F & ~F. 

Ce înseamnă atunci, în realitate, că un corp uman e frumos la momentul 
t (în tinereţe) şi urît la t’ (la bătrîneţe)? Sau că acel corp uman e frumos 
(lat) în privinţa feţei, dar urît (tot la t) în privinţa picioarelor? Sau că 
acelaşi corp uman e frumos (la t, în privinţa feţei) pentru privitorul x, dar 
urît (la t, în privinţa feţei) pentru privitorul y? etc. în sensul cel mai general, 
care unifică toate instanţele particulare menţionate 81 , aceasta înseamnă nu 
că acel corp este pur şi simplu frumos (Fa) în anumite circumstanţe sau că 
este pur şi simplu urît în alte circumstanţe, ci că e frumos în mod întîmplător 
(QFa) (i.e. în anumite circumstanţe e frumos, în altele - urît). 

Pe de altă parte, ce înseamnă oare că ceva „rămîne mereu (frumos)" 
(484b) sau că „Frumosul în sine e ceea ce nu poate apărea urît “ (479a)? 
Cea mai firească interpretare e în termeni de necesitate: a posedă cu necesitate 
proprietatea „frumos" (□ Fa). Căci tocmai necesarul e ceea ce nu poate fi 
altfei. Cp = d| ~0~p. 

Atunci, interpretarea pe care o propun este următoarea: 

i) „a este" trebuie citit: lucrul a are proprietatea F în lumea reală 
(sau dat fiind că lumea e aşa cum e)y 

ii) „a este întru totul “ înseamnă a este F şi „nu poate apărea ca ~F“. 
Adică, ~0~ Fa = □ Fa (proprietatea F aparţine cu necesitate lui a). 


*' Irwin unifică aceste instanţe particulare (schimbarea în timp, coprezenţa 
opuşilor sau combinarea acestora) sub conceptul general de „flux" (Plato ’s 
Ethics, p. 162). Eu o fac sub conceptul de modalitate, care e mai puţin relativ. 

Această reinterpretare mi se pare că surprinde mai bine nuanţele 
expresiilor platoniciene: Fiinţa este „ceea ce rămîne mereu la fel" (479e), 
dar nu în mod accidental (adică pentru că se întîmplă ca lumea să fie aşa 
cum e), ci în mod necesar, „conform cu esenţa pură“ (585b) (adică indiferent 
de cum ar fi putut fi lumea). Platon mai zice: Fiinţa este „ceea ce este în 
mai mare măsură' ‘ în comparaţie cu lucrurile trecătoare, contingente (585c), 
i.e. existenţa necesară e un tip mai tare de existenţă. 

Pe scurt, sugestia mea e că noţiunea de Formă ( eidos) semnifică la 
Platon acel ceva care poartă propriul său predicat în chip necesar. Şi pentru 
că o proprietate poate aparţine în mod necesar şi unui obiect contingent, e 
bine să precizăm că explicarea conceptului de Formă presupune introducerea 
ideii de apartenenţă necesară a unei proprietăţi la un obiect care există şi 
el cu necesitate. Această intuiţie platoniciană mi se pare precursoarea ideii 
modeme de necesitate nomică - scopul strădaniei ştiinţei galileene. Voi 
detalia în continuare această interpretare 82 . 

Ce înseamnă că o proprietate e necesară sau esenţială ? Umiîndu-l‘pe 
Plantinga 83 , voi spune: 

(D) Un obiect a are proprietatea F în mod necesar = df a are F în 
orice lume posibilă în care a există (sau: Fa e adevărată în orice 
lume posibilă). 


82 Această interpretare nu trebuie privită neapărat ca o modernizare a lui 
Platon; ea a aparţinut şi Academiei: „Aşa a spus şi Aristotel în Analiticile 
secunde, ştiinţa are ca obiect necesarul , opinia — contingentul. Or, prin aceasta, 
Aristotel nu spune altceva decît susţine Socrate aici (în pasajul pe care tocmai 
îl comentăm — V.M.), numind obiectul opiniei lucru instabil, iar universalii, 
obiectul ştiinţei, numindu-i mereu identici cu ei înşişi" (Produs, Commentaire 
sur la Republique, II, 263, 20). Şi unii comentatori contemporani au avut intuiţii 
asemănătoare. Cross şi Woozley (op. cit., pp. 188-192) cred că teoria Formelor 
e o „încercare de explicare a propoziţiilor necesare sau a cunoaşterii a priori", 
prin postularea unui obiect sui-generis: ceva ce „trebuie să fie permanent şi 
neschimbător, ce trebuie să-şi păstreze o natură fixă, independent de condiţiile 
sub care e cunoscut, trebuind în acelaşi timp să fie perfect". Cred că ideea mea 
de apartenenţă necesară a unei proprietăţi la un obiect care există cu necesitate 
soluţionează mai simplu şi mai clar problema. 

81 A. Plantinga, The Nature of Necessity, Oxford University Press, 1974. 

Altfel spus, o proprietate F aparţine cu necesitate lui a dacă şi numai 
dacă (ddacă) F aparţine lui a indiferent de ce curs ar fi putut cunoaşte 
universul (prin urmare, F nu poate să nu aparţină lui a). Teza lui Platon e 
că obiectele sensibile se caracterizează prin coprezenţa opuşilor, i.e. ele pot 
avea proprietatea F înlr-un curs al lumii şi ~ F în alt curs al lumii (acesta e 
sensul exemplelor sale cu proprietăţi polare); şi chiar dacă noi observăm că 
a, ca obiect sensibil, are proprietatea F pe tot parcursul existenţei sale 
trecătoare, el tot în mod contingent o posedă, căci e posibil să concepem 
fără contradicţie un curs al lumii în care a nu ar avea F. 

Formele pot fi acum concepute ca acele entităţi de „dincolo de cer“, 
transcendente 84 , care nu pot să nu aibă proprietatea lor definitorie (ele mai 
au şi alte proprietăţi pe care nici un sensibil nu le are, e.g. eternitatea, 
caracterul non-natural etc.); şi oricum ar fi creat Demiurgul lumea 
trecătoare, ele vor rămîne cu proprietatea lor definitorie, tocmai pentru că 
sînt necreate. Deci o Formă a va fi F în toate circumstanţele, pentru toţi 
observatorii, pentru toate momentele de timp, tocmai pentru că ea e „dincolo 
de“ aceste condiţii ce ţin de „lumea devenirii 11 . 

(Dl) Entitatea inteligibilă a (e.g. Dreptatea) are proprietatea 
neempirică F („Dreptatea") = dr a există în toate lumile posibile 
(i.e. e o entitate necesară) şi posedă proprietatea F în toate lumile 
posibile. 

Această definiţie nu va putea fi înţeleasă dacă nu vom găsi un sens al 
conceptului de „lume posibilă" adecvat contextului platonician. 

Lumile posibile platoniciene. Evident, acesteanusîntnişteuniversuri 
fizice alternative la care ne-am putea uita cu telescoapele, ci virtualităţi inteligibile, 
adică imaginabile de mintea umană sau de mintea atotputernică a Demiurgului. 
Să dăm cîteva exemple, extrase din chiar textul lui Platon: 

Cosmosul sau „lumea devenirii". Aceasta e mulţimea totală a lumilor 
posibile temporale. Dar ea poate fi privită, în acelaşi timp, ca o lume 
posibilă platoniciană (lpp).O asemenea Ipp are patru componente: 1) „ceea 
ce devine" (lumea vizibilă), 2) „modelul" (lumea Formelor), 3) „cea în 
care are loc devenirea" ( chora ), i.e. spaţiul ( Tim. 50c) şi 4) Demiurgos, 
făuritorul Cosmosului. Acesta din urmă este „cauza" (Tim. 28a-c) 


84 „Incorporale" (asomaton) (Tim. 28b), „invizibile" (Phaidon 65d; 79a). 

inteligibilă a generării lucrurilor vizibile, în spaţiu, conform modelului 
Formelor ( Tim. 52a). 

In acelaşi timp, în cosmologia mitică a lui Platon, această lume a 
divinului e separată (52d), ea precede şi succede „lumea devenirii", fiind 
eternă, i.e. în afara timpului. „Locuitorii" acestei lumi sînt Demiurgul, 
Formele şi Spaţiul. Ea e unică. 

Putem oare vorbi de lumi posibile alternative la Platon? Da: în sensul 
unei mulţimi de alternative virtuale, nu reale. Şi aceasta chiar în cazul 
Cosmosului fizic. Platon spune că Demiurgul, „zămislitorul acestui întreg" 
(Tim. 41a), a „legat" într-un fel „unic" lumea devenirii (31 a-b); lumea 
noastră e cea mai bună dintre lumile posibile (Tim. 41b), căci Demiurgul a 
dorit ca ea să fie „cît mai asemănătoare" cu Formele (Tim. 30d; 39e). Dar 
aceasta nu înseamnă că el, atotputernic şi omniscient (Tim. 33a), nu ar fi 
putut lega altfel lucrurile, „căci tot ceea ce a fost legat poate fi dezlegat" 
(41b); în plus, procesul de modelare după Forme are loc în timp, existînd 
faze în care Cosmosul era „încă neasemănător" cu „modelul său" (Tim. 3 9 e). 
Toate acestea lasă loc interpretării că, deşi Cosmosul e aşa cum e („bun", 
i.e. cît mai conform cu putinţă Formei sale (Tim. 41b)), el ar fi putut fi 
altfel (e.g. rău); faptul că forma sa actuală nu e unică e sugerat şi de 
observaţia lui Platon că universul a trecut efectiv prin mai multe stadii de 
apropiere de Forme în cursul făuririi sale - Tim. (37d-38d). 

Aceste alte feluri în care Cosmosul ar fi putut fi (deşi nu este) ar fi 
avut aceeaşi structură cvadripartită. 

Dar şi elementul chimic apă e o lpp. El are o descripţie în termeni de 
structuri matematice (Tim. 57d sqq), are un „model" inteligibil şi e creaţia 
Demiurgului într-un anume spaţiu. 

Dar şi cosorul e o lpp. El participă, ca şi apa, la mai multe Forme 
(e.g. curbă, unghi, ascuţime etc.), e creat de om după un model divin pe 
care-1 întrevede „ca prin vis", şi poate fi mai mult sau mai puţin îndepărtat 
de Forma sa, care e Binele său. 

Deci o lpp nu trebuie confundată cu sensul uzual conferit acestui concept 
în literatura logico-filosofică actuală (e.g. stările posibile în care ar putea 
cădea un zar sau felurile posibile în care ar putea exista un pat); voi numi 
acest ultim sens al lumii posibile „lume posibilă ordinară" (lpo). Lumile 
posibile circumscrise „domeniului devenirii" sînt, pentru filosofii actuali, 
lpo (W = «w 0 , w,, ... w n ...»). Dar o lpp nu e o lpo. La Platon, lumile 

posibile ordinare sînt indisolubil legate de „lumea inteligibilă" (A) care le 
dă temeiul, i.e. de Demiurgos - care le dă fiinţa; de Forme - care sînt 
modelul lucrurilor tranziente; de spaţiu ( chora ) - în care lumea vizibilă ia 
naştere şi devine. O lpp din „sfera devenirii" e, prin urmare, un cuplu 
neomogen «A, w.», i.e. un cuplu: temei inteligibil, divin, plus „copie" 
lumească. O lpp aparţinînd „domeniului devenirii" are o componentă 
imuabilă (fiind non-naturală, „inteligibilă", divină, eternă) (A) şi 
o componentă variabilă, tranzientă, o „copie" imperfectă a modelelor divine 
(w): 8 i = «A, w>>. Pentru Platon, o lpo nu are sens fără legarea ei de rădăcina 
sa ontologică divină. Mulţimea totală a acestor lumi aparţinînd „sferei 
devenirii" va fi C = ««A, w.», «A, w.»...». Deoarece A însăşi e o lpp, mulţimea 
totală a lpp este: Q = ««A», «A, w.», ...» 

Aşadar: o lpp conţine fie „sfera divină 1 ‘ eternă, fie „sfera divină “ 
conjugată cu „lumea devenirii ", care e copia ei, sau cu părţi ale „lumii 
devenirii “. Ea poate fi privită şi ca o descripţie necontradictorie a acestor 
lucruri. (E.g. Sfera divină; Sfera divină şi Lumea devenirii; Sfera divină şi 
patul etc.) 

Acum, toate lucrurile care devin deţin atît o proprietate, cît şi negaţia 
eiîn diferite lumi posibile ( Tim. 49d-e). E.g. patul are proprietatea F (metalic) 
în unele lpp, 8 (unele situaţii, momente, locuri etc. în care există asemenea 
paturi de metal), şi ~ F (de lemn) în alte lpp, 8.. Deci el posedă proprietatea 
F în mod contingent relativ la mulţimea C a tuturor lpp temporale relevante, 
i.e. a lpp din „domeniul devenirii" care au a face cu paturile. 

Există însă lucruri care „sînt tot timpul de un anume fel"; e.g. focul 
e „ceva de un anume fel şi mereu de acel fel de cîte ori revine în ciclul 
prefacerii" (Tim. 49e). Deci focul (ca element al lumii) are proprietatea F 
în toate lpp supuse devenirii (timpului). In acest sens F aparţine cu 
necesitate focului; aceasta e o necesitate mai tare decît cea definită anterior, 
dar totodată mai slabă decît ceea ce va urma, avînd sensul omnitempo- 
ralităţii (Tim. 37e-38a), căci e definită numai pe o submulţime a mulţimii 
totale, Q, a lpp. 

Un lucru care posedă cu necesitate proprietatea F nu doar în sensul 
omnitemporalităţii, ci şi dincolo de timp, i.e. în sensul eternităţii 
(Tim. 37d-38e), vom spune că posedă cu absolută necesitate acea proprietate, 
căci el o posedă în toate lumile posibile platoniciene, Q. Formele îşi posedă 
proprietatea caracteristică în acest sens al eternităţii. La fel, Demiurgul are 
în mod absolut necesar proprietatea binelui (i.e. „armoniei", „ordinii" care 
asigură identitatea de sine a lucrurilor, în contrast cu haosul iniţial, cînd 

lucrurile sensibile nu existau —Tim. 30a). Nici un lucru din lumea devenirii 
nu posedă vreo proprietate în acest sens. Dar el poate poseda „prototipul 
lucrului 11 , i.e. „reprezentarea" „în firea lucrurilor" a Binelui propriu 
(Parm . 13 2d) cu diferite grade de necesitate: numărul lpp în care proprietatea 
„a avea patru picioare" aparţine paturilor e mai mare decît numărul lpp în 
care ea nu aparţine paturilor (e.g. ea nu aparţine paturilor desenate pe hîrtie). 

Vom spune că: 

(Dl’)Entitatea inteligibilă a (e.g. Forma Dreptăţii) are proprietatea 
neempirică (sau sistemul de proprietăţi) A cu necesitate absolută 
(„întru totul") = dr a există în toate lpp (Q) şi posedă proprietatea 
A în toate aceste lumi. 

Nici o proprietate neempirică nu poate aparţine unui obiect empiric. 
Unele obiecte empirice (e.g. focul sau o figură geometrică) pot deţine cu 
necesitate o proprietate esenţială în toate lpp (e.g. să fie „fierbinte" oricum 
ar fi putut fi creată lumea naturală, sau să aibă un anumit raport al laturilor 
indiferent cum ar fi făurit Demiurgul mintea umană), i.e. în orice membru 
al mulţimii Q, mai puţin A, adică în orice lume posibilă aparţinînd lui C. 

Din cele spuse anterior rezultă că obiectele aparţinînd „lumii devenirii" 
pot să aibă o proprietate în mod necesar. Platon pare să nege acest lucru: 
căci orice obiect sensibil are proprietatea F într-o lume posibilă şi 
proprietatea ~ F în altă lume posibilă (vezi exemplele din Banchetul). Aceasta 
este marca lor distinctivă. Totuşi, e uşor să ne imaginăm posesia necesară a 
unei proprietăţi (e.g. om) de către un obiect contingent (e.g. Socrate): 

(D2) Socrate are proprietatea F în mod necesar = df Socrate are F în 
membrul secund al tuturor lpp în care el există (el nu există în 
toate, fiind o existenţă contingenţă). 

Acesta e cazul posesiei necesare a unei proprietăţi de către o entitate 
contingenţă. La fel stau lucrurile în cazul „cetăţii" şi al proprietăţii „dreptate" 
în dialogul Republica'. 

(D3) Cetatea ideală (definită, cum vom vedea, de anumite postulate 
contrafactuale x, y, z...) are proprietatea F (e.g. dreptatea) în 
mod necesar = dr Cetatea ideală are F în toate lumile posibile 8. 
în care sînt adevărate postulatele contrafactuale x, y, z... 

Două observaţii se impun aici: (1) Acesta e un sens mai slab al necesităţii, 
căci mulţimea lumilor posibile pe care e definită necesitatea e o submulţime 
a mulţimii totale de lumi posibile; (2) Acesta e cazul pe care-1 sesizează 
F.C. White atunci cînd argumentează împotriva tezei platoniciene că toate 
sensibilele au doar proprietăţi polare: „Dacă se spune că Socrate este om, 
ce sens mai are să spui că el, de asemenea, nu este om?“. „Socrate e om în 
mod esenţial" (p. 343). Deci el e necesarmente om. în interpretarea lui 
F.C. White lucrurile sînt nebuloase. în interpretarea propusă aici, chiar 
dacă e adevărat că Socrate este om, are sens să spui şi că Socrate nu e om: 
el nu e om în lumile posibile în care nu există. 

Astfel interpretat, argumentul lui White presupune tacit că trebuie să 
avem în vedere doar lumile posibile în care termenul „Socrate" denotă o 
fiinţă umană. Atunci - pare a intui White - predicatul „om“ îi aparţine cu 
necesitate, i.e. el i se aplică în toate acele lumi posibile. Dar respectivele 
lumi reprezintă doar o selecţie de lumi posibile. Căci, altfel, ne putem 
imagina foarte bine o lume în care „Socrate" desemnează o floare; sau în 
care Socrate nici nu s-a născut. In acest caz, apartenenţa proprietăţii „om“ 
la entitatea desemnată de numele „Socrate" e contingenţă (căci „om“ nu 
aparţine lui Socrate în toate lumile posibile). 

Teza din Parm. 132d şi Rep. 476a referitoare la multiplicarea Formelor* 5 
poate fi interpretată ca exemplificare imperfectă a Formei în lucruri (sub 
forma calităţilor empirice posedate în mod contingent de lucruri) 86 . 
„Prototipurile" sînt copiile empirice ale Formelor, deşi ele pot fi mai mult 
sau mai puţin „îndepărtate" de Forme. De exemplu, în cazul formei Pătrat, 
sînt puţine lumile posibile în care obiectele fizice pătrate să aibă această 
proprietate în mod necesar, adică să nu poată fi puse în contexte (cursuri 
alternative ale lumii) în care ele să aibă contrariul ei: e.g. un contur de 
masă pătrat ar fi putut avea o altă formă, rotundă, să zicem, într-o altă 
lume posibilă. Dar obiectul matematic numit „pătrat" nu pare să poată fi 
conceput ca rotund. De aceea entităţile matematice se spune că sînt mai 
stabile şi mai apropiate de Forme. însă chiar şi în cazul entităţilor matematice 


85 Fiecare Formă „e unică, dar datorită înfăţişării sale în comuniune cu 
faptele, fiind reprezentată în toate felurile, fiecare apare multiplă" (Rep. 476a). 
„Formele acestea subzistă în sînul firii în calitate de prototipuri" (Parm. 132d). 
8( ’ „Orice Lucru e frumos datorită prezenţei în el a Formei non-sensibile a 
frumosului" (T. Irwin, Plato’s Ethics, p. 166). Aşa cum am arătat, nu înţeleg 
cum un lucru sensibil poate poseda o proprietate non-sensibilă. 

ne putem imagina o lume în care Demiurgul să fi creat lumea umană astfel 
încît obiectele matematice să aibă alte proprietăţi decît cele pe care le au 
efectiv în lumea noastră. Deci nici ele nu au o necesitate absolută, în calitate 
de creaţii umane , dacă le raportăm la mulţimea totală a lpp; ele sînt, în 
fond, dependente cauzal de minţile umane, au doar o necesitate logică. 

Această exemplificare imperfectă (graduală) a Formei în lucruri poate 
fi tradusă în limbajul nostru ca tărie a posesiei necesare a predicatului 
propriu de către un lucru; cu cît e mai larg domeniul tuturor lumilor posibile 
în care se spune că un lucru a, dacă există, are proprietatea F şi nu are 
proprietatea ~ F, cu atît vom spune că tăria necesităţii posesiei acelei 
proprietăţi e mai mare. (Ca analogie: necesitatea definită în sistemul de 
logică modală aletică S5 e mai tare decît cea definită de sistemul M.) 
Aceste grade ale necesităţii posesiei proprietăţii definitorii reprezintă, în 
interpretarea de aici, gradele „participării" lucrurilor la Forme. Gradul 
maxim e acela în care F aparţine lui a nu doar în lumea noastră, ci în toate 
lpp pe care Demiurgul le-ar fi putut imagina, lumi care sînt compuse, 
fiecare din ele, din diferite „sfere ale devenirii" şi o aceeaşi „sferă divină". 
Prin urmare, doar entităţile din „sfera divină" pot poseda cu absolută 
necesitate o anume proprietate. E cazul Formelor. 

iii) Interpretarea modală a expresiei platoniciene „a ar fi F şi 
a n-ar fi F“, i.e. 0 Fa & 0 ~Fa = Q Fa, evită încălcarea principiului 
non-contradicţiei, readucînd comentariul fragmentului într-o matcă firească: 

(D4) Socrate este F în mod contingent = Socrate nu există în toate 
lumile posibile (i.e. e o entitate contingenţă) şi există lumi posibile 
în care Socrate are F, dar există şi lumi posibile în care Socrate are 
~F. (Altfel spus: o proprietate e posedată în mod contingent dacă 
în unele lumi posibile obiectul o posedă, iar în altele nu o posedă.) 

iv) Expresia „a nu este deloc“ reprezintă cazul în care mulţimea lumilor 
posibile în care obiectul a posedă proprietatea F nu poate fi decît vidă. 
Altfel spus, cazul nu se referă la situaţia în care a nu posedă F în mod 
contingent (relativ la felul cum se întîmplă să stea lucrurile în lumea 
noastră), ci la situaţia în care a nu posedă F în mod necesar. Altfel spus, a 
nu poate poseda F: ~0 Fa = □- Fa. 

Deci ceea ce „nu putem cunoaşte" (obiectul agnoiei ) nu e inexistenţa 
contingenţă (non-apartenenţa contingenţă a unei proprietăţi la un 

subiect dat); aceasta e cognoscibilă, ca şi existenţa contingenţă (apartenenţa 
contingenţă a unei proprietăţi la un subiect dat). Căci, dacă obiectul agnoiei 
ar fi non-existenţa pur şi simplu (contingenţă), atunci obiectul agnoiei nu 
s-ar deosebi de obiectul doxei, care e existenţa contingenţă. Şi aceasta 
deoarece existenţa contingenţă (QFa = 0 Fa & 0~ Fa) înseamnă acelaşi 
lucru cu inexistenţa contingenţă (Q~ Fa = 0~ Fa & 0 Fa); şi ambele sînt la 
fel de cognoscibile (prin doxa). Agnoia are ca obiect inexistenţa necesară, 
„ceea ce nu există deloc“ (478c). Pentru a fi mai precis: 

(D5) Socrate nu este F (e.g. cerb) în mod necesar = Socrate nu are 
proprietatea F (nu doar în lumea noastră, ceea ce s-ar scrie ~ Fa, 
ci) în toate lumile posibile alternative la lumea noastră în care 
Socrate există. 

Ceea ce vrea să spună Platon cu „necunoaşterea 11 („ignoranţa 11 , agnoia ) 
e că este imposibil de cunoscut din punctul de vedere al posesiei proprietăţii 
F („e cu totul de necunoscut 11 - 477a) ceea ce nu poate poseda F. Dar ceea 
ce nu posedă F acum (~ Fa), ar putea poseda F altădată, deci ar fi, altădată, 
cognoscibil. 

Aş rezuma această abordare modală a conceptului platonician de Formă 
sintetizînd caracteristicile definitorii ale Formei ce decurg de aici. Acestea 
par a fi cinci: 

1) Transcendenţa : Formele sînt entităţi transcendente, non-naturale, 
„invizibile 11 , „incorporate 11 , aflate în „sfera divină 11 ; ele sînt „eterne 11 , i.e. sustrase 
dimensiunii temporale. Accesul sufletului la ele e mistic, în perioada „morţii 11 . 

2) Auto-predicaţia: Forma Fa este exemplificarea pură a proprietăţii F. 

3) Absoluta necesitate : Forma Fa este o entitate care există cu absolută 
necesitate (relativ la mulţimea totală de lpp) şi posedă cu absolută necesitate 
propriul său predicat F. 

4) Unicitatea'. Fiecare Formă e unică; dar Demiurgul a creat lucrurile 
din Cosmos după Binele lor, i.e. după o configuraţie „ordonată 11 de Forme 
reflectată în mintea divinităţii creatoare: „Participarea 11 lucrurilor concrete 
are loc relativ la aceste configuraţii sau „paradigme 11 divine. 

5) Non-identitatea: Formele nu sînt identice cu „copiile 11 lor, în sensul 
că există grade ale firii, i.e. ale apartenenţei necesare a predicatului propriu: 
nici un lucru din sfera devenirii nu există în sensul în care există Formele, 
căci, chiar dacă el îşi posedă predicatul propriu, F, cu necesitate, nu îl 

posedă cu absolută necesitate. Altfel spus, F (predicat supraempiric) nu ia 
valori din mulţimea entităţilor lumii sensibile «1 ... l n » şi nici F (predicat 
empiric) nu ia valori din entităţile lumii divine «aj 

Cum rezistă această interpretare în faţa „argumentului 
celui de-al treilea om“? Schema acestui argument arfi următoarea 87 : 

(1) Dacă „participarea" la Forma F antrenează atribuirea predicatului 
F lucrurilor care participă (Fx) ( Parm. 129a) (supoziţia predicaţiei)', 

(2) Dacă fiecare Formă e unică (supoziţia unicităţii)', 

(3) Dacă pentru orice clasă de particulari ce posedă predicatul F, Forma 
la care ei participă prin faptul că sînt F nu aparţine acelei clase (supoziţia 
non-identităţii)', 

(4) Dacă Forma însăşi F primeşte predicatul F (supoziţia 
auto-predicaţiei)', 

(5) Dacă „presupunem că privim la toate acestea (i.e. la Formă şi la 
lucrurile care participă la ea, e.g. la Mare şi la lucrurile mari - V.M.) în 
acelaşi fel cu ochiul minţii" (Parm. 132a, trad. de Comford), adică le 
considerăm ca două obiecte diferite care primesc acelaşi predicat F - care 
e autopredicat despre Formă şi predicat despre particularii ce cad sub acea 
Formă (supoziţia omogenităţiipredicării, i.e. predicarea are loc la fel pentru 
entităţile din „lumea vizibilă" şi pentru cele din „lumea inteligibilă"); 

(6) Atunci: trebuie să existe o a doua Formă F’ (e.g. o a doua Formă 
a Mărimii, la care să participe prima Formă a Mărimii şi lucrurile mari 
care participă la ea), ş.a.m.d. la infinit (argumentul celui de-al treilea om). 

Dar e clar că acest rezultat contrazice supoziţia unicităţii Formelor. 

Sursa dificultăţii legate de „argumentul celui de-al treilea om" se 
află în supoziţia (4) şi pare a fi sesizată de Platon însuşi la 133d. Soluţia 
ar putea fi aceea că „autopredicaţia" Formelor are alt sens decît predicaţia 
standard în cazul sensibilelor. Cusmariu propune să considerăm că sensul 
lui „este" în cazul Formelor este unul „autopredicativ" (Frumosul e 
Frumos), pe cînd termenul „este" în cazul sensibilelor e „heteropredicativ" 
(Elena e frumoasă). El crede că Platon presupune tacit că Formele şi 
sensibilele îşi primesc predicatele în acelaşi sens al lui „este" (supoziţia 
omogenităţii predicaţiei) - de unde paradoxul. Pentru Cusmariu, Allen, 
Nehamas etc., Formele sînt predicate, iar propoziţia „Frumosul e frumos" 


87 A se vedea A. Cusmariu, Self-Predication and the „Third Man", în Grazer 
Philosophische Studien, 23/1985. 

are forma logică „F este F“. Această relaţie e considerată fie una de 
identitate sau sinonimie (Allen), fie una de „autopredicaţie“ în sensul că 
„subiectul propoziţiei denotă ceea ce termenul predicat exprimă 11 
(Cusmariu). Aserţiunea că „obiectele sensibile sînt F“ e un exemplu de 
predicare „heteropredicativă“ obişnuită. Dar autopredicaţia Formelor 
are alt sens. 

Aşa cum am sugerat în (5), auto-predicaţia Formelor poate fi înţeleasă 
ca avînd cîteva proprietăţi deosebite: (i) ceea ce se autopredică e o 
proprietate F suprasensibilă către o entitate a suprasensibilă\ deci acest 
predicat e distinct de cel omonim, F, atribuit lucrurilor sensibile, e.g. al 
doilea semnifică o proprietate perceptibilă, primul o proprietate „invizibilă 1 *; 
prin urmare. Formele şi obiectele care participă la ele nu pot fi „privite la 
fel“, căci nu primesc acelaşi predicat şi, deci, nu „participă** la o nouă, o a 
treia Formă, comună; (ii) autopredicarea e absolut necesară ; 
(iii) autopredicarea Formei nu e urmarea „participării** Formei la o altă 
Formă: dacă fiecărei Forme îi corespunde un opus al ei ( Parm. 129a) şi 
dacă am accepta prin absurd că Forma Marelui îşi primeşte predicatul 
datorită „participării** la Marele în sine, atunci ea ar trebui să poată participa 
(ca şi lucrurile sensibile, amîndouă fiind „privite la fel“) şi la Forma Micului, 
ceea ce e un nonsens. Ideea de „participare** e valabilă doar pentru sensibile: 
ele participă la ambele Forme (e.g. Marele şi Micul) şi primesc predicate 
contrarii în contexte diferite. Formele însele neputînd „să se amestece şi să 
se separe** între ele {Parm. 129a-b, d). 

Forma logică a Formei mi se pare, de aceea, că nu este F, ci Fa saii 
F(a, b) (Egalul) sau F(a, Db) (Sclavia ca relaţie între sclav şi stăpîn: Formele 
„se raportează între ele“ - Parm. 133e); ea sugerează o anumită ordine în 
lucruri, instituită de structura predicatului F. Fie acum mulţimea obiectelor 
sensibile «1 ( ....l n ». Vom spune că Elena este frumoasă, F1 , în sensul exact că 
F 1 : participă la Fa (şi nu în sensul colocvial că 1, sau F „participă la F“). 
In relaţia de participare contează tipul de predicare (monadică, n-adică) şi 
gradul necesităţii predicării, nu numai termenul predicativ F. Apoi, cum am 
observat, F este diferit de F (prima e o proprietate empirică, a doua e 
supraempirică). Prima aparţine contingent obiectelor sensibile, a doua - 
c u absolută necesitate, unor entităţi divine. Dar predicarea are loc la fel, 
adică în forma heteropredicativă (Fx) (teza omogenităţii predicaţiei, respinsă 
de Cusmariu). Cînd spun „Frumosul este frumos** nu atribui un predicat altui 
predicat, cum cere sensul autopredicativ al lui „este**; ci atribui un predicat 
(o proprietate) unei entităţi (a cărei natură rămîne obscură) supraempirice. 

Nu e nimic nefiresc în reconstituirea formei logice a Formei ca Fa. Entitatea 
supranaturală, inteligibilă, a, este singura care are în mod absolut necesar 
proprietatea supraempirică F (dacă entitatea supranaturală a este singura care 
posedă cu absolută necesitate proprietatea Frumosului, atunci ea este chiar 
Forma frumosului (Fa); a mai poate avea, evident, şi alte proprietăţi, comune 
Formelor (eternitate, caracter divin etc.)). 

Considerarea Formei ca o proprietate F suspendată în sfera 
suprasensibilului („F este F“), fără a fi o proprietate a ceva, pe lîngă faptul 
că reprezintă o soluţie cu totul contraintuitivă, «u dă seama de contrapartea 
sensibilă a Formelor: în lumea sensibilă avem structuri atributive sau 
relaţionale (maşini frumoase, degete egale etc.), şi nu proprietăţi „pure", 
izolate de suportul lor (Platon caută să elucideze ce este „cetatea dreaptă 11 , 
„sufletul drept", şi nu „dreptatea" pur şi simplu). 

în ceea ce priveşte relaţia de „participare", vom spune corect că 
F lj participă la Fa (frumoasa Elena, frumosul Paris etc. participă la Forma 
Frumosului), şi nu (decît dacă vrem să vorbim aproximativ) că 1 ( participă 
la F. Predicaţia unei proprietăţi către un obiect nu înseamnă „participare"; 
„participarea" e gradul de aproximare (tărie), de către F 1 , al necesităţii 
absolute a predicării lui F către a. 

Revenind la „argumentul celui de-al treilea om", voi sublinia, în 
concluzie, că, în tratarea oferită aici, a şi 1 j nu au aceeaşi proprietate cînd 
primesc acelaşi predicat, căci F nu e totuna cu F. Deci presupoziţiile tacite 
(5) şi (6) pe care se sprijină argumentul celui de-al treilea om (autopredicaţia 
nu a fost, de altfel, niciodată afirmată explicit de Platon 88 ) îşi pierd 
valabilitatea; în acest fel nici argumentul nu este conclusiv. Prin urmare, 
nu sîntem nevoiţi să căutăm o Formă suplimentară, F’, comună atît lucrurilor 
sensibile, cît şi Formei F. In acest fel, dificultatea antrenată de argumentul 
celui de-al treilea om e evitată 89 . 

A nu se crede că această interpretare acoperă doar fragmentul 
menţionat din Republica. Ea clarifică şi alte locuri platoniciene importante: 
bunăoară, rostul introducerii Formelor în discuţia despre nume din 


88 G. Vlastos, Socrates, Plato, and Their Tradition, voi II, Princeton 
University Press, 1995, p. 180. 

89 Vlastos e şi el sceptic în legătură cu capacitatea acestui argument de a 
localiza corect dificultăţile logice ale teoriei Formelor (Vlastos, Socrates, Plato, 
and Their Tradition, p. 188.) 

Cratylos. în acest sens, T. Irwin originează discuţia despre Forme în 
încercarea lui Platon de a elabora o metafizică şi o gnoseologie adecvate 
pentru arăspunde la încercările lui Socrate de a construi definiţii în etică 90 , 
în Phaidon şi Menon, Platon sugerează că, atunci cînd avem o definiţie 
socratică, anamneza e completă; prin urmare, definiţiile socratice se aplică 
în mod primar Formelor non-sensibile. Cunoaşterea veritabilă nu e despre 
sensibilele tranziente, ci despre Formele non-sensibile. „Dreapta potrivire 
a numelor" din Cratylos se referă la acest subiect şi oferă alternativa 
realistă la convenţionalismul lingvistic al lui Protagoras: a numi un obiect 
„în chip potrivit" înseamnă a-1 numi conform „naturii" sale, adică a 
exprima în cuvinte acele proprietăţi care-i revin în mod necesar 9I , şi nu 
întîmplător ( Crat. 379a). Aşa se explică senzaţia pe care o emană unele 
nume, cel mai bine potrivite, că ele nu sînt altceva decît definiţii reale 
eliptice ale lucrului numit 9 -. 

Totuşi, oricît de „potrivite" ar fi numele, ele doar aproximează Forma. 
De exemplu, explicînd de ce sufletul e numit psyche, şi nu altfel, Platon 
găseşte două explicaţii, una mai bună decît alta (iar şansa de a găsi şi altele, 
încă mai bune, nu e, desigur, exclusă): 1) pentru că anapsychon înseamnă 
capacitatea de a respira şi a reîmprospăta trupul, în lipsa căreia acesta ar 
pieri (Crat. 399d). Această proprietate e o proprietate necesară a trupului 
viu, fără de care el s-ar descompune şi s-ar distruge; ea face parte din 
„firea" trupului viu, spre deosebire de înălţime sau culoare, care sînt 
proprietăţi accidentale. De la ea, crede Platon, vine numele psyche, 2) pentru 
că toate fiinţele posedă o virtute care le „mînă", le „orînduieşte" şi le „ţine" 
(physeche ); de aici, într-un chip mai sofisticat, i s-a spus acestei virtuţi 
necesare a fiinţelor „psyche" (400a-b). în principiu, susţine Platon, „nu 
există decît o singură dreaptă potrivire a oricărui nume", şi ea arată „care e 
natura fiecăreia dintre realităţi" (Crat. 422c-d). Ceea ce fac oamenii, dînd 
nume, e să „imite prin voce" „realitatea imitată", mai mult sau mai puţin 
aproximativ (Crat. 432b, e). 

Mi se pare că asocierea dintre conceptul-limită de Formă şi ideea de 
posesie necesară a unei proprietăţi este evidentă şi în acest caz. 


90 T. Irwin, Plato’s Ethics, cap. 10. 

91 La limită, numele rînduite de zei „sînt în mod necesar potrivite" (Cmt. 438c). 

92 „Numele lui Zeus este nici mai mult, nici mai puţin decît o definiţie" 
(Crat. 396a). 

Care sînt avantajele interpretării predicative din 
perspectivă modală? Iată, în final, cîteva: 

a) Ea elimină problema controversată 91 - şi nesoluţionată - a cîte 
„predicate incomplete" există. Din punctul nostru de vedere, acest lucru 
este nerelevant. 

b) în consecinţă, elimină procedura de definire a Formei prin 
enumerarea unei liste (a cărei completitudine a rămas mereu nebuloasă) de 
condiţii de relativizare (e.g. nu se naşte şi nu piere, nu se micşorează şi nu 
sporeşte, nu e unul şi totodată mai mulţi etc., etc.). 

c) Evită trivializarea definirii Formei prin simpla predicare a proprietăţii 
definitorii: „... este F“ (Fx) (ceea ce nu o distinge de posedarea proprietăţii de 
către un obiect sensibil). De asemenea, evită definirea (inducătoare în eroare) a 
obiectului „opiniei" printr-o expresie ce are forma unei contradicţii logice. 

d) Evită confundarea obiectului agnoiei cu obiectul doxei 94 . 


Vezi N. White, A Companion. .., p. 32. 

94 Profesorul Kirwan crede că am dreptate atunci cînd susţin că Platon e 
înclinat să creadă că Formele îşi posedă proprietatea în mod necesar , i.e. în 
toate lumile posibile. Totuşi, el nu e de acord cu interpretarea modală propusă 
aici, din trei motive: 

(l> Interpretarea predicativă nu ar susţine că „este întru totul “ e traductibil 
prin „Fa & — Fa“. Susţinătorii acestei interpretări nu ar spune „nimic nu e F şi 
non-F în aceeaşi privinţă" (ceea ce e echivalent, într-adevăr, cu F), ci „nimic nu 
e F şi non-F într-o privinţă oarecare" (ceea ce nu mai e echivalent cu F, ci e 
sensul lui „întru totul F“). 

Dacă aşa stau lucrurile, sînt de acord cu obiecţia d-lui Kirwan. Mi se pare 
însă că litera textelor lui White, Annas etc. favorizează prima interpretare. 

(2) „întru totul" nu înseamnă „cu necesitate"; cei doi termeni sînt logic 
independenţi: ceva poate fi cu necesitate F şi, totuşi, de asemenea, non-F (într-o 
altă privinţă), deci nu întru totul F. 

Mi se pare că argumentul e greşit: dacă ceva e cu necesitate F (pe domeniul 
£2 al tuturor lumilor posibile), atunci el nu poate fi, prin definiţie, non-F „într-o 
altă privinţă" (adică într-o altă lume posibilă) decît dacă schimbăm domeniul 
£2; dar atunci modificăm şi tăria necesităţii. 

La fel în ceea ce priveşte afirmaţia lui Kirwan că „multiplii frumoşi" (479a) 
sînt excluşi din această clasă (a ceea ce e frumos în orice privinţă) nu de faptul 
că ei pot fi altfel (aşa cum susţin eu), ci de faptul independent că ei sînt totodată 
a'tfel, i.e. ei sînt atît F, cît şi non-F. 

e) Sugerează importanţa istorică a teoriei platoniciene a Formelor şi 
explică impactul ei în timp. Această teorie a fost mai mult decît un mit sau 
o naraţiune excentrică despre legătura noastră cu transcendentul. Ea a fost, 
esenţial mente, una din primele tentative sistematice de a căuta necesitatea în 
lucruri cu ajutorul raţiunii. Această aventură a intelectului uman va dura 
secole şi va deveni centrală în era post-galileană: raţiunea umană, sub forma 
ştiinţei modeme a naturii, a avut acelaşi ţel; legile au reprezentat necesarul 
în natură. Analogiile dintre întreprinderea încă aproximativă a lui Platon şi 
ţelurile ştiinţei modeme au fost vizibile pentru mulţi savanţi contemporani. 
Iată ce crede, în acest sens, W. Heisenberg: „Structura care stă la baza 
fenomenelor nu este dală prin obiectele materiale cum sînt atomii lui Democrit, 
ci prin forma care determină obiectele materiale. Ideile sînt mai fundamentale 
decît obiectele 11 . „Importanţa acestui pas (cel marcat de teoria Formelor a 
lui Platon - V.M.) în gîndirea filosofică nu se poate aprecia îndeajuns. El 
poate fi considerat ca începutul decisiv al ştiinţei matematice a naturii. 1195 

Abordarea modală a Formelor dă seama mai bine de grandoarea 
întreprinderii platoniciene. 


352-354; 503-518; 608-609 


8 . Binele (Agathon) 

Conceptul metafizic de Bine a mai apărut în comentariul nostru. El e 
îndeobşte asociat ontologiei Formelor. Platon pare a afirma că, în forma ei 


Nu pot să nu remarc relativ la aceste critici că, dacă un lucru este F (într-o 
lume posibilă) şi este non-F (în altă lume posibilă) relative la lumea noastră, 
atunci, prin definiţie, el poate fi F (nu e cu necesitate F, nici nu este pur şi simplu F). 
01 Dacă „este întru totul F“ e interpretat ca „este cu necesitate F“, atunci 
„este F“ ar deveni „este în mod contingent (non-necesar) F“; or această 
implicaţie nu are loc - susţine Kirwan. 

Nu am susţinut că această implicaţie are loc; am susţinut că „este în mod 
contingent F“ ar fi mai buna traducere nu a lui „este F“, ci a lui „ar fi F şi n-ar fi F“. 
Desigur, interpretarea mea presupune interpretarea predicativă standard a lui „este 11 . 
1,5 W. Heisenberg, „Legea naturii şi structura materiei 11 , în W. Heisenberg, 
Paşi peste graniţe, Editura politică. Bucureşti, 1977. 

deplină, „cunoaşterea supremă 11 e chiar cunoaşterea Binelui (505a) sau a 
Formei binelui (517b). Voi urmări în acest paragraf problema statutului 
ontologic al Binelui. 

Cu privire la ontologia Binelui: există trei interpretări diferite, aparent 
contradictorii, bazate pe un text platonician nu îndeajuns de clar (sau de 
clar tradus: 506d-509d): 

a) Binele e o Formă, căci se vorbeşte adesea de „Forma binelui 11 (505a; 
508e; 517c; etc.), o Formă aflată cumva mai presus de celelalte Forme 
(„vrednic de o cinste mai înaltă 11 , „ultimul ce poate fi văzut 11 ); 

b) „Binele nu este fiinţă (i.e. Formă - V.M.), ci o depăşeşte pe aceasta 
prin vîrstă, rang şi putere 11 (509b); el este „cauza 11 Formelor şi sursa lor 
(508e; 509b; 517c), aşa cum soarele e sursa luminii. După Heidegger, 
Agathon nu e un termen valoric (moral), ci unul metafizic' )(> , e „elementul 
suprem în sfera suprasensibilului", e „Forma tuturor Formelor 11 , e „cauza 
pentru existenţa durabilă şi apariţia a tot ce este de ordinul fiinţării 111 ' 7 . 
Afirmaţia din Republica după care Binele e cauza şi izvorul Formelor 
contrazice direct afirmaţia din Timaios după care Formele nu sînt create, 
sînt eterne; 

c) Binele e o proprietate naturală a lucrurilor: aceasta e noţiunea de 
„bine propriu 11 sau „natural 11 al „ fiecărui lucru 11 (353e; 608d-609d). De 
exemplu, binele corpului e sănătatea, răul corpului e boala; binele griului 
e sănătatea spicului, răul griului e rugina griului; binele sufletului e dreptatea, 
cumpătarea, curajul şi înţelepciunea (un set de calităţi); răul sufletului sînt 
nedreptatea, nestăpînirea de sine, laşitatea şi ignoranţa. Această utilizare a 
termenului pare a fi foarte îndepărtată de interpretarea metafizică, dacă nu 
chiar complet diferită. 

Ce spun comentatorii despre această situaţie paradoxală? 

DupăG. Santas lJR , există două sensuri ale Binelui \x\ Republica: 1) sensul 
funcţional (în Cartea I): binele unui lucru e acea mulţime de calităţi (virtuţi) 
care-1 fac apt să-şi exercite optim funcţia proprie ( ergon). 2) sensul metafizic 
(Cărţile Vl-VII): Binele este o Formă supremă, la care celelalte Forme 
participă pentru a-şi dobîndi caracteristicile lor formale (i.e. caracteristicile 


După S. Sayers, lucrurile stau exact invers: Agathon e un termen „normativ 11 
(Plato's Republic. An hitroduction, p. 117). 

1.7 M. Heidegger, Doctrina lui Platou despre adevăr..., p. 200. 

1.8 G. Santas, Two Theories ofGood in Plato’s Republic. Archiv fur Geschichte 
der Philosophie, 67 (1985). 

conuine ca Forme: imuabilitate şi eternitate). „A «vedea» Forma Binelui 
înseamnă a sesiza direct chiar esenţa Formelor “ (p. 239). Binele se arată a 
fi,în acest sens, o Formă a Fonnelor. în acest caz, trebuie să presupunem 
că o Fomtă poate participa la alte Forme - ceea ce e foarte problematic, 
deoarece, într-o asemenea ipostază, ele nu mai sînt perfecte. 

Proclos distinge trei sensuri ale binelui: „binele în noi“, cel la care se 
referă Platon cînd întreabă dacă acesta e „gîndirea“ sau „plăcerea 11 
(505b; 506b); „Forma binelui 11 sau „bineleîn sine 11 , pus pe acelaşi plan cu 
„dreptatea în sine 11 , „frumosul în sine 11 ( Phaidon , 65d), care e Forma 
Formelor, Fomia Existenţei, „căci Existenţa este genul comun al tuturor 
Formelor 11 ; şi Binele „supraexistenţial 11 , „anterior Inteligibilelor 11 , „Cauză 
a Formelor 11 , „Cauza primă a toate 11 , „scopul ultim al tuturor lucrurilor 11 , 
„Dumnezeul prim 11 - „Regele tuturor lucrurilor, inteligibile şi sensibile 111 ' 9 . 

Soluţia pe care o propun ca interpretare a acestor pasaje aparent 
ireconciliabile constă, în esenţă, în acceptarea ideii că Platon a folosit 
conceptul de bine în trei sensuri distincte, dar interrelate: Binele ( Agathon ) 
într-un sens ce-1 identifică cu Demiurgul; Forma binelui; şi binele funcţional 
al unui lucru. Să detaliem. 

Logica strictă a analogiei Soarelui ne obligă, după cum am văzut, să 
distingem Binele de Forma binelui şi să-l identificăm pe primul cu 
Demiurgul. Dacă acceptăm această identificare (cum o fac Zeller, Apelt etc.), 
atunci are sens afirmaţia din Rep. 509b: „obiectelor cognoscibile le vine 
din partea Binelui nu doar capacitatea de a fi cunoscute, ci şi cea de a fi, ca 
şi fiinţa lor 11 . Aceasta în sensul sui-generis că Demiurgul ar fi cauza 
atemporală a Formelor (căci relaţia temporală de cauzalitate are loc doar 
în lumea devenirii, Formele şi Demiurgul fiind coeterne - Tim. 52a). 

Dar Forma lucrului X (e.g. apei, cosorului, dreptăţii etc.) e o mulţime 
de Forme (orice lucru are o mulţime de aspecte - vezi sensul originar al 
lui eidos-, care sînt tot atîlea participări la Forme diverse - Tim. 53c-54), 
reductibile la un număr mic de Forme elementare (Tim. 53-54); deci nu va 
exista o Formă a cosorului (care să includă Forma Curbă etc.) şi alta a roţii 
de car (care să includă aceeaşi Formă-,a Curbei), căci atunci Formele nu ar 
mai fi unice, iar relaţia de participare ar antrena un regres la infinit. Ne putem 
imagina acum Demiurgul utilizînd Formele elementare pentru a zămisli 
lucrurile vizibile într-un mod „perfect 11 , „ordonat 11 , care „funcţionează bine 11 , 
(Tim. 41b), altfel spus, „cît mai asemănător cu sine 11 (Tim. 29e), pe scurt, 


Produs, Commentaire sur la Republicile , II, pp. 269-287. 

bun. Nu există, în această interpretare, o Formă separată pentru fiecare 
lucru (teza unicităţii Formei), ci există un repertoriu de Forme elementare 
unice, precum şi diverse utilizări ale lor de către Demiurg, conform cu 
natura sa, care e „ordinea 11 , „armonia 11 sau Binele ( Tim. 29a-30d). „Forma 
binelui" e Forma Cosmosului aşa cum se află ea în mintea Demiurgului. 
A zice, atunci, că patul real participă la Forma patului înseamnă a spune că 
patul participă la (aproximează) acea configuraţie de Forme pe care a ales-o 
Demiurgul pentru pat. Ceea ce „vede" tîmplarul ca prin vis e această 
configuraţie de Forme (care e o „cunoaştere desăvîrşită" - Tim. 33a). 
Tîmplarul vede „binele propriu" patului (sau „prototipul lucrului" - 
Parm. 132d), i.e. acel set de calităţi care îi asigură exercitarea optimă a 
funcţiei proprii ( ergon ), adică îi asigură putinţa de a fi ceea ce este. 

Platon distinge, deci, Binele în acest sens demiurgic de binele unui 
lucru sau „paradigma" sa, care este Forma proprie acelui lucru aleasă de 
Demiurg pentru ca lucrul să poată fi ceea ce este, să-şi poată exercita optim 
funcţia proprie („demiurgul doreşte ca toate să fie bune şi, atît cît îi stă în 
putinţă, nimic să nu fie imperfect" - Tim. 30a). 

Pentru a clarifica mai bine această ceţoasă problemă, voi introduce 
mai exact noţiunea de definiţie funcţională a unui lucru (utilizată implicit 
chiar de Platon). în Rep. 352d-354a, el vorbeşte de un tip special de definiţie 
reală (definiţie care ne apropie de Forme), anume de definiţia funcţională: 
un lucru e definit prin funcţia (acţiunea) sa proprie (caracteristică) - ergon. 
De pildă, funcţia cosorului e să taie via; funcţia ochiului e să vadă. Deci 
definiţia funcţională a ochiului spune că ochiul e acel organ al corpului 
care vede. Funcţia sufletului este viaţa (a trăi). Funcţia cetăţii este satisfacerea 
nevoilor cetăţenilor, fericirea. într-un mod mai sistematic, definiţia 
funcţională platoniciană s-ar caracteriza astfel: 

1) Orice lucru (alţii zic „unele lucruri"; dar Platon spune: „fiecărui 
lucru" - 353a; „oricărui altceva" - 352e; „toate celelalte" - 353b) are o 
funcţie proprie (ergon) (352e). Aici „proprie" înseamnă că funcţia e 
caracteristică sau definitorie pentru toate lucrurile din genul lucrului 
respectiv. 

2) Funcţia unui lucru e acea activitate pe care: a) numai acel lucru o 
poate efectua (352e) sau b) dacă mai multe lucruri o au, el o efectuează cel 
mai bine (353a). 

3) Funcţia proprie poate fi exercitată bine sau rău; bine datorită virtuţilor 
proprii lucrului (i.e. calităţilor specifice ale cosorului, ochiului, cetăţii etc., 
care permit un optim funcţional) şi rău datorită viciilor lucrului (e.g. boala 

ochiului etc.) (353c). Un cuţit poate fi bun (mai apropiat de adevăratul 
cuţit) sau rău (mai îndepărtat de Forma cuţitului). 

4) Există o virtute (sau un set de virtuţi) proprie (propriu) fiecărui 
lucru şi care corespunde strict funcţiei proprii acelui lucru (353b); virtutea 
(virtuţile) proprie (proprii) e (sînt) o condiţie necesară şi suficientă (353e) 
pentru exercitarea funcţiei proprii. 

Deci: ceea-ce-este un lucru (Forma sa) - dacă lucrul e luat în sens 
funcţional - e acel set de proprietăţi esenţiale (virtuţi) care îi conferă identitate 
funcţională (care-1 fac să-şi exercite optim funcţia proprie, care-1 fac să fie ceea 
ce este, care-1 fac să fie un exemplar desăvîrşit, „adevărat", al genului său). 

Cosor bun = . un cosor care taie în mod optim via = un cosor care are 
proprietăţile (virtuţile) X, Y, Z ce îi permit exercitarea optimă a funcţiei 
proprii (a tăia via). 

Cel mai bun (- adevărat) cosor e chiar Forma Cosorului. Binele funcţional 
are, deci, grade. 

Binele absolut al unui lucru funcţional este chiar Forma sa. 100 Ce este această 
Formă (binele) în cazul unor obiecte care posedă o mulţime de proprietăţi? Ea 
nu se referă la o calitate unică, ci la o anumită aranjare a virtuţilor (calităţilor) 
pentru a asigura excelenţa funcţională (ea „păstrează lucrul (i.e. îi asigură 
identitatea, ordinea sau armonia funcţională - VM.) şi-i aduce folos" (i.e. îi 
permite exercitarea funcţiei proprii - V.M.) (608e)). Forma binelui e, de fapt, o 
„adecvată combinare şi aranjare a virtuţilor" lucrului respectiv 101 . 

Dacă un lucru participă la o mulţime de Forme, fiecare Formă fiind 
modelul unui „aspect" al său ( Tim . 53c), faptul că un cosor participă la 
Forma binelui înseamnă că el participă la chiar Forma Cosorului, adică la 
Forma care e imitată de cosorul bun. Toate lucrurile participă la Forma 
Binelui, căci ea e aceea care îi aranjează fiecăruia virtuţile ce-i asigură 
excelenţa funcţională, adică identitatea, esenţa. In acest sens afirmă Platon 
că în absenţa cunoaşterii Formei binelui „nu ne este cunoaşterea tuturor 
celorlalte de nici un folos" (505a). 


100 Am descoperit, ulterior scrierii pasajului de mai sus, şi această afirmaţie a lui 
Toma din Aquino, care îl confirmă: „în realitate (pentru platonişti), binele este 
convertibil cu fiinţa" (i.e. cu Forma) (St. Th. Aquinas, Commentary on Aristotle’s 
Nicomachean Ethics, Dumb Ox Books, Notre Dame, Indiana, 1964, Lecture I, 9). 

101 T. Irwin, Plato ’s Ethics, p. 273. 

Un cosor bun (adevărat, autentic) participă la un set de Forme ordonate 
de Forma binelui. Ce este această „Formă a binelui"? Ieşim cu această 
întrebare din zona „epistemologiei metafizice" a lui Platon şi intrăm în 
aceea a „cosmologiei sale mistice" (N. White). Forma Binelui e Forma 
Cosmosului (Tim. 30d; 39e), i.e. a armoniei şi ordinii universale care conferă 
fiinţa dată tuturor lucrurilor. 

Nu Forma binelui (ci Binele însuşi) creează celelalte Forme; celelalte 
Forme nu participă la Forma Binelui (căci Formele nu sînt „copii" a ceva); 
dar vom spune că celelalte Forme/ac parte din această „vieţuitoare perfectă 
şi inteligibilă" (Tim. 390e) care e Forma Cosmosului. 

Forma binelui nu e o Formă obişnuită, căci e Forma Universală („Forma 
Formelor" e o expresie inducâtoare în eroare), i.e. „acel întreg" (trad. de 
B. J owett) „ale cărui părţi sînt toate celelalte vieţuitoare, fie luate individual, 
fie ca genuri. Căci aceasta (Forma binelui) are cuprinse în sine însăşi toate 
vieţuitoarele inteligibile “ (Tim. 30c). Aşa cum Cosmosul cuprinde în sine 
toate vieţuitoarele sensibile, Forma Cosmosului, identică Formei binelui, 
cuprinde în sine (pe plan transcendent) toate Formele. Binele însuşi este 
Divinul, făurarul sferei vizibile şi al celei inteligibile. 

Ce înseamnă, în particular, că o cetate e bunăl Aici avem sensul 
funcţional al lui „bun": înseamnă că e vorba de o cetate care participă la 
Forma Cetăţii aflată în sfera divinului; acea Formă care va da cetăţii reale 
acele calităţi care să îi permită o cît mai bună exercitare a funcţiei proprii, 
întrebarea „Ce este o cetate bună?" e, deci, echivalentă cu întrebarea 
„Care este Forma cetăţii?". 

în încheiere, voi pune întrebarea: care este oare legătura dintre 
metafizica lui Platon şi filo sofia sa morală? Care e legătura dintre pasajele 
deja comentate şi restul dialogului? Aşa cum observă N. White, această 
legătură nu e uşor de descifrat: 

„Relaţia dintre teoria cunoaşterii, metafizica platoniciană şi, respectiv, 
argumentul principal al Republicii reprezintă o chestiune dificilă şi 
ispititoare. Pe de o parte, Platon spune suficiente lucruri pentru a face clar că 
relaţia e strînsă şi importantă, dar, pe de altă parte, el spune prea puţin pentru 
a ne permite să vedem cu precizie în ce constă ea. Se afirmă că înţelegerea 
Formelor e necesară conducătorilor pentru a cunoaşte Binele şi a-şi îndeplini 
sarcina conducerii în mod adecvat (504d-506a), şi se mai spun suficient de 

multe lucruri despre statutul Binelui în Cărţile a Vl-a şi a Vil-a pentru a ne 
face să fim siguri că Platon avea nişte păreri elaborate cu privire la această 
problemă. Dar nici dialogul Republica , nici alte scrieri platoniciene şi nici 
ceea ce am fi tentaţi să speculăm cu privire la opiniile sale nescrise (cum 
face Krămer), nu ne oferă nimic de tipul unei prezentări pe de-a întregul 
clare a ceea ce ar fi putut fi respectivele păreri ale lui Platon. Aceste surse nu 
clarifică nici măcar dacă respectivele păreri erau bine articulate sau, cum 
sînt eu înclinat să cred, doar schiţate în cea mai mare parte" 102 . 

Pe scurt, legătura amintită s-ar reduce la sublinierea a două teze: a) Platon 
tratează cetatea ca pe o Formă, în anumite privinţe, deşi ea nu poate fi, stricto 
sensu, o Formă; b) Posedarea de către cetatea ideală a unor trăsături specifice 
Fonnelor, în măsura în care acest lucru e posibil, îl îndrituieşte pe Platon să 
susţină că cetatea e bună, şi organizarea ei ^folositoare 101 . 

în ceea ce mă priveşte, înclin să confer dialogului Republica o mai 
severă coerenţă, chiar dacă ea nu e aparentă. Am început comentariul cu 
cărţile mediane tocmai pentru a clarifica mai întîi „metodologia" platoniciană 
(„dialectica") - strîns conexată cu ontologia şi gnoseologia sa -, deoarece 
acestea schiţează direcţia principală a demersului din acest dialog (şi, poate, 
nu numai): aplicarea teoriei Formelor la un caz concret din sfera 
politico-morală, anume la chestiunea elucidării naturii virtuţii dreptăţii. 
Dialogul Republica nu e singurul loc în care Platon face un asemenea exerciţiu, 
dârei reprezintă cea mai elaborată instanţializare a ceea ce am numit dialectica 
noetică. Cartea I nu e altceva decît o aplicare a dialecticii elenctice la conceptul 
de „dreptate"; tocmai de aceea ea a apărut multora ca un inexplicabil (?) 
ingredient socratic în acest dialog din perioada medie. Cărţile II-IV fac trecerea 
la ceea ce s-ar putea numi o exemplificare a felului în care funcţionează 
dialectica noetică în cazul analizei unui concept complex, cel de „dreptate" 
(şi altele asociate lui). Ele se finalizează cu o definiţie a dreptăţii (cetăţii 
drepte şi omului drept), care furnizează cunoaşterea cea mai apropiată de 
Forme, accesibilă omului: cunoaşterea dianoetică, simbolizată de segmentul 
L 3 al liniei divizate. Iată, pare a spune Platon, nu numai în matematică putem 
avea o cunoaştere exactă, dedusă din „postulate", ci şi în domeniul 
moral-politic. Această şlefuire dianoetică a conceptului de „dreptate" mi se 
pare că reprezintă centrul de greutate al dialogului. 


102 N. White, A Companion..., p. 30. 
105 Idem, p. 39. 

Dacă tema centrală a Republicii e şlefuirea Formei Dreptăţii, atunci 
întrebarea centrală a dialogului va fi: Ce este dreptatea ( dikaiosyne )? 
Cartea I ne oferă o succesiune de răspunsuri la această întrebare 
(răspunsurile lui Cephalos, Polemarchos, Simonides, Thrasymachos), 
între care putem recunoaşte puncte de vedere obişnuite pentru 
contemporanii lui Platon. Toate acestea vor fi supuse de Socrate - în 
stilul cu care Platon ne-a obişnuit din dialogurile anterioare, de tinereţe 
- interogatoriului încrucişat, elenchos- ului socratic, cu scopul de a proba 
dacă ceea ce aceşti oameni cred că este dreptatea este realmente ea. Scopul 
acestei părţi socratice a dialogului e esenţialmente negativ; dar nu în 
sensul de a respinge punctele de vedere exprimate, ci în sensul de a arăta 
că ele ţin de opinie, de aparenţă, de simţul comun. Toţi preopinenţii lui 
Socrate din Cartea I se dovedesc a fi nişte filodocşi. Toţi sofiştii, 
legislatorii, oamenii politici ori profesorii de retorică erau priviţi în acest 
fel de oamenii din Academie. Un asemenea rezultat negativ, sintetizat la 
începutul Cărţii a Il-a, va antrena continuarea cercetării, dar cu alte 
mijloace, pînă la conturarea unui răspuns satisfăcător. 


328c-331d 


1. Cephalos 

Primul care se lansează în această dispută e Cephalos, un om de afaceri 
din Pireu, simbol al gîndirii comune. Pasajul Cephalos începe cu precizarea, 
încă difuză, a temei fundamentale a dialogului: cum s-ar cuveni să trăim? ‘. 
Aceasta este întrebarea fundamentală a moralei în viziune socratică. 


„în ce fel este acest drum?“ (viaţa) (328e). 

în limbajul necizelat al lui Cephalos, această problemă e pusă în termeni 
de „necazuri" sau „plăceri" ale bălrîneţii; pentru el, mai ales la bătrîneţe e 
important să trăieşti drept, adică moral, deşi şi banii au importanţa lor. Dar 
„felul de a fi" pare să fie, pentru el, mai important încă. 

Ce înseamnă „a trăi drept"? Aici Cephalos exprimă, probabil, opinia 
comună a cetăţenilor Pireului: a trăi drept înseamnă a respecta cîteva 
reguli simple, impuse de cutumă („să nu înşeli", „să nu minţi", „să nu 
rămîi dator cu ofrande zeului", „să înapoiezi banii împrumutaţi" şi altele 
asemenea - 331b), adică să respecţi obiceiurile morale strămoşeşti. 
Nerespectarea acestor reguli echivalează cu comiterea unor „nedreptăţi" 
şi se sancţionează. Frica de sancţiunea externă e cea care te forţează să fii 
drept, şi nu vreun imbold interior sau caracterul pe care-1 ai. Pentru a fi 
moral - în această viziune a omului comun - trebuie să faci anumite 
acţiuni, indiferent de ce fel de om eşti-, poţi fi un om „blajin şi măsurat", 
dar să nu ai bani pentru a-ţi înapoia datoria ori pentru a face sacrificii 
pentru zei, şi deci - fără să vrei - eşti imoral. Tocmai de aceea sînt 
necesari şi banii. Morala lui Cephalos pare a fi mai degrabă o morală a 
faptei decît a intenţiei. în această viziune populară, morala e o chestiune 
de respectare sau nerespectare a unor reguli de acţiune încetăţenite. 
Motivele acţiunii sînt nerelevante din punct de vedere moral; problema 
justificării regulilor nu se pune: ele sînt pur şi simplu date de tradiţie; 
ceea ce contează e respectarea lor, sub presiunea pedepsei. Această morală, 
centrată pe acţiune şi pe sancţiune, diferă de sensul pe care i-1 va conferi 
Platon: acesta ne va face să asistăm la trecerea spre o morală centrată pe 
caracter, pe cultivarea virtuţilor (perfecţiunilor) acestuia. 

Din exemplele empirice date de Cephalos, Socrate sintetizează o primă 
definiţie a dreptăţii: 

(DC’) Dreptatea înseamnă „să dai înapoi ceea ce ai primit de la cineva, 
fie că uneori se cuvine, fie că alteori nu se cuvine să faci aşa 
ceva" (331c). 

Cu alte cuvinte, dreptatea echivalează cu obligaţia de a înapoia o datorie, 
indiferent de circumstanţe. 

Imediat după aceea, definiţia e completată şi precizată astfel: 

(DC) Dreptatea înseamnă „să spui adevărul şi să dai înapoi ceea ce ai 
primit 11 (indiferent dacă se cuvine sau nu acest lucru, indiferent 
de circumstanţe) (33 ld). 

Nu putem să nu observăm aici mentalitatea tribunalelor, dar şi cea 
familială, cu privire la ce înseamnă a fi drept. Cephalos, prin urmare, 
defineşte dreptatea prin înşirarea cîtorva datorii fundamentale: să spui 
adevărul şi să nu păstrezi ceea ce nu-i al tău. E o definiţie prin enumerare 
de cazuri care-1 poate satisface pe jurist, dar - după cum vom vedea - nu 
şi pe filosof. (Există şi alte interpretări, nedefiniţionale, asupra cărora 
voi reveni mai jos.) 

Mă grăbesc acum să observ că, imediat după aceasta, Socrate 
contraargumentează (aceasta e metoda interogatoriului încrucişat - elenehos) 
pentru a vedea dacă definiţia rezistă, dacă ea reprezintă un „adevăr 11 (33 lc-d). 
Ce face, de fapt, Socrate? Respinge el această definiţiej Nu. El arată doar 
că ea reprezintă un adevăr contingent (doxa ). Cum face acest lucru: 

- în primul rînd, el instanţializează această definiţie: să dai înapoi 
arma pe care ai primit-o de la un prieten (indiferent dacă se cuvine să faci 
acest lucru sau nu, indiferent de circumstanţe). 

- apoi găseşte o circumstanţă falsificatoare, în care această definiţie 
nu se aplică: dacă prietenul a înnebunit între timp, e un pericol să-i înapoiezi 
arma şi, deci, nu-i drept să faci acest lucru. 

Prin urmare, Socrate nu demonstrează că (DC) e falsă şi că, deci, 
trebuie respinsă, ci că Cephalos are o opinie incoerentă despre dreptate. 
Mai exact, că (DC) e adevărată în anumite circumstanţe şi falsă în alte 
circumstanţe, i.e. că (DC) e contingent-adevărată. 

Mai concret: dreptatea (acţiunea dreaptă) are proprietatea F („să spui 
adevărul şi să dai înapoi ceea ce ai primit 11 ) în circumstanţele A (cînd prietenul 
e sănătos) şi proprietatea ~ F (să nu spui adevărul şi să nu dai înapoi ceea ce 
ai primit) în circumstanţele B (cînd prietenul a înnebunit). Cu alte cuvinte, 
proprietatea F nu aparţine cu necesitate, ci în mod întîmplător dreptăţii 
(acţiunii drepte). 

în concluzie: ceea ce credea Cephalos că e un adevăr (necesar) se 
dovedeşte a fi o aparenţă (un adevăr contingent). (DC) aparţine „opiniei 11 , 
nu „ştiinţei 11 . 

331d-336a 


2. Polemarchos 

Fiul lui Cephalos, Polemarchos, îşi face apariţia în dialog în ipostaza 
de apărător al opiniei tatălui său cu privire la dreptate. Intre 331 d şi 332c el 
e avocatul acestuia şi, implicit, al mentalităţii comune cu privire la dreptate. 

In vocînd pe poetul Simonides, el consideră că (DC) e corectă, deoarece 
pentru grecii acestei perioade poeţii erau încă - mai mult decît filosofii - 
depozitarii înţelepciunii de viaţă. Definiţia propusă de Simonides sună astfel: 

(DSj) „Dreptatea e să dai fiecăruia ceea ce îi datorezi" (33le). 

Polemarchos pare a nu observa că cele două definiţii nu sînt echivalente. 
Socrateîl atenţionează asupra acestui detaliu, subliniind, în plus, că (DS^ 
e destul de obscură, Simonides vorbind „în enigme, ca un poet" (332c), 
prin urmare nu ca un filosof! 

Diferenţa dintre (DC) şi (DS^ se referă numai la condiţia „fie că 
uneori se cuvine, fie că alteori nu se cuvine să faci aşa ceva" din (DC); 
altfel spus, (DC) cere să faci anumite acţiuni în orice împrejurare, pe cînd 
(DS^ cere să faci acele acţiuni numai în anumite împrejurări. Această 
restricţie ar vrea, poate, să elimine cauza inadecvării lui (DC): acele tipuri 
de acţiuni + condiţii care le transformă în acţiuni nedrepte. Restricţia 
„ceea ce datorezi" sau, mai bine, „ceea ce se cuvine", elimină de sub 
conceptul de „dreptate" acţiunea, bunăoară, de a înapoia o armă celui ce 
a devenit nebun (rău), căci răului nu îi datorez un bine, ci un râu. 
într-o formă explicită, definiţia lui Simonides, susţinută de Polemarchos, 
sună astfel: 

(DS) Drept e actul de a da fiecăruia ceea ce îi datorezi, adică prietenului 
bine şi duşmanului rău. 

(DS) exprimă un principiu de drept utilizat în Atena vremii 
(dar neutilizat azi şi, de aceea, poate, straniu): „regula răzbunării". „Un grec 
poate aplica oricărei situaţii sau proceduri criteriul: «îmi permite ea să fiu 
de folos prietenilor şi să dăunez duşmanilor?» (Aristofan, Păsările 420f; 
Sofocle, Antigona 643f; Xenofon, Anabasis 1,3.6; Cynegeticos I, 4.25; 

Hiero 2.2). Cei ce excelau în amîndouă erau pasibili de o înaltă apreciere." 2 
Un asemenea principiu de conduită era „stabilit" şi „prescris" de cutumă 
(cf. Lysias, Apărarea unui soldat, 20). Xenofon spune, în acelaşi sens: „Ai 
recunoscut că excelenţa unui om e să-şi domine (depăşească) prietenii în 
binefaceri şi duşmanii în neplăceri" ( Memorii, II, 6.35). 

Este oare spusa lui Simonides, întărită de tradiţie, un adevăr ? „Tu ce 
crezi?", întreabă Polemarchos (332c). Socrate crede că nu şi formulează 
4 argumente (4 elenchos-mi) pentru a-şi sprijini opinia: 

Argumentul 1 (332c-333e): Socrate deplasează discuţia despre 
dreptate de la domeniul acţiunilor drepte la acela al abilităţilor individului, 
al artei, al meşteşugului ( tehne ). Iar Polemarchos nu îl contrazice, ca şi 
cum şi el ar fi gîndit la fel, deşi nu a putut exprima acest lucru. De fapt, 
ambii cad de acord că (DS) presupune tacit supoziţia considerării dreptăţii 
ca o art ă.{t eline) şi nu fac altceva decît să expliciteze această supoziţie. Teza 
e, altfel, destul de contraintuitivă. 

Să vedem ce înseamnă tehne. în Gorgias (462b-465c), Plafon opune 
tehne „empirismului", abilităţii empirice. Meşteşugul {tehne) se deosebeşte 
de empirie prin aceea că el presupune „o cunoaştere a lucrurilor pe care le 
oferă, asupra naturii lor, e în stare să se pronunţe asupra cauzei lor" (465a-b). 
Acest element intelectual e ceea ce i-a atras atenţia lui Platon. Un olar ştie ce 
să facă, cum să facă bine, cum să distingă oalele bune de cele rele, îşi poate 
transmite meşteşugul etc. Un tehne e un corp organizat de cunoştinţe şi abilităţi 
cu privire la căile de atingere a unui anume scop (oale, mîncâruri, sănătate, 
nave etc.). Un meşteşug are un scop specific, iar menirea meşteşugului constă 
tocmai în găsirea mijloacelor „cuvenite" pentru a-1 atinge. 

De ce e importantă această schimbare de perspectivă? Pentru că ea 
începe să arate inadecvarea noţiunii de dreptate ca specificare a unor genuri 
de acţiuni. în partea centrală a Republicii, Platon va abandona complet 
abordarea acţională a eticii, caracterizînd dreptatea ca pe o virtute ( arete ), 
care e o stare a agentului. 

Să revenim la argument. Dacă dreptatea, precum medicina şi arta 
culinară, e un meşteşug {tehne) şi orice meşteşug oferă mijloacele cuvenite 
(adică necesare şi suficiente) pentru un anumit scop (332c) (e.g. scopul 
medicinei e sănătatea corporală, iar „mijloacele datorate şi cuvenite" sănătăţii 


2 K. Dover, Greek Popular Morality In Time of Plato and Aristotle, Hackett, 
1974, 1994, p. 180; vezi cap. I; VI. 

pe care le oferă ea sînt leacurile, hrana etc.), atunci şi meşteşugul dreptăţii 
trebuie să aibă un scop specific pe care să-l servească aşa cum „se cuvine 11 
(332d). Care e acest scop (sau „obiect", sau „domeniu" - cum traduc unii 
comentatori)? Răspunsul lui Polemarchos e: scopul dreptăţii este „a face 
prietenilor bine şi duşmanilor rău" (332d). 

Iată acum contraargumentul lui Socrate: Socrate arată că acesta e un 
scop prea vag, că instanţe particulare ale lui sînt scopurile altor arte: medicina 
(arta de a face bine prietenilor suferinzi), navigaţia, agricultura etc. Omul 
drept pur şi simplu nu are o treabă specifică în acest sens. Arta dreptăţii e 
lăsată fără obiect şi pare să fie, de aceea, un concept „trivial" (Annas). 

Atunci, poate că domeniul sau scopul meşteşugului dreptăţii e acela al 
activităţilor realizate în comun (scopul cooperării), ca în cazul jocurilor, 
zidăriei, cîntatului în orchestră, afacerilor. Dar de fiecare dată un alt expert 
se dovedeşte mai adecvat pentru scopul (sau domeniul) respectiv (zidarul, 
omul de afaceri etc.), nu pur şi simplu „omul drept". 

Iar dacă domeniul dreptăţii e considerat a fi paza bunurilor (unde 
trebuie să te bazezi pe caracterul drept al paznicului), atunci concluzia e că 
dreptatea e folositoare numai cînd nu foloseşti lucrurile date în pază - ceea 
ce i se pare „neserios". 

Concluzia e că dreptatea, în acest sens, e un concept trivial, deoarece nu 
are un domeniu (scop) specific de aplicare, adică unul care să intre în definiţia 
ei. Privită ca artă (sau meşteşug), în accepţia generală a acestui cuvînt (set de 
mijloace „cuvenite" unui anume scop), dreptatea pare a fi o artă cu un scop 
specific, F (a face prietenilor bine şi duşmanilor rău); dar comparată cu 
diverse arte particulare, ea pierde acest scop. Concluzia ce rezultă e de tip 
elenctic: dreptatea are proprietatea F dintr-un punct de vedere şi nu are 
proprietatea F din alt punct de vedere. Aceasta nu e o contradicţie logică 
(Fa & ~ Fa). Deşi textul e obscur, nu găsesc nicăieri afirmarea explicită a 
falsităţii (DS), prin deducerea din ea a unei contradicţii logice (cum credea 
Robinson; sau Vlastos, într-un studiu de tinereţe - revizuit mai tîrziu -, cu 
privire la structura şi menirea elenchos-ului). Nici nu găsesc locul în care să 
se afirme că (DS) e falsă deoarece ea face parte dintr-un set inconsistent de 
premise acceptate de Polemarchos, premise care, dacă e menţinut (DS), vor 
fi eliminate iarăşi prin elenchos- uri succesive (acesta e sensul elenchos- ului 
pe care îl sugerează, mai recent, G. Vlastos 3 ). Ceea ce se obţine e pur şi 


3 G. Vlastos, The Socratic Elenchus, The Oxford Studies in Ancient 
Pliilosophy, I, 1983. 

simplu o aporia, o încurcătură de tipul celor exemplificate în Banchetul 
pentru caracterizarea cunoaşterii prin doxa. Concluzia elenchos- ului e că 
(DS) este un adevăr contingent. 

Argumentul 2 (333e-334b): Acest al doilea argument e aplicat tot 
la (DS), ca şi cum Socrate ar fi vrut să-şi consolideze concluzia rezultată 
după prima aplicare. Iată structura acestui nou elenchos : 

(1) (DS). 

Socrate procedează la generalizarea unei teze despre arte din constatări 
empirice despre cazuri particulare de arte: medicina e arta vindecării corpului 
(în mîna medicului cinstit), daracelaşi set de cunoştinţe şi abilităţi (kn ow how) 
poate folosi la îmbolnăvirea corpului (de către medicul necinstit); paznicul 
e totodată cel mai destoinic să fure; cel ce ştie să păzească banii ştie cel mai 
bine să-i şi fure. Teza generală e: 

(2) Orice artă (sau meşteşug) de a face X include totodată cunoştinţele 
şi abilităţile necesare pentru a face ~ X. 

Polemarchos acceptă această generalizare. 

In plus, el acceptă teza că bancherul adevărat (omul care ştie să păzească 
banii) e şi drept (căci el, ca bancher veritabil, nu ia ceea ce nu i se cuvine). 
Deci, prin instanţializare: 

(3) Dreptatea (bancară) e arta de a păzi banii. 

Din (2) şi (3) rezultă: 

(4) Dreptatea (bancară) e arta de a păzi banii şi totodată arta de a 
fura banii. 

Concluzia formulată explicit de Socrate e eliptică şi poate induce în 
eroare: „Dreptatea e un fel de artă a hoţiei, doar că e folositoare prietenilor 
şi vătămătoare duşmanilor" (334b); de fapt, concluzia e o aporia, un impas, 
o dificultate: dreptatea e arta de a păzi şi de a fura înseamnă, într-o formă 
explicită, că dreptatea (bancară) e arta de a păzi banii (de către bancherul 
cinstit) şi arta de a fura banii (de către bancherul necinstit). 

(5) Dreptatea (bancară) are proprietatea F (în privinţa A) şi 
proprietatea ~ F (în privinţa B). 

Aceasta nu înseamnă nici că (1) e falsă, nici că mulţimea «(1), (2), 
(3)» e incoerentă; ci doar că, dacă plecăm de la premisa că (DS) e adevărată 
şi acceptăm şi alte premise, atunci ajungem la concluzia că adevărul lui 
(DS) e unul de tip contingent: 0 Fa & 0 ~Fa. 

în ce sens aceste conjuncţii de propoziţii cu contrariile 
lor (ambele relativizate) reprezintă adevăruri contingente ? 

„X e frumos la momentul t ( şi urît la t,“; „dreptatea are proprietatea F 
(faţă de A) şi proprietatea ~F (faţă de B)“ etc. Fie cazul mai simplu, de 
acelaşi tip: 

(a) Mîine va ploua şi poimîine nu va ploua. 

Problema e: cînd (i.e. relativ la ce lume posibilă) întreb eu dacă (a) e 
adevărată? Despre adevărul ei relativ la ce moment e vorba aici? Evident, 
mă interesează să răspund ce valoare are (a) acum, în momentul în care 
formulez întrebarea, în lumea mea, lumea actuală, care e prezentă. Or, 
acum, valoarea de adevăr a lui (a) e indeterminată (1/2), căci stările de 
lucruri care fac adevărate/false cele două conjuncte nu s-au produs încă, 
iar presupunînd că universul e probabilist, ele pot să se producă sau nu. în 
loc de a folosi însă o logică trivalentă pentru a vorbi despre adevărul lui 
(a) în lumea noastră, lume care e indexată cu momentul „acum“, t , putem 
folosi o logică bivalentă modală şi să spunem că, în lumea prezentă, „Mîine 
va ploua" e posibil să fie adevărată (i.e. ploaia poate avea loc sau nu, 
mîine) şi, la fel, „Poimîine nu va ploua". Per total, conjuncţia lor e o 
propoziţie contingent adevărată: e posibil, azi, ca mîine să plouă, şi e 
posibil ca poimîine să nu plouă. Conjuncţiile paradoxale relativizate ale 
lui Socrate nu sînt contradicţii logice, ci adevăruri contingente. 


Argumentul 3 (334c-335b): Noul argument se aplică tot la (DS), 
numai că explicitînd, de data aceasta, sensul termenilor „prieten"/ „duşman"; 
sensul acestora e ambiguu: ceea ce pare a fi prieten/duşman, respectiv ceea 
ce este realmente prieten / duşman. Polemarchos e de părere că „prieten"/ 
„duşman" în (DS) au sensul de ceea ce pare a fi prieten/duşman (334c). 

Şi în acest caz, argumentul elenctic ne duce la o aporie: a fi drept 
înseamnă a face bine celor ce par prieteni (deşi ei pot fi realmente duşmani) 
şi rău celor ce par duşmani (deşi ei pot fi realmente prieteni). Deci dreptatea 
are proprietatea F (din perspectiva aparenţei) şi ~ F (din perspectiva esenţei) 
(334 e). Deci dreptatea este ceea ce spune (DS) şi nu este ceea ce spune 
(DS) („Şi astfel vom ajunge la ceva contrar ideii atribuite de noi lui 
Simonides“ - 334e). Aici „contrar 11 nu înseamnă o contradicţie logică, ci 
o conjuncţie formată dintr-o propoziţie şi contrara ei, fiecare relativizată la 
sisteme de referinţă diferite, deci posibil să fie ambele adevărate. 

Rezultatul practic al acestui elenchos e o redefinire a termenilor 
„prieten" / „duşman" (= ceea ce este realmente prieten / duşman) şi, în 
consecinţă, o reformulare a lui (DS): 

(DP) Dreptatea înseamnă „să faci bine prietenului ca unuia ce este 
bun, dar să aduci vătămare duşmanului ca unuia ce este rău" 
(335 a, 8-10). 

Argumentul 4 (335b-e): Acest argument se aplică la (DP). 
Polemarchos acceptă, aşadar, că a fi drept nu înseamnă pur şi simplu a-ţi 
ajuta prietenii; mai trebuie ca aceştia să fie realmente buni. Dar, totodată, el 
susţine că omul drept vatămă inevitabil pe cineva - anume pe omul rău 
(cf. (DP)) (335b,2). 

Atacul lui Socrate pleacă de la premisa - acceptată de Polemarchos şi 
care nu se îndepărtează prea mult de tratarea dreptăţii ca tehne - că dreptatea 
poate fi văzută ca o virtute ( arete ), ca acel ansamblu de caracteristici care 
face dintr-un lucru un excelent membru al clasei sale (un excelent cal, un 
excelent cuţit, un excelent pantofar, un excelent om moral). 

(DP) spune că e drept să aduci vătămare duşmanului în măsura în care 
este realmente duşman (335a). 

(A) Pe de o parte, a vătăma pe cineva înseamnă a-l face mai rău în 
privinţa virtuţilor sale (această teză generală e obţinută prin generalizare 
dintr-o suită de exemple particulare: 335b-c). 

(B) Dreptatea poate fi privită ca o virtute a omului (335c), i.e. acel 
ansamblu de calităţi ale sufletului care-1 fac pe om să fie un excelent membru 
al clasei oamenilor. (Această tratare a dreptăţii în termeni de arete e o 
prelungire a tratării sale în termeni de tehne. De altfel, Platon asemuieşte 
adesea virtutea cu un meşteşug - e.g. în Protagoras -, cu o suită de abilităţi 
care-1 fac pe om expert în raport cu un anume scop.) 

Dar dacă e drept să aduci vătămare duşmanului (cf. (DP)) şi a vătăma 
pe duşman înseamnă a-1 face mai rău în privinţa virtuţilor sale (cf (A)), 
deci inclusiv în privinţa dreptăţii (cf. (B)), i.e. a-1 face mai nedrept, atunci 
rezultă că e drept să-ţi faci duşmanii mai nedrepţi. 

Pe de altă parte, pe o altă linie de argumentare, Socrate arată - tot 
printr-o generalizare din cazuri particulare (335c-d) - că nu e treaba binelui 
să vatăme; or, virtutea e un bine; deci nu se poate ca, aplicînd dreptatea, 
să-i faci pe alţii (fie ei duşmani sau prieteni) nedrepţi (335d) (tot aşa cum 
„nu e treaba căldurii să răcească 11 etc. - 335d). 

Concluzia e că, într-un sens, dreptatea presupune să-ţi faci 
duşmanii mai nedrepţi (Fa) şi, într-un alt sens, ea nu înseamnă 
acest lucru (~Fa). Concluzia e, şi acum, elenctică. 

Nici revizuirea lui (DS) sub forma lui (DP) nu ne duce la un adevăr 
necesar, rezultat, eventual, dintr-o demonstraţie deductivă. Dacă Vlastos ar 
avea dreptate că elenchos- ul socratic duce la adevărul inevitabil al uneia 
dintre tezele despre dreptate vehiculate în Cartea I, nu se explică de ce finalul, 
la care conced interlocutorii, e: „nu am aflat nimic 11 . Iar dacă elenchos- ul 
furnizează „adevărurile pe care se bazează viaţa 114 , atunci cum se explică 
faptul că cercetarea continuă, iar Glaucon şi Adeimantos se arată dezamăgiţi? 

Concluziile acestui fragment mi se par a fi altele: 

i) Finalul elenctic al Cărţii I constă în argumentarea tezei că viziunea 
curentă despre dreptate, uzitată în practica juridică ori în şcolile de retorică 
şi intrinsecă mentalităţii comune, nu reprezintă un adevăr, contrar pretenţiilor 
dogmatice şi comode ale susţinătorilor ei. Ce este realmente dreptatea mai 
trebuie căutat. Numai filosoful (iubitorul de adevăr, de fiinţă) va putea 
depăşi iluzia cotidiană a filodocşilor ce şi-au cîntat partitura în Cartea I. 

ii) Polemarchos realizează o tranziţie parţială, cu privire la conceptul 
de dreptate, de la listarea (parţială) a unor tipuri de acţiuni drepte, la punctul 
de vedere mai general că dreptatea e un meşteşug ( tehne ), i.e. un corp de 
cunoştinţe (deci şi de reguli de acţiune) şi de deprinderi vizînd un anumit 
scop specific, care au ca rezultat un număr indefinit de acţiuni drepte. 

Ţelul argumentelor lui Socrate a fost să arate - din diferite unghiuri - 
cît de problematic e acest concept - care aparţine simţului comun şi practicii 
juridice obişnuite - cu toate ajustările care i s-au adus. In restul Republicii 
el va vorbi mai puţin de tehne şi mai mult de conceptul înrudit de arete. 


4 


G. Vlastos, The Socratic Elenchus, p. 46. 

iii) Se întrevede aici - într-o formă încă nedezvoltată - punctul de vedere 
articulat de Socrate în restul dialogului: punctul de vedere al dreptăţii ca virtute. 

iv) Socrate reţine, totuşi, ceva din pledoaria lui Polemarchos: anume 
că dreptatea nu înseamnă a face rău (nici măcar duşmanului), ci ea, ca 
virtute fundamentală, e legată de un anume bine. 

Iată şi concluziile altor comentatori: 

Concluzia lui J. Annas: „Polemarchos reprezintă tot ce poate oferi 
mai bun simţul comun cu privire la ideea de dreptate; din punctul de vedere 
al lui Platon, aceasta nu înseamnă foarte mult. Ne-au fost prezentate limitele 
mulţumirii de sine morale şi, pe parcurs, am întrevăzut, prin contrast, forma 
pe care o va lua propria concepţie a lui Platon. Ştim deja că el nu va concepe 
dreptatea ca pe o chestiune de respectare a cîtorva reguli care specifică tipurile 
de acţiuni pe care trebuie să le facem sau să le evităm; dreptatea nu va fi ceva 
ce poate fi conceput ca extern agentului, o mulţime de cerinţe care trebuie 
îndeplinite fără a lua în consideraţie motivul. Nici nu va fi ceva ce poate fi 
posedat într-o manieră nereflectată. Am fost pregătiţi, aşadar, într-un fel, 
pentru a recepta definiţia dreptăţii pe care o pregăteşte Platon însuşi, o definiţie 
ce priveşte nu executarea unor acţiuni determinate, ci starea sufletului unei 
persoane. Orice ar însemna aceasta, va fi vorba de ceva intern, nu extern; va 
fi o chestiune de cunoaştere, nu de respectare oarbă a convenţiilor" 5 . 

Concluzia lui N. Pappas: „Putem caracteriza în două moduri 
inadecvarea abordării de către Polemarchos a problemei dreptăţii în discuţia 
sa cu Socrate. In primul rînd, ideile sale se conformează prea exact concepţiei 
despre virtute a culturii din care făcea parte. In ciuda unei aparente sofisticări, 
Polemarchos e în foarte mare măsură fiul tatălui său şi moşteneşte tendinţa 
bălrînului de a accepta opiniile tradiţionale. Precum tatăl său, el apelează la 
un poet pentru a-şi întemeia poziţia, aşa cum făceau adesea atenienii în 
discursurile morale. In Cărţile II şi III îl vom regăsi pe Platon expulzînd 
poezia, atît de preţuită în cultura epocii sale, din cetatea bine condusă, deoarece 
ea a funcţionat ca autoritate morală în virtutea farmecului exercitat, lăsîndu-şi 
auditoriul capabil doar să citeze versuri frumos întoarse din condei, dar inapt 
să cerceteze caracterul adevărat sau fals al subtextului lor. Polemarchos se 
arată un cunoscător al lui Simonides, dar se dovedeşte a nu avea argumente 


5 


J. Annas, An Introduction to Plato’s Republic, p. 34. 

pentru a-şi justifica impresiile pe care le împărtăşeşte. Sub efectul 
interogatoriului încrucişat, el admite că «Eu unul nu ştiu să fi spus aşa ceva» 
(334b). Deoarece nu a anticipat implicaţiile aforismului său plin de sonoritate, 
dar, în ultimă instanţă, gol de conţinut, Polemarchos nu mai ştie efectiv ce 
spune. Pentru a trece dincolo de acest nivel al conversaţiei, Socrate are nevoie 
de un preopinent care să lase la o parte înţelepciunea comună. 

Polemarchos eşuează şi într-un al doilea sens. El a insistat să descrie 
dreptatea în termeni de acţiuni. Obiecţiile lui Socrate, privite în ansamblu, 
arată cît de greşită se dovedeşte această concepţie. în măsura în care 
Polemarchos încearcă să surprindă dreptatea într-o descriere a 
comportamentului prescris, oricît de generală ar fi aceasta, subzistă riscul 
de a o privi ca pe un meşteşug minor ori potenţial periculos. Restul Cărţii I 
va reorienta termenii discuţiei de la această abordare, greşit aleasă, spre 
una mai productivă" 6 . 

De unde provin aceste idei cu privire la dreptate? 

Cele două definiţii discutate pînă acum nu reprezintă, cum ar putea părea 
unui neavizat, invenţii ad-hoc, artificiale şi arbitrare ale lui Platon; ele sînt 
■sinteza punctului de vedere comun cu privire la dreptate. Aceste definiţii vor 
deveni, desigur, mai uşor de înţeles dacă le vom replasa în contextul lor 
propriu: contextul experienţei juridice a Atenei secolului al IV-lea î.Hr. 

în această epocă. Atena avea deja principii stabile cu privire ladiferenţa 
dintre „ce e al meu" şi „ce e al tău", principii ce subdeterminau dreptul de 
proprietate şi alte drepturi. (DC) captează un sens comun şi foarte vechi al 
dreptăţii: Dover 7 crede că, probabil, „dintotdeauna" grecii au numit adikos 
pe cel ce încerca să-şi însuşească prin forţă sau înşelătorie bunurile altora. 
Dreptul de proprietate a consacrat asemenea obiceiuri străvechi. 

Ce însemna „să dai înapoi ceea ce ai împrumutat"? Acest principiu 
juridico-moral viza - cum era de aşteptat - mai multe lucruri: bunurile 
materiale (un împrumut bănesc sau în obiecte); „ceea ce ţi-a fost dat în 
păstrare" (bani, obiecte, dar şi copiii (daţi în păstrare dascălului sau 
paznicului) ori soldaţii daţi în grijă comandanţilor lor etc.); apoi, mai 
însemna a înapoia o sumă de bani sau o cantitate de bunuri în virtutea unei 
promisiuni, a unui contract sau a unei legi (Demostene, împotriva legii lui 


N. Pappas, Plato and the Republic, p. 37. 

K. Dover, Greek Popular Morality..., p. 170. 

Leptines, ll) 8 . Prin urmare, (DC), oricît de enigmatic ar părea la prima 
vedere, e un principiu general care subîntinde această clasă de acţiuni 
reglementate de norme specifice: „A păstra în mod cinstit şi a restitui 
proprietarului ceea ce ţi-a încredinţat, a rezista tentaţiei de a nega sub 
jurămînt că ai primit vreodată bunurile (aceasta e o ipostază concretă a lui 
„a spune adevărul" - V.M.) reprezintă adevărata paradigmă a lui 
clikaiosyne 

Enunţul (DC) nu trebuie privit ca o prevedere legală, ci ca un 
metaenunţ, ca o sinteză a unei multitudini de prevederi legale şi de 
modalităţi comune de a concepe justiţia. Enunţul unei legi particulare are 
mai degrabă forma următoare: „Cine va fi dovedit de hoţie va restitui 
îndoitul a ceea ce a furat dacă are destulă avere spre a plăti, neţinînd 
seama de partea sa de moştenire; dacă nu, va sta în lanţuri pînă ce va 
satisface pe acela care l-a chemat în justiţie sau pînă ce acesta îl va ierta" 
(Legile, IX, 3). Sau: „Fiecare are dreptul să dispună de averea sa în favoarea 
oricărei persoane (să facă donaţii), afară numai de cazul cînd donatorul e 
nebun, ramolit de bătrîneţe sau supus la o influenţă feminină" (Aristotel, 
Statul atenian, XXXIV). Aici legea reglementează tipuri de acţiuni precis 
determinate şi stipulează condiţiile necesare şi suficiente. 

(DS) introduce restricţia: să dai înapoi nu în orice circumstanţe, ci 
numai „ceea ce îi datorezi" sau „ceea ce se cuvine", expresie absconsă, 
explicitată ulterior sub forma „a face prietenului bine şi duşmanului rău". 

O asemenea caracterizare contrazice modul nostru de a înţelege dreptatea, 
căci încalcă regula imparţialităţii: nu poţi facedreptate favorizîndu-ţi prietenii. 
Dar mentalitatea şi practica juridice greceşti erau altele. Ele acceptau „regula 
răzbunării": dacă un duşman (om, cetate, grup) îţi produce daune, el trebuie 
vătămat în mod corespunzător. De exemplu, Oedip susţine că nu poate fi 
blamat de nimeni pentru că l-a ucis pe Laios, deoarece „el era agresorul (i.e. 
„duşmanul" care l-a vătămat - V.M), iar eu m-arn răzbunat". Deci acţiunile 
făcute ca răzbunare pentru un rău suferit sînt justificate juridic şi moral pe 
criterii de clikaiosyne şi erau privite ca o dovadă de bărbăţie. Legea penală din 
Atena permitea rudelor celui ucis să asiste la executarea ucigaşului 10 . 


8 Citatele din oratorii greci sînt după volumul A. Marin (ed.), Pagini alese 
din oratorii greci. Editura pentru literatură. Bucureşti, 1969. 

'' K. Dover, op. cit., p. 171. 

K. Dover, op. cit., p. 183. 

Despre această mentalitate, Dover spune: „Un grec poate aplica oricărei 
situaţii sau proceduri criteriul: «îmi permite ea să fiu de folos prietenilor 
şi să dăunez duşmanilor?» (Aristofan, Păsările 420f; Sofocle, Antigona 
643f; Xenofon, Anabasis I, 3.6, Cynegeticos I, 4, 2 5, Hiero 2.2). Cei 
ce excelau în amîndouă erau pasibili de o înaltă apreciere' 1 (p. 180). 
Aenofan mai spune în Memorii II, 6, 35: „Ai recunoscut că excelenţa 
unui om e să-şi domine (depăşească) prietenii în binefaceri şi duşmanii 
în neplăceri". 

în concluzie, şi (DS) sintetizează o mentalitate şi o practică istorice, 
esenţialmente juridice. 

Faptul că spaţiul juridicului este mediul propriu al lui (DC) şi (DS) 
reiese fără dubiu din afirmaţia lui Platon de la 433e: „Vei încredinţa 
cîrmuitorilor să ţină judecăţi în cetate". „Dar oare vor judeca ei avînd în 
vedere altceva decît ca nimeni să nu aibă ceea ce este al altuia şi nici să fie 
lipsit de ceea ce îi aparţine?" (aceasta e chiar (DC)). „Nu. Deoarece acest 
principiu este drept." Iată un motiv pentru car eclikaiosyne s-ar putea traduce 
la fel de bine cu „justiţie". 


336b-354c 


3. Thrasymachos 

La 336b intră în scenă sofistul Thrasymachos, care, pe un ton plin de 
orgoliu, propune ceea ce i se pare lui a fi o altă definiţie, cea bună, a dreptăţii: 

(DT) Dreptatea este „folosul celui mai tare" (338c). 

într-o formulă destul de obscură, el exprimă punctul de vedere al 
elitelor politice conservatoare cu privire la dreptate, punct de vedere 
aproape standard în dreptul dintre cetăţi: cel puternic, învingătorul în 
război, stabileşte regulile jocului, ce e drept şi ce e nedrept. Dar şi în 
interiorul cetăţilor poate fi regăsită această mentalitate juridico-morală 
moştenită din era patriarhală: orice guvernare („cel mai tare") instituie 
legi în folosul propriu, şi aceste legi circumscriu spaţiul justiţiei pentru 
cei conduşi. 

S-a comentat dacă aceasta este sau nu o definiţie a dreptăţii 1 J. Annas 
răspunde afirmativ: e un răspuns la întrebarea „Ce este dreptatea? 11 , aceeaşi 
întrebare pusă luiPolemarchos' 2 . N. Pappas răspunde negativ: „Aceasta nu 
e încă o definiţie a dreptăţii. Thrasymachos nu descrie vreo caracteristică a 
actelor oamenilor drepţi sau a instituţiilor care îi fac drepţi. Ea nu corespunde 
nici unei proprietăţi reale a lucrurilor sau oamenilor 11 . Mai mult, (DT) 
„elimină chiar posibilitatea unei definiţii 11 ' 3 . T. Irwin e de părere că întreaga 
Carte I reprezintă „o căutare a definiţiei dreptăţii 11 ' 4 . 

Eroarea lui Pappas e evidentă: există şi alte moduri de a defini un 
concept, în afara definiţiei prin esenţe reale (gen propriu şi diferenţă 
specifică); există, de pildă, definiţiile genetice - prin indicarea genezei 
obiectului denotat de termenul definit; or, Pappas însuşi recunoaşte că (DT) 
„pretinde să prezinte originea ignorată a dreptăţii 11 ' 5 . 

De fapt, Platon tratează în fragmentul Thrasymachos două probleme 
distincte care se vor dovedi finalmente a fi chiar scopul central al dialogului: 
1) problema definiţiei dreptăţii - o problemă conceptuală (ontologică - 
fiinţa justiţiei) şi 2) problema factuală „este nedreptatea mai folositoare în 
viaţă decît dreptatea? 11 - care e o aserţiune despre dreptate. 

Să urmărim trecerea lui (DT) prin polizorul metodei socratice. Socrate 
cere o clarificare a celor spuse de Thrasymachos pentru a ajunge, mai întîi, 
la o înţelegere a lor (definiţie nominală) şi a vedea apoi dacă această definiţie 
captează sau nu adevărul, Forma corespunzătoare (339a). 

E prezentă aici distincţia dintre „a înţelege 11 (un concept) şi 
„a fi adevărat 11 , i.e. a corespunde Formei. E diferenţa logică dintre a furniza 
o definiţie nominală clară („exprimă doar mai clar ce vrei să zici 11 ) şi una 
reală („am înţeles ce vrei să spui 11 , dar „dacă este şi adevărat asta nu ştiu 
încă - 339a). Pînă aici Socrate a lucrat asupra definiţiilor nominale, asupra 
înţelesului acceptat de cei mai mulţi, fără să fi ajuns la adevăr. Specificul 


" Vezi R.C. Cross şi A.D. Woozley, op. cit., p. 29 sqq, pentru comentarea 
critică a patru interpretări diferite ale lui (DT): ca o definiţie de tip naturalist a 
lui „drept 11 ; ca punct de vedere nihilist asupra existenţei dreptăţii; ca remarcă 
incidentală, defăimătoare; ca „analiză esenţială 11 . 

12 J. Annas, An Intmduction to Plato’s Republic, p. 38. 

13 N. Pappas, Plato and the Republic, p. 40. 

14 T. Irwin, Plato’s Ethics, p. 180. 

N. Pappas, op. cit., p. 40. 

aparenţei e caracterul schimbător, contradictoriu („în Cartea I 
Thrasymachos spune mai multe lucruri despre dreptate care împreună 
formează o mulţime inconsistentă 11 - Annas, op. cit., p. 35.) Tocmai 
acesta e scopul demersului: a trece prin diferite straturi de „aparenţă 11 
pentru a ajunge la dreptatea autentică, „adevărată 11 ; acesta e sensul 
ascensiunii dialectice în accepţie platoniciană. 


O primă exactificare a definiţiei: expresia „cel mai tare 11 se referă 
la „stăpînirea (politică) constituită 11 , la tipul de regim politic instaurat 
(democraţie, aristocraţie, tiranie) şi la grupurile sociale ale căror interese 
(„folos 11 ) le exprimă. Instrumentul prin care grupul conducător îşi impune 
propriile interese e legea. Respectarea legilor e, pentru supuşi, „dreptatea 11 , 
iar aceasta nu e decît expresia intereselor clasei conducătoare. 

Socrate pretinde că a înţeles, dar chiar din prima intervenţie critică a 
sa (339b-340b) va reieşi că aici sînt implicate cel puţin două aspecte diferite: 
a) „dreptatea este folositorul (folosul celui mai tare) 11 se referă la aspectul 
genetic (reluat de Glaucon la 359a, unde va explicita sub forma unei teorii 
contractualiste punctul de vedere al lui Thrasymachos): 

(DTg) „Dreptatea 11 e sistemul de legi al unui stat, care ia naştere 
întotdeauna prin formularea juridică a intereselor stăpînirii 
constituite. 

b) pe de altă parte, dreptatea este respectarea legii instituite de putere 
(„ceea ce ei legiferează trebuie să fie împlinit de către supuşi şi aceasta este 
drept 11 (339c)); această a doua abordare e expresia unei teorii 
„convenţionaliste 11 sau „legaliste 11 despre dreptate. 

(DTc) Dreptatea nu e altceva decît comportamentul de respectare a legii. 

O acţiune e dreaptă în sensul că e legală şi e nedreaptă dacă încalcă 
legea. Aceasta ar vrea să fie, eventual, o definiţie reală a dreptăţii; în realitate 
nu e decît o definiţie nominală, o generalizare a definiţiei lui Polemarchos. 
Aceea era prin listarea unor tipuri de acţiuni sau principii de acţiune 
(e.g. refacerea echilibrului perturbat între cîştig şi pierdere), aceasta se referă 
la orice lege, termenii dikaiosladikos fiind congruenţi cu legal/ilegal. Cele 
două definiţii formulate mai sus ar putea fi privite şi ca două aspecte ale 

unei singure definiţii: dreptatea din punctul de vedere al stâpînilor şi, 
respectiv, dreptatea din punctul de vedere al supuşilor. 

Thrasymachos pare să considere ca echivalente aceste definiţii sau, 
mai degrabă, pare a nu fi conştient de diferenţa dintre ele. Socrate pare, 
într-un mod la fel de obscur, să le diferenţieze şi să arate că ele pot intra, în 
anumite circumstanţe, în conflict. 

între 339b şi 340b Socrate produce primul elenchos aplicat 
la (DTg): geneza, conceperea unui sistem de legi se poate face în folosul 
legiuitorilor, dar şi (din ignoranţă) împotriva folosului lor (339d-e). Socrate 
arată că din acceptarea următoarelor 4 premise rezultă o concluzie ce o 
contrazice pe una dintre ele, i.e. rezultă un punct de vedere incoerent. 

(1) „Pretutindeni dreptatea e acelaşi lucru: folosul celui mai tare“ 
(339a) - (DTg). 

(2) „Uneori cei mai puternici poruncesc supuşilor lucruri (i.e. legi 

- V.M.) nefolositoare lor înşişi" (340b) - premisă factuală 
acceptată de Thrasymachos. 

(3) Legile nefolositoare celor puternici sînt nedrepte - din (1) şi (2). 

(4) „Pentru supuşi e drept să împlinească aceasta" (i.e. legea) (340a) 

- aceasta e (DT c), i.e. o acţiune e dreaptă dacă respectă legea. 

(5) Un supus care acţionează conform unei „legi nefolositoare celui 
puternic" acţionează drept (pentru că respectă legea - cf. (DTc)) 
şi totodată nedrept (pentru că legea e nedreaptă - cf. (3)). 

Acesta e un exemplu tipic de „coprezenţă a opuşilor": aceeaşi acţiune 
are predicate opuse (relativ la contexte diferite) - ceea ce e semnul opiniei. 

Cleitophon propune aici următoarea ieşire din impas (340b-d): dacă 
modificăm (1), distingînd între ceea ce este şi ceeac t par ea fi, restabilim coerenţa: 

(1 ’) Dreptatea e ceea ce pare celui mai tare a fi folosul său. 

(2’) Cei puternici poruncesc supuşilor lor numai lucruri care li se 
par folositoare lor (acestea pot fi şi lucruri care, în realitate, le 
sînt nefolositoare). 

(3’) Legile care li se par nefolositoare nu sînt promulgate - din (2’) 
(4’) = (4) 

(5’) Un supus care acţionează conform unei legi promulgate, 
acţionează drept (cf. (4’), care e (DTc)) şi totodată drept (pentru 
că acţionează în direcţia a ceea ce pare celui puternic a fi folosul 
său - (!’)). în acest caz, concluzia e coerentă. 

DarThrasymachos respinge această interpretare „salvatoare" 

cu indignare („crezi că eu îl numesc «mai tare» pe cel ce greşeşte?") şi 
propune o precizare a punctului său de vedere (340d-341 a): premisa factuală 
(2) este inacceptabilă, acceptarea ei anterioară de către Thrasymachos fiind 
„răstălmăcită", în opinia acestuia, de către Socrate. Că un medic „poate greşi" 
eo afimta[ie acceptabilă în sens colocviul, e o constatare empirică accidentală. 
Dar aici avem de-a face cu un adevăr conceptual, aici ni se cere „a vorbi 
precis" (de unde se vede, o dată în plus, că DTg e într-adevăr o definiţie - 
contrar celor susţinute de Pappas). Or, în acest sens, enunţul „medicul e 
vindecătorul celor suferinzi" e un adevăr analitic, intră în conceptul de „medic" 
nota „a fi vindecătorul celor suferinzi". Din acest punct de vedere, expresia 
„medicul este cel ce omoară oameni suferinzi" e o contradicţie în termeni, 
deşi se poate ca, înlr-un caz concret particular, medicul X să-şi omoare din 
greşeală („în lipsa ştiinţei sale") pacientul. Dar ca medic (din punct de vedere 
conceptual) nu se poate spune niciodată că el e omul care omoară pe cei 
suferinzi, decît dacă nu ştim ce înseamnă medic („în măsura în care rămîne 
ceea ce îi arată numele, el nu greşeşte niciodată" - 340e). 

Prin analogie, stăpînii, legiuitorii, ca stăpîni, nu greşesc niciodată; deci 
premisa (1) se menţine, iar premisa (2) cade (la fel şi (3)). Concluzia e: o 
acţiune care e dreaptă pentru supuşi conform DT c (pentru că respectă legea) 
e ipsa facla o acţiune în folosul celui mai tare, deci „dreaptă" şi pentru stăpîn 
(căci „stăpînirea declară că acest folos propriu" - exprimat în legi care 
cristalizează interesele sale - „e, pentru supuşi, dreptatea" (338e)). 

Jitii a Annas consideră această replică a lui Thrasymachos „foarte 
contraintuitivă". „El (Thrasymachos) segîndeşte la lucrul evident adevărat 
că omul care deţine puterea nu-şi poate îngădui să facă greşeli sau, dacă nu, 
va înceta urgent să mai deţină puterea. El salvează consistenţa poziţiei sale 
prin mişcarea pur verbală de a face ca această afirmaţie să fie adevărată 
pentru toţi legiuitorii şi pentru toţi practicanţii vreunui meşteşug." 16 Mie 
mi se pare că aici nu e vorba de o problemă factuală (cum se comportă de 
fapt oamenii politici), ci de una conceptuală (de specificul analizei filosofice, 
diferită de o simplă analiză lexicografică), anume aceea a acceptabililăţii 
raţionale a tezei lui Thrasymachos cu privire la natura dreptăţii. 

Replica lui Socrate (341c-342e): 

Socrate exploatează în răspunsul său aceeaşi idee a „înţelesului 
exacL" al cuvintelor, i.e. al unei discuţii din perspectiva analizei 


16 J. Annas, op. cit., p. 43. 

conceptuale, nu factuale. „înţelesul exact" al unei arte e dat de definiţia 
ei funcţională (cum ar spune R. Hare), adică o definiţie prin indicarea 
funcţiei caracteristice a obiectului definit. (Aici tema funcţiei 
caracteristice - ergon - apare numai vag şi implicit; ea va fi developată 
complet la sfîrşitul discuţiei cu Thrasymachos, la 352e.) Un „căpitan" 
nu e definit funcţional doar prin indicarea unor proprietăţi comune cu 
alţi oameni (e.g. navighează pe mare, e marinar etc.), ci prin distingerea 
„meseriei", activităţii, funcţiei sale specifice: „cîrmuieşte navigatorii". 
O funcţie se exercită asupra unui obiect (navigatorii) şi e menită „să-i 
aducă un folos" (în acest caz, să-i coordoneze pe aceştia -pentru a-şi 
duce la bun sfîrşit misiunea). O artă sau meşteşug e definită deci 
funcţional prin obiect şi prin folosul adus obiectului. „Arta medicală 
este menită să aducă folos trupului" (341 e). 

Dar oare există vreo artă care să aibă ca obiect o altă artă? Sau fiecare 
artă are ca obiect un lucru diferit de ea? Socrate optează pentru a treia 
variantă. Justificarea e destul de obscură, dar mi se pare consistentă cu 
exigenţa anterioară a „înţelesului precis" al cuvintelor: o artă nu are vreo 
imperfecţiune care să atragă necesitatea „folosului" corectiv oferit de altă 
artă, supraordonată, atîta vreme cît o privim ca atare, în definiţia ei, nu 
în instanţializările ei imperfecte („Ea este ... perfecta atîta vreme cît rămîne 
... întru totul şi cu precizie ceea ce este" - 342b). Deci, dacă tratăm 
lucrurile la nivelul analizei conceptuale, nu la nivelul experienţei empirice, 
o artă îşi exercită funcţia caracteristică asupra unui obiect distinct de ea 
câruia-i remediază o lipsă, o deficienţa, îi aduce un „folos". Tocmai 
aducerea unui folos obiectului justifică existenţa artei; o artă care nu e 
menită să facă ceva util obiectului ei e fără sens. Un medic nu urmăreşte 
folosul medicului, ci al bolnavului. Un stăpîn sau legiuitor nu va urmări, 
prin urmare, folosul propriu, ci pe cel al supuşilor săi. Deci dreptatea 
(sistemul de legi) nu e folosul celui mai tare, ci folosul celui mai slab 
(342e). Iată-ne ajunşi la o concluzie aparent opusă punctului de plecare 
formulat în DT g („discuţia despre dreptate se deplasase către contrariul 
tezei iniţiale" - 343 a). 

Reconstituirea exactă: 

(1) Orice artă caută numai folosul obiectului asupra căruia se aplică. 

(2) Dregătoria (politica) este o artă. 

(3) Deci dregătoria cautănumai folosul obiectuluiei (poporul, supuşii). 

Sau: 

(1) Vx (Ax —> Fx) unde: A = a fi artă; 

F = a căuta folosul obiectului la care se aplică 

(2) Aa a = arta dregătoriei 


(3) Fa 

Aceasta e o negaţie a poziţiei iniţiale a lui Thrasymachos (DT g) numai 
dacă şi Thrasymachos acceptă ipotezele (1) şi (2), ceea ce el şi face, cu 
oarecare ezitare, ce-i drept. Deci, demonstrează Socrate, Thrasymachos 
susţine că dregătoria e în folosul celui mai tare (din punctul de vedere al 
mentalităţii aristocratice) şi în folosul celui mai slab (din punctul de vedere 
al filosofului care acceptă definiţia de mai sus a artei). Din nou o concluzie 
care sugerează că DTg răntîne la nivelul cloxei. 

Replica lui Thrasymachos (343b-344d): 

Thrasymachos se repliază şi începe prin a contesta chiar ipoteza (1). 
Replica sa e lungă şi încîlcită, iar J. Annas presupune că Platon a vrut să o 
pună în contrast cu „metoda lui Socrate, care insistă pe întrebări şi răspunsuri 
scurte ce vizează descoperirea adevărului" 17 . 

In prima ei parte (343a-d), Thrasymachos arată că teza (1) e, dacă nu 
falsă, cel puţin problematică. Procedura utilizată e ca, printr-un raţionament 
analogic, plecînd de la alte arte (e.g. păstoritul), să arate că, în general, 
artele caută, în ultimă instanţă, folosul propriu, nu folosul altuia: păstoritul 
are ca scop îngrijirea oilor, dar urmăreşte binele păstorilor. La fel se întîmplă 
cu arta guvernării drepte: dreptatea e folosul păstorilor, i.e. „al celui mai 
tare şi al cîrmuitorului". Respeclînd legile, supuşii se comportă „drept", şi 
prin aceasta „împlinesc folosul aceluia care este mai tare şi îl fac fericit" 
(343c). Dar aceasta înseamnă a te comporta în defavoarea intereselor şi 
fericirii tale; supuşii „drepţi" (care respectă legile stăpînilor) sînt 
„pretutindeni dezavantajaţi faţă de cei nedrepţi" (343d). 

Discursul lui Thrasymachos e însă confuz în sensul că, pe lîngă acest 
aspect clefiniţional, el introduce în discuţie, prin lunecări abia sesizabile, 
teza factuală că nedreptatea e mai folositoare decît dreptatea, ca şi o nouă 
definiţie a dreptăţii: dreptatea e „bunul altuia" (343c), iar nedreptatea e 


17 J. Annas, op. cit., p. 44. 

acţiunea ce promovează propriile interese, chiar în detrimentul intereselor 
altora. De altfel, Socrate îi reproşează puţin mai tîrziu asemenea habitudini 
sofistice: „Dar mai întîi fii consecvent cu ceea ce afirmi sau, dacă schimbi 
ceva, schimbă pe faţă şi nu ne amăgi" (345b). 

Thrasymachos pare a sugera iniţial că această nouă definiţie se 
suprapune peste definiţia dreptăţii ca folosul celui mai tare. în realitate, 
cele două definiţii sîntîn conflict (vezi J. Annas, op. cit., p. 45). Căci dacă 
dreptatea e binele altuia (i.e. a fi drept înseamnă a acţiona pentru binele şi 
fericirea altuia), atunci definiţia „dreptatea e folosul celui mai tare" e valabilă 
numai pentru cazul dreptăţii (comportamentului drept al) supuşilor. Din 
punctul de vedere al conducătorului dreptatea va trebui să fie binele supuşilor, 
deci interesul celui mai slab. 

Această mişcare e interpretată de Annas ca o lărgire a conceptului de 
dreptate, care nu se aplică doar la supuşi, ci şi la stăpîni, cu riscul de a obscuriza 
răspunsul la întrebarea „Ce este dreptatea?". Ceea ce e clar din spusele lui 
Thrasymachos e că nedreptatea pare a fi mai folositoare celui ce o practică 
decîtdreptatea şi, deci, mai demnă de admirat, pentru că, indiferent dacă vorbim 
despre dreptate din punctul de vedere al conducătorului sau din cel al supusului, 
dreptatea înseamnă a nu acţiona în interesul propriu, ci al celorlalţi (în timp ce 
„nedreptatea înseamnă profit şi folos pentru mine însumi" - 344c). 


Sinteza iui J. Annas pînă aici: „O descriere plauzibilă a 
desfăşurării Cărţii I ar fi următoarea: poziţia reală a lui Thrasymachos 
este că dreptatea e binele altuia, în timp ce nedreptatea înseamnă a acţiona 
întru realizarea cu orice preţ a propriilor tale interese. La început, el dă o 
formulare a acestui punct de vedere care se aplică doar la supuşii unor 
legiuitori competenţi: „dreptatea e interesul celui mai tare"; iar acest mod 
de a privi problema îl conduce spre a susţine că „dreptatea înseamnă a 
respecta legile". însă o asemenea formulare e înşelătoare, pentru că ea 
sugerează că Thrasymachos susţine o poziţie convenţionalistă. Numai cînd 
Cleitophon îl confruntă cu cerinţa de a adopta explicit o asemenea poziţie 
Thrasymachos o respinge şi vine cu o formulare mult mai largă - „dreptatea 
e binele altuia" -, care cuprinde ceea ce voia el realmente să spună. Calea 
pe care e condus de la o formulare parţială şi încîlcită la una clară e 
menită să arate, fără îndoială, că Thrasymachos e un gînditor nechibzuit 
şi confuz, care are nevoie de lecţii de rigoare din partea lui Socrate" 
(J. Annas, op. cit., p. 46). 

Prima replică a lui Socrate (345a-345e) 

Socrate îi reproşează lui Thrasymachos abandonarea căutării „înţelesului 
exact" al cuvintelor în cazul „artei păstoritului" şi „păstorului". A defini 
funcţional păstorul cu ajutorul funcţiei „a benchetui" sau „a vinde oi" 
înseamnă a confunda noţiunile. Funcţia de a vinde oi e a „comerciantului 
de oi", nu a păstorului; funcţia acestuia din urmă e de a creşte oile. Deci, în 
măsura în care dorim sensul „adevărat" al lui „păstor", vom constata că 
funcţia lui se aplică la un obiect exterior (oile), urmărind „binele acestuia" 
(345d). Acelaşi lucru e valabil şi pentru „stăpînire": luată în „înţelesul ei 
exact", i.e. „în măsura în care este stăpînire (şi nu altceva - V.M ), ea 
urmăreşte cel mai mare bine pentru ... cel care este supus" (345d-). 

A doua replică a lui Socrate (346a-346e) 

Socrate întăreşte argumentul de mai sus prin intermediul ideii de „capacitate" 
a unei arte. E, de fapt, tot o aproximare a ideii de funcţie. Fiecare artă are o 
„capacitate proprie" care o distinge de alte arte, capacitatea de a aduce un cîştig 
specific obiectului ei. Desigur, orice artă poate fi utilizată în scopuri diferite şi 
poate aduce cîştiguri diferite; orice artă are o pluralitate de capacităţi: de exemplu, 
medicina poate avea capacitatea de a aduce cîştig atunci cînd vindeci pe bani; 
dar cîştigul nu e capacitatea proprie ei, ci e capacitatea proprie unei alte arte - 
arta afacerilor: „fiecare artă îşi face lucrul său şi aduce folos lucrului care îi 
fomiează obiectul" (346d). Deci „e limpede că nici o dregătorie nu-şi pregăteşte 
sieşi folosul, ci... îl pregăteşte celui cîmiuit". Orice cîmiuire urmăreşte „folosul 
supusului care e mai slab, nu al celui mai tare" (346e). 

A treia replică a lui Socrate (347a-347e) 

Socrate aduce acum un argument factual în sprijinul tezei că acela care 
practică arta dregătoriei nu-şi prescrie sieşi binele, ci celui supus acelei 
arte, exercitarea dregătoriei fiind percepută mai degrabă ca o povară: 
„nimeni nu vrea să cîmiuiască de bunăvoie sau să aibă vreo dregătorie", ci 
top cer o simbrie (346e). E vorba aici din nou, desigur, despre „adevăratul 
cîrmuitor" (347d), nu despre simulacrul lui. în orice caz, în Atena vremii, 
pentru a reduce absenteismul cetăţenilor în adunările publice, s-a introdus 
într-adevăr practica retribuţiei. 

în acest moment (348a) se trece la analiza critică a tezei 
lui Thrasymachos că viaţa întru nedreptate e mai bună decît viaţa 
dreaptă. Scopul lui Socrate nu e, iarăşi, acela de a invalida această 
teză, ci doar de a arăta că e o simplă opinie ( doxa ). 

Primul argument al lui Socrate împotriva acestei teze e la 
348c-350d. Socrate observă că această afirmaţie despre dreptate se bazează 
pe supoziţia tacită - recunoscută de Thrasymachos - că nedreptatea este o 
virtute, iar dreptatea - un viciu, de unde atitudinea admirativă faţă de omul 
nedrept (nu e vorba aici de măruntele comportamente nedrepte (cum ar fi 
furtul din buzunare), ci de „nedreptatea desăvîrşită“, a celor „ce pot să-şi 
supună cetăţi şi noroade" (348d)). 

Argumentul lui Socrate începe propriu-zis la 349b şi decurge, în esenţă, 
astfel (vezi sinteza argumentului făcută de Socrate la 349c): 

Omul drept e: a) omul care nu vrea să-l întreacă pe cel ce e drept (traducerea 
lui Robin Waterfield: „nu se pretinde pe sine superior persoanelor 
asemenea lui“). Termenul central utilizat în acest argument e cel de 
pleonexia, i.e. obiceiul cuiva de a voi şi de a-şi însuşi mai mult decît i 
se cuvine. Această înclinaţie abuzivă, de a învinge şi a cîştiga în orice 
condiţii, caracterizează omul nedrept 18 ; omul drept e cel care are tendinţa 
să rămînă în propriile sale limite. 

b) omul care vrea să-l întreacă pe cel nedrept. (Deci omul drept nu vrea 
să fie decît deasupra omului nedrept; dreptatea suprimă înclinaţia spre o 
competiţie necontrolată în vederea unor cîştiguri personale, înclinaţie 
manifestată de persoanele nedrepte şi concretizată în sfidarea legilor şi 
ordinii.) 

Omul nedrept e: c) omul care vrea să-l întreacă pe cel ce e nedrept. 

d) omul care vrea să-l întreacă şi pe cel ce e drept (să ia întreaga 
putere, avuţie, să ignore fapta dreaptă etc.). 

Dar Thrasymachos susţine că omul drept seamănă cu (şi este) un 
„neiscusif ‘ şi „nu e de ispravă", pe cînd cel nedrept seamănă cu (şi este) un 
„iscusit" şi e „de ispravă" (349d). 

Acum (349d-e): Socrate trece la analiza cuvintelor „iscusit" / „lipsit 
de iscusinţă", respectiv „om de ispravă"/ „om de nimic". Cum sînt ele 
folosite în limbă? Concluzia este: în primul rînd, un om se numeşte „de 
ispravă" acolo unde e „iscusit" (şi invers) (349e); în al doilea rînd, pe 
exemplul unor arte (muzica, medicina etc.) Socrate conchide: 


18 Demostene, în Filipica întîi, 9, vede în regele Filip arhetipul acestui gen de 
personaj: „Vedeţi, atenieni, pînă la ce grad de îndrăzneală a ajuns acest om care 
nu vă lasă să puteţi alege între acţiune şi linişte, ci vă ameninţă şi vă aruncă, 
zice-se, cuvinte pline de semeţie, iar el nu este omul care, o dată stăpîn peste ceea 
ce a supus, să se mulţumească cu acestea, ci mereu pretinde mai mult..." 

Omul iscusit şi de ispravă e omul care are caracteristicile (a) şi (b). 

Omul lipsit de iscusinţă şi de nimic are caracteristicile (c) şi (d). 

Deci: omul drept (în accepţia lui Thrasymachos) pare a fi omul iscusit 
şi de ispravă (în accepţia uzuală a termenului - acceptată însă şi de 
Thrasymachos). 

Omul nedrept (în accepţia lui Thrasymachos) pare a fi omul lipsit de 
iscusinţă şi de nimic (în accepţia uzuală a termenului). 

Or, aceasta contrazice ipoteza lui Thrasymachos că omul nedrept e 
virtuos, iar cel drept e vicios (350c-d). 

Ceea ce acceptă cu greu, „năduşind", Thrasymachos, la 350d, nu e 
concluzia unei demonstraţii deductive, ci concluzia unui elenchos: ceea ce 
paie a fi „omul drept" în accepţia sa (un „neiscusit" şi „neisprăvit") e 
identic cu ceea ce pare a fi „omul nedrept" în accepţia uzuală a termenului. 
Altfel spus, omul „neiscusit" şi „neisprăvit" este „drept" (P) în raport cu 
anumite circumstanţe şi „nedrept" (~P) în raport cu alte circumstanţe. 

Aşadar, ceea ce acceptă „roşind" Thrasymachos nu e negaţia tezei sale, 
anume: „Atunci omul drept ne-a apărut ca fiind de ispravă şi iscusit, în 
timp ce omul nedrept - ignorant şi bun de nimic" (350c), ci faptul că 
propria sa teză e o simplă părere (doxa ), nu un adevăr, cum era el convins. 

O variantă de interpretare: 

Teza lui Thrasymachos e că nedreptatea e mai profitabilă decît dreptatea, 
în sensul că nedreptatea e o virtute, iar dreptatea - un defect. Urmarea e că 
oamenii nedrepţi „par a fi deştepţi şi de ispravă", pe cînd cei drepţi - 
ignoranţi şi buni de nimic (348c-e). Aceasta e o ipostază clară a abordării de 
tip consecinţionist-egoist a dreptăţii, definitorie pentru Thrasymachos: 
dreptatea e valoroasă moral datorită consecinţelor sale profitabile. 

Este exact inversul a ceea ce credea Socrate, aşa încît, pentru a continua 
discuţia, cei doi trebuiau să găsească un punct de plecare împărtăşit în comun; 
acesta e teza că pleonexia e trăsătura distinctivă a comportamentului nedrept 
(349b-). Pleonexia e trăsătura omului nedrept de a vrea să aibă mai mult sau 
să fie considerat mereu deasupra celorlalţi oameni, chiar dacă asta presupune 
încălcarea legii şi ordinii (349c). R. Waterfield traduce acest termen cu „dorinţa 
de a se pretinde superior altuia" sau „dorinţa de a avea mai mare putere în 
orice împrejurare". Termenul pare a fi folosit ambiguu (aşa cum observă 
Annas, p. 51; Pappas, p. 45; vezi şi nota 37 la traducerea românească): a avea 
mai mult decît e cazul să aibă, respectiv a face mai bine decît face (în cazul 

muzicianului). Omul drept, prin contrast, e omul care face ceea ce trebuie 
(ceea ce spune legea, cutuma etc.), adică exact ceea ce fac şi ceilalţi oameni 
drepţi; el nu e înclinat să se arate superior decît oamenilor nedrepţi. Din acest 
punct de vedere, e asemănător cu expertul într-un meşteşug: muzicianul expert 
tinde să facă ceea ce trebuie (i.e. să respecte întocmai legile obiective ale 
acordajului, execuţiei, armoniei etc.) exact la fel cu ceilalţi experţi, căci a fi 
expert înseamnă a cunoaşte aceste legi şi a acţiona conform lor. Numai 
nepriceputul lucrează la înlîmplare şi îşi poate închipui că e mai bun decît 
expertul. Acelaşi lucru pentru doctor: el nu va tinde să „depăşească", să iasă 
din limitele celor prescrise de arta medicinei şi valabile pentru toţi medicii; el 
va încerca să iasă doar din limitele empiriei vracilor, a ne-medicilor, prin 
urmare să-i „depăşească" pe aceştia, să le fie superior. 

în reconstrucţia argumentului voi folosi pentru această însuşire expresia 
generală „a căuta superioritatea faţă de ... (încâlcind ceea ce s-ar cuveni, 
legea, ordinea)", care acoperă şi cele două sensuri particulare: „a căuta 
superioritatea materială ... (încâlcind legea)", e.g. a te îmbogăţi prin furt; 
respectiv, „a căuta superioritatea în abilitate... (încâlcind sau nesocotind legile 
nescrise ale meseriei)", e.g. ignorantul care se crede superior expertului tocmai 
pentru că ignoră şi dispreţuieşte criteriile meseriei. Şi acum argumentul: 

(1) Omul nedrept e iscusit şi de ispravă (348d; 349d) - teza lui 
Thrasymachos. 

(2) Omul drept e neiscusit şi de nimic (e un „nobil neghiob"). 

(3) Omul nedrept e omul care caută superioritatea atît faţă de alţi 
oameni nedrepţi, cît şi faţă de oamenii drepţi (omul care vrea 
să-i „depăşească" pe toţi, sfidînd restricţiile legale sau 
cutumiare) (349b-c) - ipoteză acceptată de amîndoi. 

(4) Omul drept e omul care caută superioritatea doar faţă de cei 
nedrepţi. 

(5) Omul nedrept e omul care caută superioritatea tuturor - (3) 
reformulat. 

(6) Omul drept e omul care caută superioritatea doar a celor „ce 
nu-i seamănă şi sînt opusul lui" (350b) - (4) reformulat. 

(7) Muzicianul (i.e. un caz particular de expert, de cunoscător) 
este un om iscusit şi de ispravă (349e) - o ipoteză empirică de 
simţ comun („empiric" se referă aici la utilizarea comună a 
limbii: „pe care îl numeşti tu iscusit...?"). 

(8) Nemuzicianul (i.e. un caz de ignorant) este un om neiscusit şi 
de nimic (349e). 

(9) Muzicianul e omul care nu caută superioritatea asupra unui alt 
muzician (care lucrează pe baza aceloraşi legi ale armoniei), ci 
doar superioritatea asupra unui nemuzician (349e) - ipoteză 
empirică privind utilizarea cuvintelor obişnuite; că avem aici o 
discuţie cu privire la utilizarea cuvintelor - i.e. cu privire la 
definiţiile convenţionale ale cuvintelor -, şi nu cu privire la fapte 
extralingvistice, e dovedit şi de pasajul de la 349a: „ spusa e cea 
care trebuie respinsă 11 , nu ceea ce s-ar putea bănui că se gîndeşte în 
spatele ei; e şi un îndemn la o interpretare literală a dialogului. 

(10) Nemuzicianul e omul care caută superioritatea asupra tuturor. 

(11) Expertul e omul care nu caută să fie superior decît celui cenu-i 
seamănă şi e opusul lui (i.e. ignorantul) (350a) - generalizare 
inductivă din (9): muzicianul, medicul.... 

(12) Ignorantul e omul care caută superioritatea asupra tuturor (350b) 
- generalizare inductivă din (10). 

(13) Expertul seamănă cu omul drept (din (6) şi (10), prin aplicarea 
unui principiu logic tacit după care două lucruri sînt asemănătoare 
în sensul că au în comun - aici - un tip de proprietăţi, nu neapărat 
anumite proprietăţi particulare, care pot fi diferite, i.e. „a nu 
căuta să fii superior decît celui ce nu-ţi seamănă şi e opusul tău“). 
Această relaţie de asemănare, raportată la o mulţime fixată de 
proprietăţi, e o relaţie de echivalenţă. 

(14) Ignorantul seamănă cu omul nedrept - din (5) şi (12). 

(15) Expertul este omul iscusit şi de ispravă - din (7), prin 
generalizare (350b). 

(16) Ignorantul este omul neiscusit şi de nimic - din (8), prin 
generalizare. 

(17) Omul iscusit şi de ispravă este omul care nu caută să fie superior 
decît celui ce nu-i seamănă şi e opusul lui (350b) - din (11) şi 
(15), prin tranzitivitatea identităţii. 

(18) Omul neiscusit şi de nimic este omul care caută superioritatea asupra 
tuturor - din (12) şi (16), prin tranzitivitatea identităţii (350b). 

(19) Omul drept seamănă cu omul iscusit şi de ispravă din punctul 
de vedere al caracteristicilor x, y, z... (350c) - din (6) şi (17), 
prin aplicarea principiului de la (13). 

(20) Omul nedrept seamănă cu omul neiscusit şi de nimic (350c) - 
din (5) şi (18), prin aplicarea principiului logic de la (13). 

(21) Dacă mai multe lucruri seamănă între ele, atunci ele fac parte 
din aceeaşi clasă („sînt de acelaşi tip“\ „fiecare este de acelaşi 
tip cu oamenii cu care se aseamănă" - traducere Waterfield; 
„Fiecare este precum cei cu care seamănă" - traducere Comea) 
(349d; 350c) - principiu logic: obiectele sînt clasificate în 
funcţie de gradul de asemănare. 

(22) Omul drept este (de acelaşi tip cu, sau face parte din aceeaşi 
clasă - a celor cu caracteristicile x, y, z... - cu) omul iscusit şi 
de ispravă - sub caracteristicile x, y, z.... (350c) - din (19) şi 
(21), prin particularizare. 

(23) Omul nedrept este neiscusit şi de nimic (350c) — din (20) şi (21), 
prin particularizare. 

Dar: (22) contrazice (1) şi (23) contrazice (2). 

Care e forţa acestui argument: 

Nickolas Pappas spune că el e un „eşec" pentru că: 

1) „A căuta superioritatea faţă de...“ e o expresie ambiguă (eroarea 
de echivocare): ea înseamnă a fura într-un caz şi a face muzică 
mai bună în altul, or „cele două sensuri ale expresiei nu au 
nimic în comun" (p. 46). Am arătat că argumentul funcţionează, 
totuşi, el utilizînd o relaţie de asemănare sub un tip de proprietate 
care acoperă ambele sensuri de mai sus; pleonexia („a căuta 
superioritatea faţă de...“) e o proprietate-tip care poate avea 
diferite instanţe particulare, iar argumentarea utilizează această 
proprietate-tip, evitînd acuza de echivocare. 

2) Nu se justifică trecerea de la asemănare la identitate fără a discuta 
cît de esenţiale sînt proprietăţile în cauză (p. 46). Am arătat că 
există un sens în care trecerea se poate face: dacă a şi b au 
anumite proprietăţi tipice în comun (deci sînt asemănătoare), 
atunci ele pot fi incluse în aceeaşi clasă M = clasa oamenilor 
care caută superioritatea doar asupra celor ce nu le seamănă şi le 
sînt opuşi; în acest sens, a şi b sînt de acelaşi tip. 

3) J. Annas crede că principalul defect al argumentării e că Socrate 
îşi reprezintă diferenţa dintre dreptate şi nedreptate ca pe o 
chestiune de pricepere, de competenţă, cînd, în realitate, o 

asemenea diferenţănu există. „El vreacaomul nedrept să încerce 
în zadar să fie ceea ce e omul drept; dar asta se poate face 
numai dacă ni-i imaginăm pe cei doi ca întrecîndu-se în aceeaşi 
cursă, pe care omul drept o cîştigă. Insă nedreptatea nu e o 
tentativă prost condusă de a realiza ceea ce realizează dreptatea; 
omul nedrept e omul care are alte priorităţi decît omul drept.“ 19 
Cred că aici s-a strecurat o confuzie: omul nedrept nu vrea să devină 
drept, nici să-l „depăşească 11 pe cel drept în dreptate ; el vrea să-l depăşească 
în avere, putere, plăceri etc. El are, într-adevăr, alte priorităţi decît omul 
drept. La fel vraciul: el nu vrea să-l „depăşească 11 pe medic în arta medicinei 
(deşi poate avea această iluzie), ci în clientelă, cîştiguri etc. Şi el are alte 
priorităţi. Dar amîndoi caută un anume fel de „superioritate 11 faţă de expert. 

Ce spune argumentul lui Socrate : el spune că dacă admitem (1) şi 
(2) şi mai adoptăm de comun acord şi alte supoziţii: (3), (7), (8), (9), 
(10), (11) şi (12) şi (15) şi (16), ultimele obţinute inductiv din celelalte, 
atunci putem deduce (22) şi (23), care contrazic (1) şi (2). Deci, dacă 
admitem ca adevărate ipotezele a & b &...& d, atunci deducem ~ a; din 
aceasta nu rezultă nimic cu privire la valoarea de adevăr â lui a sau ~ a. 
Rezultă că omul drept este F (iscusit şi de ispravă) relativ la caracteristicile 
x, y, z... şi totodată ~ F relativ la alte caracteristici. O coprezenţă a opuşilor 
tipic elenctică. Scopul lui Socrate, în acestpasa j, nu pare a fi demonstrarea 
negaţiei tezei lui Thrasymachos, ci argumentarea că teza lui Thrasymachos 
e un adevăr contingent, o părere. 


Al doilea argument al lui Socrate (350d-352d) 

Aici Socrate contraargumentează în direcţia unei variante a tezei 
imoraliste a lui Thrasymachos, anume că „nedreptatea este mai puternică, 
e mai potrivită omului liber şi stăpînului decît dreptatea 11 (344c), căci „omul 
drept e pretutindeni dezavantajat faţă de cel nedrept 11 (343d). Altfel spus, 
„nedreptatea este mai puternică şi mai tare decît dreptatea 11 (351a). Aici se 
insinuează un sens al dreptăţii care va fi esenţial în dezvoltările ulterioare: 
dreptatea e privită ca un gen de ordine socială. 

Argumentul lui Socrate e acum un argument inspirat de ideea de cooperare. 
Se pleacă de la ideea comună că orice cooperare e minată de actele de nedreptate: 
acestea produc neîncredere, suspiciune, dezbinare, lupte intestine. Dreptatea, 


19 J. Annas, op. cit., pp. 51-52. 

prin contrast, „aduce înţelegere şi prietenie" (35 ld). Ea e unfactorde stabilitate 
politică. Acest punct al discuţiei este iarăşi de maximă importanţă pentru 
anticiparea pe care o face: de aici înainte problema dreptăţii/nedreptăţii va fi 
tot mai puţin pusă în termeni de acţiuni (drepte/nedrepte) şi va deveni tot mai 
mult o chestiune privind natura persoanelor şi a societăţii. „Sistemul etic al 
Republicii nu va preciza care comportament e moralmente corect, ci va analiza, 
în loc, persoana dreaptă şi cetatea dreaptă. Superioritatea dreptăţii asupra 
nedreptăţii nu va consta în profitabilitatea unor acţiuni particulare (în calitatea 
consecinţelor lor - V.M.), ci în profitabilitatea faptului de a fi un anume gen 
de persoană sau de a le organiza adoptînd un anume pattem social.“ 2U 

Producînd deci dezbinare, nedreptatea îi face pe membrii grupului 
„neputincioşi să realizeze ceva laolaltă" (35ld) (352a). Cînd ea apare la 
nivelul persoanei, „o face neputincioasă în acţiune", „plină de vrajbă", 
„duşmană sieşi şi celorlalţi" (352a). 

în concluzie, cei ce posedă dreptatea par să fie „mai capabili de acţiune", 
mai puternici, mai eficienţi, pe cînd ceilalţi par să fie „mai neputincioşi" 
(352c) - spre deosebire de felul „cum ai presupus tu (Thrasymachos) la 
început" (352c). 

Argumentele lui Socrate au fost îndreptate împotriva scepticismului 
moral al lui Thrasymachos, o concepţie după care dreptatea e o iluzie şi 
chiar o nebunie a unor naivi, singurul lucru practic şi productiv fiind 
nedreptatea. Ceea ce arată Socrate e că acest sens al dreptăţii e o iluzie, căci 
despre ea se pot afirma cu acelaşi temei lucruri contrare. 

Al treilea argument al lui Socrate (352d-354c) 

Socrate începe prin a sugera care este, de fapt, problema centrală a 
eticii: „felul în care trebuie trăit" (352d). Iar discuţia ce se derulează se 
referă tocmai la această chestiune: a trăi drept înseamnă oare a trăi mai bine 
(a fi mai fericit), mai curînd decît a trăi nedrept? Pledoaria lui Socrate în 
favoarea vieţii întru dreptate e introdusă cu ajutorul ideii de ergon - „acţiune 
proprie", funcţie proprie a unui lucru. Acest concept tehnic, anticipat în 
paginile anterioare, va juca un rol esenţial în Etica nicomahică a lui Aristotel. 

Orice lucru (artefact (e.g. cosor); obiect biologic (e.g. cal, ochi, 
ureche)) are o „acţiune proprie" sau funcţie proprie: acea acţiune pe care 
fie el singur o poate efectua, fie o efectuează cel mai bine dintre toţi. 
Exemplu: funcţia proprie a ochilor e vederea, a cosorului e tăiatul 


20 N. Pappas, op. cit., p. 47. 

viţei-de-vie. Aceasta e o caracteristică esenţială, definitorie a obiectelor 
respective; rezultă de aici că pentru Platon toate obiectele pot fi definite 
funcţional. Asta nu înseamnă a le defini prin scop, căci numai artefactele 
sînt menite unui scop; celelalte prezintă un „pattem de comportament 
caracteristic" (Annas), o finalitate într-un sens neteleologic, în descrierea 
căreia Platon evită cu grijă menţionarea ideii de scop. 

De conceptul de funcţie caracteristică e legat conceptul de „virtute" 
(arete ). Virtutea ochiului e capacitatea vederii; virtutea e ansamblul de calităţi 
posedate de un lucru şi care îi sînt necesare şi suficiente pentru exercitarea în 
bune condiţii a funcţiei proprii. Cusurul (sau viciul) e ansamblul acelor calităţi 
care fac ca lucrul să-şi exercite rău funcţia proprie (353b-d). 

Această teorie a ergon- ului şi arete- ului e aplicată apoi la sufletul omului 
(353d) - care defineşte, pentru Platon, natura umană. în acest caz, „funcţia 
proprie" are un sensplural:/nnc/n7e psihice (sensibilitatea, raţiunea, voinţa, 
viaţa etc.). Care e virtutea ce face ca aceste funcţii să se exercite bine? Aşa 
cum s-a convenit (vezi 335c şi 350d), dreptatea este una din virtuţile 
sufletului şi, se insinuează aici, e virtutea definitorie, căci un suflet drept 
(„bun") va gîndi, va conduce, va simţi bine; pe cînd un suflet nedrept 
(bîntuit de conflicte interne) îşi va exercita rău funcţiile psihice. Aşadar, un 
suflet drept îşi va duce viaţa bine, pe cînd unul nedrept va trăi rău. Dar a 
trăi bine se cheamă a avea noroc şi fericire. Deci „omul drept este fericit, 
cel nedrept - nenorocit" (354a). 

Şi cum pare a fi clar că. folositor înseamnă, în acest context, a îi fericit 
(eudaimon ), adică norocit, nu ne-nenorocit, rezultă că „niciodată nu va fi 
nedreptatea mai folositoare decît dreptatea" (354a) - contrariul susţinerii 
lui Thrasymachos. Din nou un final elenctic: plecînd de la premise comune 
(acceptate, în discuţie, de Thrasymachos), unii pot susţine că omul nedrept 
e fericit, alţii că omul drept e fericit. Nu există nici o necesitate aici. 

Reconstituirea lui N. Pappas {op. cit., pp. 47-48): 

1) Orice lucru are o funcţie (ergon) pe care doar el o poate exercita 
sau pe care o exercită cel mai bine comparativ cu alte lucruri 
(352d-353a). 

2) Excelenţa sau virtutea unui lucru e acel ceva care-1 face să-şi 
exercite bine funcţia proprie (353b-d). 

3) Funcţia sufletului e actul de a trăi ( living) (353d). 

4) Virtutea sufletului face ca acesta să trăiască bine - din (2) şi (3). 

5) Dreptatea este virtutea sufletului (353e) - supoziţie introdusă aici. 

6) Cei drepţi trăiesc bine (353e) - din (4) şi (5). 

7) Cei drepţi sînt fericiţi (354a). 


Finalul Cărţii I este tipic socratic: nu se ajunge la nici o concluzie cu 
privire la ce este realmente dreptatea şi, neştiind ce este dreptatea, nu putem 
şti cu adevărat nici dacă ea e mai folositoare decît nedreptatea (354c). Teza 
factuală a lui Thrasymachos nu poate fi nici demonstrată, nici infirmată 
atîta vreme cît e o teză despre un concept care nu ştim ce înseamnă cu 
adevărat. Singura concluzie e că ştim că nu ştim nimic. Socrate însuşi face 
recapitularea celor spuse şi constată că întrebarea „Ce este dreptatea? 11 a 
fost abandonată pe parcurs în favoarea discuţiei despre folosul sau nefolosul 
dreptăţii. Or, pînă „atunci cînd nu ştiu ce este dreptatea, cu greu voi afla 
dacă ea este o virtute sau un defect şi dacă cel ce o are este nenorocit sau, 
dimpotrivă, fericit 11 (354c). Aşadar, încheiem un prim tronson al discuţiei 
în contradictoriu cu sentimentul că „nu am aflat nimic" (354b). Voi 
argumenta că acest moment nu reprezintă un eşec, ci o-etapă firească în 
desfăşurarea ascensiunii dialectice spre Forma dreptăţii. 

De unde provine, totuşi, acest sentiment? S-a observat îndeobşte caracterul 
neconclusiv al argumentelor socratice. Ele sînt un conglomerat de ipoteze 
conceptuale şi factuale, de argumente deductive şi inductive, de clasificări şi 
analogii etc., care nu au un efect logic conslrîngâtor. Sentimentul eşecului 
argumentativ dat de finalurile socratice deschise a fost interpretat şi ca o posibilă 
sugestie a lui Platon că raţiunea discursivă e limitată şi că fdosofia - atunci 
cînd e să-şi respecte menirea - va apela mai degrabă Ia alte forme de discurs: 
poate „delirul", poate „entuziasmul", poate Eros-ul, poate, pur şi simplu, 
tăcerea 21 . Aspectul dialogului nu confirmă însă o asemenea interpretare, de 
sorginte mistic-creştină. Platon e pe mai departe atent la argumentare, chiar 
dacă va utiliza o altă metodă decît aceea socratică, a întrebărilor şi răspunsurilor. 

Alţii ar putea fi induşi în eroare, dimpotrivă, de finalul aparent decis 
al contraargumentelor lui Socrate 22 , care ar putea alimenta interpretarea că 


21 A. Cornea, Interpretare la Republica, în Platon, Opere V, Editura ştiinţifică 
şi enciclopedică, Bucureşti, 1986, p. 34. 

22 „Ne-am înţeles că dreptatea este o virtute şi o iscusinţă, iar nedreptatea - 
un cusur" (350d); „Aşa sînt toate acestea şi nu cum ai presupus tu (Thrasymachos) 
la început" (352d) etc. 

prima parte a dialogului a fost menită respingerii (sau demonstrării) unor 
puncte de vedere cu privire la dreptate. Chiar dacă nu într-o formă definitivă, 
Socrate ar fi „ demonstrat că dreptatea e superioară nedreptăţii" şi că 
Thrasymachos e „învins" 23 . 

O asemenea interpretare e infirmată explicit de Platon prin pasajul 
354b-c, dar şi prin amintitul caracter neconclusiv al argumentelor 
socratice. Sfîrşitul Cărţii I neagă orice victorie. Interpretarea în cauză e 
însă vicioasă mai ales pentru că îndreaptă atenţia într-o direcţie exact 
opuşi celei ce ne ajută să înţelegem coerent ansamblul demersului 
dialectic platonician.. Cred, alături de T. Irwin, că Platon nu urmăreşte 
în Cartea I respingerea punctelor de vedere ale lui Cephalos, Polemarchos 
şi Thrasymachos: „Platon nu intenţionează în Cartea I să elimine pur şi 
simplu anumite concepţii eronate despre dreptate; dimpotrivă, el apără 
unele din punctele de vedere introduse în Cartea I, în momentul în care 
şi-a încheiat sarcina îndelungată şi complexă de a le oferi o interpretare 
adecvată" 24 . în Cartea IV el sugerează că aceste puncte de vedere exprimă 
o parte din adevăr. 

Dar care a fost atunci adevărata intenţie a lui Platon? Charles Stevenson 
crede că Platon nici nu a încercat pînă aici să abordeze înţelesul descriptiv 
al dreptăţii, ci numai pe cel „emoţional". înainte de a trece la definirea 
dreptăţii, Platon şi-ar fi propus să facă propagandă în favoarea ei, s-o 
laude, căci sub influenţa unor sofişti precum Thrasymachos existau toate 
şansele ca termenul dikaiosyne să ne devină respingător. întreaga 
argumentare a lui Socrate ar fi avut ca ţel determinarea faptului „dacă 
dreptatea îşi poate menţine sensul emoţional laudativ sau nu" 25 . Dar chiar 
şi în final dreptatea va primi o „definiţie persuasivă", pentru că tot ocolul 
prin „cetatea ideală" nu ar fi decît o „pledoarie pentru un anume sistem 
de clase, o pledoarie frumoasă şi mişcătoare pentru un anume gen de 
aristocraţie". Abordarea dreptăţii de către Platon ar fi una pur 
encomiastică. 

Eu cred că putem oferi o interpretare mai apropiată de litera textului 
platonician. Aceasta ar putea suna astfel: intenţia lui Platon a fost să arate 
că teoriile avansate de preopinenţii' săi, şi care nu erau invenţii ad-hoc, ci 


23 A. Comea, op. cit., p. 39. 

24 T. Irwin, Plato's Ethics, p. 174. 

25 C. Stevenson, Ethics and Language, New Haven-Yale University 
Press, 1944, p. 224. 

parte a mentalităţii populare sau a practicii tribunalelor, ţin de „lumea 
aparenţelor 11 , de cunoaşterea imperfectă a empiriei, a „opiniei 11 , nu a 
„ştiinţei 11 . în acest sens, prima parte a dialogului nu e altceva decît 
parcurgerea primei trepte a „ascensiunii dialectice 11 aşa cum o descrie Platon 
în părţile centrale ale dialogului. 

Schema unui elenchos nu e o schemă de infirmare, ci de indicare a 
caracterului problematic, contingent, al unei ipoteze. Dacă admit viziunea 
lui Thrasymachos ca adevărată, atunci pot ajunge la o concluzie care o 
contrazice. Pe care să o susţin? Nu am mijloace să decid. Elenchos pune în 
evidenţă un tip de cunoaştere despre care Platon ne spune că e aşa şi nu e 
aşa, care ne vorbeşte despre o realitate care „apare şi dispare 11 (508d), care 
„este şi nu este în acelaşi timp 11 (478d - trad. de Grube); e o cunoaştere 
„intermediară 11 între cunoaşterea necesară şi cunoaşterea imposibilă. E 
cunoaşterea probabilă, incertă, nedesăvîrşită. 

Filosofia, ascensiunea dialectică („dialectica, această călătorie... 11 
(532b)), e cea menită „să tragă sufletul dinspre devenire spre ceea-ce-este“ 
(521d). „Ea înseamnă desfacerea din lanţuri şi întoarcerea de la umbre 
către simulacre şi lumină 11 (532b) 26 . 

Plasarea discuţiei ipotezelor despre dreptate din Cartea I în „lumea 
vizibilului 11 e făcută explicit la 517d: „Ţi se pare de mirare că, înainte de a se 
obişnui îndestulător cu bezna din lumea de aici, este silit, pe la tribunal sau 
pe aiurea, să se confrunte cu umbrele dreptăţii... şi să se ia la întrecere cu alţii 
în legătură cu acest subiect şi cu felul în care sînt înţelese toate acestea de 
către oameni (e.g. Cephalos, Polemarchos, Thrasymachos - V.M .) care n-au 
văzut niciodată dreptatea însăşi? 11 (s. ns. - V.M.). 


26 L. Robin vede în mod asemănător sensul dialogurilor socratice: „Aceste 
scrieri lasă în suspans cercetările întreprinse şi se preocupă mai ales să purifice 
mintea de erori, desţelenind terenul pe care vrem să-l explorăm. Rămîne de 
văzut, o dată ce am îndeplinit această operă critică, cum putem defini în mod 
pozitiv esenţa fiecăreia dintre aceste virtuţi 11 (L. Robin, Platon, Editura Teora, 
Bucureşti, 1996, p. 227). 

357a-367e 


4. Sinteza punctului de vedere tradiţional 
(Glaucon şi Adeimantos) 

Acest fragment reprezintă începutul Cărţii a Il-a şi trebuie privit ca o 
punte între Cartea I şi partea pozitivă, constructivă, calmă a dialogului. De 
fapt, de aici încolo, dialogul se va transforma, practic, într-un monolog al lui 
Socrate. Sensul fragmentului poate fi degajat dacă îl privimîn contextul relaţiei 
dintre ce s-a întîmplat pînă acum şi ceea ce Platon intenţionează să argumenteze. 

Impresia generală degajată la sfîrşitul Cărţii I este că metoda socratică 
nu a dat rezultatele scontate. Oponenţii lui Socrate (şi Socrate însuşi) nu 
sînt convinşi de rezultatul discuţiei avute. Nimic pozitiv nu a putut fi degajat. 

Glaucon sugerează şi el că metoda e de vină (aplicarea ei l-ar fi 
„descîntat“ doar pe Thrasymachos, nu l-a respins (358b)) şi schiţează o 
metodă care să depăşească performanţele elenchos- ului. El propune să se 
înceapă analiza naturii dreptăţii (Formei dreptăţii) prin construirea unei 
vaste teorii sociale şi a naturii umane. Altfel spus - în termenii lui Popper -, 
el pledează pentru un „esenţialism metodologic 11 (i.e. presupoziţia conform 
căreia cunoaşterea veritabilă constă în dezvăluirea esenţelor şi în descrierea 
lor cu ajutorul definiţiilor 27 ), opus „nominalismului metodologic 11 al sofiştilor 
(scopul cunoaşterii e descrierea felului în care se comportă un lucru - e.g. 
dreptatea - în diferite împrejurări, de exemplu dacă are consecinţe bune 
sau rele asupra vieţii; în ce împrejurări are aceste consecinţe şi care dintre 
ele domină; dacă există regularităţi în acest comportament, e.g. dacă 
întotdeauna nedreptatea e mai profitabilă decît dreptatea, sau invers etc.). 

Dar defectul esenţial al abordării tradiţionale nu e doar metodologic, 
ci constă şi în subscrierea celor trei preopinenţi ai lui Socrate la o supoziţie 
tacită: că dreptatea e un concept pur instrumental care trebuie definit şi 
evaluat prin consecinţele sale (faimă, avantaje, pedepse etc.) (358a), şi nu 
prin valoarea sa intrinsecă. 

In termeni contemporani, Glaucon critică aici abordarea consecinţio- 
nistă a dreptăţii: ceva are valoare morală (e „drept 11 ) numai datorită unor 
însuşiri ale consecinţelor sale (358a-b). Sinteza punctului de vedere 
tradiţional cu privire la dreptate, exprimat în diferite moduri de personajele 
Cărţii I, ar putea fi formulată astfel: 


27 K. Popper, Societatea deschisă şi duşmanii ei, I, Humanitas, 1993, voi. I, p. 47. 

1) Dreptatea e produsul unui fel de contract social convenit între 
membrii unei comunităţi pentru a evita daunele provocate de nedreptăţile 
reciproce. Restricţionarea agresivităţii, a urmăririi propriului avantaj în 
detrimentul altora e realizată de un sistem de legi şi de alte convenţii sociale. 21 ' 
Acţiunile făcute conform legii se cheamă legale sau drepte (359a) (vezi şi 
Xenofon, Memorabilia, IV, 4.12, 6.6.). Termenul dikaiosyne e însă mai 
larg decît termenul legal: el poate fi aplicat şi la conformitatea cu uzanţele 
sociale tradiţionale 2 ’. De altfel, din cuvîntul lui Glaucon rezultă că acţiunile 
drepte / nedrepte (dikaios / adikos) au existat şi înainte de ap ariţia sistemului 
de legi şi a instituţiilor aferente (358e). 

Această teorie presupune un punct de vedere consecinţionist cu privire 
la morală: dreptatea e considerată folositoare datorită consecinţelor sale 
folositoare (asigurarea neagresiunii reciproce), şi „nu ca un bine“ în sine. 
Locul dreptăţii e între două extreme: a face nedreptatea nepedepsit şi a fi 
nedreptăţit fără putinţa de a te răzbuna (359a). Ea constă, aşadar, în: dacă 
faci nedreptăţi, să fii pedepsit; dacă eşti prejudiciat, să fii recompensat. 
Ambele sînt ipostaze ale principiului reciprocităţii. 

2) Acest punct de vedere contractualist-consecinţionist e compatibil 
cu observaţia că respectarea legii (dreptăţii) se face de nevoie (sub presiunea 
pedepsei), nu pentru că dreptatea e un bine în sine. Dacă ar fi un bine în 
sine, toată lumea ar trebui să o respecte; dar aşa, lumea compară caracterul 
folositor/nefolositor al consecinţelor respectării dreptăţii şi constată că 
nerespectarea ei, cînd poţi scăpa de pedeapsă, e profitabilă. 

Deci nu există o caracteristică intrinsecă (Dreptatea) a omului drept şi 
alta (Nedreptatea) a omului nedrept. Dreptatea este convenţională, nu naturală. 
Toţi oamenii sînt la fel, căci prin natura lor toţi sînt stăpîniţi de „pofta de a 
avea mai mult“ (359c). De aceea ei fac, în împrejurări similare, aceleaşi 
fapte (360c). Dreptatea e o constrîngere exterioară şi toată lumea crede, în 
sinea ei, că e profitabil să o ocolească (360c). Şi o face efectiv atunci cînd 
împrejurările îi permit (vezi povestea inelului lui Gyges - 359d-). 

3) Oamenii au această părere deoarece viaţa omului nedrept - dacă nu 
e descoperit - e mai bună decît a celui drept. Glaucon compară viaţa chinuită 


211 Am putea zice că acesta e sensul reformei soloniene menită să pună capăt 
adikiei şi pleonexiei din Atena prin intermediul unor legi scrise care exprimă 
interesele cetăţenilor şi a căror încălcare le-ar cauza prejudicii, ca într-un contract 
(vezi J.-P. Vernant, Originile gîndirii greceşti, p. 122). 

29 K. Dover, Greek Popular Morality, p. 186. 

a unui om drept ce pare nedrept, cu viaţa îmbelşugată a unui om nedrept ce 
pare drept. Aşa se face că părinţii, preoţii, poeţii şi diverşi dascăli au ajuns 
să laude copiilor dreptatea cînd, de fapt, ei laudă aparenţa acesteia 
(consecinţele ei), adică „renumele", care atrage: „dregătorii, căsătorii 
avantajoase" etc. (363a-). Nu dreptatea însăţi, ci aparenţa dreptăţii e 
predicată (365b-). Ceea ce ignoră toţi aceşti oameni, preocupaţi de 
consecinţele avantajoase ale dreptăţii, e „ce fac dreptatea şi nedreptatea 
prin propria lor putere, atunci cînd pătrund în suflet pe ascuns şi faţă de zei 
şi faţă de oameni" (367a), i.e. independent de consecinţele faptului că ai 
fost recunoscut de alţii ca drept sau nedrept. Sarcina lui Socrate e să arate 
ce este această dreptate intrinsecă sufletelor drepte, „care este funcţia proprie" 
ei (367b), anume că ea nu este doar rezultatul unui contract, al unei convenţii, 
ci reprezintă o ordine naturală, inclusă în ordinea mai mare a lumii fizice. 

Teza lui Glaucon e formulată în urma observaţiei interesante, făcută la 
357b-d, că, dacă întrebăm „Ce fel de bine este dreptatea?", avem în faţă 
trei posibilităţi de răspuns, căci există trei sensuri ale lui „bun": 

a) bun în sine sau intrinsec, bun indiferent de consecinţe (supoziţie 
ce stă la baza teoriilor morale care astăzi se cheamă 
„deontologiste", e.g. Kant); 

b) bun în sine ţi ca mijloc (o poziţie intermediară, pe care se va 
situa Platon); 

c) bun ca mijloc (punctul de vedere „consecinţionist", reprezentat 
de sofistul Thrasymachos). 

Punctul de vedere tradiţional, supus analizei elenctice în Cartea I, e că 
„dreptatea" e un bine instrumental (c). 

Socrate, Glaucon şi Adeimantos pledează pentru (b), adică pentru un 
punct de vedere intermediar (care se va dovedi a fi punctul de vedere al 
teoriei morale a virtuţilor), situat între consecinţionism şi deontologism. 
Adeimantos spune: „Ai decis că dreptatea este unul dintre cele mai mari 
bunuri care merită să fie dobîndite atît pentru ceea ce decurge de pe urma 
lor, dar, mai mult, pentru ele însele" (367c-d). 

Intr-un asemenea cadru, obiecţia adusă de Glaucon la adresa Cărţii I ar 
putea fi formulată astfel: Socrate a greşit intrînd în jocul celor pe care îi 
combătea pentru a accepta tacit, împreună cu ei, ipoteza consecinţionistă. O 
apărare veritabilă a dreptăţii în faţa nedreptăţii nu trebuie să se refere doar la 
consecinţe, ci să înceapă cu esenţa dreptăţii, cu natura ei, arătînd că viaţa 
persoanei care alege dreptatea de dragul ei înseşi (independent de consecinţe) 
e întotdeauna mai fericită decît viaţa celei care nu adoptă această cale. 

Aşa se face că Glaucon îi cere lui Socrate să facă „o apărare adecvată 
a dreptăţii 11 (ceea ce, i se pare, nu s-a întîmplat pînă acum), printr-o metodă 
superioară celei socratice. Strategia de abordare propusă lui Socrate e schiţată 
de Glaucon însuşi în trei paşi: 

1) Să arate originea şi natura dreptăţii (să facă o teorie a genezei 
sociale şi psihologice a dreptăţii, ca şi a esenţei sale stabile); 

2) Să facă acest lucru printr-o abordare de tip (b); 

3) Să argumenteze că dreptatea e mai folositoare decît nedreptatea. 

Pe aceste liniamente va merge în continuare Platon 30 . 

Terence Irwin despre abordarea „dreptăţii 11 în Cartea I: 

„în Cartea a Vil-a Platon sugerează direct felul în care concepţia 
simonidiană ne ajută să evidenţiem adevărul ascuns în descrierea iniţială a 
dreptăţii ca restituire a ceea ce ai primit. 11 Aici (520a-e) ni se sugerează 
clar că „întreaga bază morală a organizării cetăţii ideale revendică concepţia 
simonidiană şi dezvăluie elementul de adevăr din concepţia iniţială a lui 
Cephalos, care lega dreptatea de reciprocitate. Aceste apeluri ulterioare la 
concepţiile lui Simonides şi Cephalos sugerează că Platon vrea să ne atragă 
atenţia că viziunea simonidiană cu privire la acţiunea dreaptă nu e respinsă 
în Cartea I. Platon nu a scris Cartea I pur şi simplu pentru a elimina 
anumite concepţii eronate despre dreptate; dimpotrivă, el apără unele dintre 
punctele de vedere introduse în Cartea I o dată ce a încheiat sarcina 
îndelungată şi complexă de a le interpreta adecvat 11 ( Plato ’s Ethics, p. 174). 
„La începutul Cărţii I concepţia simonidiană despre dreptate nu e respinsă, 
dar Socrate şi Polemarchos nu o pot explica în termeni observaţionali 
care să fie uşor aplicabili unor situaţii particulare. 11 „Am putea spune că 
argumentele lui Platon arată că, deoarece dreptatea, de pildă, nu e o 
proprietate sensibilă unică, atunci ea nu poate fi o proprietate unică de 
nici un fel... Platon consideră că aceasta ar fi o concluzie greşită ce s-ar 
putea trage din argumentele sale cu privire la proprietăţile sensibile; în 
concepţia sa, supoziţia lui Socrate, după care cunoaşterea lui F constă în 
cunoaşterea unei unice Forme a lui F, este corectă şi, prin urmare, trebuie 
să negăm că F poate fi identificată cu vreo proprietate sensibilă 11 {Plato’s 
Ethics, pp. 262, 263). 


30 Pentru cîteva comentarii suplimentare şi reconstrucţii ale unora din 
argumentele Cărţii I, vezi ANEXA 4. 



III. Dreptatea adevărată (Cărţile ll-V; VIII) 


Tentativele întreprinse în Cartea I de a găsi adevărul despre dreptate 
s-au soldat cu un eşec: „nu am aflat nimic 11 - a fost concluzia participanţilor 
la discuţie. Ceva s-a aflat, totuşi, anume că noţiunile curente de „dreptate 11 , 
vehiculate în mediile politice şi juridice, asumate tacit de oamenii obişnuiţi 
sau folosite de sofişti în disputele lor publice, se opresc la suprafaţa lucrurilor, 
ţin de doxa, de opinie, nu de fiinţă şi adevăr. De aceea cercetarea trebuie 
continuată. La 368c Socrate mărturiseşte că, deşi nu a ajuns la nici un 
rezultat, nici nu poate abandona apărarea dreptăţii. îndemnat de Glaucon 
să arate geneza şi natura dreptăţii, el promite că va încerca să lămurească 
„ce anume este ea 11 şi „folosul ei“. Dar, pentru aceasta, o schimbare de 
metodă e necesară. Această cotitură metodologică începe la 367e. 


367e-427c; 449b-473b 


1. Formarea cetăţii ideale 

Aici, la mijlocul Cărţii a Il-a, începe Platon schiţarea genezei logice 
(nu istorice 1 ) a cetăţii, i.e. a statului drept ideal. Ea continuă amplu pînă în 
Cartea a IV-a şi, cu un interludiu între 441 şi 444 - unde se dă răspunsul 
propriu-zis la întrebarea „Ce e dreptatea? 11 -, se reia la începutul cărţii a V-a, 
continuîndu-se pînă la capitolul deja comentat despre „firea filosofică 11 (473b). 

Socrate ne îndeamnă, la începutul acestui fragment, „să privim cu mintea 
apariţia cetăţii 11 (369a); cu alte cuvinte, geneza cetăţii ideale se desfăşoară pe 


1 N. White (A Companion to Plato’s Republic, p. 89), Nettleship ş.a., consideră 
că e „irelevant 11 pentru sensul argumentării dacă Platon a intenţionat aici o „descriere 
istorică 11 sau nu. Eu cred, dimpotrivă, că de aceasta depinde întreg sensul ce se dă 
demersului lui Platon din Republica : unul politic sau unul metafizic. 

un plan pur conceptual, toate trăsăturile statului ideal fiind selectate nu din 
considerente pragmatic-politice, ci pentru motivul că servesc obiectivul 
epistemic al elucidării noţiunii de dreptate 2 . In termeni platonicieni, aceasta 
echivalează cu apropierea, atît cît e posibil, de Forma Dreptăţii. Cetatea ideală 
din Republica nu e gîndită pentru Dionysios din Siracuza, nici pentru atenieni, 
ci pentru cei ce vor să aplice filosofia la o problemă politică. 

Cum are loc această edificare conceptuală: teza explicativă iniţială e că 
la baza reunirii indivizilor într-o societate politică stau nevoile naturale şi 
lipsa de autonomie a oamenilor în ceea ce priveşte satisfacerea nevoilor lor 
(369b). De aici decurge necesitatea cooperării, a intrării în relaţii sociale, 
crearea unei „comuniuni 11 (37 lb). Această teză platoniciană, opusă 
individualismului sofiştilor (i.e. societatea sereduce la mulţimea indivizilor), 
ne propune o teorie organicistă a societăţii (i.e. societatea e un organism 
viu, asemenea cepului uman) (464a-b); fiecare parte a corpului posedă o 
funcţie proprie care concură la buna funcţionare a întregului; individul nu 
poate exista decît în societate, care e un întreg structurat. 

Cooperarea e întemeiată de Platon pe un principiu fundamental (al cetăţii 
ideale): Principiul Specializării ( oikeiopragia ): fiecare persoană trebuie 
să îndeplinească în cetate o singură funcţie (e.g. să practice o singură 
meserie etc.), corespunzătoare „firii sale“: 

„De aici rezultă că produsele muncii sînt mai numeroase, mai bune şi 
făcute mai repede, atunci cînd fiecare face un singur lucru, potrivit 
cu firea sa, în timpul pe care îl are şi fără să se preocupe de alte 
activităţi" (370c). 

Justificarea adoptării acestui principiu - care, în forma sa pură, nu se 
regăseşte şi nici nu se poate regăsi în cetăţile reale - constă în: 

1) Mai marea eficienţă a cetăţii: „Cînd ar lucra cineva mai bine? 
Oare atunci cînd ar practica mai multe meserii, sau cînd ar practica 
numai una?“. „Cînd ar practica numai una" (370b). 


2 Cross şi Woozley (op. cit., p. 81) au dreptate să observe că „nu există 
nimic în text care să sugereze că Platon pretinde aici să scrie istorie", nici măcar 
„istorie a priori “ (i.e. despre cum ar fi trebuit să se petreacă lucrurile); naşterea 
cetăţii nu reproduce o succesiune istorică de stări, ci este „o manieră grafică de 
a introduce descrierea unei cetăţi reduse la elementele sale esenţiale minime". 
Mulţi comentatori cred, totuşi, că Platon face prin asta „filosofie politică" în 
marginea unei „Utopii politice" reprezentate de statul ideal ( ibid ., p. 101). 

De fapt, copii imperfecte ale acestui principiu se pare că ghidau viaţa 
politică a vremii, iar omul politic Platon credea, se vede, în utilitatea practică 
a acestei specializări (vezi Legile, VIII, 11). Dar nu numai el: Demostene, de 
exemplu, în Filipica întîi, 7, în faţa pericolului unui atac al regelui Macedoniei 
asupra Atenei, recomandă concetăţenilor săi o totală organizare pe baza unui 
principiu de acest gen: „Dacă, în fine, atenieni, veţi traduce şi voi în viaţă 
această cugetare - fiindcă înainte n-aţi făcut aceasta - dacă fiecare dintre 
voi, acolo unde trebuie şi acolo unde ar putea să devină folositor cetăţii, în 
pofida oricărui pretext, va fi gata să treacă la fapte, bogatul contribuind cu 
averea sa, tînărul luînd armele în mînă, pe scurt, dacă veţi renunţa la 
comportarea voastră, fiecare sperînd că alţii vor întreprinde pentru el totul, 
fără ca el să facă nimic, atunci... vă veţi recăpăta posesiunile voastre “. 

2) Specializarea e considerată un principiu natural, nu unul 
convenţional (cum va fi la A. Smith, bunăoară); un principiu ce 
decurge din „firea 11 umană. Or, în cetatea ideală trebuie să plecăm 
de la respectarea naturii umane. Ştim însă că firile umane sînt 
diferite: „fiecare dintre noi nu este întru totul asemănător celuilalt, 
ci se deosebeşte prin fire; şi fiecare se îndreaptă către altă 
îndeletnicire* 1 (370b). Prin urmare, fiecare acţionează conform 
naturii sale atunci „cînd fiecare face un singur lucru, potrivit cu 
firea sa “ (370c). Aceste diferenţe de natură sînt justificate 
printr-un mit fondator, mitul raselor metalice, nu prin apel la 
istorie sau biologie. Cu toate că demersul e făcut în termeni 
istorici, mi se pare uşor de observat că scopul său este analitic. 

Revin acum la edificarea cetăţii drepte „în gînd“: 

Se începe, într-o primă fază, cu luarea în consideraţie a nevoilor de 
bază (hrană, locuinţă, îmbrăcăminte etc.) şi, plecînd de la ele, se edifică 
cetatea minimală (369b-e), cetatea „redusă la esenţial**, pentru cazul ipotetic 
în care toată populaţia ei e de 4 sau 5 oameni (369e). O asemenea idealizare 
maximă, cu totul surprinzătoare prin artificialitatea ei, ar fi firesc să ne 
îndepărteze gîndul de la o lectură politică a Republicii 3 şi să ni-1 îndrepte, 
mai degrabă, spre postulatele idealizante analoage din construcţia geometrică 
a Cosmosului. Abia considerînd aceste două construcţii (cetatea ideală şi 


3 Cum e următoarea: Republica e „un tratat practic scris ca reacţie la 
condiţiile politice şi, în tentativa sa de reconstrucţie, bazat pe fapte 
contemporane" (E. Barker, apud S. Sayers, op. cit., p. 30). 

cosmosul fizic) ca fiind de acelaşi tip, vom putea reda „cetăţii ideale" 
plauzibilitatea 4 . 

Acest model minimal e apoi lărgit, asemenea unei construcţii auxiliare 
dintr-o problemă de geometrie, adăugîndu-i-se un număr indeterminat de 
locuitori şi funcţii suplimentare: meşteşugari, negustori, navigatori, precupeţi, 
simbriaşi etc. Această cetate extinsă e o „comuniune" în care piaţa şi 
schimburile cu alte cetăţi presupun să se producă „nu numai cele necesare". 
Viaţa ei se desfăşoară, totuşi, în limitele unei austerităţi aproape sub-umane 
(372a-d). Iată de ce Glaucon o numeşte „cetatea porcilor", o cetate ipotetică 
a oamenilor reduşi la activităţile lor vegetative, o organizare pur economică, 
în care funcţiile politică, militară şi legislativă încă nu există. O asemenea 
cetate e o părelnică umbră a ceea ce sînt cetăţile reale, nemaivorbind de ceea 
ce ar trebui să fie cetatea dreaptă. De altfel, sînt şi greu de definit, pe acest 
model, dreptatea şi nedreptatea, nu întîmplător localizate de Glaucon - greşit 
- „în vreo nevoie a acestor oameni, unii faţă de alţii" (372a). 

Continuarea elaborării cetăţii iniţiale (deşi apreciată ca „sănătoasă" de 
către Platon - 372e) sub forma unei nesănătoase „cetăţi a luxului", mai 
apropiată, totuşi, de realităţile Atenei, în care apar diviziunea politică, fuga 
după înavuţire, războiul, dezbinarea internă, nu se explică, cum crede 
Sayers 5 , prin aceea că Platon nu putea să ignore situaţia socio-politică din 
vremea sa şi să exileze discuţia într-o „epocă de aur" revolută. Pe Platon 
nu-1 interesează aici evoluţia istorică a cetăţii (a se compara cu începutul 
Legilor, unde-1 interesează o asemenea evoluţie); îl interesează doar care 
sînt condiţiile logic necesare pentru a genera, în mod ideal, o comuniune 
socială armonioasă, a cărei armonie interioară astfel construită va reprezenta 
chiar dreptatea în adevărul ei (376d). Cetatea luxului e mai mult decît o 
comunitate economică în care populaţia vegetează, e o comunitate politică 
în care se trăieşte fericit sau nu, în care dreptatea poate sau nu să apară. 
Introducînd imperfecţiunile „cetăţii luxului", dreptatea va putea fi mai bine 
identificată în contrast cu nedreptatea, aşa cum se face la sfîrşitul Cărţii a 
IV-a şi în Cartea a VlII-a. După cum se va vedea, prezenţa elementelor 
nefireşti, impure, rebele, ce ţin de iraţionalul luxului, se va dovedi o necesitate 


4 Comentînd reforma constituţională a lui Solon, J.-P. Vernant (op. cit., p. 120) 
are o intuiţie similară: „Cetatea formează un ansamblu organizat, un cosmos, 
care este armonios în clipa în care fiecare din elementele lui componente se află 
la locul său şi stăpîneşte partea de putere ce îi revine, potrivit însuşirilor lui". 

5 S. Sayers, op. cit., p. 30. 

definiţională, căci în cetatea dreaptă tocmai aceste elemente vor trebui ţinute 
în frîu de partea raţională: „Voi aţi cerut aceasta de dragul cercetării totuşi, 
pentru ca dreptatea însăşi să poată fi judecată în raport cu nedreptatea 
însăşi" (612c; vezi şi 361a-d). In cuminţea „cetate a porcilor 11 , dreptateanu 
poate fi încă definită. 

Luînd, aşadar, în consideraţie şi alte tipuri de nevoi, ne-necesare, vom 
edifica un model mai realist al cetăţii ca organizare politică, anume „cetatea 
luxului" (372e-376c), şi vom urmări cum apar în ea dreptatea şi nedreptatea. 

Plecînd de la aceste supoziţii cu privire Ia necesitatea cooperării şi Ia 
natura umană se ajunge la o structurare a cetăţii ideale pe trei mari paliere, 
de corelarea rigidă a cărora va depinde definirea virtuţilor cetăţii: e vorba 
de 1) clasa „paznicilor" (374d) sau a conducătorilor cetăţii: o elită politică 
anume educată pentru a conduce şi care concretizează visul socratic al 
regelui-filosof; 2) clasa „auxiliarilor" - oşteni meniţi să apere cetatea graţie 
„vitejiei" lor, o vitejie educată, ca şi priceperii lor în arta războiului; 3) clasa 
producătorilor (meseriaşi, comercianţi etc.), ce formează grosul populaţiei 
şi care are funcţia specifică de a asigura, prin activitatea lor, întreţinerea 
celorlalte două clase. 

Această a treia cetate diferă radical de prima: ea nu mai e o comunitate 
pur economică în care fiecare om îşi urmăreşte satisfacerea propriilor nevoi 
naturale printr-o cooperare reciprocă, ci e o comunitate politică, divizată în 
trei clase sociale complet separate în ceea ce priveşte apartenenţa, în care apare 
ideea nouă de activitate pentru interesul cetăţii în întregul‘ei, în care apar 
funcţia de conducere politică şi relaţiile de subordonare convenite, în care un 
nou principiu de funcţionare e introdus ca extindere a principiului specializării: 
Principiul Separării Claselor (fiecare clasă are o funcţie proprie). E o comunitate 
artificial construită pentru a atinge un scop comun: fericirea cetăţenilor. 

Ei bine, cea mai mare parte a Cărţilor a Il-a, a IlI-a şi a IV-a e dedicată 
detalierii procesului de formare, de educare a „paznicilor desăvîrşiţi" şi a 
„auxiliarilor". Clasa inferioară e total ignorată, presupunîndu-se, probabil, 
că ea nu pretinde o educaţie aparte. De asemenea, la începutul Cărţii a V-a 
se revine la cîteva principii ale organizării cetăţii ideale: principiul 
comunizării femeilor şi copiilor. 

Forma narativă a acestor fragmente nu trebuie să inducă în eroare. Ar fi 
prea banal ca Republica să fie un dialog didactic despre cum să se compună 
poeziile şi cîntecele, cum să se facă educaţia religioasă a copiilor sau cum să 
fie comunizate femeile. Nu am mai avea, în acest caz, o lucrare de filosofie, 
ci una de pedagogie sau de legislaţie. Din punctul de vedere al prezentei 

interpretări, nu dimensiunea narativă interesează aici, iar detaliile factuale 
sînt neesenţiale. In spatele acestei „poveşti 11 se ascund anumite principii tacite 
care constituie osatura cetăţii ideale, mai exact, cadrul abstract-teoretic în 
limitele căruia caută Platon să lumineze (adică să apropie de adevăr) conceptul 
de „dreptate 11 . De aceea nici nu voi insista - cum fac ceilalţi comentatori - 
pe aceste detalii factologice 6 , lăsînd la libertatea cititorului plăcerea acestei 
lecturi. Voi încerca, în schimb, să descopăr, în spatele poveştii, principiile pe 
care se întemeiază statul ideal drept al lui Platon. 


414c-415d 


Căutîndu-le, vom descoperi o extindere a Principiului Specializării 
sub forma a ceea ce voi numi Principiul Separării Claselor. Demersul nu 
e explicit, ci doar sugerat de mitul raselor metalice. Ceea ce vrea să spună 
Platon aici, utilizînd forţa persuasivă a mitului, e că. fiecare clasă e definită 
printr-un fel de a fi specific (simbolizat în mit de metale cu valori diferite: 
aur, argint, fier) şi are, deci,fiecare, o funcţie specifică. Amestecul funcţiilor 
(schimbarea distribuţiei metalelor pe cele trei paliere menţionate), adică 
preluarea funcţiei conducătorilor de către oamenii de fier, ne-meniţi prin 
natura lor să conducă, e contra naturii umane şi e dizolvantă pentru societate. 
Acest principiu, pe care l-am numit Principiul Separării Claselor, va fi 
folosit direct în definirea finală a cetăţii drepte (441-444). El e o idealizare 
teoretică a cauzei fundamentale care, după conservatorul Platon, a adus 
celemaimari nenorociri oamenilor: revoluţiile politice. Amestecul funcţiilor 
a reprezentat pentru aristocraţii tuturor timpurilor, nu numai pentru Platon, 
echivalentul revoluţiei, al distrugerii prin forţă a armoniei naturale juste a 
societăţii, al răului social şi politic, al nedreptăţii. 

Sigur, mai sugerează Platon, separarea claselor nu e absolută; 
apartenenţa la o clasă nu e o chestiune biologică, ci una de valoare intrinsecă 
a individului. Un om de aur, chiar dacă s-a născut printre agricultori sau 
meşteşugari, trebuie să fie admis în clasa conducătorilor, deoarece nimic 
nu e mai periculos pentru cetate decît ca oamenii de fier (chiar dacă sînt 
născuţi printre „paznici 11 ) să conducă; aceasta echivalează cu „pieirea cetăţii 11 . 
Dar toate acestea sînt amănunte; ceea ce contează aici e restricţia majoră 
impusă de Principiul Separării Claselor (415b-c). 




Ele pot fi găsite, totuşi, în ANEXA 2. 

2. Semnificaţia modelului cetăţii ideale 

Ceea ce face Platon în Republica nu e istorie reală, nici teorie politică. 
Există lecturi precumpănitor politologice ale acestei lucrări 7 , care văd în 
„cetatea ideală“ utopia politică platoniciană nerealizată, din motive 
conjuncturale, în Siracuza lui Dionysios. Cred că Noica se opune pe bună 
dreptate acestei interpretări legînd travaliul din Republica de preocuparea 
centrală a lui Platon ca filosof, anume teoria Formelor şi, în speţă, elucidarea 
Formei Dreptăţii 8 . Interpretarea pe care o propun aici susţine că „cetatea 
ideală 11 reprezintă o fază a ascensiunii dialectice, faza dianoetică, în calitatea 
sa de instrument epistemologic, analog celui utilizat de geometri şi 
asemănător cu acela construit de Rawls pentru a elucida conceptul de 
dreptate 9 , independent de orice intenţie aplicativă 10 . Cetatea ideală e un 


7 K. Popper vorbeşte chiar de „programul politic al lui Platon" din Republica 
(Societatea deschisă şi duşmanii ei, Humanitas, 1993). El vede în cetatea ideală 
„profeţia istorică" platoniciană inspirată de contrastul dintre realităţile sociale 
şi idealuri; lecturînd dialogul în acest registru, Popper e tulburat de „identitatea 
dintre teoria politică a dreptăţii (a lui Platon) şi teoria şi practica totalitarismului 
modem" (I, p. 18). „Actualitatea politică a lui Platon" l-a incitat pe Nietzsche, 
care-1 numea pe Atenian „vechiul socialist tipic" de la curtea regelui sicilian; 
pe Pufendorf, care asimila „statul ideal" cu utopiile politice ale lui Morus şi 
Campanella; pe B. Russell, care asemăna proiectul Republicii cu realităţile 
bolşevismului, lumea Formelor fiind interpretată în aceste cazuri ca o ideologie 
(a se vedea V. Goldschmidt, Platonisme et pensee contemporaine, Vrin, Paris, 
1990). „Republica nu e doar o utopie. Ea e în mod clar menită să fie o critică a 
Atenei din timpul lui Platon", spune şi S. Sayers ( Plato’s Republic. An 
Introduction, p. 30). Cross şi Woozley vorbesc de „programul de reformă" al 
lui Platon (op. cit., p. XIV). 

* C. Noica, Cuvînt prevenitor la Platon, Republica, Editura ştiinţifică şi 
enciclopedică. Bucureşti, 1986 (trad. de A. Cornea). 

9 Rawls are în vedere şi el idealul geometriei atunci cînd construieşte 
„poziţia originară" („vom căuta să facem un fel de geometrie morală, cu toată 
rigoarea pe care o sugerează acest nume") (J. Rawls, A Theory of Justice, Oxford 
University Press, 1973, p. 121). 

10 „Este clar, deci, că poziţia originară este o situaţie pur ipotetică. Nimic 
asemănător ei nu trebuie să aibă vreodată loc, cu toate că putem stimula reflecţiile 
părţilor urmînd în mod deliberat constrîngerile pe care ea le exprimă. Conceptul 

model-limită al societăţii drepte, compus dintr-o listă de supoziţii idealizante 
(principii) cu privire la o logic-posibilă organizare a cetăţii, model menit 
să permită elucidarea conceptului de dreptate (stat drept şi om drept). Deci 
Platon construieşte o amplă teorie a societăţii şi omului pentru a „şlefui", 
cît mai aproape de Formă, conceptul de „dreptate 11 (şi altele asociate lui), 
tot aşa cum - după părerea lui Ayer - Einstein construise o teorie a 
relativităţii restrînse pentru a elucida conceptul de „simultaneitate 11 (şi altele 
asociate lui). Atît Platon, cît şi Einstein sînt adepţii unei epistemologii 
realiste, adică una ce postulează scindarea realităţii într-o realitate veritabilă 
şi o realitate aparentă, accesibilă simţurilor. Accesul la sfera realităţii 
veritabile se poate face numai cu ajutorul construcţiilor idealizante ale 
raţiunii, al postulării unor ipoteze contraf actuale despre structura „adevărată 11 
a lumii (e.g. spaţiu geometric, viteză limită, corp negru, cetate minimală, 
clasă socială, vitejie ideală, funcţie etc.) şi compatibilizării acestora, într-un 
fel sau altul, cu datele de observaţie. Asemenea modele ideale ale realităţii, 
cu care ne-au obişnuit savanţii moderni, sînt, strict vorbind, false din punct 
de vedere empiric". Legile fizicienilor, ca şi principiile dreptăţii ale lui 
Rawls, sînt necesare în sensul tare al cuvîntului numai în limitele acestor 
modele ideale, matematice, ale „geometriei morale 11 ; în ipostaza lor 
observaţională, legile se manifestă doar aproximativ în comparaţie cu 
modelul teoretic, fiind numai „copii imperfecte 11 ale acestuia. Pe scurt, mi 
se pare că există analogii între spiritul epistemologiilor realiste actuale şi 
natura demersului platonician din Republica. Evident, scopul lui Platon e 
specific: a construi un model dianoetic al dreptăţii, cît mai apropiat cu 
putinţă de presupusa Formă a Dreptăţii. 


de poziţie originară nu e menit să explice conduita umană decît în măsura în 
care el tinde să dea seama de judecăţile noastre morale şi ajută la explicarea 
faptului că noi avem un sens intuitiv al dreptăţii. Dreptatea ca nepărtinire e o 
teorie a sentimentelor noastre morale aşa cum sînt ele manifestate în judecăţile 
noastre bine articulate aflate în echilibru reflectiv 11 (J. Rawls, op. cit., p. 120). 
11 De aceea găsesc greşită interpretarea factuală a lui Popper, care ia 
postulatele cetăţii ideale (e.g. „proprietatea trebuie să fie comună 11 etc.) drept 
adevăruri politice dragi lui Platon, dar contestabile, fiind consubstanţiale 
totalitarismului. Dacă am interpreta la fel principiile dreptăţii lui Rawls, am 
ajunge la concluzii absurde, e.g. că există o societate reală în care nici un om 
nu ştie poziţia sa în societate, clasa din care face parte şi statutul său social 
(după cum nu mai puţin absurdă e interpretarea factuală a principiului inerţiei). 

Aşa cum spuneam, construcţia lui Platon mi se pare apropiată în 
spirit şi de felul în care J. Rawls construieşte propria sa teorie a dreptăţii. 
Plecînd, ca şi Atenianul, de la observaţia că „dreptatea e prima virtute a 
instituţiilor sociale, aşa cum adevărul e prima virtute a sistemelor de 
gîndire“ (p. 3), Rawls construieşte un cadru minimal de condiţii ideale 
care să conducă la modelul societăţii drepte („poziţia originară"), stipulînd 
un număr de principii ipotetice (contrafactuale) care să dea seama de 
(adică să se afle într-un „echilibru reflectiv cu“) intuiţiile noastre curente 
bine reflectate privitoare la dreptate. „Această poziţie originară (ca şi 
„cetatea ideală" a lui Platon - V.M.) nu e, desigur, gîndită ca o stare de 
lucruri istorică, reală, şi cu atît mai puţin ca o ipostază primitivă a culturii. 
Ea e înţeleasă ca o situaţie pur ipotetică, astfel caracterizată încît să conducă 
la o anumită concepţie cu privire Ia dreptate" (p. 12). Societăţile reale 
aproximează mai mult sau mai puţin această schemă ideală: „O societate 
care satisface principiile dreptăţii ca nepărtinire se apropie, atîta cît îi e 
cu putinţă unei societăţi reale să o facă, de schema (ideală a) cooperării 
voluntare, căci ea satisface principiile la care ar conveni persoanele libere 
şi egale (dacă s-ar afla) în situaţia iniţială de nepărtinire" (p. 13). Voi 
prezenta mai jos supoziţiile contrafactuale (principiile ipotetice de bază) 
care definesc la Platon modelul ideal al statului drept. 

Pînă atunci, voi arăta motivele pentru care cred că Republica ne oferă 
o abordare contrafactuală a dreptăţii, şi nu una factuală, istorică 12 : 

a) Se spune că Platon a plasat o inscripţie deasupra intrării Academiei: 
„Să nu intre aici cei ce nu ştiu geometrie". Şi cu toate că dovezile arheologice 
în favoarea acestei informaţii lipsesc, nimeni nu mai contestă azi că Academia 
era o „şcoală superioară" ce punea la baza formării tinerilor disciplinele 
matematice, nu cele literare sau istorice. Prin discipline matematice 
curriculum-ul şcolii înţelegea aritmetica ( aritmetike ), calculul (logistike - 
unii îl traduc prin „teoria fracţiilor"), geometria plană, geometria în spaţiu, 
astronomia matematică şi teoria muzicii, armonia ( harmonike ). Sub 
conducerea lui Platon, un grup de străluciţi matematicieni (Theaitetos, 
Eudoxos, Leodamas etc.) au făcut să progreseze matematicile, mai ales 
geometria, ne spune Proclos. Platon însuşi nu era, probabil, un tehnician al 
matematicii, ci, mai degrabă, „un critic inteligent al metodelor" (Chemiss), 
care, prin formularea unor probleme generale, a stimulat cercetarea celor 
orientaţi spre matematică. 


12 Pentru alte detalii, vezi ANEXA 3. 

„Cred că am putea argumenta că, în timp ce interesul principal al lui 
Plafon era orientat spre dialectică, în raport cu care el atribuia matematicii 
doar un rol propedeutic, el a vădit, totuşi, o cunoaştere detaliată a unor 
caracteristici şi probleme importante din sfera matematicii tehnice, şi nu 
există nici un indiciu că nu ar fi putut comunica, pe picior de egalitate, cu 
matematicienii, care se pare că dominau, dacă nu chiar se identificau cu 
grupul de prieteni şi asociaţi care s-a adunat în jurul lui." 13 

Trebuie să distingem aici între matematica populară (predată în şcolile 
publice pentru uzul negustorilor şi funcţionarilor obişnuiţi - de o parte a ei 
ni se vorbeşte în Legile sub numele de „matematica politică") şi matematica 
academică, adică cercetarea matematică superioară, făcută în Academie. 
Toate disciplinele enumerate mai sus, inclusiv astronomia şi muzica, erau 
discipline teoretice, care nu aveau a face cu sensibilii ( Rep. 530b). Pentru o 
reprezentare exactă a situaţiei, trebuie să adăugăm că, în această perioadă, 
matematica se fraza în limbaj natural 14 , ceea ce face ca ingredientele 
matematice din discursul lui Platon însuşi să nu fie vizibile pentru cititorul 
de azi, obişnuit cu limbajul formal al matematicilor contemporane. într-o 
epocă ce abia făcea trecerea de la cultura orală la cea scrisă (cu incomodităţile 
enorme ale scrierii pe tăbliţe de lemn, ceramică sau pe perisabilele fîşii de 
papirus), „pentru un matematician, esenţialul unui argument rezida nu în 
cuvintele ce formulează argumentul, ci în ideile ce stau în spatele acestor 
cuvinte. în matematica greacă aceste idei pot fi întotdeauna exprimate, şi 
nu doar descrise, în limbajul de fiecare zi“ 15 . 

Plecînd de la un asemenea context intelectual, de inspiraţie pithagoreică, 
centrat adică pe ştiinţele matematice aureolate de un mister iniţiatic, este 
firesc să bănuim influenţe metodologice de acest tip (adică matematice) în 
dialogurile lui Platon, chiar în locurile în care nu apar concepte sau probleme 
strict matematice. E cazul, cred eu, „cetăţii ideale “ din Republica (dar nu 
e cazul „cetăţii ideale “ din Legile!). 

Să plecăm de la astronomie. Astronomia practicată în Academie a stîmit 
reacţia adversă a astronomilor ce se ocupau cu observaţiile şi cu calculul 
calendarelor: ea era făcută abstract, „la fel ca şi geometria" (Rep. 530b): 


13 D. Fowler, The Mathematics of Plato’x Academy, second edition, Clarendon 
Press-Oxford, 1999, p. 104. 

14 D. Fowler, op. cit., pp. 20, 22. 

15 Ibidem. 

„Vom socoti cele ce decorează cerul ca fiind lucrurile cele mai frumoase şi 
mai precise dintre lucrurile vizibile, căci vedem că ele sînt pictate pe o 
suprafaţă vizibilă. Dar vom considera mişcările lor ca fiind departe de cele 
adevărate - de mişcările care sînt cu adevărat repezi sau încete, fiind 
măsurate cu numere adevărate, parcurgînd figuri geometrice adevărate, 
care sînt toate în relaţie unele cu altele, şi care sînt mişcările adevărate ale 
lucrurilor antrenate de ele. Desigur, toate acestea trebuie sesizate cu ajutorul 
raţiunii (logos) şi gîndirii, nu al privirii. Prin urmare, vom folosi broderia 
de pe cer ca pe un model care ne ajută să studiem aceste alte lucruri. Să 
studiem astronomia cu ajutorul problemelor, ca geometria, şi să lăsăm 
deoparte lucrurile de pe cer“ (Rep. 529c-530b - trad. de Grube şi Reeve). 

Acelaşi lucru pare să ne sugereze Platon în legătură cu cetatea dreaptă 
din Republica: lăsaţi la o parte empiria politică a cetăţilor reale; ea e treaba 
istoricilor, politicienilor, retorilor. Ca filosofi, aflaţi în căutarea a 
ceea-ce-este, să clădim pe plan conceptual („ca în vis“) cetatea „adevărată 11 . 

Aşa cum în Timaios armonia cosmosului fizic e construită plecînd de 
la postulate (ipoteze) contrafactuale, matematice, simple, cu privire la forma 
sferică a Lumii şi fonna circulară a orbitelor planetare 16 , de la postularea 


16 Trecerea de la observaţiile cereşti la „adevărata 11 astronomie se face „prin 
identificarea unei mulţimi de asumpţii din care el (astronomuf matematician) va fi 
în stare să facă deducţiile ce vor rezolva «problema». Aceste asumpţii sînt: că 
parcursul adevărat al Soarelui e o mişcare complexă care poate fi descompusă într-o 
pereche de mişcări perfect circulare, cele ale Identicului şi ale Diferitului, cu ipoteticele 
lor proprietăţi (localizarea fiecăreia într-o schemă de coordonate cereşti; unghiurile 
în care se intersectează planetele; viteza lor unghiulară relativă). Din aceste asumpţii 
decurge, printr-un raţionament geometric, că mişcarea adevărată a Soarelui este o 
spirală închisă, tangentă la tropice în fiecare capăt; aceasta dă seama de fenomenele 
observate 11 . In explicarea faptelor de observaţie „teoreticianul nu numai că trebuie 
să accepte o marjă de eroare, dar trebuie să recurgă la asumpţii simplificatoare care 
realizează o idealizare deliberată a fenomenelor. Astfel, atunci cînd Platon a ales să 
ignore inegalitatea anotimpurilor, el putea să spună că propria sa teorie, care 
presupunea egalitatea lor strictă, e menită să prezinte o structură ideală simplificată, 
pe care faptele observate o aproximează doar 1 ' (G. Vlastos, The Role of Observation 
in Plato ’s Conception of Astronomy, în D. W. Graham (ed.), Gregory Vlastos, 
Socrates, Plato, and Tlieir Tradition, pp. 233; 241). Acelaşi lucru îl poate spune 
Platon despre structura simplificată a „cetăţii ideale 11 . 

unui număr de cinci elemente sublunare apte de o ideală combinatorică 
geometrică pentru a forma lumea aşa cum o vedem noi, tot astfel, în 
Republica, se construieşte „ca în vis“ o cetate „cvasi-matematică" (nu pe 
baza unor postulate geometrice propriu-zise, ci pe baza unor ipoteze 
contrafactuale cu privire la oamenii şi grupurile de oameni care o populează, 
la funcţiile şi relaţiile lor reciproce. Toate aceste „postulate" de inspiraţie 
matematică sînt mult îndepărtate de situaţia reală din cetăţile greceşti, după 
cum Sfera Lumii e mult îndepărtată de ceea ce percepem noi pe boltă). 

Iată de ce cred că am putea numi „cetatea ideală" un model de inspiraţie 
matematică (un model dianoetic), frazat în limbajul uzual al legislatorilor. 

b) Teza inspiraţiei matematice a metodei etice în dialogurile de 
maturitate 17 e demonstrată direct de un pasaj din Menon (79a-); e vorba de 
sugestia făcută de Platon că metoda geometrică a demonstrării „prin ipoteze" 
poate fi folosită cu succes şi pentru rezolvarea unor probleme practice: 
„Dar ce-ar fi dacă mi-ai îngădui să cercetez prin ipoteză dacă virtutea se 
poate învăţa de la altul sau nu. Spun «prin ipoteză» aşa cum o fac adesea, 
în cercetările lor, geometrii: dacă cineva s-ar întreba, în legătură cu o 
suprafaţă, de pildă, dacă este posibil să se înscrie sub fonnă de triunghi o 
suprafaţă dată într-un cerc dat, geometrul ar răspunde: «încă nu ştiu dacă 
este cu putinţă un astfel de lucru, dar cred că am un fel de ipoteză folositoare 
pentru problema noastră, şi anume: dacă această suprafaţă este de aşa 
natură încît cel care o construieşte sub formă de paralelogram pe «o parte 
din» diametrul cercului să poată construi pe partea rămasă un paralelogram 
asemenea cu primul, mi se pare că lucrurile stau într-un fel, iar dacă n-o 
poate construi aşa, atunci ele stau altfel. Vreau aşadar să-ţi explic prin 
ipoteză ce se întîmplă cu înscrierea în cerc a acestei suprafeţe, este ea 
posibilă sau nu». La fel să procedăm şi noi cu virtutea" (Men. 86e-87b). l(i 


17 G. Vlastos crede că. după exploatarea din plin a metodei elenclios -ului în 
dialogurile „socratice", sub influenţa matematicienilor din Academie, Platon 
adoptă el însuşi o nouă metodă, de inspiraţie matematică: „Cunoaşterea 
geometrică e văzută ca paradigma întregii cunoaşteri, inclusiv a cunoaşterii 
morale" (G. Vlastos, Elenchus et mathematiques: un tournent dans le 
developpement philosophique de Platon, în M. Canto-Sperber (coord.), Les 
paradoxes de la connaissance, Editions Odile Jacob, 1991, p. 60). 

"* Platon, Opere, voi. II, Editura ştiinţifică şi enciclopedică, Bucureşti, 1976 
(traci de Liana Lupaş şi Petru Creţia). 

„Ipoteză", în acest context, înseamnă o „presupoziţie nedemonstrată 
care asigură medierea între ceea ce se caută şi premisele prime". 19 

Ce „se caută" aici? Problema care trebuie rezolvată e: 

(p) Dacă o suprafaţă oarecare poate fi înscrisă într-un cerc sub forma 
unui triunghi avînd acea suprafaţă sau nu? 

Răspunsul da sau nu poate fi dat, spune Platon, numai introducînd o 
ipoteză care formulează condiţiile necesare şi suficiente pentru o asemenea 
aplicare a suprafeţelor. Această ipoteză pare 20 a fi: 

(h) (înscrierea figurii de care este vorbaîn problemă poate fi făcută) 
dacă suprafaţa dată este de o asemenea mărime încît o putem 
aplica sub formă de paralelogram pe o parte a diametrului 
cercului şi putem apoi construi de cealaltă parte a acestui diametru 
un paralelogram asemenea. 

Validitatea sau nevaliditatea acestei ipoteze se fondează cu certitudine 
pe axiomele presupuse de ea (de această construcţie geometrică auxiliară) 
sau din care ea poate fi dedusă. După Gaiser 21 , acestea ar fi: 

(j) „Teorema lui Thales" şi „teorema înălţimilor". 

La rîndu-le, aceste teoreme se bazează pe principii mai profunde. Dar, 
în această demonstraţie, ele sînt punctele de plecare absolut certe şi ultime. 

Pe scurt, schema logică a metodei cunoaşterii prin ipoteze ar fi 
următoarea: se pleacă de la o propoziţie problematică (/?). Se consideră că 
problema poate fi decisă dacă şi numai dacă se introduce ipoteza h, întreaga 
povară a explicaţiei trecînd acum pe h. Dacă pot demonstra cu ajutorul 
unor „postulate" evidente sau deja demonstrate (j) că h este adevărată (sau 
falsă), atunci determin implicit şi răspunsul la problema p. 


19 K. Gaiser, Le Menon de Platon et /’ Academie, în M. Canto-Sperber (coord.), 
op. cit., p. 117. 

20 Textul eliptic al lui Platon a fost interpretat în peste 27 de feluri (vezi 
M. Gueroult, Note sur le Locus mathematicus du Menon (87a), în M. Canto-Sperber 
(coord.), op. cit., p. 107). 

21 K. Gaiser, op. cit., p. 122. 

Iată cum explică Vlastos situaţia: 

„Dacă ar trebui să concepem în filosofia morală o metodă care să ia ca 
model metoda geometrică, va trebui să părăsim definitiv discuţia peirastică 
(elenei tos -ul - V.M.) în favoarea discuţiei demonstrative, şi vom încerca, 
în consecinţă, să atingem, în domeniul cercetării morale, certitudinea la 
care putem avea acces atunci cînd facem demonstraţii matematice. Căci, 
dacă practicaţi metoda geometrică ce constă în a «examina o problemă 
plecînd de la o ipoteză», legînd astfel adevărul lui p de cel al lui h, scopul 
va fi acela de a demonstra că p este adevărat (sau fals) deoarece e o 
consecinţă necesară a lui Ir, un h despre care vom putea şti, pentru a 
încheia, că este adevărat (sau fals) pentru că e (sau pentru că propoziţia sa 
contradictorie este) o consecinţă necesară a axiomelor sistemului"”. 

Platon transpune apoi, în Menon, schema logică a metodei geometrice 
a ipotezelor la analiza unei probleme privitoare la virtuţile etice, mai exact, 
întrebarea: 

(p) „Dacă virtutea poate fi învăţată de la altul sau nu?“ (Men. 87b). 

La această întrebare putem răspunde construind o ipoteză care 
formulează condiţiile necesare şi suficiente pentru ca virtutea să poată fi 
învăţată, anume: 

(h) „Dacă este de natura ştiinţei, virtutea poate fi învăţată, dacă nu, 
nu“ (Men. 87c). 

Pentru a-şi asigura demonstraţia, Platon mai introduce o ipoteză: 

(h ( ) „Virtutea nu este altceva decît binele" (87d). 

Acum trebuie dovedit că virtutea e ştiinţă (sau nu e ştiinţă). Pentru 
aceasta se recurge la o serie de adevăruri acceptate de interlocutori ca 
evidente (ei răspund, de regulă, cu „desigur", „neapărat") sau ca deduse 
din alte adevăruri evidente: 


” G. Vlastos, Elenchus et mathematiques, în M. Canto-Sperber (coord.), 
op. cit., p. 63. 

(j 1 ) Virtutea este un lucru folositor (87e). 

(j,) Lucrurile folositoare sînt bune (87e). 

(j 3 ) Virtutea e un lucru bun şi folositor. 

(j 4 ) Există lucruri pe care le numim: cumpătare, dreptate, curaj, capacitate 
de memorare, generozitate, adică virtuţi ale sufletului (88a). 

(j s ) Lucrurile pe care le deprindem şi le învăţăm cu j udecată (raţiune) 
sînt folositoare (utile), pe cînd cele lipsite de raţiune sînt 
vătămătoare (88b). Deci „utilul este raţiune 11 (89a). 

(j 6 ) Deci, „virtutea este raţiune" (89a). 

Prin urmare, ea poate fi învăţată. 

Revenind acum la Republica, ipoteza mea este că Platon utilizează şi 
aici, mai elaborat încă, metoda „geometrică" a demonstrării prin ipoteze. 
Problema ridicată în acest dialog e: 

(p) Ce este dreptatea? Dacă omul drept poate fi definit ca unul în care 
„fiecare parte a sufletului îşi face treaba proprie" (441 e) sau nu? 

Tranşarea acestei probleme într-un fel sau altul se face după metoda 
geometrului: încă nu ştiu dacă răspunsul la această întrebare este cu putinţă, 
dar cred că am o ipoteză folositoare pentru a lămuri problema, anume: 

(h) Dacă ai putea construi cu mintea („în teorie" - trad. lui Grube) 
o cetate perfect armonioasă şi dacă această cetate ar avea o structură 
izomorfă cu cea a sufletului, atunci s-ar putea răspunde că da, 
altfel, că nu (369a). 

Cu alte cuvinte, dacă am putea construi „figura auxiliară" „mărită" a 
unei „cetăţi divine", pur ipotetice, care să fie absolut armonioasă şi unitară, 
atunci în cadrul ei s-ar putea spune că dreptatea constă în aceea că „fiecare 
parte a sufletului trebuie să-şi facă treaba proprie". Condiţia necesară şi 
suficientă pentru ca dreptatea să fie astfel definită - şi nu cum o definiseră 
Cephalos, Polemarchos şi Thrasymachos - este să fie logic posibilă (măcar 
„în gînd") o cetate perfectă. 

Că o asemenea cetate „în vorbe" e logic (nu practic) posibilă se 
demonstrează apoi prin introducerea 

(j.) „postulatelor" contrafactuale care structurează cetatea ideală 
(vezi III, 5) 

şi a axiomei că 

(j k ) Cetatea este un suflet mai mare. 

Deci ipoteza h e confirmată de postulatele contrafactuale (/'), ceea ce 
demonstrează partea afirmativă a lui p. 



Cazul matematic 
(Menon 87a) 

Cazul virtuţii 
(Menon 87b) 

Cazul dreptăţii 
(Republica) 

Problema de 
rezolvat (p) 

Se poate sau nu 
înscrie un triunghi 
de o anumită 
suprafaţă într-un 
cerc? 

Virtutea poate fi 
învăţată sau nu? 

Dreptatea poate fi 
definită sau nu ca starea 

sufletului în care fiecare 
parte îşi face treaba 
proprie? 

Ipoteză (h) 

Da, dacă putem 
aplica suprafaţa 
respec tivă pe o 
linie a cercului 
astfel încît... 

Da, dacă virtutea e 
ştiinţă; nu, dacă 
nu e ştiinţă. 

Da, dacă putem construi 
un model teoretic („cu 
gîndul“) al unei cetăţi 
perfecte şi dacă structura 
sufletului e izomorfă cu 
cea a acestei cetăţi. 

Principii absolut 
valabile (j) 

Teorema lui 

Thales, Teorema 
înălţimilor 

Utilul e raţiune. 
Virtutea e utilă. 
Virtutea e raţiune. 

Cetatea e un suflet mai 
mare. - Postulatele 
contrafactuale ale cetăţii 
ideale (III, 5). 


K. Gaiser remarcă şi un alt fapt important: pe parcursul dialogului 
Menon, ipoteza „virtutea este cunoaştere 11 e probată şi într-o altă manieră, 
anume cu ajutorul informaţiilor empirice (din această ipoteză trebuie să 
decurgă consecinţa observabilă că există profesori de virtute şi elevi într-ale 
virtuţii). In cazul ipotezei geometrice, acestei verificări empirice îi corespunde 
tentativa de a regăsi decizia cerută de teorie, într-un caz particular, prin 
construirea unui desen geometric. Am putea adăuga că, în cazul astronomiei 
matematice, acestei testări „în jos 11 îi cofespunde procesul de observare 
care decide dacă fenomenele în cauză „au fost salvate 11 sau nu de teorie. Iar 
în cazul dreptăţii - regăsirea (sau justificarea drept cazuri particulare a) 
definiţiilor „empirice 11 din Cartea I. 

Semnificaţia epistemologică a utilizării metodelor matematice în etică 
e majoră: se acreditează astfel posibilitatea unei dianoia etică, deci a unei 
forme de cunoaştere discursiv-raţionale foarte apropiată de Forme în 
domeniul moral. K. Gaiser observă pe bună dreptate acest lucru: 

„Datorită cunoaşterii prin ipoteze prezentate în Menon, devine posibilă 
cu evidenţă o mediere între domeniul fenomenelor individuale şi ideile 
universale. «Separarea» (khorismos) dintre lumea devenirii şi degradării 
şi lumea fiinţării ce subzistă identică cu sine poate fi depăşită prin limbaj, 
prin matematică şi prin dialectică" 23 . 

c) Platon formulează explicit sensul demersului său: la 368d el compară 
rolul pe care-1 joacă „cetatea ideală" cu scrierea unui text cu litere mărite 
pentru a putea fi citit mai uşor; ceea ce vrea el să spună e că modelul cetăţii 
ideale a fost introdus pentru a „mări", ca sub o lupă, dreptatea în om (tema 
cu care se confruntase, fără rezultate pozitive, în Cartea I). Acest instrument 
de mărit, menit să ne faciliteze înţelegerea dreptăţii (369a), nu e, evident, 
o cetate istorică. Atena sau Sparta, ci o cetate ipotetică, construită doar „cu 
mintea" (369a; 369c). Modemizînd, aş spune că Platon construieşte aici un 
model abstract izomorf al dreptăţii în om. 

După finalizarea acestui demers în Cartea a IV-a, Platon accentuează 
diferenţa dintre planul realităţii (adevărului, cetăţii ideale) şi acela al 
aparenţei (cetăţilor reale): „Oare este cu putinţă ca ceva să fie pus în 
practică aşa cum este enunţat prin vorbă? Sau, cumva firesc se întîmplă 
ca fapta să aibă mai puţin de-a face cu adevărul decît vorba (cetăţile 
istorice reale sînt copii mai imperfecte ale Formei Dreptăţii decît e cetatea 
ideală construită în limbajul teoriei sale - V.M.)1 Eşti de acord cu 
aceasta, nu-i aşa?". „Sînt de acord." „Nu mă sili deci la aşa ceva, să 
arătăm că cele înfăţişate cu mintea sînt întocmai şi în faptă. Ci dacă am 
fi în stare să arătăm cum s-ar putea dura o cetate cît mai înrudită cu 
aceea din vorbele noastre, să spunem că am aflat posibilitatea celor 
cerute de tine" (473a). 

Demersul lui Platon nu e factual, ci contrafactuai. ce aranjament social 
ni s-ar părea drept dacă ar exista numai trei clase sociale, dacă relaţia 
dintre ele ar fi aşa şi aşa, dacă proprietatea ar fi comună etc. (deşi nici una 
din aceste condiţii nu are loc în realitate). De altfel, la 472c-d el vorbeşte 


23 K. Gaiser, op. cit., p. 132. 

despre „modelul 1 * (paradei gma) 2 * dreptăţii ca despre un model „desăvîrşit 
drept** pus în termeni contrafactuali: „ dacă ar exista.ceea ce există 
realmente (cetăţi, oameni) este drept numai în măsura în care „se aseamănă 
mai mult cu modelul**. 

d) Există diferenţe remarcabile de stil între Republica şi Legile - un 
dialog într-adevăr politic. în acesta din urmă nu se discută despre cetăţi 
create cu mintea, „ca într-un vis“, ci despre cetăţi şi constituţii reale, e.g. 
despre instituţiile şi legislaţia egiptene (656d), lacedemoneene sau cretane 
(682d-683b). Discursul e esenţialmente descriptiv şi factual: „Putem susţine 
această poziţie cu mai multă încredere acum, după ce am avut a face cu 
fapte istorice care par să ducă la aceeaşi concluzie, şi vom avea, aşadar, 
de-a face cu realităţi şi fapte, nu cu ficţiuni goale. După cîte ştiu, faptele 
istorice sînt...“ (683e). In alte pasaje, scopul factual-istoric al cercetării e 
explicit formulat: „Trebuie înţeles acum că scopul nostru în susţinerea pe 
care am avansat-o, şi toate concluziile pe care le-am tras din ea, au fost pur 
şi simplu să aflăm cum s-a ajuns în acele vremi îndepărtate la a avea nevoie 
de legi şi cine le-a instituit** (680a). 

Toate acestea contrastează cu abordarea esenţialmente contrafactuală 
din Republica : discutînd aici posibilitatea instituirii unei legi cu privire la 
comunizarea femeilor, Platon zice: „las la o parte problema posibilului 
(deci dacă legea e posibilă practic în circumstanţele istorice date - V.M .); 
acum presupunînd legiuirea posibilă, voi cerceta cum vor fi reglementate 
de către cîrmuitor asemenea dispoziţii** (458b). 

e) Că Platon se mişcă în spaţiul contrafactualului e dovedit şi de 
contrastul dintre regulile cetăţii ideale şi experienţa politico-morală 
caracteristică epocii lui Platon, aşa cum ne e ea raportată de istorici. De 
exemplu, cetatea sa ideală introduce comunizarea proprietăţii, distrugerea 
familiei nucleare prin comunizarea femeilor şi copiilor, şi acceptă, deci, 
„adulterul** şi eutanasia; postulează teza unităţii absolute a cetăţii, în care 


24 „Platon tratează, în anumite privinţe, cetatea sa ca pe o Formă, deşi ea nu 
poate fi strict vorbind o Formă, şi-i conferă proprietăţile pe care am văzut că le 
conferă Formelor, în măsura în care acest lucru este posibil. Platon vorbeşte 
despre cetatea sa ca despre un model sau paradeigma, utilizînd acest cuvînt, pe 
care îl aplică adesea Formelor, pentru a sugera că cetatea sa trebuie privită ca un 
gen de exemplu paradigmatic (592b, 472d-e)“ (N. White, A Companion to 
Plato's Republic, Hackett, 1979, p. 39). 

nu există grupuri radical conflictuale etc. Toate acestea, şi altele, trebuie 
să-i fi şocat pe contemporani, ca lucruri nemaiauzite şi chiar periculoase, 
pentru că viaţa social-politică reală a cetăţii greceşti era alta. 

Voi considera doar exemplul proprietăţii şi familiei şi voi urma 
descrierea pe care ne-o furnizează Fustei de Coulanges 25 : „Populaţiile 
Greciei, încă din cea mai îndepărtată antichitate, au cunoscut şi practicat 
întotdeauna proprietatea privată. Istoria nu consemnează nici o epocă în 
care proprietatea să fie comună". „Ideea proprietăţii private se afla în 
însăşi religia." în ceea ce priveşte comunizarea femeilor şi copiilor, situaţia 
de fapt era următoarea: „Căsătoria este obligatorie; celibatul este o crimă 
pentru o religie care face din continuitatea familiei prima şi cea mai sfîntă 
dintre îndatoriri... Această religie veghează cu grijă şi asupra purităţii 
familiei. în ochii ei, cea mai mare greşeală ce se poate comite e adulterul. 
Căci cea dintîi regulă a culturii este ca vatra sacră să se transmită de la tată 
la fiu; or, adulterul tulbură ordinea naşterii". 

Unii comentatori au fost intrigaţi de absenţa din tabloul claselor a 
categoriei sclavilor, cea mai numeroasă parte a populaţiei cetăţilor greceşti 
ale vremii. Acest fapt poate fi speculat politic în fel şi chip; explicaţia cea 
mai plauzibilă, însă, mi se pare aceea că structura cetăţii ideale şi PSC 
sînt ipoteze contrafactuale în vederea elucidării esenţei dreptăţii/ 
nedreptăţii, Platon nefiind deloc interesat aici de concordanţa cu stările 
reale de fapt. 

Acelaşi lucru se poate spune despre cele patru virtuţi ale cetăţii 
(înţelepciunea, curajul, cumpătarea şi dreptatea): în contrast cu realitatea 
istorică, Platon considera evident („e limpede") că într-o cetate bine orînduită 
vor exista aceste patru virtuţi (427e) şi numai acestea (428a). Cross şi 
Woozley 26 observă, pe bună dreptate, că „Platon nu oferă nici un temei 
pentru acceptarea acestui fapt". Dar ei cred că acest fel de a proceda este 
„lipsit de valoare", căci ne poate duce la concluzii greşite. Eu cred, 
dimpotrivă, că avem aici o nouă ipoteză ideală contrafactuală şi că metoda 
lui Platon e validă şi asemănătoare celei a matematicienilor, care formulează, 
ca punct de plecare al raţionamentului, „«postulate», presupunîndu-le 
cunoscute şi necrezînd de cuviinţă să le explice nici lor înşişi, nici celorlalţi, 

23 F. de Coulanges, Cetatea antică, Editura Meridiane, Bucureşti, 1984, voi. I, 
pp. 90; 139. 

2<> Op. cit., p. 106. 

socotindu-le cu totul evidente “ (510e). Nu trebuie să ne aşteptăm ca Platon 
să plece de la faptele istorice, nici să revină la ele, căci „pornind de la 
acestea (de la «postulate» - V.M.) parcurge (el) tot restul şi sfîrşeşte prin a 
cădea de acord asupra chestiunii pe care intenţionează s-o cerceteze 11 (510d) 
- în acest caz, definiţia dreptăţii. 

Dacă interpretăm într-un sens politic conţinutul principiilor cetăţii 
ideale, atunci asemenea aranjamente sociale ne vor apărea pe bună dreptate 
ca nerealiste. Ipoteza mea e că Platon nici nu a vrut să propună un asemenea 
proiect politic, fie el şi utopic, dat fiind contrastul enorm cu obiceiurile 
încetăţenite. Un om care cunoştea prea bine păţania tragică a lui Socrate, ar 
fi putut el oare să-şi asume o sfidare şi mai radicală a ordinii strămoşeşti? 

Mai plauzibil mi se pare, de aceea, să mi-1 închipui pe Platon din 
Republica preocupat de inofensiva problemă a Formei, a esenţei dreptăţii, 
şi nu de revoluţia politică. E drept că descifrarea ontologiei dreptăţii spune 
ceva şi despre ce ar trebui să fie dreptatea politică, dar acest ceva e departe 
de a fi explicit. Pe scurt, Republica nu e un „program politic", ci un exerciţiu 
de dialectică aplicată. Aş plasa această procedură a modelării contrafactuale 27 
pe diviziunea liniei pe care se află dianoia (e.g. cunoaşterea de tip matematic); 
cea mai apropiată de Forme ipostază a cunoaşterii e cunoaşterea ce posedă 
necesitate logică. „Cetatea ideală" sau statul ideal drept e o arhitectură 
logică de supoziţii-limită, avînd un caracter ipotetic, neregăsibile ca atare 
în cetăţile istorice, a căror menire e să permită definirea cît mai „pură" (cît 
mai desprinsă de senzorial) a virtuţii „dreptăţii" („scopul spre care ţintim 
(este) anume în ce fel apar în cetate dreptatea ţi nedreptatea “ - 376d). 
Dreptatea din cetăţile reale şi din suflete vor fi o copie aproximativă a 
acestui model ideal. 


27 Metoda cel mai des invocată de Platon pentru „şlefuirea" conceptelor în 
apropierea Formelor nu e aceasta, ci e aceea a descoperirii definiţiilor reale prin 
procedeul diviziunii: „A divide după genuri şi a nu privi drept diferită o specie 
identică sieşi, nici una diferită drept aceeaşi ... ţine, după noi, de arta dialecticii" 
{Sof. 253dl). (Vezi şi Sof. 253d3; Phaidr. 265d-e.) Tentativa din Republica de 
a „vedea o singură Idee (de Dreptate - V.M.) în mai multe (sensibile - V.M.) 
care subzistă separat" nu este însă de acest tip. Cred că ea este o metodă 
sui-generis şi am numit-o „modelare contrafactuală". 



Dreptatea adevărată (Cărţile ll-V; VIII) 


187 


427d-434d 


3. Virtuţile în cetatea ideală 

Voi urmări aici tema virtuţilor în cetate şi în suflet. Mai întîi - virtuţile 
în cetatea ideală: 

O dată cetatea ideală construită, Platon ne îndeamnă să căutăm 
„înăuntrul ei“ dreptatea. Unde s-o căutăm? Fără nici o altă justificare, el ne 
spune: printre virtuţile cetăţii. Teza sa, încă timidă, că dreptatea este o 
virtute, se desprinsese din ultima „respingere" ( elenchos) a lui Thrasymachos 
din Cartea I. O virtute (arete) e acel ansamblu de însuşiri ale unui obiect 
care-i permit să-şi exercite optim funcţia proprie ( ergon ). 

După ce, practic, postulase anterior că există doar trei clase sociale, 
acum Platon postulează că („e limpede că...“ - 427e) există numai patru 
virtuţi: înţelepciunea, vitejia, cumpătarea şi dreptatea. Dacă am da o interpretare 
sociologico-istorică Republicii lui Platon, ar fi greu să înţelegem de ce numai 
patru virtuţi şi de ce tocmai acestea; căci morala grecească era mult mai 
bogată în virtuţi - aşa cum va rezulta foarte clar din Etica eudemică a lui 
Aristotel, elevul lui Platon. S-ar putea spune că acestea sînt „cele patru virtuţi 
cardinale" ale eticii greceşti. Dar în Protagoras Platon menţionează cinci 
virtuţi cardinale (se adaugă pietatea), iar Demostene vorbeşte de trei virtuţi 
cardinale (curajul, dreptatea şi cumpătarea). Panegiricele şi epitafurile sînt 
un bun loc pentru a controla tabla de valori a unei comunităţi; ea indică la 
greci o reală bogăţie de virtuţi - pe măsura listei aristotelice - „schema 
tradiţională" centrîndu-se pe cele trei virtuţi menţionate de Demostene 28 . Cum 
se explică această nepotrivire cu schema lui Platon? 

Ipoteza mea e că în acest loc Platon nu descrie ceva, ci introduce una 
din supoziţiile sale ideale, contraf actuale. Singurul scop urmărit prin această 
supoziţie e elucidarea, în cele din urmă, a conceptului de dreptate. Or, 
Platon ne sugerează în acest context că exemplele de „pietate" pot fi reduse 
la cazuri de „dreptate": pietatea e, prin definiţie, dreptatea în activităţile 
privitoare la zei. Aici nu se urmăreşte o tratare completă, „desăvîrşită", a 
virtuţilor, spune Platon la 504a-e. Aici avem numai o introducere a 
postulatelor modelului ideal, simplificat, de societate dreaptă. 


28 Vezi, pentru detalii, K. Dover, Greek Popular Morality, p. 66 şi urm. 

Acum, ce înseamnă că o cetate e înţeleaptă, vitează , cumpătată şi 
dreaptă ? Răspunsurile sînt, în esenţă, acestea: 

O cetate e înţeleaptă (428b-429a) deoarece e astfel structurată încît e 
condusă de oameni înţelepţi, i.e. de clasa paznicilor. Statul e, în concepţia 
lui Platon, o unitate organică, el are virtuţi de sine stătătoare datorate structurii 
sale, virtuţi care nu sînt reductibile la virtuţile indivizilor. O cetate nu e 
făcută înţeleaptă nici de simpla prezenţă a indivizilor înţelepţi, nici de 
prezenţa clasei paznicilor, ci de exercitarea de către paznici în condiţii optime 
a funcţiei de conducere. 

„înţelepciunea 11 de care e vorba aici nu e înţelepciunea speculativă 
teoretică, ci înţelepciunea practică, „buna chibzuinţă 11 , i.e. capacitatea de 
„a delibera cum ar putea merge treburile mai bine“ la nivelul „cetăţii în 
întregul ei“ şi în raporturile „cu celelalte cetăţi" (428b-d). Pe scurt, 
înţelepciunea este judecata echilibrată în probleme vizînd organizarea şi 
conducerea cetăţii ca cetate (nu a vreunui aspect particular al ei), în folosul 
tuturor părţilor ei („Trebuie aleşi dintre paznici acei bărbaţi care ... vor 
face de-a lungul întregii vieţi şi cu toată silinţa ceea ce ar socoti că e în 
folosul cetăţii" (412e; 413c)). 

Cetatea e vitează (429a-430c) nu dacă are oameni viteji, ci dacă are o 
clasă a auxiliarilor educată să fie vitează. Comportamentul viteaz/laş al celorlalţi 
cetăţeni nu e relevant aici (429b). Vitejia autentică e „vitejia cetăţenească", şi 
nu „pornirea sălbatecă şi vrednică de un sclav"; ea e virtutea educată de 
cetate conform cu regulile educaţiei auxiliarilor, descrise pe larg în partea ce 
prezintă edificarea cetăţii. Ea e capacitatea de evaluare corectă a primejdiei 
(430b). Vitejia e aliata raţiunii. Aici găsim din nou un exemplu de supoziţie 
ideală a modelului cetăţii contrafactuale, care e mascată de lungile discuţii 
anterioare - aparent factuale - cu privire la educaţie: de pildă, cenzurarea 
scrierilor lui Homer (e.g. înlăturarea cuvintelor înfricoşătoare, e.g. „Styx", 
„descărnaţii", „subpămîntenii" etc.) sau eliminarea din teatru a bocetelor şi 
jelaniilor oamenilor de renume, sau interzicerea anumitor ritmuri muzicale 
lente deoarece ar moleşi sufletele tinerilor, „i-ar face mai emotivi şi mai slabi 
de înger decît se cade" (387c) etc. 29 

O cetate e cumpătată (430b-432b) atunci cînd între cele trei clase 
existăo anumită „armonie" (430e; 431e). Spre deosebire de înţelepciune şi 


29 Pentru trecerea în revistă a aspectului narativ al părţii ce se referă la educaţia 
paznicilor (376d-427d), vezi ANEXA 2. Aici intenţionez să extrag şi să expun 
doar substanţa filosofică a acestor pasaje. 

de vitejie - virtuţi care asigură exercitarea optimă a funcţiilor proprii a 
două clase: paznicii (funcţia de conducere) şi auxiliarii (funcţia de apărare) 
- cumpătarea e o virtute a cetăţii în întregul ei (432a), căci se referă la o 
anumită relaţie între cele trei clase. Această relaţie e relaţia de supunere 
consimţită a auxiliarilor şi producătorilor faţă de paznici („această bună 
înţelegere, «cumpătarea», adică concertul opiniilor celui mai slab şi ale 
celui mai tare din fire, în legătură cu partea care trebuie să conducă în 
cetate" - 432a). Iar partea care trebuie să conducă e cea înţeleaptă; partea 
condusă e înfăţişată ca fiind stăpînitâ de dorinţe, plăceri, necazuri; paznicii 
sînt cei care ordonează aceste dorinţe sub controlul raţiunii (431a-d). 

Din nou voi sublinia: aici nu se spune că în statele reale producătorii şi 
auxiliarii sînt doar generatori ai haosului dorinţelor, nici că ei se supun 
întotdeauna conducerii politice (în realitate, o mai şi răstoarnă), nici că 
liderii politici sînt în orice circumstanţe înţelepţi (de regulă, nu sînt). Platon 
face aici o judecată contrafactuală : dacă un stat ar fi condus (deşi în 
realitate nu e condus) de oameni care ar li înţelepţi la modul ideal (nu ar 
greşi niciodată în deciziile lor, ar avea cele mai „adevărate" judecăţi etc.), 
atunci ar fi corect ca oamenii care nu au aceste calităţi să se supună judecăţii 
şi cîrmuirii primilor' 0 . 

Capitolul cu privire la regulile educaţiei întru cumpătare (3 89d-) devine, 
în această interpretare, mai inteligibil: mulţi au văzut în reglementările 
severe ale lui Platon cu privire la modul de a cînta şi a compune melodiile 
(398c-) o expresie a unui totalitarism cultural şi politic împins pînâ la 
absurd. în realitate, el vorbeşte despre educarea ideală, printr-un anume 
gen de muzică, a unor ideale caractere cumpătate şi viteze (399c). O educaţie 
întru cumpătare îi învaţă pe tineri „să fie supuşi stăpînilor şi să fie ei înşişi 
stăpîni peste plăcerile băuturii, mîncării şi iubirii" (389e). 

Voi pune acum întrebarea: exercitării optime a cărei funcţii serveşte 
virtutea „cumpătării"? Nu există un răspuns explicit în textul lui Platon, iar 
comentatorii nu abordează, de regulă, acest detaliu. Cumpătarea nu e virtutea 


J. Annas face, în acest punct, o judecată asemănătoare, deşi, pe ansamblu, 
interpretarea sa e diferită: „Dar trebuie să reamintim că Platon vorbeşte aici de 
un stat presupus a fi absolut bun. El nu spune că producătorii din statele reale 
trebuie să se supună celor cerute de conducători; el spune că, dacă un stat ar li 
condus de oameni care ar fi absolut înţelepţi şi ar li posesorii celor mai bune 
judecăţi, atunci ar fi bine ca oamenii care nu posedă asemenea calităţi să se 
supună judecăţii lor" (An Introduction..., p. 116). 

unui anume lucru (e.g. a unei clase, ea e şi a conducătorilor, şi a supuşilor 
- 43 le); nici măcar a cetăţii în raporturile ei cu alte cetăţi: „ea se întinde 
prin întreaga cetate şi prin toate părţile sale“ - 432a. Cu alte cuvinte, 
cumpătarea e o virtute structurală, o sumă de calităţi ale raporturilor de 
conducere şi subordonare dintre clase ( armonia între cîrmuitori şi supuşi 
cu privire la cine trebuie să exercite funcţia conducerii). Aceasta e o virtute 
care asigură exercitarea optimă a funcţiei de asigurare a stabilităţii politice 
a statului, funcţie care revine tuturor claselor, căci nerecunoaşterea de către 
supuşi a conducătorilor înseamnă „revoluţie" politică. O cetate cumpătată 
e o cetate în care nu există microbul revoluţiei politice 3 ‘. 

O cetate e dreaptă (432b-434d) într-un mod asemănător felului în 
care e cumpătată; dreptatea nu e o virtute a cuiva (a unei clase), ci e o 
virtute structurală. Conceptul e, totuşi, „cel mai straniu", şi Platon e conştient 
că „abordarea sa nu e transparentă" (J. Annas). 

El sugerează, mai întîi, că dreptatea e chiar Principiul Specializării 
(fiecare să-şi facă meseria sa în cetate) (433a). De fapt, dreptatea nu e 
aceeaşi cu Principiul Specializării ( oikeiopragia ), deoarece la 434a-b Platon 
spune că amestecul meseriilor nu vatămă prea mult cetatea, în schimb, 
amestecul claselor, i.e. preluarea altfel decît pe merit a funcţiilor unei clase 
de către o alta, este chiar „nedreptatea". Platon sugerează, de altfel, acest 
lucru încă de la 433a: dreptatea e chiar „acel principiu de la început" sau 
„vreo altă formă a sa“ (trad. lui Grube). Aici se insinuează diferenţa dintre 
principiul economic al specializării şi principiul politic al separării claselor. 
Prin urmare, dreptatea e echivalentă cu generalizarea Principiului 
Specializării operată în cadrul „mitului raselor metalice", anume cu 
Principiul Separării Claselor. Dreptatea e acum caracterizată nu în termenii 
a ceea ce fiecare persoană trebuie să facă în funcţie de natura sa, ci în 
termenii funcţiilor politice specifice ale celor trei clase sociale (434e). 

Dreptatea în stat - şi e important de subliniat că acesta e conceptul de 
dreptate politică, nu juridică - înseamnă „să faci ceea ce îţi aparţine" 
(433b), i.e. fiecare parte a cetăţii să-şi exercite funcţia proprie şi acestea să 
nu fie amestecate. E o virtute care, ca şi cumpătarea, „se întîlneşte" la toate 
clasele (433d). în măsura în care ea înseamnă ca toate părţile statului să-şi 
exercite funcţia proprie (funcţia de conducere şi de asigurare a stabilităţii 


31 „E vădit că orice regim politic se modifică pornind de la grupul ce are 
puterea, atunci cînd în interiorul acestuia apare o dezbinare“(545d). 

politice, funcţia de apărare şi funcţia de subzistenţă), ea are - comparativ 
cu celelalte virtuţi - un statut privilegiat, căci „face cu putinţă ca celelalte 
să ia fiinţă şi ca, o dată apărute, să se păstreze atîta vreme cît şi ea s-ar afla 
acolo“ (433b). Altfel spus, dreptatea e condiţia suficientă a existenţei 
înţelepciunii, vitejiei şi cumpătării. Deci, dacă o cetate e dreaptă, atunci 
ştim că ea este şi înţeleaptă, şi cumpătată, şi vitează. Pe de altă parte, 
înţelepciunea, vitejia şi cumpătarea sînt condiţii necesare ale dreptăţii. Acest 
sens al armoniei şi împlinirii, al bunăstării, în ultimă instanţă, îl are, atunci 
cînd e aplicat la cetate şi suflet, termenul dikaiosyne. Accepţiile juridice ale 
sale, vizînd comportamentul de respectare a legilor, sînt doar o „icoană a 
dreptăţii" (433c), o imagine a ei, şi se referă la „acţiuni drepte" care 
„păstrează şi ajută la dobîndirea acestei armonii interioare", respectiv la 
„acţiuni nedrepte" care „distrug această armonie" (443e - trad. lui Grube). 
Nimeni nu trebuie să confunde însă comportamentul drept al unei persoane 
cu esenţa dreptăţii. 

Dar oare, în acest caz, nu e redundantă virtutea dreptăţii, căci ea pare 
a nu presupune tipuri de comportament diferite de cele presupuse de 
înţelepciune, vitejie şi cumpătare? 12 . Răspunsul e negativ: cumpătarea cere 
numai recunoaşterea funcţiei de conducere, pe cînd dreptatea cere 
recunoaşterea tuturor funcţiilor specifice diferitelor clase, într-un context 
în care toate cooperează pentru binele cetăţii 11 . Dreptatea semnifică o armonie 
a tuturor funcţiilor exercitate simultan. 

S-ar mai putea întreba ce legătură poate să aibă o asemenea definiţie 
eliptică („să faci ceea ceîţi aparţine") cu dreptatea. Ea pareextrem de îndepărtată 
de intuiţiile noastre curente, cum ar fi cele captate de definiţiile din Cartea I. 
Nimic despre egalitate sau nepărtinire, despre respectarea legii, despre relaţiile 
cu alţii şi reciprocitate. A schimbat, oare, Platon subiectul? 

Dacă privim această discuţie (din Cartea a IV-a) ca avînd loc pe acelaşi 
plan - cel al opiniilor curente ţdoxa) - cu discuţia din Cartea I, atunci 
Platon a schimbat subiectul. Dacă distingem, însă, cum o va face Platon în 
continuare, între planul opiniei curente şi planul contrafactual al modelului 


12 J. Annas, op. cit., p. 119. 

11 „Paznicii sînt cei în stare să păzească cel mai bine acest principiu, anume 
că trebuie să facă ceea ce li se pare a fi cel mai bine pentru cetate" (413c). „Noi, 
întemeind cetatea, nu avem în vedere ca un singur grup să fie în mod deosebit 
fericit, ci întreaga cetate să fie astfel pe cît este cu putinţă de mult. Ne-am gîndit 
că într-o astfel de cetate am putea cel mai bine găsi dreptatea" (420b). 

cetăţii ideale, atunci lucrurile revin la normal. „Să faci ceea ce îţi aparţine 11 
nici nu trebuie să exprime intuiţiile noastre curente despre dreptate, aşa 
cum principiul inerţiei din fizică nu numai că nu exprimă, dar contrazice 
intuiţiile noastre curente despre mişcare. Pe de altă parte, opiniile comune 
nu pot fi ignorate complet; într-un fel sau altul, definiţia idealizată a dreptăţii 
din Cartea IV ar trebui să recupereze opiniile curente din Cartea I. Dar 
înainte de a vedea cum are loc această recuperare, să urmărim felul în care 
e proiectat acest macromodel al dreptăţii la nivelul minţii umane. 


Iată, pentru comparaţie, interpretarea pe care o dă N. White virtuţilor 
în cetate în A Companion to Plato’s Republic. 

ÎNŢELEPCIUNEA: „Cetatea e înţeleaptă în virtutea capacităţii sale 
de a judeca în mod corect, graţie cunoaşterii de care sînt apţi paznicii. Ea 
e, aşadar, înţeleaptă graţie unei părţi foarte mici a ei, constînd din cei ce 
posedă o asemenea cunoaştere, anume conducătorii 11 . 

„De notat că identificarea operată de Platon a acestei trăsături a 
cetăţii cu înţelepciunea nu e sprijinită pe nici un argument formal, ci pur 
şi simplu e lăsată să se bazeze pe plauzibilitatea sa naturală. E evident, 
credePlaton,că această trăsătură a cetăţii e unadin virtuţile sau perfecţiunile 
sale ( excellences ), şi e la fel de evident că termenul «înţelepciune» e adecvat 
pentru ea. Identificarea vitejiei şi a cumpătării se bazează pe acelaşi gen 
de temeiuri. Lucrurile devin totuşi mai dificile atunci cînd ajungem la 
dreptate 11 (p. 115). 

VITEJIA: „Vitejia cetăţii e legată de clasa auxiliarilor sau soldaţilor. 
Ea e abilitatea de a păstra o opinie corectă cu privire la cele de care trebuie 
să-ţi fie teamă, opinie la care ajungi prin educaţie şi antrenament 11 (p. 116). 

CUMPĂTAREA: „Cumpătarea nu ţine de o anume parte a cetăţii, ci 
de cetate ca întreg. Ea constă dintr-o armonie şi dintr-un acord, realizate 
în mod firesc, cu privire la cine trebuie să conducă, ea corespunzînd noţiunii 
curente de stăpînire de sine (care înseamnă, de fapt, conducerea celui mai 
rău de cel mai bun) 11 (p. 117). 

DREPTATEA: „Dreptatea înseamnă a face ceea ce îţi aparţine ( one’s 
own task), aceasta fiind valabil pentru fiecare din cele trei părţi ale cetăţii. 
... Nedreptatea e, în mod corespunzător, amestecul unor grupuri în treburile 
altora 11 (p. 19). 

434d-442d 


4. Virtuţile sufletului 

Fragmentul începe cu reamintirea faptului că aici s-a utilizat metoda 
modelării izomorfe: am reconstruit dreptatea la nivel macro (la nivelul 
cetăţii), pentru a o înţelege mai bine în individ, în suflet. Comparînd şi 
„frecînd una de cealaltă 11 aceste două explicaţii, se speră în a reuşi să facem 
„să strălucească dreptatea" (435a), adică să putem ajunge la un nivel de 
elucidare a ei cît mai aproape de Formă. 

Primul pas pe care ar trebui să-l facă Platon ar fi să demonstreze că 
sufletul ( psyche) are părţi şi funcţii distincte şi că acestea sînt trei. 
Demonstraţie aparent imposibilă atîta timp cît la 611a el spune că sufletul, 
fiind nemuritor, nu „se poate umple cu multă varietate, inegalitate şi vrajbă"; 
ceea ce e etern trebuie să fie simplu şi fără părţi. Dar tot Platon răspunde; 
acesta din urmă e sufletul „o dată ce ajunge pur“, deci despărţit de trup. 
Dimpotrivă, atunci cînd e „mutilat de însoţirea cu trupul", el apare format 
din mai multe părţi, şi nu întotdeauna „are parte de cea mai bună unire". 
Deci, în cele ce urmează, vom avea o teorie a sufletului încorporat. 

Acest scurt fragment de psihologie morală, i.e. discuţia despre părţile 
sufletului, e destul de vag, din păcate. Nu sîntem încunoştiinţaţi dacă „părţile" 
avute în vedere sînt spaţiale, temporale sau altfel. In Timaios 69b-72b, 
Platon localizează părţile sufletului în părţi distincte ale corpului, ceea ce 
nu face în Republica. 

Ar mai fi nedumerirea: de ce trei, şi nu mai puţine sau mai multe? 34 
Argumentul lui Platon e foarte slab: pentru că trei „aspecte" se află în 
cetate, or caracterul cetăţilor e dat de caracterul indivizilor. Cetatea e un 
suflet mai mare 33 . 


34 „în măsura în care grecii vorbeau de faptul că o persoană e «forţată», 
«stăpînită», «înfrîntă», «depăşită» sau «subjugată» de dorinţă şi de alte emoţii, 
... ei (Demostene, Xenofon) identifică implicit eul cu elementul deliberativ 
care e asaltat de emoţii" (K. Dover, Greek Popular Morality..., p. 125). Iată, 
deci, un loc în care par să existe două părţi ale sufletului. 

35 Pentru a înţelege această afirmaţie, trebuie să acceptăm concepţia 
panpsihistă generală a lui Platon. Sufletul e principiul mişcării tuturor lucrurilor, 
de la corpurile cereşti la societate şi om: „sufletul e totuna cu primul principiu 

De fapt, lucrurile pot fi înţelese mai uşor dacă plecăm de la premisa 
că aici Platon nu fantazează literar, ci propune o psihologie morală realistă, 
un model ideal al sufletului încorporat, care să dea seama de varietatea 
calitativă a comportamentelor exterioare. Supoziţia sa e că nu putem 
explica complexitatea comportamentului uman fără a postula o 
complexitate interioară corespunzătoare, coerentă cu ţelurile explicative 
de ansamblu ale teoriei. 

El deduce teza pluralităţii structurale a sufletului dintr-un principiu 
ontologic ce dublează principiul logic al noncontradicţiei: „E limpede că 
aceeaşi entitate nu va admite să facă sau să îndure în acelaşi timp acţiuni 
care, văzute sub acelaşi aspect şi privinţă, apar contrarii" (436b). Or, omul 
face simultan activităţi contrare (e.g. doreşte să bea vin, dar în acelaşi 
timp, bolnav fiind, se înfrînează să bea); ceea ce înseamnă că ele îşi au 
originea în „aspecte" mintale diferite (vezi şi 436e). 

De altfel, Platon afirmă explicit că aceasta e o ipoteză necesară teoriei 
sale a dreptăţii, iar nu un adevăr factual definitiv, acceptat de toţi: „Ca să 
nu fim siliţi să ne lungim, străbătînd toate aceste chestiuni controversate ... 
să purcedem înainte admiţînd că lucrurile stau astfel şi să cădem de acord 
că, dacă nu ar sta astfel, tot ceea ce decurge se va nărui" (437a). 

Cele trei părţi ale sufletului sînt: 

1) Partea raţională, i.e. partea prin care judecăm. Dar raţiunea nu e 
concepută de Platon ca partea sufletului care urmăreşte numai activităţile 
intelectuale, superioare; ea urmăreşte descoperirea oricărui adevăr, teoretic 
sau practic. (La 440a vedem raţiunea în situaţia de a stabili dacă te-ai 
mîniat pe bună dreptate sau nu.) O altă funcţie a raţiunii e aceea de a 
conduce întregul suflet (44le), căci ea e singura parte care are grijă de 
interesele întregului suflet (de „folosul întregului suflet" - 441e), celelalte 
părţi vizînd numai interesul propriu. Ea e corespondenta clasei paznicilor 
din structura cetăţii. 

2) Partea pasională sau capacitatea de a te mînia, de a voi cu pasiune. 
Ea e partea „care iubeşte onoarea şi victoria" (581b) şi, nu întîmplător, e 
corespondenta auxiliarilor viteji din structura cetăţii. 

3) Partea „iraţională şi apetenţă “ sau dezirantă, cea care e sursa 
dorinţelor şi plăcerilor. Ea e corespondenta clasei producătorilor din 
structura cetăţii, o clasă care nu stă sub semnul nici unei unităţi. La fel 


al originii şi al mişcării, al alterării şi al repaosului acelor corpuri care sînt, au 
fost şi vor fi" ( Legile , X, 7). 

partea dezirantă: dorinţele sînt multiple şi haotice, deoarece ele se pot 
fixa pe orice fel de obiect şi nu au nevoie de alt fel de considerente; e 
„partea prin care (omul) iubeşte, flămînzeşte, e însetat şi cunoaşte şi 
celelalte pofte“ (439d). 

Acestea fiind cele trei părţi ale sufletului, în acest model ideal al sufletului 
încorporat, şi acestea fiind corespondentele lor în modelul ideal al cetăţii, 
Platon se întreabă ce este „în acelaşi fel“ în cele două modele 36 . în acelaşi 
fel vor fi cele patru virtuţi care depind de elementele componente şi de 
relaţiile lor specifice (de „reacţiile părţilor" - 435c). Altfel spus, cetatea şi 
psihicul individual vor avea aceeaşi structură a virtuţilor. Care sînt acestea 
în cazul sufletului: 

Omul înţelept este omul în care conduce partea raţională, parte ce ia 
decizii în folosul sufletului ca întreg (442c). 

Omul viteaz e acela în care conduce partea pasională, educată în aşa fel 
încît el să poată judeca în mod corect ceea ce e primejdios sau nu, dincolo 
de impulsurile venite din partea plăcerilor şi durerilor (442c). 

Omul cumpătat e omul în care partea pasională şi cea apetenţă sînt 
supusele părţii raţionale (442c-d). 

Omul drept e omul în care fiecare parte a sufletului îşi îndeplineşte 
f uncţia proprie; dacă fiecare parte „îşi f ace treaba proprie" (441 d-e), rezultă 
armonia sufletească. Platon o compară cu sănătatea (sau armonia) corporală. 
Dreptatea e o sănătate a sufletului (444c-445b). Definiţia finală a dreptăţii 
se află la 443d-e: 

„Cît despre dreptatea însăşi, autentică ... ea nu se referă la fapta îndreptată 
în afară, ci la cea îndreptată înlăuntru, privind, cu adevărat, şinele şi 
ceea ce are de-a face cu acesta. Anume ca fiecare om să aibă grijă ca 
părţile sufletului său să nu facă ceea ce nu le revine, nici ca aceste părţi 
să aibă mai multe ocupaţii luate una de la alta. Ci, stabilindu-şi bine 
omul treaba sa proprie, stăpîn pe sine, bine orînduit şi prieten sieşi, să-şi 
potrivească cele trei părţi ale sufletului între ele, precum ar fi cele trei 
canoane ale acordajului unei lire... legîndu-le astfel pe toate laolaltă şi, 
în general, devenind unul din mai mulţi, cumpătat şi pus în armonie, tot 
aşa el să şi acţioneze". 


36 „Oare un acelaşi lucru numit cînd «mai mare», cînd «mai mic» ar fi la fel 
sau nu în privinţa în care el este numit în acelaşi fel?" „La fel va fi." 

Caracterizarea e destul de aluzivă, dar, avînd în vedere cele spuse mai 
sus despre dreptate, vom putea lesne depista sensul ei profund. Acest sens e 
sintetizat de J. Annas astfel: „Ideea sa centrală, anume aceea de a gîndi cel 
mai bun mod de viaţă ca pe unul în careindividul e «sănătos», «funcţionează 
adecvat» şi e «integrat»... e un ideal care nu numai că e acceptabil pentru 
noi, ci e chiar parte a modului nostru familiar de a gîndi.“ „El ne îndeamnă 
să acţionăm într-un mod coordonat de-a lungul întregii vieţi, fără ane uita 
la toate atracţiile trecătoare. Raţiunea e cea care organizează şi armonizează 
celelalte motivaţii şi face posibil să ne atingem scopurile, toate sau în cea 
mai mare parte, fără conflict 4 * 17 . 

O asemenea caracterizare a „adevărului 44 Dreptăţii va părea, 
neîndoielnic, contraintuitivă multora dintre noi. Voi încerca să sugerez aici 
- şi voi reveni asupra acestui aspect la sfîrşitul paragrafului următor - că, 
dacă ne plasăm în contextul abordărilor teoretice ale dreptăţii, abandonînd 
intuiţiile noastre cotidiene, Platon nu e atît de departe de teoreticienii 
contemporani. Deşi, după cum observam, morala lui Platon nu e una de tip 
consecinţionist, aşa cum e utilitarismul acestui secol, o voi compara totuşi 
cu conceptul utilitarist de dreptate aşa cum e descris de J. Rawls în a sa A 
Theory of Justice: „Principala idee a utilitarismului clasic este aceea că 
societatea e corect ordonată (rightly ordered) şi, prin urmare, dreaptă (just), 
atunci cînd instituţiile sale principale sînt astfel aranjate încît să asigure cel 
mai mare bilanţ net al satisfacţiei, sumat pe mulţimea tuturor indivizilor 
ce-i aparţin 44 . 

Asemănător, dar într-un spirit neutilitarist, Platon susţine că: 
societatea e corect ordonată (dreptatea e un fel de armonie) şi, prin 
urmare, dreaptă, atunci cînd părţile sale (clasele) sînt astfel aranjate 
încît fiecare să îşi exercite optim numai funcţia proprie („să faci ceea 
ce îţi aparţine 44 ); pe scurt, dreptatea e acel gen de ordonare socială care 
asigură existenţa „cetăţii desăvîrşit bune 44 , i.e. complet virtuoase: 
înţeleaptă, cumpătată şi vitează. Sau, cum se spune la 444d-e, e o 
ordonare care asigură „sănătatea cetăţii 44 . 


37 


J. Annas, An Introduction..., pp. 132, 133. 

5. Structura contrafactuală a cetăţii ideale 

Voi încerca să reconstruiesc acum eşafodajul de principii tacite care 
subîntind cetatea ideală, mascate de naraţiunea despre educaţia paznicilor. 

Iată o schiţă posibilă a principiilor-limită, contrafactuale, ce definesc 
„cetatea ideală": 

1) Cetatea ideală are o structură de clasă; ea e formată din trei clase 
care exercită funcţiile sociale majore: conducerea, apărarea şi subzistenţa 
conform Principiului Separării Claselor (PSCf 8 . 

în cetatea minimală, formată din „patru sau cinci oameni" (369a), 
împărţirea pe clase nu există. Unitatea socială e aici individul, iar relaţiile 
dintre indivizi sînt structurate de Principiul Specializării ( oikeiopragiaf 9 . 
Cetatea e formată din agricultor, constructor, ţesător, cizmar etc., i.e. din 
meseriaşi şi negustori care satisfac doar nevoi de subzistenţă; de aceea 
Glaucon îi spune „cetate a porcilor" (372d). 

Cetatea în care am putea efectiv urmări „în ce fel pătrunde dreptatea şi 
nedreptatea" e mai degrabă o „cetate a luxului" (372e), bazată pe o evaluare 
mai realistă a nevoilor umane şi sociale. Pe lîngă nevoile de subzistenţă, şi 
în prelungirea lor, apar nevoile de expansiune economică şi, de aici, nevoile 
de apărare şi cucerire (373d-e). Ele vor presupune introducerea în cetate, 
sub presiunea Principiului Specializării deja formulat (370c), a unui grup 
specializat în satisfacerea acestor nevoi la modul profesional (374b); acesta 
e grupul „paznicilor auxiliari" (374a-). (A se compara cu procedura similară 
prin care Rawls îşi construieşte pe plan pur conceptual ingredientele „poziţiei 
originare" pentru a putea defini dreptatea.) 

în fine, dintre paznici, „paznicii desăvîrşiţi" (414b) sînt cei ce posedă 
un caracter desăvîrşit şi care, pe lîngă vitejie şi cumpătare, sînt capabili să 
conducă, punînd în mod imparţial binele cetăţii înaintea binelui personal. 

într-o asemenea cetate extinsă, principiul organizator de bază e PSC, 
i.e. fiecare clasă trebuie să-şi exercite numai funcţia proprie. Principiul 


38 Principiul separării claselor e sugerat în mitul raselor metalice: fiecare 
clasă are un fel specific de a fi şi o funcţie specifică; fiecare clasă trebuie să 
exercite numai funcţia proprie (414c-415d). 

39 Principiul specializării ( oikeiopragia ): fiecare persoană trebuie să exercite 
o singură funcţie în cetate, corespunzător firii sale (e.g. fiecare să practice o 
singură meserie — 370c). PSC e o generalizare a PS. 

Specializării poate fi văzut ca un principiu subordonat acestuia: în cadrul 
fiecărei clase, fiecare om trebuie să-şi facă numai treaba proprie. 

2) în statul ideal forţa care conduce sînt paznicii (raţiunea), nu legea pozitivă. 

„Platon (sfidînd realităţile politice familiare lui) a considerat, de fapt, 
că educaţia paznicilor trebuie să înlocuiască rolul jucat în viaţa publică de 
o constituţie sau de un cod de legi. El credea că o dată ce avem oamenii 
potriviţi pentru a conduce, legile devin ceva cu totul trivial. 1 ' 40 Practic, 
legile scrise în cetatea ideală se află în ipostaza de legi care guvernează 
educaţia paznicilor (care „ar primi buna legiuire prin mijlocirea artei 
Muzelor 11 - 425a), iar nu de legi care guvernează „problemele pieţei 11 , 
„relaţiile meseriaşilor 11 , „aşezarea judecătorilor 11 , statutul „taxelor 11 , „ocările 
şi plîngerile 11 etc. (425d); „n-are rost să reglementezi astfel de chestiuni 11 
(425b) deoarece nişte bărbaţi bine educaţi (educaţi „în spiritul legilor 11 - 
424e) „singuri vor găsi cu uşurinţă majoritatea acestor legiuiri 11 (425e). 

Acest al doilea principiu de organizare e bazat, la rîndu-i, pe alte 
supoziţii ideale: 

* Paznicii sînt un grup de persoane înţelepte la modul ideal, 
i.e. educate conform „legilor 11 educaţiei desăvîrşite a paznicilor. 41 
Aici trebuie incluse toate supoziţiile idealizante privind educaţia 
paznicilor (376d-). 

* Omul înţelept la modul ideal posedă o virtute incoruptibilă graţie 
„firii 11 sale. 

* Paznicii au puterea absolută în stat, dar nici unul nu o are doar în 
virtutea naşterii, ci datorită calităţilor caracterului său (vezi mitul 
raselor metalice) (415 a; 423c). Comentînd principiul că „aceia care 
sînt înţelepţi au puterea absolută asupra acelora care nu sînt 11 , 
J. Annas subliniază şi ea ceea ce eu am numit caracterul contrafactual 
al acestor principii: „aceasta nu implică faptul că nimeni nu ar trebui 
să aibă puterea absolută cu excepţia acelora care sînt realmente 
oameni înţelepţi în sens ideal dat fiind că lumea e aşa cum e. Deci 
Platon nu susţine inegalităţile radicale de putere în lumea reală; el 
spune doar că ele sînt cerute de societatea ideal-dreaptă“ 42 . 

* Paznicii conduc - în ipostaza lor de fiinţe raţionale la modul 
ideal - în interesul întregii comunităţi (413c). Ei chiar pot să 


40 J. Annas, op. cit., pp. 105-106. 

41 „Să-i educăm cu închipuirea pe aceşti bărbaţi, aşa ca într-o poveste" (376d). 

42 J. Annas, op. cit., p. 175. 

folosească minciuna atunci cînd o fac spre binele cetăţii (389b), 
ceea ce li se interzice celorlalţi cetăţeni. 

3) In statul ideal, clasa „ auxiliarilor “ are exclusiv funcţia de apărare 
ţi expansiune a statului (374b; 395c). 

* „Auxiliarii 11 sînt un grup de persoane a căror principală virtute e 
curajul (375a-c). Această virtute se educă în conformitate cu 
„legile 11 educării „auxiliarilor 11 ; aici trebuie incluse toate 
supoziţiile idealizante privitoare la educaţia întru vitejie a 
auxiliarilor, e.g. cele vizînd cenzurarea lui Homer, cenzurarea 
stilurilor muzicale etc. (386a-389a). 

* Firea înflăcărată a auxiliarilor e o virtute „naturală 11 a acestora 
(375a, e). Tocmai de aceea virtutea vitejiei le aparţine numai lor 
la modul desăvîrşit. 

* Auxiliarii (ca şi meseriaşii şi negustorii) trebuie să fie educaţi şi 
întru cumpătare, i.e. întru supunere faţă de stăpînii naturali - 
clasa paznicilor desăvîrşiţi (389e, 395c). Aici ar trebui incluse 
toate supoziţiile idealizante privitoare la educaţia cetăţenilor întru 
cumpătare (389d-; 402e-). 

4) O asemenea cetate ideală e un stat perfect unitar, e o comunitate 
nedivizată (422e). 

Ea e opusul societăţii care e compusă din grupuri cu interese adverse şi 
minată de conflicte interne şi de revoluţii. „Avem însă vreun rău mai mare 
pentru cetate decît acel lucru care ar dezbina-o şi ar face din ea mai multe 
în loc de una? Ori vreun bine mai mare decît cel care ar lega-o laolaltă şi ar 
face-o una? 11 „Nu avem 11 (462b). în cetatea ideală trebuie să existe o unitate 
totală de interese, o armonie perfectă a acestora. In cetăţile reale, divizate 
în bogaţi şi săraci, nu întîlnim aşa ceva. Dar fără o asemenea asumpţie 
idealizantă nu putem introduce, în acest cadru, dreptatea ideală, care e şi ea 
un fel de armonie. 

Ipoteza-limită a armoniei perfecte a cetăţii ideale e întemeiată, la rîndu-i, 
pe alte supoziţii contrafactuale: 

* Deoarece bogăţia corupe, iar sărăcia diminuează capacitatea de 
a munci (421d-422a), paznicii nu trebuie să aibă proprietate 
privată: „nici case proprii, nici pămînt sau altă avere, ci, primind 
de Ia alţii mîncarea drept simbrie pentru pază, să consume totul 
în comun, dacă urmează să fie cu adevărat paznici 11 (464c). 

Justificarea acestui principiu a fost amintită deja: eliminarea totală 
a conflictelor generate de proprietate şi bogăţie; dacă ei nu se 
vor „sfîşia“ pentru ce e „al meu“ şi ce e „al tău“, atunci „e cu 
putinţă ca ei să fie nedezbinaţi“ (462c; 464c-e). 

* Comunizarea femeilor şi copiilor („Femeile să aparţină toate în 
comun acestor bărbaţi, iar nimeni să nu trăiască separat cu vreuna; 
şi nici părintele să nu-şi cunoască copilul sau copilul părintele' 1 - 
457d). Motivul: „pentru ca turma paznicilor să fie cît se poate de 
neînvrăjbită 11 (459e) şi „neamul paznicilor să rămînă curat" (460c). 
Acelaşi lucru e valabil şi pentru auxiliari (464b). 

* Există un acord al tuturor claselor cu privire la cine merită să 
conducă (anume paznicii, datorită „firii" lor) şi există un respect 
total al claselor inferioare faţă de clasa conducătoare. „Ei trebuie 
să se ferească de schimbări... acestea fiind întru totul pline de 
primejdii... Paza faţă de schimbările politice" e una din sarcinile 
tuturor (424c). Iar evitarea conflictelor de origine politică e unul 
din pilonii armoniei generale. 

** Există o superioritate naturală a omului înţelept. 

*** Există două categorii de naturi umane: omul hedonic, al 
aparenţelor, şi omul veritabil, al Formelor. 

**** p x i st Q două niveluri de realitate: realitatea veritabilă a 
Formelor şi realitatea aparentă (supoziţie metafizică). 

5) Există numai patru virtuţi cardinale (înţelepciunea, vitejia, 
cumpătarea şi dreptatea) (427e). 

- înţelepciunea cetăţii (428b-429a) = virtutea cetăţii de a avea o 
clasă educată conform principiilor înţelepciunii (filosofiei, 
dialecticii), clasa „paznicilor desăvîrşiţi", a cărei funcţie ( ergon ) 
definitorie e conducerea cetăţii. 

- vitejia cetăţii (429a-430c) = virtutea cetăţii de a avea o clasă 
educată conform principiilor vitejiei, clasa „auxiliarilor", 
specializată în funcţia de apărare a cetăţii. 

- cumpătarea cetăţii (430d-432b) = virtutea cetăţii de a avea o 
anumită „armonie" între cele trei clase (430e; 43le). Această 
virtute nu se referă la calităţile unei clase şi la funcţia ei specifică, 
ci la o anumită relaţie între clase („ea se întinde prin întreaga 
cetate şi prin toate părţile sale" - 432a): relaţia de supunere 
consimţită a producătorilor şi auxiliarilor faţă de paznici („această 

bună înţelegere - «cumpătare» - adică concertul opiniilor celui 
mai slab şi celui mai tare din fire, în legătură cu partea care 
trebuie să conducă în cetate 11 -432a). Funcţia specifică a cetăţii 
la exercitarea optimă a căreia contribuie cumpătarea e cea de 
asigurare a unităţii cetăţii (vezi principiul (2)), a stabilităţii 
politice. („E vădit că orice regim politic se modifică pornind de 
la grupul ce are puterea, atunci cînd în interiorul acestuia apare 
o dezbinare" - 545d). 

dreptatea cetăţii (432b-434d) = virtutea cetăţii (tot o virtute globală 
sau relaţională) de a avea un altfel de „armonie" decît cea a 
cumpătării, o armonie dată de relaţiile dintre clase, care să permită 
exercitarea, fără amestec, de către fiecare clasă, a funcţiei proprii. 
Acesta este PSC. („Noi, întemeind cetatea, nu avem în vedere ca 
un singur grup să fie în mod deosebit fericit, ci ca întreaga cetate 
să fie astfel, pe cît este cu putinţă mai mult. Ne-am gîndit căîntr-o 
astfel de cetate am putea cel mai bine găsi dreptatea" - 420b.) 

Cum au apărut aceste virtuţi ale cetăţii (cum decurg eleprintr-o simplă 
analiză conceptuală) din principiile ideale schiţate mai sus: 

înţelepciunea: această virtute, în starea ei pură, cît mai apropiată de 
Formă, nu poate apărea ca atare în cetăţile reale, ci numai într-o cetate 
„imaginară" în care sînt întrunite asemenea condiţii: 

a) Conducerea e deţinută de o clasă anume specializată pentru o 
asemenea funcţie (PSC). 

b) Paznicii (conducătorii) sînt înţelepţi la modul ideal, datorită 
educaţiei „desăvîrşite" a paznicilor (412b-427c). 

c) Paznicii astfel educaţi vor conduce în interesul întregii comunităţi 
(428c-d). Cei aparţinînd altor clase vor judeca, în schimb, numai 
egoist. 

d) Poziţia de paznic e ocupată numai în virtutea unor merite intrinseci. 

Vitejia, ca virtute a auxiliarilor, poate apărea numai dacă: 

a) Cetatea e apărată de o clasă specializată pe această funcţie (PSC); 
şi paznicii desăvîrşiţi sînt viteji, dar cetatea nu e vitează din 
această cauză, deoarece ei nu se ocupă de treburile militare. 

b) Auxiliarii sînt viteji la modul ideal („vitejia civică") datorită 
educaţiei speciale primite (3 76d-412b); ei trebuie să fie „artizanii 
desăvîrşiţi ai libertăţii cetăţii" (395c). 

Cumpătarea presupune, pentru a se regăsi în forma ei desăvîrşită: 

a) O cetate absolut disciplinată (deci una în care există un acord cu 
privire Ia cine conduce - clasa paznicilor desăvîrşiţi - şi în care 
nu există surse de tulburări politice în interior). 

Dreptatea desăvîrşită presupune: 

a) Fiecare clasă din cetate „să facă ceea ce îi aparţine", i.e. să-şi 
exercite numai funcţia proprie ( PSC ). Opusul e amestecul 
funcţiilor, cînd „metecul devine egal cu cetăţeanul, şi cetăţeanul 
cu metecul..." etc. (563a). 

b) Cetatea să fie cumpătată ; degradarea acestei unităţi e unul din 
izvoarele degradării cetăţii drepte, căci absenţa cumpătării politice 
e izvorul nedreptăţii. O caracteristică definitorie a unei cetăţi 
tipic nedrepte (e.g. cetatea „democratică") e „ahtierea după înnoiri 
politice" (555e), adică tocmai opusul cumpătării politice. 

c) Să fie condusă raţional. O cetate neînţeleaptă nu poate fi dreaptă, 
căci nu poate fi cumpătată dacă nu partea raţională conduce (adică 
paznicii special educaţi în acest sens), ci meşteşugarii sau militarii 
(adică oameni nedotaţi pentru a conduce); în acest din urmă caz, 
se încalcă PSC, ceea ce „e nimicitor pentru cetate" (434b). 

d) Să fie o cetate vitează, i.e. auxiliarii să-şi exercite bine funcţia 
de apărare şi expansiune, tot în acord cu PSC. 

Se poate observa că Dreptatea în cetatea desăvîrşită revine, în cele din 
urmă, la PSC, ceea ce justifică eliptica formulă platoniciană: dreptatea e 
„să faci ceea ce îţi aparţine" (433b). 

Aş formula, în această schemă, relaţia dintre dreptate şi celelalte virtuţi 
în felul următor: dreptatea e, la Platon, virtutea focală în următorul sens: 
dreptatea e condiţia suficientă pentru celelalte virtuţi: dacă o cetate e dreaptă, 
ea este automat şi vitează şi cumpătată şi înţeleaptă. în schimb, celelalte 
virtuţi sînt condiţii necesare ale dreptăţii: dacă o cetate nu e vitează, 
cumpătată şi înţeleaptă, atunci ea nu poate fi dreaptă. Despre „prioritatea 
dreptăţii" şi relaţia ei cu sistemele sociale vorbeşte şi Rawls: „Dreptatea 
este prima virtute a instituţiilor sociale, aşa cum adevărul e prima virtute a 
sistemelor de cunoaştere. ...Legile şi instituţiile, indiferent cît de eficiente 
şi de bine organizate sînt, trebuie reformate sau abolite dacă sînt nedrepte" 43 . 


43 


J. Rawls, A Theory of Justice, p. 3. 

Degradarea dreptăţii ideale e cauzată de degradarea principiilor 
contrafactuale pe care ea se bazează. La 444b ni se spune că nedreptatea e 
cauzată de: 

- „Dezbinarea celor trei părţi“; 

- Pleonexia (abuzul); 

- Amestecul funcţiilor („un fel de a făptui mai multe deodată, cît 
şi a unora ce nu ne sînt proprii"); 

Lipsa cumpătării („răzmeriţa vreunei părţi împotriva întregului 
pentru ca să cîrmuiascâ în suflet cine nu se cade“); 

- „Lipsa de curaj"; 

- Lipsa de înţelepciune („neştiinţa"). 

Dar ce legătură poate să existe între dreptate şi principiul „fiecare 
să-şi facă treaba proprie" (despre care ni se spune că reprezintă, într-o 
formă eliptică, definiţia finală a dreptăţii)? Tratarea dreptăţii din Republica 
pare la prima vedere foarte îndepărtată de intuiţiile noastre curente despre 
acest subiect. La o privire mai atentă, însă, tratarea dreptăţii ca un anume 
gen de „armonie" (a cetăţii şi a sufletului) nu e atît de îndepărtată de felul 
în care e tratat astăzi acelaşi subiect. Dacă distingem, alături de N. Barry 44 , 
„dreptatea procedurală" 45 de „dreptatea socială" 46 , vom constata 
asemănările dintre conceptul platonician de dreptate şi acela elaborat de 
teoria dreptăţii sociale. Societatea e corect ordonată (dreptatea e un fel de 
armonie ) şi, prin urmare, dreaptă, atunci cînd părţile sale (clasele) sînt 
astfel aranjate încît fiecare să îşi exercite optim numai funcţia proprie 


44 N. Barry, An Introduction to Modern Political Tlieory, Macmillan, 1981 
(1989). 

45 Dreptatea procedurală: e bazată pe supoziţia individualismului 
metodologic, i.e. numai acţiunile individuale pot fi evaluate moral în termeni 
de dreptate sau echitate. Acţiunile sînt drepte în măsura în care sînt consistente 
cu acele reguli generale care protejează drepturile de proprietate şi interzic 
frauda şi utilizarea forţei în stabilirea contractelor (p. 144). Noţiunile centrale 
sînt aici: acţiune, reguli (legi), drepturi. 

46 Dreptatea socială : cere ca societatea în ansamblul ei, nu doar acţiunile 
individuale, să fie evaluată ca dreaptă/ nedreaptă. Dreptatea semnifică în acest 
caz „o societate armonioasă ideală bazată pe unitate, ordine şi ierarhie" (p. 151). 
Dreptatea socială nu e o teorie a dreptăţii bazată pe reguli, ci pe nevoi: o societate 
e dreaptă dacă asigură distribuirea satisfacerii nevoilor într-un anume fel. 



204 


Comentariu 


(„să faci ceea ce îţi aparţine") şi, în acest fel, să satisfacă optim nevoile 
specifice ale fiecăruia. 

Totuşi, cele două concepţii nu se exclud. Platon nu poate ignora complet 
concepţiile curente despre dreptate, de tip procedural (ele au format, de 
altfel, substanţa Cărţii I). Acestea vor trebui „regăsite", într-un fel sau 
altul, sau „deduse" din definiţia sa finală (voi reveni asupra acestei probleme 
în paragraful următor). 


543a-588a 


Pentru cei ce cred că discuţia lui Platon din Cartea VIII cu privire 
la diferitele regimuri politice (timocraţie, oligarhie, democraţie şi tiranie) 
e o dovadă în favoarea interpretării politice a Republicii , voi argumenta 
că această discuţie are loc şi ea în plan contrafactual. Căci Platon 
introduce „chipurile" nedreptăţii în contextul discuţiei sale despre 
„cetatea ideală" încă din Cartea IV (444a-449a): trebuie să presupunem, 
deci, o anume continuitate şi unitate de tratare între cele două subiecte. 
Iar la 576d, unde reia tema, el pune pe acelaşi plan (care e planul 
contrafactual) cetatea ideal-dreaptă din Cartea IV cu tirania din 
Cartea VIII: „In ce raport este deci o cetate tiranică faţă de cetatea 
regală, aşa cum am analizat-o în primul rînd?“. „Ele sînt perfect opuse, 
una este cea mai bună, alta este cea mai rea.“ Dacă discuţia despre 
tiranie ar avea loc în plan factual-istoric, iar cea despre cetatea regală în 
plan ideal (cetatea „desăvîrşit întemeiată" - 543a; „dreptatea pură" - 
545a), alunei această comparaţie şi această punere a celor două cetăţi la 
extremele aceluiaşi spectru nu ar mai avea sens; căci nu se pot compara 
lucruri de calităţi complet diferite. 


543a-579c 


Ce sens are, atunci, evocarea acestor forme ale viciului în dialogul 
nostru? Ele indică, la modul ideal, felurile în care poate avea loc 
„destrămarea", „îmbolnăvirea" cetăţii şi a sufletului. Ele sînt o ilustrare a 
„nedreptăţii pure" (545a) ca „boală", ca dizarmonie. 

De exemplu, timocraţia ( time ~ onoare, o virtute ţinută la mare preţ 
de „auxiliari") (545d-550c). Procedura urmată de Platon e cea de la 444b, 

unde definise, prin contrast cu dreptatea, noţiunea de nedreptate pură 
(ca negaţie a postulatelor contrafactuale ale dreptăţii). în cetatea timocratică, 
Principiul Separării Claselor (PSC) este încălcat: conduc nu firile înţelepte, 
ci firile războinice (548a), adică „paznicii auxiliari 11 , militarii. Amestecul 
funcţiilor (amestecul metalelor) generează „dezechilibru 11 şi dizarmonie, 
producînd mereu „război şi ură“ (547a). E cetatea condusă nu de înţelepţii 
propriu-zişi, ci de „unii care înclină către temperamentele înflăcărate 11 , iar 
„cetatea îşi petrece tot timpul războindu-se“. 

Aşijderea pentru omul timocratic (548d-550a): el e cel ce-şi 
„încredinţează cîrma sufletului părţii intermediare (pasionale), iubitoare 
de victorii şi înflăcărate 11 (550a). 

Argumentarea decurge în acelaşi fel şi pentru celelalte alcătuiri politice 
şi suflete: oligarhia (550c-555a), democraţia (555b-562a), tirania 
(562b-576b). Ea e o demonstraţie teoretică a felului în care se pot destrăma 
unitatea şi armonia cetăţii, pînă Ia limita „perfect opusă 11 (reprezentată de 
tiranie), care e răul intrinsec al cetăţii şi al sufletului (576b), după cum 
„regalitatea 11 e binele intrinsec. 

Oligarhia (550c-555a) încalcă, de asemenea, PSC: funcţiile în cetate 
sînt obţinute nu pe merit (după calitatea metalului din care e făcut omul), 
ci într-un mod pervertit, după avere (550d). Averea devine criteriul valorii 
(551a), aşa încît în cetate vor conduce oameni avînd talentul de a face bani, 
oameni din clasa producătorilor şi comercianţilor („Aşadar, în acel moment, 
ei fac o lege prin care socotesc mărimea averii drept temei al orînduirii 
oligarhice 11 ... „şi stabilesc că nu poate participa Ia cîrmuirea cetăţii cel care 
nu ar avea averea respectivă 11 - 551b.) Efectul: lipsa unităţii cetăţii - 
cetatea va fi scindată în „două cetăţi 11 , una a săracilor, alta a bogaţilor, şi 
acest efect se propagă pînă la nivelul PSC: „aceiaşi oameni săvîrşesc mai 
multe lucruri, fiind deopotrivă agricultori, oameni de afaceri, războinici 11 
(552a), ceea ce-i face „incapabili să poarte un război 11 (55 ld) şi, în general, 
antrenează degenerarea bunei exercitări a funcţiilor cetăţii, provocînd, în 
ultimă instanţă, destrămarea ei. 

Omul oligarhic (553a-555a) e oglinda cetăţii oligarhice. în esenţă, 
el e omul condus de partea apetenţă, adică partea inferioară a sufletului 
său (553c). 

Democraţia (555b-562a) reprezintă o încălcare şi mai gravă a PSC: 
demnităţile publice nu se acordă nici măcar după criteriul averii, ci în mod 
aleator, „prin tragere Ia sorţi 11 (557a). E o formă excesivă de amestec al 
funcţiilor, bazată pe un fals principiu al egalităţii: „metecul devine egal cu 

cetăţeanul şi cetăţeanul cu metecul“ (563a; 558c). Criteriul conducerii 
„bune" nu e înţelepciunea, ci populismul (558c). E o cetate în care 
probabilitatea vrajbei - din cauza absenţei ierarhiilor naturale - e cea 
mai ridicată. 

Omul democratic (557b-562a), omul care „nu se mai sinchiseşte nici 
măcar de legile scrise şi nescrise" (563d), e caracterizat printr-un fel de a fi 
orientat spre satisfacerea „dorinţelor ne-necesare“ („cheltuitoare"), spre 
deosebire de „omul oligarhic", stăpînit de „dorinţele necesare" (559d), 
adică acelea care „aduc cîştig în acţiune" (559c). Portretul viu al unui 
asemenea om e făcut la 561 d şi 563a. 

Dintr-un asemenea regim, care se termină adesea în anarhie, ia 
naştere tirania. 

Tirania (562b-576b) e forma extremă de nedreptate, cînd cetatea e 
condusă discreţionar de un tiran necumpătat, gata să sacrifice orice pentru 
propriile interese (568d). 

Omul tiranic (571a-576a) este pus de Platon sub semnul obsesiei 
satisfacerii dorinţelor ne-necesare, nelegiuite (517b). El e beţiv, iubăreţ 
şi descreierat (573c), ia bani de pretutindeni, fură, ia cu de-a sila etc. 
E omul în care părţile cele mai degradate ale sufletului sînt cele ce 
conduc (577d). 

Prin contrast, omul drept e schiţat Ia 572a. 

în concluzie, raportul dintre cetatea regală şi cea tiranică e clar: „ele 
sînt perfect opuse, una este cea mai bună (în sens intrinsec - EA/.), cealaltă 
e cea mai red‘ (în sens intrinsec - EA/.) (576d). Prin urmare, „e vădit 
pentru oricine că nu există cetate mai nefericită decît cea tiranică şi mai 
fericită decît cea regală" (576e), deoarece cel mai bun şi mai drept este şi 
cel mai fericit (580b) prin chiar firea lucrurilor (sănătate/boală), nu prin 
eventualele consecinţe ale acestor stări. 

Aceasta e o demonstraţie teoretică, în contrafactual 17 , a felului în care 
se poate destrăma armonia cetăţii pînă la limita „perfect opusă" a tiraniei, 
caree răul intrinsec al cetăţii şi al sufletului (576b). 


47 Similară procedurilor rawlsiene, în care, din principiile prime ale cetăţii 
drepte se pot obţine „complet deductiv “ celelalte teze privind dreptatea 
(J. Rawls, ap. cit., p. 121). 

6 . Cetatea ideală, sufletul ideal şi conceptul de Formă 

Platon a urmărit de la bun început să răspundă la întrebarea: „Ce este 
dreptatea?" (368c), care este Forma sau esenţa acesteia? 

Prima sugestie de răspuns, dacă lăsăm deoparte soluţiile Cărţii I, 
destrămate prin aplicarea „respingerilor", a constat în formularea Principiului 
Specializării (e potrivit ca fiecare să-şi facă meseria sa). Aceasta s-a dovedit 
a fi numai o copie foarte îndepărtată a dreptăţii în cetate („o icoană a 
dreptăţii"-443c). Platon urmăreşte - precum în analogiile sale din Cărţile 
a Vl-a şi a Vil-a - ascensiunea pe mai multe trepte de „participare" pînă la 
obţinerea „dreptăţii înseşi, autentice" (443d) din Cartea a IV-a. Dar această 
definiţie finală, oricît de şlefuită ar fi, nu e identică cu Forma 48 . Forma e un 
produs al zeului, definiţia e un produs uman, chiar dacă omul, în acest 
travaliu, e „ajutat de zeu" (443c). Definiţia dată pare însă să fie, în opinia 
lui Platon, o bună aproximare a Formei dreptăţii: ea e „cît e cu putinţă mai 
aproape de (Formă)" (472c). Dar intenţia întregii cercetări e clară: 

„Ca să avem un model , aşadar, am cercetat în ce fel este dreptatea, cît şi 

dacă ar putea exista un om cu desăvîrşire drept şi în ce fel ar fi el dacă ar 

exista" (472c). 

Nuanţa contrafactuală a acestei sublinieri nu trebuie să ne scape. Că 
acest model contrafactual al dreptăţii în cetate şi în suflet surprinde ceva 
din Forma Dreptăţii, fiind un produs al dianoiei morale, e demonstrat şi de 
următoarele considerente: 

1) Platon plasează oamenii drepţi în postura de „copii" imperfecte ale 
acestui model dianoetic, şi numai indirect ale Formei respective (472d). Deci 
nivelurile de „adevăr" par a fi trei în contextul acestei discuţii: Forma dreptăţii 
(nedescriptibilă verbal); Modelul contrafactual (paradigma); Oamenii drepţi. 


48 Acesta ar putea fi sensul cripticei sugestii de la 543d-544a (confuz tradusă 
în ediţia română), unde se insinuează că, pe lîngă cetatea bună şi omul bun, 
definite în Cartea a 1 V-a, ar mai putea fi vorba de o „cetate şi un om mai frumoase 
decît acestea" („Ai spus că ai clasifica drept bune atît cetatea pe care ai descris-o, 
cît şi omul asemănător ei, chiar dacă, după cum se pare, ai avea încă să ne mai 
spui ceva despre o cetate şi un om mai frumoase decît acestea “); mi se pare că 
Socrate are în vedere aici Forma însăşi a cetăţii drepte, şi nu, cum crede N. White 
(A Companion , p. 206), o cetate celestă a sufletelor separate de trup. 

2) Fiind un model contrafactual, modelul dianoetic e sustras variaţiei 
faptelor; adevărul aserţiunilor sale nu depinde de fapte; acest adevăr are o 
necesitate logică, precum demonstraţiile matematice. Or, tocmai această 
necesitate (stabilitate, imuabilitate, omnitemporalitate) e o caracteristică 
ce-I înrudeşte cu Formele. Cu menţiunea că necesitatea logică e mai slabă 
decît necesitatea divină sau eidetică, pentru că raţiunea umană e o creaţie a 
Demiurgului ( Tini. 34c; 41 d); „ştiinţa". Ia rîndu-i, „se naşte" în raţiunea 
umană (Tini. 37c), o raţiune finită, încorporată, deci limitată de 
imperfecţiunile trupului Rep. 611a). Prin contrast, raţiunea „desăvîrşită" a 
Demiurgului e atemporală, necreată, nelimitată. 

3) Ca şi în cazul obiectelor matematice (obiectele dianoiei) - a se 
vedea analogia liniei divizate -, în contextul „cetăţii ideale" sufletul 
cercetează „folosindu-se de imaginile din lumea vizibilă" (e.g. cetate, clase, 
relaţii de putere, legi, proceduri educaţionale, autori reali etc. - 510b), 
fără însă a raţiona chiar asupra acestor imagini, ci asupra „acelor entităţi 
cu care figurile reale doar seamănă" (5 lOd), e.g. matematicianul raţionează 
asupra pătratului matematic ideal, şi numai aparent asupra figurii desenate 
pe nisip; la fel filosoful-rege: el raţionează asupra cetăţii ideale şi sufletului 
ideal, şi numai aparent asupra copiilor lor istoric-reale. 

4) Ca şi matematicianul, constructorul cetăţii ideale „porneşte de la 
anumite postulate" (e.g. postulatele contrafactuale listate mai sus), pe care 
nu le chestionează, şi din care deduce consecinţele logic necesare cu privire 
la virtuţile cetăţii şi, mai departe, prin intermediul unei proiecţii izomorfe, 
cu privire la virtuţile sufletului; din acestea el deduce apoi principiile 
necesare ale acţiunii drepte. Aici se opreşte investigaţia lui Platon. A trece 
„dincolo de postulate" presupune deja o metodă ale cărei rezultate nu pot 
lua forma textului unei cărţi. 

Revin acum la problema relaţiei dintre dreptatea ideală şi dreptatea 
comună aşa cum apare ea în Cartea I. Ce legătură poate să existe între ele? 
La 442e-443a Platon ne face să înţelegem că modelul contrafactual al 
dreptăţii ar putea fi testat prin punerea omului drept în anumite „situaţii 
comune", e.g. în situaţia în care omul drept ia spre păstrare aur şi argint de 
la altcineva etc. Platon e extrem de eliptic şi nu explică în ce constă această 
relaţie, dar putem presupune că ea constă în testarea corectitudinii dreptăţii 
ca virtute prin verificarea faptului dacă din acest concept derivă logic 
(conceptual) anumite principii care, în concepţia curentă, sînt considerate 
principii ale dreptăţii. Această derivare are loc însă pe plan contrafactual, 
nu e o testare prin consecinţe empirice. 

Concret: Platon se întreabă dacă, presupunînd că dreptatea şi omul drept 
sînt ceea ce s-a spus în definiţia finală (443d), este oare conceptual posibil 
(„cine crezi că s-ar (putea) gîndi...“) un principiu de acţiune de tipul: 

„primind spre păstrare aur şi argint să-l lipseşti de ele pe proprietar" (442e) 

(sau să nu dai înapoi ceea ce ai primit — principiul lui Cephalos)? 

Răspunsul e semnificativ: „nimeni" (nu s-ar putea gîndi Ia aşa ceva); 
răspunsul nu e „nimeni" (nu ar face aşa ceva). Adică, în modelul ideal, e 
conceptual imposibil aşa ceva; în fapt, însă, e practic posibil (cum s-a văzut 
din exemplele date în Cartea I). 

De ce e conceptual imposibil să se întîmple acest lucru? Platon nu 
răspunde, dar putem presupune că un om ideal-drept nu e caracterizat prin 
pleonexia (neînfrînare), poftele lui - între ele şi pofta de a acumula bunuri 
care nu-i aparţin - fiind ţinute în frîu de raţiune. La omul real însă, acest 
control raţional e numai parţial realizat. 

Opusul omului drept e „omul tiranic" ideal, la care „plăcerile şi dorinţele 
nenecesare"-dintre care unele de-a dreptul „nelegiuite" - „rămîn puternice 
şi numeroase", nereprimate de răpune (517b). Un asemenea om va „făptui 
orice crimă", va căuta „să vadă cine posedă, de la care se poate lua ceva 
prin înşelăciune sau forţă" (574a). 

Putem spune, deci, că în cadrul modelului contrafactual, principiile 
derivate ale drept dpi (care acoperă mulţimi de reguli ale justiţiei şi, indirect, 
mulţimi de acţiuni drepte) decurg logic (prin simplă analiză conceptuală) 
din caracteristicile virtuţii care se cheamă „dreptate" (din supoziţiile 
contrafactuale). Poate că asta vrea să spună Platon atunci cînd scrie: în 
cetatea „bine orînduită", „dacă cineva ar afla cîteva principii generale 
(i.e. supoziţii contrafactuale - V.M.), celelalte (principiile derivate -V.M.) 
ar urma de Ia sine, decurgînd din cele dinainte" (427a). 

Din sublinierea faptului că dreptatea în suflet (virtutea etică a dreptăţii) 
e anterioară dreptăţii în acţiune (actului drept) (443e-444a), rezultă că o 
persoană e dreaptă nu pentru că respectă legea grupului social din care face 
parte (cum crezuseră Cephalos, Polemarchos şi Thrasymachos), ci pentru 
că şi-a formaţ un anume caracter, pentru că posedă virtutea dreptăţii. 

Evident, nu trebuie să presupunem că Platon e atît de naiv încît să 
creadă că interdicţiile stipulate de legile Atenei nu reflectă, în bună măsură, 
tipuri de acţiuni nedrepte. Dar el susţine că acestea sînt nedrepte nu pentru 
că se întîmplă să fie interzise de cutumă sau de tribunale (aceasta e o chestiune 

contingenţă, un principiu e interzis în unele cetăţi, în altele nu), ci pentru 
că încalcă principiile deriv abile în modelul contrafactual al statului drept 
(principiul reciprocităţii, al ne-trădării, al ne-prădării celor sfinte etc. - 
443a), cu alte cuvinte pentru că nu „participă" la Forma Dreptăţii. 

Trei sublinieri voi face în încheiere: 

i) în trecerea de la Cartea I la Cartea a IV-a, Platon face nu numai o 
cotitură metodologică, ci şi o cotitură etică: el trece de la o teorie morală 
centrată pe acţiune, la o teorie etică centrată pe virtuţi (şi persoane). 

ii) Intr-o etică a virtuţii, un om e drept nu pentru că respectă legea, ci 
pentru că are un anume caracter virtuos (drept); iar o acţiune e dreaptă numai 
dacăe manifestarea unui caracter drept (dacăe actualizarea virtuţii dreptăţii). 

iii) Principiile dreptăţii din Cartea I pot fi considerate cu necesitate 
(logică) adevărate numai dacă decurg conceptual din definiţia virtuţii 
dreptăţii (şi aceasta numai pe plan contrafactual, nu pe plan factual-istoric, 
cum le plasaseră Cephalos, Polemarchos şi Thrasymachos). Pe plan 
factual-istoric virtutea dreptăţii produce numai tendenţial (şi nu necesar) 
acţiuni drepte. Iar a fi drept - pare a conchide Platon - nu înseamnă a 
respecta legea convenţională dată de cei puternici (cum susţinea 
Thrasymachos), ci a avea un caracter virtuos, cît mai apropiat de modelul 
ideal al sufletului virtuos, a participa la Forma Dreptăţii. Virtutea (dreptatea) 
din modelul ideal conţine mai mult adevăr decît dreptatea comună discutată 
de personajele Cărţii I, deşi nici ea nu conţine tot adevărul ! 



IV. A răspuns Platon provocării lui Thrasymachos? 
(Cărţile VIII-X) 


1. Cele trei provocări ale lui Thrasymachos 
(în versiunea lui Glaucon) 
şi răspunsurile lui Socrate 

Cărţile finale ale Republicii (a VlII-a, a IX-a şi a X-a) par a fi o 
finalizare a răspunsurilor date de Platon provocărilor epistemice ale sofistului 
Thrasymachos din Cartea I. Aceste provocări decurg firesc din chiar 
concepţia morală a sofiştilor, simbolizaţi aici de acest retor din Chalcedon. 

Care era concepţia despre morală a lui Thrasymachos? O voi prezenta 
pe scurt, urmărind sinteza pe care o face Glaucon la începutul Cărţii a Il-a. 
în esenţă, poziţia lui Thrasymachos se reduce la trei teze, mai degrabă 
implicite: 1) Teza consecinţionismului; 2) Teza că morala e un sistem de 
constrîngeri exterioare ( convenţionalismul ); 3) Teza că a trăi nedrept, 
urmărind propriile interese egoiste, e mai folositor decît a trăi drept 
(egoismul). Să le considerăm pe rînd. 

1) Glaucon e cel ce developează această presupoziţie metodologică 
prezentă tacit în discursul lui Thrasymachos, presupoziţia consecinţio- 
nismului, adică, în termeni contemporani, convingerea că predicatul 
„dreptate 11 e aplicat în mod firesc la acţiuni sau la reguli particulare, în 
funcţie de calitatea consecinţelor acestor acţiuni sau reguli particulare. 
Valoarea morală a unei acţiuni nu e o calitate intrinsecă a acţiunii, ci e 
derivată din caracterul profitabil/benefic/plăcut/util etc. (sau, dimpotrivă) 
al consecinţelor acţiunilor. O acţiune e dreaptă dacă generează plăcere (339a); 
dreptatea e un bine prin consecinţele sale (358a). 

După Platon, punctul de vedere mai apropiat de adevăr nu e acesta, ci 
unul intermediar între concepţia după care „binele moral“ e o v aloare intrinsecă 
a acţiunilor (deontologism) şi punctul de vedere „al majorităţii" (care e şi el al 
sofiştilor), ce susţine că binele moral (în particular, dreptatea) are valoare numai 

datorită consecinţelor sale (338a): anume, teza lui Platon este că binele moral 
e etît o valoare în sine (intrinsecă), cît şi una consecinţională (358a). 

Ce tip de teorie etică sugerează această teză? Ea sugerează o teorie etică 
diferită atît de consecinţionism, cît şi de deontologism: o teorie etică a virtuţii. 
Asemenea teorii susţin că primordială în evaluarea morală nu e nici acţiunea, 
nici regula (legea), ci persoana (caracterul moral virtuos), iar evaluarea morală 
a acţiunii e în funcţie de evaluarea persoanei, nu invers. O acţiune e dreaptă 
pentru că e rezultatul unui suflet (caracter) drept, nu pentru că respectă anumite 
reguli exterioare care sînt considerate de cutumă ca drepte. Ceea ce e specific 
teoriei lui Platon e că acţiunea particulară nu prezintă nici măcar un interes 
secundar; ceea ce primeşte o valoare morală derivată este viaţa. Tocmai de 
aceea teoria lui Platon nu e un răspuns la întrebarea: „Ce acţiune e bună?“ 
(întrebarea tipică unui consecinţionist), ci „Ce viaţă s-ar cuveni să trăim?“ 
(„Căci cercetarea se referă la ce-i mai important: viaţa bună sau rea“ - 578c). 
Se poate deci spune că noţiunile centrale în teoria etică a lui Platon sînt cele 
de persoană morală (persoană virtuoasă) şi de viaţă morală (întru virtute). 

Ce vrea să spună Platon cu afirmaţia că dreptatea e un bine intrinsec şi 
totodată consecinţional? Mai întîi să considerăm prima parte a întrebării: 

Că dreptatea e un bine în sine înseamnă că ea (ca şi sănătatea) e „binele 
propriu" al sufletului şi cetăţii, e un fel de armonie, de bună aşezare a 
părţilor, potrivit naturii lor, potrivit Formei lor (acesta din unită fiind criteriul 
unei bune rînduiri) (444d). Această armonie proprie fiecărui lucru e ceea 
ce-1 menţine în existenţă, îi conferă identitate de sine, îi permite exercitarea 
optimă a funcţiei proprii. Ea e „binele propriu" („natural") al fiecărui 
lucru (609). Sănătatea e binele propriu al corpului, dreptatea e binele propriu 
al sufletului. Şi într-un caz, şi în celălalt el e un bine iubit pentru el însuşi, 
deoarece conferă fiinţă şi identitate oricărui lucru. „Răul" (boala, nedreptatea 
-609c) e cel ce, dimpotrivă, „nimiceşte şi corupe totul". Acest prim sens 
al binelui - „intrinsec" - derivă din conceptele, deja discutate, de Formă 
a binelui şi de „bine propriu" al unui lucru. 

Totodată însă Platon mai susţine că binele propriu al unui lucru nu e 
doar o calitate intrinsecă a sa, ci şi o calitate consecinţională (lucrul e bun şi 
prin consecinţele sale): binele e „cel ce păstrează (unitatea lucrului - V.M.) 
şi aduce folos" (608d). Dreptatea nu e doar o armonie sufletească, ci şi o 
calitate a sufletului care antrenează consecinţe bune: onoruri, recompense, 
laude, pe scurt, plăceri sau fericire. (Platon identifică, aici, fericirea cu 
plăcerea într-un sens larg al cuvîntului 1 .) 


i 


,Cel ce duce viaţa cea mai plăcută este cel mai fericit" (Legile, II, 7). 

în favoarea doctrinei sale, Platon aduce două argumente că dreptatea e 
un bine intrinsec şi trei argumente că ea e un bine consecinţional. în 
recapitularea din Cartea a X-a (612b), el reafirmă că, o dată ce am dovedit 
că dreptatea e un bine în sine, mai trebuie stabilit şi că ea e un bine prin 
consecinţele sale profitabile. Ceea ce nu reprezintă decît materializarea 
programului schiţat la începutul Cărţii a Il-a. 

(i) Primul argument în favoarea tezei că dreptatea e un bine intrinsec, 
şi nedreptatea un rău intrinsec, e chiar teoria sa dianoetică a dreptăţii ca 
armonie sufletească, finalizată prin definiţia din Cartea a IV-a (vezi şi 
capitolul I, 8). Dreptatea este binele (intrinsec al) sufletului şi cetăţii, cu 
alte cuvinte acel set de calităţi care permit sufletului/cetăţii să-şi exercite 
optim funcţia proprie (viaţa fericită/fericirea cetăţenilor). 

Sensul binelui intrinsec e cel din Cartea a X-a (608e-): „binele/răul 
propriu fiecărui lucru"; sau binele/răul „natural" ori funcţional; aşa e, 
bunăoară, sănătatea/ boala pentru corp şi dreptatea/nedreptatea pentru suflet, 
în acest sens, binele unui lucru e acel aranjament şi funcţionare a părţilor 
sale care-i conferă fiinţă, identitate de sine. Prin contrast, răul unui lucru e 
acel aranjament interior care-1 „descompune" şi-l „nimiceşte". Forma unui 
lucru e arhetipul său intrinsec. 

Am putea spune că demonstraţia dată de Platon tezei că dreptatea 
(definită în Cartea a IV-a) e un bine intrinsec constă în demonstrarea 
faptului că dreptatea (definită în Cartea a IV-a) e o bună aproximare a 
Formei dreptăţii. 

(ii) Al doilea argument e argumentul tipurilor de cetate nedreaptă ţi de 
om nedrept (543a-579c). Cum arată acest argument: imediat după definiţia 
finală a dreptăţii din Cartea a IV-a (443c), Platon întăreşte această definiţie 
punînd-o în contrast cu definiţia cetăţii ideale nedrepte (444b), care reprezintă 
un rău intrinsec. Nedreptatea e dizarmonia perfectă, realizată prin încălcarea 
sistematică a principiilor contrafactuale ale cetăţii ideale drepte. Ea e „boala" 
cetăţii şi a sufletului (444c). Această definiţie a nedreptăţii, ce urmează imediat 
celei a dreptăţii, e produsă în spaţiul cetăţii ideale. Tot în acest spaţiu 
contrafactual are loc discuţia privitoare la „chipurile" virtuţii şi viciului - 
care începe la 445c şi continuă în Cartea a VUI-a (543a) -, adică la tipurile 
de cetăţi drepte/nedrepte, respectiv suflete şi moduri de viaţă drepte/nedrepte. 

Platon vorbeşte, bunăoară, la începutul fragmentului pe care-1 avem în 
vedere, despre cetatea „desăvîrşit întemeiată" (543 a) şi despre „dreptatea 
pură", respectiv „nedreptatea pură" (545a), şi nu despre aparenţele lor istorice. 

Introducerea „chipurilor" dreptăţii/nedreptăţii se face în contextul 
discuţiilor despre „cetatea ideală" (Cartea a IV-a, 444a-449a), deci ea are 
un sens teoretic-contrafactual, nu istoric, şi nici politic: dreptatea are un 
chip unic (cel descris deja în definiţia finală de la 443c şi care poate primi, 
prin analogie cu experienţa istorică, numele de „aristocraţie" sau 
„regalitate"; la fel pentru om: „omul regal" sau „aristocratic"). Nedreptatea 
insă are mai multe chipuri, atît în „alcătuirile politice", cît şi în om: 
timocraţia, oligarhia, democraţia, tirania (plus tipurile corespunzătoare de 
oameni şi modurile corespunzătoare de viaţă). 

Ce sens are discutarea, relativ amănunţită, a celor patru forme ale viciului? 
Ele reprezintă patru feluri în care, într-o ordine strict involutivă, poate avea 
loc „destrămarea", „îmbolnăvirea" cetăţii şi a sufletului. Ele sînt o ilustrare 
a ceea ce, în contrast cu dreptatea ca bine intrinsec, este răul intrinsec: 
nedreptatea pură ca „boală", ca dizarmonie, contrară naturii lucrurilor. 

Acestea au fost, deci, primele două argumente, în favoarea dreptăţii 
ca bine intrinsec şi a nedreptăţii ca rău intrinsec. 

Mai departe, în Cartea a IX-a, Platon va trece la completarea 
argumentului cu partea ce-i lipseşte („Dar judeci la fel şi în privinţa fericirii, 
ori altfel?" (576d)): a dovedi că aceste cetăţi şi suflete sînt bune/rele nu 
numai în sine, ci şi prin consecinţele pe care le antrenează pentru viaţă. 
Teza centrală e, în acest caz: omul drept este mai fericit, în sensul particular 
că duce o viaţă mai plăcută, decît omul nedrept. în acest caz, spre deosebire 
de Cartea I, unde scopul era demonstrarea caracterului de „opinie" al tezei 
lui Thrasymachos, aici Platon vorbeşte de o „demonstraţie" în sens pozitiv, 
ulterioară răspunsului la întrebarea „Ce este dreptatea?". 

în principiu, demonstraţia e uşor de făcut; ea rezultă de la sine din 
chiar definiţia „binelui funcţional" (intrinsec) al unui lucru (vezi I, 8): 
binele (intrinsec al) unui lucru e acea configuraţie de virtuţi care-i asigură 
exercitarea optimă a funcţiei proprii ( ergon ). în particular, dreptatea e binele 
(intrinsec) al sufletului în sensul că-i asigură exercitarea optimă a funcţiei 
proprii (viaţa), adică o viaţă „fericită" sau „norocită" („a trăi bine") (354a); 
dreptatea socială e binele (intrinsec) al cetăţii în sensul că îi asigură 
exercitarea optimă a funcţiei proprii (bunăstarea cetăţenilor). Aşadar, dacă 
X e un bine intrinsec, atunci el e, implicit, şi un bine consecinţional (X este 
un bine consecinţional dacă are consecinţe bune, profitabile), căci asigură 
exercitarea „bună" (optimă) a funcţiei lucrului şi antrenează onoruri, respect, 
alte cîştiguri. „Demonstraţiile" pe care le oferă Platon în Cartea a IX-a în 

favoarea tezei că dreptatea e şi un bine consecinţional sînt mai mult ilustrări 
ale acestei deducţii. 

O „primă demonstraţie 11 e produsă la 579d-e; 580c: 


579d-588a 


iii) Argumentul vieţii nenorocite, de nedorit, a tiranului. Argumentul 
e destul de slab: lui Platon i se pare evident că tirania şi viaţa tiranică (răul 
intrinsec cel mai mare) antrenează cele mai mari „nenorociri 11 şi cea mai 
mare „nefericire" - teama continuă de supuşi, „nebunia dorinţelor şi 
iubirilor", izolare şi frustrări etc. Opusul acesteia e viaţa omului regal, care 
e cea mai „fericită" (580c). 

Deci un rău natural cum e tirania e rău nu doar în sine, ci şi prin 
consecinţele sale, consecinţe de neinvidiat: o viaţă nefericită, „nenorocită" 
(579d), plină de neplăceri. Răul cetăţii şi al sufletului e cel ce împiedică 
exercitarea optimă a funcţiei proprii. 

Urmează două argumente avînd în centru conceptul de plăcere: 

iv) Argumentul celor trei tipuri de plăcere (580d-583a). Aşa cum s-a 
mai spus, există trei părţi ale sufletului şi, corespunzător lor, trei tipuri 
fundamentale de oameni: omul iubitor de înţelepciune, omul iubitor de 
biruinţe şi omul iubitor de cîştig. 

Există, totodată, trei tipuri de plăceri - fiecare asociată unei părţi a 
sufletului şi unui tip uman: plăcerea „contemplării a ceea-ce-este“ (582c), 
plăcerea vitejiei şi plăcerea cîştigului. Platon va duce argumentul în direcţia 
următoarei concluzii: cea mai puternică plăcere e plăcerea intelectuală, iar 
cel ce o resimte are „viaţa cea mai plăcută" (582e), cea mai fericită. Cine e 
acesta? E filosoful, care e şi arhetipul omului drept. Deci viaţa omului 
drept e cea mai plăcută. Deci dreptatea e un bine nu numai în sine (prin 
constituţia sa), ci şi prin consecinţele sale: plăcerea superioară cu care se 
însoţeşte viaţa întru dreptate (582c). 

v) Argumentul „plăcerii adevărate" (583b-588a) e o rafinare a celui 
anterior. Ideea de bază e aceea că doar p 1 ăcerea intelectuală (a omului drept) 
e plăcere adevărată, celelalte sînt doar „schiţe" ale plăcerii. Demonstraţia 
decurge astfel: 

„Plăcerile autentice 11 , respectiv „neplăcerile autentice" sînt puse în 
contrast cu ceea ce „par a fi“ plăcerile, respectiv neplăcerile, deşi nu sînt 
(583a-584d). Plăcerea/neplăcerea aparentă e plăcerea/neplăcerea 
contingenţă, i.e. care apare „atît ca neplăcere, cît şi ca plăcere" (583e). 
Cum se poate întîmpla aceasta: 

Se pleacă de la constatarea evidentă că neplăcerea e contrariul plăcerii; 
întreele se află o stare neutrală, o „pace a sufletului", „liniştea sufletească" 
(583c). Apoi: atunci cînd un om trăieşte o mare neplăcere, starea de linişte 
sufletească (= încetarea neplăcerilor) i se pare cea mai mare plăcere. Aceeaşi 
stare de linişte sufletească apare unuia care a trăit o exaltare (sau aceluiaşi 
om, dar la alt moment) ca o mare neplăcere. Iată deci cum starea de 
neutralitate pare atît plăcută, cît şi neplăcută (583e). Ea nu e deci nici 
„plăcere adevărată", ci doar „pare să fie", nici „neplăcere adevărată"; e o 
„fantasmă", o „amăgire" a plăcerii/neplăcerii veritabile (584a). 

Teza sa e că „plăcerile trupeşti" sînt de acest fel, plăceri relative la 
anumite neplăceri, plăceri contingente (584c). „Plăcerea autentică" nu e 
însă o „îndepărtare de neplăcere", ci e o plăcere în sine, o „plăcere statornică 
şi pură" (586a). 

In continuarea demonstraţiei, Platon introduce distincţia dintre nevoi 
trupeşti şi nevoi sufleteşti (585b) şi conchide asupra superiorităţii satisfacerii 
nevoilor sufleteşti (585d) prin argumentul că lucrurile necesare satisfacerii 
acestor nevoi „participă mai mult la esenţa pură" şi la „adevăr" decît celelalte 
(595b). Căci aceste lucruri fac parte din categoria acelor bunuri spirituale 
care sînt „asociate cu ceea ce este mereu la fel, nemuritor, cu adevărul", 
avînd deci un grad superior de realitate („este în mai mare măsură" - 585c) 
faţă de lucrurile materiale (mîncare, băutură ele.), asociate cu „ceea ce 
niciodată nu-i la fel", cu contingentul. 

Apoi se afirmă teza: plăcerea este satisfacerea unei nevoi cu bunuri potrivite 
acelei nevoi („A te sătura cu ceea ce-i potrivit prin fire e plăcut" - 585d). 

O plăcere e mai adevărată (mai autentică) decît alta dacă ea înseamnă 
satisfacerea unei nevoi cu bunuri „mai adevărate", „mai autentice" decît 
bunurile celeilalte plăceri. Deci plăcerile spirituale sînt superioare celor 
corporale, căci nevoile spirituale sînt.satisfăcute cu bunuri care au un grad 
mai înalt de adevăr (585e). 

Plăcerile viscerale, ca şi cele legate de onoruri-un amestec de plăceri 
şi neplăceri - sînt doar „fantome şi umbre ale adevăratei plăceri" (586c). 

Concluzia care rezultă de aici e următoarea: (586d-e) atunci cînd e 
vorba de nevoile părţilor apetenţă şi pasională ale sufletului, ele vor obţine 
plăcerea cea măi adevărată „ce le este lor cu putinţă" dacă se vor lăsa 

conduse de raţiune şi cunoaştere. Cu alte cuvinte, dacă ele vor fi părţi ale 
unui suflet drept: „întreg sufletul, aşadar, dînd urmare părţii filosofice şi 
nefiind în vrajbă cu sine, devine cu putinţă ca fiecare parte să facă ceea ce-i 
este propriu şi să fie dreaptă, şi ca fiecare să strîngă plăcerile proprii, cele 
mai bune şi, pe cît posibil, cele mai adevărate 11 (586e). 

Altfel spus, un suflet drept e un suflet însoţit de cele mai autentice 
plăceri ale tuturor părţilor sale. Aici armonia plăcerilor diferitelor părţi ale 
sufletului pare să fie o parte componentă a dreptăţii şi, în acest sens 
sui-generis, o consecinţă a dreptăţii. Acesta este sensul fericirii la Platon. 
El e identificat cu plăcerea, în sensul larg al cuvîntului, ce include întreaga 
gamă de plăceri sufleteşti, dar totodată şi cu dreptatea, care e însoţită de o 
armonie a plăcerilor. Tocmai de aceea în Legile II, 7-8, Platon respinge 
separarea a „două feluri de soarte“, una „foarte plăcută 11 (fericită) şi alta 
„dreaptă": „viaţa cea mai dreaptă este, de asemenea, cea mai fericită". 
Viaţa întru dreptate e totuna cu viaţa fericită. 

La polul opus, sufletul cel mai nedrept, sufletul tiranic, e cel mai 
îndepărtat de armonia plăcerilor, care pare a fi (ea, şi nu doar plăcerea 
părţii raţionale) „plăcerea adevărată şi autentică" (587b) ce însoţeşte 
dreptatea. 

Deci omul drept va trăi cel mai plăcut, tiranul - cel mai neplăcut (587b). 

Aceasta e opusa tezei lui Thrasymachos de la 344a, unde, vorbind 
despre tiranie ca „nedreptate desăvîrşită", el spune că tirania pe „omul 
nedrept îl face cel mai fericit". 

In concluzie: pînă aici Platon a argumentat, împotriva lui Thrasymachos, 
că dreptatea e un bine In sine (ca armonie ce conferă fiinţă) şi e un bine 
prin consecinţele sale (prin viaţa fericită pe care o asigură), iar nedreptatea 
e un rău intrinsec şi totodată instrumental. 

2) Revin acum la cea de-a doua teză a lui Thrasymachos, conven¬ 
ţionalismul moral ; ea e o caracteristică a întregii gîndiri sofistice şi constă în 
susţinerea că morala este o mulţime de reguli exterioare, convenţionale, 
asupra cărora comunitatea a căzut de acord pentru a-şi diminua neplăcerile 
(359a), iar dreptatea nu înseamnă decît respectarea acestor reguli. Dacă ele 
nu ar funcţiona, ne-ar fi imposibil să distingem omul drept de omul nedrept, 
aşa cum ne vine greu să-l identificăm pe omul nedrept care salvează, printr-un 
comportament adecvat, aparenţa dreptăţii. Această teză e combinată cu o altă 
supoziţie tacită a eticii lui Thrasymachos: supoziţia egoismului psihologic: 
impulsul ultim al acţiunii e folosul propriu, „pofta de a avea mai mult" (359c). 

Thrasymachos susţine că oamenii practică dreptatea, respectă legile, numai 
pentru că sînt forţaţi s-o facă, nu de bunăvoie. Dacă ar poseda inelul lui 
Gyges (359c-) care îi face invizibili şi s-ar putea sustrage sancţiunilor, ei s-ar 
comporta în mod constant imoral, mînaţi de interesul egoist. Intr-un asemenea 
context ipotetic, „prin nimic nu s-ar deosebi omul drept de omul nedrept" 
din viaţa obişnuită (360c); căci, lipsiţi de controlul extern, ambii ar face 
aceleaşi acte nedrepte, mînaţi de natura lor pasională. 


612b-e 


Replica lui Socrate se află în Cartea a X-a (612b) şi e foarte scurtă (de 
fapt, e un corolar al definiţiei contrafactuale a dreptăţii din Cartea a IV-a). 
Platon pare a spune: atunci cînd Thrasymachos vorbeşte despre omul drept 
din viaţa obişnuită, care, avînd inelul lui Gyges, va fi mînat de interesul 
egoist şi va comite nedreptăţi (359c), el are în vedere, fără să-şi dea seama, 
aparenţa dreptăţii, nu dreptatea adevărată. 

Căci, aşa cum o demonstrează definiţia dreptăţii din cetatea ideală şi 
din sufletul ideal, omul cu adevărat drept nu e omul stăpînit de pofte (egoist), 
ci e omul dominat de raţiune (cumpătat). Prin urmare, dacă un om e drept 
în sensul definiţiei contrafactuale din Cartea a IV-a, el nu poate face acte 
nedrepte, indiferent dacă are sau nu inelul lui Gyges (612b). Altfel spus, un 
suflet ideal-drept acţionează - în spaţiul contrafactualului - necesarmente 
drept. Evident, omul drept din realitatea istorică doar tinde să se apropie de 
acest ideal; un suflet drept aparţinînd unei persoane reale acţionează de 
regulă drept, nu necesarmente drept. 

3) în fine, să reamintim că viziunea morală a lui Thrasymachos 
presupune un răspuns surprinzător la întrebarea fundamentală a eticii: „Cum 
s-ar cuveni să trăim?" Anume răspunsul: s-ar cuveni să trăim întru 
nedreptate, căci e mai folositor să fii nedrept şi să acţionezi nedrept, mînat 
de pofte egoiste, dar să pari drept, decît invers. Căci în acest caz vei beneficia 
de toate avantajele aparenţei dreptăţii, fiind scutit de neplăcerile pedepsei 
pentru nedreptăţile comise. Această teză, anume că „viaţa omului nedrept 
este mult mai bună decît cea a omului drept" (358c), este teza egoismului 
etic (e bine ca omul să facă numai ceea ce este în interesul propriu). 

Platon susţine teza contrară: viaţa întru dreptate e preferabilă, atît în 
sine, cît şi din punctul de vedere al consecinţelor sale (al plăcerilor, reputaţiei 

şi folosului practic). Argumentarea acestei teze are loc pe două planuri: 
1) planul teoretic (sau filosofic) şi 2) planul discursului popular (mitic), 
destinat omului de rînd ce ar vrea să-şi educe copiii întru dreptate (363a). 


588b-592b 


Răspunsul teoretic a rezultat din chiar argumentele anterioare, în care 
Platon a arătat că dreptatea e atît un bine în sine, cît şi un bine instrumental 
şi că nedreptatea e un rău instrumental, nu un bine (cum susţinea 
Thrasymachos). Că viaţa dreaptă şi viaţa fericită nu sînt „două vieţi 
deosebite", ci una şi aceeaşi. 

In Cartea a IX-a, la 588b, el adaugă un argument mai degrabă popular, 
formulat în termenii unui mit construit ad-hoc. El asemuieşte părţile 
sufletului cu trei animale: raţiunea cu un om, partea volitivă cu un leu şi 
partea apetitivă cu un monstru cu mai multe capete. Utilizînd această imagine 
plastică în spiritul definiţiilor anterioare ale dreptăţii / nedreptăţii ca armonie 
/dizarmonie, el vrea să facă mai intuitivă teoria sa anterioară a sufletului 
drept. Rezultă că sufletul nedrept e sufletul minat de vicii ca „neînfrînarea", 
„orgoliul", „huzurul", „moleşeala", „linguşirea", „meschinăria" (590a-b), 
care nu pot atrage decît blamul. 

Apoi, a te comporta nedrept şi a te sustrage pedepsei, părînd drept, 
înseamnă a-ţi accentua dezordinea sufletească, deoarece pedeapsa are, totuşi, 
un rol corectiv (591 a-b). 

Prin urmare, din punctul de vedere al consecinţelor, nu e mai folositor 
să comiţi nedreptăţi, părînd drept, căci a acţiona nedrept înseamnă a-ţi 
întări caracterul nedrept, deci a deveni, prin implicaţie, mai nefericit, mai 
blamat, mai necumpătat. 

Finalul Cărţii a IX-a afirmă explicit, încă o dată, căîntreaga demonstraţie 
platoniciană a avut loc în contrafactual: într-o cetate „întemeiată prin cuvinte" 
şi care „nu se află nicăieri pe pămînt". O asemenea cetate e „un model ceresc" 
pentru cel ce „vrea să se zidească pe sine întru dreptate" (592a-b). 


612d- 


Platon coboară, la finalul dialogului, în Cartea a X-a, pe planul realităţii 
istorice, al aparenţei dreptăţii. Căci va trebui să ne străduim să facem ca 

dreptatea să şi apară aşa cum este, dacă vrem să aducă foloase şi omului de 
rînd (612d). Aici însă metoda sa de expunere se schimbă: nu mai avem 
raţionamente riguroase şi modele abstracte, ci mituri (naraţiuni aflate la 
jumătatea distanţei dintre adevăr şi iluzie), adică instrumente persuasive, şi 
nu logice, tocmai bune pentru omul comun. 

De pildă, la 612e sqq. e propusă povestea iubirii pe care zeii o au faţă 
de cei drepţi şi a protecţiei divine de care se bucură aceştia, în ciuda 
vicisitudinilor vieţii. Cei drepţi sînt îndemnaţi să creadă că sub protecţia 
zeilor vor cîştiga finalmente cursa. 

Dar, mai mult decît atît, omul drept se va bucura de favoruri şi după 
moarte. Mitul lui Er, care încheie dialogul (614b-), descrie fericirea deplină 
a celor drepţi după moarte şi penalizările la care vor fi supuşi cei nedrepţi. 

Cu aceasta, cercul pledoariei lui Platon pentru dreptate se închide. 
Filosoful i-a răspuns lui Thrasymachos, arătînd: 

1) de ce punctul de vedere sofistic e doar o aparenţă (Cartea I); 

2) cum se poate construi o copie dianoetică a Formei dreptăţii 
schimbînd metoda de abordare (dialectica noetică); 

3) printr-o demonstraţie în contrafactual, că dreptatea e un bine în sine 
şi prin consecinţele sale, deci că Thrasymachos a greşit susţinînd că 
„nedreptatea e mai folositoare decît dreptatea". 

Aici Thrasymachos l-ar putea acuza pe Socrate că a comis eroarea de 
echivocare: a schimbat subiectul (căci Thrasymachos nu a vorbit de dreptatea 
în contrafactual şi de „plăcerea adevărată" asociată ei; el a discutat despre 
dreptate în plan factual-istoric). 

Dar Platon i-ar putea răspunde: replica lui Thrasymachos e firească, 
dar nu are nici o valoare. El e un sofist care, nici nu e de mirare, nu poate 
depăşi zona aparenţelor. în mod analog, el ar putea pretinde, ridicol, că 
stelele nu se mişcă pe orbite circulare perfecte, pentru că el nu vede asta. 

Platon pretinde că şi-a formulat răspunsul într-un spaţiu teoretic „mai 
adevărat" decît cel al opiniei curente şi încearcă să-şi reorienteze percepţiile 
şi intuiţiile asupra dreptăţii comune în funcţie de această cunoaştere abstractă 
şi neintuitivă. El arată cum această reformulare contraintuitivă a temei 
dreptăţii poate fi recuperată pentru omul de rînd. Dacă Thrasymachos nu e 
în stare să-şi reorienteze percepţiile, cu atît mai rău pentru el. 

2. Filosofia morală a lui Platon 

Pentru a vorbi despre „filosofia morală“ a lui Platon într-un sens global 
şi unitar, ar trebui să luăm în consideraţie totalitatea operei sale cu relevanţă 
morală (dialogurile Gorgias, Protagoras, Menon etc.). Dar chiar şi aşa, 
două semne de întrebare s-ar putea ridica asupra demersului: a) acela că ar 
fi riscant să atribuim lui Platon o „doctrină" unitară care ar îmbrăţişa toate 
dialogurile (aşa cum crede şi Irwin) şi b) acela că există dialoguri speciale, 
fundamentale din punctul de vedere al relevanţei lor pentru filosofia morală 
(cum e Republica), dialoguri ce reprezintă un progres în comparaţie cu 
dialogurile socratice, şi care, deci, ar trebui analizate în sine (aşa cum crede 
J. Annas cu privire la Republica). 

Ce face, concret, Irwin atunci cînd îşi propune să analizeze, în Plato 's 
Ethics, „filosofia morală a lui Platon"? El îşi propune să analizeze, în 
fond, două probleme, de-a lungul unei mari varietăţi de dialoguri 
platoniciene ; aceste două probleme sînt: răspunsul lui Platon la întrebarea 
normativă „Cum trebuie să trăim?" şi, respectiv, răspunsul lui Platon la 
întrebarea epistemologică „Cum putem şti cum trebuie să trăim?". 

Răspunsul la prima întrebare se bazează pe observarea legăturii stabilite 
de Platon între virtuţi (în particular, dreptate) şi fericire (plăcere), iar discuţia 
sa despre virtuţi ne duce la psihologia morală platoniciană. 

Răspunsul la a doua întrebare se bazează pe luminarea punctului de 
vedere platonician asupra cunoaşterii, adevărului şi metodei filosofice. 
Deoarece Platon - un realist epistemologic - crede că o adevărată cunoaştere 
nu e posibilă decît dacă postulăm o scindare a realităţii (în aparentă şi 
autentică), întrebarea epistemologică presupune un răspuns preliminar la 
problema ontologică a autenticului - Formele. 

Deci „filosofia morală a lui Platon" e, de fapt, un complex de probleme 
etico-normative, psihologice, epistemologice şi metafizice - aşa cum se va 
întîmpla, de altfel, la toţi marii teoreticieni ai moralei. 

Desigur, răspunsuri fragmentare la aceste întrebări se află presărate 
prin multe dialoguri platoniciene. O tentativă de a recompune sinoptic acest 
puzzle filosofic se poate găsi în cartea lui Irwin. Alţii consideră, dimpotrivă, 
că e mai profitabilă metoda analizei microscopice a unei singure lucrări, 
referirile la alte dialoguri rămînînd cît se poate de parcimonioase (Annas). 

Voi oferi în continuare o succintă prezentare a cîtorva interpretări ale 
sensului eticii platoniciene, ca şi propriul meu punct de vedere. 

1) Interpretarea utilitaristă a eticii platoniciene. D upă opinia lui N. White 2 , 
există o interpretare tradiţională („generală") a filosofiei morale a lui Platon, 
reprezentată, între alţii, de H.A. Prichard. Ea e făcută în termenii conflictului 
central dintre datorie (obligaţia morală) şi folos propriu (interes propriu), deşi 
se recunoaşte că nu aceasta e, propriu-zis, terminologia lui Platon. Ea e mai 
degrabă terminologia sedimentată la sfârşitul secolului al XlX-lea în spaţiul 
disputei dintre deontologişti şi utilitarişti. După unii filosofi ai moralei, atunci 
cînd datoria şi interesul (avantajul propriu) intră în conflict, datoria e cea care 
trebuie urmată, cu toate sacrificiile pe care le presupune (cel mai renumit filosof 
asociat acestui punct de vedere e I. Kant). Susţinătorii avantajului propriu afirmă 
însă că, în caz de conflict, datoria trebuie sacrificată (cazul teoriilor egoiste). 
Sau, într-o formă mai moderată, ei consideră că putem descoperi o suprapunere 
între cele două viziuni: de exemplu, atunci cînd ajungem să înţelegem bine 
propriul avantaj, vom constata că el include toate sau unele din datoriile noastre, 
existînd o coincidenţă, mai mare sau mai mică, între datorie şi interes. 

După Prichard, Platon e unul dintre filosofii care cred că, atunci cînd 
apare un conflict între datorie şi interes (discuţia dintre Socrate şi 
Thrasymachos), raţiunea trebuie să aleagă interesul; dar Platon mai crede că 
există totodată o coincidenţă reală între datorie şi interes, contrar aparenţelor, 
aşa încît e raţional să-ţi faci, în ultimă instanţă, datoria; iar atunci cînd îţi faci 
datoria, îţi satisfaci şi propriul interes; dreptatea e totodată folositoare. In 
lectura lui Prichard, filosofia morală platoniciană e o specie de utilitarism: 
„Platon justifică efectiv moralitatea prin caracterul ei profitabil" 3 . 

Mai clar, în această interpretare, Platon susţine că noţiunile noastre 
uzuale de „datorie" şi „interes" sînt mai mult sau mai puţin înşelătoare. Ele 
par să intre în conflict: sîntem defavorizaţi dacă ne facem datoria, şi avem 
avantaje dacă o încălcăm (Thrasymachos). Platon pare a vrea să spună că 
această confuzie apare din cauza faptului că nu ştim ce este realmente datoria 
(şi interesul sau plăcerea adevărată). Dacă am şti asta, atunci am realiza că 
acest conflict invocat de sofişti e iluzoriu. Aceasta e teza majoră susţinută 
de Platon, şi nu aceea că interesul şi datoria în sensul lor uzual coincid; ele 
coincid numai atunci cînd sîntînţelese corectd. Or, teoria lui Platon e chiar 
o încercare de a le înţelege corect. 


2 N. White, A Companion to Plato's Republic, p. 12. 

3 H.A. Prichard, Does Morality Rest on a Mistake?, Mind, voi. xxi, no. 81, 
Jan. 1912. 

J N. White, op. cit., pp. 12-13. 

Totuşi, una din trăsăturile distinctive ale interpretării tradiţionale e că 
ea presupune tacit că deosebirea dintre noţiunile de „datorie" şi „interes" 
este ireductibilă, problema care se pune fiind aceea de a alege între ele 
(această atitudine e foarte clară la Thrasymachos). 

Tot o lectură utilitaristă dă poziţiei lui Socrate - mai recent - şi Sean 
Sayers 5 : 

„Platon susţine că dreptatea e bună «în sine», şi nu doar pentru consecinţele 
sale. Dar ar fi o greşeală să credem că Platon oferă o abordare deontologistă 
a dreptăţii. Prima preocupare a lui Platon e să argumenteze că dreptatea e 
valoroasă pentru că duce la fericirea posesorului ei, cu alte cuvinte, pentru 
consecinţele sale. Ideea kantiană de datorie morală, care este o obligaţie 
pentru noi într-un sens categoric şi indiferent de consecinţe, e străină lui 
Platon şi, mai mult, gîndirii antice greceşti în genere. 

In ciuda limbajului utilizat, este clar, că în termenii acestor categorii 
moderne, Platon este un consecinţionist. Cînd spune că dreptatea e bună 
în sine, şi nu doar prin consecinţele ei, el distinge diferite genuri de 
consecinţe, interne şi externe. Teza lui e că dreptatea aduce cu sine propriile 
sale recompense: ea asigură fericirea pur şi simplu pentru că ea e dreaptă, 
indiferent de recompensele externe şi de reputaţie, de neplăcerile şi durerile 
care pot sau nu să apară drept urmare. Aceasta e ideea principală pe care 
Platon încearcă s-o susţină pe parcursul întregului dialog". 

2) Interpretarea cvasiutilitaristă a eticii platoniciene. După părerea lui 
N. White 6 , interpretarea tradiţională e greşită cel puţin pentru că ignoră poziţia 
preeminentă pe care o are Binele (Forma Binelui, i.e. „noţiunea unică ce 
acoperă toate tipurile de bine" - p. 45) în schema noţiunilor etice care apare 
în Republica. „Ceea ce semnifică această preeminenţă a noţiunii binelui este 
că alegerile pe care se consideră îndeobşte că raţiunea trebuie să le facă între 
datorie şi interes sînt privite de Platon ca decizii cu privire la ceea ce este, 
într-un sens foarte larg, bine sau perfect ( best ), i.e. ceea ce instanţiază binele 
în cea mai mare măsură. Pe scurt, Platon susţine că noi trebuie să ştim ce este 
perfecţiunea (best) pentru a alege între datorie şi binele propriu" (p. 46). 


5 S. Sayers, Plato's Republic. An Introduction, Edinburgh University Press, 
1999, p. 18. 

h Trimiterile se fac la cartea sa A Companion to Plato's Republic, Hackett, 
1979. 

„Dreptatea 11 şi „folosul propriu" sînt interpretate de White nu ca două 
noţiuni exclusive, ci ca două feluri de bine, i.e. un bine ca atare (to be 
good) (dreptatea e tratată ca o virtute care, dacă e posedată de un lucru, 
face cm acel lucru să fie bun) şi, pe de altă parte, un bine pentru ceva (to be 
good for) (noţiunea de „folos" sau „avantaj" e concepută a avea de-a face 
cu ceea ce e bine pentru o persoană sau o cetate - e un bine contingent, în 
sensul că ceea ce e bine pentru X poate fi rău pentru Y). Problema e, pentru 
White, care din aceste două tipuri de bine precumpăneşte în situaţiile pe 
care le are în vedere Platon. 

După părerea comentatorului, „trăsătura cea mai caracteristică a teoriei 
etice a lui Platon constă în poziţia preeminentă acordată Binelui şi felului 
în care ea permite binelui individual să fie subsumat acestuia (Binelui)" 
(p. 52). „Ideea fundamentală e că dacă putem găsi o noţiune a binelui, ca şi 
a societăţii sau cetăţii drepte, noţiune care să ne arate cum poate fi evitat 
conflictul (dintre datorie şi interes - V.M.) - atunci vom fi găsit o noţiune 
de bine şi de societate bună care e garantată de ceva mai mult decît de ceea 
ce ar plăcea sau ar displăcea în mod contingent oamenilor, fapt care nu are 
nici o autoritate în cunoaştere" (p. 59). Or, tocmai acesta e sensul efortului 
teoretic din Cărţile a Vl-a şi a VH-a, cărţile metafizice ale dialogului. 

„Tradiţia lui Platon în etică, aşadar, conferă un loc special unui concept 
de bine unic, simplu, obiectiv, şi subordonează acestuia toate celelalte 
concepte evaluative. Aş privi această tradiţie ca separabilă de teoria metafizică 
cu care o leagă Platon. Dacă nu accepţi acea doctrină metafizică, atunci eşti 
liber să încerci să formulezi noţiunea unui bine supraordonat diferită de 
noţiunea platoniciană de bine pur şi simplu “ (p. 54). 

în concluzie, după părerea lui N. White, doctrina etică a lui Platon e 
un gen sui-generis de utilitarism (ai obligaţia să faci ceea ce produce suma 
netă cea mai mare de utilitate în lumea privită în ansamblu, cu precizarea 
că la Platon „utilitatea" include o varietate de bunuri morale şi ne-morale: 
cunoaşterea, frumuseţea, plăcerea etc.), combinat cu elemente de intuiţionism 
(„metoda prin care Platon crede că putem sesiza caracterul bun al trăsăturilor 
cetăţii sale poate fi descrisă corect ca metoda intuiţiei" - pp. 56-57), deşi 
există şi tendinţe în direcţia opusă. Acest „cvasiutilitarism" (p. 57), cum îl 
numeşte White, e o teorie a binelui atotcuprinzător. 

3) Interpretarea eticii platoniciene ca „teorie a virtuţii “. Julia Annas 7 
e de părere că filosofia morală din Republica nu e nici pur utilitaristă, nici 


7 


Referirile se fac la An Introduction to Plato’s Republic. 

deontologistă; dreptatea nu e bună numai pentru că mă face fericit, nici 
numai pentru că e o valoare în sine, indiferent de ce consecinţe are. Ea e, 
mai degrabă, un bine în sine şi instrumental, compatibil cu ceea ce azi 
numim o „teorie a virtuţii", o teorie centrată nu pe acţiune sau regulă, ci pe 
persoană sau caracter: „Platon nu concepe plăcerea sau fericirea aşa cum 
fac utilitariştii, ca fiind, adică, ceva clar şi definibil, independent de felul 
în care ea e obţinută (de exemplu, Thrasymachos arată că plăcerea poate fi 
obţinută încălcînd regulile dreptăţii - V.M.), ca fiind ceva ce poate fi obţinut 
prin intermediul oricărui mod de viaţă, oricît de nobil sau de degradant ar 
fi el. Şi deoarece fericirea persoanei drepte poate fi obţinută numai dacă 
persoana este dreaptă, fără nici un rabat, putem spune că Platon nu a apelat 
la temeiuri de tip egoist atunci cînd a invocat fericirea. Fericirea poate 
reprezenta un premiu pentru cel ce e drept, dar ea nu e un stimul pentru cel 
care nu vrea cu nici un chip să fie drept. Platon nu ne-a furnizat deci un 
temei imoral sau potenţial imoral, pentru a fi morali" (p. 328). 

Platon „a schiţat genul de teorie care întemeiază, în fapt, moralitatea, 
şi o înfăţişează drept o dezvoltare şi o împlinire a naturii umane. Platon 
priveşte persoana dreaptă ca pe cineva care face acţiuni drepte fără conflict 
intern sau efort: acţiunile drepte sînl produsul natural al unui caracter bine 
dezvoltat. Deplasarea de la o teorie centrată pe acţiune la una centrată pe 
agent a respins ideea că o persoană poate fi dreaptă dacă ea acţionează pur 
şi simplu pentru că acel lucru e lucrul moral pe care trebuie să-l facă, 
punînd un gen de distanţă rece între agent şi actul stipulat de regulă... 
Platon ne duce spre un mod mai profund dea privi etica. Nu mai e suficient 
să respectăm automat regulile morale. Contează - şi contează într-un sens 
moral — ce fel de persoană sîntem“ (p. 326). 

4) Interpretarea dată în acest comentariu eticii platoniciene e una mai 
degrabă pluralistă. Dacă ar trebui să sintetizez tipul de doctrină etică pe care 
Platon pare să o susţină în Republica, atunci aş folosi mai multe calificative. 

In primul rînd, ea ne-a apărut ca o teorie morală a virtuţii (centrată pe 
persoana morală şi pe virtuţile caracterului, şi numai secundar pe acţiuni); 
apoi, ea este o teorie realistă într-un sens sui-generis (platonician, i.e. în 
centrul ei se află noţiunea de „adevăr moral" concepută într-un sens 
esenţialist. opusă fenomenalismului sofiştilor); apoi, avem aici o teorie 
obiectivist-transcendentă a valorii morale, exemplificată prin celebra teorie 
a Formelor, toate valorile morale din spaţiul culturii fiind copii ale Formelor 
corespunzătoare; e, totodată, o teorie cvasicognitivistă a valorii morale: 

valorile sînt cognoscibile raţional pînă la un anumit nivel, cel dianoetic, 
după care intuiţia noeticâ tinde să ne pună într-un contact direct - niciodată 
realizai efectiv de sufletul încorporai - cu Formele; în fine, doctrina morală 
a lui Platon e una anticonvenţionalistă (morala nu e pur şi simplu o mulţime 
de reguli convenţionale impuse din exterior agentului); Platon spune că, 
dacă cineva respectă aceste reguli fără a putea însă răspunde la întrebarea: 
„De ce s-ar cuveni să fiu drept?", atunci acea persoană ar separa moralitatea 
de angajamentele personale ale agentului. Şi acest lucru i se pare inacceptabil. 
El vede etica altfel decît ca pe un reţetar ce ar asigura respectarea automată 
şi impersonală a unor reguli impuse de cutumă sau de stat; el o vede mai 
degrabă ca pe o chestiune ce ţine de cefei de persoană eşti. 

Ar fi exagerat să spunem că nu există şi o dimensiune politică a 
Republicii. Ea se referă la şansa pe care acest tip de analiză dialectică o dă 
filosofului-rege de a „vedea" ceva din Forma dreptăţii şi de a-şi inspira 
faptele din această privelişte. In Republica, această posibilitate de a „copia" 
în cîmpul politicii practice Forma dreptăţii rămîne un deziderat destul de 
vag, dialogul concentrîndu-se pe înţelesul dreptăţii adevărate. 

Legile, în schimb, poale fi privit ca dialogul în care Plalon e tentat el 
însuşi să practice exerciţiul filosofului-rege; să privească „în ambele direcţii", 
spre Forma dreptăţii şi spre cetăţile reale, atunci cînd încearcă să modeleze, 
imperfect, „cetatea divină" din Republica, sub forma unui proiect politic 
suficient de consistent. 



Anexe 

Anexa 1 

Interpretarea „dialogal-dramatică“ a Republicii 


„Glaucon este caracterizai de faptul că 
nu poate distinge între dorinţa sa de cină 
şi dorinţa sa de virtute." 

Le o Strauss 

„Republica e, la un anumit nivel, 
un răspuns sofisticat şi plin de respect la Norii “ 

Jacob Howland 

„Simbolurile sînt o prescurtare a argumentului." 

Seth Benarclete 


„Dar arta imitaţiei (proza, poezia, muzica, artele plastice etc. - V.M), ori 
cu cîtă rîvnă ar lucra reprezentantul ei, nu face din nici unul dintre aceşti 
imitatori (artişti) un om înţelept. Doar ştiinţa ce hărăzeşte întregului neam 
al muritorilor numărul are această însuşire... Dacă am desfiinţa numărul 
din preocupările firii omeneşti, n-am putea niciodată să ajungem înţelepţi 
în vreo privinţă oarecare. ... Iar cel care nu are parte de înţelepciune, care e 
elementul fundamental al oricărei virtuţi, neputînd ajunge cu desăvîrşire 
bun, nu va fi niciodată fericit. Aşa că sîntem absolut nevoiţi să punem la 
temelia tuturor lucrurilor 'numărul .“ (Flaton, Legile, XIII, 975-978) 

în studiul său despre metodele de interpretare a textelor lui Platon 1 , 
Jacob Howland numeşte „dialogal-dramatică“ abordarea exemplificată de 
autori precum Hans-Georg Gadamer, Jacob Klein şi mai ales Leo Strauss, 
autori influenţaţi de lectura atentă a textelor platoniciene făcută de Martin 
Heidegger. Dintre comentatorii mai recenţi ai acestei tradiţii, sînt menţionaţi 
Allan Bloom, Seth Benardete, Charles Griswold şi Jacob Howland însuşi. 

Abordarea dialogal-dramatică îşi are originile în vechile comentarii 
eleniste şi neo-platonice, care accentuau caracterul alegoric al textelor, 
dimensiunea lor dramatică şi dialogală, ca şi necesitatea de a filtra totul 
prin prisma totalităţii operei platoniciene, văzută ca un cosmos literar. 

Aceste interpretări iau în serios cercetarea a ceea ce se bănuieşte că 
voia să spună înti-adevăr Platon; ele sînt interesate de momentele de 
ambiguitate, paradox şi ironie din dialogurile platoniciene, dînd atenţie cu 
prioritate dimensiunii dramatice a acestor lucrări. Prin „ironie" (socratică) 
aceşti autori înţeleg capacitatea de a-ţi disimula punctele de vedere proprii 
atunci cînd le expui prin cuvinte sau fapte. Teza lor e că dialogurile 
platoniciene indică (show) ceea ce nu poate fi spus în mod adecvat. Ele 
devin un mediu de reflecţie filosofică pus la îndemîna cititorilor, iar forma 
dialogală e răspunsul conştient la faptul că nici un discurs nu poate epuiza 
conţinutul a ceea ce e indicat. „Cu ajutorul acestei forme (a dialogului - V.M.), 
ceva, care nu mai e spus, este doar indicat. E posibil, desigur, să vorbim 
într-o manieră plină de substanţă despre ceea ce e indicai în acest fel. Dar 
nici cel mai precis discurs nu poate epuiza conţinutul a ceea ce e indicat." 2 
Concluzia hermeneutică extrasă de Howland e următoarea: 

„Pentru a înţelege ceea ce e indicat într-un dialog platonician, trebuie să 
abordăm textul ca fiind altceva decît un tratat sau un eseu filosofic. 
Practicienii abordării dialogal-dramatice sînt de acord că, din anumite puncte 
de vedere cruciale, maniera de lectură cerută de dialoguri e cea literară, una 
care ar fi adecvată, de exemplu, lecturii Vechiului Testament sau pieselor lui 
Euripide ori Shakespeare. Aceasta nu înseamnă a nega faptul că argumentele 
filosofice din dialoguri ridică în faţa cititorului exigenţe interpretative care 
sînt distincte de acelea regăsibile în oricare din textele abia menţionate. 
Dar, la Platon, argumentarea filosofică e prinsă într-un bogat context literar 


1 J. Howland, Methods of Interpreting Plato, Conferinţă susţinută la 
Universitatea Bucureşti în 1997. 

2 W. Wieland, apud J. Howland, Methods... 

şi dramatic. Din acest motiv, interpretările dialogal-dramatice sînt racordate 
la jocul complex dintre argumente, la structura narativă a dialogurilor şi la 
cele trei moduri mimetice sau imitative descrise astfel de Jacob Klein: «mime 
etologice , adică imitări ale acţiunilor în care vorbitorii se dezvăluie pe sine 
atît în ce priveşte caracterul, cît şi gîndirea»; «mime doxologice , în care 
falsitatea sau corectitudinea unei opinii nu este doar argumentată în cuvinte, 
ci şi manifestată de caracterul, comportamentul şi acţiunile vorbitorilor 
înşişi»; şi «mime mitologice... în care trama dramatică a dialogului prezintă, 
interpretează sau înlocuieşte un mit». Cînd ne fixăm atenţia pe interrelaţiile 
dintre aceste moduri mimetice sau dramatice şi nivelurile de argumentare şi 
naraţiune, descoperim în mod obişnuit o mulţime de tensiuni şi contradicţii. 
Aceste tensiuni - vizibile pentru noi, ca cititori ai textelor platoniciene, dar 
(presupun că) rareori vizibile pentru personajele dialogurilor - cad, de 
asemenea, sub categoria de ironie platonică, deoarece şi aici ceva e indicat, 
deşi nu e explicit spus “, 3 

Lectura Republicii trebuie să fie, deci, precum o angajare personală 
într-o conversaţie socratică. Numai printr-un efort propriu se poate ajunge 
la ceea ce stă ascuns în spatele spus-ului. Dimensiunea ezoterică a 
dialogurilor e, de asemenea, subliniată de acest grup de comentatori: Platon 
ar avea o învăţătură pe care ar vrea, într-un fel sau altul, din motive diverse, 
să o ascundă în faţa celor mai mulţi. Iar dialogurile servesc drept vehicul şi 
totodată paravan; ele trebuie descifrate prin această cheie, precum jurnalele 
publicate de un disident într-o ţară comunistă. Mai mult, după unii 
comentatori, Platon nici nu ar fi avut vreo doctrină proprie de transmis; 
dialogurile ar fi doar un instrument, atent meşteşugit, care să-l ajute pe 
cititor să ajungă singur la concluzii relevante în problema ridicată. Altfel 
nu s-ar explica de ce Atenianul a scris atîtea dialoguri deschise, lipsite de 
orice concluzie fermă. 

Să urmărim acum cîteva asemenea interpretări ale Republicii : 

Leo Strauss. Există cititori ai lui Platon care au fost surprinşi într-un 
mod cu toiul particular de faptul că filosoful grec nu ne vorbeşte niciodată 
direct din dialogurile sale. Ce putem noi şti atunci despre filosofia lui? 
Ei consideră acest fapt ca fundamental pentru decriptarea adecvată a textelor 
platoniciene. 

Leo Strauss 4 face parte din această categorie. Dacă noi putem cunoaşte 
gîndirea unui om numai din ceea ce el a spus sau scris, atunci, citind 
Republica, nu-l auzim deloc pe Platon. Prin urmare, nu putem şti din acest 
dialog ceea ce gîndea Platon. în tratatele sale, Aristotel se exprimă pe sine 
în mod direct. De ce au scris ei - dascălul şi elevul - în stiluri atît de 
diferite? De ce foloseşte Platon purtători de cuvînt (Socrate, bunăoară), 
cînd ar fi putut să-şi formuleze nemijlocit opiniile? Poate pentru că nu avea 
o doctrină de transmis, iar dialogurile sale au fost menite a edifica un 
„monument pentru Socrate* 1 , o prezentare a vieţii acestuia ca model demn 
de urmat. Această ipoteză e considerată de Strauss ca „absurdă**: chiar dacă 
ar fi aşa, dialogurile ne spun ceva: trăiţi precum vă spune Socrate, trăiţi aşa 
cum vă învaţă Socrate! Dificultatea menţionată aici (disimularea lui Platon 
în spatele personajelor sale) se destramă dacă introducem în joc ideea de 
„ironie** socratică: ironia e un anume gen de disimulare, de neadevăr. E „o 
nobilă disimulare a propriei valori, a propriei superiorităţi... iar în sensul 
ei cel mai înalt, a propriei înţelepciuni.“ 5 Ea presupune a vorbi diferit unor 
oameni diferiţi - de unde adoptarea formei dialogului. 

Teza lui Strauss e clară: „Nu se poate separa înţelegerea învăţăturii lui 
Platon de forma în care ea e prezentată** (p. 52). Şi cum substanţa filosofică 
a dialogului depinde de formă, e mai important să acordăm atenţie „formei** 
(literare) decît „substanţei** (filosofice) (idem). De aici atenţia specială 
acordată de autor formei dialogale. „Modelul bunei scriituri e buna 
conversaţie** (p. 54), adică un text ce nu se adresează (precum tratatul) unui 
cititor anonim amorf, ci unor preopinenţi individualizaţi; de aceea e 
important să ştim cine sînt ei, ce capacităţi şi angajamente intelectuale au; 
tocmai de aceea e hermeneutic relevantă gestica lor, tonul vocii, detaliile 
cotidiene ale cadrului în care are loc discuţia, biografia lor. 

Atunci cînd un autor vorbeşte numai prin gura personajelor sale, el 
se ascunde complet şi scrierile sale sînt opere dramatice. „Platon s-a ascuns 
complet în dialogurile sale.** El „şi-a ascuns opiniile**. „Dialogurile 
platoniciene sînt drame, chiar dacă drame în proză. Ele trebuie deci citite 
ca opere dramatice. Nu putem atribui lui Platon, fără mari precauţii, nici 
o afirmaţie a vreunuia din personajele sale. Ca să ilustrăm aceasta, vom 
spune că pentru a şti ceea ce gîndea Shakespeare despre viaţă, spre 


4 Trimiterile se fac la L. Strauss, On Plato ’s Republic, în L. Strauss, The City 
and Man , The University Press of Virginia, 1978 (1964). 

5 Ibidem, p. 51. 

deosebire de Macbeth. va trebui să interpretăm aserţiunile lui Macbeth în 
lumina piesei ca întreg 11 , a „faptelor" şi afirmaţiilor conţinute în ansamblul 
piesei. „In mod analog, trebuie să înţelegem «intervenţiile» tuturor 
personajelor dialogurilor lui Platonîn lumina «faptelor». «Faptele» constau 
în primul rînd în aranjarea şi în acţiunea dialogului individual: asupra a 
ce fel de oameni acţionează Socrate cu intervenţiile sale? care sînt vîrsta, 
caracterul, talentele, poziţia în societate şi înfăţişarea fiecăruia? unde şi 
cînd are loc acţiunea? realizează Socrate ceea ce intenţionează? este acţiunea 
sa voluntară sau îi este impusă? Poate că Socrate nu intenţionează în 
primul rînd să propovăduiască o doctrină, ci mai degrabă să educe fiinţele 
umane - să le facă mai bune, mai drepte şi mai blînde, mai conştiente de 
limitele lor“ (p. 59) - aşa cum intenţionează piesele de teatru. Şi atunci 
efectul e obţinut nu doar prin vorbire, ci şi prin tăceri cu tîlc ori prin 
fapte sugestive ale personajelor. Ele te ajută să înţelegi, să „percepi ceea 
ce, într-un fel, nu e spus“. 

„A înţelege intervenţiile vorbite ale personajelor în lumina faptelor 
înseamnă a vedea cum e modificată tratarea filosofică a temei filosofice de 
către particular sau individual sau cum e ea transformată într-o tratare 
retorică sau poetică; sau a regăsi tratarea filosofică implicită în tratarea 
retorică sau poetică explicită. Nimic nu e accidental într-un dialog 
platonician; totul e necesar în locul unde apare. Republica lui Platon e 
evident înrudită cu Adunarea femeilor a lui Aristofan“ (pp. 60-61). 

In ochii lui Leo Strauss, diversitatea dialogurilor platoniciene nu e 
întîmplătoare; ea imită eterogenitatea fiinţei. „Multitudinea dialogurilor 
formează un kosmos are imită în mod misterios misteriosul kosmos “ 
(pp. 61-62). Fiecare dialog luminează doar o parte a acestui cosmos şi, 
deci, trebuie interpretat în lumina întregii opere platoniciene. 

Dintr-o asemenea perspectivă hermeneutică, dialogul Republica îi apare 
lui Strauss ca un dialog politic, pe linia „utopiilor politice" în care se va 
înscrie şi Utopia lui Thomas Morus (p. 61). „Republica - cea mai faimoasă 
operă politică a lui Platon, cea mai faimoasă operă politică a tuturor timpurilor 
- e un dialog narat a cărui temă e dreptatea" (p. 62). într-o Atenă a decăderii, 
Platon vrea restaurarea „sănătăţii politice", făcînd cîteva „foarte radicale 
propuneri de reformă". Strauss tratează Cetatea Ideală a lui Platon ca pe un 
proiect politic practic, în contextul „circumstanţelor politice" concrete ale 

epocii (lupta dintre democraţi şi aristocraţi din Atena). Irealizabilitatea ei 
potenţială (caracterul „ideal") e privită nu ca o consecinţă a statutului ei de 
instrument epistemologic-explicativ, ci ca o iluzie practică, sugerată de faptul 
că la discuţie participă personaje reale (Polemarchos, Lysias, Niceratos) care 
au fost victimele tentativei eşuate a Celor Treizeci de Tirani de a instaura 
dreptatea în Atena. Scopul final e reforma politică: „Problema la care se 
reîntorc ei e aceea dacă cetatea bună e posibilă, în sensul că ar putea fi înfiinţată 
prin transfonnarea unei cetăţi reale" (p. 119). Soluţia e: identitatea dintre 
filosofi şi regi (p. 123). O asemenea concluzionare, propusă de Strauss, mi se 
pare extrem de irealistă (dată fiind experienţa eşuată a lui Platon în Syracuza). 
Dacă pentru atît a scris Platon acest masiv dialog, atunci mi se pare că a făcut 
un efort teoretic disproporţionat de mare. 

„Faptele" îl duc pe comentator la interpretări care îmi par hazardate: 
discuţia din primele pagini, în care se hotărăşte rămînerea la Pireu şi începerea 
dialogului, îi sugerează lui Strauss o soluţie pentru ideea... dreptăţii: „Socrate 
nu are acum nici o şansă decît să se supună deciziei covîrşitoarei majorităţi. 
Votul a luat locul gloanţelor: votul e convingător numai atîta vreme cît ne 
sînt reamintite gloanţele. Datorăm deci conversaţia despre dreptate unui 
amestec de constrîngere şi persuasiune. A ceda unui asemenea amestec sau 
unui gen de asemenea amestec, e un act de dreptate. Dreptatea însăşi, datoria, 
obligaţia, e un gen de amestec de constrîngere şi persuasiune, de coerciţie 
şi raţiune" (p. 64). 

Relevant i se pare comentatorului „faptul" că partea centrală a 
conversaţiei nu are loc „în lumina naturală a soarelui, ci, probabil, la lumină 
artificială", ceea ce-i sugerează că „acţiunea Republicii se dovedeşte astfel 
un act de moderaţie, de stăpînire de sine cu privire la plăceri, şi chiar la 
nevoi" (p. 64). Asemenea concluzii, derivate din „faptele" acţiunii 
dialogului, mi se pare că riscă, totuşi, o superficialitate grotescă. 

Nu e de mirare că, aplicînd asemenea metode de lectură, Cartea I îi 
apare ca o „respingere" succesivă, ca „false" (prin reducere la absurd), a 
mai multor tentative de a defini dreptatea (pp. 66-72). Sensul elenehos-ului, 
deosebit de relevant din punct de. vedere dialectic, îi scapă complet lui 
Strauss. La fel se întîmplă cu pasajul Thrasymachos: comentatorul e mai 
mult interesat de simbolistica „faptelor" acestui personaj (reacţionează 
violent, e tiran, e profesor de retorică etc.) decît de aserţiunile sale. Or, o 
asemenea lectură nu poate fi acceptată decît într-o interpretare beletristică, 
de suprafaţă, a dialogului. Cartea Ie- sub lupa interpretării lui Strauss - 

o „acţiune", ca şi Actul 1 dintr-o piesă de teatru 6 : „acţiunea Cărţii I constă 
într-o minunată victorie a lui Socrate" (p. 84). Iată detaliile: 

„Aproape că nu mai trebuie să spunem că Thrasymachos nu a fost convins 
deloc de către Socrate cu privire la caracterul bun al dreptăţii. Aceasta 
explică destul de bine îmblînzirea sa: în timp ce raţionamentele sale se 
dovedesc sărăcăcioase, principiul său râmîne victorios. El trebuie să fi 
găsit nu puţin confort în observaţia că raţionamentele lui Socrate nu au 
fost, pe ansamblu, superioare alor sale, deşi el trebuie să fi fost impresionat 
atît de înţelepciunea cu care Socrate a argumentat direct spre ţintă, cît şi 
de francheţea superioară cu care a admis, la sfîrşit, slăbiciunea demonstraţiei 
sale. Toate acestea presupun că Socrate a reuşit perfect în a-şi stabili 
ascendenţa asupra lui Thrasymachos; de acum încolo Thrasymachos nu 
doar că nu va mai încerca să pledeze - el nu va încerca nici măcar să mai 
vorbească" (p. 84). 

A reduce substanţa filosofică, ideatică, a operei lui Platon la suprafaţa 
beletristică a dialogurilor, privite dintr-o perspectivă pe care el ar ft respins-o 
cu siguranţă (cea a pieselor de teatru), mi se pare o tentativă excentrică de 
a-1 lectura pe Atenian. 

Prezenţa capitolelor de metafizică platoniciană în mijlocul dialogului 
nu atrag curiozitatea lui Strauss. El tratează superficial şi în fugăacest subiect 
filosofic esenţial pentru acest dialog. Convingerea sa e că temanaturii ftlosoftei 
(dialecticii) discutată aici nu e decît o consecinţă a temei politice, care e 
centrală: drepţi sînt doar filosofii; există o „coincidenţă între filosofie şi 
puterea politică"; de aceea filosofia e un mijloc pentru realizarea dreptăţii, 
iar schiţarea cetăţii ideale atrage după sine necesitatea clarificării naturii 
filosofiei („Răspunzînd la întrebarea cum e posibilă cetatea ideală, Socrate 
introduce filosofia ca temă în Republica “ (p. 122).) In realitate, mi se pare 
că lucrurile stau exact in vers: tema centrală e tema metafizică a naturii dreptăţii, 
iar problema cetăţii drepte e o consecinţă politică a acesteia; e imposibil să 
răspunzi la întrebarea „Cum e posibilă cetatea bună?" fără a fi răspuns, mai 
întîi, la întrebarea „Ce sînt filosofia şi adevărul?". 

Interpretarea dialogal-dramatică a lui Leo Strauss ridică, inevitabil, 
probleme. 


6 


De altfel, la p. 123, Strauss vorbeşte direct de „acţiunea Republicii “. 

în primul rînd, supoziţia interpretativă fundamentală că se poate trece 
dincolo de ceea ce e spus, spre ceea ce e indicat, numai utilizînd metodele 
hermeneuticii literare sau teologice şi numai privind, prin urmare, dialogurile 
lui PI aton ca piese de teatru, în rînd cu cele ale lui Euripide, mi se pare 
spectaculos de excentrică. 

Mai întîi pentru că, dacă Republica e o operă literară, atunci relevanţa 
ei epistemică în ceea ce priveşte „natura dreptăţii" e minimă. Cunoaşterea 
furnizată de ea nu poate fi a Formei Dreptăţii, nici a ipostazei sale cea mai 
apropiată de Formă (ipostaza dianoetică); ea nu ne oferă decît o copie a 
copiei Dreptăţii, obiect al eikasiei - cea mai degradată fomiă de cunoaştere. 
„Poezia nu priveşte adevărul" - spune şi Strauss la p. 134. Atunci, ce e 
îndelungul demers din Republica, cu complicatele sale incursiuni metafizice? 
O simplă „pictare" înfrumuseţată a dreptăţii, aşa cum exista ea în cetăţile 
vremii? Greu de acceptat. Şi totuşi, Strauss pare să accepte: statutul dreptăţii 
în acest dialog e „ca acela al unei fiinţe umane pictate care e perfect frumoasă 
şi care e aşa numai în virtutea picturii artistului" (p. 121). O asemenea 
concluzie coboară însă statura filosofică a dialogului Republica la nivelul 
nefilosofic al opiniei. 

Apoi, interpretarea lui Strauss mi se pare excentrică şi pentru că sînt 
convins că poţi pătrunde în „adevărul" ascuns al textului platonician folosind 
o multitudine de metode. Exclusivismul metodologic al lui Strauss e 
îndoielnic. De ce limbajul lui Heidegger ar fi mai apropiat de limba lui 
Platon şi singurul apt să-i surprindă adevărul? E uşor de văzut că limbajul 
Iui Heidegger (sau Strauss) e la fel de îndepărtat de limbajul originar al lui 
Platon ca şi limbajul logicii matematice. Şi prin acesta din urmă se pot 
articula anumite intuiţii platoniciene abia „indicate" de text, la fel de bine 
(de ce nu, chiar mai bine) ca şi prin limbajul „neascunsului". 

în al treilea rînd, interpretarea dialogal-dramatică a lui Strauss reduce 
dialogul filosofic la suprafaţa sa literară. E o abordare impresionistă sau, 
aş spune, fenomenologică, berkeliană, a operei filosofice: totul e la 
suprafaţă şi poate fi sesizat direct. Mi se pare că, în acest fel, ceea ce e 
esenţial - profunzimile autentic filosofice - scapă. Metoda 
dialogal-dramatică e o manieră de lectură pe placul literaţilor. Ea evită 
problemele conceptuale „grele şi complicate". E o zburdare liberă la 
suprafaţa textului, încîntată pe alocuri de „descoperirea" epocală a 
semnificaţiei metafizice cuprinse în faptul (banal!) că discuţia are loc 
„după cină" (p. 61). 

Jacob Howland. Comentariul lui Jacob Howland 7 , profesor la 
Universitatea din Tulsa (Oklahoma), este un alt exemplu de lectură 
cvasibeletristică a Republicii, sub influenţa unei pretinse „poezii filosofice 
a lui Platon“ care ar face specificul operei sale. 

„Spre deosebire de cele mai multe opere clasice alejilosofiei, Republica 
este o capodoperă literară. Ca atare, Republica nu poate fi pe deplin 
înţeleasă fără a aprecia felul în care elementele ei narative, dramatice şi 
mitice se sprijină unul pe altul atunci cînd făuresc şi dezvoltă temele 
fundamentale ale acestei opere" (p. 32). 

Ca şi Strauss ori Popper, Howland vede în Republica în primul rînd 
un dialog politic, susţinerea unui „gen de extremism politic şi filosofic 
periculos" (p. 16). El crede că şi Aristotel percepe acest dialog în acelaşi 
mod: în Politica 2.1; 2.2; 7.14, Aristotel ar critica tocmai „comunismul" 
lui Platon. 

„Aristotel presupune implicit că prezentarea de către Socrate a cetăţii 
ideale e menită să ofere fiinţelor umane un proiect sau model ideal pentru 
organizarea comunităţilor politice. Republica propune un program politic 
specific, şi tot ce este problematic sau extrem în cetatea ideală va reflecta 
extremismul sau nebunia politicii lui Platon" (p. 17). 

Aşadar, „extremismul" cetăţii ideale ar avea un sens strict politic (e de 
mirare cum nu se observă că, astfel interpretat, acest extremism, într-adevăr 
elucubrant, îl face pe Platon complet neinteresant din punct de vedere 
practic), nu unul epistemologico-metodologic. Pot accepta că intenţia de 
ultimă instanţă a lui Platon e una politică („ce formă de asociaţie politică e 
cea mai bună", cum zice Aristotel), dar este, de asemenea, clar că metodele 
utilizate de cei doi sînt complet diferite: Platon dezvoltă tema cetăţii ideale 
în cadrul a ceea ce Aristotel va numi episteme (ştiinţă) sau sophia 
(înţelepciune speculativă), o cunoaştere certă despre ceea ce e necesar, căci 
scopul lui e elucidarea Formei cetăţii drepte, pe cînd Aristotel îşi plasează 
discursul etico-politic în sfera înţelepciunii practice (phronesis ), care e o 
cunoaştere probabilă despre contingentul acţionai. Platon răspunde 


7 Trimiterile se fac la J. Howland, The Republic. The Odyssey of Philosophy, 
Twayne Publishers, New York, 1993. 

provocării politice în alt mod decît Aristotel: nu propunînd un program 
politic specific, fie el şi „nebunesc 11 , ci simulînd felul în care 
politicianul-metafizician trebuie să-şi elucideze, printr-o „răsucire 11 a 
spiritului, natura adevărată a cetăţii drepte. De aceea Republica mi se pare, 
înainte de toate, un dialog metafizic. 

în perfect acord cu Platon, Aristotel acceptă că ramura cunoaşterii 
care e politica are ca obiect principal „cea mai bună constituţie şi ce anume 
calităţi trebuie ea să aibă pentru a se apropia cît mai mult de ideal 11 
(Pol. 1288b21). Dar cele mai multe cetăţi nu se pot ridica atît de sus, şi 
pentru ele e de ajuns dacă se interesează de cea mai bună constituţie date 
fiind condiţiile istorice reale (subiect tratat în cărţile 4-6 ale Politicii)-, 
există, desigur, un interes şi pentru constituţia cea mai bună în condiţii 
ideale, în mod absolut (temă abordată în cărţile 7-8 ale Politicii). Primul 
caz e pentru Aristotel acela al discutării empirice şi ajustării comparative a 
constituţiilor diferitelor cetăţi existente; al doilea e studiul filosofic al cetăţii 
fericite ce urmează firesc analizei fericirii individuale făcute în Etica 
nicomahică. Aceasta din urmă e tot o cercetare practică, neempirică însă, 
desfăşurată în limitele phronesis-ului. Dar ambele abordări sînt complet 
diferite de ceea ce face Platon: căci ambele vizează „utilitatea practică 11 
(„Trebuie să studiem nu doar cea mai bună constituţie, ci pe aceea care e 
totodată realizabilă practic 11 - Pol. 1288b38). Aristotel se delimitează aici 
de Platon, care, „chiar dacă tratează probleme de politică 11 , „eşuează atunci 
cînd ajunge la probleme de utilitate practică 11 (Pol. 1288b37). Abordarea 
lui Aristotel e deseori empirică şi inductivă: el nu neagă existenţa mai 
multor forme de democraţie ori de oligarhie care trebuie comparate şi 
evaluate (Pol. 1289al 1). Platon, dimpotrivă, crede că există o singură Formă 
de regim politic bun şi că ea trebuie identificată prin mijloace raţionale 
(ascensiune dialectică). Această „împingere a cercetării la limita perfecţiunii 11 
(Pol. 1288b39) nu i se pare lui Aristotel adecvată, căci „scopul politicii nu 
e cunoaşterea teoretică, ci acţiunea 11 (EN, I, 3). Unitatea perfectă a cetăţii 
platonice prin comunizarea copiilor, femeilor şi proprietăţii i se pare lui 
Aristotel - din perspectivă practică - o cale sigură spre „ruina 11 cetăţii. Un 
grad mai mic de unitate e, practic, mai dezirabil (Pol. 2.1,2). Aristotel 
schimbă total cadrul de abordare a constituţiei optime, transferîndu-1 din 
zona sophiei (unde îl cantonase Platon) în cea a phronesis-ului. Ceea ce 
critică Aristotel nu e „extremismul politic şi filosofic al lui Platon 11 , ci 
metodologia sa de abordare a problematicii politice. 



Interpretarea „dialogal-dramatică"... 


237 


Revenind la interpretarea lui Howland, aceasta plasează din start 
Republica în spaţiul hermeneuticii literare. O face mai degrabă dogmatic, 
pentru că valoarea literară a dialogului nu li se pare multora evidentă 8 : 

„Nu îl putem înţelege pe Platon fără a acorda o atenţie specială stilului 
său. Primul lucru care trebuie remarcat cu privire la dialoguri e forma lor 
literară neobişnuită, care pare mai adecvată jocului pe scenă decît 
argumentării filosofice. O asemenea lectură situează Republica în 
contextul literaturii antice greceşti şi utilizează strategii interpretative 
apropiate literaturii, deoarece Platon însuşi a privit cu siguranţă dialogurile 
ca o dezvoltare filosofică a tradiţiei literare greceşti. De ce a scris Platon 
dialoguri şi în ce relaţie stă Republica cu alte genuri literare? Acestea sînt 
întrebările care ghidează interpretarea pe care o dăm noi Republicii “ (p. 25). 

Mie mi se pare că aici se întîmplă altceva: atunci cînd nu se poate 
susţine plauzibil valoarea literară exemplară a dialogurilor platoniciene 
(de ce nu au rămas ele în istoria literaturii greceşti?), se inventează „un 
nou gen literar, dialogul sau drama filosofică, şi un nou tip de erou literar: 
filosoful' 1 (p. 26) lJ . Asemănările Republicii cu comediile lui Aristofan mi 
se par forţate şi superficiale; aceste opere au avut destine complet diferite 
(unele pe scenă, altele în istoria filosofiei şi ştiinţei), care trebuie explicate 
prin deosebirile dintre ele. Că şi unele, şi altele sînt legate de Atena 
secolului V î.Hr., că au personaje recognoscibile şi că sînt pline de lucruri 
care provoacă rîsul (?), toate acestea sînt irelevante pentru identificarea 
lor ca gen. Că Platon însuşi a privit dialogurile în prelungirea tradiţiei 
literare greceşti mi se pare improbabil: Cartea a X-a a Republicii, cu 
cearta ei a poeţilor şi a poeziei, mi se pare cea mai bună dovadă contrară. 
In Academie erau chemaţi cei ce ştiu matematică, nu cei ce-1 cunosc pe 
Aristofan. 

Totuşi, Howland e convins că, în cazul lui Platon, primordială în 
înţelegerea filosofiei sale e decriptarea cu mijloace adecvate a naraţiunii 
literare: 


8 Nietzsche vorbeşte chiar de „poezia proastă" a dialogurilor platoniciene. 
v „Rezultatul e un gen specific de dramă filosofică ce adună laolaltă 
comprehensivitatea şi profunzimea mitică a căutării epice, deschiderea 
antidogmatică şi simţul paradoxului caracteristice tragediei, precum şi detaşarea 
ironică ori autoconştiinţa critică specifice comediei" (p. 31). 

„în Republica naraţiunea este mijlocul prin care Socrate articulează 
înţelegerea filosofică" (p. 33). „Structura narativă a Republicii sugerează 
că dialogul poate oferi cititorilor o cale spre autocunoaştere" (p. 34). 
„Procedura narativă a lui Socrate sugerează că pentru a înţelege Republica 
trebuie să oscilezi între dramă şi argument explicit" (p. 34). „Structura 
argumentativă a dialogului - forma şi conţinutul cercetării - e conţinută 
în propria structură dramatică, ale cărei elemente includ localizarea 
Republicii, personajele sale şi faptele acestora. A vorbi şi a râmîne tăcut 
sînt, desigur, şi ele tipuri importante de fapte. Pe acest temei, e poate cel 
mai bine să descriem pur şi simplu Republica drept o dramă filosofică, 
denumire menită să capteze unitatea argumentării şi dramei în cadrul 
activităţii dialogale" (p. 35). 

O lectură cum a fost cea oferită de mine (ce identifică şi scoate la 
lumină numai trama argumentativă a dialogului) i se pare lui Howland 
inadecvată, deoarece „lucrările lui Platon nu sînt argumente abstrase din 
contextele lor conversaţionale, ci încorporează aceste contexte, care sînt 
pline de camea şi sîngele personajelor" (p. 27). Această viziune îl contrazice 
pe Platon însuşi, care susţine că tocmai argumentele sînt instrumentul specific 
al filosofului, nu naraţiunea şi „faptele". Iată ce rezultă din aplicarea 
metodologiei „dialogal-dramatice" la ansamblul dialogului nostru (ceea ce 
urmează este un rezumat al dialogului propus de J. Howland): 

„Un rezumat al Republicii. Conversaţia începe în casa lui Polemarchos. Printre 
cei prezenţi se află atît persoane născute la Atena (Socrate, fraţii lui Platon, 
Glaucon şi Adeimantos, Niceratos, Charmantides şi Cleitophon), cît şi străini 
(străinul rezident Cephalos şi fiul său, Polemarchos, Eutidemos şi sofistul 
Thrasymachos). Bâtrînul Cephalos - care şi-a petrecut anii mai tineri 
satisfâcîndu-şi cele mai diverse pofte, ca şi cum ar fi fost sclavul «unor stăpîni 
mulţi şi răi» (329d) - încarnează consecinţa ofilită a era.r-ului tiranic. Totuşi, 
Cephalos nu-şi regretă tinereţea, deşi îi e teamă de pedeapsă pentru actele de 
nedreptate ce au rezultat din dorinţele sale. Nedreptatea şi satisfacţia erotică 
sînt astfel legate încă de la începutul dialogului. (*) Mai mult, Thrasymachos 
şi Glaucon apără asocierea pe care o face Cephalos între satisfacerea era.r-ului 
tiranic şi fericire, încercînd să elibereze viaţa marcată de nedreptăţi de temerile 
ce-1 stăpînesc pe Cephalos. Republica îşi pune repede bazele armăturii sale 
dramatice: Socrate trebuie să apere atît filosofia, cît şi dreptatea în faţa 
exuberantelor atracţii ale libertăţii erotice în plină floare. 

în cartea I Socrate face faţă provocărilor lui Polemarchos şi Thrasymachos 
arătînd acestor oameni că discursurile lor, departe de a-1 respinge sau reduce 
la tăcere pe Socrate, îi atrag în investigaţii filosofice suplimentare. 
Conchizînd discuţia pe care o relatează în cartea 1, Socrate ne spune că 
«mă gîndeam să părăsesc discuţia. Dar, pe cît s-a vădit, ceea ce precedase 
nu fusese decît introducerea» (357a). Fraţii lui Platon îl provoacă acum pe 
Socrate să apere dreptatea împotriva unui argument îmbunătăţit al lui 
Trasymachos în favoarea nedreptăţii perfecte. Se pare că tovarăşii lui 
Socrate începuseră să uite de retragerea cu torţe şi de festival; au uitat şi să 
mănînce, şi vor uita chiar să doarmă în noaptea aceea. Dînd frîu liber 
discuţiei despre satisfacţia erotică, Socrate a permis dorinţei filosofice să 
crească din eros -ul prefilosofic. Tocmai eros-u\ tovarăşilor săi de discuţie, 
susţinut de spiritele lor ascuţite, împinge discuţia înainte şi temperează 
pasiunile, care i-au adunat iniţial împreună, prin discurs. (**) 

Ca răspuns la provocările lui Glaucon şi Adeimantos, Socrate propune să 
găsească, în cartea II, o cetate dreaptă în cuvinte: poate că dreptatea care 
va ieşi la lumină într-o astfel de cetate va clarifica, prin analogie, natura 
dreptăţii în suflet. Socrate se reorienteazâ repede spre educaţia Paznicilor 
regimului drept. Această educaţie, care e menită să minimizeze atît 
modelele, cît şi ocaziile pentru exerciţiul dorinţelor care duc la nedreptate, 
presupune atît o revizuire radicală a tradiţiei poetico-religioase existente, 
cît şi un guvernămînt strict, în care cetăţenii buni sînt crescuţi şi formaţi 
precum animalele. 

Socrate observă că, educînd Paznicii, el şi tovarăşii săi acţionează «aşa, ca 
într-o poveste» (376d) - remarcă ce subliniază simultan rolul lui Socrate 
ca personaj dramatic în dialog şi caracterul mitic al cetăţii-în-cuvinte. 
(***) Socrate încearcă să înlocuiască miturile hesiodice şi homerice despre 
zei cu mituri noi, adaptate scopului producerii unor indivizi drepţi. Fiinţele 
umane privesc spre zei şi-i imită, dar Socrate nu crede că zeii Olimpului, 
cel puţin aşa cum sînt prezentaţi de poeţi, merită să fie imitaţi. Spre 
deosebire de zeii Olimpului, noii zei ai lui Socrate nu se luptă unul cu 
altul, nu mint, nu sînt niciodată stăpîniţi de rîs. nu-şi schimbă niciodată 
forma şi sînt cauza tuturor lucrurilor bune pentru om, dar a nici unui lucru 
rău (377e-389a). Pe scurt, noii zei imuabili din cărţile II şi III se aseamănă 
îndeaproape cu Ideile, adevăraţii «zei» ai filosofului, pe care Socrate îi 
introduce în cartea V. 

Ca şi Ideile, care nu sînt vii, noii zei ai lui Socrate sînt lipsiţi totodată de 
eros. Din acest motiv ei sînt excelente modele de moderaţie pentru fiinţele 

umane. Totuşi, abordarea de către Socrate a educaţiei nu e consistentă în 
ceea ce priveşte erar-ul: în timp ce dreptatea cere o restrîngere a dorinţei, 
Socrate e de acord că educaţia presupune provocarea şi seducerea era.r-ului 
prin ceea ce e intrinsec frumos: «arta muzelor... trebuie să ducă la dragostea 
pentru frumos» (403c). 

Atunci cînd Socrate atinge un punct final la sfârşitul cărţii III, Adeimantos 
protestează cum că cetatea-în-cuvinte nu-şi va face cetăţenii fericiţi, iar 
Adeimantos şi prietenii săi, fiind tineri, sînt, înainte de toate, interesaţi în 
problema vieţii fericite. Socrate e, aşadar, solicitat, în cartea IV, să apere 
cetatea pe care a construit-o, o cetate pe care acum o identifică cu 
Adeimantos (427c). Apărarea sa se bazează pe susţinerea că această cetate, 
la fel ca şi sufletul, e divizată în trei părţi distincte: una caracterizată prin 
«calcul» ( logismas ), una prin «vigoare» ( tliymox ) şi alta prin «dorinţă» 
(i epilliumia ) - şi că virtuţile fiecărei părţi şi ale întregului pe care-1 formează 
ele - adică înţelepciunea, curajul, moderaţia şi dreptatea - trebuie găsite 
atît în cetatea bine orînduită, cît şi în sufletul bine orînduit. Socrate asociază 
acum eros -ul cu elementul epithumetic al sufletului şi al cetăţii tripartite 
(439d), ceea ce înseamnă că eros -ul e doar un tip de dorinţă între altele. 
Totuşi, nu trebuie să ne grăbim să acceptăm vreo parte a argumentării din 
cartea IV, deoarece Socrate spune că acea conversaţi# are loc în echivalentul 
intelectual al întunericului (427d, 432d). 

La sfârşitul cărţii IV, Socrate intenţionează să înceapă direct o discuţie 
despre decăderea cetăţii. Dar e întrerupt din nou, de data aceasta de către 
Polemarchos. Polemarchos şi ceilalţi îl acuză de a-i fi înşelat cu un întreg 
fragment al argumentului: ei vor să audă mai multe despre teza sa că 
femeile şi copiii trebuie ţinuţi în comun de cetăţenii unui regim drept. 
Deoarece se referă la sex, propunerea radicală a lui Socrate va stîrni în mod 
firesc un interes deosebit printre bărbaţii tineri. După anumite reţineri şi 
destul de agitat (450aff), Socrate se lansează într-o digresiune care ocupă 
cărţile V-VII şi care include în imaginile Soarelui, Liniei şi Peşterii o 
abordare a Ideilor, a Binelui şi a naturii educaţiei filosofice. (****) 

Se pare că Socrate a intenţionat iniţial să ignore temele sexului şi conducerii 
de către filosofi în discutarea de către el a regimului drept. Cetatea lui 
Adeimantos - trebuie să subliniem - nu face loc în cadrul ei filosof iei: ea 
e condusă de Paznici instruiţi să se ţină de «dogme» utile din punct de 
vedere politic ( dogmata: 414b; cf. 412e; 413c). Ezitarea cu care Socrate 
abordează subiectul filosofiei rezultă, în parte, din tensiunea şi 
ambiguitatea din interiorul e/Yj.v-ului însuşi, care se manifestă în special în 

cadrul conflictului aparent dintre dreptate şi comunitatea politică, pe de o 
parte, şi gîndirea filosofică, critică, pe de alta. în particular, nu e uşor de 
reconciliat natura erotică superioară a filosofului (475cff, 485b-e) cu un 
atac simultan asupra eros-ului ca sursă de nedreptate şi sclavie tiranică, 
sau cu dogmatismul educaţional atît din cetatea lui Adeimantos, cît şi din 
regimul filosofic pe care Socrate îl numeşte «Kallipolis» şi-l identifică cu 
Glaucon (527c). Totuşi, Socrate e obligat de eros -ul conflictual al 
tovarăşilor săi, cu amestecul său viguros de dorinţe puternice şi dor sexual 
şi filosofic, să încerce chiar o asemenea reconciliere. 

Numai în cartea VIII se reîntoarce Socrate la tema pe care intenţiona să o 
continue după cartea IV: inevitabila decădere a regimului drept. Această 
degenerare rezultă în mod concret din imposibilitatea reglementării 
eras-ului cu precizie tehnică sau cvasimatematicâ. Fantastic de complicata 
explicaţie a aşa-numitului Număr Nupţial (546a-47a) - pe care Socrate o 
pune în gura muzelor care ne vorbesc «în stil tragic, parcă glumind şi 
şuguind către noi, copiii, în fapt, cu seriozitate grăind profund» (545e) - 
indică faptul că, în calitate de proiect politic, Kallipolis nu e mai puţin 
ridicol decît analogii săi aristofaneşti, şi că a-1 lua în serios ca atare înseamnă 
a cădea victimă unei glume platoniciene. (*****) 

Revenind de la proiectul demn de rîs al unui regim filosofic, Socrate 
descrie în cărţile VIII şi IX jocul alunecos al unor forţe psihologice şi 
politice prin care tipurile existente de regimuri şi tipurile corespunzătoare 
de suflete se determină reciproc. Această discuţie culminează în descrierea 
de către Socrate a sufletului tiranic şi a profunzimilor mizeriei sale, moment 
în care Socrate îşi încheie, în fine, răspunsul dat laudei tiraniei aduse de 
Glaucon şi Thrasymachos la începutul dialogului. în acelaşi timp, ciclul 
degenerării pe care-1 prezintă Socrate în cărţile VIII şi IX duce la concluzia 
că filosofia e doar un mijloc de salvare individuală. 
în cartea X, Socrate se întoarce la problema poeziei, în particular a tragediei, 
pe care o asociază forţelor corupătoare menţionate înainte. Totuşi, el 
explorează dimensiunile filosofice ale tragediei, încheind Republica cu o 
poveste care exprimă paradoxurile tragice ale responsabilităţii umane şi 
ale cunoaşterii. Mitul lui Er este atît o pledoarie finală pentru educaţia 
filosofică, cît şi o reprezentare metaforică a profundelor probleme pe care 
le întîlnim atunci cînd încercăm să înţelegem ce ar însemna să dai atenţie 
acestei pledoarii. 

Aşa cum arată acest sumar, Republica nu e un tratat sistematic care formulează 
o argumentare completă, bine finisată, ci o discuţie în plină desfăşurare, 

frecvent întreruptă, ce conţine multe digresiuni şi se termină în paradox. 
Mai important încă, eliberarea eroj-ului tinerilor în contextul discuţiei ce se 
derulează şi accentul pe reamintire la nivelul narativ al Republicii 
contrastează puternic cu restricţionarea eror-ului şi instituţionalizarea uitării 
şi vicleniei în cetatea lui Adeimantos şi în Kallipolis. în fine, faptul că 
prietenii mai tineri ai lui Socrate îl provoacă mereu şi că discuţia pare mereu 
a se termina pentru a fi reluată din nou, trebuie să ne facă să ne temem să 
acceptăm orice ar spune Socrate ca ultim cuvînt în legătură cu subiectul în 
cauză. Şi noi trebuie să-l provocăm mereu pe Socrate, deoarece argumentarea 
sa, pare-se, nu e nici pe departe terminată" (pp. 38-42). 

Acest sumar al Republicii ar merita cîteva comentarii: 

(*) Tema erat-ului - de la ipostaza sa sexuală la cea filosofică - e 
centrală în interpretarea „dialogal-dramatică" a lui Platon. în unele cazuri 
(e.g. A. Comea), ea scoate complet dialogul platonician din graniţele filosofiei. 

(**) Cartea I conţine, în interpretarea dialogal-dramatică, o „acţiune", 
precum orice piesă de teatru. (De altfel, Howland, Nussbaum etc. cred că 
„genul literar cel mai apropiat «pentru dialogurile platoniciene» e tragedia 
greacă" (p. 20).) în această lectură, în Cartea I, Socrate ar fi reuşit să-l 
convertească pe Thrasymachos şi să-l facă prieten al filosofiei; s-ar fi 
evidenţiat apoi, prin faptele lui Socrate, relaţia ce există între tymos 
(stăpînirea de sine) şi calităţile curajului şi dreptăţii, care sînt esenţiale 
pentru educaţia filosofică etc. (pp. 75-76). Argumentele platoniciene din 
jurul definiţiilor uzuale ale dreptăţii sînt transferate pe un plan secundar, nu 
beneficiază de o analiză atentă şi par subordonate „naraţiunii", întîmplărilor 
trăite de personaje. Nimic despre elenchos-\x\ socratic, despre semnificaţia 
intelectuală şi istorică profundă a tentativelor succesive de a caracteriza 
dreptatea. Platon e pus în rînd cu dramaturgii greci, dar nu se explică de ce 
o piesă de teatru ne jucată niciodată a ajuns să influenţeze profund spirite 
cum ar fi Galilei şi Heisenberg. De neînţeles e şi de ce piesele de teatru ale 
lui Aristofan, mult mai reuşite sub aspect literar, nu au avut un destin 
non-literar similar. 

(***) Interpretarea cetăţii ideale ca un „mit" concurent la vechea tradiţie 
mitologică grecească, menit să servească la educarea tinerilor în spiritul 
dreptăţii, privează această construcţie dianoetică ingenioasă de orice 
semnificaţie epistemologică profundă (de pildă, aceea de a servi drept cadru 
contrafactual pentru o aproximare raţională a Formei dreptăţii). Dacă cetatea 
ideală a fost doar un mit pedagogic (precum mitul oamenilor metalici sau 

cel al lui Er), sînt greu de înţeles atît atenţia specială acordată lui, cît şi 
complexitatea sa teoretică, subliniată de mulţi autori. 

(****) In interpretarea dialogal-dramatică, partea „grea“, „teoretică 11 
a dialogului - cea metafizică - nu poate apărea decît ca o „digresiune", 
întreaga problematică a tipurilor de cunoaştere şi a obiectelor asociate 
acestora (477-479), atît de bogată în semnificaţii onto-epistemologice, 
beneficiază de o descriere sumară de cinci rînduri şi e lăsată în banalitatea 
ei aparentă. 

Nici o legătură nu e sugerată între analogiile Soarelui, Liniei şi Peşterii 
şi, respectiv, tema centrală a dialogului: dreptatea. Să fie acest celebru 
pasaj metafizic o simplă divagaţie, şi nimic mai mult? Greu de crezut. 
După Howland, „imaginile Liniei şi Soarelui clarifică ideea că ascensiunea 
«profetică» a sufletului spre Idei şi Bine e făcută posibilă de ramificarea 
relaţiilor imaginative pe întreg parcursul experienţei umane, căci aceste 
relaţii ne permit, într-un sens, să vedem ceea ce urmărim «prin» ceea ce e 
deja prezent în noi" (p. 131). 

Concluzia lui Howland pare a fi că aceste trei analogii sugerează că 
proiectul Kallipolis e „imposibil din punct de vedere uman", pentru că e 
„prea aproape de zei". Din acelaşi motiv e şi „omeneşte indezirabil". Ar 
trebui, mai degrabă, căutat ceva „intermediar", la dimensiuni umane (p. 148). 

Dacă rezultatul dialogului e un eşec (anticipabil, de altfel), la ce bun 
atîta complicată strădanie? 

(*****) Din nou tema irelevanţei practice a cetăţii ideale. Desigur, 
aceasta e prin definiţie irelevantă practic, nu trebuie să cheltuim prea multă 
energie pentru a ajunge la o concluzie tautologică. Dar ce fel de relevanţă 
are, totuşi, ea? Dacă „regimul filosofic" al cetăţii ideale e „demn de luat în 
rîs", este oare pleiada de gînditori care l-au luat în serios demnă, la rîndu-i, 
de luat în rîs, în timp ce doar minoritatea care l-a găsit „ridicol" merită 
respectul seriozităţii? 


* 

In fond, metoda de interpretare adecvată a unei opere e impusă de 
natura operei. Putem aplica unui poem metodele cantitativ-matematice de 
analiză, dar nu vom putea nega faptul că mijloacele hermeneuticii literare 
sînt, aici, adecvate. Dacă Republica e o operă literară, atunci metoda 
interpretativă adecvată trebuie să fie una de sorginte literară - cum, de 
altfel, şi susţine Howland. 

Dar este oar e Re publica o operă literară? Răspunsul nu e evident. Diverşi 
comentatori au interpretat-o aşa. Dar a interpretat-o Platon însuşi aşa? Mi 
se pare că nu. în acest din urmă caz, nu mijloacele hermeneuticii literare ar 
fi cele mai adecvate. Dacă scopul lui Platon nu e evocarea unor experienţe 
de viaţă, ci selectarea şi punerea unor probleme, ca şi discutarea raţională a 
întemeierii lor, atunci metodele (logice sau cvasilogice) ale argumentării 
sînt mai adecvate pentru a înţelege ce a vrut să spună Platon. Ele sînt 
conţinute tacit în textul platonician (şi sînt lăsate complet în uitare de 
comentatorii „dialogal-dramatici"), fiind dezvoltate explicit şi ridicate la 
rang de Organon al filosofiei de elevul lui Platon, Aristotel. Această 
succesiune spune mai mult decît eventualele calităţi literare ale textului. 

în plus, Cartea a X-a, cu disputa ei dintre poeţi şi filosofi, e greu de 
compatibilizat cu forma pretins literară a dialogului. în opinia lui Platon, 
opera literară e un fel de retorică, opusă cu totul filosofiei. Ea utilizează un 
limbaj care se adresează părţii afective din noi, nu raţiunii. Ea are efecte 
psihologice şi morale care apelează la părţile „inferioare" ale sufletului 
uman, emoţiile. Ea nu are acces la adevăr, ci doar la o aparenţă de gradul al 
doilea. Cum ar putea dialogurile filosofice ale lui Platon îmbrăca o astfel 
de haină? Cum ar putea produce Academia - o şcoală dominată de ştiinţele 
matematice - o formă paradigmatică de filosofie beletristică? 

Şi totuşi, ni se va spune, e evident - după formă - că avem sub ochi 
nu un tratat ştiinţific, ci un dialog, populat de personaje care se plimbă, se 
înfurie, se ironizează şi, mai ales, discută. 

Numai că nu toate dialogurile sînt neapărat „piese de teatru". Dialogurile 
elenctice care se purtau în agora, menite să elucideze, uneori de dragul 
jocului, dificultăţile de gîndire ( dissoi logoi), nu erau încercări cu virtuţi 
literare. Or, tocmai pe acestea le continuă Platon. 

Andrei Cornea. Nu voi mai prezenta alte comentarii din aceeaşi 
tradiţie 10 , deoarece diferenţele sînt doar de nuanţă. Mă voi referi doar la 
ipoteza interpretativă a lui A. Cornea", care urmează „principiul 
hermeneutic" al lui Leo Strauss, anume că filosofii au recurs adesea, din 


10 E.g. Seth Benardete, Socrates’ Secând Sailing. On Plato’s Republic , The 
University of Chicago Press, 1989; Martha Nussbaum, The Fragility of 
Goodness, Cambridge University Press, 1986; Alan Bloom, The Republic of 
Plato , Basic Books, 1968. 

11 Referirile se vor face la A. Cornea, Platon. Filosofie şi cenzură, 
Humanitas, 1995. 

varii motive, la strategii de mascare a intenţiilor lor adevărate, pentru a 
evita anumite inconveniente practice; prin urmare, unele „dizarmonii, locuri 
aparent «nedereticate», semnalează punctele critice-unde se ascund intenţiile 
adevărate ale autorului -, şi asupra acestora trebuie să se concentreze în 
special atenţia cititorului inteligent' ‘ (p. 23). Draparea filosof iei în literatură 
e una din aceste strategii de autocenzurare care obturează, în multe puncte, 
tema filosofică reală. 

Comea analizează mai departe scrisul lui Platon în relaţie cu cenzura, 
ceea ce, crede el, „poate contribui la înţelegerea mai profundă a caracterului 
literar şi artistic pe care îl posedă, caracter care a încîntat, dar a şi derutat 
atîtea generaţii de comentatori" (p. 33). 

Variate trucuri literare sînt aruncate în joc pentru a masca tema adevărată 
a dialogurilor platoniciene, inclusiv a Republicii : anume „iubirea şi dorul 
pentru Socrate, înţelese la adevărata lor valoare, ca un sentiment copleşitor 
şi total - evident, de natură homosexuală" (p. 76). „în Republica este 
construită o cetate adecvată persoanei iubite" (p. 76). Comea e convins că 
în acest dialog Platon îşi nuanţează tema, adăugîndu-i „intenţia de a-1 
răzbuna şi de a «nimici» cetatea care îl ucisese"; această intenţie ar constitui 
„motorul" întregului eşafodaj ideatic (p. 139). 

Ipoteza interpretativă a lui Comea mi se pare că împinge hermeneutica 
„dialogal-dramatică' 1 pînă la ultimele ei consecinţe: banalizarea completă a 
lui Platon ca filosof. Republica lui Platon cade din lista operelor capitale 
care au fundamentat metafizica, filosof ia morală şi politică ori, poate, ştiinţa 
modernă, pentru a se înscrie la originile literaturii homosexuale. Această 
deplasare a lecturii în registrul homosexual e asociată, explicabil, cu o 
evidentă inapetenţă analitică - ceea ce nu reprezintă, neapărat, o virtute. 

Iată motivele pentru care cred că interpretarea dialogal-dramatică poate 
fi „excitantă" pentru unele spirite, dar e profund neinteresantă pentru 
înţelegerea grandorii intelectuale a operei platoniciene. 

„O, Adeimantos, nu sîntem, eu şi cu tine, poeţi în clipa de faţă, ci 
întemeietori de cetate!" {Rep. 379a). „Rasa poeţilor nu e în stare, de cele 
mai multe ori, să deosebească binele de rău" ( Legile , VII, 9). 

Pentru a ilustra varietatea interpretărilor date Republicii, voi reproduce 
în încheiere un fragment din conferinţa profesorului canadian Thornas M. 
Robinson, intitulată On First Looking into Plato’s Republic 12 : 

„Opiniile (cu privire la Republica) se distribuie într-un spectru foarte larg. 
Dintre cele negative, poate că lovitura cea mai puternică vine de la Karl 
Popper, prin influenta sa carte Societatea deschisă şi duşmanii ei. In această 
lucrare, el îi blamează pe Platon (şi pe Hegel) ca istoricişti şi duşmani ai 
democraţiei, ale căror opere şi idei au adus daune devastatoare gîndirii 
politice sănătoase şi au contribuit major la apariţia totalitarismelor, de 
stînga sau de dreapta, în secolul nostru. O a doua lovitură a venit din 
partea unor oameni precum Harold Lasky şi Alban Winspear, dar de data 
aceasta dintr-o direcţie recunoscut de stînga. Platon e acum blamat pentru 
ascensiunea fascismului. Dintr-o perspectivă uşor diferită, în care metafizica 
şi epistemologia Republicii sînt supuse unei critici aparte, oameni precum 
G.E.L. Owen au scris că Republica ar fi o carte rezultată din gîndirea 
încîlcită a ceea ce el numea perioada «nebunească» din creaţia lui Platon. 
Prietenii Republicii au fost, şi sînt, încă mai numeroşi decît duşmanii, deşi 
ei sînt prieteni pe temeiuri, uneori, foarte diferite. Plecînd de la remarcile lui 
Socrate că e posibil ca teoria să nu fie niciodată instanţiată, Koyre a susţinut, 
în anii patruzeci, punctul de vedere că Republica e un rafinat plan pentru 
reconstrucţia societăţilor din Europa postbelică (dar a fost ignorat). în secolul 
trecut şi în primele decenii ale acestuia, la Oxford şi Cambridge, Republica 
era văzută ca o excelentă bază pentru pregătirea conducătorilor Imperiului. 
Ceea ce i s-a întîmplat tînârului Winspear a fost, neîndoielnic, adevărat 
pentru generaţii întregi. La începutul anilor douăzeci, ca student la Oxford, 
a fost şocat sâ-1 audă pe profesorul Sidgwick, în prelegerea sa inaugurală 
despre Republica, spunînd: «Domnilor, voi sînteţi viitorii paznici!» 
în alte părţi ale Europei, o altă viziune, la fel de pozitivă, asupra Republicii 
cîştiga teren. Pentru unii educatori din Germania lui Hitler, apelul din 
Republica pentru o societate ordonată, condusă numai de oameni capabili 
să facă asta, suna ca o muzică îmbietoare. Aceasta însemna, desigur, 
interpretarea într-un anume sens a unor pasaje semnificative din 


12 Conferinţă susţinută la Facultatea de Filosofie a Universităţii din Bucureşti 
în mai 1999. 

Republica 5, pasaje care păreau să ofere idei incomod de asemănătoare ca 
formă cu unele doctrine promulgate de adversarii ideologici, de la 
Moscova, ai Fiifirer-u\ui. Şi aceştia nici măcar nu greşeau întru totul în 
aprecierea lor: tocmai Cartea 5 a Republicii tindea să fie subiectul principal 
de aprobare la Universitatea din Moscova şi în alte locuri de întîlnire ale 
intelectualilor sovietici (în orice caz, asta s-a întîmplat pînă în 1936, cînd 
o schimbare bruscă în directivele cu privire la căsătorie şi la moravurile 
sexuale a fost anunţată susţinătorilor regimului). 

După 1945, interpretările lui Platon s-au multiplicat, cu toate că două 
mari direcţii pot fi încă identificate. Pe una din ele pot fi puşi toţi aceia 
care cred că Platon ne oferă, de regulă prin gura lui Socrate, o întreagă 
filosofie, ale cărei argumente pot fi evidenţiate, analizate sau evaluate în 
ceea ce priveşte valoarea sau lipsa lor de valoare. Filosofii de la Oxford 
tind să intre în acest grup, ei căzînd de acord în bună măsură că Platon a 
cunoscut o perioadă timpurie interesantă, în care scrierile lui reflectau 
îndeaproape învăţătura şi stilul învăţăturii lui Socrate; apoi a fost o perioadă 
medie, oarecum nefericită (în timpul căreia a scris, între altele, şi 
Republica), perioadă în care a alunecat - între altele - într-o metafizică 
absurdă şi o speculaţie politică sălbatică; şi la urmă, un final respectabil, 
cînd a început să arate apreciere pentru valoarea logicii şi a limbajului. O 
variantă a acestui grup poate fi găsită printre urmaşii lui Leo Strauss, care 
identifică, de asemenea, o doctrină la Platon, dar adesea nu doctrina pe 
care o văd alţii acolo: oricare ar fi direcţia naturală a argumentării, un 
sub-text, mai interesant pentru fideli, tinde să fie excavat în locul acesteia, 
un subtext pe care Platon l-ar fi putut recunoaşte sau nu. O specie ulterioară 
a variantei straussiene este aşa-numita Şcoală de la Tiibingen. Pentru aceşti 
comentatori, Platon are de asemenea o doctrină clară şi precisă. Din diferite 
motive, totuşi, e evident - şi deconcertant pentru cei ce nu împărtăşesc 
vederile Şcolii de la Tiibingen - că el nu a formulat în scris această doctrină 
în dialogurile sale, ci a păstrat-o pentru discuţiile din sanctuarul său privat. 
Şcoala a crescut repede, dînd naştere la cărţi întregi despre ceea ce nu a 
scris Platon. 

Celălalt grup mare de interpreţi aduce un aer proaspăt în exegetica 
platoniciană prin accentul pe care-1 pune pe forma dialogală în care a scris 
Platon. Exponenţii extremi ai grupului sînt profesorii Woodbridge şi 
Randal de la Columbia University, care iau dialogurile (inclusiv cele 
politice) ca fiind simple expresii, într-o formă puternic dramatizată, ale 
conversaţiilor sofisticate ale unora dintre minţile cele mai strălucite din 

societatea greacă: nu există nici o doctrină «platoniciană» sau «socratică», 
politică sau de alt fel, spun ei, care ar putea fi găsită acolo; nu există acolo 
nici un fel de «doctrină». Alţii, mai puţin extremişti, subliniază că o anume 
interpretare specifică trebuie dată formei dramatice în care a scris Platon, 
ca şi conţinutului, de altminteri, căci altfel el ar fi putut scrie în formă de 
tratat, ca oricare altul. Acest grup mi se pare că susţine un punct de vedere 
extrem de plauzibil, şi voi reveni la el... 

Simpla supoziţie că dialogurile conţin o «doctrină» permite unui interpret 
venit dinspre politică să găsească totalitarisme de ambele culori în 
Republic «, altuia - să vadă aici o doctrină fascistă, altuia - să identifice 
modelul reconstrucţiei postbelice a Europei. Din contră, ipoteza opusă dă 
posibilitatea unui alt tip de interpret să citească Republica sub forma unei 
simple conversaţii, care nu conţine în ea nici o aserţiune politică sau 
filosofică anume, capabilă să ne reţină atenţia mai mult decît orice altă 
chestiune importantă apărută în complexul nostru mediu cultural şi politic. 
Alţii, într-un mod oarecum mai puţin drastic, aşa cum am văzut, pleacă de 
la aceeaşi ipoteză opusă, pentru a investiga relaţia dintre forma dialogului 
şi conţinutul său, ambele presupunîndu-se că au o importanţă critică. Dacă 
această abordare e fundamental corectă, şi eu cred că este, şi dacă e, în 
termeni foarte generali, preferabilă abordărilor concurente, mai rămîne, 
mi se pare, să-i adăugăm un element critic. E un element care - printr-o 
frumoasă şansă - ne e oferit chiar de Socrate, atunci cînd spune prietenilor 
săi tineri din Phaidan să nu renunţe niciodată în cursul argumentării şi 
cînd menţionează, în Cratylos, cum că nu intri într-o dispută pentru a 
învinge, ci pentru a garanta că cel mai bun argument învinge. In vremurile 
recente, toate acestea iau forma tezei că într-un dialog platonician numărul 
de interlocutori este întotdeauna x+1, i.e. numărul personajelor plus 
cititorul - noi înşine -, care continuă argumentarea... 

Măreţia Republicii constă nu atît în vreo mulţime de doctrine, la vedere 
sau ascunse, pe care ea le-ar propune, cît în capacitatea ei singulară de a ne 
plasa într-o lume a unei intense drame şi a unei argumentări viguroase pe 
teme fundamentale, ca participanţi activi, nu ca simpli spectatori. E o 
lume în parte de vaiet, în parte de ironie, în parte de extremă seriozitate, 
formulată pentru noi într-un limbaj care e la marginea poeziei. Intrînd în 
această lume, intrăm în miezul metodei socratice, unde problema pusă e 
întotdeauna deschisă cercetării ulterioare; în care căutarea celui mai bun 
argument, oricare ar fi rezultatul, e un imperativ permanent; în care drama 
şi raţiunea se înghiontesc într-o tensiune fertilă. E o lume năucitoare, 

necunoscută autorilor de tratate, o lume în care riscurile şi provocările sînt 
mari, iar răsplata e încă mai mare. E lumea lui Socrate; lumea în care 
asistăm la drama vieţii raţiunii". 

Lectura pe care o oferă comentariul meu nu e de acest gen. Eu cred că 
măreţia lui Platon nu provine din aceleaşi talente care au asigurat măreţia 
lui Sofocle. Platon nu a fost un Sofocle ratat. Platon, spre deosebire de 
Sofocle, a fost un philosophos, un om care a construit o „doctrină" a dreptăţii 
avînd ca fundal o „doctrină" ontologică şi gnoseologică generală. 
„Participanţi activi" la dialogul filosofic putem fi - şi sîntem, inevitabil - 
şi în raport cu tratatele lui Aristotel, nu trebuie să aşteptăm forma dialogată 
pentru aceasta. Limbajul lui Platon e, într-adevăr, pe alocuri, la marginea 
poeziei, după cum e, pe alocuri, şi la marginea logicii. Şi a fi la marginea 
poeziei în filosofie nu e neapărat o virtute, aceasta fiind chiar opinia marelui 
atenian (vezi, de pildă, Rep. 600e). 

Cît priveşte „metoda socratică", dacă ea constă doar în a arăta că 
„problema pusă e întotdeauna deschisă cercetării ulterioare", iar „căutarea 
celui mai bun argument, oricare ar fi rezultatul, e un imperativ permanent", 
atunci ea se reduce la o platitudine a simţului comun instruit (şi la o teză 
sofistică): nu există adevăruri ultime. Credinţa lui Platon e că există asemenea 
adevăruri şi că e menirea filosofului să le descopere. Cred că metoda 
socratică din Cartea I e ceva mai mult decît atît: e o metodă de a discrimina 
aparenţa de esenţă, deschizînd astfel calea cercetării adevărurilor eterne 
înlr-o paradigmă epistemologică realistă. Forma dialogală nu joacă nici un 
rol în articularea acestei epistemologii antisofistice. 

Nu-i poate fi atribuită lui Platon aversiunea pentru raţiune şi adeziunea 
la lumea „năucitoare" şi ambiguă a limbajului artistic. Căci el numeşte asta 
„ignoranţă", iar filosofia e antipodul acesteia: 

„Numesc, aşadar, ignoranţă dispoziţia aceasta a sufletului care face ca el să 
se revolte contra ştiinţei, judecăţii, raţiunii - conducătorii ei legitimi... 
Aşa că hotărîm, ca o trebuinţă sigură şi de netăgăduit, a nu da nici o parte la 
guvernămînt cetăţenilor atinşi de această neştiinţă" ( Legile, 111, 9). 



Anexa 2. Educaţia paznicilor (376d-427d) 


După stabilirea structurii cetăţii ideale la începutul Cărţii a Il-a, Platon 
se concentrează pe clasa paznicilor („paznicii auxiliari 11 şi „paznicii 
desăvîrşiţi"), căci, în definitiv, aceştia conduc cetatea şi o apără. Or, a defini 
aceste clase de conducători înseamnă a indica felurile de caractere care 
trebuie să compună aceste grupuri, i.e. virtuţile caracteristice. Firea 
paznicilor trebuie să fie conformă naturii: ei trebuie să aibă simţurile ascuţite, 
să fie puternici, nelipsiţi de înflăcărare, să fie blînzi faţă de conaţionali şi 
fioroşi faţă de duşmani, dar totodată plini de abilitate şi iubitori de învăţătură 
(375a-376c). 

Subiacentă acestei discuţii e ipoteza contrafactuală a lui Platon 
că într-o cetate ideală trebuie să ai conducători ideali, obţinuţi printr-o 
educaţie ideală. Ceea ce va urma exemplifică acest lucru. 


376a-379a 


Cum să obţii asemenea oameni? -e întrebarea lui Platon. Crescîndu-i 
şi educîndu-i într-un anume fel - e răspunsul. Urmărind ce scop? Nu pentru 
vreun folos practic-politic, adaugă, surprinzător, vorbitorul, ci pentru a 
atinge „scopul" (epistemic) pe care şi l-au propus personajele dialogului şi 
mai ales Socrate: a vedea „în ce fel apar în cetate dreptatea şi nedreptatea" 
(376d), altfel spus, cum putem obţine definiţiile lor reale printr-un definiens 
construit din caracteristicile cetăţii ideale. Căci întregul demers e 
imaginar-ipotetic (contrafactual): să imaginăm această educaţie ideală „cu 
închipuirea", „aşa, ca într-o poveste" (376e). Precizarea desparte definitiv 
ceea ce face aici Platon de ceea ce face Aristotel la sfîrşitul Politicii sau 
Platon însuşi în Legile: o abordare pragmatic-pedagogică a educaţiei în 
cetatea realizabilă practic. 

în spiritul vremii, gimnastica e arta formării corpului; arta muzelor 
(mousike) are grijă de suflet. Şi cum iniţierea culturală se face cu ajutorul 

„vorbelor", şi cum vorbele pot purta sau ascunde adevărul, trebuie să acordăm 
o atenţie specială impactului educaţional al variatelor forme de cultură 
spirituală, mai ales celor care - vehiculînd minciuni (e.g. miturile) - riscă 
să pervertească sufletele în formare (377a). Ţelul educaţiei, ţine să precizeze 
Platon, e formarea unor caractere virtuoase (378e). Pentru aceasta nu trebuie 
sacrificat nimic: „alcătuitorii de mituri" şi poeţii trebuie „siliţi" să compună 
în aşa fel încît să plămădească firi sănătoase din punct de vedere intelectual 
şi moral. Intr-o societate în care cărţile de bază ale educaţiei publice erau 
poemele lui Hesiod şi Homer, cetatea perfectă trebuia să cenzureze toate 
pasajele acestor opere care ar vehicula proaste exemple de viaţă, mai cu 
seamă în ceea ce priveşte comportamentul zeilor. Concret, Platon oferă aici 
un ideal „canon al învăţăturii despre zei" (379a), menit să ghideze educaţia 
unor paznici perfecţi. 


379b-383c 


într-o tradiţie culturală (Homer şi ceilalţi poeţi greci) care admite că 
zeii pot produce alît binele, cît şi răul, Platon vine cu un argument prin 
care acreditează dogma legăturii unice dintre zeu şi bine (379b-c). Zeii sînl 
răspunzători de toate lucrurile bune din lume, cele rele fiind decăderi, din 
pricini diferite, de la excelenţa divină. Contrariul acestei teze trebuie 
considerat o „greşeală". Exemplificările concrete umplu aceste pagini. 
Certurile dintre zei, încălcarea jurămintelor, violenţa odraslelor zeeşli în 
raport cu părinţii etc. trebuie mai degrabă mascate prin tehnici subtile de 
cenzură voluntară. Primul canon în educaţia cu ajutorul miturilor despre 
zei e, aşadar, acesta: 

„Trebuie să ne împotrivim în orice chip afirmaţiei că zeul care este bun 
ajunge să fie pentru cineva pricină de rele şi nu trebuie lăsat nimeni, fie 
tînăr, fie bâtrîn, să spună sau să asculte aşa ceva în cetatea sa, dacă aceasta 
ar fi bine cîrmuitâ" (380e). 

„Al doilea canon după care trebuie compus şi vorbit despre zei" (383a) 
barează un obicei răspîndit printre poeţi şi oamenii de rînd, anume acela de 
a-i prezenta pe zei în ipostaza nedemnă a unor personaje care apar sub 
înfăţişări diverse, înspăimîntînd copiii, ba care chiar mint. Minciuna ţine 
doar de zona umanului: fie ea „minciuna autentică" (ignoranţa interioară 

cu privire la ceea ce este) - urîtă nu doar de zei, ci şi de oameni; fie 
„minciuna în cuvinte", folositoare deseori omului (minciuna inventată şi 
exprimată public, fie pentru a ne feri de pericole, fie - sub forma mitului 
- pentru a ne ajuta să aproximăm un adevăr la care nu avem, altfel, deplin 
acces) (382a-e). Al doilea „canon" sau „lege" a cetăţii ideale sună aşa: 

„Zeii să nu apară drept vrăjitori fiindcă, chipurile, s-ar preschimba pe ei înşişi, 
şi nici ca ei să ne amăgească cu minciuni, prin vorbă sau faptă" (383a). 

Pentru că „paznicii urmează să devină oameni cu frică de cele sfinte şi 
divini" (desigur, „în măsura posibilului pentru om"), „oameni ce îi vor 
cinsti pe zei şi pe părinţi", ei trebuie să asimileze aceste „legi", iar în cetatea 
ideală ei trebuie chiar să fie încarnarea acestora. Căci caracterele se formează, 
mimetic, prin intemalizarea „legilor". 


386a-389a 


Dar paznicii ideali trebuie să aibă şi virtutea vitejiei. Cum se educă 
ea? în acelaşi mod, prin adecvate poveşti („mituri") modelatoare de 
caracter, care trebuie compuse după alte reguli obligatorii (un nou „canon 
poetic"): Hadesul să nu mai fie demonizat, pentru a nu stîmi frica faţă de 
moarte (viteaz, pentru atenieni, e cel ce nu se teme în faţa morţii, mai 
ales a morţii pe cîmpul de bătaie) - 386c; să nu mai fie folosite denumiri 
cumplite cum sînt Styx, subpămînteni, descărnaţi etc., care îi înfioară pe 
copii, îi fac mai emotivi şi mai slabi de înger - 387b-c; să se interzică 
bocetele şi jelaniile oamenilor de renume sau zeilor, căci ele sînt apanajul 
femeilor sau al firilor decăzute - 387d; să se cenzureze rîsul excesiv, căci 
e nepotrivit pentru bărbaţii aleşi, ca şi pentru zei, fiindcă vădeşte o 
nestăpînire de caracter - 388e etc. 


389b-392c 


Cumpătarea e virtutea ce urmează în dezbaterea despre educaţia 
paznicilor. Discuţia începe cu o subliniere a supremaţiei valorii adevărului. 
Totuşi, cum s-a mai spus, minciuna poate fi şi ea utilă pentru oameni, 
pentru anumiţi oameni, nu pentru toţi, anume pentru cei ce îi conduc pe 

alţii: medici, conducători politici, legiuitori, antrenori sportivi etc. Gîndind 
oarecum utilitarist, Platon crede că minciuna e justificată în cazul 
„cîrmuitorilor cetăţii" dacă ea are drept consecinţă „folosul cetăţii"; în 
schimb, supuşilor nu li se dă voie să mintă. De ce? Nu din raţiuni utilitariste 
(în fond, s-ar putea spune şi despre supuşi ceea ce s-a spus despre 
cîrmuitori), ci pentru că numai printr-un asemenea aranjament social 
artificial „îi iese" lui Platon virtutea cumpătării: cetatea cumpătată e aceea 
în care „cetăţenii (trebuie) să fie supuşi stăpînilor şi să fie ei înşişi stăpîni 
peste plăcerile băuturii, mîncării şi iubirii" (389e). Cumpătarea e 
capacitatea de stăpînire „raţională" a rebeliunilor sufletului (sau a 
elementelor turbulente din cetate). Un „canon" specific intră şi aici în 
acţiune: zeii nu trebuie prezentaţi în ipostaze în care se află dominaţi de 
pasiuni, bărbaţii adevăraţi trebuie să fie arătaţi ca îndurînd cu tărie totul 
şi ca fiind indiferenţi la daruri şi bani, ca temători faţă de zei. Ilustrări 
din Homer concretizează pledoaria (390d-391e). 

Şi dacă pînă aici (392a) s-a vorbit despre „legile" compunerii de mituri 
despre zei, daimoni şi eroi, mai trebuie spus cum ar trebui vorbit despre 
oameni. Fără a epuiza subiectul, ecoul Cărţii I răzbate în această discuţie: 
trebuie să-i educăm pe tineri într-un spirit contrar celui propovăduit de 
poeţii şi retorii care afirmă că poţi fi fericit şi dacă eşti ticălos, că oamenii 
drepţi sînt nefericiţi, că nedreptatea e folositoare dacă nu e dată în vileag şi 
că dreptatea e bunul altuia şi păguboasă pentru cel ce o practică. Viziunea 
despre dreptate propusă de sofistul Thrasymachos e veştejită încă o dată, 
din perspectivă pedagogică acum. Ea va fi obiectul unui interes special în 
continuarea dialogului. 


392c-403c 


Un nou capitol se deschide acum în ceea ce priveşte compunerea 
„miturilor" folosite ca instrument didactic: nu mai interesează care e 
conţinutul lor, ci care sînt mijloacele de exprimare cele mai adecvate (nu 
„ce trebuie spus", ci „cum trebuie spus" - 398b). Toate operele poeţilor şi 
povestitorilor sînt relatări ale unor fapte prezente, trecute sau viitoare (392d). 
Modurile de exprimare a acestor fapte sînt trei: istorisirea (ditirambii), 
imitaţia (tragedia şi comedia) şi un amestec al acestora (poezia epică) (394c). 
Problema centrală a acestui fragment nu e aceea, cum ar putea părea, a 
teoretizării genurilor literare şi a calităţii lor estetice; problema centrală 

rămîne aceea a educării paznicilor (acei „artizani desăvîrşiţi ai libertăţii 
cetăţii") ca fiinţe virtuoase (viteze, cumpătate, cucernice, libere etc.). Or, 
„omul vrednic" nu se va preta niciodată la a fi un imitator vulgar („bărbaţi 
fiind, să imite o femeie, fie tînără, fie bătrînă, ori pe una suduindu-şi 
bărbatul", ori pe sclavi etc. - 395d). Pe scurt, în singura cetate (397e) în 
care fiecare om nu face decît un singur gen de lucru (cizmarul e doar 
cizmar, nu cizmar şi corăbier etc.) nu poate fi conceput un om vrednic ce să 
se împartă, precum varii speţe de imitatori, în mai multe (397e); omul de 
ispravă, ca şi poetul de ispravă, se va exprimaîn registrul „istorisirii" (398b). 
„Canonul" educării oştenilor se completează, aşadar, cu acest detaliu de 
formă literară, printr-o soluţie opusă gustului comun, atras mai ales de 
teatru şi de poezia epică. 

Dar Platon merge mult mai departe cu detaliile: îl interesează acum 
problema „modului de a cînta şi aceea a melodiei" (398c). De ce, oare? 
Din acelaşi motiv pedagogico-moral. A evita ritmurile melodice care ar 
putea avea ca efect, prin ascultare repetată, moleşirea sufletului, trîndăvia, 
beţia incontinentă (398e). Armoniile bazate pe modul „ionic" şi „lidian" 
vor fi, de aceea, prohibite, căci ele nu sînt potrivite sufletelor războinice, 
ci sufletelor de cheflii irecuperabili. Aşa cum modul „canonic" de 
exprimare verbală trebuia să reproducă modul de exprimare al „bărbatului 
adevărat", tot aşa tipul bun de armonie trebuie să imite „vocea şi intonaţia 
unui bărbat adevărat" (399a). Tipurile de armonie muzicală sînt capabile 
să plămădească suflete viteze sau cumpătate, ori contrariile lor. De aceea 
„nu-i vom păstra în cetate pe aceia care meşteresc harpe, «harpe 
triunghiulare» şi toate instrumentele care au multe corzi şi pot cuprinde 
toate armoniile" (399d), căci ele nu sînt armoniile forţei şi cumpătării. în 
schimb, îi vom lăsa pe flautişti, naişti, pe cei ce cîntă la liră ori citheră 
(ibid.), căci aşa e „raţional" (399e) să fie. Aici nu realizabilitatea practică 
îl interesează pe Platon, ci sculptarea pe plan pur raţional, „ca într-un 
vis", a caracterului moral, imprimînd cetăţii „ritmurile unei vieţi ordonate 
şi viteze" (400a): 

„Aceasta pentru ca nu cumva paznicii, fiind crescuţi cu ajutorul imaginilor în 

urîciune, culegînd şi păscînd, ca într-o păşune rea, în fiece zi, cîte puţin din 

întregul ei, să primească pe nesimţite un mare rău în sufletele lor" (401c). 

Tipurile de ritmuri sînt apoi trecute în revistă în legătura lor cu tipurile 
de caracter (400a-). Maniera de abordare nu e surprinzătoare, pentru că 

unul din principiile educaţiei greceşti era acela al armoniei, al rezonanţei 
reciproce a valorilor estetice şi morale. Ritmul frumos şi armonia frumoasă 
dau naştere şi sînt produsul unor firi bune, ele urmînd exprimarea frumoasă 
şi chiar aspectul fizic şi ţinuta frumoase. Idealul grec de om e prins în 
această armonie: 

„Dacă s-ar întîmpla ca cineva să aibă un caracter frumos al sufletului şi o 
înfăţişare pe potriva sufletului, în armonie cu el, părtaşă la acelaşi model, 
un astfel de om ar fi cea mai frumoasă privelişte pentru cel ce l-ar putea 
privi" (402d). 

Virtuţile caracterului astfel educate se revarsă în toate manifestările 
omului, de la comportamentul pe cîmpul de luptă la cel erotic: există o 
iubire trupească rea şi o „iubire cuvenită", iar aceasta din urmă trebuie 
normată prin „legi" corespunzătoare (403b). 

Aici se încheie discuţia privind educaţia prin arta Muzelor. 


403c-412b 


Urmează dezbaterea celeilalte mari direcţii pedagogice: cea întemeiată 
pe gimnastică. Platon e din nou scrupulos în descrierea reţetelor cetăţii 
ideale din punctul de vedere al clădirii trupurilor aşa cum se cuvine unor 
paznici adevăraţi; ni se oferă o paletă întreagă de indicaţii culinare, bahice, 
medicale. Concl uzia brutală e că în cetatea din vis cei neisprăviţi trupeşte 
trebuie lăsaţi să moară, iar cei rău alcătuiţi sufleteşte trebuie omorîţi. 
Această selecţie artificială fără scrupule, de inspiraţie spartană, dar dusă 
la extrem, e ponderată de principiul că adevăratul conducător (nu 
meşteşugarii, ţăranii etc.) trebuie educat în spiritul unui echilibru între 
cultivarea sufletului (ce, singură, duce la moliciune şi blîndeţe) şi cultivarea 
trupului (ce, singură, duce la brutalitate şi duritate). Armonia lor duce la 
cumpătare şi vitejie, care sînt adevăratele virtuţi ale caracterului, rezultat 
al unei „armonizări" între moduri de'a fi extreme (pasajul evocă, avant 
la lettre, ideea măsurii juste din teoria aristotelică a virtuţii). Conducătorul 
de care are nevoie „statul nostru" e „cel ce îmbină cel mai bine gimnastica 
cu arta muzelor" (412a). 

412c-427c 


Următorul pasaj e conclusiv cu privire la cine trebuie să conducă cetatea. 
Sigur, cei mai plini de virtuţi. Dar aceştia sînt şi cei ce trebuie să respecte 
un principiu sacru: întreaga lor viaţă, imuni la ispite sau ameninţări, să facă 
„ceea ce este cel mai bine pentru cetate“ (412e). în acest spirit trebuie 
crescuţi de mici conducătorii, departe de forţa coruptivă a nedreptăţilor, şi 
testaţi prin supunere la suferinţe şi la tentaţii de tot felul. Numai cei ce vor 
rezista acestora pot deveni „paznici desăvîrşiţi", conducători ai treburilor 
cetăţii. Cei mai tineri şi mai cruzi vor deveni „ajutoarele 11 lor, paznicii 
auxiliari însărcinaţi cu paza cetăţii în faţa duşmanilor. 

Această schemă a cetăţii şi aceste raporturi ierarhice trebuie întărite 
printr-o educaţie adecvată, prin furnizarea unor mituri anume plăsmuite. 
Unul din ele e prezentat chiar aici: e vorba de mitul raselor metalice. 

Mitul acesta e menit să acrediteze ideea că toţi locuitorii unei cetăţi 
trebuie să se privească drept „fraţi", plămădiţi din acelaşi pămînt, dar avînd 
„compoziţii" diferite. Pe unii zeii i-au amestecat cu aur (conducătorii), pe 
alţii - cu argint (ajutoarele), pe alţii - cu fier şi aramă (agricultorii şi 
meseriaşii). Ierarhia e dată de valoarea acestor metale şi e fixă, hotărîtă de 
divinitate. Amestecul metalelor e de nedorit şi fatal pentru cetate (spune o 
profeţie), şi chiar dacă el ar apărea, cei avînd în ei aur sau argint tot la 
conducerea cetăţii ar trebui propulsaţi, după cum cei din fier, chiar născuţi 
dintr-un părinte conducător, vor fi decăzuţi la poziţia pe care o merită. 
Introdusă în tradiţie, această poveste ar putea, credea Socrate, să menţină 
unitatea cetăţii în structura ideală astfel stabilită (414d-415d). 

De aici rezultă alte cîteva „legi" pentru uzul paznicilor. Caracterul lor 
„ideal" este iarăşi cît se poate de evident: nici un paznic nu trebuie să aibă 
avere proprie, nici casă nedeschisă oricui ar vrea să intre; ei trebuie să 
mănînce la mese comune şi să nu aibă de-a face cu aurul şi argintul care 
i-ar putea corupe; nu trebuie să bea sau să mănînce din cupe preţioase, ci să 
primească o simbrie strict necesară adunată de la concetăţeni (416d-417b). 
Acest model imaginar e departe de realităţile politice şi umane ale Atenei. 

întrebarea interlocutorului lui Socrate e firească: unde mai e atunci 
fericirea? Asemenea oameni, care nici măcar o simbrie îndestulătoare nu 
iau (ca să nu poată pleca pe cont propriu ori să-şi ia curtezane), ci doar 
mîncare, în schimbul serviciului lor, par mai degrabă nişte nenorociţi, nu 
conducători atotputernici şi fericiţi ai cetăţii. 

încă o dată reiese aici, din răspunsul lui Socrate, că demersul său e unul 
pur metodologic: scopul pe care îl urmăreşte e să construiască mintal cetatea 
fericită, nu să elaboreze condiţiile practice pentru ca un grup de oameni să fie 
fericiţi. Dacă demersul ar fi fost unul politic-pragmalic, ar fi fost nefiresc să 
îi „pedepseşti" astfel pe conducători. Aşa, fizionomia clasei paznicilor trebuie 
modelată după rigorile conceptuale ale exigenţelor ideale ale cetăţii drepte, 
în care paznicii au un rol univoc definit (420e). Sigur, ei ar putea fi descrişi 
şi ca în viaţa de fiecare zi, ospătîndu-se şi bucurîndu-se de viaţă. Dar aşa am 
scăpa din vedere „fericirea obştii întregi", care e un soi de model ideal la care 
paznicii şi ajutoarele lor trebuie „siliţi" să „participe" (420e-421c). 

Cetatea ideală trebuie să se mai ferească de bogăţie şi de sărăcie, care 
ambele corup sufletul şi degradează calitatea produselor muncii. în plus, 
bogăţia moleşeşte la război, punînd în pericol securitatea cetăţii. Ţelul unei 
cetăţi e să fie unită şi fericită, nu să explodeze demografic, iar o „lege" 
obligă paznicii să vegheze la aceasta (423c). Principiul funcţiei unice obligă 
la ierarhizarea oamenilor după merit, nu după origine (423d). Iar caracterul 
subversiv al schimbărilor trebuie să-i îndemne să păstreze cu sfinţenie legile 
existente şi să evite inovaţiile (424a-d). „Educaţia în spiritul legilor" la 
aceasta duce, aşa încît nu e nevoie să prescrii unor bărbaţi de ispravă toate 
normele neînsemnate ale vieţii de fiecare zi; ele vor rezulta din fondul 
cultural asimilat şi din principiile generale, o dată cunoscute (425b-427a). 
Cu această apologie conservatoare a tradiţiei strămoşeşti se încheie „durarea 
cetăţii" ideale. Umiează „căutarea în interiorul ei" sau definirea dreptăţii şi 
nedreptăţii. 

După un intermezzo în care virtuţile cetăţii (şi, în paralel, ale 
sufletului) sînt definite în termenii caracteristicilor cetăţii (şi sufletului) 
„aşezate cu mintea", Cartea a IlI-a reia discuţia despre constituţia cetăţii 
lăsată la 427c, cu abordarea amănunţită a temei abia lansate acolo, aceea 
a „posesiei comune a femeilor şi copiilor" (temă care, logic, „trebuia 
spusă în continuare atunci" - 451c). 


449b-473d 


La solicitarea interlocutorilor săi, Socrate reia în amănunt tema 
comunizării femeilor şi copiilor într-un fragment dispus aparent întîmplător 
în structura lucrării. Socrate îi avertizează însă că vor auzi „multe lucruri 



Educaţia paznicilor (376d~427d) 


259 


anevoie de crezut" (450c), alît sub aspectul realizabilităţii practice, cît şi 
sub acela al acceptabilităţii morale. Căci aici s-a procedat la un experiment 
ideal („i-am aşezat cu mintea , pe bărbaţi, drept paznici ai unei turme" - 
45 ld) şi acum trebuie trase consecinţele sale logice („să fim consecvenţi, 
dîndu-le o naştere şi o creştere care să-i semene şi să privim dacă ne convine 
sau nu“ - 451 d). Socrate e de acord că „legile" ce vor fi propuse aici, dacă 
avem în vedere situaţia istorică reală („în situaţia de acum" - 452b), „vor 
stîmi un rîs ieşit din comun dacă ar fi puse în practică în felul pomenit" 
(452b), ele venind împotriva practicilor uzuale. De aceea trebuie stabilite 
posibilitatea lor şi dezii abilitatea lor (452e). 

După o argumentare destul de lungă, Socrate trage concluzia că în 
cetatea ideală femeile paznicilor trebuie să primească aceeaşi educaţie ca şi 
bărbaţii (arta Muzelor şi gimnastică) şi trebuie să fie asociate paznicilor 
pentru conducerea şi protecţia cetăţii, deoarece, din punctul de vedere al 
ocîrmuirii statului, bărbatul şi femeia nu au naturi distincte 1 : 

„Ajungem de unde am plecat şi cădem de acord că nu este împotriva 

naturii să dăm soţiilor de paznici arta Muzelor şi gimnastica" (456b). 

O asemenea „lege" este posibilă, în sensul că e „conformă cu natura" 
(456c). Ea e greu, dacă nu imposibil, de realizat practic, deoarece legile 
Atenei - zice Socrate - „ocolesc, pare-se, natura" (456c). Platon pare a 
vorbi aici despre o posibilitate practică, adică despre o situaţie contrafactuală 
de tipul: dacă lucrurile ar sta în Atena aşa şi aşa (deşi nu stau astfel), 
atunci femeile ar conduce cot la cot cu bărbaţii (deşi nu conduc). O 
asemenea legiuire este şi cea mai bună, deoarece cel mai bun lucru pentru 
o cetate este ca în ea să locuiască cei mai buni bărbaţi şi cele mai bune 
femei; or, arta Muzelor şi gimnastica produc astfel de oameni (456e). 

Platon numeşte această primă dificultate, legată de locul femeii în 
cetate („paznicii şi paznicele trebuie să facă totul la fel"), „primul val", 
sugerînd că el ne putea înghiţi, dar datorită ingeniozităţii lui Socrate am 
scăpat teferi (457b). 


1 Este acesta un „feminism avant la leit re \ cum afirmă unii comentatori? Nu 
cred. Scopul măsurilor „extraordinar de radicale" (Sayers) propuse de Platon nu 
e emanciparea femeilor, ci asigurarea unităţii perfecte a cetăţii (Annas), atît 
proprietatea, cît şi familia fiind considerate o sursă potenţială de conflict social 
într-o societate în care interesul cetăţii trebuia să domine netulburat. 

„Al doilea val“ e încă mai periculos; el e stîmit de „legea“: 

„Aceste femei să aparţină, toate, în comun, acestor bărbaţi, iar nimeni să 
nu trăiască separat cu vreuna: şi nici ca părintele să nu-şi cunoască copilul 
său, nici copilul — părintele" (457d). 

E încă şi mai îndoielnic să fie o asemenea legiuire atît posibilă, cît şi 
bună („cea mai mare îndoială s-ar ridica în legătură cu posibilitatea sau 
imposibilitatea legiuirii" - 457d). Lăsînd pentru sfîrşitul paragrafului 
chestiunea posibilului, Socrate pleacă aici de la „presupunerea că legiuirea e 
posibilă" (458b) şi urmăreşte cum ar reglementa-o în detaliu ipoteticii paznici 
ai cetăţii. Ceea ce se şi face în continuare (458d-). Reglementările particulare 
ale unei asemenea cetăţi prevăd „căsătoriile sacre", organizarea completă de 
către stat a căsătoriilor şi a relaţiilor sexuale, adoptarea unor reguli de selecţie 
naturală şi de eugenie (459e) etc. De ce toate acestea? Pentru că, încă o dată, 
scopul nostru în această dezbatere e unul singur: să aflăm ce sînt dreptatea şi 
nedreptatea (472b). Or, dreptatea cetăţii (nu a unei părţi a ei) e un fel de 
armonie, sănătate sau unitate a acesteia, şi e cel mai mare bine al ei (462a). 
Toate aceste legiuiri stranii ţintesc obţinerea unei cetăţi „în vorbe" cît mai 
neînvrăjbite (459e), avînd părţile cît mai pur definite („neamul paznicilor să 
rămînă (prin aceste legiuiri - V.M.) curat" - 460c). Binele cetăţii este ceea 
ce o leagă şi o ţine unită (462b); or, comunizarea averilor, femeilor şi copiilor 
asigură acest ideal, împiedicînd dezbinarea internă, şi chiar conflictele între 
cetăţile de acelaşi neam. Cîteva reglementări cu privire la război vizează 
menţinerea unităţii neamului grecesc în ansamblul său. 

In fine, problema posibilităţii unei asemenea con strucţii e pusă pe tapet 
(471c-). Importantă e aici distincţia dintre posibilitatea conceptuală (sau 
logică) şi posibilitatea practică (fezabilitatea): „Nu mă sili, deci, la aşa 
ceva, să arătăm că cele înfăţişate cu mintea sînt întocmai şi în faptă. Ci, 
dacă am fi în stare să arătăm cum s-ar putea dura o cetate cît mai înrudită 
cu cea din vorbele noastre, să spunem că am aflat posibilitatea celor cerute 
de tine" (473a). Prin urmare, posibilitatea de care e vorba e posibilitatea 
practică a construirii unei asemenea cetăţi. Ea e pusă de Platon în termenii: 
ce condiţii trebuie introduse pentru a transforma posibilul logic („modelul" 
cetăţii alcătuit „cu mintea") în posibil practic (cetatea „pusă în practică"). 
Intre aceste planuri va exista întotdeauna o diferenţă. Dar ceea ce e de 
maximă relevanţă aici e că planul posibilului logic „are mai mult de-a face 
cu adevărul" (473a). Iar dialogul lui Platon e o căutare a adevărului, şi 

doar în subsidiar a condiţiilor fezabilităţii practice. Orice fel de cristalizare 
a unei soluţii pe planul practicului nu e decît o aproximare a cetăţii „gîndite“. 

Ce desparte cetăţile reale de cetatea-model? Această problemă vine ca 
un „al treilea val“, şi cel mai mare, peste interlocutori (473c): e ideea 
coincidenţei dintre filosofie şi puterea politică. Acesta e elementul central 
care face ca modelul cetăţii ideale să nu se regăsească pe deplin în realitate. 
Despre el va fi vorba în continuare, în paragraful despre firea filosofică 
(473d-) (vezi I, 1). 



Anexa 3. Legile -un dialog politic. 

O comparaţie între Republica şi Legile 


„Care va fi populaţia cetăţii voastre celei noi? Fi-va ea 
compusă din toţi cretanii care vor voi să se înscrie? Se 
pare că nu veţi primi pe toţi grecii ce se vor înfăţişa, deşi 
văd printre voi oameni din Argos, din Egina şi din multe 
alte localităţi ale Greciei. Cetăţenii de împroprietărit să 
fie în număr de 5040“ ( Legile , IV, 3; V, 8). 

„Deci cetatea, redusă la esenţial, ar consta din patru 
sau cinci oameni" (Republica 369a). 

„Legiuitorul e dator să cunoască proprietăţile nume¬ 
relor sau cel puţin ale celor mai favorabile pentru stat“ 
(. Legile , V, 8). 


Majoritatea comentatorilor Republicii consideră acest dialog drepto operă 
politică. Voi încerca, în această anexă, să demonstrez contrariul, comparînd 
Republica cu Legile, care mi se pare într-adevăr un dialog politic 1 . Sau, 


1 Leo Strauss observă acelaşi lucm, dar argumentarea sa e diferită de a mea: 
„Legile e opera cea mai politică a lui Platon. S-ar putea spune chiar că e vorba 
de singura sa operă politică, deoarece personajul principal din acest dialog, 
Străinul din Atena, edifică aici un cod de legi pentru o cetate care e pe punctul 
de a fi întemeiată, cu alte cuvinte, exercită efectiv o activitate politică. In 
Republica, Socrate întemeiază o cetate în cuvinte, altfel spus, nu în act; prin 
urmare. Republica nu prezintă, de fapt, ordinea politică cea mai bună, ci pune 
mai degrabă în lumină limitările, limitele şi, o dată cu ele, natura politicii" 
(L. Strauss, Argument et action des Lois de Platon, Vrin, Paris, 1990, p. 35). 

pentru a nu fi prea radical, voi susţine că, dacă Republica e o operă politică, 
atunci ea e una foarte specială, una de metafizică politică. Teza de bază a 
comentariului meu a fost aceea că Platon ne oferă în Republica o punere la 
lucru a metodei dialectice, în faza sa matură, pentru a analiza esenţa (Forma) 
dreptăţii. La fel de bine putea să îşi aplice metoda la conceptul de frumos. 
Nu acelaşi lucru face, însă, în Legile. Nu acelaşi lucru face în Omul politic, 
unde aplică metoda logică a diviziunii pentru definirea noţiunii de om politic. 

Voi compara, de aceea, specificul abordării cetăţii ideale (o temă comună 
în disputele politice şi juridice ale vremii) în cele două dialoguri menţionate 
în titlu, încercînd să acreditez interpretarea că în Legile ni se propune un 
model juridico-politic al cetăţii fericite, menit să depăşească neajunsurile 
„guvernămintelor existente", pe cînd în Republica găsim un model 
cvasimatematic al cetăţii fericite (drepte), copia dianoetică a Formei 
dreptăţii’. Cetatea construită în Legile e o copie a acestei copii ideale. 


1. Abordarea din Legile e una de factură istorică 
şi politică 

Dialogul acesta politic, ulterior Republicii, începe cu o precizare 
relevantă, care lipseşte din celălalt: „să vorbim acum despre legi şi politică" 
(Legile, I, 1). Şi, într-adevăr, despre ele se va vorbi. Ceea ce propune în 
detaliu Platon e un proiect de reformă politică a orînduielilor sociale 
existente, plecînd de la imperfecţiunile constituţiilor existente şi propunînd 
un experiment politic localizat undeva, într-o posibilă „colonie" a Cretei: 

„Astfel şi acum, dacă avem nevoie să constituim în chip desăvîrşit colonia 
noastră, trebuie să existe înăuntrul ei un organ care să cunoască mai întîi 
scopul politic, cum am zis, ce trebuie realizat, apoi pe ce căi se poate 
realiza şi care sînt legile, precum şi oamenii în stare să-l înfăptuiască". 3 


2 Pentru părerea opusă, vezi şi M.-P. Edmond, Le philosophe-roi. Platon et 
la politique, Payot, 1991: „Presupunem că nu există o ruptură sau o schimbare 
radicală de orientare între cele două dialoguri, între tema filosofului-rege şi cea 
a legislatorului" (p. 157). Mi se pare, totuşi, că argumentarea sa lasă impresia 
contrară. 

' Platon, Legile, Editura IRI, Bucureşti, 1995 (trad. de Şt. Bezdechi), XII, 11. 
Trimiterile se fac la această ediţie. 

Ceva de acest fel trebuie să fi propus Platon tiranilor din Syracuza. 
Abordarea factual-istorică şi politică e atît de evidentă aici, încît abia mai 
trebuie probată, ea fiind, de altfel, observată de comentatori. Iată numai 
cîteva mostre: Cărţile I şi II discută despre cauzele care au dat naştere, în 
cîteva cetăţi pe care interlocutorii le cunosc foarte bine, legislaţiei în vigoare, 
în speţă, legea a cărei justificare e analizată e aceea a „ospeţelor comune", 
adusă în discuţie de cretanul Clinias, şi aflată în vigoare în Sparta şi Creta, 
în tradiţia juridică a Cretei, această lege e justificată pe baza unui principiu 
tacit cu privire la război: toate statele (în interiorul lor şi în relaţiile cu alte 
state) se află într-un „război continuu"; pacea e doar un nume pentru 
pregătirea de război. într-o societate războinică, mesele comune erau mijloace 
de a întări unitatea membrilor comunităţii civice în jurul idealurilor cetăţii. 4 
Raţiunea utilitaristă a acestui principiu e explicită: „biruinţa trece la învingător 
toate bunurile celor învinşi" ( Legile , I, 2); prin urmare, prosperitatea socială 
şi culturală a cetăţilor se bazează pe o bogăţie astfel dobîndită. Oricît ar fi 
de brutală, aceasta era o stare de fapt. 

Personajul numit Atenianul vede totuşi neajunsuri în această judecată: 
bunul legiuitor nu va considera că binele cel mai mare al unui stat, criteriu 
ce orientează toată legislaţia lui, e războiul (I, 4), ci, mai degrabă, realizarea 
virtuţilor omeneşti şi divine (I, 6). Adevăratul legiuitor, acela care cunoaşte 
„spiritul şi înţelesul deplin (al legilor)", spre deosebire de magistralul de 
rînd (purtător doar al „opiniei adevărate"), va organiza conform raţiunii 
ansamblul cetăţii. Metoda sugerată de Atenian ne-o aminteşte pe cea din 
Republica', a face lista „legilor" ce au drept scop formarea variatelor virtuţi, 
în primul rînd a celor patru virtuţi cardinale (I, 7). Dar scopul şi articularea 


4 „La Sparta, toţi cetăţenii trebuie să ia masa în comun şi nu sînt scutiţi de 
această obligaţie decît dacă sînt reţinuţi de un sacrificiu pe care trebuie să-l 
facă sau de o vînătoare care s-a prelungit. Ei se reunesc la mese de circa 
cincisprezece bărbaţi, pentru a lua o masă frugală, moderat udată cu băuturi - 
admiterea într-un grup de convivi fiind supusă votului unanim. Tinerii asistă 
adesea la aceste mese comune cu scopul de a se instrui urmărind 
comportamentul adulţilor, ascultînd istorisirile unor fapte frumoase şi discuţiile 
despre afacerile statului. Fiecare spartan participă la cheltuielile acestor mese 
comune. Astfel, la Sparta ca şi în Creta, mesele comune funcţionează ca un fel 
de adunări civice. Trebuie totuşi observat că această convivialitate totală nu a 
funcţionat bine decît în epoca arhaică" (R. Lonis, La citi dans le monde grec, 
Nathan, 1994, pp. 177-178). 

demersului sînt, aici, complet diferite: ele se menţin constant la nivel 
islorico-empiric (se evocă habitudinile educaţionale din Sparta, se caută 
exemple de legi care se referă la folosul plăcerilor, se compară legislaţiile 
cunoscuteetc.); scopul e acum „îndreptarea 11 unorprevederi legale inadecvate 
(1, 7); în fine. Cartea a Il-a trece în revistă şi unele reforme ale artei Muzelor 
şi gimnasticii în vederea mai bunei educări a unor caractere virtuoase. Şi, 
cu toate că ni se vorbeşte şi aici de „silirea 11 poeţilor să evoce numai părţile 
frumoase ale personajelor etc., recomandările se menţin în zona fezabilului, 
cu exemple comparative din Egipt, Italia sau unele state barbare. 

Concluzia practică a interlocutorilor e că ospeţele comune sînt 
acceptabile în noua cetate şi că pot fi reglementate dacă sînt controlate şi 
dirijate spre descoperirea şi formarea caracterelor, iar nu spre desfrîu. Beţia 
„cu măsură 11 e o beţie acceptabilă; dacă e excesivă, e preferabil să adoptăm 
legea cartaginezilor care interzice consumul vinului de către anumite 
persoane cu responsabilităţi, în împrejurări care ar putea afecta fericirea 
comună (II, 14). 

„Legile 11 din cetatea ideală a Republicii sînt ipostaze împinse la limită 
ale prevederilor juridice din Legile. De pildă, comunizarea femeilor şi copiilor 
din Republica e o trecere la limită a unor reale reglementări şi tradiţii spartane 
(şi cretane), considerate de Platon ca superioare celor ateniene: 

„Voi (cretanii) vă asemănaţi mai mult cu nişte soldaţi sub corturi decît cu 
nişte cetăţeni. Tineretul vostru este ca o herghelie de mînji ce pasc împreună 
într-o pajişte cu un singur păstor comun. Părinţii n-au drept, la voi, a 
smulge copilul din societatea celorlalţi cu tot caracterul lor sălbatic şi 
brutal, de a-1 creşte în casa părintească, a-i da un educator particular şi de 
a-1 forma alintîndu-1 cu mîngîieri şi slujindu-se de celelalte mijloace 
potrivite în educaţia copiilor 11 ( Legile , II, 10). 

Sau: Atenianul îl întreabă pe cretan cu ce scop s-a dat în Creta legea ce 
reglementează ospeţele comune, exerciţiile de luptă şi felul de arme (I, 1). 
Iar cretanul îi explică geneza acestei legi şi a instituţiilor asociate prin cauze 
sociale şi naturale: relieful accidentat al Cretei a impus armele uşoare; starea 
permanentă de război a impus mesele comune etc. (I, 2). Aici procedura nu 
e de tipul: stipulez anumite condiţii (ideale) privitoare la structura cetăţii 
(e.g. eliminarea proprietăţii private, armonia perfectă între cetăţeni şi grupuri 
de cetăţeni, unicitatea funcţiei asociată cetăţeanului sau grupului de cetăţeni 
etc.) pentru a obţine, în final, o definiţie de tip genetic, deosebit de „pură 11 , a 

virtuţii dreptăţii. Dimpotrivă, se pleacă acum de la constatarea unei stări de 
fapt istorice (o anumită legislaţie şi anumite neajunsuri înregistrate în experienţa 
guvernării) şi se încearcă determinarea cauzelor care au provocat-o 
(e.g. mentalitatea că starea naturală a unei cetăţi e starea de război („binele 
unui stat e războiul' 1 )). Observaţia că o cetate se află într-o „stare de război 
continuu" e o generalizare empirică şi indică faptul că cetăţile reale nu pot fi 
niciodată drepte în sensul definit în Republica. 

„Legile" cetăţii ideale din Republica sînt stipulări ale participanţilor 
la acel dialog pentru a obţine în final o elucidare a naturii dreptăţii 
(nedreptăţii), pe cînd legile din Legile sînt fire în ţesătura juridică a unui 
model istoric, realizabil în circumstanţele epocii (I, 6). 


2. Cetatea ideală din Republica 

e un model „matematic" al armoniei sociale 

„învăţaţii spun că Cerul şi Pâmîntul, zeii şi oamenii trăiesc în unire, 
prietenie, armonie, înţelepciune şi dreptate, de aceea Universul acesta se 
numeşte Cosmos şi nu haos, şi nici neînfrînare. Sînt de părere că tu nu te 
gîndeşti la acestea şi, deşi eşti atît de învăţat, nu-ţi dai seama că egalitatea 
geometrică are mare putere şi printre zei, şi printre oameni" ( Gorg. 508a). 

Teza comentariului nostru e că în Republica avem nu atît un model de 
inspiraţie istorică al cetăţii drepte, cît unul de inspiraţie matematică, asemănător 
modelului cerului realizat de astronomia matematică. Republica a fost 
terminată, probabil, în anul 375 î.Hr., în perioada metafizică a lui Platon, o 
perioadă de succese matematice în care Hippocrates, Archytas, Eudoxos şi 
Platon însuşi au rezolvat problema duplicării cubului 5 , o perioadă îndepărtată 
de prima sa experienţă politică nereuşită la Siracuza (398 î.Hr.), ca şi de 
celelalte două tentative ce vor urma (în 367 şi 361 î.Hr.). Nu mi se pare 
nefiresc, prin urmare, să cred că Platon a încercat acum să rezolve problema 
dreptăţii (armoniei sociale) „ca pe o problemă de geometrie", după cum va 
încerca să o rezolve în Legile, la sfîrşitul vieţii, ca pe o problemă legislativă. 

Ce înseamnă, la Platon, a pune şi a rezolva o problemă de geometrie? 
Geometria nu avea încă forma ipotetico-deductivă euclidiană. Demonstrarea 
unei probleme însemna construirea, pe datele de bază, a unei figuri 


D. Fowler, op. cit., p. 114. 

geometrice auxiliare, în cadrul căreia urmaşă apară rezultatul (diagramma 
înseamnă, ambiguu, atît figură geometrică, cît şi demonstraţie) 6 . Construcţia 
ca atare formează aici demonstraţia. 

Universul fizic e tratat apoi, prin introducerea unor ipoteze 
simplificatoare ideale, ca o figură geometrică, tocmai pentru a face să-i 
apară armonia, perfecţiunea interioară. Platon postulează, pentru aceasta, 
în Timaios, ipoteza contrafactuală că Lumea e un corp viu, corpul fiind 
un solid perfect: o sferă. Sufletul Lumii, sursa mişcării sale, este format 
din două mari cercuri ale sferei care se intersectează în două puncte 
diametral opuse (punctele echinocţiale). Primul are mişcarea uniformă a 
sferei în evoluţie, mişcarea diurnă de la est la vest, comună tuturor 
corpurilor cereşti. Al doilea cerc, oblic în raport cu primul, are o mişcare 
în sens opus şi antrenează şapte cercuri inegale ale căror durate de revoluţie 
nu sînt egale şi care sînt plasate faţă de Terra la distanţe conform progresiei 
duble (sînt cercurile celor şapte planete: al Lunii, al Soarelui, al lui Venus, 
al lui Mercur, al lui Jupiter, al lui Marte şi al lui Saturn). 

Corpurile lumii sensibile, spre deosebire de cele cereşti, sînt compuse 
din patru elemente: Pămînt, Apă, Aer şi Foc. Ele sînt formate din particule 
care au forme poliedrice convexe regulate: hexaedru sau cub -pentru Pămînt, 
icosaedru - pentru Apă, octaedru - pentru Aer, tetraedru - pentru Foc 
( Ţim. 53c-56e). Ele se pot combina după reguli geometrice 7 . Ideeae reluată 
cu al cincilea element, eterul, în Legile: 

„Potrivit raţiunii fireşti, trebuie să admitem că există cinci corpuri solide, 
din care se poate plăsmui tot ce e mai frumos şi mai de seamă pe lumea 
asta, pe cînd toată materia cealaltă are doar o formă. Cinci fiind numărul 
corpurilor, cată să recunoaştem că unul din ele e focul, altul apa, al treilea 
aerul, al patrulea pămîntul, iar al cincilea eterul, şi după felul în care în 
alcătuirile lor precumpăneşte cutare sau cutare din aceste elemente, iau 
naştere tot felul de vieţuitoare de toate neamurile" (Legile , XIII, 381). 

Nota distinctivă a divinităţii sau a corpurilor cereşti apropiate de divin 
este că sînt mişcate de o inteligenţă cosmică, după legi matematice 
desăvîrşite, aceleaşi peste tot, care creează o „armonie" demnă de admiraţie 


6 Vezi un exemplu în Fowler, op. cir., pp. 32-39. 

7 Cf. E. Barbin, M. Caveing (coord.), Les philosophes et Ies mathematiques, 
Ellipses, Paris, 1996. 

(un kosmos). Cele ce se mişcă haotic, „fără regulă, fără chibzuinţă, fără 
uniformitate" au la bază impulsurile „nechibzuinţei" ( Legile , X, 8). 

Modelele matematice ale armoniei cereşti sînt ştiinţa cea mai înaltă 
despre natură şi divinitate şi cea mai aptă să facă pe cineva înţelept şi bun 
(XIII, 977-979). Nu e întîmplător căPlaton le vede aplicaţiile şi la domeniul 
dreptăţii sau al frumosului moral, dacă vrem să le cunoaştem şi pe acestea 
în esenţa lor: 

„Dar lucrul cel mai de seamă e că în număr e temelia tuturor bunurilor şi, pe 
de altă parte, nu e pricina nici unui rău. Lucrul e uşor de constatat şi se va 
vedea numaidecît. Aşa, de pildă, orice mişcare nechibzuită, fără rînduialâ, 
lipsită de cuviinţă, de ritm şi de armonie, şi toate cele întinate de vreun rău 
oarecare, sînt lipsite de orice număr, şi la acest lucru cată să ia aminte cel care 
vrea să-şi sfîrşească viaţa într-un chip plăcut lui Dumnezeu. Căci binele, 
dreptatea şi frumosul, nimeni, dacă e lipsit de opinia adevărată, nu le poate 
cunoaşte, dacă nu-şi dă seama de esenţa lor numerică în aşa fel încît să se 
poată convinge atît pe el însuşi, cît şi pe alţii" ( Legile , XIII, 978). 

Analogia făcută aici între construcţia matematică a Cerului şi cea a 
dreptăţii e edificatoare. In Republica, dreptatea, ca şi cumpătarea, „este un 
fel de kosmos “ ( Rep. 430e), o „armonie" funcţională a părţilor cetăţii şi a 
părţilor sufletului, iar nedreptatea e „dezbinarea celor trei părţi" (Rep. 443e; 
444b). Platon face, în Republica 369a, un exerciţiu de combinatorică a 
„elementelor" pentru a defini dreptatea, perfect analog exerciţiului de 
combinatorică a elementelor naturale din construcţia Cosmosului fizic 
evocată mai sus (evident, fără ingrediente geometrice sau calculatorii; 
analogia e la nivelul metodei de argumentare). Căci chiar aceasta e menirea 
filosofului: avînd a face cu „ceea ce e divin şi supus ordinii", devine el 
însuşi o fiinţă „supusă ordinii" („în măsura în care aceasta este posibil 
pentru un om"), ba, mai mult, „împlîntă acele tipuri pe care le vede dincolo 
(în lumea ordonată a Formelor - V.M.) în caracterele oamenilor, atît în 
viaţa privată, cît şi în cea publică" (Rep. 500d). Fiinţa umană, ca şi societatea, 
fac parte din ansamblul armoniei divine 8 . 


8 O intuiţie similară întîlnim la J.-P. Vernant: „Guvernat de legea isonomiei, 
universul social capătă forma unui cosmos circular şi centrat, în care fiecare 
cetăţean - fiind asemenea tuturor celorlalţi - va avea de parcurs întregul circuit, 
ocupînd şi cedînd succesiv, în conformitate cu scurgerea ordonată a timpului, 

„Căci raţiunea, deşi frumoasă, însă fiind înceată şi calmă, firul ei are 
trebuinţă de legături, pentru ca firul de aur să poată conduce pe celelalte. 
Modul acesta de a ne reprezenta pe fiecare din noi ca o maşină însufleţită 
păstrează virtuţii toate drepturile sale, explică ce vrea să zică superior sau 
inferior sieşi şi ne face a înţelege că atît orice om, cunoscător priceput al 
acestei mişcări interioare, trebuie să trăiască potrivit cu această cunoştinţă, 
precum şi orice stat trebuie să consfinţească cunoştinţa aceasta - fie că i-a 
inspirat-o un zeu, fie că o are de la vreun om care va fi descoperit-o el 
însuşi - ca lege a administraţiei sale lăuntrice, cît şi în legăturile sale cu 
celelalte state" (Legile, I, 13). 

Lumea sensibilă redusă la esenţial e formată din cinci elemente. In 
mod analog, cetatea, „redusă la esenţial", e formată din „patru sau cinci" 
elemente (oameni) (Rep. 369e) 9 . Fiecare om are anumite nevoi raţionale 
care trebuie satisfăcute prin interacţii reciproce (Rep. 369b). Fiecare om 
are doar o funcţie caracteristică (370c). între aceste elemente există relaţii 
de interacţiune reciprocă (schimb de produse şi activităţi) analoage celor 
geometrice dintre figurile elementare. 

Dar, într-o asemenea cetate minimală, nu se poate asigura o 
corespondenţă între funcţiile existente (prea puţine) şi nevoi. De aceea ea 
trebuie extinsă; trebuie construit analogul figurii geometrice auxiliare. Se 


toate poziţiile simetrice care compun spaţiul civic" (Originile gîndirii greceşti, 
p. 131). Dar şi la L. Robin: „Individul este microcosmul pentru care cetatea 
reprezintă macrocosmul, modelul său. însă, la rîndul său, aceasta este tot un 
microcosm, o imitaţie a lumii, realizată de oameni care ştiu precis ce aspecte 
matematice şi muzicale posedă această lume. în cele din urmă, macrocosmul 
care este lumea constituie, de asemenea, o imagine; căci Zeul care a creat-o a 
avut un model, lumea inteligibilă" (Platon, p. 239). 

9 în ciuda unei interpretări care, pe ansamblu, mi se pare superficială, 
Michel-Pierre Edmond observă judicios că oamenii din cetatea ideală sînt indivizi 
oarecare, abstracţi, nu indivizi bio-sociali, circumscrişi istoric: suprimarea 
proprietăţii private echivalează, după acest autor, cu „suprimarea dorinţelor" 
legate de posesiune; „ceea ce înseamnă, în cele din urmă, că se suprimă şi sursa, 
anume corpul! Pe scurt, paznicii nu mai au corpuri! Ceea ce rămîne nu mai este, 
pentru fiecare din ei, decît o parte dintr-un mare corp care nu aparţine nimănui... 
Abordarea cantitativă reduce paznicii la echivalentul unor puncte geometrice “ 
(Le philosophe-roi, Platon et la politique, Payot, 1991, p. 89). 

vor stipula în noua cetate ţesători şi cizmari, dulgheri, fierari, neguţători, 
precupeţi, navigatori etc., şi chiar un surplus de produse, pentru a permite 
existenţa schimbului între cetăţi („să producă nu numai cele necesare", 
371a). Dar nota distinctivă a acestei cetăţi, „care a crescut îndeajuns", rămîne 
aceea că e făcută „pentru satisfacerea necesarului" (373b), adică imaginînd 
funcţii (activităţi) numai pentru satisfacerea nevoilor raţionale ale membrilor 
cetăţii. Viaţa unei asemenea comunităţi va fi destul de austeră (372a-d). 
Totuşi, ea e numită „cetate sănătoasă" sau „cetate adevărată" (372e) tocmai 
pentru că nu depăşeşte „hotarul necesarului". în cadrul ei, dreptatea şi 
nedreptatea sînt greu vizibile şi, de aceea, probabil, Adeimantos le localizează 
- greşit, în acea fază a discuţiei - într-o anume nevoie (372a). 

O cetate în care nevoilor raţionale ale oamenilor li se adaugă nevoile 
iraţionale (locuinţe de lux, mîncăruri sofisticate, curtezane, muzici, coafură, 
armată etc.) va fi o „cetate de lux" sau o „cetate a porcilor" - mult mai 
aproape, totuşi, de aparenţa unei cetăţi reale, şi în care, crede Platon, „am 
putea vet/ea degrabă în ce fel pătrunde dreptatea şi nedreptatea" {Rep. 372e); 
am putea vedea, în această construcţie raţională, teorema căutată. „Cetatea 
luxului" stă sub semnul „depăşirii hotarului necesarului", ceea ce ne duce 
cu gîndul la războaie de cucerire şi jafuri, la existenţa unei oştiri regulate, 
a meseriei de ostaş, supusă şi ea principiului oikeiopragiei - ceea ce înseamnă 
că vom avea o clasă specializată de războinici („paznici auxiliari"), care nu 
fac nimic altceva. Aceştia ar trebui, pentru ca funcţia lor să fie împlinită, să 
fie imaginaţi cu o serie de adecvate calităţi: înflăcărare, iuţime, forţă, fire 
fdosofică {Rep. 374b-376c). Descrierea strategiei de educaţie ideală a acestor 
paznici ideali (ignorînd aproape total alte elemente fundamentale de 
legislaţie, atît de prezente în discuţiile istoricilor, în Legile sau în Politica 
lui Aristotel) se face tocmai pentru a facilita atingerea ultimului scop urmărit 
aici: definirea virtuţii dreptăţii (376d-). 

„Cetatea luxului" e formată dintr-un număr mare (dar neprecizat - o 
dovadă în plus că interesul practic-politic e minim) de indivizi, fiecare 
avînd anumite nevoi raţionale şi iraţionale; fiecare individ are, totodată, o 
singură funcţie în cetate (acesta e principiul oikeiopragiei)-, nevoia iraţională 
(„ne-necesară") de hrană de lux duce la nevoia iraţională de terenuri agricole 
suplimentare, care duce, în mod logic, la necesitatea cuceririi unor pămînturi 
vecine, adică la război, ceea ce, la rîndu-i, presupune „o întreagă armată", 
ceea ce - în combinaţie cu principiul oikeiopragiei - presupune o clasă 
specializată de paznici (373b-374b). Cam aceasta e geneza logică a cetăţii 
ideale din Republica. în cadrul ei va fi definită o armonie desăvîrşită 

(i dikaiosyne ). Ipotezele simplificatoare ideale propuse de Platon au fost 
prezentate în III, 5. 

Dimpotrivă, aerul pe care-1 respiră Legile e complet diferit. în loc 
de o ipotetică şi contrafactuală combinatorică a indivizilor, asemănătoare 
celei a elementelor Cosmosului, avem aici o explicaţie genetică (istorică) 
a naşterii cetăţii, prin reîntoarcerea „la originea timpului aproape infinit 11 
cînd „s-au întemeiat cele dintîi societăţi 11 şi legi ( Legile , III, 1). în locul 
unicei cetăţi minimale, găsim la aceste origini istorice „un număr uimitor 
de state 11 , multe din ele nimicite între timp, care şi-au schimbat pe 
parcurs forma de guvernămînt, moravurile, bunăstarea. Abordarea 
descriptiv-istorică e izbitoare şi e complet străină construcţiei ipotetice 
(„aşa, ca într-o poveste 11 ) din Republica. în timp ce în Republica lipseşte 
orice încercare de explicare cauzală a naşterii cetăţii, aceasta e, prin 
contrast, marca demersului din Legile: „Să încercăm a descrie, dacă e 
posibil, cauza acestor prefaceri: poate că ne va arăta formarea şi dezvoltarea 
guvernămintelor 11 (III, 1). Invocarea „potopului 11 , a „singurătăţii imense 
şi înspăimântătoare 11 a perioadei postdiluviene, a trăsăturilor vîrstei de 
aur, a primelor forme de guvernămînt: patriarhatul, aristocraţia (monarhia) 
etc., ca şi constantele raportări la guvernările Spartei, Cretei, Atenei, 
chiar şi ale unor cetăţi barbare - toate acestea îndepărtează complet această 
abordare de hieratismul logic al paginilor din Republica. Judecata nu se 
aplică în Legile „unor presupuneri vane, ci unor fapte reale şi certe 11 
(Legile, III, 5). 

Desigur, există unele asemănări de suprafaţă între demersul din 
Republica şi cel din Legile: în ambele se construieşte o cetate ideală, „prin 
raţiune 11 , „prin convorbiri 11 (Legile, III, 15), dar în timp ce în cel din urmă 
dialog proiectul propus are toate datele unui model implementabil („poate 
mă voi servi de constituţia aceasta pentru statul viitor 11 - III, 15), în primul 
există conştiinţa nerealizabilităţii sale practice. în timp ce în Legile avem 
un proiect politic propriu-zis, în Republica avem o „lămurire a ce anume 
este (dreptatea) 11 (Rep. 368c). în particular, în timp ce în Republica principiul 
oikeiopragiei e de o precizie şi o rigiditate logice extreme, în Legile el 
reapare, dar într-o ipostază aproximativă, sub fomia unor prevederi legale 
care pedepsesc practica, reală şi, probabil, inevitabilă, a exercitării „mai 
multor meserii deodată 11 (Legile, VIII, 11). 

3. Faţă de „modelul nemuritor" din Republica, 
cetatea ideală din Legile se află 
„pe treapta a doua" 

In Legile, stalul ideal din Republica reapare episodic. în V, 9-10, 
„cugetînd şi experimentînd" în căutarea „constituţiei ce vrem a întocmi", 
ni se propune metoda de elaborare a unor constituţii alternative, între care 
diferitele cetăţi vor putea să aleagă. Dintre ele, una va fi „forma politică 
cea mai bună", dar uu aceasta e obiectul de studiu al Legilor, e vorba, 
anume, de „cetatea ideală" care realizează cel mai înalt grad posibil de 
unitate (are o structură care „face stalul cît mai unitar posibil"). Un asemenea 
caz este însă unul cu evidenţă ideal, căci e gîndit prinlr-o serie de măsuri 
inaplicabile, stricto sensu, în lumea grecilor: conuinizarea femeilor şi 
copiilor, a proprietăţilor funciare şi a bunurilor personale, omogenizarea 
absolută a percepţiilor şi opţiunilor prinlr-un trai în comun („ca toţi cetăţenii 
să-şi închipuie că văd, că aud, că lucrează în comun, că toţi aprobă şi 
dezaprobă în unire aceleaşi lucruri, că bucuriile şi durerile lor se rotesc în 
jurul aceloraşi sentimente") ele. 

Evident, un asemenea stat „perfect" („modelul acesta nemuritor") nu 
poate fi decît unul în care locuitorii înşişi sînt perfecţi, adică „divini", 
supraumani, „zei sau copii ai zeilor", iar viaţa lor e „ complet fericită". 
Gradualizarea introdusă de Platon în acest context nu trebuie să ne scape 
din vedere: căci noi, oamenii, trebuie „să ne apropiem de (acest model de 
guvernămînt) atît cît se va putea". „Stalul ce am întreprins a întemeia 
(în Legile - V.M.) va fi foarte puţin deosebit de modelul acesta nemuritor", 
dar va fi, totuşi, deosebit. în raport cu modelul „divin" din Republica, 
proiectul politic din Legile trebuie aşezat „pe treapta a doua". Despre această 
copie imperfectă a cetăţii ideale din Republica e vorba în dialogul Legile 
(„dar acum (în acest dialog - V.M.) să vorbim despre al doilea, care este şi 
cum se orînduieşte"). 

într-un asemenea model realizabil practic „legiuitorul se va mărgini 
deci la posibil şi nu va vrea imposibilul, nici nu va încerca ceva inutil" 
(Legile . V, 12). Prin urmare, legile edictale în cetatea aflată „pe treapta a 
doua" vor fi doar copii palide ale legilor perfecte din cetatea de pe treapta 
întîi, legi pe măsura imperfecţiunii oamenilor. De exemplu, în locul legii 
„bunurilor de orice fel comune" şi a prohibirii totale a proprietăţii din 
cetatea „de pe treapta cea mai de sus", vom avea o lege care stabileşte un 
număr fix de familii (5040), care îşi împart între ele pămîntul şi locuinţele, 

în anumite condiţii juridice explicite, fără a-şi lucra, însă, pămînturile în 
comun („fiindcă, cum s-a spus, ar fi să se pretindă prea mult de la nişte 
oameni născuţi, hrăniţi şi crescuţi aşa cum sînt astăzi 11 ), dar avînd conştiinţa 
comunităţii căreia îi aparţin („lotul care i s-a dat este tot pe atît al statului 
ca şi al lui“, iar acest pămînt este „patria sa" şi trebuie venerat ca o mamă; 
surplusurile de bogăţie trebuie predate statului). Aşadar, locul posesiei şi 
exploatării comune a pămîntului din cetatea divină e luat aici de o distribuţie 
egală a pămîntului: 

„Din acest loc, ca dintr-un centru, se va împărţi cetatea, împreună cu 
teritoriul ei, în douăsprezece sectoare echivalente, făcînd mai mici pe cele 
cu pămînt mai bun şi mai mari pe cele cu teren rău. Toate împreună se vor 
împărţi în 5040 de loturi, fiecare lot în două parcele (care, reunite, vor 
forma lotul fiecărui cetăţean), una situată aproape, cealaltă departe de 
oraş, cea dintîi pornind dinspre oraş, cealaltă plecînd de la hotare, şi tot 
aşa toate celelalte. La distribuţia loturilor se va ţine seama de buna sau 
reaua calitate a pămînturilor, cumpănind rodnicia unui cîmp faţă de altul 
cu întinderea lor mai mică sau mai mare. După ce va împărţi şi celelalte 
bunuri în douăsprezece părţi cît mai egale şi după ce va face un tablou al 
acestei distribuţii, legiuitorul va împărţi şi pe cetăţeni în douăsprezece 
triburi". Etc. (Legile, V, 14). 

Intr-adevăr, acest tip de discurs ni-1 reaminteşte pe legiuitorul judicios, 
şi mai puţin pe filosoful Platon. 

Construcţia cetăţii („ordinii politice") e mai complexă în Legile 
decîtîn Republica, şi aceasta din cauza caracterului ei evident pragmatic. 
Ea cuprinde două momente esenţiale, care nici nu apar în Republica: 
instituirea magistraturilor şi cea a legilor ( Legile , VI, 1). înainte de a 
trece la capitolul despre legi, Platon sintetizează sub forma unei analogii 
plastice statutul ontologic al cetăţii pe care o propune în acest dialog 
politic: opera legiuitorului e asemenea operei pictorului - operă 
„niciodată sfîrşită" -, anume aceea de a înfăţişa o figură frumoasă; în 
orice moment, atît pictorul, cît şi legiuitorul vor mai avea de ajustat 
cîte ceva, ba chiar vor trebui să-şi găsească urmaşi demni de a continua 
această operă la infinit ( Legile , VI, 14). Dacă, în Republica, cetatea 
divină e construită „cu mintea" pentru „a putea vedea cum se naşte 
dreptatea şi nedreptatea ei“ (Rep. 369a), în Legile cetatea reală (de 
„gradul al doilea") e edificată cu scopul realizării practice a fericirii 

umane, imperfecte, luînd în consideraţie deprinderile, starea, dorinţele, 
sentimentele şi cunoştinţele oamenilor reali: „Scumpi concetăţeni, 
protectori ai legilor, acelea pe care vrem să le propunem vor fi 
defectuoase în multe privinţe; aceasta este inevitabil’ 1 ( Legile , VI, 15). 

Voi compara acum felul în care e abordată dreptatea în cele două dialoguri. 
In Legile, conceptul utilizat e cel procedural, împrumutat din practica 
juridică. Dialogul propune o arhitectură detaliată de „legi“, menită să creeze 
cadrul unei cetăţi fericite (virtuoase). Detaliile acestei construcţii 
juridico-politice merg uneori pînă la detaliul microscopic: 

„Dar sînt nenumărate alte dispoziţii de detaliu de luat despre modul de 
împărţire a dreptăţii, despre natura acţiunilor, despre citaţii, despre martorii 
ce trebuie citaţi, dacă sînt de ajuns doi ori cîţi anume trebuie, şi toate cele 
de felul acesta, care nu pot fi prevăzute de lege şi nu sînt vrednice de un 
legiuitor bătrîn ca mine“ ( Legile , VIII, 11). 

Cartea a IX-a tratează despre „acţiunile în justiţie 11 , incluzînd reflecţii 
despre pedeapsă şi despre intenţie. Termenul generic „justiţie" („dreptate") 
e abordat aici în cel mai bun caz sub formă enumerativă: ca egalitate, ca 
egalitate proporţională, ca egalitate a sorţilor, ca realizare a compromisului, 
a concesiei etc. ( Legile , VI, 5). Nicăieri nu se vorbeşte despre Forma dreptăţii, 
ci doar despre legi particulare şi instituţii juridice. 

In Republica I, ceea ce se discută nu sînt legi particulare, ci principii 
generale ce subîntind legile (legile schimbului, de pildă). Iar în Republica 
IV-VI, se elaborează un model dianoetic al dreptăţii sociale („dreptatea 
pură" - 545a), cea mai bună copie a Formei dreptăţii. Proiectul politic al 
cetăţii bune din Legi e o copie a acestei din urmă copii 10 ( Legile , V, 10). 
„După ce vom cugeta şi vom experimenta, vom vedea că, dacă constituţia 
ce vrem a întocmi (în Legile) nu e cea mai bună dintre toate, ea nu e 
întrecută decît de una singură" (cea din Republica) (Legile , V, 9). 


10 în cetatea propusă în Legile, proprietatea nu e comunizată, cenzura e 
menţinută în limite rezonabile, comunizarea femeilor şi copiilor lipseşte etc. 

4. Degenerarea cetăţilor în Republica şi în Legile 

în Republica, degenerarea „celui mai bun regim" sub forma succesiunii 
„celorpatru constituţii" (timocraţia, oligarhia, democraţia şi tirania) (544a) 
continua efortul logico-epistemologic de a înţelege natura dreptăţii şi 
nedreptăţii: „Vâzîndu-1 pe cel mai nedrept, să-l opunem celui mai drept, iar 
cercetarea noastră să fie desăvîrşită; adică să aflăm în ce fel apare dreptatea 
pură faţă de nedreptatea pură" ( Rep . 545a). 

Ca şi în Universul fizic, în care lipsa unei raţiuni conducătoare duce la 
haos, la rătăcirea orbitelor, la lipsă de ritm şi armonie, degenerarea cetăţii 
ideale în această succesiune de copii are loc datorită „dezbinării celor trei 
părţi" şi se manifestă ca o „tulburare şi rătăcire a acestor părţi" (444b), ca 
o „inegalitate şi un dezechilibru lipsit de armonie" în cetate (547a). 

Deşi agrementată cu o naraţiune aparent istorică (de fapt, mai degrabă o 
ridicare la arhetipal a experienţelor unor cetăţi celebre), degenerarea cetăţii 
ideale („cetatea aristocratică") e un proces derulat pe plan strict conceptual 11 : 
dereglarea succesivă a calităţii conducerii raţionale a cetăţii, aliată în raporturi 
precise cu celelalte părţi ale cetăţii, duce la grade mereu sporite de haos în 
constituţia internă a polis-u lui. Bunăoară, timocraţia, regimul politic aproximat 
de constituţiile Spartei şi Cretei, cel mai apropiat, după aristocraticul Platon, 
de cetatea ideală (Rep. 545d), ia naştere, în această scară a regimurilor politice 
- „schiţată (şi ea) cu mintea" (548c) -, prin introducerea ipotezei disoluţiei 
clasei „paznicilor desăvîrşiţi", în rîndurile cărora pătrund elemente de o calitate 
inferioară, conducerea statului ajungînd să fie încredinţată nu unor fiinţe ce 
întrupează raţiunea, ci „paznicilor auxiliari", firi înflăcărate, pentru care 
virtuţile războiului şi onoarei militare sînl ghid. Evident, o asemenea schimbare 
netă şi clară se poate produce numai pe planul conceptelor, în realitate fiind 
imposibil de holărît cînd la conducerea unui stal au ajuns lideri lipsiţi de 
raţiune (aceasta e dintotdeauna, cum bine se ştie, o dispută politică 
indecidabilă). Acest prim grad de dizarmonie e strecurat în cetatea raţională, 
ajunsă acum ahtiată de glorie, stăpînită de război şi de ură. 


11 Aşa îl vede .şi M.-P. Edmond: „E posibil să derivăm - într-o manieră pur 
internă — regimurile defectuoase din regimul drept, servindu-ne de criteriile 
care îl definesc pc acesta din unnă, adică acelea care definesc regimul politic în 
propriul sau concept... Platon pune principiul degradării în chiar conceptul de 
regim politic. Va fi vorba, deci, de o dereglare internă, şi nu de un şoc exterior 
pe care l-ar suferi regimul" {Le pliilosophe-roi, Payot, 1991, p. 102). 

Oligarhia e o treaptă mai avansată a degenerării cetăţii, în care criteriul 
valorii personale în atribuirea magistraturilor e complet abandonat, locul 
lui fiind luat de criteriul averii. Or, cum toţi se ocupă de afaceri, şi mai ales 
cei din clasa inferioară, aceia care s-a întîmplat să acumuleze bogăţie îşi 
vor putea permite acum să cumpere puterea. Intr-o astfel de cetate, virtutea 
va fi cel mai puţin preţuită, în locul ei domnind dorinţa excesivă de cîştig, 
polarizarea bogăţiei, toate acestea subminîndu-i calmul matematic al ordinii 
iniţiale, impusă prin principiul oikeiopragiei, acum complet abandonat. 

în democraţie, conducerea poate fi atribuită, de asemenea, oricărui 
cetăţean şi, ce e mai rău, la întîmplare („prin tragere la sorţi"). Nu o anume 
dorinţă, ci toate dorinţele individuale au aici un statut egal, sporind un 
incontrolabil social, ponderat totuşi de lege. 

în fine, tirania e regimul la care se ajunge cînd, pe fundalul unei 
organizări democratice, o persoană fără merit e înzestrată de popor cu puteri 
discreţionare, pe care le exercită fără controlul legii. Dorinţele tiranului 
sfidează orice raţiune. Haosul produs în cetate e descris de Platon în termeni 
morali şi politici aproape apocaliptici. 

Tirania e modelul de cetate „perfect opus“ cetăţii divine (576d). Această 
opoziţie trebuie interpretată şi ea ca o opoziţie conceptuală, nu ca una factuală; 
căci, ca stare istorică de fapt, se prea putea ca un regim tiranic să fie bine 
perceput de populaţie şi să rămînă cu un relativ bun renume la generaţiile 
care au urmat, cum s-a întîmplat cu tirania lui Pisistrate, blîndă cu poporul, 
păzitoare a păcii interne şi externe, cum spune Aristotel: „De aceea se şi 
spunea de multe ori că, în timpul tiraniei lui, viaţa a fost bună caîn vremurile 
patriarhale ale lui Cronos... Dintre toate calităţile lui, cea mai de căpetenie a 
fost că el era din firea lui apropiat de popor şi prietenos cu lumea". 12 

Schema logică generală după care are loc degenerarea politeiei în 
Republica este aceasta: principiul oikeiopragiei este încălcat în mod succesiv; 
în particular, funcţia de conducere - atribuită în mod natural paznicilor 
desăvîrşiţi - decade treptat spre paznicii auxiliari şi spre clasa meşteşugarilor 
şi negustorilor; ceea ce înseamnă că, în locul raţiunii, vor conduce fie 
înflăcărarea, fie dorinţele tuturor arbitrate de lege, fie, în fine, dorinţa 
necenzurată de nimic a unei singure persoane. 

în Legile, alura argumentării se schimbă. Tema degenerării regimurilor 
politice e pusă sub semnul explicării mecanismelor pieirii şi naşterii 


12 Aristotel, Statul atenian, Editura Agora SRL, Iaşi, 1992, cap. XVII. 



278 


Anexe 


diferitelor moduri de organizare socială, plecînd de la faptele istorice 
{Legile, III, 5). Iată un exemplu: 

„Consideraţiile iniţiale de pînă acum ne vor ajuta, poate, să cunoaştem ce e 
bun şi rău în constituţia acestui popor (lacedemonienii — V.M.), care sînt 
legile conservatoare ale instituţiilor ce s-au păstrat aici şi care-s legile ce au 
făcut să piară aşezămintele desuete de aici; în fine, prin ce prefaceri s-ar 
putea face din această formă politică un stat fericit... Să ne ducem deci cu 
mintea în vremile acelea, cînd străbunii noştri puseră stăpînire deplină pe 
Lacedemonia, Argos, Mesenia şi pe teritoriile lor. Atunci, precum spune 
tradiţia, împărţind armata lor în trei părţi, hotărîră să fundeze aceste trei 
state, Argos, Mesenia, Lacedemonia. Dar cînd regalitatea sau orice altă formă 
de guvernămînt piere, nu este ea însăşi cauz^a pieirii sale? Am uitat că 
adineaori, cînd am ajuns la chestiunile acesteai“am recunoscut acest adevăr? 
Acum vom întări afirmaţia aceasta cu faptele ce vin în sprijinul celor spuse. 
Aşa judecata noastră nu se va aplica unor presupuneri vane, ci unor fapte 
reale şi certe. Faptele sînt următoarele: suveranii şi supuşii acestor trei state 
cu guvernămînt monarhic, îşi jurară laolaltă conform pactelor încheiate 
între ei spre a rîndui autoritatea, pe de o parte, supunerea, pe de alta, cei 
dintîi să nu îngreuieze jugul stăpînirii în viitor, cînd neamul lor ar creşte; cel 
de-al doilea, să nu încerce nimic şi nici să nu permită să se încerce ceva 
contra suveranilor lor, cît timp îşi vor ţine cuvîntul. Totdeodată, regii şi 
supuşii fiecăruia din aceste state jurară că, în cazul în care vor fi atacaţi, vor 
lua armele spre a apăra pe regii şi supuşii celorlalte două state... Pactul 
acesta, fie că avea autor pe regi sau pe alţii, era pentru aceste trei state un 
izvor de mari foloase, aşa cum nu se mai găsesc vreodată în vreo constituţie 
politică... Pentru că două dintre aceste trei state în scurt timp au pierdut 
legile lor şi forma lor de guvernămînt, ce nu s-a păstrat decît la Lacedemonia. 
Nu e lesne de găsit cauzele acestui eveniment. E datoria noastră a-i căuta 
cauzele, fiindcă ne ocupăm de legiuire" {Legile, III, 5-6). 

Sistematica regimurilor politice nu e atît de liniară precum în Republica. 
în Legile, Platon susţine că există două feluri de constituţii politice (monarhia 
şi democraţia) din care toate celelalte regimuri derivă. Ipostazele lor persană 
şi greacă sînt considerate desăvîrşite. Reforma intuită de Platon vizează un 
optim ce se află undeva la mijloc, între aceste două regimuri: „este absolut 
necesar ca o guvernare să se ţină şi de una, şi de cealaltă dacă vrea ca 
libertatea, ştiinţa şi unirea să domnească acolo". Or, „perşii şi atenienii s-au 

îndepărtat de această stare de mijloc 11 , ducînd la exces, unii, drepturile 
monarhiei, ceilalţi - drepturile libertăţii. Creta şi Sparta ar fi păstrat cel 
mai bine „starea de mijloc 11 ( Legile , III, 12). 

Un alt context din Legile în care apare tema succesiunii degenerative a 
regimurilor politice e acela al „revoluţiilor" - cea mai importantă sursă de 
haos social, după Platon. Dar, şi în acest caz, analiza e aplicată la istorie (la 
statul persan) ( Legile , III, 12). Explicarea decăderii regimului persan ne 
reaminteşte, prin fapte istorice, de astă dată, explicaţia din Republica : coruperea 
morală a conducătorilor: „Decăderea aceasta nu este efectul întîmplării, ci al 
vieţii molatece şi voluptoase ce duc de obicei fiii regilor şi ai bogaţilor". 

Intr-un paragraf din Legile V, dedicat importanţei „matematicii politice" 
pentru conducerea şi întemeierea cetăţii, Platon propune o succesiune 
tipologică a modelelor de cetate pe criterii mai degrabă logico-ontologice 
decît istorice, asemănător felului în care procedează în Republica : „Cel 
mai bun lucru de făcut e de a propune forma politică cea mai bună, apoi a 
doua, a treia, şi a lăsa alegerea la voinţa celor care au dreptul de a hotărî" 
(V, 9). Prin constituţia „cea mai bună dintre toate" Platon pare a înţelege 
cetatea ideală aşa cum e schiţată în Republica. O parte a reglementărilor ei 
contrafactuale sînt reluate aici: 

„Statul, guvemâmîntul şi legile ce trebuie socotite pe treapta cea mai de 
sus sînt acelea unde se realizează cît mai strict, în toate părţile statului, 
vechiul proverb care zice că de fapt toate bunurile să fie comune între 
amici. Oriunde va avea loc şi oricînd va avea loc orînduiala ca femeile să 
fie comune, copiii comuni, bunurile de orice fel comune, şi ca lumea să-şi 
dea toată osteneala cu putinţă a scoate din întocmirile vieţii pînă şi numele 
de proprietate, încît chiar lucrurile personale ce natura le-a hărăzit fiecărui 
om să devină oarecum comune tuturor cît va fi cu putinţă, ca ochii, urechile, 
mîinile şi ca toţi cetăţenii să-şi închipuie că văd, că aud, că lucrează în 
comun, că toţi aprobă şi dezaprobă în unire aceleaşi lucruri, că bucuriile şi 
durerile lor se rotesc toate în jurul aceloraşi obiecte: într-un cuvînt, oriunde 
legile vor nâzui, din toată puterea lor, a face statul cît mai unitar posibil, 
se poate susţine că acolo s-a înfăptuit culmea virtuţii politice. Nimeni n-ar 
putea, în privinţa aceasta, să dea legilor o direcţie mai justă şi mai bună. 
într-un asemenea stat, de-ar avea ca locuitori zei sau copii ai zeilor, nu 
numai ai unuia, viaţa ar fi complet fericită. De aceea nu trebuie să se caute 
în altă parte modelul unui guvemămînt, ci trebuie să ne ţinem de acesta şi 
să ne apropiem de el atît cît se va putea “ (Legile , V, 10). 

Aceasta e o politeia perfectă, inameliorabilă, făcută pe măsura zeilor, 
şi de care, ca oameni, ne apropiem asimptotic. Modelul de politeia din 
Legile e, dimpotrivă, o mereu imperfectă copie a „formei politice celei 
mai bune“: „Statul ce am întreprins a întemeia e foarte puţin deosebit de 
modelul acesta nemuritor în acest stat, există totuşi proprietate privată, 
ogorul nu e îngrijit în comun, nici posesie comună a copiilor nu există 
(părinţii le pot lăsa moştenire pămîntul etc.). Structura lui e situată, cu alte 
cuvinte, undeva între cetatea divină şi cetăţile reale din vremea lui Platon. 

Legile ne apare ca un dialog care continuă Republica. Atenianul e un 
personaj ce pare vădit instruit în tehnicile dialogului socratic şi care pare a 
fi văzut, printr-un exerciţiu pe care numai Academia i-1 putea da, ceva din 
Forma dreptăţii. Privind „în ambele direcţii", cum se spune în Republica 
(adică atît spre Forma dreptăţii, cît şi spre cetăţile reale), el e acum capabil 
- cu o lejeritate pe care nu o vădesc interlocutorii săi - să construiască un 
sistem de legi pentru o nouă colonie. în absenţa ghidului intern care e 
conştiinţa Formei dreptăţii, e greu de înţeles siguranţa demersului său. Doar 
experienţa juridică, fără cea metafizică, ar face imposibilă elaborarea 
coerentă (şi nu „la întîmplare, ca pînă acum“) a acestui amplu sistem de 
drept care e cetatea din dialogul Legile. 


5. Aristotel despre Republicaşi Legile 

In principiu, sursa cea mai autorizată pentru a ne transmite sensul atribuit 
de Platon însuşi Republicii ar fi Aristotel - deşi el a venit în Academie la 
cîţiva ani buni după scrierea dialogului (cca 10 ani). La şi mai multă vreme 
după aceea (poate 40 de ani, poate 50, în orice caz, spre sfîrşitul carierei), el 
face un comentariu al Republicii în lucrarea sa Politica. Platon era de mult 
mort, şi nu e exclus ca intenţiile originare ale acestuia să fi fost uitate de 
celebrul său elev. Aşa se întîmplă că Politica nu ecu necesitate cea mai fidelă 
interpretare a sensului originar al Republicii. Aristotel îi dă o lectură prin 
prisma scopurilor propriei sale lucrări (reforma politică a cetăţii). 

Impresia cea mai pregnantă lăsată de lectura tratatului Stagiritului ne 
sugerează că acesta vedea Republica drept o lucrare de politică, un proiect 
ideal de îmbunătăţire a ordinii sociale, plecînd de la situaţia existentă. Totuşi, 
nu e întotdeauna clar cînd avem de-a face cu o critică a lui Socrate dintr-o 
perspectivă strict logică şi cînd e el contestat din punctul de vedere al 
realizabilităţii idealurilor politice. 

De exemplu, Aristolel crede că eroarea principală a Republicii e că 
pleacă de la o premisă incorectă: aceea că cetatea cea mai bună e cetatea cea 
mai unitară (Pol. 1261 a 10; 1263b29), adică absolut dreaplâ. Dar o asemenea 
cetate i se pare „irealizabilă 11 (Pol. 1261 alO), o non-cetate ( ibiclem ), o 
comunitate în care „armonia" sunetelor dorită de Platon se transformă în 
contrariul ei, un singur sunet (Pol. 1263b29). Argumentul pare unul strict 
logic, dar în acelaşi timp e scufundat într-o reţea de referiri factuale care-1 
colorează politic (Pol. 1261 blO). 

Totuşi, Aristotel distinge între ceea ce el numeşte cetatea „cea mai 
bună într-un sens absolut" şi cetatea „cea mai bună în relaţie cu condiţiile 
reale" (Pol. 1288b21). Platon s-ar fi dedicat în cercetarea din Republica 
acestei „extreme perfecţiuni, care presupune însă vaste resurse" 
(Pol. 1288b39), el fiind „genul de om care doreşte cu orice preţ să-şi arate 
ingeniozitatea" (Pol. 1260b30), dar „eşuează atunci cînd ajunge la chestiuni 
de utilitate practică" (Pol. 1288b37). Spre deosebire de el, Aristotel va 
studia poliţei* cea mai bună, dar şi realizabilă practic (Pol. 1288b37). 
Diferenţa de plan de analiză e sugerată aici cu claritate. 

Dar ea e din nou obscurizată de comentariile cu privire la Legile. 
Aristotel considera acest dialog ca fiind de acelaşi tip cu Republica, 
diferenţele dintre ele nefiind decît unele factuale şi minore (Pol. 1265a8). 
Totuşi, contrar acestei interpretări, două remarci lasă să se întrevadă 
posibilitatea unor diferenţe majore. 

Mai întîi, se spune că, în timp ce Republic* e centrată pe „structura 
politeiei“ (Pol. 1264b29)'\ adică pe tema ordinii în cetate (dikaiosyne). 
Legile se ocupă de legislaţie „şi spune puţin despre politeia " (Pol. 1265al). 

în al doilea rînd, Aristotel observă că, deşi Platon propune în Legile 
instituirea unui guvemămînt care să ţină de spaţiul de posibilităţi al cetăţilor 
existente, el ajunge „treptat" să ia forma pe care o propune în Republica 
(Pol. 1265a4). Cu alte cuvinte, cetatea ideală din Legile se apropie asimptotic 
de cetatea ideală din Republica. 

în concluzie, cu toate că Aristotel plasează discuţia din Republica în 
contextul dezbaterii politice a vremii, el remarcă diferenţe metodologice 
semnificative între acest dialog platonic şi Politica sa (ca şi între Republica 
şi Legile ). 


11 „Politeia fiind o anume ordine a celor ce locuiesc în cetate" 

(Pol. 1274b38). 



ANEXA 4. Comentarii suplimentare la Cartea I 


1. Alte interpretări ale fragmentului Cephalos 

Interpretările alternative care vor urma sînt utile pentru comparaţie. 
Voi începe cu interpretarea lui N. Pappas: „Socrate ia remarca bătrînului 
(Cephalos) drept definiţie a dreptăţii, ca şi cum Cephalos ar fi spus: 
«Dreptatea e identică cu îndeplinirea tuturor obligaţiilor». Ca răspuns, 
Socrate oferă contraexemplul cu prietenul devenit nebun care vine să-şi 
ceară arma. A da înapoi arma împrumutată reprezintă un caz de restituire a 
ceea ce datorezi, dar nu poate trece drept acţiune moralmente corectă ( right) 
sau dreaptă. Vom considera deci definiţia lui Cephalos prea largă, deoarece 
ea acoperă mai multe cazuri decît ceea ce urmăreşte să definească. Definiţia 
lui Cephalos e criticabilă pentru faptul că de-abia reuşeşte să fie o definiţie 
propriu-zisă. Ea identifică puţine genuri de lucruri ca drepte, fără să spună 
ce proprietate a lor dă seama de caracterul lor drept. Să presupunem că 
bătrînul Cephalos ar fi definit ploaia ca apă care cade pe pămînt. Socrate ar 
fi construit la fel de uşor contraexemple - o cascadă, apa de spălat aruncată 
de pe acoperiş - care ar fi dovedit eşecul definiţiei de a capta trăsătura 
crucială a ploii, anume că ea cade ca parte a unui ciclu atmosferic. în cazul 
nostru, identificarea implicită a dreptăţii cu anumite acţiuni specifice omite 
orice menţionare a proprietăţii ce dă naştere acelor acţiuni" *. 

Voi face cîteva remarci pe marginea acestei interpretări: 

a) Pappas pare să considere că definiţia lui Cephalos (DC) e o „definiţie 
conotativă", i.e. o definiţie ce indică sensul termenului definit prin gen 
proxim şi diferenţă specifică (vezi analogia cu definiţia ploii). 

b) Pe de altă parte, Pappas pare a sugera (vag) că (DC) nu e conotativă, 
ci denotativă, i.e. prin indicarea denolatului termenului definit (în acest caz, 
a tipului de acţiune): el spune căPlaton „omite orice menţionare a proprietăţii 
ce dă naştere acelor acţiuni". Mai degrabă însă (dacă luăm în seamă analogia 


N. Pappas, Plato and the Republic, Routledge, 1995, pp. 30-31. 

cu ploaia şi afirmaţia lui Pappas că (DC) „abia reuşeşte să fie o definiţie", nu 
cănit este o definiţie), el pare asusţine căPlaton nu găseşte „trăsăturacrucială" 
care identifică dreptatea, ceea ce face ca definiţia să fie „prea largă". Ce 
înseamnă „prea largă"? înseamnă că autorul nu a identificat corect diferenţa 
specifică (ploaie = Ir apă & care cade pe pămînt (în orice circumstanţe) - al 
doilea membru al conjuncţiei fiind diferenţa specifică / dreptate (acţiune 
dreaptă) = df tip de acţiune & care presupune a-ţi îndeplini toate obligaţiile 
(în orice circumstanţe)). Aceste „diferenţe specifice" taie în cadrul sferelor 
noţiunilor „apă"/ „tip de acţiune" subclase prea largi, în care intră şi cazuri 
nedorite, ce nu sînt ploaie şi nici acţiuni drepte. 

Această interpretare mi se pare greşită, pentru că e foarte probabil ca 
Platon să nu fi intenţionat aici o definiţie conotativă (prin gen şi diferenţă), 
ci una denotativă, prin enumerare de cazuri, mai exact prin enumerare de 
genuri de cazuri („definiţie prin subclase" - Copi). Această obiecţie se poate 
susţine printr-un exemplu din Euthydemos, invocat uneori ca exemplu paralel 
cu (DC) - cum procedează J. Annas 2 . Aici Socrate îi cere lui Eutyphron să 
definească „pietatea", iar acesta dă o definiţie denotativă analoagă celei din 
Republica: „pietatea înseamnă ceea ce fac eu acum: adică să urmăreşti în 
justiţie pe cel care săvîrşeşte o nelegiuire - fie omor, fie furt de lucruri sfinte 
- sau orice lucru de acest fel, chiar dacă s-ar întîmpla să-ţi fie tată..." (5d-e). 
Definiţia „pietăţii" e dată prin enumerarea unor genuri de acţiuni , analog 
procedurii din Republica. Numai că, de data aceasta, parcă pentru a nu lăsa 
nici o posibilitate de confuzie, Platon subliniază în mod explicit diferenţa 
faţă de definiţia de tip conotativ. Căci Socrate spune: „Eu nu te-am rugat 
să-mi arăţi una sau două dintre multele fapte pioase, ci chipul acela care face 
ca faptele pioase să fie pioase", acel „caracter unic" sau „specific" ce le 
conferă această natură (6e). Socrate cere, deci, o definiţie reală (conotativă). 

în concluzie, cred că (DC) e o definiţie denotativă. De urmărit dacă 
prin trecerea la definiţia lui Polemarchos nu se urmăreşte cumva acelaşi 
lucru: trecerea la o definiţie conotativă. 

în ce constă, conform lui Socrate, caracterul eronat al (DC)? 

Caracterul eronat constă într-un neajuns comun tuturor definiţiilor prin 
enumerare (completă sau incompletă): deoarece extensiunea nu determină 
intensiunea, putem avea concepte cu intensiuni diferite (chiar opuse), dar 
cu aceeaşi extensiune. De exemplu: „Luceafărul de dimineaţă" şi „Luceafărul 
de seară" au intensiuni (sensuri) diferite, dar aceeaşi extensiune (denotat): 


J. Annas, An Introduction to Plato’s Republic, p. 22. 

planeta Venus. Dacă definim termenul „Luceafărul de dimineaţă 11 prin 
indicarea denotatului său, această definiţie nu va distinge termenul 
„Luceafărul de dimineaţă" de termenul „Luceafărul de seară", care poate 
fi definit la fel (cu toate că cei doi termeni nu sînt sinonimi). 

In cazul (DC), denotatul termenului „dreptate" e un anume gen A de 
acţiuni: a, b, c..., executate în orice circumstanţe X = (x x, ...). 
„Nedreptatea" e definită printr-o mulţime B de acţiuni (m, n,...), executate 
de asemenea în orice circumstanţe. Dar există o submulţime de acţiuni C 
(care e intersecţia lui A cu B) care sînt de tip A (drepte), dar, deoarece au 
loc în anumite circumstanţe x., ele sînt şi de tipul B. A defini deci dreptatea 
prin indicarea lui A nu îmi permite să disting dreptatea de nedreptate în 
cazul subclasei comune de acţiuni C. 



A(xl) = a restitui arma împrumutată de la un prieten (în condiţii 
nemodificate faţă de momentul împrumutului). 

A(xi) = a restitui arma împrumutată de la un prieten (care a devenit 
între timp nebun). 

„Definiţia prin enumerare de exemple, fie că aceste enumerări sînt complete 
sau parţiale, poate fi recomandată din raţiuni psihologice, dar e logic inadecvată 
pentru a preciza complet înţelesurile termenilor care trebuie definiţi." 3 


I. Copi, Introduction to Logic, Macmillan, 1968, pp. 108-109. 

Aceasta ar putea fi şi gc ncLuzia - implicită - a lui Socrate: „Atunci 
nu aceasta este definiţia dreptăţii..." (33 ld). 

Interpretarea nedefiniţională 

Există păreri că sinteza făcută de Socrate spuselor lui Cephalos nu 
trebuie considerată o definiţie. J. Annas crede că nu ar trebui să discutăm 
argumentul lui Socrate în termeni de „definiţii" 4 . Irwin crede dimpotrivă 5 . 
Prima părere e greu de susţinut atîta vreme cît Socrate însuşi spune mai jos: 
„Atunci nu aceasta (i.e. (DC)) e definiţia dreptăţii" (33ld): (DC) este deci 
o definiţie, chiar dacă una incorectă. 

Acceptînd interpretarea nedefiniţională, poziţia lui Cephalos ar putea 
fi interpretată ca „o explicaţie a ceea ce e dreptatea" (Annas), ca o teză cu 
pretenţie universală: orice acţiune x e dreaptă (D) dacă şi numai dacă x e de 
tipul A (i.e. „să dai înapoi ceea ce ai primit") sau de tipul B (i.e. „să spui 
adevărul") in orice împrejurare K. 

(1) Vx(Dx = Axv Bx) 

Din (1) rezultă: 

(2) Vx((Ax v Bx) -► Dx) 

Socrate observă că există cel puţin o împrejurare k, eK în care acest 
enunţ universal e falsificat: anume Aa & ~Da. 


(3) 

Aa & ~Da 


(4) 

Aa 


(5) 

~Da 


(6) 

(Aa v Ba) —> Da 

(din 2) 

(7) 

Aa v Ba 

(din 4, prin extinderea disjuncţiei) 

(8) 

Da 

(6-7 MP; 5-8 contradicţie) 

T- --^ 


~ o î.,; , / -\ \ o 


în acest caz nu avem, propriu-zis, o respingere a lui (2), respectiv (1), ci a 
lui «(2) & (3)». Pentru că ambele au fost adevăruri prin ipoteză, cel puţin 
una din ele trebuie să fie falsă. 


în practica judiciară, însă, respingerea unei legi nu se făcea (şi nu se 
face nici azi) pe criterii de adevăr şi de logică, ci pe criterii pragmatice de 
utilitate. O lege nu e automat infirmată de existenţa contraexemplelor. 
Demostene, de exemplu, se face ecoul unei mentalităţi şi practici judiciare 


J. Annas, An Introduction..., p. 22. 
T. Irwin, Plato’s Ethics , p. 169. 

de tip utilitarist: „nu este just ca noi să fim deposedaţi de un drept (stipulat 
de lege - V.M.) fiindcă am fost induşi în eroare" (i.e. pentru că unii au 
abuzat de el şi au făcut rău în numele lui - V.M.f. Este exact cazul 
exemplificat de contraargumentul lui Socrate la adresa lui Cephalos: Socrate 
găseşte un caz rebel la principiul general (prietenul care a înnebunit şi 
devine periculos sub protecţia legii juste). Dar trebuie să presupunem că 
nici Socrate nu era atît de desprins de realităţi încît să vizeze aici infirmarea 
şi respingerea principiului general. Căci, chiar dacă acest principiu ne poate 
„induce în eroare" (şi asemenea „accidente sînt de neînlăturat", spune 
Demostene), el „e mai folositor" aşa cum e decît dacă ar lipsi cu desăvîrşire 6 7 . 
Ceea ce demonstrează Socrate, în schimb, e că principiul general (legea) e 
contingent, i.e. uneori se aplică, alteori nu. 


2. Alte comentarii la teza (DT) a lui Thrasymachos 

J. Annas (An Introduction..., p. 39-40): „Teza iniţială a lui 
Thrasymachos, în forma ei brută, e aceea că dreptatea e folosul celui mai 
tare (338c 1-2). Cum să înţelegem această formulare? Există un număr de 
indicii că această teză trebuie interpretată, mai întîi, ca o analiză reductivă, 
ca o explicaţie a ceea ce e dreptatea prin reducerea acesteia la fapte de 
putere. Prin urmare, el începe într-o manieră care ar trebui interpretată în 
mod firesc ca angajîndu-1 într-o formă de convenţionalism (sau pozitivism 
juridic, adică teza că justiţia nu e nimic altceva decît respectul legii). El 
spune la 338c 1-2 că dreptatea nu e nimic altceva decît interesul celui mai 
tare. Şi ne-am aştepta ca el să propună acum propriul său candidat cu privire 
la esenţa dreptăţii, căci tocmai eşecul lui Socrate în această privinţă îl 
înfuriase înainte. Mai departe, atunci cînd îşi dezvoltă succinta sa formulă, 
o face într-o manieră care sugerează că această analiză e una reductivă. 
La 338e-339a el spune: orice guvernare instituie legi în folosul propriu. 
O democraţie instituie legi democratice, şi la fel fac oligarhia, tirania etc. 
Făcînd un asemenea lucru, ele spun că aceasta este drept pentru supuşi, 
anume ceea ce e în interesul lor, şi pedepsesc pe cei ce le încalcă în calitate 
de infractori şi de oameni nedrepţi. 


6 Demostene, împotriva lui Leptines, 4, în „Pagini alese din oratorii greci", 
Editura pentru literatură, Bucureşti, 1969. 

7 Ibidem, 5. 

Thrasymachos îşi dezvoltă formula în termeni politici într-o manieră 
în care Polemarchos nu o face: dreptatea e analizată în termenii relaţiei 
dintre guvernanţi şi guvernaţi, nu în termeni de «cum s-ar cuveni să trăim» 
în general. Dar nimeni nu pune aceasta sub semnul îndoielii; atît aici, cît 
şi mai tîrziu, Platon îşi edifică teoria pe faptul că pentru el, ca şi pentru 
contemporanii săi, nu există o ruptură atît de mare pe cît ne pare nouă că 
există între „moral“ şi „politic 11 . Dreptatea e o virtute care acoperă atît 
faptele personale, cît şi pe cele publice, şi ar fi abordată inadecvat dacă ar 
fi luată în seamă numai una din laturi. Concentrîndu-se pe relaţiile sociale 
şi civice, Thrasymachos ne uşurează înţelegerea a ceea ce spune el în 
manieră convenţionalistă; el sugerează cu putere că nu există nimic în 
materie de dreptate dincolo de respectarea legii, care, în orice stat, e 
instituită pentru a formula interesele legiuitorilor. Singurul conţinut al 
nedreptăţii pe care el se arată gata să-l ia în seamă e cel legat de încălcarea 
acestor legi. 

Aşadar, de cum a introdus formula „Dreptatea e interesul celui mai 
tare“, Thrasymachos pare să ne-o prezinte ca echivalentă cu formula 
„Dreptatea e supunerea faţă de legiuitori". Aceasta presupune şi Socrate că 
a vrut să facă Thrasymachos (la 339b 7-8), iar interpretarea nu e pusă la 
îndoială. „Spui că e drept să te supui conducătorilor?" „Da". Deci el pare 
să-şi înţeleagă formula în felul următor: cel puternic e legiuitorul 
(conducătorul, the ruler), şi interesul celui mai tare revine la faptul că 
legiuitorii legiferează în interes propriu. Prin urmare, dreptatea nu spune 
nimic altceva decît să te supui legilor propriului stat, oricare ar fi acela. 
Dreptatea se dovedeşte a fi ceea ce legiuitorii spun că e; şi aceasta aduce în 
mod sigur a convenţionalism. 

Socrate lucrează pe acest rezultat, încercînd să-l forţeze pe 
Thrasymachos să vadă că aceste două formulări pot intra în conflict şi, prin 
urmare, să-l facă să aleagă între ele. Acest argument e între 339b şi 340c. 

Thrasymachos admite, atunci cînd e întrebat, că legiuitorii pot face 
greşeli. Deci ei pot face rău legile care sînt în interesul lor. Putem avea o 
situaţie, în acest caz, în care legiuitorii fac o lege care nu e în interesul lor. 
Dar, dacă dreptatea e supunerea la lege, e datoria supuşilor să respecte 
legile date de legiuitori, fie că ele sînt în interesul acestora, fie că nu. 
Aşadar, dreptatea poate conduce la situaţia de a face nu numai ceea ce e în 
interesul celui mai tare, ci şi invers - anume ceea ce e împotriva interesului 
celui mai tare -, pentru că legiuitorii au legiferat greşit". 

T. Irwin ( Plato’s Ethics, p. 174-175): „Conform lui Thrasymachos, 
trăsătura comună a acţiunilor drepte e că aparţin unei ordini drepte: ele sînt 
prescrise de legile date de unele persoane sus-puse în interesul lor însele, 
respectivele legi promovînd efectiv interesele acelor persoane. 

în optica lui Thrasymachos, o ordine dreaptă nu există pur şi simplu 
deoarece o persoană sau un grup de oameni se întîmplă să fie mai tari din 
punct de vedere fizic decît alţii; dominaţia de către persoana sau grupul de 
persoane mai puternice e efectiv o nedreptate dacă aceasta nu e prescrisă de 
legile date de un legiuitor sau de un corp legislativ recunoscute. 
Thrasymachos nu vrea să spună nici că orice lege e automat dreaptă; el 
recunoaşte posibilitatea unor legi nedrepte, susţinînd că o lege e dreaptă 
numai dacă ea promovează efectiv interesele celui mai puternic. «Cel 
puternic» e aici conducătorul «în sensul exact al cuvîntului», acela care ştie 
care e interesul regimului (340d-341a). 

Atunci cînd Thrasymachos spune că dreptatea e interesul celui mai 
tare, el se gîndeşte la o societate stabilă, supusă legii, o societate în care 
oamenii respectă în general regulile care previn răul şi pe care noi le legăm 
în mod obişnuit de dreptate. El are a face cu comportamentul de respectare 
a legii, nu cu orice tip de comportament care s-ar întîmplă să favorizeze 
partida mai puternică (338c-339a), şi are a face cu comportamentul supuşilor, 
nu cu comportamentul conducătorilor (343d-e)“. 

Hanna Pitkin ( Dreptatea: Son ate şi Thrasymachos, în A. Miroiu 
(ed.). Teorii ale dreptăţii, Alternative, Bucureşti, 1996, p. 170): „Socrate 
şi Thrasymachos înţeleg întrebarea «Ce e dreptatea?» în feluri diferite. 
Fiecare va insista că înţelegerea sa e cea care are a face cu ceea ce «dreptatea» 
este realmente, spre deosebire de simplele convenţii de limbaj ale oamenilor 
de rînd, supoziţii nereflectate. Totuşi, am putea caracteriza cu precizie 
diferenţa dintre ei în felul următor: Socrate răspunde la întrebare ca şi cum 
aceasta ar fi despre înţelesul cuvîntului «dreptate» (Pitkin se referă, în 
context, la răspunsul lui Socrate din Cartea a IV-a: dreptatea e „să faci ceea 
ce îţi aparţine"- V.M.)', sau, cel puţin, putem vedea în răspunsul lui o definiţie 
plauzibilă. Aceasta nu e valabil pentru răspunsul lui Thrasymachos. El nu 
formulează o expresie mai mult sau mai puţin sinonimă cu cuvîntul 
«dreptate», ci face un fel de observaţie sociologică cu privire la lucrurile 
pe care oamenii le numesc «drepte» sau «nedrepte». Cuvîntul «dreptate» 
nu înseamnă «în folosul celui mai tare», şi Thrasymachos nici nu sugerează 
că ar putea însemna aşa ceva. Thrasymachos încearcă să ne spună ceva cu 

privire Ia lucrurile şi situaţiile despre care oamenii spun că sînt «drepte». 
Socrate, din contră, încearcă să ne spună ce spun oamenii despre un lucru 
atunci cînd îl numesc «drept», ce spun ei numindu-l «drept»". 


3. Reconstrucţia lui Proclos a argumentului 
că dreptatea contribuie la fericire 

Lectura comentariului lui Proclos 8 (410-485 d.Hr.), ultimul conducător 
al Academiei din Atena, e instructivă. Deşi el consideră că stilul lui Platon 
este unul mixt, care îmbină discursurile unor personaje cu descrierea de fapte 
şi cu argumentarea strictă (I, 14-15), stilul comentariului său e unul plat, 
analitic, centrat pe explicarea raţională a textului şi pe reconstrucţia 
argumentelor utilizate, chiar şi atunci cînd se ajunge la părţile mitologice ale 
dialogului. Iubitor al interpretării simbolice, Proclos oferă decriptări cristaline, 
departe de entuziasmele absconse ale unor comentatori misticoizi. 

Interesant e de observat că el vede Cartea I ca o succesiune de silogisme, 
pe care le şi reconstituie în „disertaţiile" ce ne-au parvenit din Comentariul 
său. Iată cum citeşte Proclos fragmentul 352d-354a, în care Socrate produce 
„al patrulea argument, care arată că omul drept e fericit, şi nu cel nedrept, 
cum susţinea Thrasymachos" 9 . în aparenta naraţiune a lui Platon, 
neoplatonicul Proclos descoperă această succesiune de silogisme, un 
instrument de analiză post-platonician, dar un bun exemplu de utilizare a 
logicii în analiza dialogurilor în chiar şcoala fondată de autorul lor. 

„«Silogismul 1». 

A delibera, a avea grijă, a comanda şi pur şi simplu a trăi, toate acestea 
aparţin doar sufletului. 

Ceea ce aparţine doar sufletului este, în virtutea regulii 10 , opera ( ergon 
- eu am tradus prin ,,funcţie“-LA/.) sufletului. 

Deci, a trăi pur şi simplu, a delibera, a avea grijă, a comanda e opera 
(funcţia - V.M) sufletului. 


8 Produs, Commentaire sur la Republique, I-III, Vrin/CNRS, 1970. 

9 Ibidem, I, 24, 25-27, 6. 

10 „Regula" invocată aici e stipulată anterior: „Ceea ce un agent poate doar 
el să facă sau poate să facă cel mai bine e întotdeauna opera proprie {ergon) a 
acelui agent". 

«Silogismul 2». 

S-a demonstrat că a trăi e opera (funcţia - V.M.) sufletului. 

Or, orice operă (funcţie - V.M.) are «binele» său («Petre bien», to ey) 
graţie însoţirii de virtutea proprie". 

Deci, viaţa sufletului îşi are «binele» graţie însoţirii d e virtutea proprie. 
«Silogismul 3». 

Viaţa bună a sufletului survine graţie însoţirii de către virtutea proprie. 
Ceea ce survine graţie însoţirii de către virtutea sufletului survine graţie 
însoţirii de către dreptate, căci s-a demonstrat că ea este virtutea sufletului. 
Deci, viaţa bună survine în suflet graţie însoţirii de către dreptate. 

«Silogismul 4». 

Dreptatea e cauza vieţii bune. 

Ceea ce e cauza vieţii bune e cauza fericirii. 

Deci, dreptatea e cauza fericirii. 

Căci viaţa bună este fericirea... Prin urmare, faptul că dreptatea contribuie 
la viaţa fericită s-a arătat prin acest argument." 

După cum se poate observa uşor, interpretarea pe care am propus-o eu 
Cărţii I se află, ca stil, în imediata apropiere a manierei în care Proclos 
înţelege să-l comenteze pe înaintaşul său. 


11 Mai clar, această „premisă indiscutabilă" sună aşa: „Orice agent îşi 
îndeplineşte bine opera (funcţia - V.M.) proprie pentru că posedă o virtute 
proprie prin mijlocirea căreia şi după care el îşi îndeplineşte treaba; căci, pentru 
orice agent, virtutea e cea care-1 desăvîrşeşte şi care-1 face, atunci cînd acţionează, 
să acţioneze perfect" (Produs, op. cit., I, 25, 15). 

Abstract of the Commentary 


A certain manner of interpreting The Republic , which has become by now 
a standard, presumes we have to deal herc with a dialogue imagining an ideal 
socio-political framework directly aimed at criticizing, obliquely, the Athenian 
social and political situation in Plato’s time. Unlike this kind of interpretation, 
the present commentary proposcs an interpretation of The Republic as a 
metaphysical (dialectical) dialogue, and, on a sccond plane, as an ethical-political 
one. Accordingly, Plato’s aim would be ncither to launch a new utopia for the 
convenience of benevolent lyrants, nor to criticize obliquely the Athenian 
democracy, but simply to use his philosophy (thal is, his methodological, 
metaphysical and epistemologica! tools) to understand a cardinal ethical and 
political concept: dikaiosyne (justice). Unlike Isocrates’s concurrent school of 
thought, who would limit itself to teaching the “appearance” of justice for the 
purpose of political utility, Plato asserled that, unless one intended to remain a 
demagogue, one should first reach beyond to the trans-phenomenal Truth about 
justice. The Republic demonstrates that such an enterprise is possible. 

My commentary proposes to re-arrange the books of The Republic in an 
order that I find to possess increased logical consislcncc. One should not let 
oneself be revolted at such an attempt since the “arbilrary” disposilion of these 
books by subsequent editors is well known. There is a rcmarkablc advanlage in 
it, as well: we would no longer have to cope with the insoluble problem thal 
confronts Sayers: why is it that, after having defined justice in Book IV, Plato 
suggests that a more accurate elucidation thereof supposes a thcory of Porms; 
but, on the other hand, having presented this theory in Book VII, hc does noi 
return any more to the definition of justice to use his newly acquircd tool. If 
Sayers’s solution is correct (“Important though the Theory of Forms is in other 
respects, it adds little specific delail to an understanding of the nature of justice” 
- Plato’s Republic. An Introduction. Edinburgh University Press, 1999, p. 56), 
then the content of the whole dialogue is to be questioned: the large 

melaphysical passages in Book VI and VII would strike us as a strânge, 
implausiblc intrusion. 

I am rcady to asserl that it is ralher the inlerpretation that is misled. 

In order to eliminate such confusions, I shall begin my commenlary wilh 
Books V to VII - that is, precisely wilh those that were intended to oulline the 
methodological framework Plato was able to set up for undcrslanding juslice as 
a political virlue (of the city) and as a moral virtue (of the soul). In particular, it is 
abolit the theoretical ingredients of his metaphysical epistemology: the different 
levels of aietheia and knowledge, in their hierarchical succession - l'rom the 
most precarious instances up to those situated next to Truth, to What-it-really-is, 
to Fornis. The three famous analogies (of the sun, of the divided line, and of the 
cave) as well as the theme of Good are presented here. In this context, I have 
proposed to develop the predicative inlerpretation of Forms inlo a modal version 
of it. I bclieve that, in doing so. Plato's original intuilions are bclter pointed out; 
thus, episteme would be the knowledge of what is necessary, doxa is about what 
is contingent, and agnoia is the knowledge of the impossible. 

From a methodological prospective, the central notion of the commentary 
bccomes the “dialectical ascenl”, the passage (“twisting”) of the soul from the 
most superficial common knowledge to the supreme knowledge of the Good. 
My suggestion is that this ascent carries the two senses of the Platonic dialectics: 
the Socratic or elenctic sense (to show that a hypolhesis is noi a truth, but only 
an opinion, doxa , thus opening the way to truth), and the noetic sense (the 
direct “vision” of Truth, of Forms). The best approximation (“copy”) of a Form 
that a living soul can hope to obtain is the dianoetic approximation; a standard 
exaniple thereof is offered by mathematical knowledge (ranked third on the 
divided line). 

Chapter II of the commentary relurns to Book I and applies the conceptual 
tools provided by the Theory of Forms to the concept of dikaiosyne. As 
interprelcrs haven’t failed to notice, it is precisely Book I that looks more like 
a “Socratic fragment”, since in it Plato puts the elenehos to work, with the 
inlention to show that the various definitions of justice Cephalus, Polemarchus 
and Thrasymachus hurried to offer are only opinions, attempts with no success 
in seizing the true nature of justice. He neither refutes these tradiţional points 
of view, nor does he demonstrate anything else, but uses them in an elenctic 
manner: each one of them can be sustained, but their opposites can be asserted 
as well (the “co-prescnce of the opposites” is the distinctive mark of opinion). 

I consider the behaviour, the psychology or the physiognomy of the 
dialogue's characters, or the literary value of the text to be immaterial here and 

in subscqucnt passages. From a philosophical poinl of view, I am exclusively 
intercstcd in the problems raised hy the author, their analysis, and the quality 
of the arguments offered. I prefer lo see The Republic as a dialogue that is 
(neverthcless) philosophical, noi as a failed drama or a historica! narrative 
about constitulions, as Herodotus used to write. This is why I pointed out what 
I believe is important in the text: not that Thrasymachus is an impulsive person 
(who may be interested in it any morc, anyway?), but the logical structurc of his 
arguments and countcr-argumenls. For I find Book I to be a cascade of arguments 
and counter-arguments. Their careful reconstruction was my chief aim. 

Chapter III of the commenlary presents the manner in which, after the 
inconclusive end of Book I, Socrates rcthinks his methodology and comes to a 
dianoetic elucidation of the nature of justice, inasmuch human powers allow 
such a thing. I have almosl completely ignored what is held by the majority of 
the commenlators to be the most dclightful part of this work, namely the 
narrative about the constilulion of the ideal city and the education of guardians; 
this I have exiled to Anncx 2. Instead, I have been keen to detect the prindples 
that lay vei led behind this narrative; in my opinion, every truly philosophical 
commentary should poinl them out. 

The central thesis is that Plato procecds more geometrico with the ideal 
city of The Republic, much like the way he construes mathematically the 
physical cosmos in Timaeus. The ideal city in The Republic should be called 
rather a “mathematical” or “counterfactual” city than a politicul utopia. Plato’s 
aim is not a reform of the institulions (such as he proposes in the Laws), but a 
“vision” of the Form of justice. I have argued that the whole passage about the 
birth of the city and the education of the guardians could be seen, beyond the 
factual-historical wordiness, as a hypothetical framework of counterfactucil 
postulates inside of which, in the end, the light of justice “springs l'orth”. 

Chapter IV concludes on the manner in which Plato answered 
Thrasymachus’s challenge: 

- The nature of justice is completely different than the sophisl hatl imaginai; 
it is not to be confused with the legislative system or the act of law-abiding, 
since it is a special type of social arrangement or social “harmony” inlcnded lo 
provide happiness for the communily (Book IV); 

- Justice is more useful than injustice, since it is an intrinsic good, as well 
as a consequentional one. 

This leads us to conclude that Plato’s moral philosophy in The Republic is 
a philosophy of virtue, distinct from consequentialism or deontologism. 

